
Pentru Sam şi finul meu David, fiul doctorului Docter 


Cu toate că unele dintre numele care apar în seria Lumea Fluviului sunt fictive, 
majoritatea personajelor au avut ori au existenţă reală. Chiar dacă nu v-am menţionat, sigur 
apăreţi în roman. 


„Prinzând în iţe bietul Om, Ursita-i ţese ne-ncetat, 
Lipsit de noimă, un destin ce e ascuns şi-ntunecat.” 
Kasidah, Haji Abdu al-Yazdi 


„Întâi sentinţa, verdictul după aceea.” 
Alice în Ţara Minunilor 


Cuvânt înainte 


Cartea pe care o aveţi în faţă este volumul al treilea din seria Lumea 
Fluviului. Potrivit planului iniţial, ea trebuia să reprezinte încheierea 
unei trilogii. Cu toate acestea, manuscrisul depăşea patru sute de mii 
de cuvinte. Dacă s-ar fi publicat într-un singur volum, el ar fi devenit 
prea masiv şi greu de mânuit de către cititor. 

Prin urmare, împreună cu editorul, am hotărât să-l împart în două. 
Acest roman va fi urmat de volumul al patrulea, întitulat Labirintul 
magic. El va încheia cu certitudine această etapă a seriei, explicând 
toate misterele apărute în primele trei volume şi desfăcând nodul 
nelămuririlor, fie el gordian ori de altă natură. 

După volumul al patrulea, romanele ce vor face referire la Lumea 
Fluviului nu vor fi considerate ca făcând parte din serie. Ele vor fi 
povestiri colaterale, care nu sunt legate în mod direct de misterele şi 
căutările personajelor din primele trei volume. Hotărârea de a le scrie 
are la bază credinţa mea -— şi a altora - că Lumea Fluviului e un 
concept prea cuprinzător pentru a-l comprima în doar patru romane. 
La urma urmei, avem o planetă pe care un singur fluviu, ori o mare 
foarte lungă şi îngustă, se întinde de-a lungul a 16.090.000 km, adică 
aproape 10.000.000 mile. Pe malurile lui se găsesc peste treizeci şi 
şase de miliarde de oameni care au trăit începând cu Epoca de Piatră 
şi terminând cu prima parte a Epocii Electronice. 

În primele patru volume nu am găsit spaţiu suficient pentru a 
introduce multe dintre evenimentele care ar putea prezenta interes 
pentru cititori. De pildă, resuscitaţii nu au fost distribuiţi de-a lungul 
Fluviului potrivit înlănţuirii cronologice în care s-au născut pe 
Pământ. Se constată amestecul raselor şi al naționalităților din secole 
diferite. Să luăm ca exemplu unul dintre miile de segmente situate de- 
a lungul malurilor. Asta ar însemna o porţiune de zece kilometri, iar 
oamenii ce o populează ar fi în proporţie de şaizeci la sută chinezi din 
secolul al III-lea d. Hr., treizeci şi nouă la sută ruşi din secolul al XVII- 
lea şi unu la sută persoane din orice timp şi loc. 

Pornind de la anarhie, în ce mod ar putea aceşti oameni să formeze 
un stat durabil? Cum vor reuşi ei sau cum vor da greş în efortul de a 
se împăca unii cu alţii, alcătuind un organism care să-i apere 
împotriva statelor ostile? Ce probleme ar avea de înfruntat? 

În cartea de faţă, Jack London, Tom Mix, Nur ed-Din el-Musafir şi 
Peter Jairus Frigate călătoresc la bordul goeletei Razzle Dazzle spre 
izvoarele Fluviului. Frigate şi Nur beneficiază de caracterizări 
cuprinzătoare în volumele trei şi patru. Cu toate acestea, spaţiul nu 
mi-a îngăduit să dezvolt alte personaje. De aceea, povestirile 
„colaterale” îmi vor oferi prilejul să fac acest lucru. 


Ele vor descrie întâlnirile echipajului de pe Razzle Dazzle cu unii 
reprezentanţi mai mult sau mai puţin importanţi din diverse domenii 
ale creaţiei umane. Printre aceştia ar trebui să se numere da Vinci, 
Rousseau, Karl Marx, Ramses al II-lea, Nietzsche, Bakunin, Alcibiade, 
Eddy, Ben Jonson, Li Po, Nichiren Daishonin, Ashoka, o femeie din 
Epoca Glaciară, Ioana d'Arc, Ghilgameş, Edwin Booth, Faust şi alţii. 

Unora le-a fost limpede că Peter Frigate seamănă în mod uimitor cu 
autorul. E adevărat că la baza acestui personaj se află persoana mea, 
însă între Frigate şi mine există aceeaşi similitudine ca aceea dintre 
David Copperfield şi Charles Dickens. Trăsăturile fizice şi psihice ale 
autorului constituie doar o trambulină pentru propulsarea realităţii în 
acea pararealitate care este ficţiunea. 

Cer scuze cititorilor pentru sfârşitul abrupt al primelor trei volume. 
Structurarea seriei a fost de asemenea natură, încât nu am putut intra 
în competiţie cu aceea existentă în Fundaţia lui Isaac Asimov. La 
Asimov, fiecare volum pare să aibă un sfârşit limpede, iar enigma e 
aparent dezlegată, doar pentru ca în următorul roman să se constate 
că precedenta concluzie a fost falsă ori înşelătoare. 

Sper să închei seria, adică volumele de la unu la cinci (poate chiar şi 
al şaselea), înainte de a-mi veni vremea odihnei, aşteptând îmbarcarea 
pe fabulosul vapor. 


PHILIP JOSE FARMER 

Lumea Fluviului era bântuită de vise. 

Aidoma unei Pandore a nopții, somnul se vădea mai generos aici 
decât pe Pământ. Acolo, ţie ți se rezerva una, iar vecinului, alta. Iar a 
doua zi, lucrurile se petreceau invers. 

Aici însă, de-a lungul acestei văi nesfârşite şi al malurilor fără de 
capăt, Pandora îşi deschisese larg cutia cu comori, potopindu-l pe 
fiecare cu un belşug de daruri: spaime şi plăceri, amintiri şi sperante, 
mistere şi revelații. 

Miliardele de oameni se agitau, gemeau, scânceau, râdeau, răcneau, 
reuşind să se trezească şi afundându-se iarăşi în somnul raţiunii. 

Maşinării impresionante izbeau în ziduri, iar din adâncuri se 
strecurau spre lumină tot felul de minunăţii. Adeseori, acestea nu 
băteau în retragere, ci rămâneau, aidoma unor stafii ce refuză să 
dispară la cântatul cocoşilor. 

De asemenea, din motive obscure, visurile apăreau mai frecvent 
decât pe planeta-mamă. Actorii acestui nocturn Teatru al Absurdului 
insistau să li se încheie contracte pe termen lung pentru spectacole 
comandate de ei înşişi, nu de plătitori. Spectatorii deveneau 
neajutoraţi, incapabili să huiduie ori să aplaude, să azvârle cu ouă 
stricate ori să părăsească sala, să comenteze cu vecinii de scaun sau să 
aţipească. 

Printre spectatorii-prizonieri se număra şi Richard Francis Burton. 

Cenuşie şi învârtejită, ceața forma scena şi decorul. Burton avea un 
loc la stal, ca orice elisabetan prea strâmtorat ca să-şi permită un loc 
într-o lojă. Deasupra lui se aflau treisprezece siluete, toate aşezate pe 
fotolii care pluteau în ceaţă. Una dintre ele stătea cu faţa spre 
celelalte, aşezate în semicerc. Bărbatul acela, doar el, juca rolul 
principal. 

Era prezentă acolo şi cea de-a treisprezecea persoană, deşi ea se 
găsea în culise, şi doar Burton, din stal, o putea vedea -— o siluetă 
întunecată, amenințătoare, care, din când în când, chicotea sumbru. 

Nu cumva asistase recent la nişte scene aproape identice, o dată în 
realitate şi de nenumărate ori în vis, deşi acum nu mai era în stare să 
le separe? Parcă se vedea pe sine, omul care murise de şapte sute 
şaptezeci şi şapte de ori, sperând zadarnic să-şi ducă de nas 
urmăritorii. În faţa lui se aflau cei doisprezece care se autointitulau 
Etici. 


Şase dintre ei erau bărbaţi; şase, femei. În afară de doi, ceilalţi erau 
bine bronzaţi ori aveau pielea puternic pigmentată şi părul negru sau 
castaniu închis. Doi bărbaţi şi o femeie evidenţiau vagi pliuri 
epicantice, iar asta îl făcea să creadă că aparţineau vreunei rase 
asiatice. Asta, bineînţeles, dacă ar fi fost originari de pe Pământ. 

În cursul scurtului interogatoriu, doar doi dintre cei doisprezece 
fuseseră apelaţi pe nume: Loga şi Thanabur. Nici unul, nu părea să fie 
nume rostite în limbi pe care să le fi auzit vreodată, iar el avea ştiinţă 
de cel puţin o sută. Limbile suferă schimbări, desigur, şi era posibil ca 
aceasta să dateze din secolul LII d. Hr. Un agent de-al lor afirmase că 
provenea din acel veac. Spruce, fiindcă de el era vorba, fusese 
ameninţat cu tortura şi probabil minţise. 

Loga era unul dintre cei doi cu pielea relativ deschisă la culoare. 
Cum el rămăsese aşezat şi Burton nu avusese la dispoziţie nici un 
amănunt care să-i slujească drept termen de comparaţie, Loga putea fi 
deopotrivă scund sau înalt. Avea trupul masiv şi musculos, iar pieptul 
năpădit de păr roșcat. Trăsăturile-i erau puternice şi neregulate: bărbia 
proeminentă, cu despicătura bine evidenţiată, falca inferioară clar 
conturată, nasul mare, acvilin, sprâncenele groase, gălbui, buzele 
pline, ochii de un verde-închis. 

Celălalt bărbat cu ten deschis, Thanabur, arăta ca un adevărat 
conducător. Prin statură şi chip semăna atât de mult cu Loga, încât 
puteau fi chiar fraţi. Cu toate acestea, avea părul castaniu-închis. Un 
ochi îi era verde, deşi de o nuanţă neobişnuită, amintind de o frunză 
crudă. 

Burton tresărise când Thanabur întorsese faţa spre el, îngăduindu-i 
să-i vadă şi celălalt ochi. În locul acestuia, al verdelui similar 
anticipat, se afla un giuvaer. Părea un diamant enorm, fixat în orbită, 
răsfrângând sclipiri albăstrui din numeroasele-i fațete. 

Avea o senzaţie de nelinişte de fiecare dată când giuvaerul cela era 
îndreptat spre el. Care era rostul lui? Reuşea oare să vadă prin Burton 
ceea ce un ochi viu nu putea? 

Dintre cei doisprezece, vorbiseră doar trei: Loga, Thanabur şi o 
femeie blondă, cu ochi mari, albaştri, zveltă, însă cu piept bogat. Din 
felul în care ea şi Loga schimbaseră câteva replici, Burton socotise că 
puteau fi soţ şi soţie. 

Urmărindu-i în afara scenei, Burton remarcase iarăşi că deasupra 
capetelor fiecăruia, inclusiv al său, era câte un glob care se rotea, 
având multe culori schimbătoare şi braţe întinse, cu şase laturi, în 
verde, albastru, negru şi alb. Braţele reintrau în interiorul globului, 
doar pentru a fi înlocuite de altele. 

Urmărind sferele rotitoare, înlocuirea braţelor cu altele, studiind 
personalităţile celor trei şi pe a sa, tonul vocilor, înţelesul cuvintelor, 
atitudinile care trădau anumite sentimente, încercă să le coreleze între 


ele. Nu reuşi să descopere legături revelatoare. 

Când se petrecuse prima scenă, cea reală, nu-şi văzuse propria aură. 

Replicile rostite nu corespundeau perfect cu acelea din timpul 
întâlnirii. Ca şi cum Stăpânul Viselor rescrisese întreaga scenă. 

Loga, bărbatul cu păr roşcat, spuse: 

— Am avut o serie de agenţi care te-au căutat. Jalnic de puţini, dacă 
ţinem seama de cei treizeci şi şase de miliarde şase milioane nouă sute 
de mii şase sute treizeci şi şapte de candidaţi care trăiesc în prezent 
de-a lungul Fluviului. 

— Candidaţi la ce? întrebase Burton, cel de pe scenă. 

În cursul primei confruntări, nu rostise acea replică. 

— Asta-i treaba noastră, iar dacă vrei să ştii, află, îi răspunsese 
Loga, ai cărui dinţi sclipitori păreau inuman de albi. Tot el continuase: 
Nu ne-am închipuit că ne scăpai apelând la sinucidere. Anii treceau. 
Aveam şi alte lucruri de făcut, de aceea am retras toţi agenţii angajaţi 
în Cazul Burton, după cum îl denumisem, cu excepţia câtorva postați 
la ambele capete ale Fluviului. Nu înţelegem în ce fel, dar aveai 
cunoştinţă despre turnul de la pol. Mai târziu abia am aflat cum. 

Burton, pe post de observator, gândi: Dar n-aţi aflat de la X. 

Încercă să ajungă mai aproape de actori pentru a-l vedea mai bine. 
Unde era Eticul care-l trezise acolo unde se petrecuse resuscitarea? 
Cine îl vizitase în noaptea aceea furtunoasă, brăzdată de fulgere? Cine 
îi spusese că trebuie să-l ajute? Care dintre ei era renegatul ştiut doar 
sub numele de X? 

Se zbătu să învingă ceţurile umede şi reci, la fel de eterice, însă la 
fel de rezistente, ca şi lanţurile fermecate cu care fusese legat lupul 
monstruos, Fenrir, până la Ragnarok, ziua de apoi a zeilor. 

— Oricum te-am fi prins, spusese Loga. Fiecare locaş din capsula de 
reformare -— locul unde, în mod inexplicabil, te-ai trezit în timpul fazei 
de pre-resuscitare — are un contor automat, înţelegi? Mai curând sau 
mai târziu, orice candidat care depăşeşte numărul mediu de decese 
devine subiect de studiu. Asta se întâmplă îndeobşte destul de târziu, 
fiindcă nu avem personal suficient. Nu ne-am dat seama că tu ai reuşit 
să atingi uimitorul număr de şapte sute şapte zeci şi şapte de decese. 
Locaşul tău din capsula de pre-resuscitare era gol în perioada cât am 
efectuat investigația statistică. Cei doi tehnicieni care te văzuseră când 
te treziseşi în camera de pre-resuscitare te-au identificat după... 
fotografie. Am programat dispozitivul de resuscitare astfel încât el să 
dea alarma şi să ne anunţe imediat ce trupul tău urma să fie recreat şi 
aşa te-am adus în acest loc. 

Însă Burton nu murise din nou. Eticii îl descoperiseră, nu avea idee 
cum, în vreme ce încă trăia. Fusese prins, deşi reuşise să fugă iarăşi. 
Oare aşa se întâmplase? Probabil că, în timp ce fugea pe întuneric, îl 
ucisese vreun fulger. Iar Fi îl aşteptaseră să apară în capsula de pre- 


resuscitare, încăperea uriaşă aflată, după cum presupunea el, undeva 
spre suprafaţa planetei ori în turnul situat lângă marea de la pol. 

— Ţi-am studiat corpul în amănunt, explică Loga. În acelaşi timp, 
am cercetat fiecare componentă a... psihomorfului tău. Sau a aurei, 
dacă preferi această denumire. 

Arătă spre globul care se rotea orbitor deasupra acelui Burton aşezat 
pe scaunul din faţa lui. 

Iar atunci, Eticul făcu un gest straniu. 

Se răsuci şi privi spre ceaţă, făcând un semn către Burton, cel care 
urmărea scena. 

— N-am găsit nici un indiciu. 

Silueta întunecată din culise chicoti. 

Burton, cel din stal, strigă: 

— Vă-nchipuiţi că sunteţi doar doisprezece! Văd treisprezece! 
Număr cu ghinion! 

— Ceea ce contează e calitatea, nu cantitatea, rostise acel ceva din 
culise. 

— După ce te vom trimite înapoi în Valea Fluviului, nu vei mai 
păstra nici o amintire despre cele petrecute aici, spuse Loga. 

Burton, cel aflat pe scaun, spuse ceva ce nu rostise în cursul 
interogatoriului original: 

— Cum mă veţi face să uit? 

— Ţi-am derulat memoria ca pe o bandă magnetică, îl lămuri 
Thanabur. Vorbea de parcă ar fi ţinut o prelegere. Ori, fiind X, îl 
avertiza pe Burton. Sigur, ne-a trebuit mult timp s-o facem, având în 
vedere cele trăite vreme de şapte ani, de când te afli aici. Şi-am 
consumat o cantitate enormă de energie şi materiale. Dar computerul 
folosit de Loga a fost programat să-ţi ruleze memoria cu viteză mare şi 
să se oprească doar la momentele când ai fost vizitat de acel renegat 
dezgustător. Prin urmare, ştim la fel de bine ca şi tine ce s-a petrecut 
în acele clipe. Am văzut şi auzit aceleaşi lucruri, am avut aceleaşi 
senzaţii, mirosuri. Am trăit până şi emoţiile tale de atunci. Din 
nefericire, ai fost vizitat doar noaptea, iar trădătorul se deghizase 
bine. Şi-a filtrat până şi vocea printr-un modulator, ceea ce a făcut 
imposibilă identificarea computerizată a vocii lui, sau a ei. Am spus 
„ei” fiindcă tu n-ai văzut decât ceva albicios, fără trăsături 
identificabile, fie ele masculine ori feminine. Vocea părea a fi 
bărbătească, dar şi o femeie putea folosi un emiţător pentru a o face să 
pară astfel. Şi mirosul corporal a fost înşelător. Computerul l-a 
analizat şi a evidenţiat modificarea lui cu ajutorul unui produs chimic 
complex. Pe scurt, n-avem idee care dintre noi e acest renegat şi nici 
de ce el sau ea acţionează împotriva noastră. E aproape de neconceput 
ca o persoană care ştie adevărul să facă încercarea de a ne trăda. 
Singura explicaţie ar putea fi că persoana nu mai e în toate minţile. Iar 


acest lucru este la fel de imposibil. 

În mod inexplicabil, Burton, cel din stal, ştia că Thanabur nu rostise 
aceste cuvinte în timpul primei înfăţişări, care constituise adevărata 
dramă. Mai ştia că visa, că uneori îi atribuia lui Thanabur lucruri pe 
care acesta nu le spusese. Exprimarea lui se întrupa din propriile 
gânduri, speculaţii şi fabulaţii ale lui Burton, toate născute ulterior. 

Burton, cel de pe scaun, dădea glas unora dintre ele. 

— Dacă puteţi citi gândurile cuiva - ca şi cum le-aţi înregistra — de 
ce nu o faceţi în cazul semenilor voştri? Aţi încercat asta? Atunci sigur 
l-aţi fi descoperit pe trădător. 

Stânjenit, Loga îi răspunse: 

— Am declanşat o investigaţie, desigur. Numai că... 

Înălţă din umeri şi făcu un gest de neputinţă din palme. 

— Prin urmare, spuse Thanabur, persoana pe care o numeşti X te-a 
minţit. Nu e unul dintre noi, ci aparţine eşalonului inferior, fiind un 
agent oarecare. Îi convocăm pe toţi pentru o verificare a memoriei. 
Asta durează, bineînţeles. Dar avem timp destul. Renegatul va fi prins. 

Burton, cel de pe scaun, interveni: 

— Şi dacă toţi agenţii voştri sunt nevinovaţi? 

— Nu fi ridicol, izbucni Loga. În orice caz, amintirile tale privind 
deşteptarea în capsula de pre-resuscitare vor fi şterse. La fel, amintirile 
privind vizita renegatului şi ale tuturor evenimentelor de atunci 
încoace vor deveni o pată albă. Ne pare sincer rău că trebuie să 
recurgem la o acţiune atât de violentă. Însă ea este necesară şi va veni 
vremea, sperăm noi, când vom putea oferi reparaţii. 

Burton, aflat pe scaun, spuse: 

— Dar... Îmi vor rămâne multe amintiri privind locul preresuscitării. 
Aţi uitat de câte ori m-am gândit la asta din momentul când m-am 
trezit pe mal şi până la vizita lui X. De asemenea, am povestit asta 
multor oameni. 

— Bine, dar chiar îţi dau crezare? întrebă Thanabur. lar dacă da, ce 
pot să facă? Nu, nu dorim să-ţi ştergem toate amintirile privind viaţa 
de aici. Asta ţi-ar provoca o tristeţe de nedescris şi te-ar îndepărta de 
toţi prietenii. Şi - Thanabur făcu o pauză -— ţi-ar putea încetini 
progresele. 

— Progresele? 

— Vei avea timp să descoperi ce înseamnă asta. Dementul care 
susţine că-ţi oferă ajutor se foloseşte de tine pentru a-şi împlini 
scopurile. Nu ţi-a spus că, realizându-i planurile, îţi risipeşti şansele de 
a dobândi viaţa eternă. Bărbat sau femeie, acest trădător e rău 
intenţionat. Da, rău! 

— Calm, calm, îl domoli Loga. Pe toţi ne îngrijorează situaţia asta, 
dar trebuie să ţinem seama de un lucru. Necunoscutul e... bolnav. 

— lar într-un fel, bolnav înseamnă rău, interveni bărbatul cu 


diamant în locul ochiului. 

Burton, cel de pe scaun, îşi azvârli capul pe spate şi hohoti îndelung. 

— Deci voi, ticăloşilor, nu ştiţi chiar totul? 

Se ridică în picioare, susţinut de ceața cenuşie, care părea materială, 
şi strigă: 

— Nu vreţi să ajung până la izvoarele Fluviului! De ce? De ce? 

— Au revoir, spuse Loga. Iartă-ne pentru purtarea violentă. 

O femeie îndreptă un cilindru albastru, scurt şi ascuţit la capăt către 
Burton, cel aflat pe scenă, care se lăsă moale. Din ceață apărură doi 
bărbaţi îmbrăcaţi doar în kilturi albe. Ridicară trupul lipsit de vlagă şi 
dispărură cu el în negură. 

Burton mai făcu o încercare să ajungă la oamenii de pe scenă. 
Nereuşind, gesticula cu pumnul spre ei şi răcni: 

— Monştrilor, n-o să mă prindeţi niciodată! 

Silueta întunecată din culise aplaudă, însă lovirea palmelor între ele 
nu produse nici un sunet. 

Se aşteptase să fie depus în zona din care îl răpiseră Eticii. Se trezi 
în schimb în Theleme, micul stat pe care îl întemeiase el însuşi. 

Mai surprinzător era că nu-l lipsiseră de memorie. Îşi aduse aminte 
totul, până şi confruntarea cu cei doisprezece Etici. 

Nu-şi dădea seama cum, dar X reuşise să-i păcălească pe ceilalți. 

Mai târziu îşi puse întrebarea dacă îl minţiseră şi dacă avuseseră cu 
adevărat intenţia de a-i afecta amintirile. Era absurd, însă nu le 
cunoştea planurile. 

Cândva, fiind legat la ochi, Burton reuşise să joace două partide de 
şah simultan. Asta impunea doar pricepere, respectarea regulilor şi 
cunoaşterea tablei şi a pieselor. În acest joc însă, regulile şi valoarea 
pieselor îi rămâneau străine. 

Planul ascuns nu avea nici o noimă. 

Gemând, Burton se trezi cu mintea confuză. Vreme de o clipă nici 
nu-şi dădu seama unde se găsea. Bezna ce-l înconjura era atât de 
densă, încât avu senzaţia că ea îi pătrunsese în adâncul fiinţei. 

Se calmă doar auzind zgomote ce-i erau familiare. Vasul se freca de 
doc, iar apa clipocea lingând copastia. Lângă el, Alice respira încet. Îi 
atinse spinarea caldă şi delicată. De deasupra, unde Frigate executa 
cartul de noapte, răzbăteau paşi uşori. Se pregătea, probabil, să-l 
trezească pe căpitan. Burton n-avea idee ce oră era. 

Se mai auzeau şi alte sunete bine cunoscute. Prin pereţii subţiri din 
lemn veneau sforăiturile gâlgâite ale lui Kazz şi ale femeii lui, Besst. 
Apoi, din compartimentul situat în spatele celui în care se aflau ei, 
răsună glasul lui Monat. Vorbea în limba lui maternă, dar Burton nu 


reuşi să distingă nici un cuvânt. 

Monat visa, neîndoielnic, despre îndepărtata Athaklu. O planetă cu 
„climă neîmblânzită şi stranie”, care se rotea în jurul uriaşei stele 
portocalii cunoscută sub numele de Arcturus. 

Rămase o vreme înțepenit ca un cadavru, gândind: Iată-mă aici, un 
bătrân de o sută unu ani având trupul unui tânăr de douăzeci. 

Eticii făcuseră ca arterele rigide ale candidaţilor să fie iarăşi 
elastice, însă nu reuşiseră să elimine arteroscleroza sufletelor. Această 
obligaţie cădea în seama resuscitaţilor. 

Visele lui explorau trecutul. Scenele interogatoriului apăruseră 
ultimele. Acum visa că retrăia visul pe care-l avusese cu puţin timp 
înainte să fi fost trezit de Ultima Chemare. Cu toate acestea, în vis se 
urmărea pe el însuşi; era participant, dar şi spectator. 

Dumnezeu îl veghea de deasupra, aşa cum zăcea întins pe iarbă, 
plăpând ca un nou-născut. De astă dată, El nu avea barba lungă, 
neagră şi despicată şi nu era îmbrăcat ca un gentilom englez din cel 
de-al cincizeci şi doilea an de domnie al Reginei Victoria. Singurul Lui 
veşmânt era un prosop albastru înfăşurat în jurul taliei. Nu domina 
prin statură, ca în visul original, ci dimpotrivă, era scund, îndesat şi 
musculos. Părul de pe pieptul Său era des, cârlionţat şi roşcat. 

Prima dată, Burton privise drept spre faţa lui Dumnezeu şi-şi 
recunoscuse propriul chip. Dumnezeu avea părul la fel de negru şi 
drept, aceleaşi trăsături ale feţei, aducând a arab, cu ochi negri, 
adânciţi în orbite, care păreau a fi vârfuri de suliță împungând din 
bezna unei peşteri, pomeţii proeminenţi, buzele pline, bărbia 
voluntară şi despicată. Faţa lui nu mai purta cicatricele făcute de 
sulița somaleză ce-i trecuse prin obraz, îi scosese câţiva dinţi, apoi se 
înţepenise cu marginile în cerul gurii, făcând ca vârful să-i iasă prin 
celălalt obraz. 

Chipul i se părea cunoscut, însă nu-şi putea aminti numele 
posesorului. Acesta nu era nicidecum Richard Francis Burton. 

Dumnezeu încă ţinea bastonul de fier în mână. Acum îl împungea 
pe Burton în coaste. 

— Ai întârziat. De mult trebuia să-ţi plăteşti datoria, ştiai? 

— Ce datorie? întrebă omul întins pe iarbă. 

Burton, cel care urmărea scena, îşi dădu brusc seama că ceața 
lăptoasă se agita în jurul lui, lăsându-se ca un văl între cei doi. Iar în 
spatele lor se afla un zid cenuşiu, care se dilata şi se contracta, de 
parcă ar fi fost pieptul unui animal care respira. 

— Îmi eşti dator pentru carne, spuse Dumnezeu. Îl îmboldi în coaste 
pe cel aflat la pământ. Lucru de neînțeles, Burton, cel care stătea în 
picioare, simţi durerea. 

Bărbatul de pe iarbă se chinui să se ridice în picioare. 

— Cel care mă loveşte n-o să scape nepedepsit. 


Cineva pufni dispreţuitor, iar Burton-spectatorul simţi prezenţa unei 
siluete înalte şi neclare apărând în ceaţă. 

— Plăteşte, domnule, spuse Dumnezeu. Altfel, mă văd silit să pun 
sechestru. 

— Cămătar afurisit! strigă omul de pe iarbă. Am întâlnit semeni de- 
ai tăi în Damasc. 

— Acesta e drumul spre Damasc. Ori ar trebui să fie. 

Silueta întunecată chicoti iarăşi. Ceaţa îi învălui pe toţi. Burton se 
trezi năclăit de sudoare, apucând să audă ultimele scâncete scoase de 
el însuşi. 

Alice se răsuci şi spuse cu glas somnoros: 

— Dick, ai vreun coşmar? 

— N-am nimic. Vezi-ţi de somn. 

— Ai avut multe în ultima vreme. 

— Nu mai multe decât pe Pământ. 

— Vrei să stăm de vorbă? 

— Oricum vorbesc dacă visez. 

— Doar cu tine însuţi. 

— Păi cine mă cunoaşte mai bine? Râse reţinut. 

— Şi cine te poate trage pe sfoară mai bine?! spuse ea destul de 
muşcător. 

Nu-i mai răspunse. Câteva clipe mai târziu, Alice respira în ritmul 
obişnuit al celor împăcaţi cu sine. Însă ea nu avea să uite cele 
discutate. Burton speră ca dimineaţa să nu le aducă o nouă ceartă. 

Îi plăcea să discute în contradictoriu; asta îi îngăduia să 
răbufnească. Cu toate astea, certurile din ultima vreme nu-l 
mulţumeau, fiind oricând gata să sară cu gura. 

Îi venea tare greu să-şi verse furia pe ea fără să fie auzit de toată 
lumea aflată pe vasul de mici dimensiuni. Alice se schimbase mult în 
decursul anilor petrecuţi împreună, păstrându-şi însă repulsia tipic 
feminină faţă de, aşa cum se exprima ea, spălarea rufelor în faţa 
tuturor. Ştiind prea bine asta, el o sâcâia, urla şi răcnea, simțind o 
deosebită satisfacţie atunci când o vedea cum dă înapoi. După aceea 
se simţea ruşinat de faptul că profitase de ea şi o umilise. 

Iar toate acestea îl înfuriau şi mai rău. 

Pe punte răsunară paşii lui Frigate. Se gândi să-l înlocuiască ceva 
mai devreme. Oricum nu va reuşi să adoarmă la loc; viaţa de adult pe 
Pământ îi fusese chinuită de insomnii la fel ca şi aici. Frigate i-ar fi 
recunoscător dacă ar putea să se culce. Îi venea greu să rămână treaz 
când era de cart. 

Închise ochii. Încet-încet, întunericul făcea loc unei lumini cenuşii. 
Acum se văzu pe sine în camera aceea uriaşă, fără pereţi, podea sau 
tavan. Gol-puşcă, plutea în poziţie orizontală deasupra unui abis, 
rotindu-se încet ca într-o frigare invizibilă, pe care n-o putea simţi. 


Schimbându-şi poziţia, văzu că lateral şi dedesubt se aflau şi alte 
trupuri dezgolite. Asemenea lui, nici acestea nu aveau pilozităţi pe cap 
sau în zona pubiană. Unele trupuri erau incomplete. De la cot în jos, 
braţul unui bărbat din preajmă era lipsit de piele. Întorcându-se, mai 
văzu un trup care nu avea piele deloc şi nici muşchi faciali. 

La o oarecare distanţă se afla un schelet, iar în interiorul cuştii 
toracice pluteau de-a valma mai multe organe. 

Pretutindeni, trupurile erau fixate de cap şi picioare cu tije ce 
păreau din metal. Acestea se ridicau din podeaua nevăzută şi urcau 
spre un tavan invizibil, în şiruri lungi, cât putea cuprinde el cu 
privirea şi, pe verticală, corpurile, atât în sus cât şi în jos, pluteau 
răsucindu-se încet, unul deasupra celuilalt. 

Ele formau rânduri verticale şi orizontale care, în lumina cenuşie, se 
întindeau spre infinit. 

Urmărindu-le şi de astă dată, retrăi într-o oarecare măsură uimirea 
şi groaza din primele momente de după trezire. 

El, Căpitan Sir Richard Francis Burton, consul al Majestății Sale în 
oraşul Triest, din Imperiul Austro-Ungar, murise duminică 19 
octombrie, 1890. 

Acum trăia într-un loc ce nu era nici raiul, nici iadul despre care 
auzise. 

Dintre milioanele de oameni pe care-i putea vedea, el era singurul 
viu. Sau treaz. 

Rotindu-se, Burton se întreba, probabil, de ce fusese ales pentru ai 
se face această onoare nedorită. 

Burton-privitorul ştia acum de ce. 

Eticul pe care Burton îl cunoştea sub numele de X, elementul 
necunoscut, îl trezise înainte de termen. Renegatul. 

Bărbatul suspendat atinsese acum una dintre tije, aceasta 
întrerupsese vreun circuit, iar toate trupurile începuseră să cadă, 
Burton nefăcând excepţie. 

Privitorul retrăi acelaşi sentiment de groază de atunci. Era visul 
original, visul universal uman privind căderea. Neîndoielnic, el fusese 
moştenit de la primul om, maimuța evoluată, capabilă de cunoaştere, 
pentru care căderea constituia o realitate înfiorătoare, nu doar un 
coşmar. Maimuţa sărise de pe o creangă pe alta, socotind, în mândria 
ei, că putea umple acel gol. lar omul căzuse din pricina orgoliului 
care-i întunecase raţiunea. 

Tot astfel cum trufia îl doborâse pe Lucifer. 

În aceste momente, celălalt Burton se agăţase de o tijă şi rămăsese 
pe loc, în vreme ce restul trupurilor, încă rotindu-se încet, coborau pe 
lângă el, într-o cascadă de carne. 

Ridică privirea şi văzu o maşinărie zburătoare, verde, de forma unei 
canoe, scufundându-se prin spaţiul dintre tijele aflate mai aproape. Nu 


avea aripi sau elice, părând a fi susţinută de un dispozitiv necunoscut 
ştiinţei vremii lui. 

La prova se vedea un simbol: o spirală albă cu vârful spre dreapta, 
din care ţâşneau firişoare albe. 

În realitate, peste copastia canoei zburătoare priviseră doi bărbaţi. 
Iar apoi, brusc, trupurile îşi încetiniseră viteza de cădere, iar el fusese 
prins de o forţă invizibilă care-i ridicase picioarele, desprinzându-le de 
bara metalică. Plutise în sus, răsucindu-se, trecând pe lângă canoe şi 
ajungând deasupra ei, apoi se oprise. Unul dintre oameni îndreptase 
spre el un obiect metalic de mărimea unui creion. 

Urlând de furie, ură şi deznădejde, acel Burton articulase: 

— Voi ucide! Voi ucide! 

Amenințarea era o vorbă-n vânt, lipsită de conţinut precum bezna 
care-i potolise brusc dezlănţuirea de mânie. 

Acum, din obiectul zburător îl privea doar un bărbat. Cu toate că 
nu-i putea vedea faţa, lui Burton i se păru cunoscut. Oricum ar fi 
arătat, trăsăturile îi aparţineau lui X. 

Eticul chicoti. 

Burton se ridică în şezut şi încercă să-l apuce pe X de gât. 

— Pentru numele lui Dumnezeu, Dick! Sunt eu, Pete! 

Burton îşi descleştă mâinile din jurul gâtului lui Frigate. 

Pătrunzând prin uşa deschisă, lumina stelelor, la fel de strălucitoare 
ca luna plină a Pământului, contura silueta lui Frigate. 

— Trebuie să intri de cart, Dick. 

— Mai încet, rogu-te, murmură Alice. 

Burton se rostogoli jos din pat şi pipăi îmbrăcămintea agăţată într- 
un cui. Deşi era transpirat, tremura. Cabina strâmtă pierdea din 
căldura degajată în cursul nopţii de cele două trupuri. Ceaţa rece se 
strecura insistent înăuntru. 

— Brr! făcu Alice şi zgomotul ce urmă sugera că se învelea cu 
câteva prosoape groase. Burton surprinse sclipirea albă a trupului ei. 
Aruncă o privire spre Frigate, însă americanul se întorsese deja şi 
pornise către scară. Orice alte păcate ar fi avut, curiozitatea bolnavă 
nu-l caracteriza. Nici n-ar fi putut să-l acuze pe bietul om dacă s-ar fi 
uitat mai lung. Doar era pe jumătate îndrăgostit de Alice. N-o 
declarase niciodată, însă pentru Burton, Alice şi Loghu, tovarăşa de 
cabină a lui Frigate, acest lucru era evident. 

La o adică, vina trebuia atribuită doar lui Alice. Îşi pierduse de mult 
inhibiţiile tipic victoriene. Deşi ar fi respins o asemenea acuzaţie, 
pesemne că-l stârnise fără să vrea, bineînţeles, pe Frigate, lăsându-se 
văzută în goliciunea ei. 


Burton socoti că n-ar fi fost înţelept să deschidă subiectul. Cu toate 
că era mânios pe amândoi, s-ar face de râs dacă ar aduce vorba despre 
asta. Ca majoritatea oamenilor. Alice făcea baie în râu dezbrăcată, 
parcă ignorându-i pe cei aflaţi în preajmă. Frigate o văzuse de sute de 
ori complet goală. 

Îmbrăcămintea de noapte era alcătuită din mai multe prosoape 
groase, ţinute laolaltă de cleme metalice situate sub țesătură. Burton 
fixă prosoapele în aşa fel încât să alcătuiască un veşmânt care să-i 
acopere picioarele, corpul, dar şi capul. De centura din piele de peşte- 
cu-corn avea prinse un cuţit din cremene, o secure din şist cristalin şi 
o sabie din lemn. Tăişul acesteia era presărat cu fragmente minuscule 
de cremene, iar de capăt avea fixat un corn de peşte. De pe o 
policioară îşi luă o suliță grea din lemn de frasin, cu vârful din corn, şi 
apoi urcă scările. 

Ajungând pe punte, descoperi că ţinea capul deasupra ceţii. Frigate 
era la fel de înalt, iar capul lui părea detaşat de trup, plutind deasupra 
vălătucilor pufoşi de ceaţă. Deşi Lumea Fluviului nu poseda lună, 
cerul strălucea, fiind presărat cu stele şi uriaşi nori de gaz sclipitor. 
Frigate credea că această planetă se afla în apropierea centrului 
galaxiei din care făcea parte şi Pământul. Dar putea fi la fel de bine în 
orice altă galaxie. 

Burton şi prietenii lui construiseră un vas şi părăsiseră Theleme. 
Spre deosebire de predecesorul său, Hagiul II era un cuter, având un 
singur catarg şi velatură triunghiulară longitudinală. La bord se 
îmbarcaseră Burton, Hargreaves, Frigate, Loghu, Kazz, Besst, Monat 
Grrautut şi Owenowe, o femeie din Pelasgia antică preelenă, pe care 
n-o deranja să împartă cabina cu un arcturan. Având acest echipaj 
ieşit din tipare, Burton, care dovedise un talent neîntrecut în a strânge 
sub comanda sa grupuri heteroclite de sprijinitori, călătorise în susul 
Fluviului vreme de douăzeci şi cinci de ani. Unul dintre oamenii 
alături de care trecuse prin multe aventuri, Lev Ruach, hotărâse să 
rămână în Theleme. 

Hagiul II nu ajunsese atât de departe pe cât sperase. Cum pe vas nu 
era spaţiu suficient, membrii echipajului veneau în contact permanent 
şi prea apropiat. Se vădise absolut necesar ca oamenii să-şi petreacă 
perioade lungi de libertate pe mal, pentru ca astfel să scape de 
senzaţia de sufocare pe care le-o dădeau cabinele strâmte. 

Când pătrunseseră în această zonă, Burton socotise că venise 
vremea unei noi şi îndelungate permisii. Ajunseseră la una dintre 
rarele porţiuni extrem de largi ale Fluviului, un lac de aproximativ 32 
de kilometri lungime şi 9,6 kilometri lăţime. La capătul său apusean, 
lacul se îngusta, dând naştere unei strâmtori late de numai 321 de 
metri. Apele Fluviului bolboroseau la trecerea prin acest loc îngust 
dar, din fericire, vântul predominant bătea dinspre pupa, ajutând 


vasul să înainteze. Dacă Hagiul II ar fi trebuit să navigheze împotriva 
vântului, ar fi avut prea puţin spaţiu pentru a se deplasa în volte. 

După ce privise strâmtoarea, Burton socotise că, deşi vor întâmpina 
greutăţi, vor putea trece mai departe. În orice caz, sosise momentul să 
răsufle cu toţii. În loc să tragă la mal, oprise vasul de-a lungul uneia 
dintre zecile de stânci care presărau zona din mijlocul lacului. Acestea 
erau înalte cât o turlă de biserică, având la poale porţiuni de pământ. 
Pe unele dintre ele se aflau şi pietre-potir, iar în jurul acestora se 
îngrămădeau colibe. 

O asemenea insulă, situată foarte aproape de gura strâmtorii, avea şi 
câteva docuri plutitoare. Ele i-ar fi slujit mult mai bine dacă ar fi fost 
aşezate pe partea mai puţin afectată de curent, însă nu aşa stăteau 
lucrurile, astfel că traseră nava de-a lungul unuia. O legară cu 
odgoane de stâlpi, folosind saci din piele rezistentă de peşte-aligator, 
umplute cu iarbă, drept baloane de acostare. Locuitorii insuliţei se 
apropiară cu fereală de ei. Burton îi asigură neîntârziat de intenţiile 
sale paşnice, întrebând politicos dacă echipajul putea folosi piatra- 
potir. 

Insularii erau douăzeci la număr - toţi scunzi, bruneţi, a căror limbă 
îi rămase necunoscută. Cu toate acestea, puteau folosi o formă 
modificată de esperanto, astfel că reuşiră să depăşească bariera 
lingvistică. 

Piatra-potir era o structură masivă în formă de ciupercă, din granit 
cu vine roşiatice. Suprafaţa de deasupra îi venea lui Burton până la 
piept şi pe ea se găseau şapte sute de indentaţii aşezate în cercuri 
concentrice. 

La scurtă vreme după apusul soarelui, fiecare persoană îşi aşeza 
cilindrul înalt din metal cenuşiu deasupra uneia dintre adâncituri. 
Vorbitorii de engleză îl numeau potir, pandora (ori, pe scurt, dora), 
cutie de alimente, sufertaş, căldăruşa fericirii şi aşa mai departe. Cel 
mai cunoscut nume se dovedise cel folosit de misionarii Bisericii Celei 
de-A Doua Şanse. Era vorba de pandoro, cuvânt din esperanto. Cu 
toate că, în afară de baza sa, recipientul din metal cenuşiu era subţire 
cât hârtia de ziar, el nu putea fi îndoit, spart sau distrus. 

Posesorii de potire se retraseră la circa cincizeci de paşi şi aşteptară. 
Cu un vuiet brusc, din coama pietrei ţâşni spre cer o flacără înaltă de 
aproape şase metri. În acelaşi timp, toate stâncile aliniate de-a lungul 
malurilor lacului scoaseră tunete şi scuipară flăcări spre înalt. 

Un minut mai târziu, câţiva dintre oamenii scunzi şi bruneţi se 
căţărară pe pietre şi dădură jos potirele. Ceilalţi îşi găsiră adăpost sub 
un acoperiş de bambus, unde ardea un foc din lemne aduse de apă, şi 
dădură în lături capacele cilindrilor. În interior se aflau nişe cu ceşti şi 
farfurii adânci, toate pline cu băutură, mâncare, cristale de cafea 
solubilă sau ceai, țigarete şi trabuce. 


Potirul lui Burton conţinea mâncăruri cu specific italian şi sloven. 
Când fusese resuscitat prima oară, se trezise într-o zonă unde 
populaţia era alcătuită în principal din oameni care trăiseră în 
preajma oraşului Triest, iar potirele acestora le ofereau de obicei feluri 
de mâncare cu care se obişnuiseră pe Pământ. Totuşi, cam o dată la 
zece zile, potirele le dădeau câte ceva total diferit. Uneori era vorba 
de mâncăruri englezeşti, franţuzeşti, chinezeşti, ruseşti, persane, sau 
specifice altor ţări. Se întâmpla ca oamenii să descopere şi feluri 
dezgustătoare, ca de pildă, carne de cangur, bine prăjită la suprafaţă, 
însă deloc pătrunsă, sau larve de insecte. Burton primise de două ori o 
asemenea masă, tipică aborigenilor australieni. 

În această seară, cana pentru băuturi conţinea bere. Detesta berea, 
aşa că o schimbă cu vinul lui Frigate. 

Potirele insularilor se umpluseră cu bucate ce-i aminteau lui Burton 
de bucătăria mexicană, însă tortilia avea umplutură din carne de 
vânat, nu de vită. 

Cât mâncară şi statură de vorbă, Burton îi trase de limbă pe 
localnici. Din descrierile lor, bănui că erau indieni precolumbieni care 
trăiseră într-o vale largă situată în deşertul sudic. Pe Pământ, făcuseră 
parte din două triburi care, deşi vorbeau limbi înrudite, nu se 
înțelegeau unul cu altul. În ciuda acestei bariere, cele două grupuri 
umane trăiseră alături în pace şi, deosebindu-se doar prin câteva 
amănunte, formaseră o singură cultură. 

Socoti că aceştia erau oamenii pe care indienii pima de pe vremea 
sa îi numeau hohokam, adică Antici. Civilizaţia lor înflorise în zona 
căreia coloniştii albi aveau să-i dea numele de Valea Soarelui. Aici se 
înfiripase satul Phoenix de pe teritoriul Arizonei, devenit spre sfârşitul 
secolului al XX-lea, după cum aflase el, un oraş cu o populaţie de peste 
un milion de locuitori. 

Aceşti oameni îşi ziceau ganopo. În cursul vieţii lor de pe Pământ 
săpaseră canale lungi de irigație slujindu-se doar de unelte din 
cremene şi lemn, transformând deşertul într-o grădină. Dispăruseră 
însă brusc, lăsându-le arheologilor americani sarcina de a găsi 
explicaţia. Fuseseră emise diverse teorii. Mai larg acceptată era aceea 
că invadatorii războinici dinspre nord îi şterseseră de pe faţa 
pământului, cu toate că nu existau probe pentru a susţine o astfel de 
afirmaţie. 

Speranţele lui Burton de a descâlci misterul se risipiră imediat. 
Aceşti oameni trăiseră şi muriseră înainte ca societatea lor să fi 
dispărut. 

Rămaseră treji până noaptea târziu, fumând şi bând alcool obţinut 
din lichenii ce acopereau turla stâncoasă. Spuseră tot felul de snoave, 
majoritatea obscene şi absurde, şi se tăvăliră pe jos de râs. Când le 
spuse istorioare arabe, Burton găsi necesar să elimine amănuntele mai 


puţin familiare ori să le explice atunci când erau relativ uşor de 
înțeles. Pricepură fără greutate poveştile despre Aladin şi lampa lui 
fermecată sau despre felul în care Abu Hassan trăsese un pârţ. 

Aceasta din urmă era foarte apreciată de beduini. Burton stătuse 
deseori în preajma vreunui foc făcut cu balegă uscată de cămilă şi-şi 
făcuse ascultătorii să râdă în hohote, cu toate că o auzeau pentru a 
mia oară. 

Abu Hassan era un beduin care renunţase la viaţa de nomad şi 
devenise neguţător în oraşul Kaukaban din Yemen. Se îmbogăţise şi, 
după moartea soţiei, fusese sfătuit de prieteni să se însoare iarăşi. 
După ce se împotrivi o vreme, cedă şi-şi aranjă căsătoria cu o femeie 
frumoasă şi tânără. Urmă un ospăț cu pilaf din orez de diferite culori, 
şerbeturi şi câte altele, iezi umpluţi cu nuci şi migdale, precum şi un 
pui de cămilă copt întreg. 

În cele din urmă, mirele ajunse să fie chemat în camera unde îl 
aştepta mireasa îmbrăcată cu veşminte bogate. Se ridică încet şi demn 
de pe divan dar, vai! Era ghiftuit de mâncare şi băutură şi în timp ce 
mergea spre camera nupţială, nici una nici două, îi scăpă un pârţ 
răsunător. 

Auzindu-l, oaspeţii săi se întoarseră unii către alţii, prefăcându-se a 
nu fi băgat în seamă acest păcat social. Însă Abu Hassan se simţi 
profund umilit şi de aceea, pretextând că e împins de un îndemn 
natural, coborî în curtea casei, înşeuă un cal şi plecă, lăsându-şi de 
izbelişte averea, casa, prietenii şi mireasa. 

Apoi luă o corabie spre India, unde deveni căpetenia paznicilor 
personali ai regelui. După zece ani îl apucă un asemenea dor de casă, 
încât era cât pe ce să moară din această pricină. De aceea porni spre 
locurile natale deghizat în fachir sărac. După ce înfruntă primejdiile 
unei călătorii lungi, se apropie de oraşul său şi, de pe un deal, privi 
către zidurile şi turnurile lui cu ochii plini de lacrimi. Cu toate 
acestea, nu îndrăzni să se aventureze în oraş înainte de a afla că atât 
el cât şi ruşinea pe care-o păţise trecuseră în uitare. Cutreieră astfel pe 
la marginea oraşului vreme de şapte zile şi şapte nopţi, trăgând cu 
urechea la discuţiile de pe străzi şi din pieţe. 

După aceea, se întâmplă să rămână aşezat pe o bancă din faţa unei 
colibe, gândindu-se că acum putea să pătrundă în oraş sub adevăratul 
său nume. Numai că auzi o fată vorbind: 

— Mamă, spune-mi în ce zi m-am născut, fiindcă trebuie să-i spun 
uneia dintre prietenele mele ca să-mi poată citi viitorul. 

Iar mama îi răspunse: 

— Tu, fiica mea, te-ai născut chiar în noaptea când Abu Hassan a 
tras pârţul. 

Imediat ce auzi vorbele acestea, Abu Hassan se ridică de pe bancă şi 
plecă în grabă, zicându-şi: 


— Iată că ziua când ai scăpat un vânt a devenit o dată ce va dăinui 
pe vecie. 

Şi nu s-a oprit din drum, călătorind neîncetat până a ajuns în India 
unde, trăind autoexilat, a şi murit, Dumnezeu să-l aibă în paza Lui. 

Povestirea se bucură de mare succes, însă, înainte de a o spune, 
Burton trebui să înceapă cu o lămurire: beduinii din acele vremuri 
considerau scăparea unui vânt în public drept o dezonoare. În 
realitate, trebuia ca toţi cei din preajmă să mimeze că nu au auzit 
nimic, fiindcă vinovatul îl putea ucide pe acela care atrăgea atenţia 
asupra unei asemenea isprăvi. 

Aşezat cu picioarele încrucişate lângă foc, Burton băgă de seamă că 
Alicei părea să-i fi plăcut povestea. Ea trăise în epoca victoriană şi 
crescuse în sânul unei familii anglicane foarte pioase. Tatăl ei, episcop 
şi fratele unui baron, era urmaşul lui John de Gaunt, fiul Regelui Ioan, 
iar mama ei fusese nepoata unui conte. Contactul cu viaţa de pe 
Fluviu şi convieţuirea îndelungată alături de Burton o făcuseră să-şi 
piardă multe dintre inhibiţiile de început. 

Trecu apoi la relatarea poveştii despre Sindbad Marinarul, cu toate 
că se văzu silit s-o adapteze la cunoştinţele populaţiei ganopo. Aceşti 
oameni nu văzuseră în viaţa loc o mare, astfel că ea deveni fluviu, iar 
pasărea roc, cea care-l purtase pe Sindbad, se transformă într-un uriaş 
vultur auriu. 

La rândul lor, ganopo spuseră poveşti extrase din miturile lor despre 
creaţie, precum şi aventuri ale unui erou popular, şugubăţul Coiot 
Bătrân. 

Burton îi întrebă despre adaptarea religiei lor la realitatea acestei 
lumi. 

— O, tu, Burton, spuse căpetenia lor, lumea de după moarte nu e 
chiar aşa cum ne-o închipuiserăm noi. Nu-i tărâmul unde porumbul să 
crească mai înalt de-un stat de om într-o singură zi sau unde 
căprioarele şi iepurii să ne dea de furcă, dar să nu aibă scăpare de 
suliţele noastre. Şi nici nu ne-am reîntâlnit femeile şi copiii, părinţii 
ori bunicii. Iar printre noi nu se află, pentru a ne vorbi, nici spiritele 
munţilor, râurilor, pietrelor ori ale tufişurilor. Nu ne tânguim de asta. 
De fapt, suntem mult mai fericiţi decât în lumea pe care-am părăsit-o. 
Avem hrană bună şi din belşug şi nu trebuie să muncim ca s-o 
căpătăm, deşi, în primele zile, am fost siliţi să luptăm pentru a ne-o 
păstra. Avem apă mai mult decât suficientă, putem pescui după placul 
inimii, nu mai cunoaştem molimele care ne ucideau ori ne ologeau şi 
am uitat durerile şi chinurile bătrâneţii. 

Spunând acestea, căpetenia se încruntă; când rosti următoarele 


cuvinte, asupra tuturor coborî o umbră îngheţată, iar zâmbetele 
dispărură de pe feţele lor. 

— Spuneţi-mi, străinilor, aţi auzit ceva despre reîntoarcerea morţii? 
A morţii eterne, vreau să zic. Noi trăim pe această insuliță şi nu 
primim mulţi vizitatori. Dar, de la puţinii care au călcat pe aici şi de la 
cei cu care mai schimbăm o vorbă când mergem până pe maluri, am 
aflat lucruri ciudate şi tulburătoare. Se zvoneşte că, de câtva timp 
încoace, cei care mor nu mai renasc. Morţii rămân morţi, şi nu se mai 
trezesc a doua zi cu rănile vindecate, având alături potirul, pe un 
pământ departe de locul unde au murit. Spuneţi-mi, acesta-i adevărul, 
ori e numai una dintre acele poveşti pe care oamenii le scornesc din 
plăcerea de a-i îngrozi pe alţii? 

— Nu ştiu, spuse Burton. E adevărat că noi am călătorit mii de 
kilometri... adică, în drumul nostru am trecut prin dreptul a 
nenumărate pietre-potir. În anul ce a trecut, am observat şi noi lucrul 
de care ne-ai vorbit. 

Făcu o pauză pentru a-şi aduna gândurile. La două zile după marea 
resuscitare începuseră cele minore, cu alte cuvinte, translatările, cum 
li se spunea. Unii erau ucişi, alţii se sinucideau ori aveau incidente 
fatale, însă, în zorii zilei următoare se trezeau iarăşi în viaţă. Cu toate 
acestea, niciodată nu apăreau în acelaşi loc în care muriseră, ci 
întotdeauna departe, adesea într-o altă zonă climatică. 

Mulţi puneau asta pe seama unei forţe supranaturale. Alţii, printre 
care se număra şi Burton, credeau că totul poate fi explicat prin 
existenţa unei ştiinţe avansate. Supranaturalul nu-şi găsea locul aici. 
„Nu-i nevoie să dăm vina pe fantome,” obişnuia să zică Sherlock 
Holmes. Explicaţiile fizice erau de ajuns. 

Burton ştia din propria-i experienţă că trupul unei persoane moarte 
putea fi copiat. Văzuse petrecându-se asta în spaţiul uriaş unde se 
trezise pentru scurtă vreme. Trupurile erau reproduse după un soi de 
modele, cu rănile vindecate, carnea bolnavă regenerată, membrele 
refăcute, cu ravagiile produse de bătrâneţe înlăturate, cu tinereţea 
renăscută. 

Undeva sub scoarţa planetei se afla un imens convertor termionic 
energie-materie. Pesemne era alimentat de căldura miezului din 
nichel-fier. Maşinăria aceasta funcţiona prin complexul de pietre-potir, 
ale căror fundamente erau adânc înfipte în sol, formând un circuit atât 
de complicat, încât depăşea orice închipuire. 

Înregistrarea  caracteristicilor celulelor aparţinând persoanelor 
moarte era făcută de ceva anume aflat chiar în pietre? Ori avea loc, 
aşa cum sugera Frigate, cu ajutorul unor sateliți orbitali nevăzuţi, care 
supravegheau toate ființele vii, la fel cum se presupunea că 
procedează şi Dumnezeu, nelăsând să-i scape nici măcar moartea unei 
vrăbii? 


Nimeni nu ştia ori, dacă avea idee, prefera să păstreze secretul 
pentru sine. 

Conversia energie-materie prin sistemul de pietre-potir explica în 
acelaşi timp şi mesele gratuite pe care le găseau cetăţenii Lumii 
Fluviului în potire de trei ori pe zi. Baza fiecăruia dintre cilindrii din 
metal ascundea sigur un convertor minuscul şi un meniu programat 
electronic. Energia era transmisă potirelor prin intermediul 
complexului de pietre. În acest fel, energia electrică devenea materie 
complexă: carne de vacă, pâine, ba chiar şi bunuri de lux, precum 
tutun, marijuana, băutură, foarfece, piepteni, brichete, ruj de buze, 
gumă de visat. 

Bucăţile de pânză semănând cu prosoapele erau furnizate tot prin 
sistemul pietrelor, însă potirele nu aveau nici un rol. Ele apăreau într- 
un teanc frumos aranjat în preajma resuscitatului şi a potirului său. În 
baza subterană a complexului de pietre-potir trebuia să existe un 
mecanism. Acesta putea proiecta, prin stratul de pământ gros de 
câţiva metri, configuraţia extraordinar de complicată a moleculelor ce 
alcătuiau corpul uman, potirele şi pânzeturile la exact un centimetru 
deasupra solului. 

Practic, oamenii şi lucrurile se formau din aer. 

Burton se întrebase câteodată ce s-ar întâmpla dacă persoana 
translatată s-ar forma accidental într-un loc ocupat de un alt obiect. 
Frigate susţinea că s-ar produce o explozie îngrozitoare. Din câte ştia 
Burton, o asemenea situație nu apăruse niciodată. Prin urmare, 
mecanismul  „cunoştea” modalitatea de a evita amestecarea 
moleculelor. 

După cum arătase Frigate, exista totuşi un volum de aer pe care 
noul obiect apărut trebuia să-l disloce. Cum erau împiedicate 
moleculele de aer să se combine în mod fatal cu cele ale unui corp? 

Nimeni nu putea găsi o explicaţie. Dar, într-un fel sau altul, 
mecanismul trebuia să disloce aerul, creând vidul necesar în care să-i 
apară trupul, potirul sau pânza. În acelaşi timp, se impunea ca vidul să 
fie perfect, iar ştiinţa de la sfârşitul secolului al XX-lea nu atinsese 
asemenea performanţe. 

Pe de altă parte, totul se petrecea în linişte, fără explozia produsă de 
dislocarea bruscă a unei mase de aer. 

Întrebarea referitoare la felul în care erau înregistrate trupurile nu- 
şi găsise încă un răspuns mulţumitor. Cu mulţi ani în urmă, fusese 
capturat un agent al Eticilor, pe nume Spruce. Acesta afirmase că un 
soi de cronoscop, instrument care putea vedea în trecut, înregistra 
celulele tuturor ființelor umane care trăiseră între anul 2.000.000 î. 
Hr. şi 2008 d. Hr. 

Burton nu voia să creadă asta. Deplasarea vreunui obiect înapoi în 
timp, material sau vizual, i se părea imposibilă. Până şi Frigate îşi 


exprimase neîncrederea, afirmând că Spruce folosise probabil cuvântul 
„cronoscop” într-un sens figurat. Ori minţise. 

Indiferent care ar fi fost adevărul, resuscitarea şi hrana din potire 
putea fi explicată în termeni pur fizici. 

— Ce-ai păţit, Burton? îl întrebă căpetenia pe un ton politicos. Te-a 
prins vreun spirit în mreje? 

Burton surâse şi spuse: 

— Nu, mă gândeam. Şi noi am vorbit cu mulţi oameni care ziceau 
că, vreme de un an, nimeni n-a reapărut în zona iniţială. Bineînţeles, 
poate că în locurile prin care am trecut noi nu existau persoane 
transferate. Probabil că ei se aflau în alte părţi. La urma urmelor, 
Fluviul are cam... 

Amuţi vreme de câteva clipe. Cum să facă înţeleasă ideea unui 
Fluviu care avea, probabil, cel puţin zece milioane de kilometri, unor 
oameni care nu cunoşteau nici un număr mai mare de zece? 

— Ar putea fi atât de lung încât călătoria de la un capăt la altul ar 
dura cât vieţile bunicului, tatălui tău, plus a ta, puse laolaltă. De 
aceea, chiar dacă decesele de aici ar fi la fel de numeroase cât firele de 
iarbă dintre două pietre-potir, asta tot n-ar însemna mare lucru în 
comparaţie cu numărul oamenilor care trăiesc de-a lungul Fluviului. 
Chiar dacă am călătorit nespus de mult, tot n-am parcurs decât o 
porțiune neînsemnată a Fluviului. Ar putea exista destule locuri unde 
morţii au fost resuscitaţi. De asemenea, oamenii nu mai mor în număr 
aşa de mare precum în primii douăzeci de ani. Nenumăratele state 
mici au o situaţie stabilă. În prezent, puţine se bazează pe sclavie. 
Oamenii au întemeiat state capabile să păstreze ordinea în rândul 
cetăţenilor şi să-i apere de duşmanii externi. Oamenii răi, care tânjeau 
după puterea, hrana şi lucrurile altora, au pierit. E adevărat c-au 
apărut altundeva, însă în acele locuri s-au trezit fără sprijinitori. 
Lucrurile s-au mai limpezit, cu toate că se mai înregistrează accidente, 
în primul rând la pescuit, apoi oamenii comit şi crime, mai ales 
pasionale. Acum nu mai mor atât de mulţi oameni. Probabil că în 
locurile prin care am trecut nu au apărut persoane translatate. 

— Chiar crezi toate astea? întrebă căpetenia. Sau ne vorbeşti aşa 
doar ca să ne faci fericiţi? 

Burton zâmbi din nou. 

— Nu ştiu. 

— Poate e adevărat ce ne spun şamanii Bisericii Celei de A Doua 
Şanse, zise căpetenia, şi anume că lumea asta reprezintă numai un 
punct de trecere către o alta. Poate chiar mai bună. Ei susţin că dacă 
cineva se schimbă aici, devenind mai bun decât era pe Pământ, atunci 
ajunge pe o altă lume, unde sălăşluiesc spiritele cu adevărat bune. Din 
nefericire, şamanii afirmă insistent că nu există decât un spirit mare. 
Nu pot crede asta, fiindcă oricine ştie că există multe spirite, atât 


măreţe, cât şi josnice. 

— Asta o zic ei, îi răspunse Burton. Dar de unde ştiu ei mai multe 
decât noi? 

— Şamanii mai afirmă că unul dintre spiritele care au făurit lumea 
asta i-a apărut omului care a întemeiat biserica. El i-a spus că aşa stau 
lucrurile. 

— Poate că omul care susţine aşa ceva e nebun sau mincinos, 
încercă Burton să lămurească situaţia. În orice caz, ar trebui să stau 
personal de vorbă cu el. Şi ar trebui să-mi ofere dovada că e spirit. 

— Eu am renunţat să-mi bat capul cu asta, spuse căpetenia. Mai 
bine lăsăm spiritele în pace şi ne bucurăm de viaţă aşa cum e ea, 
devenind buni pentru propriul nostru trib. 

— Probabil că asta-i cea mai înţeleaptă cale de urmat, recunoscu 
Burton. 

Nu credea nici el ce spusese. Dacă lucrurile ar fi stat aşa, de ce era 
atât de hotărât să ajungă la izvoarele Fluviului, la marea aflată 
dincolo de munţii ce înconjurau Polul Nord, despre care se spunea că 
are în mijloc un turn impunător unde, neştiuţi, locuiau făuritorii şi 
conducătorii acestei lumi? 

— N-aş vrea să te supăr, Burton, se scuză căpetenia, dar eu sunt 
unul dintre aceia care se pricep la oameni. Zâmbeşti şi povesteşti 
istorioare amuzante, dar te frământă ceva. Eşti mânios. De ce nu 
renunţi la călătoria cu vasul acela prăpădit ca să te aşezi undeva? Ai o 
femeie de treabă, iar un bărbat nici n-are nevoie de altceva. Locul ăsta 
e destul de bun. Ne bucurăm de pace, iar de hoţi nu s-a pomenit, în 
afara vreunuia aflat în trecere. Bătăile izbucnesc doar între bărbaţii 
care vor să se dovedească mai puternici decât alţii, ori între vreun 
bărbat şi femeia lui, fiindcă nu se mai înţeleg. Oricărui om de bun- 
simţ i-ar plăcea să trăiască aici. 

— Nu mă simt jignit, îl linişti Burton, însă pentru a mă înţelege, ar 
trebui să-ţi istorisesc viaţa mea de aici şi de pe Pământ. Şi probabil că 
nici măcar tu n-ai pricepe. De fapt, cum ai putea, când nici eu însumi 
n-o înţeleg? 

Apoi rămase tăcut, gândindu-se la căpetenia altui trib primitiv, care 
îi spusese cam acelaşi lucru. Asta se întâmplase în 1863, pe vremea 
când, fiind consul al Majestății sale pe insula Fernando Po şi Golful 
Biafra, din vestul Africii, îl vizitase pe Gélélé, regele Dahomeyului. 
Avea sarcina de a-l convinge pe rege să pună capăt comerțului cu 
sclavi şi sacrificiilor anuale de oameni. Misiunea fusese un eşec, în 
schimb strânsese material suficient pentru a scrie două volume. 

Beţiv, afemeiat şi cu mintea împâclită de sânge, Gélélé îl tratase de 
sus, în schimb, atunci când vizitase Beninul, regele acestuia crucificase 
un om în onoarea sa. În ciuda unei asemenea situaţii, se înţeleseseră 
destul de bine. De fapt, în cursul unei vizite ulterioare, Burton primise 


titlul de căpetenie onorifică a gărzii amazoniene. 

Gélélé afirmase că Burton era un om bun, dar prea impulsiv. 

Primitivii se pricepeau să pătrundă caracterul altora. Era o trăsătură 
esenţială, care-i ajuta să supravieţuiască. 

Simţind că tulburarea lui Burton stânjenea atmosfera de bună 
dispoziţie a acestei întâlniri, Monat începu să spună poveşti despre 
planeta sa, Arcturus. La început, el îi uimise pe insulari prin originea 
sa non-umană. Cu toate acestea, nu întâmpină dificultăţi în încercarea 
de a-i atrage de partea sa, fiindcă ştia precis cum să influenţeze 
fiinţele umane pentru a se simţi în largul lor. Nici nu se putea altfel; 
de când se afla pe Lumea Fluviului trebuise să facă asta în fiecare zi. 

După o vreme, Burton se ridică şi spuse că oamenii lui ar trebui să 
se culce. Le mulţumi membrilor tribului ganopo pentru ospitalitate, 
dar se răzgândise în ce privea hotărârea de a rămâne acolo câteva zile. 
Renunţă la ideea de a se odihni şi de a-i studia pe insulari. 

— Tare mult am dori să mai rămâneţi aici, îl asigură căpetenia. 
Câteva zile sau chiar ani. Cum preferaţi. 

— Vă mulţumim pentru invitaţie, spuse Burton. Apoi cită cuvintele 
rostite de un personaj din O mie şi una de nopţi: „Allah m-a blestemat 
să iubesc călătoria.” Pe urmă se cită pe sine: „Ca şi poeţii, călătorii 
alcătuiesc un popor de oameni mânioşi.” 

Asta îl făcu să pufnească în râs şi plecă spre vas mai puţin întunecat 
la chip. Înainte de a se culca, fixă carturile. Frigate protestă spunând 
că nu era nevoie să vegheze într-un loc atât de izolat, unde singurii 
locuitori păreau foarte cinstiţi. Burton îl puse imediat la punct, ceea ce 
nu-l surprinse câtuşi de puţin pe Frigate. 

Ştia că Burton socotea dorinţa de a poseda drept resort principal al 
oricărei acţiuni umane. 

Burton se gândi la acest aspect şi la alte lucruri întâmplate în 
noaptea precedentă, fără a uita visele. Fumând un trabuc, rămase 
tăcut o vreme, avându-l pe Frigate în apropiere. Aglomerarea densă de 
stele şi nori subţiri de gaz pălea văzând cu ochii. În mai puţin de 
jumătate de oră aveau să apară zorile. Lumina lor va şterge de pe cer 
majoritatea corpurilor cereşti, iar restul vor dispărea cu puţin timp 
înainte ca soarele să se ridice deasupra peretelui muntos dinspre nord. 

Ceaţa, ca o pătură pufoasă de lână, acoperea Fluviul şi câmpiile de 
pe ambele maluri. Mângâia dealurile împădurite pe pantele cărora 
licăreau câteva lumini. Dincolo de dealuri se aflau munţii, înclinați la 
un unghi de patruzeci şi cinci de grade până la înălţimea de 
aproximativ 305 metri, apoi ţâşnind drept în sus, netezi ca oglinda, 
până la circa 3.048 de metri. 


În cursul primilor ani petrecuţi aici, Burton apreciase că munții 
aveau înălțimea de aproximativ 6.100 de metri. Nu era singurul care 
greşea în felul acesta, într-o vreme când pentru calcule se folosea doar 
observaţia vizuală. După ce reuşise să-şi confecţioneze instrumente 
topografice destul de rudimentare, stabilise că pereţii muntoşi erau, în 
general, de două ori mai scunzi decât crezuse la început. Piatra 
albăstrui-cenuşie care-i alcătuia crea o iluzie optică. Pesemne că de 
aceea valea părea atât de îngustă, iar înălţimea versanților îi făcea pe 
locuitori să se simtă şi mai neînsemnaţi. 

Era o lume a iluziilor fizice, metafizice şi psihologice. Precum pe 
Pământ, tot astfel şi aici. 

Frigate îşi aprinse o ţigaretă. Se lăsase de fumat vreme de un an, 
însă acum, „îşi pierduse harul”, după cum se exprima el. De aceeaşi 
statură ca şi Burton, avea ochi căprui-deschis. Părul îi era aproape la 
fel de negru, cu diferenţa că, în razele soarelui, căpăta o nuanţă, 
roşcată. Avea trăsături colţuroase: arcadele proeminente, nasul drept, 
de lungime obişnuită, cu nări largi, buzele pline, cea superioară fiind 
foarte lungă, şi cu gropiţă în bărbie. Această din urmă trăsătură părea 
să treacă neobservată din cauza fălcii neobişnuit de scurte. 

Pe Pământ făcuse parte, printre multe altele, din acea categorie de 
oameni, rar întâlniți, dar plini de energie, care colecţionaseră tot ce se 
chema literatură scrisă de, despre sau cu referire la Burton. Scrisese 
chiar şi o biografie a acestuia, însă o transformase într-un adevărat 
roman intitulat Un cavaler necizelat al Reginei. 

Când îl întâlnise pentru prima oară, Burton rămăsese mirat că 
Frigate se prezentase drept scriitor de science fiction. 

— Asta ce Dumnezeu mai e? 

— Nu-mi cere să-ţi definesc genul, spusese Frigate. Nimeni n-a 
reuşit vreodată să-l explice deplin şi satisfăcător. Cu toate acestea, 
este... adică a fost un gen de literatură în care majoritatea 
întâmplărilor se petrecea într-un viitor fictiv. S-a numit science fiction 
fiindcă ştiinţa trebuia să joace un rol important în cadrul ei. Mai 
precis, dezvoltarea ştiinţei în viitor. Ea nu se mărginea la fizică sau 
chimie, ci includea extrapolări din sociologia şi psihologia vremii în 
care trăise autorul respectiv. În realitate, orice acţiune care se 
desfăşura în viitor se chema science fiction. Cu toate astea, o povestire 
scrisă în 1960, de exemplu, care plasa acţiunea în 1984, era clasificată 
drept science fiction şi în 1984. În plus, o asemenea povestire putea să 
prezinte acţiuni din prezent sau trecut. Se presupunea însă că ea se 
baza pe ştiinţa din vremea autorului, iar el nu putea decât să 
extrapoleze, cu mai multă sau mai puţină precizie, ceea ce avea să 
devină ştiinţa. Din nefericire, această definiţie caracteriza povestiri în 
care nu apăreau elemente ştiinţifice, ori existau altele, prost înţelese 
de autor. În orice caz, s-au scris multe povestiri despre lucruri care nu 


aveau cum să se întâmple, în sprijinul cărora nu exista nici o dovadă 
ştiinţifică. Mă refer la călătoria în timp, lumile paralele, deplasarea cu 
viteză superioară luminii, stele vii, Dumnezeu coborând personal pe 
Pământ, insecte de mărimea unor clădiri, inundaţii la nivel planetar, 
sclavia prin intermediul telepatiei şi multe altele, care ar alcătui o listă 
nesfârşită. 

— Şi cum de-a ajuns să capete numele de science fiction? 

— Păi, de fapt, a trecut multă vreme până când un om pe nume 
Hugo Gernsbach a etichetat acest gen. Ai citit romanele lui Jules 
Verne şi Frankenstein de Mary Shelley, nu? Ele au fost considerate 
science fiction. 

— Mie mi se par mai curând fantezii, spusese Burton. 

— Da, însă orice ficţiune e rodul fanteziei. Diferenţa dintre fantezia 
de zi cu zi, pe care o numim literatură cultă, şi science fiction este că 
povestirile literare vorbeau despre lucruri care ar fi putut să se 
întâmple. Ele îşi plasau întotdeauna acţiunea în trecut sau în prezent. 
Povestirile science fiction descriau evenimente imposibile ori total 
neverosimile. Unii au vrut s-o numească literatură speculativă, însă 
termenul nu a avut priză la public. 

Burton nu pricepuse pe deplin ce era literatura science fiction. Însă 
asta nu-l deranja. Nici Frigate nu reuşise să explice clar, deşi dăduse 
numeroase exemple. 

— De fapt, afirmase Frigate, genul science fiction a fost unul dintre 
lucrurile inexistente care au avut, totuşi, un nume. Mai bine să vorbim 
despre altceva. 

Burton refuzase să abandoneze subiectul. 

— Atunci tu te-ai ocupat de ceva ce nu exista? 

— Ba nu, profesiunea de scriitor de science fiction a existat. Numai 
că science fiction per se era inexistent. Discuţia noastră începe să 
semene cu un dialog din Alice în ţara minunilor. 

— Şi banii pe care i-ai câştigat cu scrierile tale au fost tot 
inexistenţi? 

— Cam aşa ceva. Ei, asta-i o exagerare. N-am murit de foame, dar 
nici n-am ajuns să conduc un Cadillac placat cu aur. 

— Ce-i acela un Cadillac? 

Aducându-şi aminte acum de toate acestea, lui Burton i se păru 
straniu că femeia cu care împărțea aşternutul era Alice, sursa de 
inspiraţie a două dintre capodoperele lui Lewis Carroll. 

Deodată, Frigate exclamă: 

— Ce-a fost asta? 

Burton privi către strâmtoarea aflată la est. Spre deosebire de alte 
zone, aici nu existau maluri. Dealurile se ridicau atât de abrupt pe 
toată lungimea strâmtorii, încât semănau cu nişte pereţi drepţi şi 
netezi. Mai jos de strâmtoare se vedea un obiect - ba nu, două — 


deplasându-se către el, părând suspendate deasupra ceţii. 

Urcă scara de frânghie ca să se lămurească. Cele două obiecte nu 
pluteau prin aer. Părţile lor inferioare rămăseseră ascunse în ceaţă. Cel 
mai apropiat era o structură din lemn în vârful căreia se zărea silueta 
unui om. Cea de-a doua, mult mai departe, era un obiect mare, cu 
forme rotunjite. 

— Pete! strigă el de sus. Cred că-i o plută! Una foarte mare! O 
poartă curentul şi vine drept spre noi! Are un turn unde se află pilotul. 
Nu se clinteşte, stă ca de lemn. Sigur a... 

Mai mult ca sigur. Omul nu se mişcase deloc. Dacă ar fi fost treaz, 
ar fi văzut că pluta urma un drum de coliziune. 

Burton îşi petrecu un braţ pe după o parâmă, îşi duse mâinile pâlnie 
la gură şi începu să răcnească în semn de avertisment. Silueta 
rezemată de balustradă nu se mişcă. Atunci renunță să mai strige spre 
el. 

— Trezeşte-i pe toţi! bubui el către Frigate. Repede! Trebuie să 
evităm ciocnirea! 

Coborî imediat şi sări peste copastie, aterizând pe doc. Aici, fiind în 
plină ceaţă, nu putea vedea nimic. Trecându-şi degetele de-a lungul 
copastiei, găsi pe dibuite piloţii de legare „trei fraţi”. Cât se grăbi să 
desfacă două parâme, îi auzi pe ceilalţi agitându-se pe punte. Le strigă 
lui Monat şi Kazz să coboare pe doc pentru a dezlega şi parâmele de 
pe partea cealaltă. 

În graba lui, se ciocni de un pilot şi vreme de câteva secunde ţopăi 
într-un picior, ţinându-se cu mâinile de genunchiul celălalt. Apoi îşi 
continuă treaba. 

După ce termină de dezlegat parâmele de pe partea aceea, orbecăi 
de-a lungul copastiei. Între timp, cineva coborâse schela de acces. 
Urcă, trecându-şi mâinile de-a lungul balustradei şi ajunse la bord. 
Acum putea să vadă creştetul femeilor şi faţa americanului. 

— Ce s-a întâmplat? vru să ştie Alice. 

— Ai scos parii? îl întrebă el pe Frigate. 

— Sigur. 

Urcă iarăşi scara din frânghie. Cele două ambarcaţiuni urmau 
acelaşi curs care le aducea drept spre docuri. Omul aflat de cart nu 
făcuse nici o mişcare. 

Dinspre insulă se auzeau deja voci. Băştinaşii se treziseră şi voiau să 
ştie ce se întâmplă. 

Din ceața cenuşie apărură capul şi umerii lui Monat. Furişându-se 
astfel, arăta ca un monstru dintr-un roman gotic. Ţeasta lui semăna cu 
aceea a unei Fiinţe umane, însă trăsăturile mai pline îl făceau să pară 
doar pe jumătate uman. În partea inferioară a nărilor îi atârnau 
membrane subţiri care se legănau, însoţind mişcările capului. La 
capătul nasului avea o protuberantă cartilaginoasă despicată adânc. 


Buzele subţiri, negre şi lipsite de păr, păreau de câine. Urechile fără 
lobi aveau forma cochiliilor. 

Aflat undeva aproape, Kazz răcni către Monat. Burton nu-l zărea, 
fiindcă era cel mai scund om din echipaj, având doar un metru 
cincizeci înălţime. Apoi se apropie şi reuşi să-i distingă silueta 
pătrăţoasă. 

— Scoateţi parii şi îndepărtați vasul de docuri! urlă Burton. 

— Da' unde dracu' sunt? întrebă Besst. 

— I-am scos eu din rastel, îl lămuri Frigate. Sunt pe punte. 

— Urmaţi-mă, le spuse Burton, apoi slobozi o înjurătură, fiindcă se 
împiedicase de ceva şi căzuse lat. Se ridică imediat, însă dădu peste 
cineva. Judecând după formele pline, bănui că era vorba de Besst. 

După câteva momente de bâjbâială, găsiră parii şi cei care-i 
mânuiau se aşezară de-a lungul copastiei. La ordinul lui Burton, ei 
împinseră cu capetele parilor în partea de sus a docului, fiindcă nu era 
loc între copastie şi perete pentru a-i putea propti în platforma 
bolovănoasă de pe fundul apei. Întrucât trebuia să învingă curentul, 
care era extrem de puternic la mijlocul lacului, cu greu reuşiră să 
urnească vasul din loc. După ce trecură de docuri, coborâră capetele 
parilor în apă şi împinseră proptindu-i în fundul stâncos. Chiar şi aşa, 
parii alunecau pe pietrele netede. 

Burton ordonă întoarcerea ambarcaţiunii. Reuşind manevra, cei care 
împingeau cu parii la babord trecură la tribord să-i ajute pe ceilalţi, 
pentru ca vasul să nu fie purtat de curent către turla stâncoasă. În 
acest punct, atât platoul cât şi plaja se terminau brusc. Acum era 
necesar să menţină parii în poziţie orizontală şi să împingă în zidul 
turlei. 

Burton auzi un glas necunoscut şi privi peste umăr. Silueta 
întunecată din turnul de cart se mişcase şi răcnea către cei de jos. Din 
ceață răzbătură vocile mai slabe ale altor oameni. 

Obiectul întunecat şi rotunjit devenise mai mare. În lumina lunii, 
amintea de capul unui uriaş. Aprecie distanţa dintre turn şi celălalt 
obiect la vreo sută de metri. Asta însemna că pluta pe care se aflau era 
gigantică. N-avea idee cât de lată era şi spera să nu afle asta decât 
după ce vasul lui va ajunge de cealaltă parte a insulei. 

În chiar clipa când se pregătea să-şi vadă de treabă, văzu un alt 
bărbat apărând în turn. Flutura din mâini şi vocea lui stridentă o 
acoperea pe a celuilalt. 

— Se apropie! strigă Frigate. 

Burton nu-l putea acuza pentru panica pe care-o declanşa. Şi el era 
agitat peste măsură. Toată greutatea aceea, alcătuită probabil din sute 
de buşteni, a cărei inerție era uriaşă, se îndrepta spre Hagiul II. 

— Împingeţi până vă daţi sufletul! răcni el. Dacă n-o faceţi, o să fim 
striviţi! 


Bompresul navei, adică arborada mare ieşită în afară, trecuse deja 
de turlă. Alte câteva opintiri ale oamenilor săi aveau să ducă vasul 
după colţ, apoi el avea să fie purtat de curent dincolo de turlă, departe 
din calea primejdiei. 

Urletele de pe plută răsunau puternic şi limpede. Burton îşi găsi un 
moment de răgaz, cât să privească spre turn. Era cam la 125 de metri. 
Şi încă ceva: latura lui se deplasase puţin. Asta însemna că pluta se 
rotise, ori fusese răsucită şi deviată pentru a nu se ciocni de partea 
centrală a insulei. Din nefericire, se mişca spre stânga, în loc de 
dreapta. 

— Împingeţi! strigă Burton. 

Se întrebă unde se găsea turnul. Chiar la prova, ori mai în spate în 
acest din urmă caz, însemna că o mare parte a plutei era situată în 
faţa turnului. Cu alte cuvinte, undeva în ceaţă, partea ei frontală se 
afla foarte aproape de Hagiu. 

Oricum, pluta nu avea cum să ocolească insula. Însă Burton se 
sinchisea prea puţin de rest, singura lui grijă fiind să scape cu vasul 
nevătămat. 

Un om din turn răcnea ordine într-o limbă necunoscută către cei din 
ceaţă. 

Prova Hagiului trecuse deja de turlă. Însă aici, curentul puternic 
împingea vasul către peretele stâncos, iar parii alunecau pe pietrele 
care erau mai netede decât cele prin dreptul cărora tocmai trecuseră. 

— Împingeţi, nemernicilor, împingeţi! tună Burton la echipaj. 

Se auzi un vuiet, urmat de o aplecare neaşteptată a punţii şi de o 
înclinare către zidul stâncos. Burton se trezi azvârlit în ceva dur şi 
orbitor de alb, apoi se înmuie şi totul îi deveni negru în faţa ochilor. 
Ca prin vis, îşi dădu seama că se prăbuşise pe spate şi acum zăcea 
întins pe punte, încercând să se ridice în negura cenuşie. De 
pretutindeni se auzeau urlete. Alături de plesnetele seci ale 
trunchiurilor rupându-se şi de o explozie năucitoare, provocată de 
izbirea părţii frontale a plutei de stânci, acestea fură ultimele zgomote 
pe care le mai putu percepe. 

Jill Gulbirra era orbită de ceaţă. Menţinându-şi ambarcaţiunea 
aproape de malul drept al Fluviului, reuşea să distingă neclar pietrele- 
potir. Păreau amenințătoare, ca nişte broaşte uriaşe dintr-un pustiu 
înspăimântător. 

Următoarea piatră putea fi şi capătul odiseei. Trecând prin dreptul 
lor, în cursul nopţii le numărase pe toate. 

Acum, asemenea unei stafii dintr-o canoe fantomatică, continua să 
vâslească. Vântul murise, însă ea, deplasându-se vioi împotriva 


curentului, îl reînviase ori îi găsise un înlocuitor. Aerul umed şi 
apăsător îi mângâia faţa precum o perdea din ectoplasmă. 

Văzu un foc lângă piatra care trebuia să fie destinaţia ei. La început 
fusese o scânteie. Acum crescuse, sclipind şters, ca spectrul unui foc. 
În preajma lui, voci de bărbaţi. Greu de atribuit unuia sau altuia. 

Până şi ea, îi veni în minte, arăta ca spiritul unei maici. Trupul îi era 
înveşmântat în prosoape albe, legate laolaltă cu cleme magnetice. 
Unul dintre ele forma o glugă, astfel că, dacă ar fi zărit-o cineva prin 
ceața cenuşie, faţa i-ar fi apărut mai întunecată. 

Puținele lucruri personale stăteau îngrămădite pe fundul canoei. În 
aerul împâclit şi umed, ele păreau două animale, unul alb, celălalt 
cenuşiu. În apropiere se afla cilindrul metalic, înalt, de culoare gri, 
„gamela” ei. Dincolo de el era o legătură din prosoape în care învelise 
câteva obiecte. Un flaut din bambus. Un inel din lemn de stejar cu 
montură din jad lustruit, un dar de la iubitul ei. Dispărut, din câte ştia, 
doar într-un anumit înţeles al cuvântului. O geantă din piele de peşte- 
dragon, plină vârf cu obiecte şi amintiri. Prinsă de legătură, dar 
invizibilă pe întunericul de acum, se afla o casetă din piele conţinând 
un arc şi o chivără cu săgeți. 

Sub banchetă ţinea o suliță din bambus cu vârf din corn de peşte. 
Lângă ea, două bumeranguri grele, din lemn de stejar, şi o pungă în 
care avea două praştii din piele şi patruzeci de pietre. 

Pe măsură ce focul se văzu mai strălucitor, vocile se auziră mai 
bine. Cine erau bărbaţii aceia? Paznici? Beţivi? Neguţători de sclavi 
sperând să prindă o persoană ca ea? Oameni care se sculau cu 
noaptea-n cap dorind să ajungă departe? 

Zâmbi amar. Dacă se dovedeau violenţi, de violenţă vor avea parte. 

Cu toate acestea, păreau mai curând afumaţi. Dacă vorbele auzite în 
aval erau adevărate, se afla pe un teritoriu paşnic. Nici Parolando, nici 
statele învecinate nu practicau sclavia potirului. După cum fusese 
informată, putea sosi vâslind curajos chiar şi pe lumină. Avea să fie 
bine venită şi liberă să rămână ori să plece. În plus, era adevărat că 
oamenii de aici construiau o uriaşă navă aeriană. 

Neîncrederea era însă o calitate înnăscută, de care nu ea se făcea 
vinovată. Aprecierea trebuia să ţină seama de întâmplările groaznice 
prin care trecuse. Prin urmare, voia să cerceteze pe întuneric. Era mai 
anevoios; chiar ineficient. Trebuia să aleagă între supravieţuire şi 
eficacitate, deşi, în ultimă instanță, supraviețuirea însemna eficienţă 
maximă, indiferent cât timp şi efort i-ar solicita. 

Moartea nu mai era un eveniment trecător pe Valea Fluviului. 
Resuscitările păreau să fi încetat şi, o dată cu ele, vechile spaime 
renăscuseră. 

Acum locul licărea destul de limpede şi reuşi să vadă piatra de 
forma unei broaşte uriaşe. Văpaia se afla dincolo de ea. Prin dreptul 


flăcărilor se mişcau patru siluete, parcă schiţate cu negru. Simţi 
mirosul fumului de bambus şi pin şi i se păru că descoperă şi aroma 
trabucurilor. De ce Misterioşii Donatori le ofereau trabucurile acelea 
dezgustătoare? 

Bărbaţii vorbeau o engleză guturală. Ori băuseră, ori engleza nu era 
limba lor maternă. Ba nu. Vocea care bubuia acum în întuneric 
aparţinea unui american. 

— Nu! răcni el. Pe inelele fierbinţi ale blestematului Saturn, nu! Nu- 
i vorba de individualism nemăsurat! Vreau să construiesc ceva ce nu s- 
a mai văzut, o navă fabuloasă, o adevărată regină a cerurilor, un 
colos, un leviatan! Mai mare decât s-a pomenit ori se va pomeni pe 
Pământ ori pe Lumea Fluviului! O navă care să-i facă pe toţi să caşte 
ochii cât cepele, să simtă mândria de a se fi născut oameni! O 
frumuseţe! O namilă a aerului! Unică! Ceva ce n-a existat nicicând! 
Poftim? Dave, nu mă-ntrerupe! Imaginaţia mi-a luat-o razna şi-o las să 
zboare până reuşesc ce mi-am propus! Ba chir mai mult de-atât! 

— Milt, dar... 

— Nu-mi veni mie cu de-astea! Avem nevoie de tot ce-i măreț, 
impresionant, din motive ştiinţifice şi pur logice. Doamne, prietene. 
Trebuie să zburăm mai sus, mai departe decât a făcut-o orice dirijabil 
cunoscut! Trebuie să parcurgem probabil 16.900 de kilometri, depinde 
cât de departe e vasul! Doar Cel de sus ştie ce curenți o să-nfruntăm! 
Şi trebuie să parcurgem toată distanţa dintr-un foc! M-auziţi, Dave, 
Zeke, Cyrano? Dintr-un foc! 

Inima ei începu să bată neostoit. „Dave” vorbise cu accent nemtesc. 
Sigur erau oamenii pe care-i căuta. Ce noroc! Ba nu. Ştiuse câţi 
kilometri avea de parcurs, numărase pietrele-potir aliniate de-a lungul 
malului şi i se spusese precis unde se afla Cartierul General al lui 
Milton Firebrass. În plus, ştia că David Schwartz, inginer austriac, era 
unul dintre apropiații lui Firebrass. 

— Ne trebuie timp şi multe materiale, spuse unul dintre bărbați. 

Vorbea cu accentul celor din Maine. Sesizase cumva în vocea lui 
ceva care-i amintea ţipătul vântului în velatură, scârţâitul odgoanelor 
şi al lemnului vreunui vas în ruliu, bubuitul ca de tunet al valurilor, 
fluturarea pânzelor, ori căzuse victimă propriei imaginaţii prea 
bogate? Sigur era o închipuire. 

„Încetează, Jill”, se apostrofă ea. Dacă Firebrass nu ar fi rostit Zeke, 
acum nu ar mai asocia vocea lui cu năluca vreunui velier în largul 
mării. Trebuia să fie vorba de Ezekiel Hardy, căpitanul unei baleniere 
din New Bedford, ucis de un caşalot în largul coastelor Japoniei — oare 
în 1833? — care-l convinsese pe Firebrass că va deveni un timonier sau 
navigator excelent. După o pregătire cum se cuvine, desigur. Probabil 
că Firebrass are mare nevoie de oameni pentru alcătuirea echipajului 
dacă l-a primit pe căpitanul unei baleniere din secolul al XIX-lea. 


Pesemne că individul n-a văzut în viaţa lui un balon şi nici măcar 
vreun vas cu aburi. 

Se zvonise că, deocamdată, Firebrass nu reuşise să găsească oameni 
cu experienţă în domeniul zborului. Bărbaţi, bineînţeles. Întotdeauna, 
bărbaţi. Prin urmare, acceptase candidaţi cărora pregătirea să le fie de 
folos. Piloţi de avioane. Zburători cu baloane. Marinari. Până una-alta, 
zvonul că Firebrass avea nevoie de bărbaţi pricepuţi la zborul cu 
aparate mai uşoare decât aerul se răspândise în susul şi-n josul 
Fluviului, cale de 60.000, poate chiar 100.000 de kilometri. Mereu 
bărbaţii. 

Ce ştia Firebrass despre construirea unui balon cu gaz? Adevărat, 
călătorise până spre Marte şi Ganimede, dăduse roată planetelor 
Jupiter şi Saturn, dar ce legătură avea asta cu dirijabilele? Într-adevăr, 
David Schwartz proiectase şi construise primul dirijabil rigid. Acesta 
fusese şi primul care avusese structura şi învelişul confecţionate din 
aluminiu. Asta se întâmplase în 1893, cu şaizeci de ani înainte de 
naşterea ei. Apoi se apucase să construiască o navă mai bună - parcă 
la Berlin, în 1895, nu? — însă activitatea încetase o dată cu moartea 
lui, în ianuarie 1897, corect? 

Nu mai era sigură. Cei treizeci şi unu de ani petrecuţi aici şterseseră 
multe dintre amintirile de pe Pământ. 

Se întrebă dacă Schwartz ştia ce se întâmplase după ce murise. 
Poate doar dacă ar fi întâlnit vreun pasionat al aparatelor zburătoare 
umplute cu gaz, un zeppelino-entuziast. Activitatea fusese continuată 
de soţia lui şi, cu toate astea, Jill nu descoperise numele ei mic sau cel 
de domnişoară, fiindcă nici una dintre cărţile citite nu se deranjase să 
le menţioneze. Era pur şi simplu Frau Schwartz. Ea contribuise la 
construcţia celui de-al doilea aparat, în ciuda faptului că era o simplă 
femeie. Iar un bărbat nătâng zburase cu nava din aluminiu (care arăta 
mai curând a sticlă de termos decât a aparat de zbor), intrase în 
panică şi-l distrusese. 

Din visul lui Schwartz şi din devotamentul soţiei n-a rămas decât un 
morman contorsionat de metal argintiu. Asta se întâmplă cu visele pe 
vreme cu vânt puternic, mai ales când la comandă se află o sculă mare 
cu creier liliputan şi curajos cât un şoarece. Ei, dacă dobitocia ar fi 
fost făcută de o femeie, numele ei ar fi rămas în istorie. Vedeţi ce 
păţeşte femeia când nu rămâne în bucătărie? Dacă Dumnezeu ar fi 
dorit... 

Jill Gulbirra tresări, simțind o durere arzătoare în piept. 
„Controlează-te,” murmură către sine. „Ia-o calm, altfel strici totul.” 

Se trezi din reverie. Cât o furase gândul la visul avut de Frau 
Schwartz, lăsase canoea în voia curentului. Focul devenise mai mic iar 
vocile mai firave şi, totuşi, ea nu băgase de seamă. „Mai bine fii 

atentă”, îşi zise ea. Trebuia să fie precaută, altfel n-o să convingă pe 


nimeni că avea calificarea necesară pentru a face parte din echipajul 
navei. Poate căpitan? 

— Avem timp din belşug! bubui Firebrass. Nu-i vorba de un proiect 
cu guvernul, finanţat cu zgârcenie, în care să lucrăm cu cuțitul la gât! 
Vor trece treizeci şi şapte de ani ori mai mult până când Sam va 
ajunge la capătul Fluviului. Nouă ne vor trebui doi-trei ani să 
desăvârşim aparatul. Până atunci, o să folosim un balon captiv pentru 
pregătire. Iar apoi o să plecăm, sus de tot, către albastrul cel senin, şi 
marea înceţoşată de la Polul Nord, unde trăieşte nu Moş Gerilă, ci 
acela care ne-a oferit daruri ce-l fac pe Sfântul Nicolae să pară cel mai 
mare zgârciob din lume! Înainte, către Turnul Ceţurilor şi Măreţul 
Potir! 

Se auzi apoi vocea celui de-al patrulea. Era baritonală şi plăcută, se 
vedea însă clar că engleza nu-i fusese limbă maternă. A ce suna? Avea 
un accent franțuzesc, dar... Da, bineînţeles. Acesta putea fi Savinien de 
Cyrano de Bergerac, dacă era să dea crezare celor auzite la mâna a nu 
ştiu câta. Nu-i venea să creadă că i se va oferi curând prilejul să 
discute cu el. Poate că nici nu va apuca, fiindcă pe Fluviu existau 
nenumărați impostori. 

Vreme de o clipă se înstăpâni tăcerea ce nu putea fi întâlnită decât 
pe Valea Fluviului — când oamenii nu vorbeau. Nu tu păsări, animale 
(mai ales lătrat de câine), nici maşini monstruoase urlând, vuind, 
bâzâind, scârţâind, nici claxoane, sirene ţiuitoare sau asurzitoare, 
scrâşnete de frâne, radiouri date la maxim sau difuzoare gata să le 
sară membranele. Doar clipocitul apei lovindu-se de mal şi când şi 
când plescăitul vreunui peşte care sare din apă şi cade la loc. Plus 
pocnetele lemnelor aprinse. 

— Aha! exclamă Firebrass. Grozav! Mai bun decât orice am avut pe 
Pământ! Şi libertate! Dar când, când or să apară zburătorii! Am nevoie 
de mai mulţi oameni experimentați, adevăraţi balonişti! 

Schwartz scoase un plescăit — acum Jill îl putea auzi cum bea din 
sticla dusă la buze — apoi spuse: 

— Fi, asta-i! Nu pari chiar atât de îngrijorat! 

Canoea atinse malul şi Jill coborî din ea fără s-o răstoarne. Apa îi 
venea până la talie, însă bucăţile de pânză, bine legate cu cleme 
magnetice, nu permiteau apei reci să-i pătrundă până la piele. Se 
apropie şi mai mult şi ridică ambarcaţiunea grea, apoi porni înainte 
până ajunse pe mal. O lăsă jos şi o târî până ce o scoase cu totul din 
apă. Malul era la aproximativ treizeci de centimetri deasupra nivelului 
apei. Rămase nemişcată câteva clipe, cu gând să-şi pregătească 
intrarea în scenă, apoi hotărî să meargă neînarmată. 

— Îi găsesc eu până la urmă, tocmai spunea Firebrass. Jill se 
apropie, alunecând prin iarba scurtă. 

— Eu sunt cea de care ai nevoie, rosti ea cu hotărâre. 


Cei patru se răsuciră atât de brusc, încât fură cât pe ce să cadă şi 
trebuiră să se sprijine unul de altul. Se holbară nedumeriţi şi gurile şi 
ochii le deveniră nişte găuri negre în lumina nesigură. Ca şi ea, erau 
îmbrăcaţi cu prosoape, însă ale lor aveau culori vii. Dacă ar nutri 
intenţii duşmănoase, Jill ar putea să-i doboare pe toţi cu săgeți înainte 
ca ei să pună mâna pe arme, asta în cazul că aveau aşa ceva. Apoi 
observă că posedau pistoale, aşezate pe marginea pietrei potir de 
forma unei ciuperci. 

Pistoale! Fabricate din fier! Deci era adevărat! 

Deodată văzu o floretă, o lamă lungă din oţel, cu vârful ascuţit, în 
mâna celui mai înalt dintre bărbaţi. Cu cealaltă mână, acesta îşi dădu 
gluga peste cap, dând la iveală o faţă lungă, cu nas proeminent. El 
trebuia să fie mult lăudatul Cyrano de Bergerac. 

Cyrano rosti o frază în franceza secolului al XVIII-lea, din care ea 
înţelegea doar câteva cuvinte. 

Firebrass imită gestul lui Cyrano. 

— Cât pe ce să mă scap pe mine! De ce nu ne-ai anunţat că vii? 

Îşi dădu şi Jill gluga jos. 

Firebrass făcu doi paşi spre ea şi o privi cu atenţie. 

— E o femeie! 

— Cu toate astea, eu sunt omul care vă trebuie! spuse Jill. 

— Ce ai zis? 

— Nu mai înţelegi limbajul articulat? îl luă ea la rost. 

Era mai curând mânioasă pe ea însăşi. Cu toate că mimase calmul, 
se dovedise atât de emoţionată, încât apelase la dialectul din 
Toowoomba. Chiar dacă ar fi vorbit în engleza shakespeariană, tot n- 
ar fi priceput-o. Îşi repetă spusele, apelând la engleza americană din 
vestul mijlociu, pe care o deprinsese cu mare greutate: 

— Cu toate astea, eu sunt omul vostru. Şi, apropo, mă numesc Jill 
Gulbirra. 

Firebrass se prezentă, fără a uita de ceilalţi, apoi spuse: 

— Simt nevoia să mai beau ceva. 

— Nici mie nu mi-ar strica, îl imită Jill. Greşim socotind că alcoolul 
ne încălzeşte, dar măcar ne face să credem asta. 

Firebrass ridică o butelcă, primul obiect din sticlă pe care-l văzuse 
în ultimii ani. I-o întinse, iar ea bău scotch direct din ea, fără s-o mai 
şteargă la gură. La urma urmelor, în această lume nu existau germeni. 
În plus, ea nu avea prejudecăţi şi nu se jena să bea din aceeaşi sticlă 
cu un mulatru. Doar bunica ei fusese aborigenă, nu? Desigur, 
aborigenii nu erau negri, ci caucazieni bruneţi. 

De ce se gândea la aşa ceva? 

Ţinându-şi capul plecat în față şi mergând încovoiat, Cyrano se 
apropie de ea. O cercetă din creştet până-n tălpi, clătină din cap. 

— Mordieux, are părul mai scurt decât al meu! Şi nu-i machiată! 


Sigur eşti femeie? 

Jill plimbă scotch-ul prin gură şi-l înghiţi. Era delicios şi-i simţi 
căldura coborând. 

— Să ne convingem, spuse franțuzul, îi puse mâna pe sân şi strânse 
uşor. 

Jill îi trânti un pumn puternic în stomac. El se plecă în faţă, iar Jill 
îl lovi cu genunchiul în bărbie. Cyrano căzu ca un sac. 

— Ce mama dracului?! exclamă Firebrass şi se holbă la ea. 

— Tu cum ai fi reacţionat dacă te pipăia la boaşe ca să vadă dacă 
eşti bărbat? 

— Pur şi simplu aş fi fost încântat, scumpo, îi răspunse Firebrass. Se 
zgudui de râs şi ţopăi, timp în care ceilalţi îl măsurară de parcă l-ar fi 
considerat nebun. 

Cyrano se ridică pe palme şi genunchi, apoi în picioare. Era roşu la 
faţă şi pufnea furios. Jill vru să se tragă înapoi, mai ales după ce-l 
văzu că-şi ridică floreta. Nu făcu totuşi nici un gest şi, cu voce 
stăpânită, i se adresă: 

— Întotdeauna îţi permiţi asemenea libertăţi cu femei pe care nu le 
cunoşti? 

Cyrano se cutremură. Roşeaţa din obraji pieri, iar rânjetul i se 
transformă în zâmbet. 

— Nu, madame, şi vă cer iertare pentru purtarea lipsită de eleganţă. 
De obicei nu beau, fiindcă nu-mi place să-mi împâclesc mintea şi să 
devin sălbatic. Dar în seara asta sărbătoream plecarea vaporului cu 
zbaturi. 

— Nu mai spune, îl contră Jill. Sper să nu se mai repete. Deşi 
zâmbea, se blestema în gând pentru faptul că avusese o confruntare 
atât de nefericită cu un bărbat pe care-l admira foarte mult. Nu era 
vina ei, însă nu se aştepta ca el s-o ierte că-l doborâse atât de uşor în 
faţa altora. Nici un bărbat demn nu-i dispus să accepte un asemenea 
tratament. 


8 


Ceaţa se subţiase. Acum nu mai aveau nevoie de lumina focului ca 
să-şi vadă chipurile. Cu toate acestea, vălătucii alb-cenuşii rămăseseră 
denşi, ajungându-le până la talie. Cerul se lumina, deşi soarele avea să 
depăşească piscurile dinspre est abia peste câteva ore. O dată cu 
stelele mai mărunte, norii de gaz, albi şi uriaşi care acopereau o 
şesime din cer, îşi pierduseră din strălucire. Totuşi mii de stele 
gigantice încă ardeau în roşu, verde, alb şi albastru; însă, asemenea 
unor jeturi de gaz care se închid treptat, luminozitatea lor scădea 
văzând cu ochii. 

Spre apus, din ceţuri se înălţau circa zece structuri impunătoare. Jill 


făcu ochii mari, cu toate că auzise destule zvonuri despre ele. Unele 
clădiri aveau patru şi cinci etaje, fiind construite din tablă de aluminiu 
şi fier. Fabrici. Însă hangarul din aluminiu era colosal. 

— E cel mai mare pe care l-am întâlnit, murmură ea. 

— Şi încă n-ai văzut totul, o preveni Firebrass. Tăcu o clipă, apoi 
continuă pe un ton mirat: Deci ai venit să te înrolezi? 

— Am mai spus-o o dată. 

Firebrass era Şeful. Putea s-o angajeze ori s-o concedieze. Din 
nefericire, ea nu reuşise niciodată să-şi ascundă iritarea în faţa 
prostiei. Repetiţia însemna o risipă şi, prin urmare, devenea sinonimă 
cu dobitocia. Avea în faţă un bărbat care poseda titlul de doctor în 
astrofizică şi diplomă de inginer în electronică. Iar Statele Unite nu 
trimiseseră nătăfleţi în spaţiu, deşi oamenii aceia poate că nu sclipeau 
în mod deosebit. Pesemne că băutura îi făcea să pară nătângi. Asta se 
întâmpla oricărui bărbat. Şi oricărei femei, se grăbi ea să aducă o 
corecție. Fii cinstită, Jill. 

Firebrass se afla aproape de ea, suflându-i în faţă aburi de whisky. 
Era mai scund decât ea cu un cap, iar umerii largi, braţele musculoase 
şi pieptul lat contrastau ciudat cu picioarele lungi, slăbănoage. Avea 
ochii mari şi căprui, uşor injectaţi. Capul mare, fruntea proeminentă, 
părul auriu, atât de cârlionţat încât părea sârmos, pielea ca arama 
arsă. Ar fi trebuit să fie mulatru, însă genele caucaziene şi trăsăturile 
onondaga păreau predominante. Putea trece drept provensal ori 
catalan. Ori european de oriunde. 

O măsură din cap până în picioare. Privirea lui îndrăzneață avea 
menirea s-o stârnească pentru a încerca să-l doboare ca pe Cyrano? 

— La ce te gândeşti? întrebă Jill. La pregătirea mea de pilot? Sau la 
trupul ce se ascunde sub prosoapele astea lăbărţate? 

Firebrass izbucni în râs. După ce încetă, spuse: 

— La amândouă. 

Schwartz părea stânjenit. Era scund şi firav, avea ochi căprui şi păr 
castaniu. Jill se uită urât la el, ceea ce-l făcu să se îndepărteze. 
Asemenea lui Cyrano, Ezekiel Hardy era cât ea de înalt. Avea faţa 
îngustă, pomeţii bine evidenţiaţi, părul negru. Simţi căutătura ochilor 
lui albastru-deschis. 

— O să repet asta, fiindcă trebuie să insist, spuse ea. Am o pregătire 
la fel de bună ca orice bărbat şi sunt gata s-o dovedesc, Reprezint un 
dar ceresc pentru voi. Am diplomă de inginer şi pot proiecta o navă 
până la ultimele detalii. Am efectuat 8.342 de ore de zbor cu patru 
tipuri diferite de baloane captive. Fac faţă oricărui post, inclusiv cel de 
căpitan. 

— Cum poţi dovedi asta? vru să ştie Hardy. Dacă minţi... 

— Dar documentele tale unde se află? îl puse Jill la punct. Chiar 
dac-ai fost căpitanul unei baleniere, pe cine impresionează? Ce 


calificare e asta pentru a deveni specialist în dirijabile? 

— Gata, potoliţi-vă, spuse Firebrass. Să nu ne scotocim trecutul. 
Gulbirra, te cred. Consider că nu faci parte dintre impostorii pe care 
am fost nevoit să-i rabd prin preajmă. Oricum trebuie să lămurim 
lucrurile. Deocamdată eşti mult mai bine pregătită decât mine pentru 
a comanda nava. Cu toate astea, eu sunt căpitanul, şeful, cel care 
hotărăşte! Eu le spun tuturor cum să joace de cum intră în scenă. Pe 
sol precum şi în aer. N-am renunţat la postul de mecanic-şef pe vasul 
lui Clemens ca să ocup o funcţie de nimic în proiectul acesta. Rămân 
Căpitanul Firebrass, şi te rog şi nu uiţi asta nici o clipă. Dacă te declari 
de acord, semnezi şi parafezi cu sânge, atunci o să ţopăi de fericire şi- 
o să te primesc bucuros la bord. Ai putea deveni adjunct al 
comandantului — fără să amestecăm sexul în treaba asta — deşi nu-ţi 
promit solemn c-o să rămână aşa. Încă n-am alcătuit lista definitivă a 
echipajului. 

Făcu o pauză, clătină din cap şi o privi printre gene. 

— Ţin să te anunţ încă de la început. Trebuie să juri pe onoarea ta — 
şi în fața lui Dumnezeu, dacă ai vreunul — că te vei supune legilor 
statului Parolando. Fără ezitări, codeală şi mârâieli. 

Jill şovăi. Îşi trecu limba peste buze, pe care şi le simţi brusc uscate. 
Dorea - ba nu, râvnea -— să ajungă pe navă. O vedea cu ochi minţii 
chiar şi acum. Plutea pe deasupra lor, aruncând o umbră peste ea şi 
Firebrass, sclipind ca argintul în soarele imaginar. 

— N-am de gând să renunţ la nici unul dintre principiile mele, spuse 
ea. Vorbise atât de tare încât îi făcuse pe ceilalţi să tresară. Bărbaţii şi 
femeile sunt egali aici? Există vreo discriminare legată de sex, rasă, 
naţionalitate şi aşa mai departe? Mai ales în privinţa sexului? 

— Nu, îi răspunse Firebrass. Din punct de vedere legal, vreau să 
spun. În realitate, personal vorbind, există, bineînţeles. Şi se mai 
practică, aşa cum s-a întâmplat mereu şi oriunde, discriminarea legată 
de competenţă. Aici avem standarde foarte ridicate. Dacă te numeri 
printre aceia care consideră că unei persoane trebuie să i se 
încredinţeze o slujbă doar pentru că aparţine unui grup care a suferit 
discriminări, te invit s-o laşi baltă. Ori să-ţi mişti fundul în altă parte. 

Rămase tăcută un moment. Bărbaţii se uitară la ea, dându-şi seama 
de lupta ce se dădea în sufletul ei. Firebrass surâse iarăşi. 

— Nu eşti singura care se chinuie, o consolă el. Ţin foarte mult, la 
fel ca şi tine, să devii membră a echipajului. Dar, ca şi tine, de altfel, 
am şi eu nişte principii. Făcu un semn cu degetul mare către Schwartz 
şi Hardy. Uită-te la ei. Amândoi oameni ai secolului al XIX-lea. Unul, 
născut în Austria, celălalt, în New England. Nu numai că mă acceptă 
drept căpitan, dar îmi sunt şi buni prieteni. Poate că-n sinea lor încă 
mă mai consideră un negru înfumurat, dar s-ar încăiera cu oricine mi- 
ar spune asta în faţă. Corect, domnilor? 


Ei încuviinţară din cap. 

— După treizeci de ani petrecuţi în Lumea Fluviului orice persoană 
se schimbă. Dacă are în ea dorinţa de schimbare. Ce părere ai? Vrei să 
ştii cum sună constituţia statului Parolando? 

— Bineînţeles. N-aş lua nici o hotărâre fără să ştiu în ce mă bag. 

— A fost formulată de marele Sam Clemens, care a plecat cu vasul 
lui, Mark Twain, acum vreun an. 

— Mark Twain? Cam vanitos, nu crezi? 

— Numele a fost ales prin vot. Sam a protestat, dar nu prea 
convingător. Dar să termin ce aveam de spus. Există o regulă nescrisă 
potrivit căreia nimeni nu trebuie să-l întrerupă pe căpitan. Prin 
urmare: Noi, poporul din Parolando, declarăm prin prezenta... 

În lungul lui recital nu apăru nici un moment de ezitare şi, din câte- 
şi dădu ea seama, nici o greşeală. Lipsa aproape totală a materialelor 
scrise silise populaţia alfabetizată să se bizuie pe memorie. 
Aptitudinea care ajunsese la apogeu cândva doar în rândul popoarelor 
ce nu cunoşteau scrisul — şi al actorilor — devenise acum generală. 

Pe măsură ce vorbele se rostogoleau tot mai aprins, cerul lumina. 
Ceaţa scăzuse, ajungându-le doar până la genunchi. Solul văii era încă 
acoperit de ceva asemănător zăpezii. Poalele dealurilor de cealaltă 
parte a câmpiilor nu se mai vedeau neclar. Iarba înaltă tufişurile, 
arborii de fier, stejarii, pinii, tisele şi bambuşii nu mai apăreau ca într- 
o stampă japoneză, înceţoşat, ireal şi îndepărtat. Florile uriaşe ale 
plantelor căţărătoare ce se încolăceau în ramurile stejarilor începeau 
să capete culoare. La apariţia soarelui, ele aveau să strălucească în 
nuanţe vii de roşu, verde, albastru, negru, alb, galben, în dungi şi 
puncte de culori amestecate. Începeau să se distingă şi prăpăstiile 
dinspre apus care erau din piatră negru-albăstruie, cu porţiuni întinse 
de licheni verzi-albăstrui. Ici şi colo, cascadele îşi azvârleau apele pe 
povârnişurile munţilor. 

Toate acestea îi erau cunoscute lui Jill Gulbirra, însă fiecare 
dimineaţă trezea în sufletul ei acelaşi sentiment de respect şi uimire. 
Cine făurise această Vale a Fluviului, lungă de milioane de kilometri? 
Şi cu ce scop? Cum şi de ce fuseseră resuscitaţi pe această planetă, atât 
ea cât şi alţi treizeci şi patru sau treizeci şi cinci de miliarde de 
oameni? Toţi cei care trăiseră începând cu anul două milioane î. Hr. şi 
terminând cu 2008 d. Hr. Păreau să fi fost ridicat din morţi. Excepţie 
făceau copiii care decedaseră înainte să fi împlinit cinci ani şi 
demenţii incurabili, deşi ea avea reţinere în folosirea termenului 
incurabil. 

Cine erau cei care făcuseră asta? De ce? 

Circulau tot soiul de zvonuri şi istorisiri ciudate, tulburătoare şi 
înnebunitoare despre oameni care apăruseră în mijlocul resuscitaţilor. 
Meteoric. Învăluiţi în mister. Li se spunea, între altele, Etici. 


— Mă asculţi? o întrebă Firebrass. 

Jill descoperi că el o privea atent. 

— Îţi pot reproduce, aproape textual, tot ce ai spus până acum, îi 
răspunse ea. 

Nu era adevărat. Rămăsese însă atentă — ca şi cum urechea i-ar fi 
devenit o antenă ce recepționează o singură frecvenţă - la ceea ce i se 
părea important. 

Din colibe începură să iasă oameni întinzându-se, tuşind, 
aprinzându-şi ţigări, îndreptându-se către latrinele cu pereţi din lemn 
de bambus, sau mergând spre Fluviu cu potirele în mână. Cei mai 
căliţi purtau doar un prosop în jurul taliei. Însă majoritatea erau 
îmbrăcaţi din cap până în picioare. Beduinii Văii Fluviului. Fantome 
ale unui miraj. 

— Bine, spuse Firebrass. Eşti gata să juri? Ori ai rezerve? 

— Nicidecum, îi răspunse ea. Dar tu? Mă refer la persoana mea. 

— Oricum n-ar avea importanţă. Surâse iar. Jurământul ăsta e 
preliminar. Vreme de trei luni rămâi în studiu, apoi vei primi votul 
oamenilor. Însă eu am drept de veto. După aceea, dacă eşti acceptată, 
depui jurământul definitiv. Înţelegi? 

— Da. 

Nu-i plăcea ideea, dar ce putea face? N-avea de gând să plece. Pe de 
altă parte, deşi nu-şi dădeau seama, şi ei aveau să dea un examen în 
faţa ei. 

Aerul se încălzi. Cerul continuă să se lumineze înspre răsărit, iar 
stelele, cu excepţia câtorva gigante, îşi pierdură strălucirea. Se auziră 
sunete de goarnă. Cele mai apropiate veneau dinspre acoperişul unui 
turn de şase etaje, situat în mijlocul câmpiei, iar gornistul era un 
negru înalt, piele şi os, care purta un prosop stacojiu în jurul taliei. 

— Sunt făcute din alamă, o lămuri Firebrass. La mică distanţă în 
amonte există câteva zăcăminte de cupru şi zinc. Le-am fi putut 
smulge oamenilor care trăiesc acolo, dar am preferat să negociem. 
Sam nu ne-a îngăduit să folosim forţa decât în caz de necesitate. La 
sud de aici, unde era odată Soul City, se găseau zăcăminte de criolită 
şi bauxită. Cetăţenii statului n-au vrut să respecte învoiala — schimbam 
arme din oţel pe minereuri — de aceea ne-am dus acolo şi le-am luat. 
În realitate, continuă el, făcând un gest cu mâna, acum Parolando se 
întinde pe lungimea de 64 de kilometri pe ambele maluri. 

Bărbaţii îşi scoaseră toate hainele, cu excepţia legăturii din jurul 
taliei. Jill păstră pe ea un kilt vărgat în alb cu verde şi o țesătură 
aproape transparentă care-i acoperea sânii. Dacă până atunci toţi 
arătaseră ca nişte arabi nomazi, acum păreau polinezieni. 

Locuitorii câmpiei şi ai colinelor se adunară pe marginea Fluviului. 
Câţiva îşi lepădară toate hainele şi se azvârliră în apa rece, chiuind şi 
stropindu-se unii pe alţii. 


Jill şovăi o clipă. Vâslind toată ziua şi noaptea, transpirase. Trebuia 
să facă baie şi, mai curând sau mai târziu, tot avea să se dezbrace. Îşi 
lăsă hainele jos şi alergă până la mal, apoi plonjă. Când se întoarse 
înot, împrumută o bucată de săpun de la o femeie şi se spălă pe partea 
superioară a corpului. leşi din apă tremurând şi se şterse cu mişcări 
apăsate. 

Bărbaţii se uitau fără fereală la femeia foarte înaltă, zveltă, cu 
picioare lungi, sâni micuţi, şolduri largi şi bine bronzată. Avea părul 
roşcat, scurt şi drept, şi ochi căprui. Faţa, din câte ştia ea însăşi, nu 
atrăgea atenţia în mod deosebit. Era agreabilă, dacă se treceau cu 
vederea dinţii mari şi puternici, şi nasul ceva cam lung şi coroiat. 
Moştenise dinţii de la bunica ei de culoare. Nu şi-i putea schimba. Şi 
nici n-ar fi vrut. 

Privirea lui Hardy era îndreptată asupra părului ei pubian, 
extraordinar de lung, des şi roşcat. Nici o problemă, cu atât avea să se 
aleagă, mai aproape de ea oricum nu va ajunge vreodată. 

Firebrass dădu ocol pietrei-potir şi reveni cu o suliță. Sub capătul de 
oţel, legată de băț, se afla o vertebră de peşte-cu-corn. Înfipse sulița în 
pământ, aproape de canoe. 

— Osul arată că sulița îmi aparţine, o lămuri el. Am înfipt-o aşa 
pentru a-i anunţa pe toţi că barca nu poate fi împrumutată fără 
aprobarea mea. Trebuie să înveţi multe asemenea lucruri. Până atunci 
însă, Schwartz te va conduce la locuinţa ta şi veţi face un tur de 
recunoaştere. Te prezinţi la mine exact la amiază, sub arborele-de-fier 
de colo. 

Arătă cu degetul un copac la vreo 90 de metri spre apus. Cu cei 300 
de metri ai săi, domina totul şi avea scoarţa cenuşie, groasă şi crăpată, 
ramuri de 90 de metri lungime, încărcate de frunze uriaşe, lobate, 
dungate în roşu şi verde. 

— Îl numim Şeful. Ne vedem acolo. 

Goarnele răsunară din nou. Oamenii se strânseră în formaţii militare 
comandate de ofiţeri. Firebrass urcă pe o piatră-potir. Rămase în 
picioare, asistând la efectuarea apelului de dimineaţă. Caporalii 
raportară sergenţilor, aceştia locotenenţilor, care prezentară situaţia 
către adjunct. Apoi Hardy îi raportă lui Firebrass. Câteva momente 
mai târziu, oamenilor li se dădu liber. Cu toate acestea, nu se 
îndepărtară. Firebrass coborî de pe piatra în formă de ciupercă, iar 
caporalii îi luară locul. Ei aşezară potirele în adânciturile de pe 
suprafaţa pietrei. 

Schwartz se afla alături de Jill. Îşi drese glasul. 

— Gulbirra? Mă ocup eu de potirul tău. 

Ea îl luă din canoe şi i-l înmână. Acesta era un cilindru metalic 
cenuşiu, cu diametrul de 45,72 cm, înalt de 76,20, cântărind 
aproximativ 0,55 kg. O dată închis, capacul lui nu putea fi ridicat 


decât de către proprietar. Pe capac avea o toartă curbată. De ea era 
legat cu o sfoară din fibre de bambus, semnul ei de identificare, un 
dirijabil minuscul, din lut ars. Purta inițialele ei pe ambele laturi. 

Schwartz ordonă unui om să aşeze potirul ei pe piatră. Omul se 
grăbi s-o facă, privind mereu spre piscurile de la răsărit. Mai avea încă 
două minute. După acest răstimp, ca un balon, soarele apăru deasupra 
munţilor. Câteva clipe mai apoi, piatra scuipă flăcări albăstrui de 
peste nouă metri înălţime. Urletul produs de descărcarea electrică se 
îngemăna cu tunetele celorlalte pietre de pe ambele maluri ale 
Fluviului. După atâţia ani petrecuţi aici, Jill încă nu se obişnuise cu 
priveliştea sau zgomotul lor. Cu toate că ştia ce va urma, tresări. Ecoul 
se rostogoli reflectat de munţi, mai răsună o dată apoi se stinse cu un 
murmur. 

Toată lumea lua micul dejun. 

Se aflau la poalele unei coline. Iarba înaltă, semănând cu alfa, 
fusese recent cosită la lungimea de un centimetru şi jumătate. 

— Avem nişte maşini care fac asta, deşi de obicei folosim coase, 
spuse David Schwartz. Din iarbă obţinem frânghii. 

— În locul de unde vin nu existau maşini, spuse Jill. Foloseam 
seceri din cremene. Dar şi acolo făceam frânghii din iarbă. 

Era umbră şi răcoare. Ramurile arborelui-de-fier adăposteau 
dedesubt un întreg sătuc, o aşezare formată din colibe de formă 
pătrată sau rotundă, încropite din lemn de bambus. Multe dintre ele 
aveau acoperişuri înclinate, acoperite cu frunzele sângerii şi verzi ale 
arborelui-de-fier. O scară din frânghie ducea până la cea mai de jos 
creangă a colosului, aflată la 33 de metri înălţime. În apropierea ei se 
găsea o colibă, aşezată pe o platformă sprijinită de două ramuri. Ici şi 
colo, se vedeau şi alte scări din frânghie, precum şi colibe cocoţate pe 
platforme. 

— Probabil că ţi se va da şi ţie una după perioada de probă, îi spuse 
Schwartz. Până atunci însă, acesta-ţi va fi căminul. 

Jill intră pe uşa ce i se arătase. Bine cel puţin că nu trebuia să se 
aplece. Mulţi oameni erau scunzi şi de aceea li se construiau colibe cu 
uşi joase. 

Îşi aşeză pe podea potirul şi legăturile cu obiecte personale. 
Schwartz o urmă înăuntru. 

— A aparţinut unui cuplu ucis de un peşte-dragon. A ieşit din apă 
de parcă ar fi plecat din tun. A înghiţit un capăt al ambarcaţiunii de 
pescuit. Din nefericire, cei doi se aflau exact la capătul acela şi au fost 
înghiţiţi laolaltă cu lemnul bărcii. Păcat că asta s-a întâmplat după 
încetarea resuscitărilor. Tocmai de aceea presupun că nu vor apărea 


altundeva. N-ai auzit nimic despre noi resuscitaţi, aşa e? 

— Nu, răspunse ea. Oricum, nimic sigur. 

— De ce crezi, că se întâmplă asta? Mai ales după atâţia ani de 
obişnuinţă... 

— Habar n-am, răspunse ea tăios. Discuţia pe această temă o 
tulbura. Chiar, de ce le fusese refuzat atât de brusc darul nemuririi? 
Ducă-se naibii, spuse ea cu voce tare. 

Aruncă o privire în jur. Podeaua era ascunsă sub iarba care-i 
ajungea până la şolduri. Firele îi zgâriau picioarele. Trebuia să le taie 
cât mai scurt şi să aducă apoi pământ să le acopere. Dar nici aşa nu 
avea cum să ucidă iarba. Rădăcinile ei mergeau atât de adânc şi erau 
atât de legate unele de altele, încât putea să crească şi în întuneric. 
Era limpede că-şi trăgeau seva din rădăcinile expuse la lumină. 

De un cui atârna o seceră din oţel. Metalul era atât de obişnuit aici, 
încât această unealtă, nepreţuită în alte locuri, nu fusese furată. 

Dădu roată camerei încet, ca să nu se taie în marginile ascuţite ale 
firelor de iarbă. Găsi astfel două vase din lut. Un altul, pentru 
păstrarea apei de băut, se afla pe o masă din bambus care nu se 
răsturnase sub apăsarea firelor care-i crescuseră în jur. Pe un alt cuier 
atârna o salbă din oase de peşte. Două paturi din lemn de bambus, cu 
perne şi saltele, făcute din pânză prinsă cu cleme magnetice şi 
umplute cu frunze, erau parţial ascunse de iarbă. Lângă ele zăcea o 
harfă confecţionată din carapace de peşte-ţestoasă şi intestine de 
peşte. 

— Fi, nu-i mare lucru, zise ea. Dar la ce mă puteam aştepta? 

— E destul de spațioasă, totuşi, o încuraja Schwartz. Ai destul loc 
pentru tine şi prietenul tău... dac-o să-ţi găseşti vreunul. 

Jill luă secera din cuier şi o trecu prin iarbă. Firele căzură ca nişte 
capete retezate. 

— Ha-ha! 

Schwartz o privi şi se întrebă dacă ea nu va renunţa la iarbă în 
favoarea lui. 

— De ce presupui c-aş avea nevoie de-un amant? 

— Păi, fiindcă toată lumea procedează la fel. 

— Nu toată lumea, i-o reteză ea. Aşeză secera înapoi în cuier. Ce 
urmează în turul de prezentare? 

Se aşteptase ca el să-i ceară să se culce cu el când vor rămâne 
singuri în colibă. Mulţi bărbaţi procedau astfel. Era evident că el ar fi 
vrut asta, însă nu îndrăznea. Avu o senzaţie de uşurare amestecată cu 
dispreţ. Apoi îşi zise că trăia un sentiment straniu contradictoriu. De 
ce-l dispreţuia pentru că se purta exact aşa cum dorea ea? 

Pesemne că se simţea trasă pe sfoară. Când, în ciuda 
avertismentelor, un bărbat devenea prea agresiv, ea îl lovea peste gât 
cu latul palmei, îl strângea de testicule şi-i dădea un pumn în stomac, 


în vreme ce el se tăvălea de durere. Indiferent cât de impozant şi 
puternic ar fi fost, orice bărbat era luat prin surprindere. Toţi se 
vădeau neajutoraţi, cel puţin cât ţinea durerea simțită în testicule. 
După aceea... ei bine, mai toţi îi dădeau pace. Unii încercaseră s-o 
ucidă, dar era pregătită şi pentru asta. Nu ştiau cât de bine se pricepea 
să mânuiască un cuţit sau orice armă. 

David Schwartz nu-şi dădea seama că scăpase ca prin urechile 
acului să fie schilodit şi marcat pentru totdeauna în mândria lui de 
bărbat. 

— Poţi să-ţi laşi lucrurile în siguranţă aici. Încă n-am avut cazuri de 
furt. 

— O să-mi iau potirul. M-aş simţi nesigură dacă nu l-aş avea mereu 
sub ochi. 

El făcu un gest echivoc şi-şi luă un trabuc din punguţa de piele 
purtată pe umăr. Era unul din lucrurile oferite de potir în acea 
dimineaţă. 

— Nu aici, îl sfătui ea. Acesta-i căminul meu şi nu vreau să pută. 

El păru surprins, dar se mulţumi să ridice din umeri. Imediat ce 
ieşiră afară, îl aprinse şi îşi schimbă poziţia, pe direcţia vântului, 
pufăind hotărât şi lăsând fumul să se îndrepte spre ea. 

Jill îşi reţinu remarca pe care ţinea atât de mult s-o facă. Ar fi 
dovedit însă lipsă de tact dacă l-ar fi jignit prea rău, dându-i astfel 
prilejul să-şi formeze o părere proastă despre ea. La urma urmelor, se 
afla în perioada de probă; era femeie, şi n-avea rost să şi-l facă 
duşman tocmai pe acest bărbat, care ocupa o poziţie importantă şi 
avea relaţii amicale cu Firebrass. Cu toate acestea, nu-şi va abandona 
principiile, nu-şi va pleca grumazul. 

Ori o va face? Dorind să devină pilotul unei nave aeriene pe 
Pământ, îndurase o mulţime de mizerii. De fiecare dată, se mulţumise 
să zâmbească, apoi pleca acasă, unde sfărâma vesela şi scria cuvinte 
obscene pe pereţi. Copilării, însă îi fuseseră de ajutor. Acum se afla în 
aceeaşi situaţie pe care, până în urmă cu câţiva ani, n-o anticipase. Nu 
putea pleca în altă parte, fiindcă n-avea unde. Aici era singurul loc în 
care urma să se construiască unicul aparat de zbor de pe această lume. 
În plus, era vorba doar de o călătorie. 

Schwartz se opri pe culmea colinei. Arătă către un drum marcat de 
pini. La capătul lui, cam la jumătatea pantei, se vedea o clădire lungă. 

— latrina pentru locuitorii zonei, explică el. Să-ţi deşerţi oala de 
noapte aici imediat ce te trezeşti. Urina într-o gaură şi excrementele în 
cea de alături. 

Tăcu o clipă, zâmbi, apoi adăugă: 

— De obicei, cei în probe au sarcina să îndepărteze mizeria în 
fiecare zi. O duc spre munte, unde se află fabrica de praf de puşcă. 
Excrementele sunt hrana viermilor. Produsul finit al digestiei lor e 


nitratul de potasiu şi... 

— Ştiu asta, spuse ea, vorbind printre dinţi. Nu-s chiar aşa de 
proastă. În orice caz, procedeul e folosit unde se găseşte sulf. 

Schwartz se legănă pe călcâie, pufăind încântat din trabucul pe 
care-l ţinea cu vârful în sus. Dacă ar fi avut bretele, sigur şi le-ar fi 
întins, făcându-le să pocnească. 

— Majoritatea candidaţilor lucrează cel puţin o lună în fabrica asta. 
E neplăcut, însă asta îi învaţă cu disciplina. Pe de altă parte, îi elimină 
pe cei care nu sunt în stare de sacrificii. 

— Non carborundum illegitimatus, zise ea. 

— Poftim? făcu el, strâmbându-se. 

— O zicătoare americană. Latină de baltă. În traducere, sună cam 
aşa: Nu le îngădui ticăloşilor să te toace mărunt. Sunt în stare să suport 
orice porcărie, numai să merite. După aceea, arăt ce-s în stare. 

— Te ţii tare. 

— Întru totul exact. Aşa trebuie să fii dacă vrei să supravieţuieşti 
într-o lume a bărbaţilor. Am crezut că lucrurile stau altfel aici. M-am 
înşelat, dar poate se vor schimba. 

— Toţi ne-am schimbat, spuse el încet şi destul de trist. Dar nu 
întotdeauna în bine. Dacă în 1893 mi-ar fi spus cineva că voi apleca 
urechea la vorbele unei femei din înalta societate, nu ale unei târfe 
sau lucrătoare umile, dar nu oricum, ci exprimând idei urâte şi... 

— În loc să se arate supusă, vrei să zici, rosti ea tăios. 

— Îngăduie-mi să termin. Prostii egalitariste. Iar dacă mi-ai fi spus 
că n-o să mă deranjeze în mod deosebit, te-aş fi categorisit drept 
mincinoasă. Dar cât trăieşti, înveţi. Sau, în cazul nostru, mori şi înveţi. 

Tăcu şi se uită la ea. Jill simţi un rictus incontrolabil în partea 
dreaptă a gurii; îl privi pe Schwartz printre gene. 

— Aş putea să te trimit la dracu', spuse ea, însă trebuie să mă pun 
bine cu tine. Dar nu-mi cere să rabd prea multe. 

— N-ai înţeles, îi răspunse el. Am zis că acum nu mă deranjează. Şi, 
vorba ceea, cât trăieşti înveţi. Nu mai sunt David Schwartz din 1893. 
Sper că nici tu nu ai rămas aceeaşi Jill Gulbirra din... când ai murit? 

— În 1983. 

Coborâră dealul în tăcere, Jill ducându-şi potirul în vârful suliţei pe 
care o purta pe umăr. Schwartz se opri la un moment dat să-i arate un 
torent care cobora dinspre dealuri. Izvorul lui era o cascadă din munţi. 
Ajunseră lângă un lac micuţ aşezat între două coline. Un bărbat stătea 
într-o barcă în mijlocul apei, ţinând în mână o undiţă din lemn de 
bambus, iar pluta alunecase către un tufiş de pe mal, care stătea 
aplecat deasupra luciului. Omul părea a fi japonez. 

— Vecinul tău, îi explică Schwartz. Adevăratul lui nume e Ohara, 
dar preferă să i se spună Piscator. E mort după Izaak Walton, din care 
poate cita cuvânt cu cuvânt. Spune că un singur nume e de ajuns şi el 


şi l-a ales pe acela de Piscator. În latină înseamnă pescar. După cum 
vezi, se dă în vânt după peşte. De aceea se ocupă de prinderea 
peştelui-balaur, însă azi e ziua lui liberă. 

— Interesant, făcu ea. Din câte-şi dădea seama, Schwartz o pregătea 
pentru ceva neplăcut. Umbra de zâmbet de pe fata lui părea sadică. 

— Pesemne că el va fi ofiţer I pe navă, spuse el. A lucrat ca ofiţer 
naval în marina japoneză şi la începutul primului război mondial a 
fost ataşat Marinei Britanice ca observator şi cursant pe dirijabile. Mai 
apoi, a fost observator-cursant pe o navă aeriană italiană care efectua 
raiduri de bombardament asupra unor baze militare austriece. Prin 
urmare, are destulă experienţă pentru a fi trecut pe lista celor eligibili. 

— Şi mai e şi bărbat. Jill zâmbi, fierbând în sinea ei. Cu toate că 
experienţa mea o depăşeşte pe a lui, el rămâne, totuşi, bărbat. 

Schwartz se trase înapoi. 

— Sunt sigur că Firebrass va numi ofiţerii numai în funcţie de 
merite. 

Ea nu-i răspunse. 

Schwartz îi făcu semn bărbatului din barcă. Acesta se ridică de pe 
banchetă şi, zâmbind, făcu o plecăciune. Apoi se aşeză, dar nu înainte 
de a-i arunca o privire care păru să o mângâie ca un fascicul radar 
metafizic, identificând poziţia ei în această lume şi depistând structura 
ei psihică. 

Îşi imagina asta, desigur, dar socoti că Schwartz avea dreptate când 
spuse: 

— Acest Piscator e un bărbat extraordinar. 

În vreme ce se îndepărtau, ochii negri ai japonezului păreau s-o 
ardă în spate. 

Beznă de jur-împrejur. Lăuntric, întuneric, colcăind de şerpuirea 
fulgerelor răsucite şi neclare. Puțin după aceea, într-un loc unde 
timpul nu exista, sclipi un fascicul luminos, care părea sa fi pornit 
dintr-un aparat de proiecţie. Lumina era o şoaptă prin aer; în mintea 
ei, urla. Imaginile filmului apăreau pe un osciloscop cu raze catodice; 
o serie de litere, fragmente de cuvinte, semne şi simboluri — toate, 
elemente ale unui cod încă nedescifrat. Poate chiar indescifrabil. Ba, 
mai grav, lăsa impresia că se desfăşoară în sens invers, înfăţişând o 
realitate pe dos. Era un documentar făcut pentru televiziune, destinat 
telespectatorului prostit, aşezat în faţa ecranului. Da, derularea în sens 
opus reprezenta o tehnică excelentă. Imagini explozive menite să 
sugereze, să evoce ecouri, trezind amintiri, suprapunând frânturi de 
viaţă intimă cu rapiditate electronică. Amintind de răsfoirea paginilor 
unei cărţi ilustrate, de la coadă spre început. Dar textul, acesta unde 


dispăruse? Unde-i era mintea în vreme ce gândea imaginile? Nu vedea 
nici una. Nici acţiune. Doar fragmente disparate. Cât pe ce să 
priceapă, dar înțelesul îi scăpă ca printre degete. 

Gemând, se trezi. Deschise ochii şi ascultă picăturile ploii duruind 
pe acoperişul înclinat. 

Îşi aduse aminte prima parte a visului. Era visul unui vis ori ceea ce 
luase ea drept un vis, dar nu mai putea fi sigură. Ploua, iar ea stătea 
pe jumătate trează ori părea să fie astfel. Coliba se afla la 20.000 de 
kilometri de cea în care stătea acum, însă era aproape identică, iar 
lumea  dimprejur, aşa cum se vedea în lumina explozivă şi 
intermitentă a fulgerelor, nu părea cu totul altfel. Se răsucise, iar 
mâna ei nu dăduse de trupul pe care-l ştia alături. 

Se ridicase şi privise în jur. În lumina unui fulger apropiat, care o 
făcuse să tresară, constatase că Jack nu era în colibă. 

Coborâse din pat şi aprinsese o lampă. Nu numai că Jack nu era 
acolo, dar îi dispăruseră şi hainele, armele şi potirul. 

Jill alergase prin furtună să-l caute. 

Nu-l găsise. Dispăruse, şi nimeni nu ştia încotro şi de ce. 

Singurul om capabil să-i spună o ştersese în aceeaşi noapte. Şi el îşi 
părăsise consoarta fără să scoată o vorbă despre intenţiile lui. Jill era 
convinsă că fugiseră împreună. Cu toate acestea, din câte ştia, cei doi 
erau cunoştinţe întâmplătoare. 

De ce se dovedise Jack lipsit de suflet, abandonând-o fără să-i ofere 
o explicaţie? 

Ce vină avea ea? 

Oare Jack socotise că trebuia s-o rupă cu o femeie care refuza să 
joace un rol secundar în relaţia lor? Îl cuprinsese iarăşi dorul de ducă? 
Îmboldit de aceste două motive, se sculase şi ridicase pur şi simplu 
ancora, cum îi plăcea lui să se exprime? 

Oricare ar, fi fost adevărul, ea nu mai voia să trăiască alături de 
vreun bărbat. Jack fusese cel mai bun - ultimul are întotdeauna 
calitatea asta, aşa şi trebuie — dar nu suficient de bun. 

Încă-şi trăia dezamăgirea când o întâlnise pe Fatima, turcoaica 
micuță, cu ochi migdalaţi. Fatima, una dintre sutele de concubine ale 
lui Mohammed al IV-lea (sultan al Turciei în perioada 1648-1687), nu 
se culcase nici o dată cu el. Cu toate acestea, nu suferise prea mult din 
pricina lipsei de satisfacţii sexuale. În serai existau destule tovarăşe de 
detenţie care preferau să iubească persoane de acelaşi sex, fie datorită 
înclinațiilor naturale, fie condiţionării. Devenise favorita lui Kosem, 
bunica lui Mohammed, deşi relaţia lor nu fusese vădit lesbiană. 

Însă Turhan, mama lui Mohammed, dorea să preia controlul asupra 
guvernului, care-i era fidel lui Kosem, astfel că aceasta din urmă a fost 
prinsă de un grup de asasini angajaţi de Turhan şi strangulată cu 
cordoanele draperiei de la propriul ei pat. Fatima avusese ghinionul 


de a o sluji pe Kosem tocmai în acele momente şi de aceea împărtăşise 
aceeaşi soartă cu a stăpânei sale. 

Jill o luase pe micuța şi atrăgătoarea turcoaică în propria-i colibă 
după ce aceasta se certase cu iubita ei, o balerină de origine franceză 
(decedată în 1873). N-o iubea, însă se simţea atrasă sexual şi, după o 
vreme, începu să ţină la ea. Totuşi Fatima era cam neştiutoare, ba 
chiar, şi mai grav, de needucat. Se dovedise egoistă şi avea să rămână 
astfel, era infantilă şi nu se putea schimba. După un an Jill deja se 
săturase de ea. Cu toate acestea, suferise cumplit când Fatima fusese 
violată şi maltratată de trei sikeli beţi (născuţi în 1000 î. Hr.?). 
Durerea ei crescuse când îşi dăduse seama (deşi nu avea dovezi) că 
Fatima murise pe vecie. Resuscitările încetaseră. Morţii nu se mai 
trezeau a doua zi în zori departe de locul în care îşi dăduseră duhul. 

Înainte de a se lăsa pradă dezamăgirii, Jill îi doborâse cu arcul pe 
toţi ucigaşii Fatimei. Nici ei nu aveau să mai reînvie vreodată. 

După câţiva ani, auzise zvonuri în legătură cu marele dirijabil care 
se construia în susul Fluviului. Nu ştia dacă era adevărat ori nu, însă 
putea afla într-un singur fel. 

Aşa ajunsese aici, deşi îi trebuise mult timp. 

Din Dezvăluirile Zilei, ziar de cinci pagini. Proprietar şi editor: statul 
Parolando. Redactor: S.C. Bagg. In colţul din stânga sus, deasupra 
titlului apare obişnuitul anunţ: 


CAVEAT LECTOR 

Potrivit legii, cititorul trebuie să depună acest ziar într-un recipient 
public de reciclare a doua zi după apariţie. În caz de urgenţă, poate fi 
folosit ca hârtie igienică. Recomandăm pagina de Scrisori către redacţie 
drept cea mai potrivită acestui scop. La prima abatere mustrare 
publică. La a doua: confiscarea raţiei de băutură, tutun şi gumă de 
visat pe o săptămână. La a treia: exil cu interdicţia revenirii. 


Notabil în secţiunea Proaspăt sosiți: 


JILL GULBIRRA 

În pofida părerii multor persoane, o salutăm pe cea mai recentă 
candidată la cetăţenie. Această doamnă fudulă şi insipidă a apărut 
sâmbăta trecută din ceața premergătoare zorilor şi i-a acostat pe patru 
dintre bărbaţii noştri marcanţi. În ciuda uşoarei lor stări de ebrietate şi 
a gândurilor pofticioase, amănunte care pot produce o anumită 
împâclire a minţii, membrii cuartetului au înţeles în cele din urmă că 
neaşteptata vizitatoare călătorise cale de aproximativ 32.180 de 


kilometri (sau 20.000 de mile, pentru găgăuţi şi mărginiţi). A făcut-o 
de una singură (neviolată şi neagresată), într-o canoe, şi a trecut prin 
toată această odisee pentru a se asigura că proiectul aparatului nostru 
de zbor se desfăşoară conform planurilor. Deşi nu a cerut de-a dreptul 
să fie numită comandant al dirijabilului atunci când el va fi terminat, 
ea a dat înţeles că ar fi spre binele tuturor dacă i s-ar încredința o 
asemenea funcţie. 

După câteva înghiţituri din divinul produs al Caledoniei, cei patru 
au reuşit parţial să facă față atacului direct. (Un martor ocular ne-o 
descrie în următorii termeni: „Înfăţişare de amazoană, purtare 
calculată, obraznică şi curaj de fier, necuviincios pentru o fiinţă care-şi 
merită numele de femeie.”) 

Cei patru iluştri i-au cerut să-şi prezinte cartea de vizită. Ea le-a 
furnizat informaţiile solicitate, care, dacă sunt reale, pot impresiona 
pe oricine. Un cetăţean de vază care a dat un interviu pe această temă 
întreprinzătorului nostru reporter, Roger „Nellie” Bligh, afirmă că ea 
este ceea ce pretinde. Cu toate că n-a întâlnit-o niciodată în cursul 
existenţei sale terestre, a citit despre ea în diferite periodice şi o dată a 
şi văzut-o la televizor (o invenţie de la mijlocul secolului al XX-lea, pe 
care redactorul dumneavoastră, murind, nu a apucat să o vadă, şi pe 
care, potrivit părerii multora, nu are motive s-o regrete). 

Dacă nu cumva seamănă perfect din punct de vedere fizic cu 
adevărata Jill Gulbirra, s-ar părea că această femeie nu e una dintre 
numeroasele impostoare care au inundat Valea Fluviului de-a lungul 
vremii. 

Biroul de Statistici Vitale (alţii ar zice Mortale) ne-a pus la 
dispoziţie următoarele informaţii. Gulbirra Jill (fără alt nume). Sex 
feminin Nume de botez: Johnetta Georgette Redd. Născută la 12 
februarie 1953, în Toowoomba, statul Queensland, Australia. Numele 
tatălui: John George Redd. Numele mamei: Marie Bronze Redd. 
Strămoşi: scoţieni-irlandezi, francezi (evrei), aborigenă australiană. 
Necăsătorită pe Pământ. A studiat la Canberra şi Melbourne. În 1973 a 
absolvit Institutul de Tehnologie Massachusetts, cu titlul de inginer în 
construcţii aeronautice. Permis de pilot pe avioane comerciale cu 
patru motoare. Permis de pilot pe baloane captive. Navigator pe 
dirijabilul vest-german de transport pus la dispoziţia guvernului 
nigerian în perioada 1977-1978. Pilot de balon captiv la Goodyear, 
SUA, 1979. Pilot de dirijabil al şeicului Kuweitului, 1980-1981. 
Instructor de zbor la British Airways, 1982. În 1983 a devenit singura 
femeie-căpitan de aparat de zbor din Occident. Are la activ 8.342 de 
ore de zbor. 

Decedată la 1 aprilie 1983, într-un accident de automobil în 
apropiere de Howden, Anglia, cu puţin timp înainte de a prelua 
comanda aparatului rigid de zbor Willows-Goodens, proaspăt autorizat. 


Profesiune: evidentă din datele de mai sus. 

Aptitudini: flaut, tragerea cu arcul la ţintă, scrimă, kendo, lupta cu 
bețe, arte marţiale, rea de gură. 

E bună şi la bătaia cu pumnii, fiindcă l-a trăsnit pe distinsul nostru 
concetăţean, Cyrano de Bergerac, zis şi „Năsosul”, drept în bot, 
continuând cu o lovitură de genunchi la falcă, lăsându-l fără grai şi 
scoțându-l hors de combat. Acest fenomen s-a înregistrat ca urmare a 
faptului că el a pus mâna (fără aprobare) pe ţâţa ei. În mod normal, 
orice altă persoană care s-ar fi purtat atât de dur ar fi fost provocată la 
duel pe viaţă şi pe moarte (dincolo de graniţe, desigur, întrucât duelul 
e ilegal în statul nostru de drept, Parolando) de focosul nostru franţuz. 
Însă el este atât de demodat, încât s-ar simţi, potrivit propriei sale 
exprimări, comme une imbecile, dacă ar trebui să lupte contra unei 
femei. În plus, se consideră vinovat pentru faptul de a fi făcut avansuri 
fără să fie invitat „verbal” sau „din ochi”. 

La o oră după cină, întreprinzătorul nostru descurcăreţ a apărut la 
uşa colibei doamnei Gulbirra şi a bătut. S-au auzit câteva mormăieli, 
apoi o voce certăreață: „Ce dracu' vrei?” Evident, presupusul 
interlocutor nu dădea doi bani pe identitatea vizitatorului. 

— Domnişoară Gulbirra, sunt Roger Bligh, reporter la Dezvăluirile 
Zilei. Aş dori să-mi acordaţi un interviu. 

— Ei bine, va trebui să aştepţi. Acum sunt pe oală. 

Tânărul jurnalist şi-a aprins un trabuc ca să-şi omoare timpul. Şi-a 
pus în gând să folosească apoi chiştocul pentru a alunga mirosurile din 
colibă. După o vreme, auzi zgomote de bălăceală într-un lighean şi 
invitaţia: 

— Intră. Dar să laşi uşa deschisă. 

— Bucuros, a declarat neînfricatul. 

A descoperit subiectul aşezat pe un scaun lângă masă, fumând 
marijuana. Din pricina aromei de trabuc şi marijuana şi a persistenţei 
mirosului rezultat din recenta ocupaţie a subiectului, la care se adăuga 
fumul scos de câteva lumânări din grăsime de peşte, nici condiţiile 
olfactive, nici vizibilitatea nu au fost optime. 

— Domnişoara Gulbirra? 

— Nu. “Şoara. 

— Ce semnifică acest titlu? 

— Mă-ntrebi ca să-mi afli părerile, ori chiar n-ai habar? Pe-aici sunt 
destui oameni ai timpului meu. Sigur n-ai mai auzit cuvântul până 
acum? 

Reporterul şi-a recunoscut neştiinţa. 

În loc să-l lămurească pe domnul Bligh, subiectul a continuat: 

— Care e situaţia femeilor în Parolando? 

— Pe lumină sau pe-ntuneric? a dorit domnul Bligh precizări. 

— Nu te obrăznici, a zis “şoara Gulbirra. O să-ţi explic pe-nţelesul 


tău, ca să-ţi intre bine în cap despre ce vorbesc. Legal, adică teoretic, 
aici femeile au drepturi egale cu bărbaţii. Dar în practică, în realitate, 
care e atitudinea bărbaţilor faţă de femei? 

— În primul rând pasională, regret că trebuie s-o spun, a replicat 
reporterul. 

— Îţi mai ofer o şansă, a declarat subiectul. După aceea, totul va 
deveni o problemă de noroc şi de atracţie gravitaţională care se 
exercită dincolo de prag şi priveşte noada şi trabucul acela puturos. 

— Scuze, a spus temerarul. Dar, la urma urmelor, eu am venit să vă 
iau un interviu, nu invers. De ce nu le întrebaţi pe cetăţencele-femei 
ce părere au despre atitudinea bărbaţilor faţă de ele? În concluzie, vă 
aflaţi aici să desfăşuraţi o cruciadă de emancipare a femeilor, ori să 
construiți şi să conduceţi (dacă-mi pot permite să zic aşa) dirijabilul 
proiectat? 

— Mă iei peste picior? 

— Nimic mai departe de mine, s-a grăbit să declare neînfricatul 
nostru jurnalist. Avem păreri moderne, chiar dacă oamenii de la 
sfârşitul secolului al XX-lea constituie doar un procent redus. Statul 
este devotat ideii de a construi aparatul de zbor. În acest scop, se 
menţine o disciplină strictă privind orele de muncă. Dar, în măsura în 
care nu dăunează nimănui, cetăţenii pot face orice dracu' le trece prin 
cap în timpul liber. Prin urmare, să începem. Ce înseamnă “şoară, ca 
să nu fie luat drept uşoară? 

— Nu cumva mă iei în balon? 

— Jur pe un teanc de Biblii, dacă aş găsi aşa ceva pe aici. 

— Pe scurt, e un titlu pe care membrele mişcării de emancipare a 
femeii l-au adoptat în anii şaizeci. Domnişoară şi doamnă spuneau prea 
multe despre comportamentul sexual al bărbaţilor. Domnişoară 
însemna  necăsătorită, ceea ce stârnea automat o atitudine 
dispreţuitoare, asumată conştient ori instinctiv, din partea bărbaţilor, 
mai ales dacă domnişoara trecuse de vârsta măritişului. Dădea de 
înțeles că femeii în chestiune îi lipsea ceva şi că ea era moartă după 
ideea de a fi numită doamnă. Cu alte cuvinte, fără identitate proprie, 
privită ca simplu apendice al soţului, fiind un cetăţean de categoria a 
doua. De exemplu, de ce trebuia ca o domnişoară să fie cunoscută pe 
numele tatălui ei? De ce nu-l folosea pe cel al mamei? 

— În acest din urmă caz, a răspuns destoinicul nostru reporter, 
numele ar aparţine, totuşi, unui bărbat, tatălui mamei. 

— Întocmai. De aceea eu mi l-am schimbat din Johnetta Georgette 
Redd - bagi de seamă că amândouă aşa-zisele nume de botez sunt 
feminine ale unor nume masculine — în Jill Gulbirra. Tatăl meu a făcut 
un scandal monstru, şi până şi maică-mea a protestat ferm. Dar ea era 
o mătuşică supusă, lipsită de minte. 

— Interesant, a spus domnul Bligh. Gulbirra? Ce nume e acesta? 


Slav? Şi de ce l-aţi ales? 

— E-un nume folosit de aborigenii australieni, găgăuţă. Gulbirra e 
un cangur care prinde câini şi-i mănâncă. 

— Cangur carnivor? Credeam că toţi sunt vegetarieni. 

— În realitate s-ar putea nici să nu fi existat, dar aborigenii 
susțineau că ei trăiesc în deşert. Pesemne e vorba de vreun mit, dar ce 
importanţă are? Simbolismul contează. 

— Deci vă identificaţi cu un gulbirra? Îmi închipui ce semnificaţie 
are câinele. 

În acest moment al discuţiei, *şoara Gulbirra a zâmbit atât de 
înfricoşător, încât corespondentul s-a simţit obligat să dea peste cap 
doza de curaj pe care-o poartă întotdeauna în geanta de umăr. 

— N-am ales numele acesta fiindcă simt o apropiere sau simpatie 
faţă de cultura negrilor, a zis 'şoara. Sunt aborigenă pe sfert, şi ce 
dacă? A fost o cultură înapoiată, dominată de masculi de la un capăt 
la altul, în care femeile deveneau simple obiecte, subiecte ale sclaviei, 
efectuând toate muncile şi fiind bătute de taţi şi soţi. Mulţi bărbaţi 
albi au descris în mod melodramatic decăderea societăţii aborigene, 
dar eu una cred că a fost lucrul cel mai potrivit. Simt o remuşcare 
pentru suferinţele care i-au însoţit descompunerea. 

— Remuşcarea, spre deosebire de deflorare, se produce de obicei 
fără suferinţe, a spus domnul Bligh. 

— Virginitatea! Acesta-i un alt mit masculin, inventat doar pentru a 
umfla ego-ul bărbătesc şi a impune opiniile sale privind dreptul de 
proprietate, a declarat cu amărăciune “şoara Gulbirra. Din fericire, 
această atitudine a suferit modificări considerabile în epoca mea. Dar 
încă mai sunt o mulţime de porci, brute fosilizate, aşa le zic eu, care... 

— Totul e foarte interesant, a îndrăznit s-o întrerupă neînfricatul 
nostru. Dar vă puteţi păstra părerile pentru rubrica Scrisori către 
redacţie. Domnul Bagg ar tipări orice declaraţie a dumneavoastră, 
indiferent cât de grosolană ar fi ea. Acum însă, cititorii noştri ar dori 
să ştie ce planuri profesionale aveţi. Cum vedeţi contribuţia 
dumneavoastră la Proiectul Aparatului de Zbor, potrivit titlului 
oficial? Cum credeţi că vă veţi adapta la ierarhia existentă? 

Mirosul iute şi greu al marijuanei le acoperea deja pe toate celelalte. 
În ochii dilataţi de drog a apărut o sclipire sălbatică şi 
înspăimântătoare. Corespondentul nostru a considerat necesar să-şi 
susțină îndrăzneala pe cale de dispariţie cu o altă duşcă din divina 
butelcă. 

— Potrivit oricărei logici şi graţie cunoştinţelor superioare, a 
experienţei şi capacităţilor mele, spuse ea rar, dar apăsat, eu ar trebui 
să răspund de proiect. Şi să devin căpitan al navei! Am verificat 
recomandările tuturor şi nu încape nici o umbră de îndoială că sunt de 
departe cea mai capabilă. Prin urmare, de ce nu mi se încredinţează 


construcţia aparatului? De ce nici măcar candidatura mea pentru 
funcţia de căpitan nu a fost luată în discuţie? Care e motivul? 

— Vă rog să nu-mi spuneţi, a răspuns reporterul nostru. Pesemne 
fusese încurajat de lava lichidă ce-i alerga prin vine şi-i amorţise 
mintea, altfel chibzuită. Nu-mi spuneţi. Lăsaţi-mă să ghicesc. Nu s-ar 
putea spune -— caut o explicaţie, vă rog să ţineţi seama de asta — că vi 
se încredinţează o funcţie inferioară doar fiindcă sunteţi femeie? 

Subiectul s-a uitat lung la reporterul nostru, a tras încă o dată din 
ţigară, umplându-şi plămânii, făcând să-i tresalte sânii mici şi în cele 
din urmă, cu faţa uşor vânătă din pricina lipsei de oxigen dădu pe nări 
restul de fum. Îndrăzneţul şi-a adus aminte de imaginile cu balauri pe 
care le văzuse în copilăria sa terestră. Cu toate acestea, s-a gândit că 
bravura e bună numai în doze mici şi nu a făcut comentarii privind 
similitudinea. 

— Ai priceput perfect, a spus ea. Se pare că nu eşti chiar atât de 
îngrămădit. 

După aceea, prinzându-se de marginea mesei de parcă ar fi vrut să 
stoarcă lemnul, 'şoara s-a ridicat. 

— Dar ce-ai vrut să spui prin doar o femeie? 

— Vai, n-a fost decât exprimarea prin propriile mele cuvinte a 
gândurilor dumneavoastră, a afirmat cu grăbire cutezătorul reporter. 
A fost o ironie. Sau ceva, acolo... 

— Dacă aş fi bărbat, a declarat ea, ceea ce, slavă Cerului, nu sunt, 
aş deveni imediat cel puţin secund. Iar tu n-ai sta aici rânjindu-te. 

— O, vă înşelaţi în privinţa asta, a spus neînfricatul. Nu rânjesc. 
Există totuşi un element pe care l-aţi trecut probabil cu vederea. N-ar 
avea nici o importanţă sexul dumneavoastră; aţi putea avea cele mai 
mari boaşe din zona ce-ar însuma 40.000 de kilometri pătraţi şi tot nu 
vi s-ar da funcţia. Cu mult timp înainte de construirea Vaporului, mă 
refer la al doilea, nu la cel furat de Regele Ioan, s-a înţeles de la sine 
că Firebrass se va ocupa de proiectul aparatului de zbor. Treaba asta e 
prevăzută şi în constituţia statului Parolando, pe care cred că o 
cunoaşteţi fiindcă el însuşi v-a recitat-o de la un cap la altul. Aţi 
înțeles, sper, iar depunând jurământul, aţi şi acceptat situaţia. Prin 
urmare spuneţi-mi, la ce bun mai mârâiţi? 

— Până la coadă, n-ai priceput o boabă, clovn nenorocit, a răspuns 
ea. Problema e că acea regulă, acea lege arogantă formulată pompos, 
nici nu trebuia redactată. 

Reporterul nostru a mai dat peste cap o gură din ceea ce încurajează 
prosteşte şi a declarat: 

— Problema e că ea există. Iar dacă ar apărea şi un bărbat de două 
ori mai bun decât dumneavoastră, tot ar trebui să accepte ideea că nu 
poate obţine o funcţie superioară celei de secund. Ar deveni cel mult 
asistent-şef adjunct al proiectului de construcţie şi secund pe navă. 


Asta-i tot. 

— Nu există fiinţă de două ori mai pregătită decât mine, a spus ea, 
decât dacă ar apărea vreun ofiţer de pe Graf Zeppelin. Ascultă, am 
început să mă satur. 

— E cam înăbuşitor aici, şi cu fumul... a spus corespondentul 
nostru, ştergându-şi sudoarea de pe frunte. Cu toate acestea, aş dori să 
ştiu mai multe despre pregătirea dumneavoastră, despre viaţa 
pământească, înţelegeţi, chestii umane, de interes pentru cititori. De 
asemenea, ce vi s-a întâmplat imediat după Ziua Resuscitării. Şi... 

— Speri să mi se tulbure minţile după chiştocul ăsta şi să mă dai 
gata cu graţia ta irezistibilă şi cu virilitatea? a întrebat ea. Pregăteşti 
terenul ca să te dai la mine? 

— Doamne păzeşte! a declarat reporterul. E vorba doar de o vizită 
strict profesională. Pe de altă parte... 

— Pe de altă parte, a continuat ea rânjind, ţi-e teamă de mine, nu? 
Toţi sunteţi o apă şi-un pământ. Trebuie să dominați, să vă simţiţi 
superiori. Dacă daţi de-o femeie inteligentă, care vă face faţă în luptă 
dreaptă, care vă e clar superioară, atunci vă dezumflaţi imediat ca 
nişte baloane sparte. Baloane cu robinet. 

— Serios, “şoară Gulbirra, nu vă... a îndrăznit neînfricatul nostru, 
simțind că-i ia foc faţa. 

- Ia dispari de-aici, micuţule, i-a tăiat-o subiectul. 

Corespondentul a considerat că-i înţelept să se supună acestei 
solicitări imperative. Interviul, deşi incomplet din punctul nostru de 
vedere, se încheie aici. 

A doua zi spre seară, Jill luă un exemplar din Dezvăluiri de la 
standul de distribuţie din faţa clădirii ce adăpostea tipografia. Unii 
oameni, care citiseră deja ziarul, surâseră către ea, sau chiar rânjiră 
fără fereală. Îl deschise la pagina Proaspăt sosiți, ştiind dinainte ce va 
găsi acolo şi fiind furioasă fără să mai citească articolul. 

Paginile tremurară în mâinile ei. Interviul era destul de prost, deşi s- 
ar fi cuvenit să ştie că un om al secolului al XIX-lea precum Bagg va 
tipări o asemenea mizerie. Ce fusese omul? Redactor al vreunei foiţe 
amărâte dintr-un orăşel de frontieră al Arizonei? Da, întocmai. 
Tombstone. Firebrass îi spusese ceva despre el. 

Cel mai rău o înfurie poza. Nu-şi dăduse seama atunci, dar cineva 
din mulţime o fotografiase în dimineaţa sosirii. O surprinsese într-o 
poziţie ridicolă, aproape obscenă. Goală, aplecându-se, cu sânii 
atârnându-i drept în jos, ca nişte ugere, ţinând prosopul cu o mână în 
spate şi cu cealaltă în faţă, ştergându-se între picioare. Privea în sus, 
ținând gura deschisă, părând să aibă doar nas şi dinţi laţi. 


Bineînţeles, operatorul mai luase şi alte instantanee. Dar Bagg îl 
alesese pe acesta doar ca s-o facă ţinta batjocurii. 

Era atât de furioasă, încât aproape că-şi uită potirul pe tejghea. 
Rotindu-l într-o mână şi gândindu-se cum avea să-i spargă tărtăcuţa 
lui Bagg, în cealaltă luă ziarul — pe care voia să i-l bage undeva - şi 
porni ca o furtună către clădire. Când ajunse la uşă se opri. 

„Fii matură, Jill”, îşi spuse, „reacţionezi exact cum speră, la fel ca 
toţi ceilalţi. Ia-o calm; nu te lăsa intimidată. Sigur, ai avea o mare 
satisfacţie dac-ai mătura puţin biroul cu el. Dar aşa ai pierde tot. Ai 
trecut prin momente şi mai grele şi ai ieşit cu fruntea sus.” 

Merse spre casă cu pas măsurat, ţinând mânerul potirului atârnat pe 
braţ. În lumina ce scădea citi şi restul articolelor. Nu era singura pe 
care Bagg o defăima, calomnia şi batjocorea. Până şi Firebrass, deşi 
tratat cu mănuşi în articolul despre ea, era criticat cu asprime în altă 
parte, şi nu numai de Bagg. Pagina intitulată Vox pop conţinea o serie 
de scrisori semnate de cetăţenii scandalizaţi de politica dusă de 
Firebrass. 

După ce traversă câmpia şi începu să urce drumul întortocheat 
printre coline, auzi un fluierat slab. Când se întoarse, îl văzu pe 
Piscator. Venind spre ea, îi zâmbi şi i se adresă cu un accent căpătat la 
Oxford: 

— Bună seara, cetăţene. Pot să te însoțesc o bucată de drum? Vom fi 
mai fericiţi împreună decât singuri? Da sau nu? 

Jill se văzu silită să zâmbească. Piscator dădea vorbelor greutate 
într-un stil ce amintea de secolul al XVII-lea. Impresia era accentuată 
de pălăria lui, un ţilindru înalt, înclinat spre partea superioară, cu 
borul larg. Îi aduse în minte pălăriile pelerinilor din New England. Era 
confecţionată din piele de culoare roşu-închis, obţinută de la peştele 
roşu fără solzi. În bor erau prinse câteva muşte din aliaj de aluminiu. 
Purta un prosop negru pe umeri, legat în jurul gâtului cu cleme. O altă 
pânză verde-închis îi servea drept kilt sandalele erau tot din piele de 
peşte roşu. 

Avea pe umăr o undiţă din bambus. În cealaltă mână îşi ţinea 
potirul. Sub braţ, lipit de corp, se vedea un ziar. Coşul din nuiele era 
agăţat de celălalt umăr. 

Înalt pentru un japonez, creştetul lui îi venea lui Jill până în dreptul 
nasului, şi avea trăsături atrăgătoare, nu întru totul mongole. 

— Presupun c-ai citit ziarul, spuse ea. 

— Din nefericire, aproape în întregime, dar nu pune la inimă. 
Aminteşte-ţi ce le spune Solomon celor care-l batjocoresc, în Proverbe 
XXIV.9: Batjocoritorul e urgia oamenilor. 

— Prefer umanităţii, îl corectă ea. 

El o privi nelămurit. 

— Dar ce?... A, înțeleg, ai ceva cu oamenii. Dar prin asta se înţeleg 


bărbaţii, femeile şi copiii. 

— Ştiu, răspunse ea, ca şi cum ar fi repetat vorbele pentru a mia 
oară, ceea ce nu era departe de adevăr. Sunt conştientă de asta. Însă 
folosirea cuvântului om condiţionează pe vorbitor şi pe ascultător să 
înţeleagă prin asta doar bărbatul. Apelând la termenul umanitate sau 
persoane, îi faci pe oameni să presupună că Homo sapiens se referă la 
ambele sexe. 

Piscator trase aer în piept printre dinţi. Jill se aştepta ca el să 
exclame: „Aşa deci!”, însă se mulțumi să zică: 

— În coşul ăsta am trei lini delicioşi, dacă-i pot numi astfel. 
Seamănă extraordinar de mult şi au acelaşi gust cu cei pământeni. Nu 
sunt la fel de buni ca lipanul, să zicem, din apele repezi de munte. 
Prinderea lor cere îndemânare, fiindcă sunt peşti agili şi pofticioşi. 

Jill socoti că omul sigur căpătase cunoştinţele de engleză citind 
Undiţarul desăvârşit. 

— N-ai vrea să împărţim peştele în seara asta? O să-i am calzi la ora 
patru fix, lângă ceasul cu apă. Voi pregăti şi trotil din belşug. 

Acesta era numele folosit de localnici pentru alcoolul obţinut din 
lichenii răzuiţi de pe versanţii muntelui. Se diluau trei părţi de alcool 
cu una de apă şi se adăugau flori uscate ale arborelui-de-fier, sub 
formă de pulbere. După ce florile dădeau lichidului o culoare purpurie 
şi o prospeţime de trandafir era bun de băut. 

Jill şovăi câteva clipe. În general, n-o deranja viaţa solitară. Spre 
deosebire de contemporanele ei, nu intra în panică, nu dispera când 
trebuia să se descurce de capul ei. Însă prea multă vreme ţinuse 
solitudinea. Călătoria în susul Fluviului îi luase patru sute douăzeci de 
zile în cursul cărora fusese singură cuc. Noaptea mâncase şi stătuse de 
vorbă cu persoane necunoscute. Trecuse prin dreptul a 501.020.000 
de oameni şi nu văzuse chipul nimănui pe care să-l fi cunoscut pe 
Pământ sau pe Lumea Fluviului. Nici măcar unul. 

În timpul zilei rareori se apropiase îndeajuns de mal ca să poată 
recunoaşte trăsăturile feţelor. Relaţiile ei din cursul nopţii se limitau 
la câteva persoane. Se chinuia cu gândul că ar fi putut trece pe lângă 
vreo persoană pe care-o iubise pe Pământ ori la care ţinuse cât de cât. 
Erau unele pe care ar fi dorit să le reîntâlnească. 

Probabil că cel mai mult tânjea după Marie. Ce simţise Marie când 
aflase că gelozia ei nechibzuită cauzase moartea amantei, Jill 
Gulbirra? Trăind cu sentimentul vinovăţiei, suferise cumplit, ori îşi 
luase viaţa? La urma urmelor, Marie avea înclinații sinucigaşe. Sau, 
pentru a spune lucrurilor pe nume, simţea mai curând îndemnul de a 
lua pastile cât să-şi pericliteze viaţa, dar niciodată suficiente pentru a 
nu putea fi salvată în ultima clipă. Jill cunoştea trei momente în care 
Marie fusese cât pe ce să moară. Dar nu reuşise. 

Nu, Marie a suferit şi şi-a făcut reproşuri vreme de cel mult trei zile. 


Apoi sigur a înghiţit vreo douăzeci de pilule de fenobarbital şi i-a 
telefonat celei mai apropiate prietene, pesemne o amantă, gândi Jill, 
simțind o durere în piept — târfa! — iar aceasta a sunat la spital, astfel 
că au urmat golirea stomacului, antidotul şi aşteptarea plină de 
nelinişte pe hol, apoi veghea la căpătâiul patului, în vreme ce Marie a 
bolborosit dementă, cu mintea încă înceţoşată de drog, însă nu 
îndeajuns de aburoasă încât să n-o impresioneze până la lacrimi pe 
amantă. Nu voia să trezească în sufletul ei doar simpatia. Târfuliţa 
sadică trebuia să-i dea amantei şi câteva replici usturătoare, 
aducându-i critici despre care mai târziu să declare că nu-şi amintea să 
le fi făcut. 

Apoi amanta a dus-o pe Marie în apartamentul ei şi a îngrijit-o câtva 
timp, iar după aceea... Jill nu îngăduia imaginaţiei s-o poarte mai 
departe. În astfel de momente simţea nevoia să râdă, deşi amar, de 
propria-i persoană. Trecuseră treizeci şi unu de ani de când ieşise ca 
vântul din casă şi plecase în trombă, făcând pneurile să scârţâie şi să 
scoată fum, şi gonise nebunește, neluând în seamă stopurile, Iar apoi... 
apoi văzuse luminile orbitoare şi auzise claxonul turbat al uriaşului 
camion, trăsese disperată de volan pentru a roti automobilul 
Mercedes-Benz, simţise un gol îngheţat în stomac, percepuse 
apropierea necruțătoare a namilei şi... 

Se trezise pe malul Fluviului alături de nenumărați alţii, goală, 
trupul ei de treizeci şi unu de ani fiind readus la starea de la douăzeci 
şi cinci — mai puţin o serie de imperfecţiuni. Coşmar în paradis. Ori 
ceea ce-ar fi putut fi paradis dacă multe fiinţe umane n-ar fi ţinut cu 
orice chip să facă din el un iad. 

În urmă cu treizeci şi unu de ani... Timpul nu vindecase toate rănile, 
adică pe aceasta. Până acum ar fi trebuit să depăşească amestecul de 
mânie şi durere. S-ar fi cuvenit să nu mai simtă nimic pentru Marie. 
Dar nu se întâmplase aşa. 

Îşi dădu brusc seama că japonezul o privea. Se aştepta să primească 
un răspuns la propunerea lui. 

— lartă-mă, zise ea. Uneori mă pierd în trecut. 

— Şi mie-mi pare rău. Uneori... cel care foloseşte guma de visat ca 
mijloc de a scăpa de amintiri dureroase, tulburătoare sau, mai curând, 
de stări nedorite de spirit se... se pierde. 

— Nu-i vorba de asta, spuse ea, încercând să-şi reţină furia din glas. 
Problema e că am trăit singură atâta vreme, încât am căpătat obiceiul 
de a visa cu ochii deschişi. Cât am vâslit în amonte, am făcut asta 
instinctiv. Câteodată realizam că parcursesem zece kilometri fără să- 
mi dau seama, în mod conştient, de cele întâmplate în acel răstimp. 
Dar acum, aflându-mă aici, unde am o slujbă care-mi cere să fiu 
permanent cu mintea trează, vei vedea că o să devin la fel de vioaie ca 
restul oamenilor. 


Adăugase asta ştiind că Piscator ar putea-o turna lui Firebrass. 
Starea de visare cu ochii deschişi nu era tolerată la un ofiţer de zbor. 

— Sunt sigur că aşa se va întâmpla, spuse Piscator. Tăcu o clipă, 
zâmbi şi urmă: Apropo, să nu te îngrijoreze rivalitatea dintre noi. Nu 
sunt un om ambițios. Mă mulţumesc cu orice funcţie mi s-ar 
încredința, fiindcă sunt conştient de capacitatea şi de experienţa mea. 
Firebrass se poartă corect. Mă intrigă ţinta noastră, aşa-zisul Turn al 
Ceţurilor sau Mare Potir, sau cum o mai fi numit. De fapt, doresc să 
călătoresc într-acolo, să aflu secretul acestei lumi. Dornic, dar nu 
nerăbdător, dacă pricepi ce vreau să spun. Recunosc, nu am pregătirea 
ta, de aceea mă aştept să-ţi fiu subordonat. 

Jill Gulbirra rămase tăcută câteva momente. Bărbatul acesta 
aparţinea unei naţii care, practic, îşi ţinea femeile în sclavie. Cel puţin 
pe vremea ei (1886-1965), aşa se prezentau lucrurile. Era adevărat că 
după primul război mondial femeile obţinuseră unele libertăţi. 
Teoretic, el ar trebui să aibă o atitudine tradiţională faţă de femei. 
Îngrozitor. Pe de altă parte, Lumea Fluviului îi transformase pe 
oameni. Pe unii. 

— Chiar nu te deranjează? întrebă ea. Serios, ce crezi în sinea ta? 

— Eu nu prea mint. Asta pentru a menaja sentimentele oamenilor 
sau pentru a nu mai pierde vremea cu proştii. Cred că ştiu ce gândeşti. 
Ţi-ar sluji la ceva să ştii că unul dintre maeştrii mei din Afganistan a 
fost o femeie? Mi-am petrecut zece ani ca discipol al ei până să 
considere că nu mai eram la fel de prost ca la venire şi că puteam 
trece la următorul şeic. 

— Ce făceai acolo? 

— Aş fi încântat să discut despre asta cu alt prilej. Deocamdată, te 
asigur că nu am prejudecăţi faţă de femei sau persoane de altă 
naţionalitate decât japonezi. Am avut cândva, dar m-am debarasat de 
intoleranță. De exemplu, la un moment dat, după primul război 
mondial, vreme de câţiva ani am fost călugăr budist. Apropo, ştii ceva 
despre religia Zen? 

— În perioada de după 1960 s-au publicat numeroase cărţi pe tema 
asta, răspunse Jill. Am citit şi eu câteva. 

— Mda. Şi după aceea ai ştiut mai multe? întrebă el zâmbind. 

— Oarecum. 

— Eşti sinceră. Cum spuneam, după ce mi-am dat demisia din 
marină, m-am retras din lume şi am stat la o mănăstire din Ryukyu. 
După trei ani, un ungur a venit acolo ca umil novice. Când am văzut 
cum era tratat, am descoperit brusc ceea ce ştiusem în mod instinctiv, 
însă refuzasem să recunosc: faptul că, în afara mea, anii petrecuţi 
exersând disciplina Zen nu-i lecuise nici pe maeştri, nici pe discipoli, 
de prejudecățile rasiale, de şovinism, aş zice, fiindcă se arătau ostili 
sau chiar dispreţuitori faţă de chinezi, indo-chinezi şi mongoli. Fiind 


pentru prima oară cinstit faţă de mine însumi, am recunoscut în sinea 
mea că practica religiei Zen nu ne pătrunsese adânc nici pe mine, nici 
pe ceilalţi. Sigur, trebuie să înţelegi că Zen nu-şi propune scopuri. 
Când îţi fixezi o ţintă, neglijezi calea. Ţi se pare o contradicţie? Aşa şi 
e. Totu-i o absurditate, la fel ca şi ideea de a te goli. Pesemne că starea 
de golire nu-i o prostie, însă metodele folosite pentru a ajunge la asta 
erau absurde, dacă vrei să-mi afli părerea. Aşa se face că, într-o 
dimineaţă, am plecat din mânăstire şi am luat un vas spre China. Mi- 
am început peregrinările chemat parcă de o voce, pe care numai eu o 
auzeam, spre Asia Centrală. lar de acolo... ei bine, pentru moment 
ajunge. Voi continua relatarea mea altă dată, dacă eşti dispusă să mă 
asculţi. Văd că am ajuns aproape de căminele noastre. La revedere, 
până diseară. O să aprind nişte torţe, pe care le poţi vedea de la 
fereastra ta, ca să te anunţ când începe mica noastră întrunire. 

— Dar n-am zis c-o să vin. 

— Cu toate astea, ai acceptat invitaţia, spuse el. Greşesc? 

— Nu, dar cum de-ai ştiut? 

— Nu-i vorba de telepatie, zise el, zâmbindu-i iar. O anumită 
postură, o relaxare a muşchilor, dilatarea pupilelor, o nuanţă a vocii, 
detectabilă doar pentru cei foarte instruiți, mi-a spus că vrei să vii la 
petrecere. 

Jill nu-i răspunse. Nu-şi dăduse seama că invitaţia îi făcea plăcere. 
Nici acum nu era sigură de asta. Oare Piscator o trăgea pe sfoară? 

La două sute de metri de coliba lui Jill, pe culmea unei coline, 
creştea un arbore-de-fier. În apropierea acestuia se afla locuinţa lui 
Piscator, adăpostită între părţile superioare a două rădăcini. Peretele 
din spate se sprijinea de un prag de pământ; faţada era susţinută cu 
piloni din bambus pentru a o împiedica să lunece pe panta abruptă. 

Jill urcă dealul singură, dar era convinsă că sus va întâlni vreun 
nătărău. Ajunse sub colibă şi sui o scară din lemn de bambus care 
pătrundea înăuntru prin podea. 

Construcţia era mai spațioasă decât altele din zonă, având trei 
încăperi la parter şi două la etaj. După cum îi spusese un vecin, 
adăpostise cândva o comunitate. Asemenea tuturor organizaţiilor non- 
religioase alcătuite din occidentali, după o vreme se dezmembrase. 
Atunci se mutase Piscator în casă, dar Jill nu putea pricepe de ce şi-ar 
dori un bărbat o locuinţă atât de mare. Fiindcă reprezenta o garanţie a 
prestigiului? Nu părea omul care să ia în seamă astfel de lucruri. 

De-a lungul balustradei se aflau lămpi cu flacără de acetilenă ale 
căror abajururi albe, verzi sau stacojii fuseseră confecţionate din 
intestine de peşte. Aşteptând-o pe Jill în capul scării, Piscator îi zâmbi. 


Purta un chimonou încropit din prosoape de diverse culori. Ţinea în 
mână un buchet de flori culese de pe viţele care se încolăceau în jurul 
ramurilor de sus ale arborelui-de-fier. 

— Bine-ai venit, Jill Gulbirra. 

Ea îi mulţumi, aspirând adânc mirosul puternic al florilor care 
amintea de caprifoi amestecat cu o aromă discretă de piele veche. O 
combinaţie ciudată, însă plăcută. 

Ajungând în capul scărilor, intră în camera cea mai mare a casei. 
Tavanul, de care atârnau numeroase lampioane japoneze, avea de trei 
ori înălțimea lui Jill. Podeaua era acoperită ici şi colo de covoraşe din 
fibră de bambus. Mobilierul era confecţionat din acelaşi material, 
având forme simple şi perne moi pentru şezut. Unele dintre braţele 
fotoliilor, picioarele meselor şi stâlpii ce sprijineau tavanul erau totuşi 
din stejar sau tisă sculptate, reprezentând capete de animale, demoni, 
peştele-balaur şi fiinţe umane. Nu păreau să fi fost făcute de artişti 
japonezi, ci mai curând de vreunul dintre proprietarii anteriori. 

Pe podea se găseau vase înalte, subţiate la mijloc şi cu gurile ca 
nişte clopote. Replici mai mici erau aşezate pe mesele cu tăblii 
rotunde şi picioare subţiri. Fuseseră modelate pe o roată de olărit, 
arse, apoi glazurate şi pictate. Pe unele se vedeau modele geometrice; 
altele înfăţişau scene marine din viaţa de pe Pământ. Bărcile erau cu 
vele triunghiulare; marinarii, arabi. Din marea albastru-verzuie săreau 
delfini albaştri; un monstru avea gura deschisă, gata să înghită o 
corabie. Cu toate acestea, întrucât în Fluviu trăiau peşti mari numiţi 
delfini, iar uriaşul balaur-de-fluviu semăna într-o oarecare măsură cu 
monstrul, era posibil ca artistul să fi reprezentat viaţa Fluviului. 

De uşorul uşilor care dădeau în camerele alăturate atârnau fire pe 
care fuseseră întinse vertebre de peşte alb şi cu corn; acestea scoteau 
sunete cristaline când erau mişcate. Pe pereţi erau agăţate carpete 
tesute din viţele arborelui-de-fier, iar deasupra ferestrelor erau întinse, 
pe rame din lemn de bambus, intestine transparente de peşte-balaur. 

Una peste alta, deşi existau unele obiecte, precum lămpile cu gaz de 
acetilenă, care nu puteau fi găsite altundeva, casa era reprezentativă 
pentru ceea ce unii numeau cultură riverană, iar alţii, polinezian- 
riverană. 

Lumina lămpilor se străduia să străpungă norii groşi de fum de 
tutun şi marijuana. Pe un mic podium dintr-un colţ cânta un grup de 
instrumentişti. Oamenii îşi ofereau serviciile contra băutură, simțind 
în acelaşi timp că, făcând ceva folositor, au şansa de a se simţi bine. 
Muzicienii aveau tobe, flaut, ocarină din lut ars, harfă din carapace de 
peşte-ţestoasă şi intestine de peşte, o vioară făcută din lemn de tisă şi 
coarde din maţ de peşte, al cărei arcuş avea, în locul părului de cal, 
perişori extraşi din gura delfinului albastru, xilofon, saxofon şi 
trompetă. 


Era imposibil de recunoscut, cel puţin pentru Jill, ce piesă se cânta. 
Până la urmă, socoti că aceasta îşi avea originea într-un cântec indian 
din America Centrală sau de Sud. 

— Draga mea, dacă ar fi o petrecere intimă, şi nu una cu participare 
numeroasă, ţi-aş putea oferi ceai, spuse Piscator. Dar e imposibil. 
Potirul nu-mi dă ceai în fiecare zi, ci doar un pliculeţ pe săptămână. 

Nu se schimbase chiar aşa de mult, astfel că ducea dorul ceremoniei 
ceaiului, atât de apreciată de toţi japonezii. Şi Jill resimțea lipsa 
plantei. Ca mulţi conaţionali, simţea că-i lipsea ceva esenţial dacă nu 
avea o ceaşcă de ceai la momentul potrivit. 

Piscator introduse un pahar într-un vas uriaş din sticlă plin cu 
băutură şi i-l întinse. Ea sorbi, în vreme ce el îi spuse ce fericit era să o 
vadă. Părea să fie sincer. Se simţi şi ea puţin atrasă de el, deşi ţinu să- 
şi reamintească pe dată că el provenea dintr-o cultură care-i îndemna 
pe bărbaţi să considere femeile drept obiecte, bune pentru muncă şi 
obţinerea plăcerilor. Apoi îşi atrase singură atenţia că nu trebuie să 
păcătuiască la fel ca toţi ceilalţi, pornind de la prejudecăţi. Îşi 
recomandă ca mai întâi să descopere şi să studieze faptele şi abia după 
aceea să emită judecăţi. 

Gazda o conduse şi făcu prezentările. Aflat într-un colţ, Firebrass îi 
făcu un semn cu mâna. Cyrano îi zâmbi vag şi se înclină. După 
dimineaţa aceea se mai întâlniseră de câteva ori şi, deşi politicoşi, 
amândoi se arătaseră reţinuţi. Jill nu voia ca lucrurile să rămână 
astfel. La urma urmelor, el îşi ceruse scuze, dar vioiciunea lui de om al 
secolului al XII-lea îi stârnea curiozitatea. 

Îi salută pe Ezekiel Hardy şi pe David Schwartz, pe care îi vedea 
zilnic în biroul din hangar şi în fabricile din apropiere. Hardy şi 
Schwartz se arătau destul de prietenoşi; se lămuriseră deja că Jill avea 
cunoştinţe vaste în domeniul zborului, şi nu numai. Ea îşi ţinuse în 
frâu nerăbdarea şi mânia în faţa ignoranței şi a superiorității pe care o 
afişau cei doi. Asta dăduse roade, dar Jill nu ştia cât va mai reuşi să-şi 
reprime sentimentele şi gândurile. 

„Nu înghiţi totul,” îşi spunea Jill. „Exteriorizează-ţi simţămintele.” 

De câte ori încercase asta, ducând totul până la capăt? Uneori 
reuşise, alteori nu. Şi totuşi, apăruse acest japonez, Ohara, care-şi 
luase numele neghiob de Piscator — cât de straniu - şi-i spusese că Zen 
era o prostie. Ei, nu chiar aşa. Dar omul îi dovedise că unii puneau 
prea mult preţ pe această religie. Asta o lovise, stricându-i părerea 
despre sine; se simţea jignită, ceea ce n-ar fi trebuit să se întâmple. Ar 
fi fost mai bine să râdă de el, măcar în sinea ei. Numai că omul păruse 
foarte sigur de ce spune. 

Una dintre femeile pe care le cunoscu se numea Jeanne Jugan. 
Piscator o lămuri că ea fusese servitoare în Franţa natală, devenind 
apoi una dintre întemeietoarele Ordinului religios Romano-Catolic al 
Surorilor în Slujba Săracilor din Bretania, în 1839. 

— Eu sunt discipola lui, explică Jugan, făcând un gest din cap către 
Piscator. 

Jill ridică mirată din sprâncene. 

— Aha! 

Nu i se oferi şansa de a continua discuţia fiindcă, luând-o uşor de 
cot, Piscator o conduse mai departe. 

— Poţi sta de vorbă cu ea mai târziu. 

Jill se întrebă din ce sectă, grupare religioasă ori de gândire făcea 
parte Piscator. Nu era membru al Bisericii Celei de-A Doua Şanse. 
Aceştia purtau întotdeauna la gât, atârnată pe un şnur, o vertebră 
spiralată de peşte-cu-corn sau o reproducere sculptată în lemn. 

Cu toate acestea, următoarea persoană pe care o cunoscu purta într- 
adevăr respectivul semn, de fapt, trei, ceea ce arăta că era episcop. 
Samuelo, scund, foarte brunet şi cu trăsături acviline, se născuse pe la 
mijlocul secolului al II-lea d. Hr. Fusese rabin al comunităţii evreieşti 
din Nehardea, în Babilonia. După cum afirma Piscator, se bucurase de 
renume în vremea lui pentru cunoaşterea legilor şi pentru câteva 
reuşite în domeniul ştiinţelor. Printre isprăvile lui se număra 
compilarea unui calendar al anului evreiesc. Aspiraţia la un titlu de 
glorie era justificată în primul rând de efortul de a adapta legea 
evreiască la cea a ţărilor unde trăiau evreii. 

— Principiul lui era: „Legea statului primează,” spuse Piscator. 
Samuelo îşi prezentă soţia, pe nume Rahelo. Ea era şi mai umilă, nu 
atât de brunetă, şi avea şolduri foarte late şi picioare solide, însă un 
chip de o senzualitate uimitoare. Răspunzând întrebărilor lui Jill, ea 
arătă că se născuse în ghetoul din Cracovia în secolul al XIV-lea. 
Piscator avea să-i povestească mai târziu că Rahelo fusese răpită de un 
nobil polonez şi întemnițată vreme de un an în castelul său. 
Săturându-se de ea, nobilul o alungase, dar după ce-i dăruise o pungă 
plină cu monede din aur. Soţul ei o ucisese fiindcă nu se recunoscuse 
dezonorată şi nu-şi pusese singură capăt zilelor. 

Samuelo o trimise de câteva ori pe Rahelo să-i aducă de băut dintr- 
un vas plin cu suc de fructe, nealcoolizat. Pe urmă îi făcu semn să-i 
aprindă trabucul. Ea se arăta supusă de fiecare dată şi apoi se aşeza 
iarăşi în spatele lui. 

Jill simţea îndemnul lăuntric de a-i lua la palme pe amândoi: pe ea, 
fiindcă accepta o asemenea degradare, iar pe el, pentru nesimţire. Îşi 
dădu seama că atunci când îşi spunea rugăciunea, Samuelo îi 
mulțumea lui Dumnezeu că nu se născuse femeie. 

Mai apoi, Piscator îi spuse lui Jill: 


— Episcopul şi soţia lui te-au înfuriat. 

Nu-l întrebă cum de-şi dăduse seama, mulţumindu-se să zică: 

— A suferit un şoc trezindu-se aici şi descoperind că nu e unul 
dintre aleşii lui Dumnezeu şi că toţi, închinători la idoli, canibali, 
mâncători de carne de porc, necredincioşi necircumcişi, şi alţi copii al 
Domnului, se aflau în aceeaşi situaţie. 

— Toţi am fost uimiţi. Şi îngroziţi. Tu nu? 

Ea se uită lung la el o clipă, apoi zise: 

— Bineînţeles. Eu am fost atee şi aşa am rămas. Socoteam că 
reprezint carne ce va deveni ţărână. Şi cu asta basta. M-am 
înspăimântat cumplit trezindu-mă aici. În acelaşi timp, nu chiar de la 
început, ci mai târziu, m-am simţit uşurată. Am gândit: deci asta e 
viaţa eternă. După aceea, în locul acesta la fel de ciudat, ce nu era nici 
rai, nici iad, am asistat la tot felul de lucruri stranii, înţelegi? 

— Da. Zâmbi. Mă-ntreb ce-a gândit Samuelo când a văzut că goy- 
mea necircumcisă de pe Pământ fusese resuscitată fără prepuţ. Trebuie 
să-l fi surprins la fel de mult ca şi faptul că bărbaţilor nu le creştea 
barba. Pe de o parte, Dumnezeu împlinise circumcizia asupra tuturor 
neevreilor, prin urmare, trebuia să fie evreu şi El. Pe de alta, bărbaţii 
nu se mai puteau mândri cu bărbi lungi, urmând porunca Domnului, 
deci sigur El nu era evreu. Acest lucru, dar şi altele, ar trebui să ne 
schimbe modul de a gândi. 

Se apropie de Jill, mijindu-şi spre ea ochii căprui-închis, apoi 
continuă: 

— Membrii Bisericii Celei de-A Doua Şanse avansează câteva idei 
interesante pentru a explica de ce am fost sculaţi din morţi şi de către 
cine. Nu greşesc prea mult în legătură cu calea pe care trebuie s-o 
urmăm ca să ne atingem ţinta spre care se îndreaptă omenirea sau 
când e vorba despre poarta deschisă în faţa noastră de către 
necunoscuţii noştri binefăcători. Dar exactitatea înseamnă dreptate. 
Biserica tradiţională a rătăcit de la calea cea dreaptă sau, mai curând, 
de la singura cale. Asta nu înseamnă că n-ar exista şi altele. 

— la ce te referi? întrebă Jill. Vorbeşti la fel de încifrat ca 
predicatorii. 

— Vom vedea, dacă vei dori asta. 

Cerându-şi scuze, Piscator se îndreptă spre masă, unde zăbovi să 
discute cu un bărbat care tocmai intrase. 

Jill porni către Jeanne Jugan, vrând s-o întrebe ce înţelegea când se 
autointitula discipola lui Piscator, însă de Bergerac i se puse în cale. 
Acum zâmbea generos. 

— A, domnişoară Gulbirra! Trebuie să-mi cer iarăşi iertare pentru 
acel nefericit incident. Băutura m-a făcut să mă port atât de 
impardonabil, adică nu tocmai, ci mai curând, necivilizat! Rareori mi 
se-ntâmplă să beau mai mult de-un păhărel, fiindcă nu-mi place să-mi 


amorţesc simţurile. Alcoolul transformă oamenii în porci, iar eu nu 
vreau să devin un animal copitat, deşi mă dau în vânt după el tăiat 
feliuţe şi prăjit la tigaie sau perpelit la protap. Numai că în noaptea 
aceea pescuiam... 

— N-am văzut nimic să slujească la pescuit, îl corectă ea. 

— Undiţele erau în spatele pietrei-potir. Iar ceața era deasă, îţi 
aminteşti, domnişoară? 

— 'Şoară. 

— Şi discutam chestiuni despre Pământ, locuri şi oameni pe care-i 
cunoscuserăm, amici care-o terminaseră prost, copii decedați, părinţi 
care nu ne-au înţeles, duşmani, de ce ne aflăm aici şi câte altele, 
înţelegi? Eu mă-ntristasem gândindu-mă ce s-ar fi întâmplat pe 
Pământ, mai ales ce-am fi făcut eu şi verişoara mea Madeleine dacă 
am fi fost mai maturi sau mai puţin naivi pe vremea aceea. Şi uite-aşa. 

— Te-ai îmbătat, încheie ea pe un ton grav. 

— Şi te-am jignit, 'şoară, deşi jur că n-am crezut când ai spus că eşti 
femeie. Ceaţa, îmbrăcămintea largă, mintea mea înceţoşată... 

— Las-o baltă, spuse ea. Doar că... mi-am închipuit că n-o să mă 
ierţi nicicând, fiindcă ţi-ai pierdut din prestigiu lăsându-te luat la 
pumni de-o femeie. Mândria ta... 

— Nu trebuie să generalizezi! reacţiona hotărât Cyrano. 

— Ai dreptate. E-o slăbiciune pe care o detest şi totuşi greşesc 
mereu. Cu toate astea... cum să zic, mai toţi oamenii generalizează, 
nu? 

Rămaseră discutând multă vreme. Jill sorbi licoarea purpurie, 
simțind căldura crescând în stomac. Fumul de marijuana se îndesi, iar 
ea îşi aduse din plin contribuţia trăgând dintr-o ţigară pe care o ţinea 
între degete. Vocile crescură în intensitate şi râsetele se înteţiră. 
Câteva cupluri dansară, strâns îmbrăţişate şi făcând paşi languroşi. 

Piscator şi Jugan păreau să fie singurii care nu beau. Piscator fuma 
o ţigaretă — prima, avu Jill impresia, de la sosirea ei până în acel 
moment. 

Combinația de alcool şi droguri îi dădea o stare plăcută. Se simţea 
ca şi cum propria carne ar fi radiat o lumină de culoare roşiatică. 
Norii de fum aproape că prindeau forme evocatoare. Câteodată, 
surprindea cu coada ochiului câte-o siluetă mai clară, un balaur, un 
peşte, ba chiar şi un dirijabil. Din păcate, când întorcea capul spre ele, 
nu vedea decât vălătuci diformi de fum. 

Când văzu o cadă metalică plutind pe lângă ea, îşi dădu seama că îşi 
făcuse plinul. Cât mai stătea acolo, trebuia să renunţe la băutură şi 
drog. Explicaţia apariţiei căzii era evidentă, fiindcă Cyrano îi povestise 
despre crime şi modul de pedepsire a făptaşilor în Franţa vremii lui. 
Falsificatorii, de pildă, erau întinşi pe roată. Călăul le rupea braţele şi 
picioarele cu o rangă, uneori transformându-i într-o masă de carne. 


Criminalii executaţi erau atârnaţi în pieţe publice şi lăsaţi să 
putrezească până când se desprindeau din lanţuri. Intestinele altora 
erau lăsate în căzi mari, neacoperite, astfel încât să fie învăţătură de 
minte pentru ceilalţi cetăţeni. 

— Iar străzile erau inundate de gunoaie, 'şoară Gulbirra. Nici nu era 
de mirare că oamenii cu bani se scăldau în parfumuri. 

— Credeam că pe vremea aceea nu prea făceaţi baie. 

— Adevărat, aprobă franţuzul. Vreau să spun că nu ne îmbăiam 
prea des. Baia era considerată nesănătoasă, necreştinească. Dar te 
obişnuiai cu duhoarea trupurilor nespălate. Adesea nici nu-mi dădeam 
seama, fiindcă înotam, ca să zic aşa, în duhoare, ca un peşte prin apă. 
Aici însă, helas, având atât de puţine haine şi multă apă la îndemână, 
şi întâlnind nenumărați oameni care nu suferă mirosul de murdărie 
umană, deprinzi noi obiceiuri. Până şi eu, sunt nevoit să mărturisesc, 
la început nu vedeam de ce trebuie să fiu aşa de îngrijit, dar după 
câţiva ani am întâlnit o femeie pe care am iubit-o la fel de mult ca pe 
verişoara mea. Era Olivia Langdon... 

— Doar nu te referi la soţia lui Sam Clemens? 

— Ba da. Numele nu-mi spunea nimic pe vremea aceea şi nici acum 
nu înseamnă mare lucru. Am înţeles că el era marele scriitor al Lumii 
Noi — mi-a povestit destule despre cele întâmplate de când murisem, 
dar nu mi s-a părut ceva deosebit. Apoi eu şi Olivia am călătorit în 
josul Fluviului şi, pe neaşteptate, ne-am confruntat cu situaţia clasică 
de care se tem oamenii. L-am întâlnit pe fostul soţ terestru al tovarăşei 
mele de colibă. Încă ţineam la ea, deşi pasiunea se mai răcise. Fiecare 
făcea diverse lucruri pentru a-l irita, chiar scoate din minţi, pe celălalt, 
şi de ce nu? Astfel de situaţii sunt destul de obişnuite aici, unde 
bărbatul şi femeia au origini naţionale diferite, sau provin din 
perioade îndepărtate între ele. Cum se poate împerechea o persoană 
din secolul al XVII-lea cu una din secolul al XIX-lea? Ei bine, uneori o 
împerechere atât de nefericită poate fi reparată. Dar să adăugăm 
diferenţele de epoci celor care există în mod firesc între indivizi, şi ce 
concluzie tragi? De multe ori, relaţia e imposibilă. Eu şi Livy mergeam 
spre izvoare când am auzit despre vaporul ce se construia. Aflasem de 
căderea meteoritului acolo, dar nu ştiam că Sam Clemens pusese 
stăpânire pe el. Voiam să fac parte din echipaj dar, îndeosebi, să mai 
simt o dată în mână greutatea unei florete din oţel. Şi uite aşa, 'şoară 
Gulbirra, am ajuns în acest loc. Pentru Sam şocul a fost cu adevărat 
puternic. O vreme mi-a părut rău pentru el şi am regretat că 
impusesem o revedere care nu era şi reîntregire. Olivia nu se arăta 
dornică să mă părăsească pentru Clemens, cu toate că pasiunea dintre 
noi nu mai era ce fusese la început. Avea un sentiment de vinovăţie că 
nu-l mai iubea. Mi se părea cu atât mai ciudat cu cât se ştia că se 
iubiseră mult pe Pământ. Existaseră, totuşi, multe neînţelegeri, 


duşmănii tăinuite adânc. Livy spunea că, în ultima perioadă a bolii ce 
i-a adus sfârşitul, n-a vrut ca el s-o vadă cum arăta. Asta l-a afectat 
foarte mult, dar ea n-a cedat. Am întrebat-o de ce n-a dorit să-l 
primească la căpătâiul ei. Mi-a răspuns că nu ştia. Pesemne din pricină 
că singurul lor fiu murise din neglijenţa lui Sam. Neglijenţă 
condamnabilă, aşa o numea ea, deşi pe Pământ nu se exprimase 
niciodată astfel. Eu am zis că asta se întâmplase demult, pe altă 
planetă. De ce mai păstra în suflet o asemenea supărare? Mai avea 
vreo importanţă acum? Nu era şi micuțul... am uitat cum îl chema... 

— Langdon, îl ajută Jill. 

— ... ridicat acum din morţi? iar ea a zis da, însă nu avea să-l 
revadă pe Langdon. Murise când avea doi ani şi nici un copil sub cinci 
nu a fost resuscitat. Cel puţin aici. Poate pe altă lume. În orice caz, 
chiar de-ar fi fost, ce şansă ar fi avut să dea de el? Oricum, ar fi fost 
acum mare, nici măcar nu şi-ar fi amintit de ea. Doar Dumnezeu ştie 
ce fel de băiat ar fi fost. Putea fi resuscitat printre canibali sau indieni, 
necunoscător de engleză sau lipsit de maniere la masă. 

Jill surâse şi remarcă: 

— Ce spui sună de parcă ar veni de pe buzele lui Mark Twain, nu 
ale soţiei. 

Cyrano îi întoarse surâsul şi spuse: 

— Nu s-a exprimat aşa. Am fabulat eu, parafrazând vorbele ei. Erau 
la mijloc şi alte motive decât moartea accidentală a fiului. De fapt, 
nici nu-l găsesc vinovat pe Clemens. Ca orice scriitor, era foarte distrat 
când se gândea la subiectul vreunei povestiri. Şi mie mi se-ntâmpla. N- 
a observat când aşternuturile copilului au alunecat şi trupuşorul lui a 
rămas expus frigului. Mâna instinctiv calul care trăgea sania prin 
nămeţi, iar mintea îi era în altă lume, cea a ficţiunii. Cu toate astea, 
Olivia era sigură că de vină nu era doar neatenţia, cum credea el. Ea 
susţinea că nu se poate ca el să nu fi băgat de seamă, cel puţin în 
treacăt, care era situaţia copilului. Adevărul e că nu voia un băiat. 
Spre deosebire de majoritatea bărbaţilor, preferase fete. Pe de altă 
parte, copilul se dovedise plăpând încă de la naştere, un adevărat 
chin. Pentru Sam, vreau să zic. 

— Asta vine în apărarea lui, conchise Jill. Mă refer la preferința 
pentru fete. Deşi, cinstită să fiu, presupun că predilecţia pentru fete 
evidenţiază aceeaşi nevroză ca şi aceea pentru băieţi. Cu toate astea, 
n-a suferit de şovinismul masculin care... 

— Trebuie să înţelegi că Olivia nu a afirmat aşa ceva cât a trăit pe 
Pământ, o întrerupse Cyrano. Cel puţin aşa susţinea, deşi cred că a 
nutrit astfel de gânduri şi, fiindu-i ruşine de ele, le-a alungat în 
adâncul sufletului. Însă aici, pe Valea Fluviului, când a devenit 
dependentă de soi-disant, aşa-zisa gumă de visat, şi-a perceput 
adevăratele simţăminte. Şi astfel, deşi încă-l iubea pe Clemens, într-un 


fel îl ura chiar mai mult. 

— A abandonat obiceiul? 

— Da. O tulbura în prea mare măsură. Deşi uneori trăia viziuni 
extatice ori fantastice, predominau cele îngrozitoare. 

— Ar fi putut să continue, spuse Jill. Dar sub îndrumare adecvată. 
Şi totuşi... 

— Ce anume? 

Jill strânse din buze, apoi urmă: 

— Poate că n-ar trebui să mă arăt atât de critică. Am avut un guru, 
o femeie frumoasă, cea mai bună şi înţeleaptă fiinţă pe care am 
cunoscut-o, dar n-a reuşit să stăvilească dorinţa mea de a mă arunca 
cu capul înainte în... ei, n-o să intru în amănunte... a fost prea... 
groaznic? Ba nu, înspăimântător. M-am speriat. De aceea n-o să mai 
critic pe nimeni, cel puţin s-ar cuveni să încerc. M-am gândit să reiau, 
dar n-am încredere în modul sub care-l folosesc membrii Bisericii 
Celei de-A Doua Şanse, cu toate că ei se laudă c-ar avea tehnici 
excelente şi sigure. Nu m-aş încrede cu totul în nişte oameni care au 
convingeri religioase. 

— Eu am fost un liber-cugetător, un libertin, după cum ne plăcea să 
spunem, afirmă Cyrano. Dar acum... nu mai ştiu. Pesemne că totuşi 
Dumnezeu există. Altfel cum s-ar explica lumea asta? 

— Sunt nenumărate teorii. Le-ai auzit pe toate, fără îndoială. 

— Multe, în orice caz, recunoscu Cyrano. Speram să aud una nouă 
de la tine. 

În acel moment, sosirea câtorva persoane le întrerupse discuţia. Jill 
se desprinse din grup şi porni în căutarea altuia, o colonie temporară, 
căreia să i se alipească. În Lumea Fluviului, ca şi pe Pământ, toate 
cocktailurile sau petrecerile semănau. Vorbeai pe scurt, încercând să 
te faci auzit în vacarmul muzicii şi al conversaţiei generale, apoi 
schimbai partenerii ori grupul până făceai un tur complet al sălii. 
Dacă te atrăgea sau interesa vreo persoană, puteai aranja s-o întâlneşti 
cu altă ocazie, când credeai că vei avea şansa de a sta de vorbă în 
linişte, fără a fi întrerupt. 

Demult, în vremurile de odinioară, când era lipsită de prejudecăţi, 
la astfel de reuniuni întâlnise bărbaţi sau femei care-o fermecaseră. 
Dar până în acele momente băuse sau consumase droguri pe săturate, 
de aceea era neinhibată. Îi venea uşor să se îndrăgostească de un trup 
sau de o minte — ori de ambele în acelaşi timp. Trezirea reprezenta 
îndeobşte şi o revelaţie. O dezamăgire. Nu chiar întotdeauna. Mai 
mereu. 

Aici se afla la o petrecere unde toţi aveau trupurile unor tineri de 


douăzeci şi cinci de ani. Cronologic, ea avea şaizeci şi unu. Unii erau 
de o sută treizeci de ani, ba chiar peste. Cei mai tineri nu aveau sub 
treizeci şi şase de ani. 

Coeficientul de inteligenţă trebuia să fie mare, dacă era adevărat că 
înaintarea în vârstă aducea cu sine şi înţelepciunea. Ea nu constatase 
valabilitatea acestei afirmaţii în cazul majorităţii oamenilor de pe 
Pământ. Experienţa era ceva dificil de evitat, deşi unii reuşiseră să o 
menţină la un nivel minim. Însă sub nici o formă nu conferea cuiva 
înţelepciune, acea capacitate de a înțelege mecanismele fundamentale 
ale umanităţii. Mai toţi vârstnicii pe care-i cunoscuse erau conduşi de 
reflexe condiţionate, aşa cum li se întâmplase când aveau 
nouăsprezece ani. 

Prin urmare, era de aşteptat ca oamenii să nu fi profitat prea mult 
de pe urma experienţelor trăite aici. Cu toate astea, loviturile ca de 
ciocan ale morţii şi resuscitării îi deschiseseră pe mulţi la minte. 

De pildă, absolut nimeni nu anticipase o astfel de viaţă după 
moarte, dacă ea merita acest nume. Nici o religie nu descrisese 
asemenea locuri ori evenimente, deşi, ca să spunem adevărul, 
religiilor care promiseseră paradis şi iad le lipseau amănuntele 
descriptive. Probabil că nu era chiar atât de revelator, întrucât foarte 
puţini oameni susțineau că văzuseră viaţa de dincolo. 

Iar acest loc şi ridicarea din morţi sigur nu reprezentau ceva 
supranatural. Totul — ei bine, nu chiar totul, ci pe aproape - putea fi 
explicat în termeni fizici, nu metafizici. Asta nu-i împiedica pe oameni 
să creeze religii sau să le remodeleze pe cele vechi. 

Religiile care nu avuseseră o escatologie a resuscitării sau a 
nemuririi în înţelesul occidental, budist, hinduist, confucianist sau 
taoist, erau discreditate. Cele care aveau — iudaismul, islamismul, 
creştinismul — erau de asemenea discreditate. Dar aici, ca şi pe 
Pământ, moartea unei mari religii era sinonimă durerilor facerii uneia 
noi. Mai existau, desigur, minoritățile care refuzau cu încăpățânare, în 
ciuda oricăror dovezi, să recunoască neautenticitatea religiei lor. 

Stând lângă Samuelo, fost rabin, în prezent episcop al Bisericii Celei 
de-A Doua Şanse, Jill se întrebă cum reacţionase el în primul an de 
viaţă pe această lume. Nu existase nici un Mesia venit să mântuiască 
Poporul Ales şi nici aleşi adunaţi laolaltă în Ierusalimul de pe Pământ. 
Fără Ierusalim, nu exista nici Pământ. 

Era clar că nu-l doborâse destrămarea propriei sale credinţe. Reuşise 
să accepte că se înşelase. Cu toate că fusese un rabin devotat al 
timpurilor străvechi, mintea îi rămăsese vioaie. 

În acel moment, Jeanne Jugan, care era gazdă, le oferi lui Samuelo 
şi lui Rahelo un fel preparat din muguri de bambus şi file de peste. El 
se uită la mâncare şi întrebă: 

— Ce e? 


— Peşte-broască, îi răspunse Jeanne. 

Samuelo strânse din buze şi clătină din cap. Jeanne păru 
nedumerită, fiindcă se vedea că episcopului îi era foame, iar degetele 
lui erau la câţiva centimetri de peşte. Acesta, din câte ştia Jill, nu era 
considerat tabu de către legea mozaică. Se afla, însă, pe aceeaşi 
farfurie cu peştele fără solzi şi, prin urmare, era pângărit. 

Jill zâmbi. Era mult mai uşor să schimbi convingerile religioase ale 
unei persoane decât obiceiurile ei alimentare. Un evreu credincios sau 
un musulman puteau renunţa la credinţa lor, dar aveau să simtă 
greață dacă li se oferea carne de porc. Un hindus, pe care Jill îl 
cunoscuse, devenise ateu pe Lumea Fluviului, dar nu suferea carnea. 
Deşi avea strămoşi negri, Jill nu suporta să mănânce viermi, deşi 
încercase. Descendenţa genetică nu avea nici o legătură cu problemele 
de regim, desigur, descendența socială era cea care hotăra preferinţele 
culinare. Dar nu întotdeauna. Unii oameni se puteau adapta destul de 
uşor. Trebuia să se ţină seama şi de gusturile individuale. Jill încetase 
să mai consume carne de oaie după ce părăsise casa părinţilor ei. O 
detesta. Şi prefera hamburgerul fripturii de vacă. 

Rostul acestei reverii, socoti ea când se trezi la realitate, era să mai 
lepede din gânduri, la fel cum un scufundător se scutură de apă când 
iese la suprafaţă, ideea, în ansamblu, fiind că suntem ceea ce mâncăm. 
Şi mâncăm, de obicei, din cauza a ceea ce suntem. Iar ceea ce suntem 
este în parte determinat de mediul în care trăim şi de moştenirea 
genetică. „În afară de mine, toţi din familia mea adorau carnea de 
oaie. O soră a împărtăşit indiferența mea faţă de friptura de vacă şi 
interesul pentru hamburgeri. 

Din câte ştiu, fraţii şi surorile mele au manifestări hetero-sexuale. 
Eu sunt singura bisexuală. Şi nu vreau asta. Aş dori să fiu una sau alta, 
o uşă care se poate închide în clanţă, şi nu se leagănă în bătaia 
vântului. Vântul care mă poartă, bătând ba de la răsărit, ba de la apus, 
răsuceşte girueta când într-o direcţie, când într-alta.” 

În realitate, ea nu voia ceva clar. Dacă ar fi avut de ales — la o adică, 
de ce nu? — ar fi preferat să iubească femei. 

Să iubească femeile. Limba engleză era cea mai cuprinzătoare din 
lume, însă avea şi neajunsuri. Deseori devenea prea ambiguă. Cei care 
iubeau femeile puteau fi bărbaţi, dar şi femei. 

Asta era, spusese lucrurilor pe nume. Lesbiană. Şi nu se simţea 
întinată. Dar Jack? ÎL iubise. Ce-ar fi?... 

Abandonase starea de reverie doar ca să se prăbuşească iarăşi în ea. 

Aflat de partea cealaltă a încăperii, Firebrass o privea, deşi vorbea 
cu alte persoane. Observase tendinţa ei de a deveni rigidă, cu umerii 
căzuţi, ţinându-şi capul uşor aplecat spre stânga, pleoapele 
întredeschise şi ochii oarecum întorşi în sus? Iar dacă lucrurile stăteau 
astfel, stabilise că Jill era prea labilă şi, deci, nedemnă de încredere? 


Intuind asta, Jill se simţi cuprinsă de panică. Of, Doamne, dacă el îi 
respingea candidatura doar fiindcă, ocazional, devenea gânditoare? În 
exerciţiul funcţiunii nu era aşa! Niciodată. Dar cum să-l convingă şi pe 
Firebrass? 

Trebuia să fie permanent atentă, reacţionând ca şi cum ar fi mereu 
în priză, pregătită, demnă de încredere. Ca orice fată-cercetaş. 

Se apropie de un grup în centrul căruia trona episcopul Samuelo. 
Micuţul bărbat brunet le spunea celorlalţi una dintre poveştile despre 
La Viro. Jill auzise câteva, fiindcă participase la numeroase întruniri 
ale misionarilor şi discutase cu ei. În esperanto, limba oficială a 
Bisericii, La Viro însemna Bărbatul. El era numit şi La Fondinto, 
Întemeietorul. Evident, nimeni nu ştia numele pe care-l avusese pe 
Pământ şi, de altfel, acesta nu era considerat important de către 
misionari. 

Povestea lui Samuelo se referea la necunoscutul care, noaptea, în 
timpul unei furtuni, se adresase lui La Viro, aflat într-o peşteră din 
munţi, destăinuindu-i faptul că era unul dintre cei care îi resuscitaseră 
pe oamenii ce trăiseră pe Pământ şi remodelaseră planeta sub forma 
unei văi lungi. 

Tot el îl îndemnase pe La Viro să întemeieze Biserica Celei de-A 
Doua Şanse. Îi dăduse câteva precepte pe care să le propovăduiască şi- 
i spusese că după ce le va face cunoscute de-a lungul Fluviului, va 
avea alte revelații. Din câte ştia ea, aceste noi „adevăruri” încă nu 
apăruseră. 

Dar Biserica se răspândise pretutindeni. Misionarii ei călătoriseră pe 
jos ori pe apă. Se spunea că unii se deplasaseră în baloane. Cele mai 
rapide mijloace de transport fuseseră moartea şi resuscitarea. 

În realitate, cei care-i uciseseră pe predicatorii Bisericii le făcuseră 
cel mai mare serviciu. Asta asigura răspândirea mai rapidă a credinţei 
de-a lungul Fluviului. 

Martirajul era preferabil ca mijloc de călătorie, gândi Jill. Îi trebuia 
însă mult curaj să mori pentru, religia ta, mai ales acum, când, murind, 
româneai mort pe vecie. Auzise că în ultima vreme se înregistrase o 
îndepărtare de preceptele Bisericii. Nu ştia dacă asta se datora 
permanenţei morţii sau faptului că mişcarea îşi pierduse din interes. 

Un bărbat din grup nu-i fusese prezentat. Piscator i-l arătase, totuşi, 
de cealaltă parte a încăperii, spunând: 

— John de Greystock. A trăit pe vremea regelui Edward I al Angliei. 
Secolul al XIII-lea? Am cam uitat istoria Marii Britanii, deşi am urmat 
un curs intensiv când eram cadet în marină. 

— Edward a domnit între 1270 şi începutul anului 1300, am 
impresia, spuse Jill. Ţin minte că a stat pe tron treizeci de ani şi a 
murit când avea şaizeci şi opt. Îmi amintesc fiindcă, pentru acele 
vremuri, asta însemna mult, mai ales pentru un englez. Dacă ţinem 


seama de castelele acelea friguroase, bântuite de curent... 

— Greystock a fost făcut baron de către Edward şi l-a însoţit în 
expedițiile din Gasconia şi Scoţia, reluă Piscator. Nu ştiu prea multe 
despre el. Doar că a fost guvernator al Civito de La Animoj — adică Soul 
City — un stătuleţ la vreo patruzeci şi unu de kilometri în aval. A sosit 
aici înaintea mea, nu cu mult înainte ca regele Ioan să fure vasul lui 
Clemens. S-a înrolat în armata statului Parolando, a avut o ascensiune 
rapidă şi s-a distins în cursul invaziei împotriva statului Soul City. 

— De ce ar fi cucerit Soul City? vru Jill să afle. 

— Cei din Soul City au întreprins un atac mişelesc asupra statului 
Parolando, vrând să ia în stăpânire rezervele de fier. Cât pe ce să 
reuşească. Dar Sam Clemens şi alţi câţiva au aruncat în aer un baraj. 
Acesta fusese construit pe un râu de munte pentru obţinerea energiei 
electrice. Distrugerea barajului a eliberat milioane de metri cubi de 
apă. Invadatorii au fost măturaţi de puhoiul care a ucis şi mii de 
cetăţeni din Parolando. De asemenea, a şters de pe faţa văii fabricile 
de aluminiu şi oţelăriile. Apele au luat cu ele şi Miraculosul Vapor, dar 
el a fost recuperat nevătămat. Clemens a trebuit să reconstruiască 
totul pornind de la zero. Cât eram vulnerabili cetăţenii din Soul City, 
având aliaţi din alte state, ne-au atacat din nou. Au fost respinşi cu 
pierderi grele. Cei din Parolando aveau mare nevoie de bauxită, 
criolit, cinabru şi platină, care se găseau în Soul City. Singurele 
zăcăminte de pe Vale. Bauxita şi criolitul erau necesare pentru 
fabricarea aluminiului. Cinabrul e minereul din care se obţine 
mercurul, iar platina e utilizată pentru contactele electrice ale multor 
aparate ştiinţifice şi reprezintă un catalizator absolut indispensabil în 
diverse reacţii chimice. 

— Ştiu asta, spuse Jill cu oarecare asprime în glas. 

— Iartă-mă, se scuză Piscator, zâmbind delicat. După atacul nereușit 
al celor din Soul City, Greystock a ajuns colonel. Iar după invazia 
încununată de succes, a fost numit guvernator în Soul City. Clemens 
dorea un om hotărât, necruţător şi, asemenea multor lorzi feudali, 
Greystock era persoana cea mai potrivită. Cu toate acestea, acum 
câteva săptămâni, Soul City a devenit, prin propria voință, membră a 
Statelor Unite ale Parolando, având drepturi egale cu cele ale statului- 
părinte. Sigur, făcu Piscator şi zâmbi strâmb, zăcămintele minerale din 
Soul City sunt aproape epuizate, proiectul „Aparat de Zbor” nu mai 
are nevoie de cei din Soul City. De asemenea, prin procesul pe care 
Greystock îl numeşte acumulare — un eufemism, după părerea mea — 
structura populaţiei de acolo s-a schimbat în mod considerabil. 
Cândva avea o majoritate reprezentată de negri americani din secolul 
al XX-lea şi o minoritate de arabi din epoca medievală — fanaticii 
wahhabi -— şi vorbitori de dravidiană din India antică. Din cauza 
războaielor şi a conducerii ferme a lui Greystock, populaţia a devenit 


albă în proporţie de cincizeci la sută. 

— Pare foarte sălbatic, spuse Jill. Cu scuzele de rigoare faţă de 
adevărații sălbatici. 

— A trebuit să înăbuşe câteva răscoale. Nimeni nu era obligat să 
rămână în Soul City, înţelegi? Clemens nu îngăduia sclavia. Fiecăruia i 
s-a oferit şansa de a pleca, în pace şi cu toate bunurile, oriunde dorea. 
Mulţi cetăţeni au rămas, jurând să fie loiali statului Parolando, dar 
apoi au devenit sabotori. 

— Luptători de gherilă? 

— Nu tocmai. Ştii doar că topografia nu e potrivită activităţii de 
gherilă. Aşa. S-ar părea că o parte dintre locuitorii din Soul City au 
socotit sabotajele drept mod de distracţie. 

— Distracţie? 

— Le oferea ceva de făcut. Era mai bine decât să călătorească în 
derivă către vărsarea Fluviului. Pe de altă parte, mulţi dintre ei voiau 
să se răzbune. Trebuie să recunoaştem meritele lui Greystock, fiindcă 
de obicei a alungat orice sabotori prinşi asupra faptului. În realitate, i- 
a azvârlit în Fluviu. Aceste fapte devenite istorie s-au petrecut înainte 
de sosirea mea aici. În fine, Greystock a venit încoace fiindcă dorea să 
devină membru al echipajului aeronavei. 

— Dar n-are pregătirea necesară! 

— Adevărat, într-un anume sens. Relativ vorbind, nu provine dintr- 
o cultură cu o tehnologie avansată. Dar e inteligent şi preocupat şi 
poate învăţa. Şi, deşi a fost cândva baron englez şi guvernator în Soul 
City, e dispus să accepte chiar o funcţie umilă pe navă. Îl fascinează 
ideea zborului. Pentru el e sinonim cu vrăjitoria. Firebrass i-a promis 
că-l va lua, dacă nu va avea destui oameni calificaţi. Sigur, dacă s-ar 
întâmpla ca echipajul de pe Graf Zeppelin să apară aici... 

Piscator zâmbi. 

Greystock avea aproape un metru şi optzeci, fiind foarte înalt pentru 
perioada medievală. Părul îi era negru, lung şi drept; ochii, mari şi 
oțelii, sprâncenele, groase, nasul, uşor acvilin. Trăsăturile lui se 
armonizau pe faţa atrăgătoare, bărbătească. Avea umeri largi, talia 
îngustă, picioarele musculoase, dar lungi. 

În momentul respectiv, tocmai discuta cu Samuelo, iar zâmbetul şi 
tonul îi trădau sarcasmul. Piscator spusese că Greystock detesta 
preoţii, deşi fusese foarte credincios în existenţa lui terestră. Evident, 
nu-i iertase pe clerici pentru pretenţiile false de a fi ştiut adevărul 
despre viaţa de după moarte. 

Vorbind în esperanto, Greystock spunea: 

— Dar nu se poate să nu-ţi fi dat seama cine şi ce fusese La Viro pe 
pământ. Cărei rase îi aparţinea? Ce naţionalitate avea? Când s-a 
născut, când a murit? Era un om preistoric, antic, medieval sau 
modern? Ce fusese pe Pământ, religios, agnostic sau ateu? Ce 


profesiune avusese? Ce educaţie? Fusese căsătorit? Avusese copii? Era 
homosexual? A rămas necunoscut în timpul vieţii? Ori era, poate, 
Cristos? De aceea rămâne el anonim, fiindcă ştie că nimeni n-o să-i 
creadă minciunile a doua oară? 

Samuelo se strâmbă, dar îi răspunse: 

— Ştiu puţine lucruri despre acest Cristos; doar ce mi s-a spus, adică 
nu prea multe. Am aflat doar prin viu grai despre el. Unii afirmă că e 
foarte înalt, alb, dar foarte brunet, alţii că ar putea fi persan. Dar toate 
astea sunt neesenţiale. Nu contează originea ori înfăţişarea. Important 
e mesajul lui. 

— Pe care l-am auzit rostit de mulţi predicatori ai Bisericii tale! 
exclamă Greystock. Şi nu cred în el nici cât în minciunile gogonate pe 
care afurisiţii de preoţi din epoca mea mi le serveau drept adevăruri 
venite din gura lui Dumnezeu! 

— Acesta e privilegiul, nu dreptul tău, spuse Samuelo. Greystock îl 
privi nedumerit. Nici Jill nu înţelegea ce însemnau acele vorbe. 

— Voi, preoţii, vorbiţi numai pui şi ouă! rosti el cu voce tare şi se 
îndepărtă strâmbându-se. 

Urmărindu-l, Piscator zâmbi. 

— Un om periculos. Dar interesant. Ar trebui să-l convingi să-ţi 
povestească despre călătoria alături de un arcturan. 

Jill ridică din sprâncene în semn de mirare. 

— Da, a cunoscut o fiinţă care a venit pe Pământ de pe o planetă a 
sistemului Arcturus. Se înţelege, arcturanul a sosit împreună cu alţii, 
pe o navă, în 2002 d. Hr. Dar a fost silit să-i ucidă pe aproape toţi 
oamenii. A murit şi el, tot atunci. O poveste groaznică, dar adevărată. 
Firebrass îţi poate da amănunte. Se afla pe Pământ când s-au petrecut 
toate astea. 

Dornică să stea de vorbă cu Greystock, Jill se strecură prin mulţime, 
îndreptându-se spre el. Dar Firebrass o opri înainte de a ajunge lângă 
englez. 

— Tocmai mi s-a comunicat printr-un mesager că s-a stabilit 
legătura cu Mark Twain. Vrei să vii cu mine şi să participi la discuţie? 
Ai putea vorbi chiar cu marele Sam Clemens. 

— Bineînţeles că vreau! răspunse ea. Mulţumesc pentru invitaţie. 

ÎL urmă pe Firebrass până la automobilul de teren, care se afla 
aproape de piciorul scării. Era făcut din oţel şi aluminiu şi avea 
cauciucuri pneumatice din nylon. Motorul cu şase cilindri era 
alimentat cu alcool obţinut din lemn. 

Erau cinci pasageri: Firebrass, Gulbirra, de Bergerac, Schwartz şi 
Hardy. Vehiculul demară cu viteză, urmând văile înguste dintre 


dealuri. În lumina puternică a farurilor văzu iarba tunsă scurt cu 
ajutorul maşinilor, colibe ici şi colo, porţiuni unde bambusul creştea 
incredibil de repede, unele plante ajungând până la 31 de metri 
înălţime. Lăsând în urmă dealurile, maşina goni de-a latul câmpiei 
care unduia blând spre Fluviu. 

Jill văzu luminile întreprinderii de prelucrare a aluminiului, 
oţelăria, distileria, atelierul de sudură, arsenalul, fabrica de arme, cea 
de ciment şi clădirea guvernului. Aceasta din urmă adăpostea ziarul şi 
birourile postului de radio; tot aici locuiau înaltele oficialități ale 
statului. 

Uriaşul hangar se afla în aval, prin urmare vântul nu bătea dinspre 
fabrici. Pe munţii de la vest licăreau şiraguri de lumini. Ele marcau 
barajul care-l înlocuise pe cel aruncat în aer de Clemens. 

Autovehiculul trecu de hangar. O locomotivă cu aburi, care 
funcţiona pe bază de alcool, trecu pufăind şi trăgând trei vagoane- 
platformă încărcate cu bare de aluminiu. Pătrunse în interiorul 
luminat orbitor, opri şi cârligul unei macarale coborî spre ultimul 
vagon. Muncitorii se strânseră în jurul lui pentru a lega cablurile de 
oţel ale macaralei în jurul barelor. 

„Primăria” era clădirea situată cel mai departe spre nord. Maşina se 
opri în faţa ei. Călătorii coborâră şi merseră printre două coloane 
dorice masive. Jill socoti că, din punct de vedere arhitectural, clădirea 
era oribilă. Nici nu se armoniza cu restul edificiilor. Văzută de 
departe, această zonă arăta ca şi cum atât Partenonul, cât şi o porţiune 
din valea Ruhrului fuseseră teleportate într-un peisaj tahitian. 

Birourile lui Firebrass se aflau în stânga intrării şi a holului imens. 
La uşă stăteau de pază şase gardieni, fiecare înarmat cu o carabină foc 
cu foc, folosind gloanţe din plastic de calibru 20,2 mm. Aveau, de 
asemenea, săbii şi pumnale. Studioul de radio era o încăpere 
spațioasă, alături de sala de discuţii şi de biroul particular al lui 
Firebrass. Intrară în prima dintre ele şi văzură câţiva bărbaţi stând în 
jurul operatorului. Acesta efectua reglaje ale instrumentelor 
indicatoare de pe panoul din faţa lui. Auzind uşa împinsă cu zgomot 
de către energicul său comandant, omul ridică privirea. 

— Am vorbit cu Sam, spuse el. Dar legătura s-a întrerupt în urmă cu 
vreo treizeci de secunde. Aşteptaţi. Cred că-l recepţionez iar. 

Din difuzor răzbătură ţiuituri şi pocnituri. Nivelul de parazitare se 
micşoră brusc şi auziră o voce care se detaşa din zgomot. Operatorul 
mai efectuă un reglaj şi-i cedă scaunul lui Firebrass. 

— Aici Firebrass. Sam, tu eşti? 

— Nu. O clipă. 

— Sam la aparat, se auzi o voce guturală şi plăcută. Tu eşti, Milt? 

— Sigur. Cum îţi merge, Sam? Ce mai faci? 

— Jurnalul electronic mă anunţă că până azi am parcurs 792.014 


mile. Poţi transforma în kilometri dacă vrei. Eu prefer vechiul sistem 
şi de aceea... ei, ştii doar. Nu-i rău după trei ani de călătorie, ce zici? 
Dar e întristător de-a dreptul. Până şi un melc ar ajunge la Polul Nord 
înaintea noastră, dacă ar merge în linie dreaptă. Pardon, descriind o 
curbă mare. Ar avea vreme să construiască şi-un hotel pentru noi şi să 
facă avere închiriind camere morselor până la sosirea noastră. Chiar 
dacă melcul ar face doar o milă pe zi, în timp ce noi opt sute, în 
medie. În ce priveşte... (paraziți, pocnituri)... puţine necazuri. 

Firebrass aşteptă ca audiţia să se limpezească, apoi vorbi din nou: 

— Totul merge bine, Sam? 

— Mulţumitor. Nu s-a întâmplat nimic ieşit din comun. Ceea ce 
înseamnă că avem mereu situaţii de urgenţă, necazuri, dar nici o 
revoltă în rândul echipajului. Când şi când a trebuit să-i dau papucii 
câte unuia. Dacă lucrurile continuă aşa, când o să înregistrăm un 
milion de mile parcurse, o să rămân singura persoană din echipajul 
care a părăsit Parolando. 

Apărură iarăşi paraziți. Apoi Jill auzi o voce care era atât de 
profundă, ca din adâncul unui puț, încât simţi un fior rece pe şira 
spinării. 

— Da? spuse Sam. A, bine, te-am uitat, deşi nu mi-e uşor să rabd 
răsuflarea ta beţivită în ceafă. Joe susţine că va rămâne aici. Vrea să te 
salute. Joe, salută-l pe Milt. 

— Bună, Milt. 

Un tunet într-un butoi. 

— Gum merg lucrurile? Grojav, zper. Zam e gam trizt, fiindgă l-a 
parazit gajica. Vizeajă iarăji urât dezpre Erik Bloodagze. I-am zbuz că 
dagă lază băutura o ză-ji revină. N-are nigi un motiv ză bea, fiindgă 
mă are pe mine ga egzemblu ztrălujit de abstinenză. 

Jill se uită la Hardy şi-l întrebă: 

— Ce nai...? 

Hardy rânji şi-i răspunse: 

— Daa, e sâsâit. Joe Miller e cât doi goliaţi puşi laolaltă, însă e 
sâsâit. Aparține unei specii subumane pe care Sam a numit-o 
Titanthropus Clemensi, deşi, de fapt, cred că Joe reprezintă varietatea 
uriaşă a lui Homo sapiens. În fine, a dispărut acum vreo cincizeci — o 
sută de mii de ani. Sam l-a întâlnit cu mult timp în urmă şi de atunci 
sunt prieteni nedespărţiţi. Damon şi Pitias. Roland şi Oliver. 

— Mai curând Mutt şi Jeff sau Laurel şi Hardy (Stan şi Bran), 
mormăi cineva. 

— Hardy? se miră Hardy. 

— Las-o cum a căzut, îl sfătui Firebrass. Bine, Sam. Totu-i pe bune. 
Avem un candidat pe cinste, material din care-o să facem un ofiţer 
clasa-ntâi. Australiană, pe nume Jill Gulbirra. Are peste opt sute de 
ore de zbor cu dirijabile şi e ingineră. Ce părere ai de chestia asta? 


Câteva pocnete. Apoi: 

— O femeie? 

— Da, Sam, ştiu că pe vremea ta nu existau femei-pilot sau ingineri 
de căi ferate. Dar în epoca mea am avut femei piloţi de avion, jockey 
şi chiar astronauți. 

Jill se calmă şi făcu un pas în faţă. 

— Dă-mi voie să vorbesc cu el. Să-i spun câteva ticălosu... 

— Nu se opune. E doar surprins, o linişti Firebrass, ridicând ochii 
spre ea. Las-o moale. Ce-ţi pasă? N-are nimic împotrivă. Chiar dac-ar 
avea, nu poate face nimic. Eu sunt Numero Uno aici. 

— Sam, fata a spus c-ar fi încântată să te cunoască. 

— Am auzit-o, spuse Sam şi chicoti. Ascultă... Pocnete, sâsâituri, 
bolboroseală... când? 

— Paraziţii au acoperit totul, la naiba! exclamă Firebrass. Te pierd. 
Nu cred că mai putem păstra legătura mult timp. Uite, pe scurt. Sunt 
departe de a avea un echipaj complet, dar abia peste un an terminăm 
nava. Până atunci s-ar putea să-l completez. Dacă nu, ce dracu”? Piloţi 
de avion şi mecanici se găsesc cu duiumul şi pot fi pregătiţi pentru 
zborul cu dirijabilul. Ascultă. 

Făcu o pauză, privi în jur — socoti că şi Jill putea să audă -— şi 
întrebă: 

— Mai ai veşti de la X? Ai... 

Paraziţii îi acoperiră vocea; înghiţind-o şi încăpăţânându-se să 
persiste. După alte câteva încercări de a-l prinde pe Clemens, Firebrass 
renunţă. 

— Ce-a însemnat chestia aceea cu X? îl întrebă Jill pe Hardy. 

— Habar n-am. Firebrass susţine că-i o glumă pe care doar el şi Sam 
o pricep. 

Firebrass închise aparatul de emisie-recepţie şi se ridică de pe scaun. 

— S-a făcut târziu, iar mâine avem multe de rezolvat. Vrei să te 
ducă Willy acasă? 

— N-am nevoie de protecţia nimănui, răspunse Jill. Şi nu mă 
deranjează să merg pe jos. Mulţumesc, oricum. 

Apărată de prosoapele ataşate cu cleme magnetice, traversă câmpia. 
Înainte de a ajunge la primul deal, văzu câţiva nori fugărindu-se pe 
cerul strălucitor. Scoase o lamă de gumă de visat din geanta de umăr, 
rupse jumătate din ea şi o vâri în gură. Nu mai mestecase de mulţi ani. 
Acum, în timp ce plimba prin gură bucăţica având gust de cafea, se 
întrebă de ce hotărâse dintr-o dată, aproape fără să vrea, să încerce 
iarăşi. Ce motiv ascuns o îndemnase? Făcuse un gest aproape 
instinctiv. Dacă nu s-ar fi învăţat să-şi vegheze îndeaproape orice 
acţiune, poate că nici n-ar fi băgat de seamă ce făcea. 

Spre nord izbucni un fulger. Apoi ploaia începu să cadă ca şi cum s- 
ar fi deşertat dintr-un tanc de balast. Îşi cuibări capul sub glugă şi-şi 


strânse umerii. Picioarele goale îi erau ude, dar prosoapele ce-i 
acopereau corpul nu reţineau picăturile de apă. 

Dădu în lături zăvorul de la uşa colibei. După ce intră, îşi puse 
geanta jos, o deschise şi scoase bricheta masivă din metal pe care 
potirul i-o oferea de două ori pe an. Bâjbâi până la masa pe care se 
afla lampa cu alcool, un cadou de la Firebrass. Un fulger plesni ceva 
mai aproape şi în lumina lui reuşi s-o vadă. 

Simţi o atingere pe umăr. 

Scoase un răcnet şi se răsuci, scăpând bricheta pe jos. Lovi cu 
pumnul. O mână o strânse de încheietură. Izbi cu genunchiul, sperând 
că va nimeri în vintrele agresorului. Lovitura lunecă pe lângă coapsă şi 
o altă mână o apucă strâns de cealaltă încheietură. Se lăsă în jos şi 
atacatorul se păcăli. Chicoti şi o trase mai aproape de el. Acum, că 
dârele fulgerelor iluminau slab interiorul colibei, Jill reuşi să-l vadă 
neclar. Era cu nasul în apropierea feţei ei, ceva mai jos, fiindcă era 
mai scund. 

Îşi lăsă capul în jos cu rapiditate, muşcă nasul şi smuci cu forţă 
nebună, ţinându-şi dinţii încleştaţi. Bărbatul ţipă şi-i dădu drumul, 
bălăbănindu-se înapoi şi ţinându-se de nas. Ea îl urmă şi, de astă dată, 
lovitura de picior în vintre nu-şi mai greşi ţinta. Cu toate că nu avea 
pantofi, degetele strânse ale piciorului îl azvârliră zvârcolindu-se la 
podea, cu mâinile împreunate în jurul organului genital. 

Jill se ridică şi sări, aterizând pe coastele lui, care plesniră cu 
zgomot. Coborând de pe el, se aplecă şi-l apucă de urechi. El încercă 
să se înalțe, însă ea trase brusc spre exterior. Urechile se desprinseră 
cu un sunet ca de pânză sfâşiată. 

Neluând în seama durerea din vintre şi coastele sfărâmate, omul se 
ridică de la pământ. Jill îl izbi cu latul palmei peste gât. El căzu, iar ea 
se duse la masă şi aprinse lampa cu bricheta ţinută între degetele 
tremurânde. Mucul luă foc, apoi, pe măsură ce ea răsuci butonul de 
alimentare, flacăra deveni strălucitoare. După ce-o regla, se întoarse şi 
scoase un nou răcnet. 

Omul se ridicase, smulsese o suliță din rastelul de pe perete şi 
aţintea spre ea. 

Cu o mişcare instinctivă, dar cu o rapiditate fulgerătoare, Jill azvârli 
lampa în el. Îl lovi drept în faţă, se sparse, iar alcoolul se împrăștie. 

Flăcările explodară. Omul urlă şi porni să alerge orbeşte — avea 
ochii arşi — către ea. Ea scoase un țipăt. Abia acum îl recunoscuse. 

Strigă: „Jack!” apoi el o atacă, strângând-o de gât cu mâinile în 
flăcări, o trânti pe spate, făcând-o să scoată un icnet şi lăsând-o fără 
suflare. Incapabilă să-şi recapete suflul, dar dorind cu disperare să 
scape din braţele lui fierbinţi, se smulse, eliberându-se şi 
îndepărtându-se printr-o rostogolire. Îmbrăcămintea ignifugă o salvase 
de arsuri. 


Cu toate acestea, nu reuşi să se ridice în picioare, fiindcă el o 
apucase de tivul hainei şi o trăgea în jos. Clemele magnetice se 
desfăcură. Rămânând goală, sări în picioare şi alergă spre sulița care 
zăcea acolo unde o scăpase el. Se aplecă s-o ia de jos, însă Jack sări 
asupra ei din spate, apucând-o de sâni cu mâinile cuprinse de flăcări şi 
pătrunzând-o fierbinte. Urletele amândurora răsunară, reluate de 
pereţii colibei, părând să crească în intensitate la fiecare ecou. Jill era 
arsă, friptă, pe dinăuntru, la fese, pe sâni şi în urechi — ca şi cum şi 
ecoul se transformase în flăcări. Nu reuşi decât să se rostogolească 
până se opri în perete. 

Acum Jack era pe coate şi genunchi, cu părul ars, ţeasta înnegrită, 
zbârcită şi adâncită, pielea crăpată dând la iveală sângele negru- 
roşiatic şi oasele negru-cenuşii. Singura lumină venea de la focul ce-i 
devora fața, pieptul, pântecele şi penisul - care era tumefiat de 
pasiunea urii — iar fulgerele de afară izbeau pământul cu putere. 

Jill se ridică şi fugi către uşă, vrând să iasă afară, unde 
binecuvântata ploaie avea să stingă focul şi să-i aline arsurile. El reuşi, 
totuşi, s-o agate de gleznă. Căzu cu un bufnet, rămânând iarăşi fără 
suflare. Jack era din nou deasupra ei, bolborosind cuvinte ciudate, de 
neînțeles — îi arsese şi limba? — Apoi amândoi fură înghiţiţi de flăcări. 

Ea scoase un țipăt de durere neînchipuită, alunecând către un abis, 
care îşi deschise neîntârziat porţile şi o primi, apoi îşi continuă 
căderea către centrul acelei lumi, îndreptându-se spre miezul tuturor 
lucrurilor. 

Faţa lui Jack atârna deasupra ei. Nu era legată de vreun trup, ci 
plutea liber, ca un balon. Părul roşcat şi ondulat, chipul mare, 
atrăgător, ochii albaştri şi strălucitori, bărbia puternică, buzele pline, 
zâmbitoare... 

— Jack! murmură ea, şi atunci faţa se dizolvă, devenind alta, legată 
de un trup. 

Faţa era lată, frumoasă, cu pomeţi proeminenţi, ochi negri, puţin 
oblici, părul drept şi negru. 

— Piscator! 

— Te-am auzit strigând. Se aplecă şi o luă de mâini. Te poţi ridica? 

— Cred că da, spuse ea cu glas tremurător. 

Cu ajutorul lui, se ridică destul de uşor. Îşi dădu seama că fulgerele 
şi tunetele încetaseră. Nici nu mai ploua, deşi apa încă picura din 
streşini. Uşa era deschisă, înfăţişându-i doar pânza întunericului. Norii 
încă nu dispăruseră. Ba nu, se zărea doar conturul unui deal care se 
ridica brusc. Dincolo de el se afla o spărtură în nori şi lumina 
puternică a unui nor de gaz în care erau parcă ţesute mii de stele 


gigantice. 

Înţelese pe dată că era goală. Privi în jos şi-şi văzu sânii înroşiţi, de 
parcă ar fi stat lângă un foc. Observă cum roşeaţa dispare încet. 

— Credeam că ai arsuri, spuse Piscator. Sânii şi zona pubiană îţi 
erau inflamate, înroşite. Dar nici urmă de foc. 

— Focul era dinăuntru, lăuntric. Guma de visat. 

El ridică din sprâncene. 

— Aşa deci! 

Ea râse. 

O ajută până la pat şi ea se aşeză oftând. Arşiţa lăuntrică se mai 
potolise. Piscator o înveli cu prosoape şi îi dădu să bea apă de ploaie 
din butoiul din lemn de bambus aşezat în faţa uşii. Jill bău ţinând 
cana cu o mână şi sprijinindu-se pe cotul celeilalte. 

— Mulţumesc, spuse ea. Trebuia să-mi dau seama ce-o să se 
întâmple dacă mestec gumă. Eram deprimată şi când mă aflu într-o 
asemenea dispoziţie ea are efecte stranii asupra mea. Totul mi s-a 
părut atât de real, de îngrozitor. Niciodată nu am pus la îndoială 
realitatea celor întâmplate, deşi mi-era clar că e o imposibilitate. 

— Membrii Bisericii Celei de-A Doua Şanse folosesc guma de visat 
ca mijloc terapeutic, însă tratamentul se face sub strictă supraveghere. 
Se pare că dă rezultate bune. Însă noi n-o folosim decât în etapele 
iniţiale de educare a unora. 

— Noi? 

— Al Ahl al-Hagg, devotaţii Realului. Ceea ce voi, occidentalii, 
numiţi sufi. 

— Mi-am închipuit eu. 

— Foarte bine, fiindcă am mai discutat pe tema asta. 

Ea tresări şi întrebă: 

— Când asta? 

— Azi-dimineaţă. 

— Guma trebuie să fie cauza. Gata, am terminat cu ea. Ducă-se 
naibii. Apoi se ridică în şezut şi spuse: Să nu-i povesteşti lui Firebrass 
despre întâmplarea asta, bine? 

Piscator nu mai zâmbea. 

— Treci prin nişte tulburări psihice extrem de puternice. Când îţi 
provoci arsuri, urme prin mijloace mintale... înseamnă... 

— N-o să mai mestec gumă. Să ştii că nu-i o promisiune goală. N-am 
devenit dependentă. Sunt stabilă din punct de vedere psihic. 

— Eşti profund tulburată, constată el. Fii cinstită cu mine, Jill. Pot 
să-ţi spun aşa, nu? Ai mai avut asemenea crize? Dacă da, câte şi cât de 
grave au fost? Cu alte cuvinte, cât durează? Cât timp ţi-a trebuit să-ţi 
revii? 

— În ultima vreme n-am avut nici o criză, după cum o numeşti tu, îi 
răspunse ea. 


— Foarte bine. N-o să zic nimănui. Asta dacă nu recidivezi. Trebuie 
să fii sinceră cu mine şi să-mi spui dacă o să mai ai vreuna, de acord? 
Doar nu vrei să primejduieşti nava doar pentru că doreşti cu disperare 
să fii membră a echipajului?! 

— Nu, n-aş vrea, recunoscu ea, însă cuvintele îi veniră greu pe buze. 

— Atunci, pentru o vreme, lăsăm lucrurile aşa cum sunt. 

Ea se ridică din nou într-un cot, nesinchisindu-se că prosopul 
alunecase şi îi dezgolise sânul. 

— Ascultă, Piscator. Fii cinstit. Dacă ţi se va încredința o funcţie 
inferioară mie, iar acest lucru e posibil în caz că Firebrass va acorda 
gradele în funcţie de experienţă, vei avea rezerve să execuţi ordinele 
mele? 

— Nicidecum, spuse el zâmbind. 

Ea se lăsă la loc pe pat şi trase prosopul. 

— Provii dintr-o cultură care a menţinut femeile într-o poziţie 
inferioară. Practic, femeile voastre erau pe aceeaşi treaptă cu 
animalele de povară. Ele... 

— Asta a fost demult, în trecutul defunct şi îndepărtat. N-am fost şi 
nici nu sunt un mascul tipic, japonez ori de altă naţionalitate. La urma 
urmelor, cu asta te-ai luptat întreaga viaţă, nu? Cu stereotipia. 

— Ai dreptate, admise ea. Dar e un reflex condiţionat. 

— Cred că ţi-am mai spus asta o dată. Repetiţia e uneori utilă în 
educaţie. Ar trebui să-ţi schimbi modul de a gândi. 

— Şi cum să fac asta? 

El şovăi o clipă, apoi spuse: 

— Vei şti cum atunci când vei încerca. Şi pe cine să consulţi într-o 
asemenea problemă. 

Jill îşi dădu seama că el se aştepta să o aibă discipol. Nu ţinea să 
accepte aşa ceva. Pur şi simplu nu credea în religia organizată. Deşi 
sufismul nu era o religie, membrii mişcării erau religioşi. Nu exista 
vreun sufi ateu. 

Ea era atee. În ciuda faptului că fusese resuscitată, nu credea în 
Creator. Mai precis, nu credea într-un Creator care dovedea vreun 
interes personal faţă de ea ori altă creatură. Oamenii ce-şi puneau 
credinţa într-o zeitate care considera fiinţele umane drept copii ai Lui 
- şi de ce era spiritul întotdeauna un el?; de ce renunțăm la logică, 
fiindcă, la urma urmelor, Dumnezeu nu are sex, nu? — aşadar oamenii 
care credeau în El se autoamăgeau. Adoratorii lui Dumnezeu or fi fost 
inteligenţi, însă mintal, sufereau. Rotiţele din acea zonă a creierului 
dedicată religiei erau puse pe poziţia de aşteptare, dar se roteau. Ori 
circuitul religiei fusese deconectat de la restul intelectului. 

Aceasta era o analogie nefericită. Oamenii îşi foloseau mintea 
pentru a justifica fenomenul non-intelectiv, bazat doar pe emoţii, ce se 
numea religie. Adeseori în mod strălucit. Dar, în ce-o privea pe ea, 


fără folos. 

— Vei dormi, o preveni Piscator. Bun. Dacă o să ai nevoie de mine, 
n-ai decât să mă cauţi. 

— Nu eşti doctor, spuse ea. De ce, mă rog?... 

— Eşti puternică. Şi cu toate că uneori te porţi prosteşte, proastă nu 
eşti. Noapte bună. 

— Noapte bună. 

El se înclină grăbit şi ieşi, închizând uşa în urmă. Dădu să strige 
după el, dar se răzgândi. Vroia să-l întrebe ce făcuse în preajma 
colibei ei, descoperind-o astfel, dar era prea târziu. Şi nici nu avea 
importanţă. Şi totuşi... ce căutase acolo? Voise s-o seducă? Violul ieşea 
din discuţie, desigur. Era mai solidă decât el şi chiar dacă era maestru 
în arte marţiale, nici ea n-ar fi stat cu mâinile în sân. Pe de altă parte, 
situaţia lui ca ofiţer de zbor ar fi fost grav ameninţată dacă l-ar fi 
acuzat de aşa ceva. 

Nu, nu venise s-o seducă sau s-o violeze. Nu lăsa impresia că ar fi un 
astfel de om. În altă ordine de idei, indiferent cum s-ar fi purtat, nu 
toţi voiau acelaşi lucru? Ba nu, avea un aer... Detesta folosirea acelui 
termen imprecis şi neştiinţific: vibrații — dar asta era. Însă nu unele 
care să aibă lungimea de undă clasificată drept „dăunătoare”. 

Abia acum îşi dădu seama că el nu o rugase să-şi descrie trăirile. 
Dacă ar fi fost curios, ar fi reuşit să nu se dea de gol. Simţise, probabil, 
că ea va vorbi din proprie iniţiativă dacă ar fi vrut să retrăiască 
detaliile împreună cu el. Era un bărbat foarte sensibil, foarte delicat. 

Ce însemna însă acel atac îngrozitor din partea lui Jack? Se temea 
de el, de bărbaţi, în general? De sexul tare? De sex în sine, când 
căpăta contur masculin? Nu putea crede aşa ceva. Dar iluzia? 
Autoamăgirea? Apariţia? Revelase anumite sentimente distructive şi 
de ură. Nu doar faţă de bărbaţi în general şi de Jack în special. Îi 
dăduse foc, dar se arsese şi se violase singură -— într-un anumit sens. 
Ceea ce nu avea înţeles. Doar nu voia instinctiv să fie violată. Doar o 
femeie cu mintea bolnavă ar dori aşa ceva. 

Se ura pe sine? Răspunsul era: da, uneori. Dar cui nu i se întâmpla 
asta? 

Câtva timp mai târziu se prăbuşi într-un somn adânc. La un moment 
dat îl visă pe Cyrano de Bergerac. Duelau cu spade. Vârful rotit al 
armei o orbea şi, după ce îi aruncă lama în sus, el făcu un salt în faţă 
şi o împunse drept în burtă. Se uitase uimită către lama ce se retrăgea, 
însă din rană nu-i ţâşnea sânge. În schimb, pântecele i se umflă, 
ţuguindu-se, şi apoi din tumoare ieşise un mic pumnal. 

Contactul neaşteptat cu apa rece îl trezi cu totul pe Burton. Vreme 


de o clipă rămase sub luciul apei şi, pe întuneric, nu-şi dădu seama 
încotro să înoate pentru a ieşi la aer. 

Nu putea afla decât într-un sigur fel. După patru mişcări din braţe 
simţi presiunea asupra timpanelor crescând. Inversându-şi poziţia, 
înotă în direcţia socotită opusă. După părerea lui, se deplasa orizontal, 
însă apăsarea scăzu şi tocmai când începu să se teamă că nu-şi va mai 
putea reţine respiraţia, ieşi la suprafaţă. 

În acelaşi timp, simţi o lovitură surdă în ceafă şi aproape că-şi 
pierdu iarăşi cunoştinţa. În mişcare, atinse cu mâna un obiect şi se 
agăţă de el. Deşi nu putea vedea nimic în ceața aceea, simţi lucrul care 
îl menținea în plutire. Un buştean mare. 

În jur era un adevărat balamuc: urlete, strigăte, un glas în preajma 
lui, cerând ajutor. De îndată ce-şi reveni în simţiri, dădu drumul 
buşteanului şi înotă spre femeia aflată în primejdie. Când se mai 
apropie, recunoscu vocea lui Loghu. După câteva mişcări, ajunse la ea, 
îndeajuns de aproape ca să-i vadă slab conturul feţei. 

— Nu te speria, o sfătui el. Sunt eu, Dick! 

Loghu îl apucă de umeri şi se scufundară amândoi. Se opuse, 
îndepărtând-o de el, apoi o prinse din spate. 

Loghu spuse ceva în limba ei maternă, tokariana. Îi răspunse în 
aceeaşi limbă: 

— Nu intra în panică. N-o să păţim nimic. Gâfâind, Loghu spuse: 

— M-am prins de ceva. N-o să mă duc la fund. 

Îi dădu drumul şi pipăi prin apă. Un alt buştean. Coliziunea 
desprinsese buştenii din partea anterioară. Dar unde erau vasul şi 
pluta? Şi unde se aflau el şi Loghu? 

Se părea că amândoi căzuseră prin gaura făcută când legăturile 
dintre buştenii plutei se rupseseră. Dar curentul dusese deja partea 
intactă lovind-o de stânci, strivind totul în cale. Fuseseră purtaţi pe 
după turlă şi acum pluteau în derivă? 

Dacă aşa stăteau lucrurile, se aflau în vălmăşagul de buşteni şi 
bucăţi provenite din vapor. El şi Loghu se izbeau mereu de lemne. 

Ea gemu: 

— Cred că mi-am rupt piciorul, Dick. Mă doare rău. Buşteanul de 
care stăteau agăţaţi era foarte gros şi lung, capetele fiind atât de 
depărtate, încât nu le vedeau prin ceaţă. Trebuiră să-şi înfigă unghiile 
în scoarţa aspră. Nu se mai puteau ţine de el multă vreme. 

Deodată, prin ceața cenuşie răzbătu glasul lui Monat: 

— Dick! Loghu! Sunteţi acolo? 

Burton scoase un strigăt şi, un moment după aceea, ceva lovi ritmic 
în buştean. Îl izbi peste degete, făcându-l să urle de durere şi să 
alunece în apă. Se zbătu să se agate iar, şi atunci, ca un şarpe atacând, 
capătul unui par ţâşni din ceaţă. Îi şterse obrazul stâng. Puțin mai la 
dreapta şi l-ar fi năucit sau i-ar fi spart ţeasta. Se apucă de el şi strigă 


să fie tras afară. 

— Şi Loghu e aici, spuse el. Fiţi atenţi cu parul acela! 

Monat îl târî până la marginea plutei, unde Kazz îl scoase din apă 
opintindu-se o singură dată. Apoi Monat împunse din nou bezna cu 
parul. O clipă mai târziu, o aduseră şi pe Loghu. Era semiconştientă. 

— Aduceţi nişte haine şi înfofoliţi-o bine. Să aibă căldură, îl rugă el 
pe Kazz. 

— Aşa vom face, Burton-nag, spuse omul de Neanderthal. Se 
întoarse şi dispăru înghiţit de ceaţă. Burton rămase aşezat pe suprafaţa 
udă şi netedă a plutei. 

— Unde-s ceilalţi? Alice a păţit ceva? 

— Sunt toţi aici, în afară de Owenone, explică Monat. S-ar părea că 
Alice şi-a rupt câteva coaste. Frigate s-a rănit la un genunchi. Cât 
despre vapor, l-am pierdut. 

Până să-şi revină din starea de şoc, văzu lumina câtorva torţe. Se 
apropiau, aruncând lumină cât să-i poată vedea pe oameni. Erau vreo 
zece, scunzi, bruneţi, cu ochi mari şi nasul coroiat, îmbrăcaţi din cap 
până-n picioare în ţesături vărgate în nenumărate culori. Singurele lor 
arme erau nişte cuțite din cremene, ţinute în teci. 

Unul dintre ei vorbi într-o limbă despre care Burton crezu că e 
emitică. Dacă avea dreptate, aparţinea unei forme antice a respectivei 
familii de limbi. Nu reuşea să înţeleagă decât puţine cuvinte. Vorbi în 
esperanto, iar necunoscutul îi răspunse la fel. 

Urmă un scurt dialog. Desigur, omul de cart adormise fiindcă se 
îmbătase. Supravieţuise căderii din turn în momentul ciocnirii plutei 
de insulă, antrenându-l şi pe cel pe care Burton îl văzuse urcând. 

Cel de-al doilea om nu avusese acelaşi noroc. Îşi frânsese gâtul şi 
murise. Cât privea şansa pilotului, ea îl părăsise, Fusese azvârlit este 
bord de tovarăşii săi mânioşi. 

Zgomotele puternice ca de moară, auzite de Burton înainte de 
ciocnirea vaporului, fuseseră provocate de izbirea prorei, ce avea 
forma unui V, de docuri şi de rocile dure aflate pe plajă. Drept 
urmare, legăturile din piele de peşte care fixau buştenii plesniră; totuşi 
porţiunea în V absorbise o mare parte a şocului, împiedicând pluta să 
se sfărâme în bucăţi. 

O secţiune a părţii dinspre mal fusese smulsă, însă corpul 
ambarcaţiunii o împinsese înainte. Această învălmăşire de buşteni 
masivi pintenase Hagiul II, strivindu-l. 

Burton fusese azvârlit în faţă de ciocnirea cu stânca, apoi căzuse 
înapoi pe punte, după care fusese basculat şi alunecase în apă. 

Membrii echipajului fuseseră norocoşi că scăpaseră cu viaţă. Ba nu, 
trebuia să ţină seama de dispariţia lui Owenone. 

Aveau de aflat multe lucruri. Pentru moment, era cazul să se ocupe 
de răniţi. Îşi croi drum către locul în care zăceau ceilalţi, în lumina 


făcliilor. Alice îşi întinse braţele spre el, dar scoase un țipăt când o 
îmbrăţişă. 

— Nu mă strânge, spuse ea. Mă doare într-o parte. 

Un bărbat se apropie de el şi-i spuse că primise sarcina de a se 
ocupa de ei. Câţiva oameni de pe plută duseră femeile, în vreme ce 
Frigate, sprijinit de Kazz, porni şchiopătând şi gemând. Începuse deja 
să se lumineze, aşa că putură vedea ceva mai departe. După ce 
parcurseră aproximativ 61 de metri, se opriră în faţa unei colibe mari 
din bambus, acoperită cu frunze ale arborelui-de-fier. Aceasta era 
fixată pe plută cu ajutorul unor frânghii din piele, legate la fiecare 
capăt de tacheţi prinşi în găuri făcute în buşteni. 

În interiorul colibei se afla o platformă din piatră pe care ardea un 
foc mic. Răniţii fură aşezaţi în apropiere, pe paturi din lemn de 
bambus. Ceaţa se mai ridicase. Lumina crescuse şi tresăriră auzind un 
zgomot brusc amintind de explozia simultană a o mie de obuze de tun. 
Indiferent de câte ori ar fi auzit acest sunet, tot erau luaţi prin 
surprindere. 

Pietrele-potir îşi sloboziseră energia. 

— Azi am pierdut micul dejun, spuse Burton. Cu o mişcare bruscă, 
înălţă capul din pământ. Dar potirele? Le-a luat cineva? 

— Nu, s-au pierdut o dată cu vasul, îl anunţă Monat. Faţa i se crispă 
de tristeţe şi începu să plângă tăcut. Owenone s-a înecat! 

Se priviră în lumina focului. După încercarea prin care trecuseră, 
chipurile lor erau încă palide; chiar şi aşa, se albiră când îşi dădură 
seama de pierderea potirelor. 

Câţiva gemeau. Burton înjură. Şi lui îi părea rău de Owenone, însă 
de acum încolo el şi membrii echipajului său erau cerşetori, ajungând 
la mila altora. Mai bine mort decât lipsit de potir; în vremurile de 
altădată, cei care şi le pierdeau puteau să-şi pună capăt zilelor, şi 
adesea chiar o făceau. În ziua următoare se trezeau, departe de 
prieteni şi pereche, dar măcar aveau propria sursă de mâncare şi 
bunuri de lux. 

— Păi, vom mânca peşte şi pâine din ghindă, îi încuraja Frigate. 

— Tot restul vieţii? exclamă Burton, rânjind. Asta ar putea ţine o 
veşnicie. 

— Încercam să văd latura optimistă a situaţiei, spuse americanul. 
Deşi chiar şi aşa e cam albastră. 

— Ce-ar fi să rezolvăm lucrurile pe măsură ce apar? spuse Alice. 
Deocamdată, aş vrea să vadă cineva ce-i cu coastele mele şi-s convinsă 
că şi Loghu ar prefera să-i fixeze cineva osul fracturat. 

Bărbatul care-i condusese aici îi îngriji pe răniţi. După ce termină şi 
durerile pacienţilor se mai potoliseră cu bucăţi de gumă de visat, 
plecă. Burton, Kazz şi Monat îl urmară. Soarele alunga ultimele 
rămăşiţe de ceaţă — peste câteva minute aveau să se risipească cu 


totul. 

Scena era înfiorătoare. Întreaga provă a plutei, în formă de V, se 
desfăcuse când vârful ei lovise plaja, iar partea de babord se strivise 
de un colţ al turlei. Docurile şi ambarcaţiunile populaţiei gonopo 
zăceau sfărâmate, îngropate undeva sub munţii de buşteni eşuaţi pe 
plajă. Partea cea mai mare a plutei intrase pe plajă şi pătrunsese cel 
puţin 13 metri pe uscat. Câteva sute de oameni, o parte dintre plutaşi, 
stăteau pe marginea epavei, discutând aprins, dar fără a face altceva, 
mai constructiv. 

Spre stânga, aduşi de curent, buştenii se îngrămădiseră în zidul 
vertical al turlei. Nici urmă de Hagiul II sau de Owenone. Speranţa lui 
Burton, de a putea recupera măcar câteva potire, se vădea irealizabilă. 

Privi în susul şi-n josul plutei. Cu toate că-şi pierduse porţiunea din 
faţă, încă era imensă. Probabil că avusese cel puţin 200 de metri 
lungime şi 122 lăţime în partea centrală. Şi pupa avea forma unui V. 

În centru se afla obiectul mare, rotund şi negru pe care-l văzuse 
plutind deasupra cetii. Reprezenta capul unui idol de peste 9 metri 
înălțime. Întunecat, scund şi urât, el domina întreaga plută. Stătea cu 
picioarele încrucişate, iar şira spinării avea denivelări de mărimea 
şopârlelor. Capul era de demon, ochii albaştri larg deschişi privind fix, 
gura rânjită expunând numeroşi dinţi de peşte-rechin. 

Aceştia, bănui Burton, fuseseră scoşi de la un peşte-balaur şi fixaţi 
cu gumă de culoare stacojie. 

În mijlocul burii uriaşe se găsea o gaură rotundă. În interiorul ei se 
vedea o vatră din piatră pe care ardea o grămăjoară de lemne. Fumul 
se ridica prin corp şi se vălătucea prin urechile ca de liliac ale idolului. 

În faţă, aproape de marginea plutei, turnul de cart zăcea pe o parte, 
având suporturile retezate de la bază din cauza forţei coliziunii. Lângă 
el stătea întins un cadavru. 

Ici şi colo se vedeau unele construcţii mari şi altele mici printre ele. 
Câteva se prăbuşiseră, iar una masivă stătea într-o rână. 

Numără zece catarge înalte, cu pânze rectangulare, şi douăzeci mai 
mici, cu velaturi aurice. Toate velele erau strânse. 

De-a lungul copastiei se aflau numeroase stelaje pentru bărci de 
diferite dimensiuni. 

În spatele idolului se găsea cea mai impunătoare construcţie. 
Presupuse că era locuinţa căpeteniei ori templu. Ori şi una şi alta. 

Deodată se auzi ţiuit de trompete şi duruit de tobe. Văzând oamenii 
mergând şuvoi către clădirea impunătoare, Burton hotărî să li se 
alăture. Oamenii se strânseră între idol şi construcţie. Rămase în 
ultimele rânduri de unde auzea ce se petrecea şi, în acelaşi timp, putea 
examina statuia. O zgârietură făcută pe ascuns cu un cuţit din 
cremene îl convinse că era făcută din lut ars acoperit cu vopsea 
neagră. Se întrebă de unde procuraseră aceşti oameni vopsea pentru 


corp, ochi şi gingii, căci spre marea întristare a artiştilor, pigmenţii se 
găseau greu. 

Căpetenia, sau preotul-şef, era mai înalt decât ceilalţi, însă Burton îl 
depăşea cu un cap. Purta o capă şi un kilt cu dungi roşii, negre şi 
albastre, precum şi o coroană din lemn de stejar cu şase colţuri. Ţinea 
în mâna dreaptă un toiag lung de păstor, făcut din acelaşi lemn. Vorbi 
de pe o platformă aflată în faţa intrării în clădire, gesticulând mereu 
cu toiagul, fulgerându-i pe cei prezenţi cu ochii negri şi focoşi, şi 
rostind o avalanşă de vorbe din care Burton nu pricepu o iotă. După 
aproape jumătate de oră, omul coborî de pe podium, iar mulţimea se 
împrăştie în grupuri. 

Unii merseră pe țărm şi adunară buştenii care se desprinseseră din 
proră, apoi îi îngrămădiră pe puntea principală. Alţii se deplasară spre 
partea din spatele tribordului, unde prora în formă de V se unea cu 
corpul ambarcaţiunii. Ridicară nişte vâsle uriaşe şi le fixară în 
furcheţi. Apoi, ca un pâlc de sclavi de la galere, mişcându-se în ritmul 
dat de o tobă, începură să vâslească. 

Era evident că încercau să rotească prora, astfel încât curentul să 
lovească ambarcaţiunea dintr-o parte şi să o urnească din loc. Imediat 
ce pluta ar fi avut o parte suficient de mare a tribordului expusă 
curentului, ea se putea roti şi desprinde de insulă. 

Aceasta era teorie, însă practica o infirmă. Trebuia mai întâi ca 
buştenii să fie îndepărtați, după care era nevoie de folosirea unei 
pârghii în partea frontală pentru a o îndepărta de plajă. 

Burton dorea să discute cu căpetenia, însă aceasta se afla în partea 
din faţă a idolului făcând temenele şi rostind o incantaţie către el. 
După atâtea călătorii, Burton învățase că era primejdios să întrerupă 
un ritual religios. 

Făcu un ocol, oprindu-se să privească bărcile din buşteni ciopliţi, 
canoele şi micile ambarcaţiuni cu pânze aflate în rastele sau pe 
glisiere, de-a lungul copastiei plutei. Apoi îşi vârî nasul prin clădirile 
mari. Majoritatea aveau uşile baricadate pe dinafară. Asigurându-se că 
nu-l vedea nimeni, intră în câteva. 


Două dintre ele erau magazii pentru peşte uscat şi pâine din ghindă. 
Una gemea de arme. O alta era atelier în care se aflau două bărci 
cioplite, pe jumătate terminate, precum şi cadrul din lemn de pin al 
unei canoe. După o vreme, aceasta avea să fie acoperită cu piele de 
peşte. În cea de-a cincea clădire se îngrămădiseră tot soiul de obiecte: 
cutii pline cu inele din stejar pentru negoţ, oase spiralate şi coarne de 
peşte, mormane de tobe din piele de peşte sau de om, fluturi din lemn 
de bambus, harfe cu coarde din maţ de peşte, ţeste transformate în 
cupe, frânghii din fibre de bambus sau piele de peşte, maldăre de 
intestine uscate de peşte-balaur, potrivite pentru vele, lămpi din piatră 
pentru arderea uleiului de peşte, cutii cu ruj de buze, vopsele pentru 
machiaj, marijuana, țigarete, trabucuri, brichete (toate păstrate, 
neîndoielnic, pentru a fi oferite la schimb sau drept tribut), 
aproximativ cincizeci de măşti rituale şi multe altele. 

Când pătrunse în cea de-a şasea clădire, nu-şi putu reţine un 
zâmbet. Aici se păstrau potirele. Cilindrii înalţi şi cenuşii fuseseră 
aşezaţi pe rastele din lemn, aşteptându-şi proprietarii. Numără trei 
sute cincizeci. Câte unul pentru fiecare dintre cei aproximativ trei sute 
douăzeci de plutaşi; însemna că treizeci prisoseau. 

O cercetare care-i luă câteva clipe îl lămuri că toate, în afara celor 
treizeci, aveau etichete cu nume. Restul aveau nişte şnururi legate de 
mânerele de la partea superioară, iar capetele erau fixate de mici 
tablete din lut ars, pe care se vedeau inscripţii cuneiforme. Acestea 
reprezentau numele posesorilor. Cercetă câteva dintre semnele 
incizate care arătau la fel ca acelea pe care le văzuse în fotocopiile 
unor documente babiloniene şi asiriene. 

Încercă să ridice capacele câtorva dintre cilindrii etichetaţi, însă nu 
reuşi, bineînţeles, probabil din cauza unui mecanism care împiedica 
deschiderea de către altă persoană decât proprietarul. Existau diverse 
teorii privind această operaţiune, una dintre ele fiind că un dispozitiv 
dinăuntrul potirului detecta câmpul electric al posesorului şi activa 
mecanismul de deblocare. 

În schimb, potirele nemarcate erau de un alt tip, numit „papigratis” 
de unii vorbitori de limbă engleză. 

Când cei treizeci şi şase de miliarde de morţi se treziseră tineri şi 
întregi la trup de-a lungul imensului Fluviu, descoperiseră şi un potir 
personal alături de ei. În acelaşi timp, fiecare dintre pietrele-potir avea 
în adâncitura ei centrală câte un potir. Acesta fusese pus la dispoziţie 
de către resuscitatori pentru a le arăta noilor cetățeni cum 
funcţionează potirele. 

Fiecare piatră scuipase flăcări, iar atunci când tunetele şi fulgerele 
încetaseră, oameni curioşi se cățăraseră pe ea pentru a vedea ce se afla 
în potirele lăsate acolo. Capacele erau ridicate şi arătau privitorilor ce 
conţineau. Minunea minunilor, bucuria bucuriilor! Interiorul avea 


spaţii pe care se aflau farfurii şi căni conţinând alimente şi diferite 
bunătăţi. 

Data următoare când pietrele îşi descărcaseră energia, pe ele se 
aflau potirele personale, iar acestea se umpluseră cu tot ce era 
trebuincios, dar chiar şi aşa mulţi se plânseseră că nu era destulă 
varietate, fiindcă, prin natura sa, omul niciodată nu va fi mulțumit. 

Papigratis deveniseră foarte valoroase; oamenii deveneau brute, 
furau şi ucideau ca să pună mâna pe ele. Dacă o persoană poseda un 
potir şi un papigratis, ea avea de două ori mai multă hrană şi bunuri 
de lux decât s-ar fi cuvenit. 

Burton nu posedase niciodată aşa ceva, iar acum, pe rafturile din 
faţa lui erau treizeci. 

Problema potirelor pierdute era rezolvată - dacă reuşea să-l 
convingă pe marele şef să se despartă de ele. La urma urmei, pluta lui 
era răspunzătoare de pierderea vasului şi a potirelor. Rămăsese dator 
echipajului de pe Hagiul II. 

Deocamdată, el şi membrii echipajului fuseseră trataţi cu respect. 
Burton se gândi la alte grupuri întâlnite, care n-ar fi făcut pentru ei 
altceva decât să-i azvârle peste bord - asta după violarea tuturor 
femeilor şi supunerea bărbaţilor la sodomie. 

Cu toate astea, pesemne că exista o limită a ospitalităţii plutaşilor. 
Potirele papigratis nu erau nicidecum pe degeaba. Probabil că grupul 
le furase. Indiferent cum ar fi intrat în posesia lor, le păstrau pentru 
situaţii extreme, cum ar fi înlocuirea celor pierdute ori pentru a le 
oferi drept tribut în cazul când întâlneau vreun grup ostil extrem de 
puternic. 

Burton părăsi clădirea, baricadă uşa în urma sa şi-şi continuă 
plimbarea dus pe gânduri. Dacă i-ar cere căpeteniei şapte potire, se 
putea lovi de un refuz. Asta l-ar face bănuitor pe individ, care ar 
instala pază în jurul tuturor clădirilor. Fără a mai pune la socoteală că 
s-ar putea înfuria la gândul că există hoţi la bord şi le-ar cere, politicos 
ori în alt fel, să părăsească pluta. 

Trecând pe lângă idol, Burton văzu că şeful îşi terminase rugăciunea 
şi se îndrepta către insulă. Era evident că voia să supravegheze 
activitatea ce se desfăşura acolo. 

Hotărî să aducă neîntârziat vorba despre potire. N-avea rost să mai 
amâne. 

Celui care stă pe noadă şi norocul i se-nnoadă. 

Numele lui original era Mutu-Sha-Ili, ceea ce însemna „omul lui 
Dumnezeu”, însă pentru vorbitorii de esperanto rămăsese Metusael. 
Altfel spus, Matusalem. 


Delirând vreme de o clipă, Burton se întrebă dacă îl întâlnise pe cel 
ce slujise de model pentru venerabilul patriarh din Vechiul Testament. 
Nu. Metusael era babilonian şi nici nu auzise vreodată de evrei decât 
la trezirea pe Lumea Fluviului. Pe Pământ fusese inspector al 
grânarelor, iar aici devenise întemeietorul şi capul unei noi religii şi 
comandantul uriaşei plute. 

— Într-o noapte, cu mulţi ani înainte, în timpul unei furtuni, pe 
când dormeam, în vis mi-a apărut un zeu, pe nume Rushhub. Nu 
auzisem niciodată de el, însă mi-a zis că fusese cândva un zeu atot- 
puternic al strămoşilor mei. Urmaşii lor îl uitaseră şi nu exista decât 
un sătuc de la marginea împărăției unde era venerat. Dar zeii nu mor, 
cu toate că pot căpăta alte forme sau nume, iar el trăise în visurile 
multor oameni vreme de nenumărate generaţii. Acum hotărâse că 
venise vremea să părăsească lumea viselor. De aceea mi-a spus că 
trebuie să merg pretutindeni pentru a propovădui credința în 
Rushhub. Aveam să strâng laolaltă un grup de credincioşi şi să 
construiesc o plută uriaşă, cu care să-i duc pe oamenii mei în josul 
Fluviului. După mulţi ani, probabil peste câteva generaţii, aşa cum le 
ştiam pe Pământ, vom ajunge la capătul Fluviului, unde el se varsă 
într-un hău de la picioarele munţilor care înconjoară această lume. De 
acolo vom trece prin lumea subterană — o peşteră mare şi întunecoasă 
— apoi vom ieşi la o mare cu ape sclipitoare ce înconjoară un tărâm 
unde vom trăi în pace şi fericire alături de zei şi zeițe. Înainte de a 
lansa pluta pe Fluviu trebuia să facem o statuie a zeului Rushhub şi s- 
o aşezăm pe plută pentru a o venera ca simbol al lui. Să nu spui, ca 
alţii, că suntem idolatri, care iau simbolul drept trupul zeului însuşi. 

Burton socoti că individul era nebun, dar se feri să i-o spună în faţă. 
El şi echipajul său căzuseră în mâinile unor fanatici. 

Din fericire, zeul îi spusese lui Metusael că enoriaşii săi nu trebuie 
să facă rău nimănui decât în legitimă apărare. Cu toate astea, ştia din 
propria-i experiență că noţiunea de „legitimă apărare” putea fi 
interpretată de persoane sau grupuri în funcţie de interese. 

— Rushhub însuşi mi-a zis că înainte de a pătrunde în tărâmul 
subteran, trebuie să spargem idolul în bucățele şi să le azvârlim în 
Fluviu. Nu ne-a explicat de ce. S-a mărginit să precizeze că vom 
înţelege când vom ajunge la peşteră. 

— Foarte bine, îl aprobă Burton. Dar sunteţi răspunzători de 
distrugerea vasului nostru. Pe de altă parte, ne-am pierdut potirele. 

— Îmi pare rău de voi, dar nu vă pot ajuta prea mult. Ce vi s-a 
întâmplat reprezintă voinţa lui Rushhub. 

Burton se simţi îndemnat să-l plesnească peste ochi. Reţinându-şi 
furia, spuse: 

— Trei dintre oamenii mei sunt grav răniţi. Ne-aţi putea da măcar o 
barcă să ajungem la mal? 


Metusael îl fulgeră cu ochii lui negri şi furioşi, apoi făcu un gest 
către insulă. 

— Acolo e malul şi tot acolo găsiţi şi hrană. Mă voi îngriji ca răniții 
voştri să fie transportaţi cu grijă şi vă vom da nişte peşte uscat şi pâine 
din ghindă. Până atunci însă, te rog să nu mă mai deranjezi cu 
rugăminţi. Am de lucru. Trebuie să repunem pluta în stare de plutire. 
Rushhub mi-a spus că sub nici un motiv nu trebuie să zăbovim în 
călătoria noastră. Dacă pierdem prea mult timp, s-ar putea să găsim 
porţile către tărâmul zeilor închise pe vecie. Atunci vom rămâne să 
jelim în faţa lor, căindu-ne zadarnic pentru lipsa noastră de credinţă şi 
hotărâre. 

În acel moment, Burton se socoti îndreptăţit să comită orice faptă. 
Aceşti oameni îi erau datori, iar el nu le datora nimic. 

Metusael se îndepărtase. Apoi se opri brusc şi arătă către Monat, 
care tocmai ieşise din clădire. 

— Ce e acela? 

Burton se apropie de el şi-i explică: 

— Acela e un om din altă lume. El şi semenii lui au sosit de pe o 
stea aflată departe de Pământ. S-a întâmplat la o sută de ani după 
moartea mea, adică probabil patru mii de ani după ce-ai murit tu. A 
venit cu intenţii paşnice, dar pământenii au descoperit că poseda un... 
drog care putea împiedica îmbătrânirea. I-au cerut să le încredinţeze 
secretul, însă el a refuzat, spunând că pământenii şi aşa aveau destule 
probleme cu suprapopularea. Pe de altă parte, nici unei persoane nu 
trebuie să i se acorde şansa de a trăi etern decât dacă merită. 

— Atunci greşea, îl contrazise Metusael. Zeii ne-au dat şansa de a 
trăi veşnic. 

— Da, într-un fel. Şi totuşi, potrivit religiei voastre, doar un grup 
restrâns de oameni, adică aceştia de pe plută, vor deveni cu adevărat 
nemuritori. Am dreptate? 

— Mi se pare greu, spuse Metusael. Dar asta e situaţia, şi cine 
suntem noi să întoarcem pe o parte şi pe alta dorinţele şi căile zeilor? 

— Întâmplarea face, totuşi, ca noi să aflăm ce doresc zeii doar prin 
intermediul fiinţelor umane care vorbesc în numele lor. Încă n-am 
întâlnit omul de ale cărui motive şi metode să nu mă îndoiesc. 

— Cu atât mai nechibzuit din partea ta. 

— În afară de asta, urmă Burton zâmbind ca să-şi ascundă mânia, 
arcturanii, Monat şi semenii lui au fost atacați de pământeni. Au fost 
ucişi dar, înainte de a se stinge din viaţă, Monat i-a făcut să moară pe 
aproape toţi oamenii de pe Pământ. 

Se opri. Cum să-i explice acestui ignorant că arcturanii îşi lăsaseră 
nava-mamă pe orbită circumterestră? Şi că Monat îi transmisese un 
semnal radio, iar ea proiectase un fascicul energetic de o asemenea 
frecvenţă încât nu muriseră decât oamenii? 


Nici el nu înţelegea pe deplin, fiindcă pe vremea sa nu existaseră 
lucruri precum radioul sau navele spaţiale. 

Metusael rămăsese cu ochii holbaţi. Privind din nou către Monat, 
spuse: 

— E mare vrăjitor? El a ucis toţi oamenii aceia prin propriile puteri? 

Vreme de o clipă, lui Burton îi veni în minte ideea de a se sluji de 
presupusele puteri vrăjitoreşti ale lui Monat drept mijloc de 
convingere. Dacă-l ameninţa pe acest om, poate reuşea să-i smulgă o 
barcă şi potirele. Dar, deşi ignorant şi dement, Metusael nu era 
nicidecum prost. Va întreba de ce nu împiedicase Monat distrugerea 
vasului Hagiul II şi rănirea tovarăşilor săi, dacă era un vrăjitor atât de 
desăvârşit. De asemenea, putea să-l întrebe pe Burton la ce-i mai 
trebuia o ambarcaţiune dacă Monat era în stare să le ofere tuturor 
putinţa de a zbura prin aer. 

— Da, i-a ucis, întări Burton. Apoi s-a trezit pe malul Fluviului, 
neştiind motivele. Uneltele lui vrăjitoreşti au rămas pe Pământ, bine- 
înțeles. Cu toate astea, el spune că într-o bună zi va descoperi 
materialele trebuincioase pentru a-şi face altele şi-şi va recăpăta 
puterile, devenind la fel de atotputernic. Iar atunci, toţi cei care l-au 
sfidat şi batjocorit vor avea motive întemeiate să se teamă de el. 

Merita să-l pună pe gânduri pe Metusael, care spuse cu un surâs: 

— Până atunci... 

Burton pricepu. Până atunci, pluta va fi departe. 

— În plus, Rushhub îşi va apăra supuşii. Zeii sunt mai puternici 
decât oamenii, chiar decât demonii din stele. 

— În cazul ăsta, de ce Rushhub n-a împiedicat accidentul? vru să 
ştie Burton. 

— Nu ştiu, dar sunt sigur că-mi va apărea într-un vis şi-mi va spune. 
Supuşilor lui Rushhub nu li se întâmplă nimic fără motiv. 

Metusael îi întoarse spatele şi plecă. Burton reveni în clădire să-şi 
vadă echipajul. În clipa când dădu să păşească înăuntru, Kazz tocmai 
ieşea. Îşi dezbrăcase toate hainele în afara kiltului. Arătându-şi trupul 
musculos, scund, cu oase puternice şi păros. Mergea cu capul aplecat 
în faţă, scoțând în evidenţă gâtul ca de taur. Fruntea îi era mică şi 
teşită; ţeasta lungă şi îngustă; faţa, lată. Arcadele îi erau masive, ca 
nişte întărituri osoase care-i încadrau ochii căprui-închis şi inteligenţi. 
Nasul turtit avea nări largi. Fălcile proeminente făceau ca buzele 
subţiri să-i iasă în evidenţă. Mâinile puternice păreau în stare să 
transforme pietrele în pulbere. 

În ciuda înfăţişării înspăimântătoare, pe vremea lui Burton, nimeni 
din East End-ul londonez nu ar fi întors capul după el dacă l-ar fi 
văzut îmbrăcat. 

Numele lui întreg era Kazzintuitruaahemss. În limba lui maternă, asta 
însemna Bărbatul-Care-A-Ucis-Colţul-Alb. 


— Ce s-a întâmplat, Burton-naq? 

— Tu şi Monat veniţi cu mine. 

Când ajunseră în colibă, îi întrebă pe ceilalţi cum se simțeau. Alice 
şi Frigate spuseră că puteau păşi, dar de alergat, nici vorbă. Starea lui 
Loghu era evidentă. Nu simţea dureri fiindcă i se administrase gumă 
de visat, dar nu avea să-şi revină pe deplin decât peste patru-cinci zile. 
Atât îi trebuia unui os pentru a se suda la loc. Viteza fantastică de 
însănătoşire se datora unor elemente necunoscute, ţinând probabil de 
ceva aflat în hrană. 

Indiferent de cauze, oasele se întremau, dinţii şi ochii pierduţi 
creşteau la loc, muşchii rupţi şi carnea arsă se refăceau, toate cu 
iuţeală care îi uimise cândva pe locuitorii de pe Fluviu. Acum nimeni 
nu mai lua asta în seamă. 

Burton abia apucă să le explice situaţia că apărură doisprezece 
oameni înarmaţi. Căpetenia lor spuse că primise poruncă să-i 
escorteze până pe insulă. Doi soldaţi o aşezară pe Loghu pe o targă şi 
o duseră afară. Sprijinit de Monat şi Kazz, Frigate şchiopătă după ei. 
Îşi croiră drum cu destulă dificultate prin învălmăşeala de buşteni şi 
ajunseră la mal. Aici fură întâmpinați de localnicii ganopo, cu toţii 
înfuriaţi, dar neputincioşi. 

Soldaţii o depuseră pe Loghu într-o colibă, apoi plecară. Înainte de 
asta însă, căpetenia lor îl avertiză pe Burton să nu se mai apropie 
cumva de plută, el sau vreunul din membrii echipajului său. 

— Iar dacă nu ne supunem? întrebă Burton cu voce puternică. 

— Veţi fi azvârliţi în Fluviu. Probabil cu o piatră legată de picioare. 
Atotputernicul Rushhub ne-a spus să nu vărsăm sânge decât în 
legitimă apărare. Dar n-a menţionat nimic despre  înecarea 
duşmanilor. 

Cu puţin timp înaintea descărcării energetice a pietrelor-potir, 
Burton primi peşte uscat şi pâine din făină de ghindă. 

— Metusael a zis că astea or să vă ţină în viaţă până puteţi prinde 
peşte şi face pâine. 

— Îmi rezerv plăcerea de a-i transmite personal recunoştinţa 
noastră, îi spuse Burton căpeteniei. S-ar putea ca totuşi să nu-i placă 
modul în care o voi face. 

— Asta a fost o simplă lăudăroşenie, ori pui la cale un fel de 
răzbunare? vru să afle Monat. 

— Nu-mi stă în fire să mă răzbun, îl lămuri Burton. Nu vreau, totuşi, 
să rămânem fără potire. 

Trecură două zile. Partea frontală a plutei rămăsese tot pe uscat. 
Aglomerarea de buşteni fusese dispersată, iar pluta împinsă câţiva 
metri către apă. Aceasta era o treabă anevoioasă, istovitoare, întreaga 
populaţie a plutei, mai puţin conducătorul ei, se opintea în partea din 
faţă, folosind buşteni mai mici drept pârghii. De la răsăritul soarelui 


până la apus, din sute de gâtlejuri se ridica spre cer echivalentul 
babilonian al îndemnului „Hei rup! Unu-doi-trei, hei rup!” 

Fiecare dintre aceste opinteli reuşea să împingă pluta imens de grea 
cel mult cu un milimetru. Uneori, pietrele prinse sub marginea din 
faţă a plutei alunecau puţin, iar aceasta din urmă, împinsă de curentul 
apei, urca înapoi pe plajă. Alteori, penele zburau din locul lor şi atunci 
se alegea praful de toţi centimetrii câştigaţi. 

Cum vântul bătea din aval, pânzele de pe catarge erau desfăşurate. 
Metusael spera că vântul dinspre amonte le va oferi truditorilor vreun 
avantaj. Teoria ar fi dat roade dacă n-ar fi existat stânca aceea ca o 
turlă, care devia aproape toată briza. 

Până în dimineaţa celei de-a treia zile, pluta fusese împinsă înapoi 
spre apă doar cu aproximativ un metru. Într-un asemenea ritm, ar mai 
fi fost necesare şapte zile de trudă. 

În acest timp, oamenii ganopo nu statură cu mâinile în sân. 
Nereuşind să împrumute o ambarcaţiune de la Metusael, trimiseră 
patru înotători puternici până pe celălalt mal, unde explicară cum 
stăteau lucrurile şi primiră cu împrumut o mică barcă. Se întoarseră 
cu o flotilă formată din douăzeci de bărci încărcate cu mai-marii 
statului local şi cu cei mai pricepuţi luptători. Şeful cel mare, un 
shawnee înalt, evalua situaţia din ochi, apoi se sfătui cu căpeteniile 
ganopo. 

Urmară discuţii îndelungi, plângeri ale localnicilor, se oferiră o serie 
de sfaturi şi Burton luă cuvântul. Le povesti despre proviziile mari de 
bunuri de pe plută, omiţând cu bună ştiinţă să aducă vorba despre 
potirele prisoselnice, şi sugeră că babilonienii s-ar lipsi probabil de 
unele dintre rezerve dacă localnicii le-ar oferi oameni care să pună 
pluta în stare de plutire. 

Căpetenia shawnee socoti că ideea era bună. Vorbi cu Metusael, 
care se arătă politicos, dar refuză ajutorul. 

Nemulțumit, indianul shawnee reveni pe insulă. 

— Coroiaţii aceia nu prea au minte, conchise el. Nu-şi dau seama că 
le putem lua totul fără să le mai lăsăm nimic? Au distrus 
ambarcaţiunile şi docurile ganopo şi n-au oferit nici o recompensă. Au 
scufundat vasul străinilor, care au plătit cu tutun şi băutură pentru a 
procura lemnul şi au trudit un an ca să-l construiască. Au provocat 
moartea unui membru al echipajului. De asemenea, i-au făcut pe 
străini să-şi piardă potirele. Fără potir, omul e ca şi mort. 

— Şi ce oferă ei în schimb? Nimic. Îi batjocoresc pe ganopo şi pe 
străini. Sunt oameni răi şi merită o pedeapsă pe măsură. 

— Ca să nu mai vorbim de nepreţuitele bunuri pe care căpetenia şi 
acoliţii lui le obţin, murmură Burton în engleză către Monat. 

— Ce-ai spus? întrebă căpetenia. 

— Îi spuneam amicului meu, omul din stele, că dovedeşti mare 


înţelepciune şi ştii să deosebeşti binele de rău. Că ceea ce le veţi face 
năsoşilor va fi drept şi binemeritat, iar marele spirit vă va surâde. 

— Limba ta exprimă multe lucruri în puţine cuvinte. 

— Limba poporului meu nu are sensuri duble. 

„Să mă ierte Dumnezeu pentru remarca asta”, gândi Burton. 

Deşi căpetenia shawnee nu le spuse ce intenţiona să facă, lui Burton 
îi era limpede că punea la cale o incursiune în forţă. Probabil chiar în 
acea noapte. 

Îi convocă pe ceilalţi în coliba sa. 

— Nu mai fiţi aşa de abătuţi. Cred că până la urmă vom avea potire 
şi nu vom ajunge cerşetori. Trebuie, totuşi, să acţionăm chiar în 
noaptea asta. Loghu, Pete, Alice, ce ziceţi de ideea mea? Aveţi chef de 
puţină mişcare? De-o adevărată aventură? 

Cei trei îi spuseră că puteau merge. Deocamdată le era imposibil 
doar să alerge. 

— Prea bine. Iată cum vom proceda, în caz că nu aveţi vreo obiecte. 
Şi chiar dacă aveţi, tot vom trece la acţiune. 

La masa de seară avură peşte şi pâine, pe care le detestară chiar 
înainte de a lua prima îmbucătură. Localnicii ganopo se arătară, 
totuşi, amabili şi le dădură câteva țigarete şi alcool pe săturate. Până 
să revină în colibă, chipurile pentru odihna de noapte, Burton dădu o 
raită pe plajă. Babilonienii se aflau deja în colibe, ori, strânşi în mici 
grupuri, stăteau de vorbă în faţa lor. După trei zile de chinuri grele şi 
fără mari progrese, erau morţi de oboseală şi aveau să adoarmă 
curând. Toţi, mai puţin paznicii rânduiţi de-a lungul plutei. Aceştia 
urmau să-şi aprindă torţe din pin îmbibate în ulei de peşte şi să umble 
de colo-colo la lumina lor, aşteptându-şi schimbul. 

Grupurile cele mai numeroase erau la capătul din faţă al plutei. 
Metusael îi aşezase acolo pentru a fi sigur că oamenii lui Burton nu 
vor încerca să se strecoare să le fure din bunuri. Cât se plimbă, 
bruneţii scunzi îl urmăriră îndeaproape. El le zâmbi şi le făcu semne 
cu mâna. Ei nu-i răspunseră la salut. 

Considerând că văzuse cum stăteau lucrurile, Burton reveni la coliba 
sa. În drum, trecu prin dreptul căpeteniei ganopo, care stătea în faţa 
colibei şi fuma dintr-o pipă mică din lut, oferită de orice potir o dată 
pe an. 

Burton se lăsă pe vine lângă el. 

— O, căpetenie, spuse, cred că pe plutaşi îi aşteaptă o mare surpriză 
în această noapte. 

Omul îşi scoase pipa din gură şi întrebă: 

— Ce vrei să spui? 


— Căpetenia oamenilor de pe malul nordic ar putea să pornească în 
fruntea unei expediţii împotriva lor. Ai auzit ceva despre intenţiile 
lui? 

— Nici o vorbă. Marea căpetenie a shaawanwaaki nu mi se 
destăinuie. Cu toate astea, nu m-ar surprinde ca el şi războinicii lui să 
nu mai tolereze jignirile şi insultele îndurate din partea năsoşilor. 

— Dacă ar întreprinde raidul la care faci aluzie, când crezi că ar 
ataca? 

— Demult, când shaawanwaaki se războiau cu oamenii de pe malul 
sudic, obişnuiau să traverseze Fluviul cu puţin timp înainte de 
crăpatul zorilor. La ora aceea, norii fiind încă deşi, nimeni nu-i putea 
vedea apropiindu-se. Curând după debarcare, soarele apărea şi norii se 
destrămau sub razele calde. Abia atunci atacau. 

— Aşa am gândit şi eu, recunoscu Burton. Cu toate astea, mă 
frământă un amănunt. E uşor să traversezi un fluviu sau un lac mic pe 
ceaţă şi să nimereşti pe partea cealaltă. Dar insula asta e mică şi le va 
veni greu s-o găsească pe întuneric. Adevărat, turnul de piatră e foarte 
înalt, însă atacatorii se vor afla în ceaţă şi nu-l vor zări. 

Căpetenia îndesă jarul din pipă şi spuse: 

— Asta nu e grija mea. 

— Pe turn există o brână, reluă Burton. E situată cu faţa spre malul 
nordic, dar o ieşitură din piatră i-ar împiedica pe plutaşi s-o vadă. Tot 
astfel, n-ar zări nici un foc de recunoaştere, care ar rămâne vizibil 
chiar şi pe ceaţă pentru oricine s-ar apropia de insulă dinspre nord. De 
aceea unii dintre oamenii tăi au trudit cărând lemn de bambus şi pin 
până sus? 

Căpetenia rânji. 

— Eşti curios ca un motan şi ai ochi de şoim. I-am promis căpeteniei 
shaawanwaaki să nu scot o vorbă despre treaba asta. 

Burton se ridică. 

— Înţeleg. Mii de mulţumiri pentru ospitalitatea voastră, chiar dacă 
nu vom mai avea prilejul să ne vedem. 

— Dacă nu pe lumea asta, poate pe cealaltă. 

Somnul veni greu. După ce se frământă şi se suci de pe o parte pe 
alta. Rămase surprins când se trezi scuturat de Monat. Se eliberă din 
strânsoarea degetelor arcturanului şi se ridică din pat. Originar de pe 
o planetă care efectua o rotaţie completă în jurul axei tot în douăzeci 
şi patru de ore, Monat avea un ceas biologic de invidiat. Burton se 
bizuise pe el că-i va trezi la momentul potrivit. 

Se mişcară cu fereală, discutând cu glas scăzut şi băură cafea 
solubilă. Cristalele, un dar din partea insularilor, degajau căldură când 
se dizolvau în apă. 

După ce analizară planul încă o dată, ieşiră să se uşureze. Coliba era 
aşezată destul de sus, deasupra cetii, iar asta le îngădui să vadă 


sclipirea slabă de pe turnul de piatră. Oamenii tribului shaawanwaaki 
o vor putea zări chiar şi pe ceaţă. Nici nu aveau nevoie de mai mult. 

Frigate şi Burton erau singurii îmbrăcaţi complet când Hagiul se 
scufundase. Ceilalţi însă, aveau straie primite de la ganopo. 
Înveşmântaţi din cap până-n picioare, porniră prin ceaţă. Burton trecu 
în frunte, ţinând-o de mână pe Alice, ea pe Frigate şi aşa mai departe, 
până la ultimul. Bizuindu-se pe un simţ neobişnuit de orientare, îi 
conduse către mal. Acum puteau vedea licărirea torţelor în lumina 
neclară. 

Burton îşi scoase cuțitul din cremene. Kazz avea o bâtă pe care şi-o 
confecţionase din lemn de pin cu ajutorul unui cuţit împrumutat de la 
un ganopo. Cuţitul lui Frigate trecuse în posesia femeii din 
Neanderthal, Besst. Restul rămaseră neînarmaţi. 

Burton porni precaut înainte, până ajunse la marginea plutei, între 
torțele aranjate de-a lungul ei rămăsese loc suficient pentru a se 
strecura nevăzut. Continuă să se deplaseze până când ieşi din câmpul 
vizual şi auditiv al paznicilor. Aşteptă ca ceilalţi, unul după altul, să-l 
ajungă din urmă. 

— Asta a fost partea uşoară, îi lămuri el. De aici încolo, până vom 
da de o altă torţă, orbecăim. Mi-am fixat în minte locul unde se află 
clădirile şi bărcile, dar pe ceața asta... ei bine, urmaţi-mă. 

În ciuda asigurărilor date celorlalţi, bâjbâi o vreme. Apoi, brusc, în 
faţa lui apăru silueta uriaşă şi întunecată a idolului, având un foc în 
pântecele golit. Rămase neclintit o clipă, calculând numărul 
aproximativ de paşi de la statuie până la clădirea unde se găseau 
potirele. 

— Văd nişte lumini spre dreapta, îl avertiză Kazz. Ţinându-se 
departe de torţe, Burton îi conduse pe ceilalți până distinseră pereţii 
pătrăţoşi şi acoperişul conic al magaziei. Din faţa clădirii răzbăteau 
vocile paznicilor care vorbeau cu glas scăzut şi băteau când şi când 
din picioare. După ce ocoliră prin spate, Burton se opri pe cealaltă 
latură. 

Ajuns aici, scoase de sub haine un colac de frânghie din piele 
împrumutat de la căpetenia ganopo, care nu-l întrebase la ce avea de 
gând s-o folosească. Asemenea colaci aveau şi Monat şi Frigate. Burton 
legă capetele între ele, făcând o singură frânghie. Lăsând-o pe Alice să 
ţină de un capăt, el dispăru în întuneric împreună cu Frigate, Monat, 
Loghu şi Kazz. Ştia că la capătul plutei, exact în faţa magaziei, se afla 
un stelaj cu bărci. De astă dată se apropie de ţintă fără să mai şovăie. 

Avertizându-i pe toţi să se mişte prudent şi în tăcere, desprinse o 
canoe mare de pe rastel. Putea transporta zece oameni şi, deşi făcută 
din lemn uşor de pin şi piele de peşte, era foarte solidă. 

După ce o aşezară pe apă şi-i fixară padelele, toţi, mai puţin Loghu, 
se întoarseră. Ea trebuia să vegheze ca nu cumva canoea să fie luată 


de apă. 

Mergând de-a lungul frânghiei, reveniră numaidecât la magazie. 

Abia ajunseseră când Kazz mormăi şi spuse: 

— Vin şi alţii! 

Flăcările torţelor deveniră vizibile. 

— Se schimbă paznici! îi linişti Burton. 

Fură nevoiţi să dea ocol clădirii, fiindcă cei patru oameni înarmaţi 
veneau spre ei. 

Burton privi spre cer. Era doar o năzărire, ori ceața se mai subţiase, 
luminându-se? 

Aşteptară şi, în ciuda aerului rece şi umed, pe unii îi trecură 
sudorile. Gărzile schimbară câteva cuvinte şi, judecând după hohotele 
de râs, cineva spusese probabil o glumă, apoi cei ieşiţi din schimb le 
urară noapte bună celorlalţi. Torţele dovediră că doi mergeau spre 
locuinţele din partea posterioară a plutei. Ceilalţi doi merseră în 
direcţie opusă, făcându-i pe invadatori să se retragă neîntârziat. 

Urmărindu-i de după un colţ, Burton spuse: 

— Se despart. Kazz, crezi că poţi pune mâna pe unul dintre ei? Cele 
două torţe aproape că dispăruseră când Burton o văzu pe una căzând 
la pământ. O clipă mai apoi cineva o ridică, şi lumina deveni tot mai 
puternică pe măsură ce se apropia de ei. 

Burton îşi mutase deja grupul din spatele clădirii. Nu voia ca 
paznicul să treacă prin dreptul lor şi să vadă torţa. 

Kazz îşi dăduse gluga pe spate. Dinţii lui mari cât nişte pietre de 
moară sticliră în lumina flăcărilor. Într-o mână ţinea sulița grea din 
lemn de stejar, cu vârf lung din corn de peşte, pe care o luase de la 
paznic. La brâu avea o toporişca şi un cuţit din cremene, fixat într-un 
mâner din lemn. Pe acestea le dădu lui Frigate şi Alicei. Bâta lui trecu 
în mâna arcturanului. 

— Sper că nu l-ai ucis, şopti Monat. 

— Depinde de cât de rezistentă i-a fost ţeasta, se scuză Kazz. Monat 
se strâmbă. Manifesta un dezgust aproape bolnăvicios faţă de violenţă, 
deşi, în legitimă apărare, era un luptător de temut. 

— Te stânjeneşte cumva piciorul? îl întrebă Burton pe Frigate. Crezi 
că poţi arunca securea la fel de bine ca înainte? 

— Cred că da, îi răspunse acesta. Acum tremura, însă avea să-şi 
revină la izbucnirea bătăliei. Ca şi arcturanul, detesta brutalitatea. 

Burton le spuse ce aveau de făcut, apoi îi conduse pe Kazz şi pe 
Alice spre partea din față a clădirii. Restul ocoliră, ajungând pe 
cealaltă latură. 

Burton trase cu ochiul spre cei patru paznici care stăteau aproape 
unul de altul şi discutau. O clipă mai târziu, de după colţ apăru o 
torţă. Paznicii n-o observară decât prea târziu. Imediat ce băgă de 
seamă că ei se întoarseră spre purtător strigându-i ceva, Burton porni. 


Cu trăsăturile ascunse de glugă, uriaşul Kazz se apropie de ei înainte 
de a i se cere să stea locului. Paznicii îşi închipuiseră, probabil, că era 
vreunul dintre cei ieşiţi din schimb, întorcându-se din cine ştie ce 
motiv. 

Când descoperiră greşeala, era prea târziu. Kazz apucase sulița 
aproape de capăt şi, folosind-o ca pe o bâtă, lovi un paznic în gât. 

Având cuțitul în mâna stângă, Burton îl izbi în ceafă cu muchea 
palmei drepte pe un altul. Nu dorea să-l omoare şi-i poruncise 
sângerosului Kazz să nu folosească ascuţişul suliţei decât în caz de 
nevoie. 

Din întuneric, toporişca lui Frigate vâjâi răsucindu-se şi-l nimeri în 
piept pe al treilea paznic. Arma nu fusese aruncată cu suficientă 
precizie ori Frigate încercase să nu ucidă. Dacă aşa stăteau lucrurile, 
aruncarea se dovedise superbă. Toporişca nimerise cu partea boantă, 
nu cu tăişul, iar omul se prăbuşise pe spate, pierzându-și suflul. Până 
să-şi revină, Burton îl făcu să-şi piardă cunoştinţa cu o lovitură 
puternică, dată cu latul palmei în tâmplă. 

Monat atacă în acelaşi timp cu ceilalţi, astfel că cel de-al patrulea 
paznic se nărui lovit în cap. 

În momentele de tăcere ce urmară aşteptară să vadă dacă zgomotele 
luptei fuseseră auzite. Apoi ridicară torţele de pe punte, iar Burton 
deblocă uşa. Cei căzuţi fură târâţi înăuntru, unde Monat îi examină. 

— Foarte bine lucrat. Sunt în viaţă cu toţii. 

— Unii îşi vor reveni curând, constată Burton. Fii cu ochii pe ei, 
Kazz. 

Ridică torţa deasupra stelajului cu potire fără stăpân. 

— Nu mai suntem cerşetori. 

Şovăi. Să ia doar şapte potire? De ce nu pe toate treizeci? Cele 
suplimentare puteau fi schimbate pe lemn şi pânze pentru noua navă 
pe care aveau s-o construiască. 

Motoul său era Cinste, nu cinstiri, însă acum era vorba de răsplată, 
nu de hoţie. 

Dădu ordin ca fiecare să ia câte cinci potire. Puseră mânerul mare al 
unuia pe după gât, lăsându-l să atârne pe spate, şi-şi trecură braţele 
prin mânerele altor patru. După aceea ieşiră din magazie, baricadară 
uşa şi urmară frânghia din piele până la canoe. Lăsară torţele pe 
punte, în faţa clădirii. 

— N-ar fi momentul ca indienii să atace? întrebă Loghu. 

— Aş zice că au pierdut momentul, îi răspunse Monat. Îmbarcându- 
se pe canoe, se îndepărtară vâslind. Aveau ca destinaţie malul sudic, 
pe care intenționau să-l urmeze în amonte până înainte de apariţia 
zorilor. Pe Burton îl îngrijora prezenţa potirelor de prisos. Dacă-i 
vedeau cu ele, autorităţile locale puteau să le confişte. Chiar dacă nu 
s-ar fi întâmplat aşa, indivizi lacomi puteau încerca să le fure. 


Exista o singură modalitate de a le ascunde. Cele de prisos fură 
umplute cu apă. Tăiară bucăţi de frânghie şi legară un capăt de 
mânerul fiecăruia. Fixară celălalt capăt de rama ambarcaţiunii, 
trecând frânghia printr-o gaură făcută în bordajul din piele. 

Rezistenţa opusă la înaintare era considerabilă, dar, din fericire, se 
aflau aproape de mal. Poposiră la un complex de docuri din preajma 
unei pietre-potir şi legară canoea de un pilot aflat sub un doc. 

Se aşezară sub piatră şi aşteptară. O dată cu zorile, apărură şi zeci 
de oameni. Membrii grupului se prezentară şi cerură îngăduinţa de a 
folosi piatra. Cererea li se aprobă cu generozitate, întrucât localnicii 
de pe malul sudic erau paşnici. În realitate, se bucurau de prezenţa 
străinilor, o sursă de veşti şi de bârfe. 

Ceaţa se risipi. Burton urcă pe piatră şi privi spre turlă. Baza ei se 
găsea la 2,5 mile nautice, ceea ce, de la înălţime, plasa orizontul la 4 
mile depărtare. Descoperi clădirile mai mari şi idolul, însă flăcările pe 
care se aştepta să le vadă clocotind nu apărură. 

Pesemne că indienii shaawanwaaki nu le incendiaseră. La urma 
urmelor, poate doreau să păstreze pluta intactă până să fie dusă pe 
mal şi desfăcută bucăţi. Buştenii erau la mare preţ. 

În loc să-şi continue drumul în aceeaşi zi, Burton hotărî să le ofere 
oamenilor o binemeritată odihnă. În cursul după-amiezii sosi şi un 
grup de ganopo, între ei fiind şi căpetenia. Burton îl trase de limbă. 

Căpetenia pufni în râs. 

— Capsomanii aceia de indieni shaawanwaaki n-au nimerit pluta. 
N-au văzut focul, deşi nu-nţeleg cum se poate aşa ceva. În fine, au 
vâslit ore-n şir şi, când ceața s-a ridicat, s-au trezit că fuseseră purtaţi 
de curent cu cinci pietre mai la vale de insulă. Ce adunătură de 
neisprăviţi! 

— Babilonienii v-au spus ceva despre canoea lipsă? Ca să nu mai 
vorbim de paznicii pe care a trebuit să-i scărmănăm niţel? 

Consideră că era mai prudent să nu aducă vorba de potire. 
Căpetenia râse iar. 

— Da, au venit ca o furtună pe mal, înainte ca piatra să slobozească 
flăcări. Erau tare furioşi, dar n-au spus de ce. Ne-au cam maltratat, 
însă vânătăile şi insultele nu ne-au deranjat, fiindcă ne bucuram că v- 
aţi bătut joc de ei. Au cercetat insula de-a fir a păr, dar nu v-au găsit, 
bineînţeles. În schimb au descoperit focul şi ne-au întrebat ce-i cu el. 
Le-am spus că fusese un foc ritual. Nu m-au crezut. Cred că şi-au dat 
seama de adevăr. Nu trebuie să vă faceţi griji că vor trimite oameni 
după voi. Cu toţii, inclusiv Metusael, se chinuie să desprindă pluta de 
mal chiar azi. Se aşteaptă la un nou atac în cursul nopţii. 

Burton vru să ştie de ce nu atacau indienii la vreme de zi. Aceştia i- 
ar fi copleşit numeric pe babilonieni. 

— Fiindcă există un acord între statele din zonă de protejare a 


străinilor. Până acum, înţelegerea a fost respectată, din motive 
întemeiate. Celelalte state ar fi silite să pornească război împotriva 
agresorului. Cu toate astea, indienii sperau ca atacul să rămână secret. 
Dacă ar fi aflat cineva, ar fi afirmat că plutaşii refuzaseră să plătească 
pentru daunele ce ni le-au adus. Nu ştiu ce să cred. Pesemne că 
shaawanwaaki vor renunţa la idee. Totuşi, sunt mulţi printre ei care ar 
vrea să facă o incursiune doar ca să se mai distreze. 

Burton nu mai apucă să afle ce li se întâmplase babilonienilor. 
Hotărî să plece în aceeaşi zi. După ce porniră la drum, traseră potirele 
la bord, le goliră şi le aşezară pe fundul canoei. 


21 


După ce parcurseră 200 de kilometri, Burton descoperi o zonă 
potrivită pentru construcția unei ambarcațiuni. Decizia nu ținea seama 
doar de cantitatea de lemn disponibilă, fiindcă pretutindeni se găseau 
din belşug pini, stejari, tisă şi bambuşi. Mai greu le era să găsească 
cremene şi cuarţ pentru tăierea arborilor. Aceste zone fuseseră 
restrânse chiar dintru început, unele locuri arătându-se bogate, altele 
relativ sărăcăcioase, iar unele lipsite cu desăvârşire. Războaiele 
pornite pentru cremene constituiseră un lucru obişnuit în vremurile de 
odinioară. 

Substanțele minerale erau şi mai rare acum. Deşi dure, cremenea şi 
cuarțul se uzau şi de zăcăminte noi aproape că nu se auzise. Drept 
rezultat, sfârşitul anului 32 d.z.r. (după ziua resuscitării) marca, într- 
un fel, şi sfârşitul construcţiei de nave mari. Aşa se întâmplase cel 
puţin în statele prin care trecuse Burton şi era de presupus că situaţia 
se prezenta pretutindeni la fel. 

Zona în care poposiseră era una dintre puţinele care avea rezerve 
îndestulătoare. Localnicii, în majoritate algonquini pre-columbieni şi 
câţiva picţi din epoca pre-romană, cunoşteau bine valoarea pietrelor. 
Căpetenia lor, un menomini pe nume Oskas, se târgui aprig cu Burton. 
Într-un târziu, declară că ultimul preţ pe care-l accepta avea să fie de 
şapte mii de țigarete cu tutun, cinci sute cu marijuana, două mii cinci 
sute de trabucuri, patruzeci de pachete cu tutun de pipă şi opt mii de 
cupe cu băutură. Mai dădu de înţeles că ar dori să doarmă cu blonda, 
Loghu, cam la cinci zile o dată. În realitate, ar fi preferat asta în 
fiecare noapte, dar credea că celorlalte trei femei ale sale nu le-ar fi 
surâs această idee. 

Lui Burton îi trebui ceva timp să-şi revină, apoi spuse: 

— Asta depinde de ea. Nu cred însă că Loghu ori bărbatul ei se vor 
declara de acord. În fine, ne ceri mult prea mult. Nimeni din grupul 
meu nu va avea băutură sau tutun vreme de un an. 

Oskas ridică din umeri şi zise: 


— Păi, dacă nu merită, atunci... 

Burton convocă o întrunire a echipajului şi prezentă cererile lui 
Oskas. Kazz se opuse îndârjit. 

— Burton-naq, mi-am trăit viaţa pe Pământ, adică patruzeci şi cinci 
de veri, fără whisky sau tutun. Dar aici am devenit sclavul lor şi dac-ar 
trece o zi fără vreuna dintre ele, sunt gata, cum te exprimi tu, să mă 
sui pe pereţi. Ştii c-am încercat să mă las de amândouă şi, înainte de 
scurgerea unei săptămâni, eram pe punctul de a-mi tăia limba. Eram 
turbat ca un urs de peşteră căruia i-a intrat un ghimpe în labă. 

— Eu n-am uitat, întări Besst. 

— Dacă n-o să avem de ales, va trebui s-o facem, spuse Burton. Ori 
mâncăm numai bunătăţi, ori construim nava. Dar avem potirele de 
prisos. 

Se întoarse la Oskas şi, după ce fumară o pipă, trecură la negocieri. 

— Femeia cu păr galben şi ochi albaştri spune că singura porţiune 
cu care o să te alegi din trupul ei are să fie piciorul, dar şi pe acela va 
trebui să ţi-l extragi din fund, şi n-o să-ţi fie tocmai lesne. 

Oskas hohoti de râs şi se plesni peste coapsă. După ce-şi şterse 
lacrimile, spuse: 

— Mare păcat. Îmi plac femeile spirituale, dar cu măsură. 

— Din întâmplare, cu câtva timp în urmă am intrat în posesia unui 
potir suplimentar. Sunt gata să ţi-l dau în schimb pe un loc unde să ne 
construim vasul şi unde putem găsi materialele necesare. 

Oskas nu-l întrebă de unde-l avea, deşi, bineînţeles, îl bănuia pe 
Burton de furt. 

— Dacă-i aşa, atunci încheiem târgul, se declară el de acord. 

Se ridică. 

— Mă voi îngriji ca lucrurile să se aranjeze neîntârziat. Eşti sigur că 
blonda nu face pe năzuroasa? 

Căpetenia luă potirul la fortăreața ce adăpostea consiliul, 
adăugându-l celorlalte douăzeci şi trei aflate acolo. Acestea fuseseră 
strânse de-a lungul anilor spre bunăstarea lui şi a adjuncţilor săi. 

Aici, ca pretutindeni, aleşii voiau să fie siguri de privilegii alese. 

Le trebui un an ca să construiască un nou cuter. Când îl terminaseră 
pe jumătate, Burton hotărî să nu-i dea numele predecesorilor săi, 
Hagiul I şi, respectiv, II. Amândouă avuseseră însă un sfârşit nefericit 
şi, cu toate că nega asta, se dovedea superstiţios. După discuţii cu 
membrii echipajului, fură de acord că numele de Snark (Melco- 
rechinul) era potrivit. Alicei îi plăcu numele, având în vedere 
asocierea cu acela al lui Lewis Carroll, şi îi spuse lui Frigate că-l 
aproba. 

Zâmbind, ea recită un fragment din cuvântarea şefului de echipaj 
din Vânătoarea de Snark: 


„Şi când o hartă, ditai, a mării şi-a luat 


Pe care nu vedeau nici petic de uscat, 
Toţi marinarii, mândri, nespus s-au bucurat, 
Fiindcă doar astfel o pricepeau pe dat. 


Strigă deci şeful: «La ce bun mercator, 
Meridiane, poli, ori tropic cu pretenţii?» 
Iar oamenii-şi răcniră răspunsul într-un cor: 
«Dreptate ai, căci sunt simple convenţii. 


Deşi pe hărţi apar mici insule, strâmtori, 
Aceasta este albă, lipsită de contururi 

Şi căpitanului îi suntem, deci, recunoscători», 
Grăiră marinarii fără să stea pe gânduri.” 


Burton râse şi el, dar nu-şi dădu seama dacă nu cumva Alice îi 
insulta în mod indirect calităţile de căpitan. În ultima vreme nu se 
înțelegeau prea bine. 

— Să sperăm că voiajul pe noul vas nu va deveni un alt chin în opt 
crize! strigă Alice. 

— Ei bine, spuse Burton zâmbindu-i fioros, pristavul ăsta ştie 
destule ca să nu încurce bompresul cu cârma! Şi nici nu va exista 
paragraful 42 în regulamentul vasului, adăugă el. Nimeni nu are dreptul 
să vorbească omului de la cârmă. 

— Lucru decretat chiar de pristav în persoană, spuse Alice fără să 
zâmbească. Iar omul de la cârmă nu se va adresa nimănui. 

Se lăsă un moment de tăcere. Simţiră cu toţii încordarea dintre cei 
doi, şi păreau stânjeniţi, temându-se de o nouă izbucnire de mânie a 
căpitanului lor. 

Vrând să evite o asemenea situaţie, Monat pufni în râs şi spuse: 

— Mi-amintesc poezia aceea. M-a atras în mod special „Criza a 
Şasea, Visul Avocatului.” Staţi aşa, da, porcul era judecat fiindcă-şi 
părăsise cocina, iar Melco-rechinul, purtând robă şi perucă, îl apăra în 
instanţă. 


„Deşi acuza prea clar nu fusese rostită, 
Melco-rechinul pleda-n sala plină 
De ceasuri întregi: asistenţa uimită 

Habar nu avea de-a porcului vină”. 


Făcu o pauză, îşi dădu ochii peste cap şi spuse: 
— Mi-am adus aminte. Catrenul acela care m-a impresionat suna 
aşa: 


„Surâsu-mpietri în curând pe-al lor chip 
Când temnicerul le spuse spre luare-aminte, 
C-aşa o pedeapsă-i ca apa-n nisip, 


Căci porcul pierise cu mulţi ani 'nainte”. 


Râseră cu toţii şi Monat spuse: 

— Într-un fel, versurile acestea concentrează esenţa justiţiei terestre, 
măcar în litera ei, dacă nu chiar în spirit. 

— Sunt uimit, constată Burton, că în scurta şedere pe Pământ ai 
reuşit nu numai să citeşti atât de mult, ci şi să ţii minte foarte bine. 

— Vânătoarea de Snark e o poezie. Cred că poţi înţelege mai bine 
fiinţele umane prin intermediul poeziei şi ficţiunii decât prin aşa-zisa 
literatură-document. De aceea m-am deranjat s-o învăţ pe de rost. În 
orice caz, un prieten pământean mi-a dat-o. Spunea că e una dintre 
cele mai mari opere ale metafizicii cu care se putea lăuda omenirea. 
M-a întrebat dacă arcturanii aveau ceva care s-o egaleze. 

— Eşti sigur că nu te-a luat peste picior? întrebă Alice. 

— Sigur. 

Burton clătină din cap. Fusese un cititor împătimit şi avea o 
memorie aproape fotografică. Însă el trăise pe Pământ şaizeci şi nouă 
de ani, pe când Monat locuise acolo doar din 2002 până în 2008 d. Hr. 
Cu toate astea, cât voiajaseră împreună, Monat trădase cunoştinţe pe 
care o ființă umană nu le-ar fi putut acumula nici într-un secol. 

Discuţia se încheie, fiindcă venise vremea să vadă de construcţia 
vasului. Burton nu uitase, totuşi, de înţepătura Alicei. Redeschise 
subiectul când se pregăteau de culcare. 

Ea se uită la el cu ochi mari şi negri, care îşi găsiseră deja refugiul 
în altă lume. Bătea întotdeauna în retragere când el o ataca, iar asta îl 
făcea să-i crească furia până la punctul de fierbere. 

— Nu, Dick, nu-ţi aduceam insulte. Iar dacă-i aşa, am făcut-o fără 
să-mi dau seama. 

— Ba ai făcut-o în mod deliberat, aşa e? N-ai nici o scuză. Nu te poţi 
apăra susținând că nu ştii să te controlezi în privinţa asta. Ceea ce 
crede subconştientul te reprezintă în aceeaşi măsură ca şi gândirea 
conştientă. E chiar mai grav. Îţi poţi reprima gândurile conştiente, dar 
de fapt crezi ce vrea entitatea aceea misterioasă. 

Începu să păşească furios de colo-colo, iar în lumina slabă aruncată 
de focul scăzut chipul lui arăta ca al unui demon. 

— Isabel m-a venerat, şi totuşi nu s-a temut să se certe violent cu 
mine, spunându-mi-o de fiecare dată când considera că făcusem ceva 
greşit. Tu, însă... tu păstrezi resentimentele până devii infamă, dar 
niciodată nu spui lucrurilor pe nume. Asta agravează situaţia. O ceartă 
la cuțite, cu urlete şi strigăte, nu-i strică nimănui. E ca o furtună cu 
fulgere şi tunete, înspăimântătoare când se petrece; dar totul se 
limpezeşte când se isprăveşte. Necazul cu tine e că ai fost crescută 
pentru a deveni o doamnă. Niciodată nu trebuie să ridici glasul când 
eşti furioasă, trebuie să fii întotdeauna calmă, şi stăpânită, şi aşezată. 
Însă entitatea aceea ascunsă, acel al doilea creier, acea moştenire de la 


strămoşii noştri, maimuţele, sfârtecă barele cuştii. Şi, în acelaşi timp, 
rupe din tine. Dar tu, tu nu vrei să recunoşti nicicum! 

Alice îţi pierdu aerul visător şi porni să ţipe la el. 

— Eşti un mincinos! Şi nu mi-o mai da exemplu pe nevastă-ta! Parcă 
ne-am înţeles să nu mai punem soţii şi soaţele faţă-n faţă, dar tu o faci 
de fiecare dată ca să mă scoţi din sărite! Nu-i adevărat că-mi lipseşte 
pasiunea. Între toţi bărbaţii, tu trebuie s-o ştii cel mai bine, şi nu mă 
refer la pat. Dar eu nu mă înfurii pentru fiecare vorbuliţă şi întâmplare 
măruntă. Mă enervez doar când o cere situaţia. Când merită să-mi ies 
din ţâţâni. Tu, însă... eşti într-o permanentă stare de furie. 

— Asta-i o minciună! 

— Eu nu mint! 

— Să ne-ntoarcem la problemă, propuse el. Îmi pui la îndoială 
capacitatea de comandant? 

Ea îşi muşcă buzele, apoi spuse: 

— Nu-i vorba de cum conduci vasul sau cum îţi tratezi echipajul. 
Asta-i limpede pentru toată lumea, şi te pricepi. Nu, pe mine mă 
deranjează stăpânirea, mai bine zis, lipsa de stăpânire asupra 
propriilor emoţii. 

Burton se aşeză, spunând: 

— Hai să spunem lucrurilor pe nume. La ce te referi? 

Ea se mută cu scaunul, şi se aplecă în faţă, astfel încât rămaseră 
ochi în ochi. 

— În primul rând, nu suporţi să rămâi locului mai mult de-o 
săptămână. După ce trec trei zile, nu-ţi mai găseşti liniştea. În a şaptea 
zi, semeni cu un tigru care-şi măsoară cuşca în lung şi-n lat sau cu un 
leu ce se aruncă asupra gratiilor. 

— Scuteşte-mă de comparații zoologice, o invită el. Pe de altă parte, 
ştii că am stat într-un loc şi un an încheiat. 

— Da, când îţi construiai vasul. Când aveai de terminat un proiect, 
unul care să-ţi îngăduie să călătoreşti mai repede. Chiar şi atunci, tot 
făceai scurte călătorii, lăsându-ne pe noi să muncim. Tu trebuia să 
vezi ba una, ba alta, să verifici zvonuri, să studiezi obiceiuri ciudate, 
să mai descoperi vreo limbă pe care n-o ştiai. N-are importanţă ce 
scuze-ţi găseai. Trebuia să umbli. Ai o suferinţă-n suflet, Dick. E 
singura explicaţie pe care-o găsesc. Nu suporţi să rămâi mult într-un 
loc. Dar asta nu din pricina locului. Nici gând! Pe tine însuţi nu te 
suporţi. Trebuie să fugi ca să scapi de tine însuţi! 

Fl se ridică şi începu să umble nervos. 

— Deci tu susţii că nu mă suport pe mine însumi! Ce individ demn 
de milă! Nu se iubeşte, ceea ce-nseamnă că nimeni altcineva nu-l 
poate iubi! 

— Prostii! 

— Da, tot ce spui sunt simple prostii! 


— Prostia e-n tine, nu în ceea ce zic! 

— Dacă nu mă suporţi, de ce nu pleci? 

În timp ce lacrimile îi brăzdau obrajii, Alice spuse: 

— Te iubesc, Dick! 

— Dar nu îndeajuns ca să-mi suporţi neînsemnatele excentricităţi, 
aşa e? 

Ea îşi azvârli braţele spre cer. 

— Neînsemnate? 

— Simt nevoia de a călători. Şi ce dacă? Ai continua să mă sâcâi 
dacă aş avea vreo suferinţă fizică, să zicem herpes la picioare? 

Ea zâmbi fugar. 

— Nu, ţi-aş spune să te tratezi. Dar nu e vorba doar de o pornire, 
Dick. Parc-ai fi constrâns s-o faci. Se ridică şi-şi aprinse o ţigară. 
Fluturându-i-o pe sub nas, continuă: Uită-te la asta. Pe Pământ, în 
epoca în care am trăit, n-aş fi îndrăznit să fumez, nici măcar nu mi-ar 
fi trecut prin minte. O doamnă nu făcea aşa ceva. Mai ales una al cărei 
soţ aparţinea nobilimii, al cărei tată era episcop al bisericii anglicane. 
Şi nici n-ar fi blestemat sau băut fără măsură. Şi nici nu i-ar fi trăsnit 
prin cap să facă baie goală în văzul lumii! Şi totuşi, uite-mă, Alice 
Pleasance Liddell Hargreaves de la proprietatea Cuffnells, o doamnă 
bine crescută din înalta societate, făcând toate astea şi multe altele şi 
mai şi. Printre altele, ei bine, în pat fac lucruri la care romanele 
franţuzeşti pe care bărbatul meu le citea cu atâta interes nici măcar n- 
ar fi făcut aluzie. M-am schimbat. Tu de ce nu poţi? Ca să-ţi spun 
adevărul, Dick, m-am săturat de călătorii, de mişcare continuă, 
prizonieră pe un vas mic, neştiind niciodată ce-mi va aduce ziua de 
mâine. Nu-s laşă, ştii asta. Dar aş vrea să găsesc un loc unde lumea să 
vorbească englezeşte, unde oamenii să-mi semene, unde să fie pace, să 
mă pot aşeza, prinzând rădăcini. M-am săturat de călătoria asta eternă! 

Burton era mişcat de lacrimile ei. Îi puse mâna pe umăr şi spuse: 

— Şi ce putem face? Eu trebuie să merg mai departe. Uite, dra... 

— Draga mea Isabel? Nu-s ea. Sunt Alice. Te iubesc, Dick, dar nu-s 
umbra ta, urmându-te oriunde te-ai duce, prezentă unde-i lumină, 
absentă unde-i beznă, un simplu element de decor. 

Se ridică să stingă ţigara pe jumătate fumată într-o scrumieră din lut 
ars. Întorcându-se către el, spuse: 

— Dar nu-i numai asta! Mai există ceva care mă supără nespus. Mă 
doare că nu ai deplină încredere în mine. Ai un secret, Dick, un secret 
foarte ascuns şi întunecat. 

— Poate-mi spui tu care e, fiindcă eu nu-l ştiu. 

— Nu minţi! Te-am auzit vorbind în somn. E-n legătură cu Eticii 
aceia, nu? În anii cât ai lipsit, ţi s-a întâmplat ceva despre care n-ai 
scos o vorbă către nimeni. Te-am auzit bolborosind despre alveole, 
despre cele şapte sute şaptezeci şi şapte de sinucideri. Şi-am auzit şi 


nişte nume pe care, treaz, nu le menţionezi. Loga. Thanabur. Mai 
vorbeşti şi despre Ecs şi despre necunoscutul misterios. Cine sunt 
aceşti oameni? 

— Doar cel ce doarme singur poate păstra un secret, conchise 
Burton. 

— De ce nu-mi poţi spune? N-ai încredere în mine, după atâţia ani? 

— Aş face-o dac-aş putea. Dar ar fi prea primejdios pentru tine. 
Crede-mă, Alice, n-am spus nimic fiindcă trebuie să tac. Spre binele 
tău. Nu mai insista. N-o să cedez, şi-o să-mi ies din pepeni dacă vei 
continua să mă interoghezi. 

— Prea bine. Dar în noaptea asta să-ţi ţii mâinile acasă. 

Trecu multă vreme până să adoarmă. La un moment dat se trezi, 
dându-şi seama că vorbise în somn. Alice stătea în capul oaselor şi-l 
privea fix. 

Pe jumătate beat, ca de obicei, Oskas îl vizită pe Burton la ora 
prânzului. Pe Burton nu-l deranja asta, mai ales că omul îi dădu o 
piele conţinând cel puţin doi litri de bourbon. 

— Ai auzit zvonurile despre vaporul cel mare şi alb care vine din 
josul Fluviului? întrebă căpetenia indiană. 

— Doar un surd n-ar fi aflat, îi răspunse Burton şi trase o duşcă 
zdravănă din whisky. Avea un iz de vin şi se duse ca uns pe gâtlej, 
nemaifiind nevoie să-l dilueze cu apă. Dar potirele oricum dădeau tot 
ce era mai bun. 

— Haa! făcu el, apoi continuă: Mi-e greu să dau crezare poveştilor. 
După cum e descris, vasul e propulsat de zbaturi. Asta ar însemna că 
are motoare făcute din fier. Nu cred că cineva ar putea strânge atâta 
minereu cât să fabrice motoare mari. Mai mult chiar, am mai auzit că 
şi corpul e din metal. Pe toată planeta asta nu găseşti atâta metal din 
care să faci un vas mare. Dacă-i aşa mare cum se zvoneşte. 

— Te-ndoieşti de toate, constată Oskas. Asta face rău la ficat. Şi 
totuşi, dacă zvonurile se adeveresc, atunci vaporul va sosi şi aici într-o 
bună zi. Aş vrea să am unul ca el. 

— Tu şi un milion de alţii ca tine. Dar dacă cineva poate face un 
asemenea lucru, atunci are şi arme din fier, probabil chiar arme de 
foc. N-ai văzut niciodată aşa ceva, deşi ai şi tu câteva bombe cu praf 
de puşcă. Armele de foc sunt tuburi din metal care pot azvârli 
proiectile de metal la mari distanţe. Unele dintre ele pot trage atât de 
repede, încât nimeni nu apucă să slobozească nici măcar o săgeată 
înainte de a fi lovit de zece ori. Mai sunt şi tunurile. Tuburi uriaşe care 
aruncă bombe mari mai departe decât munţii de colo. Prin urmare, îţi 
dai seama că or fi încercat şi alţii să ia vaporul şi au pierit înainte de a 


se apropia de el cât să tragă o săgeată. Pe de altă parte, dacă l-ai avea, 
ce-ai face cu el? Pentru a funcţiona, un asemenea vas are nevoie de 
oameni pricepuţi. 

— Din aceştia se mai găsesc, spuse Oskas. Tu, de pildă. L-ai putea 
face să meargă? 

— Probabil. 

— Te-ar tenta să mă ajuţi? Ţi-aş fi recunoscător. Ai fi primul dintre 
subşefi. 

— Nu sunt războinic, spuse Burton. Şi nici lacom. Totuşi, de dragul 
conversaţiei, să zicem că m-ar interesa. Uite cum aş proceda. 

Oskas rămase fermecat de planul complicat, dar fantezist, propus de 
Burton. Când plecă, promise că-i va mai trimite nişte whisky. Trebuia 
să continue această discuţie. Zâmbind cu gura până la urechi, Oskas se 
îndepărtă bălăbănindu-se pe picioare. 

Burton îl socotea pe marele şef drept un flecar fără leac. Cu toate 
astea, nu-l deranja să-l mai poarte cu vorba. Asta îl va face să se simtă 
bine. 

Adevărul era că Burton avea planurile lui. 

Dacă zvonurile se adevereau, atunci vasul constituia un mijloc mai 
rapid de călătorie decât orice ambarcaţiune cu pânze. Într-un fel sau 
altul, voia să ajungă la bord. Nu prin forţă, ci prin şiretenie. Marele 
necaz era că nu vedea cum îşi putea realiza planul. 

În primul rând, se putea ca vasul să nu oprească în această zonă. Pe 
de altă parte, probabil că nu avea loc pentru alţi pasageri. Şi în sfârşit, 
de ce ar vrea căpitanul să-l primească şi pe el în echipaj? 

În restul zilei rămase tăcut, cufundat în gânduri. După ce se culcă, 
stătu întins multă vreme, luând în calcul toate posibilităţile. Se gândi, 
între altele, să accepte planul lui Oskas. Apoi, în ultima clipă, îl putea 
trăda. Asta l-ar fi ajutat să intre în grațiile căpitanului. 

Respinse ideea aproape instantaneu. În primul rând, chiar dacă 
Oskas era rapace şi trădător, el, Burton, s-ar simţi dezonorat dacă l-ar 
trăda. În al doilea, aproape sigur aveau să fie răniţi sau ucişi oameni 
de-ai lui Oskas. Nu voia să fie făcut răspunzător pentru asta. 

Nu, trebuia găsită altă cale. Succesul ei depindea de oprirea vasului 
ori de distragerea atenţiei celor de la bord. Nu ştia cum să procedeze 
dacă el avea să treacă pe acolo în cursul nopţii. Se va descurca el 
cumva. 

Zâmbind, adormi. 

Trecură două luni. Peste o săptămână, urma lansarea la apă a lui 
Snark. Între timp, se înmulţeau veştile despre vasul cu zbaturi care se 
apropia. Acestea veneau pe calea tobelor, a fumului, a focului şi a 
semnalelor prin oglinzi din mică. Punându-le cap la cap, Burton îşi 
alcătuise în minte o imagine a vasului. Era pesemne mai mare decât 
orice vapor de pe Mississippi. Făcut din metal, fără îndoială, se 


deplasa cu cel puţin 15 mile, adică 24 de kilometri pe oră. Uneori, 
după spusele oamenilor, mersese de două ori mai iute. Calculele erau 
brute, bineînţeles, fiindcă nici unul dintre observatori nu avusese 
cronometru. Dar secundele puteau fi numărate în vreme ce vasul 
trecea de la o piatră-potir la alta. 

Din primele relatări, Burton făcuse presupunerea că vaporul era cu 
aburi. Ultimele mesaje, totuşi, afirmau că el se aproviziona rareori cu 
lemn. Acesta slujea unui cazan care încălzea apă pentru duşuri şi 
producea abur pentru mitraliere. Burton nu putea înţelege cum erau 
propulsate gloanţele de către aburi. Monat sugeră că arma utiliza un 
sistem de sincronizare pentru împingerea proiectilelor în ţeava în care 
era eliberat un jet de abur sub presiune la intervale regulate. 

Motoarele vaporului foloseau energia electrică obţinută de la 
pietrele-potir, când acestea se descărcau. 

— Atunci n-au folosit doar oţel, ci şi cupru pentru bobinajul 
motoarelor electrice, concluziona Burton. De unde au obţinui atâtea 
metale? 

— Vaporul ar putea fi în principal din aluminiu, spuse Frigate. Iar 
aluminiul se foloseşte pentru bobinare, deşi nu are calităţile cuprului. 

Informaţiile curgeau. Vasul avea numele înscris pe ambele laturi, cu 
caractere romane, scrise cu negru. Rex Grandissimus. Latinescul pentru 
„Cel Mai Măreţ Rege”, adică cel mai impunător prin purtare sau stil de 
viaţă. Potrivit informatorilor, comandantul său nu era altul decât fiul 
lui Henric al II-lea al Angliei şi al Eleonorei, cea care divorțase de 
Ludovic al VII-lea al Franţei, fiica Ducelui de Aquitania. Regele Ioan, 
poreclit Fără-de-Ţară, era căpitan. După ce faimosul lui frate, Richard 
Inimă-de-Leu, murise, loan devenise Joannes Rex Angliae et Dominus 
Hiberniae etc. Dobândise o reputaţie atât de proastă, încât exista o lege 
nescrisă în rândul familiilor de viţă regală din Anglia potrivit căreia 
nici un moştenitor la tron nu avea să mai primească numele de Ioan. 

Imediat ce aflase numele căpitanului, Burton o anunţase pe Alice. 

— Unul dintre strămoşii tăi comandă vaporul cu zbaturi. Poate 
facem apel la sentimentele de familie şi-l convingem să ne ia la bord, 
deşi, din câte spune istoria, se pare că nu şi-a iubit prea mult 
neamurile. A condus o revoltă împotriva propriului său tată şi se zice 
că şi-a ucis nepotul, pe Arthur, pe care Richard îl numise moştenitor la 
tron. 

— N-a fost deloc mai rău decât alţi regi ai vremii, susţinu Alice. Şi a 
făcut şi unele lucruri bune, în ciuda părerii proaste a oamenilor. A 
introdus reforma monetară, a sprijinit întărirea marinei, a făcut tot ce- 
a putut pentru dezvoltarea comerţului, a încheiat construcţia podului 
Londrei. De asemenea, a fost unul dintre puţinii monarhi ai timpului 
cu preocupări intelectuale. Citea cărţi în latină şi istorii franţuzeşti în 
limba poporului şi oriunde mergea, îşi lua cu el biblioteca. Cât 


priveşte respingerea de către el a Magnei Charta, evenimentul a 
căpătat proporţii nedorite. Revolta baronilor nu era în interesul 
oamenilor de rând; nu reprezenta o mişcare democratică. Baronii 
voiau privilegii speciale pentru ei înşişi. Libertatea pentru care luptau 
ei era libertatea de a-şi exploata supuşii fără să întâmpine opoziţia 
regelui. A luptat din greu împotriva lor şi a purtat războaie ca să 
menţină provinciile franceze sub stăpânirea coroanei britanice. Dar nu 
avea cum să evite toate astea; moştenise conflictele de la tatăl şi 
fratele său. 

— Bravo! exclamă Burton. Îl faci să treacă drept sfânt. 

— Departe de asta. Dar a ţinut mult mai mult la Anglia, la 
bunăstarea poporului său, decât orice rege dinaintea lui. 

— Pesemne că ai citit şi te-ai gândit mult la el. Părerile tale se bat 
cap în cap cu tot ce-am citit eu. 

— Am avut destul timp pentru asta când locuiam la Cuffnells. Şi mi- 
am format propriile păreri. 

— Bravo ţie. Cu toate astea, rămâne adevărul că, într-un fel sau 
altul, acest monarh medieval stăpâneşte cel mai măreț lucru, cea mai 
grozavă maşinărie din lumea noastră. Aflu eu adevărul când o să 
ajung la el. Problema e, cum? 

— Vrei să spui, cumva, cum o facem! 

— Exact. Scuze. Ei, vom vedea. 

Sărbătorind prin urale şi băutură, lansară la apă vasul Snark. Burton 
nu era fericit precum se cuvenea. Îşi pierduse interesul faţă de el. 

În timpul festivităților, Oskas îl trase deoparte. 

— Sper că nu ai intenţia de a pleca prea curând. Trag nădejde Că 
mă vei ajuta să pun mâna pe marele vapor. 

Burton simţi îndemnul să-l trimită la dracu'. Însă n-ar fi fost o 
dovadă de diplomaţie, întrucât căpetenia putea hotărî să-i confişte 
vasul Snark pentru a-l folosi el însuşi. Ba chiar mai rău, putea ceda 
tentaţiei de a o lua pe Loghu ca tovarăşă de pat. În timpul anului, o 
cam încolţise, deşi nu întreprinsese nimic violent. Ori de câte ori se 
îmbăta, ceea ce se întâmpla foarte des, îi cerea fără fereală să se mute 
la el. 

Trecuseră prin multe momente jenante, când lăsase impresia că o va 
lua cu sila. Departe de a avea un caracter belicos, Frigate voise să-l 
provoace la duel, deşi socotise că această modalitate de rezolvare a 
problemei era stupidă. Dar onoarea şi bărbăţia i-o cereau şi nu vedea 
altă soluţie decât plecarea lor pe furiş într-o noapte. Ar fi trebuit să-i 
părăsească pe cei de care se simţea foarte apropiat după atâţia ani 
petrecuţi împreună. 

— Nu, o să mori ori o să-l ucizi pe sălbaticul acela şi aşa o să-i 
întărâţi pe oamenii lui să te căsăpească, îi spusese Loghu. Lasă pe 
mine. 


Loghu uimise apoi pe toată lumea, ca să nu mai vorbim de Oskas, 
provocându-l la o luptă pe viaţă şi pe moarte. 

După ce-şi revenise din mirare, Oskas se cutremurase de râs. 

— Ce? Să lupt cu o femeie? Eu îmi bat nevestele când mă supără, 
dar nu lupt cu ele. Dac-aş face-o, nici nu-ncape îndoială că te-aş ucide 
lesne. Toţi ar râde de mine; n-aş mai fi Oskas, Gheară de Urs, ci 
Bărbatul Care A Luptat Cu O Femeie. 

— Cu ce ne măsurăm? întrebase Loghu. Tomahawk? Suliţă? Cuţit? 
Ori cu mâinile goale? M-ai văzut la concursuri. Ştii ce bine mânuiesc 
orice armă. Adevărat, eşti mai masiv şi puternic, dar eu ştiu mai multe 
trucuri decât tine. Am avut câţiva dintre cei mai buni instructori din 
lume. 

Uitase să spună că Oskas era din cale-afară de beat, gras şi cu totul 
ieşit din formă. 

Dacă un bărbat ar fi cutezat să-i vorbească astfel, Oskas ar fi sărit la 
el. Dar aşa beat cum era, ştia că ar fi devenit o pradă uşoară. Iar dacă 
ar fi ucis femeia, se transforma în ţinta batjocurii tuturor. Dacă nu 
accepta provocarea, avea să se spună că se temuse de ea. 

Zâmbind, Monat păşise între ei. 

— Şefule, Loghu e cea mai bună prietenă a mea. Pe de altă parte, 
sunt prieten şi cu tine. Ce-ar fi să facem uitată povestea asta? La urma 
urmei, băutura din tine vorbeşte, nu Oskas, marele şef şi războinic plin 
de curaj atât pe Pământ, cât şi pe Lumea Fluviului. Nimeni n-o să te 
judece că ai refuzat să lupţi contra unei femei. Cu toate astea, nu e 
frumos să te legi de femeile altora. N-ai face-o dacă n-ai bea tot 
timpul. Prin urmare, eu propun ca de azi încolo să o tratezi pe femeia 
asta cu respectul pe care-l ceri altor bărbaţi faţă de femeile tale. Aşa 
cum ţi-a zis şi Burton, am fost cândva un magician neîntrecut. Încă 
mai am unele puteri şi nu voi şovăi să le folosesc dacă-i faci vreun rău 
lui Loghu. Cu mare părere de rău, e-adevărat, întrucât te respect 
foarte mult. Dar o voi face dacă mă sileşti. 

În ciuda pielii tuciurii şi a rumenelii provocate de whisky, Oskas 
pălise. Apoi spuse: 

— Da, băutura trebuie să fie de vină. Nimeni nu mă poate acuza 
pentru cele făcute când sunt beat. 

În seara aceea n-au mai vorbit pe această temă, iar a doua zi, Oskas 
a pretins că fusese prea turmentat ca să-şi mai amintească despre 
petrecere. 

Vreme de câteva luni se arătase rece, dar politicos, faţă de Loghu. În 
ultima vreme însă, reîncepuse să-i facă avansuri, deşi încă nu se 
apropiase de ea. Asta deoarece Loghu îi spusese, între patru ochi, 
pentru a nu-i ştirbi prestigiul, că-i va despica pântecele dacă îndrăznea 
măcar s-o atingă. După care avea să-i strivească testiculele. 

Loghu povestise că Oskas se mulţumise să râdă de ea. Cu toate 


acestea, era conştient că, dacă îi va oferi prilejul, ea va face exact cum 
promisese. Oskas nutrea, totuşi, o pasiune nedomolită pentru ea. Cum 
se apropia momentul plecării, Oskas nu-i mai dădea pace. Acum când 
discuta cu el, Burton nu uitase acest amănunt. Nu se cuvenea să-l facă 
a crede că mai avea puţin timp, şi după aceea va pierde orice şansă de 
a o vedea pe Loghu în patul lui. 

— Nu, nu plecăm. Vom urma planul pe care ţi l-am descris, iar eu şi 
oamenii mei vom fi în primele rânduri la capturarea vaporului. După 
cum bine ştii, mi se pare esenţial să ajungem pe el când se opreşte 
pentru a extrage fulgere de la o piatră-potir. Dacă pleacă, n-avem nici 
o şansă. Uite, am calculat zona cea mai apropiată unde ar putea face 
escală. N-o pot fixa precis. Dar sunt în stare să apreciez, cu 
aproximaţie de patru-cinci pietre, unde are să tragă seara. Vasul 
nostru are nevoie de o cursă de probă. Mi-am propus să fac una 
mâine. Voi naviga în josul Fluviului, până la locul unde va opri marele 
vapor, ca să apreciez situaţia. Trebuie să cunoaştem terenul dacă vrem 
să atacăm cu şanse de reuşită. Vrei să ne însoţeşti? 

Oskas îl privise tot timpul printre gene. Abia acum se limpezi la față 
şi zâmbi. 

— Sigur că vin. Nici eu nu mă arunc orbeşte în bătălie. 

Asta rezolva bănuiala nerostită de Oskas că Snark nu va reveni din 
voiajul de probă. Cu toate astea, îşi postă patru oameni într-o colibă 
din apropiere, care să stea cu ochii pe vas, dar nu scoase o vorbă faţă 
de Burton. În aceeaşi noapte, la adăpostul cetii, toţi membrii 
echipajului se strecurară către dealuri. Ajunşi acolo, îşi recuperară 
potirele de prisos, pe care le ascunseseră într-o grotă de la poalele 
muntelui, şi le aduseră pe vas. Le puseră într-o ascunzătoare făcută în 
spatele unui perete de compartimentare, care părea foarte rigid. 

A doua zi, după micul dejun, Oskas veni la bord cu şapte dintre cei 
mai buni luptători ai săi. Vasul deveni neîncăpător, însă Burton nu se 
plânse. Începu să ofere tuturor alcool din licheni aromat cu pudră din 
frunze de arbore-de-fier. Dăduse ordin ca propriul echipaj să 
dovedească maximă cumpătare. Pe la amiază, căpetenia şi oamenii lui 
se ameţiseră, vorbind cât îi ţinea gura şi hlizindu-se. Nici măcar 
mâncarea de la prânz nu se arătă suficientă pentru a-i mai trezi cât de 
cât. Burton continuă să-i îmbie pe oaspeţi cu băutură. Cu aproximativ 
o oră înainte de a opri undeva să ia cina, indienii abia mai puteau 
merge pe picioare ori zăceau adormiţi pe punte. 

Le veni uşor să-i împingă în apă pe cei care mai erau cât de cât 
conştienţi, iar apoi să-i azvârle pe cei cu totul duşi. Din fericire, 
contactul cu apa rece îi trezi pe aceştia din urmă. Altfel, Burton s-ar fi 
simţit obligat să-i culeagă din apă şi să-i ducă la mal. 

Călcând apa, Oskas ameninţa cu pumnul şi bolborosea în limba 
menomini şi esperanto. Prăpădindu-se de râs, Burton îi făcu un gest cu 


degetul mijlociu îndreptat spre cer. Apoi împunse aerul cu două 
degete întinse, primul şi cel de-al patrulea, semnul bine cunoscut al 
„deochiului”, care în vremurile moderne a ajuns să însemne „prostii”. 

Oskas se înfurie şi mai rău şi descrise mult mai colorat modul în 
care avea să se răzbune. 

Rânjind, Kazz azvârli potirul căpeteniei cu atâta precizie, încât îl 
nimeri drept în cap. Războinicii fură nevoiţi să se scufunde după el 
pentru a-l aduce la suprafaţă. Când apărură cu el, a fost necesar ca doi 
să-l susţină până-şi recăpătă cunoştinţa. 

Lui Kazz i se păruse amuzant că-i făcuse un cucui lui Oskas. Ar fi 
considerat gluma şi mai grozavă dacă şeful s-ar fi înecat. Cu toate 
acestea, între ceilalți membri ai echipajului, el trecea drept un bărbat 
cât se poate de sociabil, blând şi milos. Era un primitiv, iar aceştia, fie 
ei civilizaţi ori fără a cunoaşte scrisul, păstrau sentimentul 
apartenenţei la trib. Numai el era alcătuit din fiinţe umane, demne de 
a fi tratate ca atare. Cei din afara lui, deşi unii puteau fi consideraţi 
prieteni, nu aveau trăsături umane. Prin urmare, nu meritau un 
tratament pe deplin uman. 

Deşi omul de Neanderthal îşi pierduse tribul pe Pământ, şi-l regăsise 
în oamenii de pe Snark. Aceştia constituiau familia şi tribul său. 

Snark nu opri să aştepte vaporul cu zbaturi acolo unde spusese 
Burton. Ar fi fost o neghiobie să procedeze astfel. Închiriind sau 
furând o ambarcaţiune, Oskas s-ar fi putut înapoia curând pe teritoriul 
său. După aceea, ar fi venit cu mulţi războinici, înainte de sosirea lui 
Rex Grandissimus. 

Cuterul navigă până dincolo de locul stabilit şi continuă să se 
deplaseze în josul Fluviului. În acest timp, văzură şi auziră mesajele 
trimise de Oskas prin intermediul heliografului, al semnalelor prin foc, 
fum şi tobe. Căpetenia susţinea că grupul lui Burton furase țigarete şi 
băutură de la el, apoi îl răpise. Oferea o recompensă oricui îi prindea 
ori îi reţinea pe „răufăcători” până sosea el să-i ia în custodie. 

Burton trebui să acţioneze neîntârziat pentru a contracara acest 
lucru, deşi era puţin probabil ca autorităţile micilor state să aresteze 
echipajul de pe Snark. Oskas nu se bucura de simpatie din cauza 
necazurilor pe care le pricinuise tuturor de-a lungul anilor. Cu toate 
acestea, se putea întâmpla ca indivizi organizaţi să încerce ceva 
împotriva lor. 

Burton merse pe mal cu o cutie de tutun, băutură şi inele din lemn 
de stejar. Cu acestea, plăti pe şeful filialei locale a companiei de 
transmis semnale pentru a trimite un mesaj în numele său. În el 
spunea că Oskas minţea, adevărul fiind că acesta voia să ia o femeie, 


membră a echipajului, cu forţa, iar ea şi tovarăşii ei se văzuseră siliţi 
să fugă. Oskas îi urmărise, însă canoea de război se scufundase, iar el 
încercase să ajungă la bordul lui Snark. 

Burton adăugă, de asemenea, că Oskas şi consilierii lui aveau o 
mare comoară, potire-gratis, al căror număr se ridica la cel puţin o 
sută. 

Era o minciună, întrucât Oskas, beat fiind, îi spusese lui Burton că 
adjuncţii săi aveau doar douăzeci. Burton nu se sinchisi să dea alte 
proporţii adevărului. Acum îndreptase atenţia de la sine către 
căpetenia indiană. Aflând asta, oamenii lui aveau să facă un tărăboi de 
nedescris. Fără îndoială, vor cere ca bunurile obţinute cu ajutorul 
acestor potire să se adauge rezervelor comunităţii. De asemenea, 
Oskas trebuia să-şi facă acum griji în privinţa hoţilor. Nu numai 
oamenii lui, ci şi cei din multe alte state vor plănui cum să fure 
potirele cu pricina. 

Oskas va avea prea multe pe cap ca să se mai răzbune. 

Gândindu-se la asta, Burton chicoti. 

Snark ajunse într-o zonă unde curentul Fluviului scădea în mod 
considerabil. Vasul întâlnise destule asemenea locuri unde apa nu mai 
putea curge la vale. Pe Pământ asta ar fi însemnat că el devenise lac, 
potopind Valea. 

Totuşi, după ce depăşiră zona de curent zero, cuterul ajunse într-o 
porțiune unde apa căpătă viteză. Curgea iarăşi către gura îndepărtată, 
acea peşteră legendară ce dădea spre marea polară de nord. Se 
încercaseră felurite explicaţii pentru acest fenomen, dar nici una nu se 
dovedise convingătoare. 

Una era că existau destule variaţii ale atracției gravitaționale locale 
care să permită inerţiei Fluviului să depăşească lipsa pantei. Cei care 
țineau la această teorie susțineau că misterioşii făuritori ai lumii 
instalaseră dispozitive subterane care creau un câmp gravitațional mai 
slab în anumite zone. 

Alţii sugerau că apa era pompată cu mare presiune prin ţevi aflate 
în adâncul Fluviului. 

O a treia categorie considera că neîncetata curgere era provocată de 
o combinaţie de pompe de presiune şi generatoare de „atracţie 
gravitaţională uşoară”. 

Un alt grup afirma că Dumnezeu decretase că apa putea să curgă la 
deal, prin urmare, n-avea rost să-şi mai bată capul cu fenomenul. 

Majoritatea oamenilor nici nu se gândea la el. 

Oricare ar fi fost cauza, Fluviul nu-şi oprea niciodată rostogolirea 
de-a lungul traseului său lung de milioane de kilometri. 

La sfârşitul celei de-a doua zile, Snark trase la mal într-o localitate 
unde trebuia să oprească marele vapor din metal. Aflară vestea că Rex 
îşi întrerupsese croaziera pentru câteva zile. Echipajul său îşi 


îngăduise o scurtă permisie pe mal. 

— Excelent! exclamă Burton. Putem ajunge acolo mâine şi avem o 
zi întreagă pentru a-l convinge pe căpitanul Ioan să ne primească la 
bord. 

Deşi părea optimist, se simţea sceptic. Dacă planul lui dădea greş, 
va trebui să navigheze cu Snark prin zona controlată de Oskas la 
vreme de zi, fiindcă noaptea nu era vânt. Prevenit de sistemul de 
semnalizare, căpetenia îi va aştepta cu toate forţele. Burton socoti că 
ar fi trebuit să pornească direct în amonte după ce scăpase de indieni, 
trecând de ţara lor. Însă Snark ar fi fost depăşit de vaporul cu zbaturi, 
iar Burton ar fi pierdut ocazia de a discuta cu comandantul său. 

Pentru ziua respectivă avusese parte de destule necazuri, şi până şi 
cele mai bine ticluite planuri ale şoarecilor şi ale oamenilor se pot 
nărui. Mai bine să se bucure de sosirea serii şi să vadă la faţa locului 
ce va face mâine. În ciuda acestui gând, era îngrijorat. 

Localnicii de aici erau, în majoritate, olandezi din secolul al XVI-lea, 
o minoritate compusă din traci antici şi, în rest, oameni proveniţi din 
toate locurile şi epocile. Burton întâlni un flamand care, între alte 
celebrităţi, îi cunoscuse pe Ben Jonson şi pe Shakespeare. Tocmai 
stătea de vorbă cu el când un nou-sosit se alătură grupului aşezat în 
jurul unui foc de tabără. Era un alb de statură potrivită, subţirel, cu 
părul negru şi ochii albaştri. Rămase mut o clipă, uitându-se fix la 
Frigate. Apoi zâmbi cu gura până la urechi şi alergă spre el. 

— Pete! strigă el. Pentru numele lui Dumnezeu, Pete! Eu sunt, Bill 
Owain! Pete Frigate, pe Dumnezeul meu! Tu eşti, Pete, adevărat? 

Frigate păru surprins. 

— Da. Dar cum spuneai că te cheamă? 

— Bill Owain! Pentru numele Cerului, doar nu l-ai uitat pe Bill 
Owain, prietenul tău din copilărie. Pete, te-ai schimbat puţin. La 
început n-am fost sigur. Nu arăţi aşa cum te ştiam. 

— Bill Owain! Nici eu nu te-am recunoscut în prima clipă, aşa mult 
timp a trecut! 

Se îmbrăţişară, apoi schimbară grăbiţi impresii, pufnind mereu în 
râs. Frigate îl prezentă pe Owain: 

— E-un fost coleg de şcoală. Ne ştim din clasa a patra primară. Am 
mers amândoi la Şcoala Centrală din Peoria şi am umblat împreună 
câţiva ani după aceea. Când, după ce-am muncit prin toată ţara, m-am 
stabilit în cele din urmă la Peoria, ne vedeam mereu. Nu prea des, 
fiindcă, aparţinând unor cercuri diferite, fiecare îşi avea viaţa lui. 

— Chiar şi-aşa, spuse Owain, tot nu-nţeleg de ce nu m-ai recunoscut 
pe dată. Dar nici eu n-am fost sigur imediat. Te ţineam minte altfel. 
Nasul ţi-e o idee mai lung, iar ochii, de un verde mai închis, gura nu e 
la fel de lată, iar bărbia pare mai masivă. Cât despre voce, ţi-aminteşti 
cum te luau toţi peste picior fiindcă semăna perfect cu a lui Gary 


Cooper? Nu mai sună la fel ca atunci. Ei, ne mai lasă memoria, ce să 
facem? 

— Da, aşa e. Ştii ceva, Bill? A mea n-a fost niciodată prea grozavă. 
Pe lângă asta, ne amintim unul de altul despre cum eram ca vârstnici 
şi bătrâni, iar acum arătăm de parc-am avea douăzeci şi cinci de ani. 
Şi nici nu purtăm hainele de altădată, iar asta creează un şoc, serios, 
când dai peste o persoană cunoscută pe vremea aceea. Am rămas 
trăsnit! 

— Şi eu! Nu eram sigur! Ascultă, ştii că eşti prima persoană 
cunoscută pe Pământ pe care-o întâlnesc? 

— Pentru mine, eşti al doilea, spuse Frigate. Iar pe primul l-am 
întâlnit acum treizeci şi doi de ani, şi nici n-aveam chef să-l văd în 
ochi! 

Acela, îşi aminti Burton, fusese Sharkko. Un editor de cărţi 
cartonate de science-fiction din Chicago, care-l înşelase pe Frigate într- 
un contract destul de încâlcit. Relaţiile ţinuseră câţiva ani, la capătul 
cărora cariera de scriitor a lui Frigate fusese aproape ruinată. Dar unul 
dintre primii oameni pe care îi întâlnise după resuscitare fusese 
Sharkko. Burton nu asistase la confruntarea aceea, însă Frigate 
relatase cum se răzbunase, dându-i individului un pumn în nas. 

În ce-l privea, Burton întâlnise doar o persoană cunoscută pe 
Pământ, deşi avusese numeroase cunoştinţe în întreaga lume. Şi el s-ar 
fi lipsit de această întâlnire. Omul fusese unul dintre hamalii folosiţi în 
expediţia făcută pentru a descoperi izvorul Nilului. În drum spre Lacul 
Tanganika (Burton şi tovarăşul său, Speke, erau primii europeni care-l 
vedeau) hamalul cumpărase o sclavă, o fată de vreo treisprezece ani. 
Aceasta se îmbolnăvise prea grav ca să poată continua drumul, de 
aceea omul preferase să-i taie capul decât să îngăduie altcuiva să-i 
devină stăpân. Burton nu fusese prezent pentru a împiedica acea crimă 
şi nici n-ar fi fost oportun să-l pedepsească pe individ. Prin lege, avea 
dreptul de a dispune cum dorea de sclava lui. Cu toate acestea, Burton 
avea să-l sancţioneze pentru alte lucruri, precum lene, hoţie sau 
distrugere de bunuri, şi punea biciul pe el ori de câte ori găsea vreun 
motiv. 

Owain şi Frigate se aşezară să stea de vorbă despre vremurile de 
odinioară şi băură alcool din licheni. Burton băgă de seamă că Owain 
părea să-şi amintească de incidente şi prieteni comuni mai precis 
decât Frigate. Asta venea ca o surpriză, fiindcă Frigate dovedise o 
memorie foarte bună. 

— Ţi-aminteşti că ne plăcea să vedem spectacolele de la 
cinematografele Princess, Columbia şi Apollo? întrebă Owain. Ţin 
minte, sâmbăta aceea când am hotărât să aflăm câte filme putem 
vedea într-o singură zi? Ne-am dus la unul în două serii la Columbia, 
altul de trei la Apollo şi la un spectacol de noapte ţinut la Madison. 


Frigate zâmbi şi dădu aprobator din cap. Însă expresia de pe faţa lui 
arăta că-şi amintea ca prin vis. 

— Apoi a fost excursia la St. Louis cu Al Everhard, Jack Dirkman şi 
Dan Doobin. Vărul lui Al ne aranjase o întâlnire cu nişte fete; erau 
surori medicale, ţii minte? Le-am dus cu maşina la cimitirul... cum se 
numea? 

— Al naibii să fiu dacă-mi amintesc, recunoscu Pete. 

— Bine, dar pariez că n-ai uitat cum tu şi tipa v-aţi dezbrăcat, apoi 
ai început s-o fugăreşti prin tot cimitirul şi, încercând să sari peste un 
mormânt, ai căzut cât erai de lung peste o coroană şi te-ai înțepat în 
ghimpii trandafirilor! Bag mâna-n foc că-ţi aduci aminte asta! 

Frigate surâse jenat. 

— Cum să nu? 

— Asta te-a răcorit de tot! Şi câte altele am mai făcut! Ha-ha-ha! 

Omul îşi mai aminti o serie de întâmplări. După o vreme discutară 
despre reacţia lor când se treziseră pe malul Fluviului. Li se alăturară 
şi alţii, întrucât acesta era un subiect preferat de mulţi. Ziua aceea 
fusese atât de înspăimântătoare, atât de impresionantă şi stranie, încât 
nimeni n-avea s-o uite. Groaza, panica şi nedumerirea încă nu-i 
părăsiseră. Burton se întreba uneori dacă oamenii vorbeau atât de 
mult despre senzațiile lor doar pentru că rememorarea era o formă 
terapeutică: sperau să alunge traumatismele printr-o descărcare 
verbală. 

Toată lumea era de acord că fiecare reacţionase oarecum ridicol în 
acea zi. 

— Ţin minte cât de băţoasă şi demnă eram, spuse Alice. Şi nu numai 
eu. Majoritatea dădeau semne de isterie. Cu toţii suferiserăm un mare 
şoc. Mare minune că n-a murit nimeni de inimă. Când te trezeşti într- 
un loc atât de straniu, după ce-ai murit, poţi face un atac pe loc, aşa 
cred. 

— Pesemne că, puţin înainte de resuscitare, binefăcătorii noştri 
anonimi ne-au injectat vreun medicament care să diminueze şocul, 
opină Monat. De asemenea, guma de visat pe care-am găsit-o în potire 
a acţionat ca un soi de anestezie postoperatorie. Trebuie să spun, 
totuşi, că acţiunea ei a provocat unele reacţii de o sălbăticie 
înfiorătoare. 

Alice se uită cu subînțeles la Burton. Chiar şi după atâţia ani, tot 
mai roşea amintindu-şi. Toate inhibiţiile lor sociale se şterseseră 
vreme de câteva ore, iar ei se purtaseră ca nişte nurci hrănite doar cu 
cantaridă. Ori ca şi cum se lăsaseră stăpâniţi de fantezii până atunci 
nemărturisite. 

Discuţia îl avu apoi pe arcturan ca punct central. În ciuda purtării 
lui prietenoase, la început se lovise de rigiditatea mai tuturor, mai ales 
a celor ce nu-l ştiau. Originea lui, evident nepământeană, îi făcea pe 


oameni să se ferească de el ori le provoca repulsie. 

Acum îl întrebară despre viaţa pe planeta natală şi despre 
experienţele trăite pe Pământ. Câţiva auziseră că arcturanii fuseseră 
siliți să-i omoare pe aproape toţi locuitorii Pământului. Cu toate 
acestea, în afară de Frigate, nimeni dintre cei prezenţi nu trăise pe 
vremea când nava arcturană sosise pe Pământ. 

— E ciudat, înţelegeţi, spuse Burton, deşi presupun că trebuia să ne 
aşteptăm. După părerea lui Pete, în 2008 d. Hr. Existau opt miliarde 
de oameni. Şi totuşi, cu excepţia lui Monat şi Frigate şi a altei 
persoane, n-am cunoscut pe nimeni care să fi trăit la acea dată. Dar 
voi? 

Nimeni nu întâlnise. De fapt, singurii localnici care trăiseră în 
secolul al XX-lea erau Owain şi o femeie. Ea murise în 1982; el, în 
1981. 

Burton clătină din cap. 

— Sigur există cel puţin treizeci şi şase de miliarde de oameni pe 
Fluviu. Se cuvenea ca marea majoritate să fi trăit între 1983 — am ales 
această dată fiindcă n-am întâlnit decât trei persoane care au depăşit-o 
— şi 2008. Unde sunt, totuşi? 

— Poate mai găsim câţiva la următoarea piatră, sugeră Frigate. 
Dick, la urma urmei, nimeni n-a făcut un recensământ. În plus, nici nu 
s-ar putea. Trecem zilnic pe lângă sute de mii de oameni, dar cu câţi 
ajungem să discutăm? Cu câteva zeci. Mai curând sau mai târziu, sigur 
o să-ntâlneşti pe cineva. 

Îşi petrecură câtva timp făcând speculaţii privind posibilii autori şi 
motivele pentru care fuseseră resuscitaţi. Încercară, de asemenea, să 
descopere de ce creşterea pilozităţii faciale fusese inhibată, de ce toţi 
bărbaţii se născuseră circumcişi şi de ce femeile aveau himenul intact. 
Cât despre bărbierit, jumătate dintre bărbaţi socotiră absenţa bărbii 
drept un lucru bun, în vreme ce restul regretau că nu-şi puteau lăsa 
barbă şi mustață. 

Unii se întrebară de ce potirele ofereau întâmplător ruj de buze şi 
alte produse cosmetice, atât bărbaţilor, cât şi femeilor. 

Frigate emise părerea că, probabil, binefăcătorilor nu le plăcea să se 
radă şi că, la ei, ambele sexe îşi pictau feţele. Pentru el, asta era 
singura explicaţie. 

Apoi Alice aduse vorba despre experienţa prin care trecuse Burton 
în camera de pre-resuscitare. Asta atrase atenţia tuturor, însă el le 
spuse că nu-şi mai aducea aminte nimic. Primise o lovitură în cap, 
care îi ştersese orice amintire. 

Ca întotdeauna, când spuse această minciună, îl surprinse pe Monat 
zâmbindu-i şters. Îl bănuia pe arcturan că ocolea adevărul. Omul nu i- 
o spusese însă niciodată în faţă. Respecta dorinţa lui Burton de a 
ascunde adevărul, chiar dacă nu ştia motivele reale. 


Frigate şi Alice prezentară povestea lui Burton aşa cum şi-o 
aminteau. Făcură câteva greşeli pe care el, se înţelegea de la sine, nu 
le putea corecta. 

— Dacă aşa stau lucrurile, spuse un bărbat, atunci resuscitarea nu-i 
o chestie supranaturală. A fost făcută prin mijloace ştiinţifice. Uimitor! 

— Da, îl aprobă Alice. Dar de ce nu mai suntem resuscitaţi? De ce s- 
a ajuns iarăşi la moartea permanentă? 

Vreme de câteva clipe, se lăsară cu toţii stăpâniţi de un aer gânditor 
şi mohorât. 

Kazz puse capăt tristeţii spunând: 

— Există un lucru pe care Burton-naq nu l-a uitat. Treaba cu Spruce. 
Agentul Eticilor. 

Astă născu noi întrebări. 

— Ce sunt Eticii? 

Burton luă o înghiţitură bună de scotch şi se apucă să povestească. 
Cândva, el şi alţi câţiva fuseseră capturați de stăpânii de sclavi ai 
potirului. Nu era nevoie să le explice mai mult. Toţi avuseseră de a 
face cu ei. 

Burton le spuse cum fusese atacată ambarcaţiunea lui şi fuseseră 
închişi într-o îngrăditură. După aceea, ieşeau de acolo doar pentru a 
munci sub o pază straşnică. Tot tutunul, marijuana, guma de visat şi 
băutura le erau smulse. Ba mai mult, cei care-i luaseră prizonieri îşi 
păstrau jumătate din hrană pentru ei înşişi, dându-le acestora cât să 
nu moară de foame. 

După câteva luni, Burton şi un bărbat pe nume Targoff conduseseră 
cu succes o revoltă împotriva stăpânilor de sclavi. 

— La câteva zile după ce ne-am recâștigat libertatea, Frigate, Monat 
şi Kazz au venit la mine. M-au salutat, apoi Kazz a început să 
vorbească plin de emoție: „Cu mult timp în urmă, înainte să pot vorbi 
englez bine, văd eu un ceva. Încerc eu să-ţi spun pe loc, dar tu nu mă 
înţelegi. Zăresc un bărbat care n-are asta pe frunte.” Prietenul meu de 
faţă, naq, după cum zice el când mi se adresează, arăta spre centrul 
frunţii lui şi spre ale noastre. Apoi a continuat: „Ştiu că nu poţi vedea. 
La fel şi Pete sau Monat. Nimeni altul. Dar mie nu-mi scapă dacă e pe 
fruntea cuiva. Doar la unul n-am văzut-o, dar n-am reuşit să-l prind. 
Apoi, într-o zi, întâlnesc o femeie care nu are semnul, dar nu te-am 
anunţat. Acum am văzut un al treilea fără el.” Tot nu pricepeam. Mi-a 
explicat însă Monat: „Vrea să spună că poate distinge anumite 
simboluri pe fruntea fiecăruia dintre noi. Iar asta, doar în lumina 
soarelui şi sub un anumit unghi. Toţi cei pe care i-a văzut până acum 
au avut semnele, în afara celor trei menţionaţi.” Kazz — tot de la 


Frigate am aflat — putea vedea dincolo de culorile spectrului solar 
altfel decât un individ obişnuit. Adică în ultraviolet, fiindcă 
simbolurile apăreau albăstrui. Cel puţin aşa le descria Kazz. În afară 
de câţiva, toţi purtăm aceste semne. De parc-am fi vite arse cu fierul 
roşu. De atunci încoace, Kazz şi femeia lui, Besst, au fost cu ochii la 
frunţile oamenilor, când condiţiile de iluminare au fost propice, 
normal. 

Ca întotdeauna, această veste dădu naştere uimirii, indignării şi 
chiar neîncrederii. Burton aşteptă până se stinse agitația şi continuă: 

— Unii dintre voi, trăitori la sfârşitul secolului al XX-lea, poate ştiţi 
că aşa-numitul om de Neanderthal a fost reclasificat. Antropologii au 
socotit că nu reprezenta o specie distinctă, ci o variantă a lui Homo 
sapiens. Cu toate acestea, aşa cum se deosebea de noi prin înfăţişarea 
fizică şi dinţi, el avea şi capacitatea de a vedea în ultraviolet. 

— Eu nu sunt om, ci femeie de Neanderthal, şi posed şi eu această 
calitate, spuse Besst. Burton surâse şi explică: 

— Mişcarea de emancipare a femeii a cuprins şi Epoca Pietrei. În 
fine, dacă-mi permiteţi, evenimentele probează că cine a făurit această 
lume şi ne-a marcat, ca să zic aşa, cu semnul bestiei, n-a ştiut că Homo 
neanderthalis avea o capacitate neobişnuită de a vedea. Asta înseamnă 
că ei nu sunt atotştiutori. Ca să scurtez povestea, am vrut să ştiu 
numele persoanei căreia îi lipsea simbolul. Frigate mi-a răspuns: 
„Robert Spruce!” Spruce fusese şi el sclav al potirului. Susţinea că-i 
englez născut în 1945. Doar atât ştiam. Am propus să punem mâna pe 
el şi să-l interogăm. Frigate a sugerat să-l prindem, fiindcă era posibil 
să fi plecat de mult. Din câte se pare, Kazz îi spusese lui Spruce că 
observase absenţa semnului de pe frunte. Spruce se albise şi câteva 
minute mai târziu o ştersese în grabă. Frigate şi Monat au trimis 
oameni să-l caute, dar aceştia s-au întors afirmând că nu-l găsiseră. Mi 
se părea că fuga lui era o recunoaştere a vinovăţiei, deşi nu 
înţelegeam ce vină ar fi avut. Câteva ore după aceea a fost descoperit 
ascuns pe dealuri. L-au adus în faţa proaspătului consiliu al noului stat 
întemeiat. Spruce era palid şi tremura, deşi ne privea sfidător drept în 
ochi. L-am informat că-l bănuiam a fi agent al Eticilor, dacă nu cumva 
era chiar unul dintre Etici. I-am mai spus că vom recurge la orice 
măsuri, inclusiv la tortură, pentru a-i smulge adevărul. Minţeam, 
fiindcă astfel nu ne dovedeam cu nimic mai breji decât cei care ne 
luaseră în sclavie. Spruce însă nu ştia asta şi a zis: „Dacă mă torturați, 
s-ar putea să vă primejduiţi viaţa eternă. Asta vă va trage înapoi de la 
călătoria voastră, va întârzia atingerea țintei.” L-am întrebat care era 
acea ţintă, dar n-a catadicsit să răspundă. În schimb, ne-a spus: „Nu 
putem suporta durerea. Suntem prea sensibili.” Am mai încercat, dar 
nu voia să ne dea vreun răspuns. Atunci, unul dintre consilieri a 
sugerat să-l ţinem deasupra unui foc. A intervenit Monat, care i-a spus 


lui Spruce că provenea dintr-o cultură mai evoluată decât a 
Pământului. Se considera mai îndreptăţit decât noi să afle adevărul, şi 
nu l-a contrazis nimeni. Monat voia să-l cruţe de arsuri precum şi de 
suferinţa de a trăda. Pesemne, Monat putea emite nişte păreri despre 
Etici şi agenţii lor, Spruce urmând doar să le confirme sau nege. În 
felul acesta, Spruce nu va trăda încrederea ce i se acordase. 

— Ciudat mod de a gândi, constată Bill Owain. 

— Adevărat. Dar Monat spera să scoată ceva de la el. Nu 
intenţionam să folosim metode brutale de interogare, înţelegeţi? Dacă 
nu-l speriam, aveam de gând să recurgem la hipnoză. Atât Monat cât 
şi eu suntem pricepuţi la mesmerism. După cum s-a vădit, totuşi, n-a 
fost nevoie să ajungem la asta. Monat a zis: „Potrivit teoriei mele, 
sunteţi tereştri. Aparţineţi unei epoci mult ulterioare anului 2008. 
Probabil că sunteţi urmaşii puţinilor oameni care au supravieţuit 
acţiunii scannerului meu.” El bănuia că tehnologia necesară 
reconstrucției acestei planete într-o singură şi uriaşă Vale a Fluviului 
era extrem de avansată. Sugera că Spruce se născuse în secolul, L d. 
Hr. Spruce i-a spus să mai adauge două mii de ani. Atunci Monat a 
făcut constatarea că nu fuseseră resuscitaţi toţi oamenii. Se ştia că aici 
nu apăruseră copii care muriseră înainte de a împlini cinci ani. Şi, deşi 
nu se putea dovedi, se părea că nici imbecilii sau idioţii nu 
beneficiaseră de resuscitare. Şi nici persoane care trăiseră după 2008, 
cu excepţia lui Spruce. Unde erau aceşti oameni? Spruce a sugerat un 
alt loc şi la atât s-a limitat răspunsul lui pe tema asta. Atunci, Monat l- 
a întrebat cum fuseseră înregistraţi pământenii. Cu alte cuvinte, ce 
dispozitive folosiseră Eticii pentru a face copii ale trupurilor noastre? 
Cum era evident că se folosiseră mijloace ştiinţifice, nu supranaturale 
pentru resuscitare, însemna că toţi, începând cu Epoca de Piatră şi 
terminând cu 2008, fuseseră studiaţi, reţinându-se structura fiecărei 
celule, iar înregistrările se aflau stocate undeva, pentru a fi folosite 
mai târziu la recrearea trupului. Monat afirma că înregistrările trebuia 
să fie plasate într-un convertor energie-materie, după care apărea 
copia. Efectele rănilor, ale loviturilor şi ale bolilor erau anulate. 
Membrele amputate şi organele extirpate se refăceau. Cu ochii mei am 
văzut o parte a acestui proces de regenerare când m-am trezit în 
spaţiul de pre-resuscitare. De asemenea, cei trecuţi de douăzeci şi cinci 
de ani erau întineriţi. Monat mai presupunea că trupurile din capsula 
de pre-resuscitare erau distruse după încheierea procesului de 
regenerare. Se făceau însă înregistrări ale noilor trupuri, iar ele se 
foloseau în etapa finală, marea resuscitare, când am apărut cu toţii în 
acea zi de neuitat. Monat bănuia că resuscitarea se realiza prin 
metalul sistemului de pietre-potir, adică toate pietrele sunt legate pe 
sub scoarță, formând un fel de circuit, iar energia e furnizată de 
miezul topit, alcătuit din fier-nichel, al acestei planete. De aceea, 


Monat a spus: „Marea întrebare este: De ce?” „Dacă aţi avea puterea 
să faceţi toate astea, n-aţi considera că e datoria voastră etică?” Monat 
a zis că e gata să-l aprobe. Dar i-ar readuce la viaţă doar pe cei care 
merită a doua viaţă. Atunci Spruce s-a înfuriat. I-a reproşat că se 
aprecia drept egal al lui Dumnezeu. Fiecăruia, indiferent cât de prost, 
egoist, meschin, brutal etc, trebuia să i se ofere şansa de a se îndrepta, 
devenind demn de ceea ce primise. Asta nu i se va da nimănui de-a 
gata; fiecare trebuia să se înalte moral. Monat a dorit să ştie cât va 
dura acest proces. O mie de ani? Două? Un milion? Spruce s-a mâniat 
şi a strigat: „Veţi sta atât cât va fi nevoie pentru a vă reabilita. Apoi...” 
După aceea a tăcut o clipă, sfredelindu-ne cu privirea de parcă ne-ar fi 
urât, şi a continuat: „Contactul permanent cu voi îi face chiar şi pe cei 
mai rezistenți dintre noi să capete defecte umane. Până şi noi înşine 
trebuie să urmăm tratamente de reabilitare. Mă simt deja pângărit...” 
Unul dintre consilieri, voind să-l silească, a ordonat să-l punem pe foc 
până va vorbi din propria-i convingere. Spruce a strigat: „Ba nu! Ar fi 
trebuit s-o fac de mult! Cine ştie ce...” 

Burton făcu o pauză pentru a crea un efect dramatic. 

— Apoi Spruce s-a prăbuşit la pământ, mort! Se auziră exclamaţii 
mute de uimire, iar cineva a suspinat: Mein Gott! Da, dar povestea nu 
se încheie aici. Cadavrul lui Spruce a fost dus pentru disecţie. 
Coincidenţa ar fi fost prea mare ca să bănuim un infarct. Nu numai că 
era prea comod pentru el, dar nu se mai auzise de aşa ceva. Cât a fost 
disecat, noi am comentat cele întâmplate. Unii credeau că ne minţise. 
Sau, mai curând, ne servise jumătăţi de adevăr. Am căzut de acord 
asupra unui singur lucru, şi anume, că în Vale existau oameni care 
erau, de fapt, agenţi ai Eticilor ori poate chiar Etici. Ei nu purtau acel 
semn pe frunte. Se părea însă că nu vom mai reuşi să-i depistăm 
folosind capacităţile vizuale ieşite din comun ale lui Kazz. Spruce avea 
să fie resuscitat la cartierul lor general. Le va comunica celorlalţi că 
ştiam deja despre simboluri. Şi, bineînţeles, îşi vor marca agenţii. Asta 
cerea timp, iar până atunci, Kazz îi putea depista şi pe alţii. Dar nu s-a 
întâmplat aşa. Nici el, nici Besst n-au mai văzut vreo persoană 
nemarcată. Trebuia să privească atent, în anumite condiţii, ca să 
descopere semnul. Trei ore mai târziu, chirurgul ne-a prezentat 
raportul. Nu remarcase nimic neobişnuit la Spruce. Nimic care să-l 
deosebească de alţi membri ai speciei Homo sapiens. 

Burton făcu o nouă pauză semnificativă. 

— În afara unui mic amănunt! O biluţă neagră! Doctorul o găsise pe 
suprafaţa proencefalului. Era legată de nervi cu nişte fire extrem de 
fine. Asta ne-a făcut să credem că Spruce a gândit sau pur şi simplu a 
vrut să moară. Într-un fel sau altul, biluţa interacţiona cu procesele 
mintale, astfel că ea a transpus gândul morţii în faptă. Probabil că a 
gândit într-un anumit fel codificat, iar asta a eliberat otrava în 


organism. Doctorul n-a găsit nici o dovadă în acest sens, însă îi lipseau 
substanţele chimice necesare unei analize precise. În orice caz, pe 
trupul lui Spruce nu apăreau urme de violență. Ceva făcuse inima să 
se oprească, dar doctorul nu ştia ce anume. 

— Deci ar putea exista asemenea oameni printre noi? întrebă o 
femeie. Chiar şi aici, în grupul nostru? 

Burton dădu aprobator din cap şi toţi începură să vorbească în 
acelaşi timp. După cincisprezece minute de babilonie, se ridică şi făcu 
semn echipajului că sosise vremea culcării. În drum spre cuter, Kazz îl 
trase deoparte. 

— Burton-nag, în momentul când ai menţionat că tu şi Monat 
sunteţi hipnotizatori... ei bine, asta m-a făcut să-mi aduc aminte ceva. 
Până acum nu m-am gândit... poate nu-i nimic ciudat în asta... doar... 

— Fi? 

— Nu-i nimic, asta-i sigur. Doar straniu. Vezi tu, i-am spus lui 
Spruce că nu-i vedeam semnul pe frunte. Câteva minute după aceea a 
plecat, dar am mirosit spaima în transpiraţia lui. Mai erau şi alţii de 
faţă, mâncau dejunul, Targoff, doctorul Steiborg, Monat, Pete şi nu 
mai ştiu cine. Targoff a propus întrunirea consiliului, deşi trecuse 
câtva timp de când Spruce plecase. Monat şi Pete au fost de record. 
Dar voiau să-mi mai pună o serie de întrebări. Cum arătau semnele, 
înţelegi? Erau toate la fel, ori se deosebeau? Eu am zis că erau diferite. 
Multe dintre ele erau... cum să zic?... similare, da, aşa. Dar fiecare... ce 
naiba, doar ştii cum arătau, fiindcă le-am desenat. 

— În afară de unele care arătau ca nişte ideograme chinezeşti, nu 
semănau cu nimic văzut de mine. Bănuiala mea e că sunt simbolurile 
unui sistem de numerotare, spuse Burton. 

— Da, mi-amintesc ce-ai spus. Problema e că Monat şi Frigate m-au 
tras deoparte înainte de a veni împreună la tine să-ţi spunem ce s-a 
întâmplat. De fapt, am mers în coliba lui Monat. 

Kazz se opri. Nerăbdător, Burton întrebă: 

— Şi? 

— Încerc să-mi aduc aminte. Dar nu pot. Am intrat în colibă şi, 
atâta tot! 

— Ce-nseamnă atâta tot? 

— Burton-naq, înseamnă tot. Nu-mi amintesc absolut nimic din ce s- 
a petrecut în coliba aceea. Ţin minte c-am intrat pe uşă. După aceea, 
am mers cu Monat, Pete şi ceilalţi consilieri spre coliba ta! 

Burton rămase destul de uimit, însă n-avea idee ce provocase 
această amnezie. 

— Vrei să spui că nu-ţi aminteşti nimic din momentul când ai intrat 
până ai ieşit? 

— Vreau să spun că nu-mi amintesc să fi ieşit. Dintr-o dată, gata, 
mă aflam la o sută de paşi de casa lui Monat şi mergeam vorbind cu 


el. 

Burton se încruntă. Alice şi Besst stăteau pe doc, privind spre ei şi 
întrebându-se de ce rămăseseră în urmă. 

— Extrem de ciudat, Kazz. De ce nu mi-ai spus până acum? La urma 
urmei, au trecut mulţi ani de atunci. Nu te-ai mai gândit la asta? 

— Nu. Nu-i straniu? Nu mi-a venit în gând. Nu mi-aş fi adus aminte 
nici de intrarea în colibă dacă Loghu n-ar fi adus vorba de asta acum 
câteva zile. Ea m-a văzut intrând, dar atunci nu făcea parte din grup şi 
abia mai târziu a aflat ce s-a petrecut. Stătea întâmplător în pragul 
colibei pe care-o împărțea cu Frigate. Când au văzut-o acolo, s-au dus 
la a lui Monat. Doar accidental a amintit de asta ieri. Discutam cu ea 
despre vremea când eram sclavi ai potirului şi aşa a apărut şi numele 
lui Spruce. Atunci m-a întrebat ce-am stabilit eu, Monat şi Pete. 
Spunea că s-a întrebat uneori de ce ţinuseră ei să-mi vorbească în 
secret. N-a pomenit de acele momente fiindcă nu i s-a părut 
important. Nici nu era, numai că la curiozitatea ei, cum s-a redeschis 
subiectul, m-a întrebat. Ştii cât de curioase sunt femeile. 

— Femeile au o curiozitate de pisică, spuse Burton şi chicoti. În 
vreme ce bărbaţii sunt curioşi ca maimuţele. 

— Poftim? Ce înseamnă asta? 

— Habar n-am, dar mi se pare tare înţelept. Găsesc eu o explicaţie 
cu altă ocazie. Aşa, deci comentariile lui Loghu te-au făcut să-ţi 
aminteşti evenimentele dinaintea intrării în coliba lui Monat? 

— Nu chiar pe dată, Burton-nag. M-au pus pe gânduri vorbele ei. 
Mi-am încordat mintea. Auzeam țesuturile plesnind. În cele din urmă, 
mi-am amintit, foarte neclar, că voiam să intrăm în coliba lui Pete. 
Apoi mi-a apărut în minte că Loghu era acolo şi Monat a propus coliba 
lui. lar după o vreme... slab de tot, mi-a revenit în cap unde intrasem. 
Cât ai vorbit, nu m-ai observat stând încruntat lângă foc, de parcă aş fi 
avut o furtună în creier? 

— M-am gândit c-ai băut şi mâncat prea mult, ca de obicei. 

— Şi asta. Dar nu pârțurile mă chinuiau. Era o presiune asupra 
creierului. 

— Fiindcă tot ţi-a răsărit asta în minte, sper că nu le-ai spus şi lui 
Monat sau Frigate? 

— Nu. 

— Nici să n-o faci. 

Kazz avea fruntea teşită, dar prost nu era. 

— Crezi că e ceva anapoda cu ei? 

— Nu ştiu, îi răspunse Burton. N-aş vrea să fie aşa. După toţi anii 
ăştia... şi sunt buni prieteni. Cel puţin... 

— Nu mi se pare posibil. Vocea lui Kazz trăda o mare suferinţă. 

— Ce nu pare? 

— Nu ştiu ce. Dar trebuie să fie ceva grav. 


— N-am idee, recunoscu Burton. Ar putea exista şi altă explicaţie 
decât cea care mă chinuie. Oricum, să nu vorbeşti cu nimeni despre 
asta. 

— Bine. Doar că... ascultă, cei doi au simboluri pe frunte. Le-au avut 
dintotdeauna. Dacă agenţii ăştia nu le aveau atunci, Pete şi Monat nu 
puteau fi aşa ceva! 

Burton zâmbi. Kazz gândea la fel ca el. Cu toate acestea, trebuia să 
cerceteze. Cum s-o facă fără să le atragă atenţia? Desigur, poate n- 
aveau nimic de ascuns. 

— Da, ştiu. Nu uita că şi Besst le-a văzut simbolurile. Deci avem o 
dublă confirmare, cu toate că nu ne trebuie. În orice caz, ţineţi gura 
până îţi dau eu dezlegare. 

Porniră spre Snark. 

— Nu mai înţeleg, spuse Kazz. Am un gust amar. Aş vrea să nu fi 
scos o vorbă. Loghu mi-ar spune câteva pe tema asta. 

Burton păşea nervos pe puntea învăluită în ceaţă. Deşi îi era cald 
datorită hainelor groase, îşi simţea faţa îngheţată. În zonă pătrunsese 
un front de aer neobişnuit de rece şi, ca urmare, ceața trona până la 
jumătatea catargului. Nu-şi putea vedea nici vârful degetelor dacă 
ţinea mâna întinsă. 

Din câte ştia, în afara lui, toţi cei de la bord dormeau. Nu avea ca 
tovarăşi decât propriile gânduri. Dar şi acestea dădeau să se 
răzleţească, de parcă ar fi fost nişte oi pe panta unui deal. Trebuia să 
facă eforturi să şi le adune, să le aranjeze în ordine, făcându-le să se 
mişte laolaltă către păşune. Ce avea de oferit însă păşunea? Hrană 
amară. 

Avea de parcurs treizeci şi trei de ani prin memorie. Era un proces 
selectiv, care se concentra asupra lui Monat şi Frigate. Ce acţiuni, ce 
vorbe de-ale lor dădeau de bănuit? Cum să alăture amănuntele 
obscure ca să obţină o imagine de ansamblu? 

Nu avea cu cine să se sfătuiască. Poate că existau, iar el îi privea pe 
cei care l-ar fi putut ajuta, dar nu-şi dădea seama că ei reprezentau 
elementele lămuritoare. 

Pe arcturan îl întâlnise prima oară în ziua aceea cumplită, când se 
trezise. Dintre toţi oamenii pe care-i văzuse în clipele acelea, Monat se 
purtase cel mai cu calm şi mai cumpătat. Evaluase situaţia uimitor de 
repede, cercetase împrejurimile şi înțelesese de îndată rostul potirelor. 

A doua persoană care-i reţinuse atenţia în mod special fusese omul 
de Neanderthal, Kazz. Acesta însă nu încercase să-i vorbească dintru 
început. Doar îl urmase o vreme. Peter Frigate fusese cea de-a doua 
persoană cu care discutase. Iar acum, când rechema în minte clipele 


de atunci, constata că Frigate se purtase destul de simplu şi normal. 
Acest lucru era straniu dacă ţinea seama de afirmaţiile lui că suferise 
de angoase şi isterie. 

Evenimentele ulterioare păruseră să confirme acest amănunt. Cu 
toate astea, din când în când, mai ales în ultimii douăzeci de ani, 
Frigate scăpase de metehne. Chiar reuşise să se stăpânească, ori îşi 
abandonase un rol, încetând să mai joace teatru? 

Sigur, fusese o pură coincidenţă că a doua persoană întâlnită să fi 
scris şi o biografie a sa. Câţi biografi o fi avut? Zece sau doisprezece? 
Ce probabilitate era ca vreunul dintre ei să fie resuscitat la câţiva 
metri depărtare? Douăsprezece la treizeci şi şase de miliarde. 

Apoi Kazz se alăturase celor pe care-i strânsese în preajmă. Apoi 
Alice. Şi Lev Ruach. 

În cursul zilei, cât Kazz fusese timonier, rămăsese pe lângă el şi-i 
pusese tot fel de întrebări. Vorbise Kazz cu Monat şi Frigate în Ziua 
Resuscitării, când Burton nu fusese de faţă? Îşi amintea ceva ce-i 
dăduse de bănuit? 

Kazz clătinase din capul masiv. 

— Am rămas cu ei în câteva rânduri. Dar nu ţin minte nimic 
anormal. Cu alte cuvinte, ce putea fi mai ciudat decât situaţia aceea, 
Burton-naq? Totul a fost straniu atunci. 

— În acea zi ai remarcat semnele de pe frunţile oamenilor? 

— Da, câteva. Asta când soarele era sus pe cer. 

— Ce-ţi aminteşti de Monat şi Frigate? 

— În ziua aceea nu-mi amintesc să fi văzut semnele lor. Dar nici pe- 
al tău. Lumina trebuia să se reflecte sub un anume unghi. 

Burton îşi scosese din geanta de umăr un vraf de foi de hârtie din 
lemn de bambus, un os de peşte bine ascuţit şi o călimară din lemn 
plină cu cerneală. Preluase timona, în timp ce Kazz desenase semnele 
de pe frunţile arcturanului şi americanului. Amândoi aveau trei linii 
orizontale paralele întretăiate de trei linii paralele verticale, juxtapuse 
unei cruci încadrate de un cerc. Liniile aveau aceeaşi grosime şi 
lungime, mai puţin la capete. Cele ale lui Monat se îngroşau spre 
dreapta; ale lui Frigate spre stânga. 

— Dar semnul de pe fruntea mea? întrebă Burton. 

Kazz trasă patru linii şerpuite pe orizontală, alături de un simbol 
semănând cu un „şi” (&). Sub el se afla o liniuţă orizontală, dreaptă şi 
subţire. 

— Ale lui Monat şi Pete seamănă grozav, constată Burton. 

La cererea lui, Kazz desenă simbolurile de pe fruntea fiecărui 
membru al echipajului. Nu semănau unul cu altul. 

— Pe-al lui Lev Ruach ţi-l aminteşti? 

Kazz dădu afirmativ din cap şi, câteva clipe mai târziu îi dădu 
desenul. Burton simţi o dezamăgire, deşi nu-şi dădu seama exact de 


ce. Simbolul lui Ruach nu aducea nici pe departe cu al suspecţilor 
principali. 

Păşind agitat pe punte, Burton se întreba de ce se aşteptase ca al lui 
Lev să fie similar cu al celorlalţi doi. Ceva îl frământa, o anumită 
bănuială pe care nu reuşea să o exprime. Între cei trei exista o 
legătură, însă ea îi scăpa în chiar clipa când credea că e gata să o 
numească. 

Gata, gândise de ajuns. Venise momentul să acţioneze. 

Omul de Neanderthal semăna acum cu un morman de haine aşezat 
lângă peretele cabinei. Orientându-se după sforăitul lui, Burton se 
apropie şi-l scutură. Pufnind, Kazz se trezi imediat. 

— E vremea? 

— Da. 

Întâi, Kazz trebui să urineze peste copastie. Burton aprinse un 
felinar cu ulei de peşte şi coborâră schela, ajungând pe doc. De acolo 
porniră încet de-a latul câmpiei, destinaţia lor fiind o colibă părăsită, 
aflată la vreo două sute de metri depărtare. Trecură pe lângă ea fără 
să o vadă, dar după un ocol, o găsiră. O dată intraţi, Burton închise 
uşa. Kazz aranjase de cu seară un maldăr de lemne şi talaş în vatra din 
piatră. Un minut mai târziu focul era aprins. Kazz se aşeză lângă el, pe 
un scaun împletit din bambus. Cum inspiră fumul care nu reuşea să 
iasă pe coşul cu tiraj prost, începu să tuşească. 

Lui Burton îi veni uşor să-l hipnotizeze pe Kazz. Acesta fusese unul 
dintre subiecţii săi ani de zile, de fiecare dată când îi distra pe 
localnici etalându-şi calităţile. 

Gândindu-se mai bine, îşi aminti că Monat şi Frigate fuseseră 
întotdeauna prezenţi în asemenea ocazii. Erau agitaţi? Dacă da, 
reuşiseră să nu se dea în vileag. 

Burton îl plasă pe Kazz înapoi în timp, atunci când menţionase în 
faţa grupului adunat la dejun că Spruce nu avea semn pe frunte. 
Pornind de la acel eveniment, îl făcu pe Kazz să ajungă la momentul 
când intrase în coliba lui Monat. Aici întâmpină prima piedică. 

— Te afli în colibă? 

Privind drept în faţă, cu ochii părând întorşi asupra trecutului, Kazz 
îi răspunse: 

— Sunt în prag. 

— Continuă, Kazz. 

Acesta se cutremură de efort. 

— Nu pot, Burton-naqg. 

— De ce? 

— Nu ştiu. 

— E-n colibă ceva care te sperie? 

— Nu ştiu. 

— Ţi-a spus cineva că te pândeşte ceva rău înăuntru? 


— Nu. 

— Atunci n-ai motiv de teamă. Kazz, eşti un om curajos, nu? 

— Ştii că sunt, Burton-naqg. 

— Atunci de ce nu poţi intra? Kazz clătină din cap. 

— Nu ştiu. Ceva... 

— Ce-i cu el? 

— Ceva îmi... spune... spune... nu-mi amintesc. 

Burton îşi muşcă buza de jos. Arzând, lemnele scoteau pocnete şi 
sfârâituri. 

— Cine-ţi spune asta? Monat? Frigate? 

— Habar n-am. 

— Concentrează-te. 

Kazz se încruntă. Pe frunte îi apăruseră broboane de sudoare. Focul 
pocni din nou. Auzindu-l, Burton zâmbi. 

— Kazz! 

— Da. 

— Kazz! Besst e-n colibă şi strigă! O auzi? 

Kazz se îndreptă de spate şi privi în jur, ţinând ochii larg deschişi, 
nările dilatate, buzele dezvelindu-i dinţii. 

— O aud! Ce-a păţit? 

— Kazz! În colibă e un urs şi are s-o atace pe Besst! Ia-ţi sulița şi du- 
te să ucizi ursul, Kazz! Salveaz-o pe Besst! 

Kazz se ridică şi, strângând în mână o suliță imaginară, sări înainte. 
Burton trebui să facă o mişcare fulgerătoare ca să se dea la o parte. 
Kazz se împiedică de scaun şi căzu pe burtă. 

Burton se strâmbă. Oare şocul avea să-l trezească din transă? Nu, 
era din nou pe picioare, gata să alerge iarăşi. 

— Kazz! Eşti în colibă! Uite ursul! Ucide-l! Ucide-l, Kazz! Omoară-l! 

Mârâind, Kazz prinse sulița fantomatică şi o înfipse. 

— Haa! Haa! Urmă o cascadă de urlete guturale. Ştiindu-i limba, 
Burton le înţelese. 

— Sunt Omul-Care-A-Ucis-Dintele-Alb! Mori, Împăroşatule-Care- 
Dormi-Toată-larna! Mori, dar iartă-mă! Trebuie! Trebuie! Mori! Mori! 

Burton i se adresă cu glas tunător: 

— Kazz! A fugit! Ursul a fugit din colibă! Besst e-n siguranţă! Kazz 
încetă să mai lovească cu sulița. Acum rămăsese drept, privind 
împrejur. 

— Kazz! Suntem la câteva minute mai târziu. Kazz! Besst a plecat. 
Eşti în colibă. Înăuntru! Nu trebuie să te înfricoşezi! Ai intrat în colibă 
şi n-ai de ce să te temi! Cine mai e cu tine? Kazz! Eşti în colibă la 
câteva minute după ce-ai văzut că Spruce n-are semnul pe frunte. Cine 
se află cu tine? 

Omul de Neanderthal îşi pierduse expresia fioroasă. Acum privi 
nedumerit spre Burton. 


— Cine? Păi, Monat şi Pete. 

— Foarte bine, Kazz. Acum... cine ţi s-a adresat primul? 

— Monat. 

— Ce ţi-a spus? Ce ţi-a vorbit Frigate? 

— Frigate n-a scos un cuvânt. Doar Monat. 

— Ce-a zis... ce spune? 

— Monat zice: „Acum, Kazz, nu vei ţine minte nimic din ce s-a 
întâmplat în această colibă. Vom vorbi câteva clipe şi apoi ieşim. După 
ce pleci, nu-ţi vei mai aduce aminte că ai intrat sau ieşit din ea. Totul 
va deveni o pată albă. Dacă te va întreba cineva despre aceste 
momente, vei spune că nu-ţi aminteşti. Şi nu vei minţi, deoarece vei fi 
uitat totul. Adevărat, Kazz?” Omul de Neanderthal încuviinţă din cap. 
„De asemenea, Kazz, ca să fii sigur, n-o să ţii minte când ţi-am spus să 
uiţi că mi-ai spus mie şi lui Frigate că noi nu avem semne. Îţi aduci 
aminte, Kazz?” Kazz clătină din cap „Nu, Monat.” Oftă din rărunchi. 

— Cine a oftat? întrebă Burton. 

— Frigate. 

Evident, era un oftat de uşurare. 

— Ce altceva a mai zis Monat? Spune-mi ce-ai zis tu. 

— „Kazz, când ţi-am vorbit prima oară, imediat după ce l-ai anunţat 
pe Frigate că nouă ne lipsesc semnele, te-am rugat să mă informezi 
orice ar afirma Burton despre întâlnirea cu o persoană misterioasă. 
Prin asta mă refer la cineva care se autointitulează Etic.” 

— Aha! exclamă Burton. 

— „Ţii minte, Kazz?” 

— Nu.” 

— „Sigur că nu. Ţi-am spus să uiţi. Dar acum te rog să-ţi aminteşti. 
Ţi-ai adus aminte, Kazz?” Urmară câteva momente de tăcere. Apoi 
omul de Neanderthal continuă: „Da, acum mi-am amintit.” 

— „Foarte bine, Kazz. Acum să ştergi totul din minte, dar ce ţi-am 
spus rămâne poruncă. Nu-i aşa?” 

— „Da, aşa e.” 

— „Ascultă, Kazz. Ţi-a spus Burton vreodată ceva despre acest Etic? 
Sau despre altcineva, bărbat ori femeie, care se prezintă drept unul 
dintre cei ce ne-au readus din morţi?” 

— „Nu, Burton-nag nu a menţionat aşa ceva.” 

— „Dar pe viitor, dacă-ţi spune, să vii la mine imediat să mă anunţi. 
Vei face asta numai când nu ne vede nimeni. Unde nu putem fi auziţi. 
Înţelegi?” 

— „Da, înţeleg.” 

— „Dacă, dintr-un motiv sau altul, nu mă găseşti, dacă sunt mort ori 
plecat undeva, să-i anunţi pe Peter Frigate sau Lev Ruach. Ai 
priceput?” 

Burton rosti în şoaptă: 


— Şi Ruach! 

— „Da, pricep. O să le spun lui Peter Frigate ori lui Lev Ruach, dacă 
nu te găsesc.” 

— „Şi să vorbeşti cu ei doar când nu-i nimeni în preajmă, să nu fiţi 
auziti. Înţelegi?” 

— „Da, înţeleg.” 

— „Şi nu vei spune nimănui despre asta, doar mie, lui Frigate sau 
Ruach. Clar?” 

— „Da, clar.” 

— „Foarte bine, Kazz. Aşa să faci. Acum vei pleca şi când o să 
pocnesc de două ori din degete n-o să mai ţii minte asta sau ce s-a 
întâmplat prima dată. Limpede?” 

— „Da.” 

— „Kazz, de asemenea... uf! Ne strigă cineva! N-avem vreme sa ne 
căutăm scuze acum. Să mergem!” 

Burton trebui să facă presupuneri privind înţelesul ultimei remarce. 
Monat era pe punctul de a-i sugera lui Kazz ce să spună în caz că era 
întrebat despre ce vorbiseră. Burton se putea considera norocos. În 
cazul în care Kazz ar fi relatat o poveste credibilă, atunci el n-ar fi 
avut motive să devină bănuitor. 

— Stai jos, Kazz. Simte-te în largul tău, spuse Burton. Rămâi aşa 
câteva clipe. Eu plec. Monat are să sosească imediat să-ţi vorbească. 

— Înţeleg. 

Burton ieşi din colibă şi zăbovi un minut. Trebuia să se fi dat drept 
Monat când începuse şedinţa de hipnotism. Asta ar fi înfrânt mai lesne 
rezistenţa opusă de Kazz şi n-ar fi fost nevoie să recurgă la păcăleala 
cu ursul şi Besst. 

Reintră şi spuse: 

— Bună, Kazz. Cum îţi merge? 

— Bine, Monat. Dar ţie? 

— Grozav. Aşa, Kazz. Continuăm de unde a lăsat lucrurile prietenul 
tău, Burton. Ne întoarcem la prima oară când am vorbit cu tine, 
imediat după ce ai băgat de seamă că eu şi Frigate nu aveam semne pe 
frunte. Acum o să-ţi aminteşti momentul acela, fiindcă eu, Monat, îţi 
poruncesc aşa. Aminteşte-ţi clipa după ce l-ai anunţat pe Monat. Ai 
ajuns? 

— Da. 

— Unde vă aflaţi tu, Monat şi Frigate? 

— Lângă o piatră-potir. 

— Ce zi sau noapte e? 

— Nu pricep. 


— La câte zile după resuscitare? 

— La trei. 

— Spune-mi ce s-a petrecut după ce-ai vorbit cu ei despre absenţa 
semnului. 

Exprimându-se cu glas monoton, Kazz descrise evenimentele 
imediat următoare. Monat spusese că el şi Frigate voiau să-i vorbească 
în secret. Traversaseră câmpia şi se opriseră pe dealuri. Acolo, în dosul 
unui arbore-de-fier, Monat îşi aţintise privirea asupra ochilor lui Kazz. 
Fără ajutorul nici unui dispozitiv mecanic, fără ca măcar să-l 
informeze pe Kazz ce făcea, Monat îl hipnotizase. 

— Era ca şi cum ceva întunecat a curs dinspre el spre mine. Ceva 
negru şi copleşitor. 

Burton îl aprobă cu un gest din cap. Îl văzuse pe Monat 
demonstrându-şi puterea, acel „magnetism animal”, cum se numea pe 
vremea lui. Era un hipnotizator mai puternic decât Burton, motiv 
pentru care el nu-i îngăduise niciodată arcturanului să încerce o 
şedinţă cu el. De fapt, Burton îşi luase măsuri de prevedere pentru a 
nu fi luat prin surprindere de Monat. Printr-un complicat proces de 
autohipnoză, îşi impusese să nu se lase hipnotizat de către acesta. 
Fiind totuşi îndeajuns de puternic pentru a înlătura bariera, Burton se 
ferise să rămână vreodată singur cu el. 

Măsura de prevedere se bazase pe teama că Monat ar putea 
descoperi vizita Eticului. Acesta era secretul lui, despre care nu voia să 
se afle. Pe vremea aceea nu bănuia, desigur, că Monat era unul dintre 
Ei. 

Se întrebă dacă şi Frigate era expert în hipnoză. Nu dăduse 
niciodată de înţeles aşa ceva. Cu toate acestea, refuzase să se lase 
hipnotizat de Burton. Scuza lui fusese că nu suporta gândul pierderii 
controlului de sine. 

Kazz ţinea minte că, în timpul şedinţei, Monat îi semnalase lui 
Frigate despre capacitatea omului de Neanderthal de a vedea 
simbolurile. 

— N-am ştiut treaba asta. Va trebui să comunicăm la Cartierul 
General imediat ce găsim prilejul. 

Prin urmare, gândi Burton, cei doi ţineau legătura din când în când 
cu Eticii. Cum o făceau? Aterizarea maşinilor zburătoare, pe care 
Burton le zărise o dată, era o metodă de comunicare? Aparatele acelea 
care dispăreau într-o clipită? 

Cei doi îl urmăriseră îndeaproape. Acesta era unul dintre motivele 
pentru care Necunoscutul Misterios îl vizitase noaptea, în timpul unei 
furtuni. Eticul ştia că Monat şi Frigate făceau parte din grupul lui. Dar 
nu menţionase niciodată acest aspect şi nici nu-l prevenise. 

Poate voise, dar trebuise să plece în grabă. Spusese că Eticii aveau să 
vină curând cu aparatele lor zburătoare. Şi plecase brusc. Chiar şi aşa, 


ar fi trebuit să aducă vorba despre o chestiune atât de gravă. Câteva 
cuvinte ar fi fost de ajuns. De ce n-o făcuse? Era posibil ca Monat şi 
Frigate să fi fost de partea lui? La fel şi Ruach. Nu trebuia să uite de 
el. 

De ce i se rezervaseră trei agenţi? Unul n-ar fi fost suficient? Apoi, 
de ce i se încredinţase slujba asta unuia atât de bătător la ochi precum 
arcturanul? 

Oricare ar fi fost motivele, chestiunea absenței semnelor de pe 
frunţile celor trei agenţi era mai presantă. Evident, Eticii din primul 
sau al doilea eşalon nu posedau astfel de semne. Acum, după ce 
aflaseră că omul de Neanderthal le putea remarca, se asigurau că el nu 
va vorbi despre acest aspect. 

Pe de altă parte, Monat îi spusese lui Kazz că, din acel moment, va 
vedea semne şi pe fruntea lui şi pe ale celor doi colegi. 

Atunci de ce plasaseră un ordin astfel încât Kazz să vadă semnele 
chiar la cei ce nu le aveau? 

Socotiseră, probabil, că nu era nevoie. Şansele de a întâlni alţi 
neanderthalieni, o populaţie redusă numeric, erau minime. Cu toate 
acestea, ar fi prevenit deconspirarea agenţilor. 

Explicaţia putea fi simplă. Monat ar fi trebuit să descrie semnele 
purtate de fiecare agent din vale. În măsura în care aceştia se numărau 
cu sutele sau miile, după cum credea Burton, acest lucru s-ar fi 
dovedit imposibil. 

Monat nu greşise gândind că întâlnirile cu oamenii de Neanderthal 
vor fi rare. Burton însuşi nu văzuse mai mult de o sută. Trecuse repede 
prin dreptul acestora în cursul unei zile. 

Da, o întâlniseră pe Besst. 

Încercă să-şi reînvie în minte împrejurările în care o găsiseră. Asta 
se întâmplase în urmă cu trei ani, când merseseră pe mal. Era o zonă 
populată în mare măsură de chinezi din secolul al XIV-lea d. Hr. şi 
slavi antici. Besst trăia cu un chinez, însă de la început le dăduse de 
înțeles că dorea să plece pe vas cu Kazz. Era întuneric, aşa că n-ar fi 
observat nimic neobişnuit la Frigate sau Monat - în afară de 
neapartenenţa la umanitate a celui de-al doilea. 

Cei doi se întâlniseră şi discutaseră până târziu în noapte. Când 
omul cu care împărțea coliba îi poruncise să-l urmeze, ea refuzase. 
Apăruse un moment de încordare în care chinezul părea că-l va ataca 
pe Kazz. Înţelepciunea avu câştig de cauză. Îşi dădu seama că, deşi 
mai înalt decât omul de Neanderthal, era mult mai slab. Kazz era 
scund, însă oasele masive şi musculatura îl făceau mai puternic decât 
orice om, mai puţin cel modern, antrenat. În plus, faţa lui fioroasă 
putea băga groaza în oricine. 

Cei doi plecaseră pe vas să-şi petreacă noaptea împreună. Sigur 
adormiseră înainte de crăpatul zorilor. Putea Monat să fi ajuns la ea 


atunci? Probabil. Burton nu ştia cum de reuşise. Dar Besst nu spuse-se 
niciodată ceva despre semnele lui Frigate şi ale lui Monat. 

Kazz termină de relatat şedinţa de hipnoză. Era scurtă şi Burton nici 
nu se aşteptase la mai mult. 

ÎL trimise pe Kazz după Besst, rugându-l să fie foarte discret. După 
câteva minute, se întoarse cu ea. Burton promise că-i va satisface 
curiozitatea mai târziu. Deocamdată, îi permitea s-o hipnotizeze? Pe 
jumătate adormită, ea se arătă de acord şi se aşeză pe scaunul ocupat 
până nu de mult de Kazz. 

După ce-i spuse că era Monat, o făcu să-şi reînvie în minte şedinţa ei 
cu acesta. Aşa cum bănuise, aceasta avusese loc după ce Kazz 
adormise. Monat îi descrisese pur şi simplu semnele pe care tovarăşul 
ei trebuia să le vadă pe frunţile celor trei agenţi. Apoi îi ordonase să 
vadă acelaşi lucru. Toată problema se rezolvase foarte discret şi rapid. 

Monat şi tovarășul său avuseseră noroc. Înainte de a-l întâlni pe 
Spruce, Kazz mai văzuse doi oameni fără semne. Prima oară în Ziua 
Resuscitării. Strigase către om, întrebându-l de ce nu era însemnat. 
Acesta fugise, nu pentru că n-ar fi înţeles ce spunea Kazz, ci probabil 
pentru că nu-i pricepuse intenţiile. 

Mai târziu, după ce-l cunoscuse pe Burton, Kazz încercase să-i 
comunice, dar nici unul nu vorbea încă limba celuilalt. Iar în zilele ce 
urmaseră, Kazz uitase cu desăvârşire, fiindcă toată lumea era 
preocupată de supravieţuire. 

A doua persoană la care constatase absenţa semnului fusese o 
femeie, o mongolă. Asta se întâmplase la amiază, iar femeia tocmai 
ieşise din Fluviu, unde se îmbăiase. Kazz încercase să-i vorbească, însă 
omul ei, care era însemnat, o trăsese deoparte. Evident, gelozia. 
Intenţiile lui Kazz fuseseră încă o dată greşit interpretate. 

În acele momente, Burton şi alţii stăteau de vorbă cu autoritatea 
locală în clădirea consiliului. Kazz rămăsese retras pentru a păzi 
ambarcaţiunea. După ce femeia plecase, câţiva oameni care voiau să 
discute cu el îi oferiseră lui Kazz alcool făcut din licheni. Oamenii nu 
mai văzuseră până atunci vreun neanderthalian, iar băutura 
constituise un stimulent care să-l determine să vorbească. Astfel că, 
atunci când restul echipajului revenise pe vas, Kazz era pe jumătate 
beat. Burton îl dojenise atât de aspru încât, de atunci înainte, nu se 
mai atinse de băutură cât timp stătea de pază. 

Uitase astfel şi de femeie. 

După ce o scoase pe Besst din transă, Burton rămase o vreme pe 
gânduri. Besst şi Kazz se foiră neliniştiţi şi-şi aruncară unul altuia 
priviri întrebătoare. Într-un târziu luă o hotărâre. Nu mai avea rost să- 
i lase nelămuriţi. Iar de acum înainte n-o va mai ocoli pe Alice. Nu-i 
datora nimic Necunoscutului, iar faptul că nu reapăruse putea 
însemna că el, Burton, nu mai avea motiv să păstreze taina. Pe de altă 


parte, deşi era secretos de la natură, acum dorea să împărtăşească şi 
altora experienţele sale. 

Deşi le prezentă doar schematic, tot îi trebui o oră. Besst şi Kazz 
erau uimiţi şi voiau să-i pună întrebări. Ridică mâna şi ceru linişte. 

— Mai târziu! Altă dată! Acum trebuie să-i luăm la întrebări pe cei 
doi. Arcturanul e mai dat naibii, de aceea îl vom prinde pe Frigate. 

Le spuse ce aveau de făcut. 

— Dar n-ar fi mai bine să-i dau una peste cap lui Monat şi să-l leg? 
Dacă se trezeşte cât ne ocupăm de Frigate? 

— N-aş vrea să facem mai multă hărmălaie decât e nevoie. Dacă ne- 
aud Loghu şi Alice o să avem parte de-un tămbălău... 

— Un ce? 

— Scandal. Să mergem. 

Cei trei porniră prin ceaţă. Burton concepu câteva noi întrebări pe 
care să i le adreseze lui Frigate. De pildă, Monat, Frigate şi Ruach 
ştiuseră că Spruce era agent. Avuseseră nenumărate ocazii să discute 
cu el cât fuseseră sclavi ai potirului. Iar după răscoală, Monat ar fi 
putut să-l hipnotizeze pe Kazz, făcându-l să vadă semnul pe fruntea lui 
Spruce. De ce n-o făcuse? 

Dacă Monat nu reuşise să rămână singur cu Kazz după revoltă, 
atunci ar fi trebuit să-i spună lui Spruce să părăsească acele locuri 
imediat. Ori, cel puţin, să poarte un prosop în jurul capului când 
existau condiţii favorabile depistării semnului. 

Spruce nu ştiuse că ei erau agenţi ca şi el? Probabil erau atât de 
numeroşi, încât fiecare îi cunoştea doar pe câţiva. Dar pe Monat ar fi 
trebuit să-l ştie toţi. 

Se opri şi respiră adânc. 

Necunoscutul Misterios nu spusese c-ar avea agenţi proprii. Era, 
totuşi, un renegat, şi probabil că atrăsese de partea lui câţiva oameni 
de încredere. Spruce fusese unul dintre aceştia? Monat aflase cumva? 
Şi scăpase de el evitând să-l prevină asupra calităţilor vizuale ale lui 
Kazz? 

Părea puţin probabil. Dacă Monat ar fi aflat că Spruce era de partea 
Necunoscutului — şi cum putea face asta? — nu l-ar fi hipnotizat? Asta 
i-ar fi permis să-l identifice pe Necunoscut, presupunând, desigur, că 
Spruce ştia cine e. 

Altă posibilitate nu exista. Monat ştia despre capacitatea lui Spruce 
de a se sinucide cu ajutorul biluţei de pe proencefal. De aceea nu-l 
speria ideea că Spruce ar fi silit să divulge vreo informaţie. 

De asemenea, ar fi putut să-l folosească pe Spruce ca mesager. I-ar fi 
dat unele informaţii pe care să le transmită când Spruce urma să fie 
resuscitat la Cartierul General. 

Monat participase la interogarea lui Spruce. Cât de mult îl distrase 
asta... Pe de altă parte, Monat îi adresase lui Spruce unele întrebări 


esenţiale. 

Spruce fusese instruit de Monat să dea acele răspunsuri? Erau toate 
minciuni? 

Dacă aşa stăteau lucrurile, de ce-ar fi minţit? De ce trebuia ca 
resuscitaţii să rămână ignoranţi? 

Era posibil ca Spruce, acţionând din ordinul lui Monat, să se fi 
expus în mod deliberat, astfel încât să fie dat în vileag de Kazz. 

Ajunseseră deja la bordul lui Snark. Cei doi neanderthalieni 
rămaseră sus. Burton coborî pe pipăite scara de tambuchi şi, 
numărând uşile cabinelor, se opri în faţa celei unde dormeau Frigate şi 
Loghu. Deschise uşa încet şi păşi înăuntru. Spaţiul era îngust, suficient 
să adăpostească două paturi suprapuse, înguste, lipite de peretele de 
compartimentare; mai rămânea loc cât să se poată cobori din ele. 
Cabinele cu cuşete erau singurele care ofereau cât de cât intimitate. 
Până şi oalele de noapte din bambus erau păstrate pe o poliţă de lângă 
perete. 

În mod obişnuit, Frigate dormea în patul de deasupra. Burton păşi 
înainte cu mâinile întinse în faţă. ÎL va trezi blând, spunându-i că e 
cartul lui, apoi îl va urma până pe punte. Acolo, Kazz îl va lovi în cap 
şi-l vor căra până la colibă. 

Cum nu-l vor putea împiedica să se sinucidă de îndată ce se va trezi, 
Burton hotărâse să încerce hipnoza în vreme ce-şi revenea în simţiri. 
Avea să fie o procedură riscantă, dar trebuia s-o facă. Spre deosebire 
de Spruce, poate că Frigate nu era dispus să se sinucidă tocmai acum, 
când nu mai aveau loc resuscitări. 

Totuşi, Burton gândea că acest lucru nu era valabil şi în cazul 
agenţilor. 

Pipăi suprafaţa netedă a patului. Apoi îşi plimbă degetele pe 
materialul ce servea drept saltea. Încremeni. Frigate nu era în pat. 

Burton mai bâjbâi o dată de-a lungul aşternuturi lor, deşi ştia că nu 
va găsi nimic. Erau calde. Rămase nemişcat o clipă. Frigate plecase să 
se uşureze fiindcă nu voise s-o deranjeze pe Loghu? Ori se trezise mai 
devreme şi hotărâse să discute cu căpitanul înainte de a intra de cart? 

Ori se?... Burton se înfurie. Se strecurase din pat şi era acum cu 
Alice? 

Ruşinându-se de asemenea gânduri, respinse ideea. Alice era 
cinstită. Nu l-ar înşela. Dacă ar fi vrut un alt amant, i-ar fi spus-o pe 
şleau. L-ar fi anunţat şi ar fi plecat. Nici nu credea că Frigate i-ar face 
aşa ceva, deşi poate că ideea îi trecuse prin minte. 

Se aplecă şi întinse mâna până dădu de pânză. Degetele lunecară pe 
ea, trasară o curbă - sânii lui Loghu sub aşternut — apoi ieşi cu spatele 
şi închise uşa. 

În tăcere, simţindu-şi inima bătându-i atât de precipitat încât îşi 
închipui că bubuitul ei se auzea pe tot vasul, trecu la cabina lui 


Monat. Lipindu-şi capul de uşă. Trase eu urechea. Linişte. Se îndreptă, 
deschise uşa şi pipăi patul de sus. Monat nu era acolo, dar poate 
dormea în cel de jos. Chiar şi aşa, respiraţia lui nu se auzea deloc. 

Îşi trecu mâna peste patul gol. 

Blestemând în şoaptă, bâjbâi înapoi pe punte. 

Kazz apăru din ceaţă cu pumnul ridicat ameninţător. 

— Wallah! Ce s-a întâmplat? 

— Au dispărut amândoi, anunţă Burton. 

— Dar... cum se poate? 

— Nu ştiu. Poate Monat şi-a dat seama că se petrece ceva. E cea mai 
sensibilă persoană pe care-am cunoscut-o; descifrează chiar şi cea mai 
neînsemnată expresie, depistează cea mai mică nuanţă din vocea 
cuiva. Ori te-a auzit pe tine trezind-o pe Besst, a făcut cercetări şi a 
intuit adevărul. După cât îl cunosc, ne-o fi ascultat la uşa colibei. 

— Nici Besst, nici eu n-am făcut zgomot. Ne-am mişcat încet, ca 
nevăstuica furişându-se către un iepure. 

— Ştiu. Uită-te în jur. Vezi dacă sunt toate bărcile. 

Îl reîntâlni pe Kazz venind pe cealaltă parte a vasului. 

— Nu lipseşte nici una. 

Burton le trezi pe Loghu şi pe Alice. În timp ce-şi beau cafeaua, le 
descrise în mare întâlnirile cu Eticii. Rămaseră uimite, dar păstrară 
tăcerea până termină de povestit. Abia după aceea îl asaltară cu 
întrebări, însă el promise că le va răspunde mai târziu. Curând aveau 
să vină zorile, ceea ce însemna că trebuia să-şi plaseze potirele pe 
piatră pentru dejun. 

Alice rămase tăcută. Se vedea, după sprâncenele încruntate şi buzele 
strânse, că era furioasă. 

— Îmi pare rău că a trebuit să-ţi ascund toate astea, îi spuse Burton. 
Dar vezi că era necesar? Ce se întâmpla dacă-ţi spuneam şi apoi te 
prindeau Eticii, aşa cum au făcut-o cu mine? Îţi citeau mintea şi 
descopereau că se  înşelaseră crezând că şterseseră porţiuni 
semnificative din memoria mea. 

— N-au făcut-o, spuse ea. De ce să se fi gândit la asta? 

— De unde ştii? Oricum nu ţi-ai aminti. 

Asta o uimi şi mai mult. Cu toate acestea, nu mai scoase o vorbă 
decât după dejun. 

Totul se petrecea pe o vreme neobişnuită. În mod normal, soarele 
alunga imediat ceața. În zona tropicală, cerul se limpezea pe tot 
timpul zilei sau până la mijlocul după-amiezii, în zonele temperate. 
Tot aici, norii se adunau pe negândite, ploaia cădea vreme de 
cincisprezece minute, apoi ieşea soarele. 


În acea dimineaţă, totuşi, între soare şi pământ se rostogoleau nori 
întunecaţi. Fulgerele licăreau de parcă din cerul strălucitor de 
deasupra norilor cădeau cioburi. Tunetul semăna cu bolboroselile unui 
uriaş aflat dincolo de munţi. Peste uscat se înstăpânise o lumină slabă, 
dând tuturor lucrurilor contururi galben-cafenii. Chipurile din jurul 
pietrei-potir arătau de parcă ar fi fost apăsate de o mare nenorocire. 

Cu un aer neliniştit, Kazz şi Besst stăteau aplecaţi deasupra mâncării 
şi priveau împrejur ca şi cum ar fi aşteptat vreun musafir nepoftit. El 
murmură în limba lui: 

— Ursul-Care-Strânge-Relele ne dă târcoale. 

Lui Besst îi scăpă un sunet scheunat. 

— Trebuie să ne găsim ascunziş într-o colibă. Nu-i bine să stăm 
lângă apă când umblă el. 

Şi ceilalţi lăsau impresia că vor să-şi caute o ascunzătoare. Burton se 
ridică şi spuse apăsat: 

— Un moment, vă rog! Vreau să ştiu dacă-i lipseşte cuiva o barcă! 

— De ce? întrebă un bărbat. 

— Doi membri ai echipajului meu au dezertat azi-noapte şi au furat, 
probabil, o barcă pentru a fugi. 

Uitând de ameninţarea furtunii, oamenii se împrăştiară să caute de- 
a lungul malului. La scurt timp, un bărbat anunţă că barca lui 
dispăruse. 

— Sunt deja departe, spuse Kazz. Dar au luat-o în susul, ori în josul 
Fluviului? 

— Dacă în zonă ar exista un sistem de semnalizare, am afla 
numaidecât, explică Burton. Asta în caz că n-au tras barca pe uscat şi 
s-au ascuns pe dealuri. 

— Dick, ce facem acum? Dacă stăm să-i căutăm, nu mai ajungem la 
Rex, se tângui Alice. 

Burton îşi înfrâna dorinţa de a-i spune să nu-i aducă aminte de 
lucruri pe care le ştia prea bine. Alice încă fierbea; n-avea rost s-o facă 
să dea în clocot. 

— Monat şi Frigate s-ar putea ascunde toată ziua, strecurându-se 
din nou la noapte pentru a fura altă barcă. Asta e, noi vom încerca să 
ajungem pe puntea vaporului cu zbaturi. Dar or să apară ei într-o 
bună zi, şi atunci... 

— Îi facem fărâme? vru să ştie Kazz. 

Burton ridică din umeri şi făcu un gest cu mâinile. 

— Nu ştiu. Au un avantaj. Pot minţi ori muri. Până nu ajungem la 
turn... 

Alice îl întrerupse, ochii ei trădând obişnuita stare de visare: 


„Şi-atunci, la sfatul lui, eu aş porni de-ndată 
Pe-ntunecata cale unde, toţi o spun, 


Se-ascunde tainic Turnul Negru; cu gând bun, 
Urmatu-i-am îndemnul; speranţa deşteptată, 
Mândria de-a zări sfârşitul unui drum, 

Nu bucură atâta cât calea încheiată. 


Deşi cutreierat-am lumea toată 

Şi-am cercetat-o ani în şir, speranţa 

S-a stins ca o nălucă ce nu rezistă-n faţa 
Superbei biruinţe ce uneori îmbată. 
Acum am îndrăznit să mai opresc o dată 
Istovul inimii ce nu-şi găseşte soaţa. 


Stăteau toţi pe coline, în rânduri adunaţi, 

Ca să mă vadă iarăşi, o umbră vie încă, 
Spre-aducere aminte! Prin flacăra adâncă, 
Recunoscându-i, i-am acceptat ca fraţi, 

Dar ridicându-mi cornul, suflat-am cu nesaţ 
S-anunţ: «Infantul Roland spre Turnul Negru urcă.»“ 


Burton surâse fioros. 

— Browning ar fi... ar socoti că această lume e chiar mai stranie 
decât cea zugrăvită în extravagantul lui poem. Îţi apreciez 
sentimentele, Alice, chiar dacă el a spus-o înaintea ta. Prea bine, vom 
merge spre Turnul Întunecat. 

— Nu ştiu ce tot zicea Alice, interveni Kazz. Dar cum urcăm pe 
vapor? 

— Dacă Regele Ioan are spaţiu pentru noi, o să-i ofer comoara 
noastră, potirele suplimentare. Asta i-ar ispiti până şi pe cei mai 
cumpătaţi oameni. 

— Dar dacă n-are loc? 

Rămase mut o clipă. Furnicătura din minte, acea senzaţie că scăpase 
din vedere posibilitatea agenţilor de a lua legătura între ei, îi revenise 
în vreme ce Alice recita versurile. Iar acum întrevăzu, ori i se păru că 
zăreşte, mijlocul de a alunga acea furnicătură, lanţul ce-i lega laolaltă 
pe agenţi. 

Cum se recunoşteau unul pe altul? Monat nu constituia o problemă; 
era uşor de identificat. Dar ce semnale secrete ar folosi agenţii umani 
pentru a se recunoaşte? 

Dacă posedau capacităţile omului de Neanderthal, puteau percepe 
absenţa semnului de pe frunţile semenilor. Să presupunem, totuşi, că 
nu aveau acea calitate. 

Spruce rămăsese uimit aflând de talentul optic al lui Kazz. Deşi nu 
recunoscuse, purtarea lui dovedise că nu mai auzise de asemenea 
performanţe. Evident, pentru depistarea şi traducerea simbolurilor în 


limbaj inteligibil se foloseau maşinării. Asta ar avea loc probabil în 
celula de pre-resuscitare sau la Cartierul General. 

Atunci, dacă nu puteau vedea simbolurile cu ochiul liber, aveau alt 
mijloc de identificare. 

Poate, poate exista o anumită dată-simbol. Un moment din care nici 
un pământean nu mai era resuscitat, cel puţin pe această planetă. 
Potrivit lui Monat, Frigate, Ruach şi Spruce, acea dată fusese 2008 d. 
Hr. 

Dacă nu era data reală? Dacă era înainte de 2008? 

Nu avea habar care putea fi adevărata dată, deşi nu întâlnise pe 
nimeni, cu excepţia agenţilor, care să fi afirmat că trăise după 1983 d. 
Hr. De acum încolo îi va întreba pe toţi cei care trăiseră la sfârşitul 
secolului al XX-lea. Iar dacă 1983 era ultima dată la care muriseră, 
atunci va fi sigur că acesta era punctul de graniţă. 

Prin urmare... pesemne că Eticii născociseră o ficţiune care să le 
îngăduie recunoaşterea imediată. Aceea că apucaseră anul 2008. Şi, 
desigur, relatau o anumită poveste privind evenimentele dintre 1983 
şi 2008. 

În concluzie, nu era adevărat că arcturanii uciseseră aproape toată 
umanitatea în acel an. Poate că îngrozitorul măcel nici nu avusese loc. 
În realitate, tot ce auzise despre acea perioadă putea fi o minciună. Cu 
toate acestea, nu trebuia să uite de Monat. El nu era pământean. Nu 
avea nici un motiv să respingă ideea că venise de pe o planetă a 
constelaţiei Paznicului de Urşi. 

Deocamdată, nu avea cum să explice prezenţa lui pe Lumea 
Fluviului. 

Până una-alta, Burton avea două mijloace de a prinde un Etic. Unul 
era Kazz; istorioara cu 2008, al doilea. 

Umanitatea nu trăia doar într-o lume a lui ca şi cum, ci şi a lui dar 
dacă — prin urmare, agenţii fuseseră probabil recrutaţi după 1983, iar 
istorisirile lor puteau reflecta adevărul. 

Existau multe posibilităţi. De exemplu, de unde să ştie dacă Monat, 
Frigate şi Ruach îi spuseseră adevărul despre ceea ce li se întâmplase 
când erau departe de el? Îşi aminti cum Frigate susținuse că-şi 
întâlnise editorul care-l trăsese pe sfoară pe Pământ. El declarase că se 
răzbunase, după îndelungi aşteptări, dându-i un pumn în nas. 

Frigate avea destule vânătăi, căpătate, aparent, în lupta cu Sharkko 
şi banda lui. Dar ei puteau intra în conflict şi cu alţii. Frigate, prin 
caracterul lui, detesta violenţa, fizică sau verbală. Era în stare să 
inventeze scena răzbunării, dar n-ar fi dus-o niciodată până la capăt. 

Se putea presupune că agenţii îşi creau legende bazate pe experiența 
de viaţă a pământenilor reali. Dacă pe această planetă exista 
adevăratul Peter Jairus Frigate? Falsul Frigate putea trece drept omul 
care dovedise mare interes faţă de viaţa lui Burton. Aceasta ar fi fost o 


metodă de a se apropia de el, de a fi sigur că-l va accepta. La urma 
urmelor, oricui i-ar veni greu să întoarcă spatele propriului său 
biograf, persoanei care lasă impresia că-l venerează. 

Şi totuşi, de ce-ar trebui ca un agent să-şi creeze o asemenea 
identitate? De ce n-ar folosi adevăratul om? 

Pesemne se dovedea inutil, era mai uşor şi mai convenabil aşa. Cât 
priveşte întâlnirea dintre agent şi persoana imitată, acest lucru era cu 
totul improbabil. 

Existau prea multe posibilităţi, prea multe întrebări nelămurite. 

— Dick! Ce-ai păţit? o auzi pe Alice. 

Cu o tresărire, se trezi din visare. În afară de echipajul său şi de 
omul căruia i se furase barca, toată lumea plecase. Individul îl măsura 
de parcă ar fi vrut să ceară daune, dar şovăia fiindcă nu avea cine să-l 
sprijine. 

Pale de vânt biciuiau valurile ridicate pe Fluviu şi făceau să fluture 
beţele de pe acoperişurile colibelor. Snark se izbea de baloanele de 
acostare ale docului. Din gălbui-cafenie, lumina devenise cenuşie, 
făcând feţele celor din jur să pară şi mai sumbre. Dincolo de Fluviu, 
fulgerele îşi arătau colții înfricoşători, iar tunetele răsunau ca urletele 
ursului într-o peşteră. Kazz şi Besst abia aşteptau o vorbă din partea 
lui ca să-şi caute un adăpost. Ceilalţi erau aproape la fel de agitaţi. 

— Mă gândeam, spuse el. M-aţi întrebat ce facem dacă Regele Ioan 
n-are loc pentru noi. Ei bine, monarhii au puterea de a crea loc, dacă 
aşa poftesc. Iar dacă ne refuză, o să găsesc eu o cale de a urca la bord. 
Nimeni şi nimic n-o să mă împiedice! 

Fulgerul lovi în apropiere, plesnind bubuitor, de parcă lumea ar fi 
crăpat în bucăţi. Kazz şi Besst o zbughiră în fruntea tuturor, 
îndreptându-se către prima clădire. 

Stând în ploaia torențială care se dezlănţui în urma fulgerului, 
Burton izbucni în râs şi strigă după ei: 

— Înainte, către Turnul Întunecat! 


28 


În vis, Peter Jairus Frigate bâjbâia prin ceaţă. Era gol-goluţ: cineva 
îi furase hainele. Trebuia să ajungă acasă înainte ca soarele să 
încălzească şi să alunge ceața, a cărei absenţă l-ar fi expus batjocuri 
lumii. 

Iarba era udă şi tăioasă. După o vreme, obosi să tot meargă pe 
marginea drumului şi păşi pe asfalt. Din când în când, pe măsură ce 
înainta, ceața se mai subţia şi putea vedea copacii din dreapta. 

Ştia în mod nelămurit că se afla undeva la ţară. Oraşul era încă, 
departe. Dar dacă mergea îndeajuns de repede, putea ajunge acolo 
înainte de ivirea zorilor. Apoi va trebui să intre în casă fără să-şi 


scoale părinţii. Va găsi uşile şi ferestrele încuiate, ceea ce însemna că 
va trebui să arunce cu pietricele în geamul de la etaj din spate. S-ar 
putea ca zgomotul să-l trezească pe fratele lui, Roosevelt. 

Dar fratele lui, deşi abia împlinise optsprezece ani, ajunsese deja un 
băutor înrăit, fustangiu, vuind prin cartier pe motocicletă lângă cutare 
şi cutărescu, amici de la Distileria Hiram Walker, îmbrăcaţi cu geci din 
piele şi purtând părul lung. Era duminică dimineaţă, aşa că la ora asta 
s-ar putea să sforăie, umplând cu duhoare de whisky cămăruţa din 
pod pe care o împărțea cu Peter. 

Roosevelt era numit astfel după Theodore, nu Franklin Delano, pe 
care tatăl lor îl ura. James Frigate îl detesta pe „omul de la Casa Albă” 
şi se dădea în vânt după The Chicago Tribune, care-i era adus până-n 
prag în fiecare duminică. Fiul cel mare dispreţuia articolele de fond, 
toată tona aceea de hârtie, preferând benzile desenate. De când 
învățase să citească, aştepta nerăbdător ziua de duminică dimineaţa, 
imediat după cacao, clătite şi ouă cu şuncă, pentru aventurile lui 
Chester Prostănacul şi ale prietenilor lui porniţi în căutarea oraşului 
de aur, Moon Mullins, Annie, micuța orfană, şi marele ei tătic 
Warbucks, plus amicii lui, nemaipomenitul magician Punjab, şi Dl. 
Stunt, care arăta ca Moş Crăciun, era bătrân ca Pământul şi putea 
călători în timp. Şi mai erau Ochelaristul Barney, şi Jack Zâmbăreţu”, 
şi Terry, şi Piraţii. Încântător! 

Dar ce-i venise de se gândea la personajele acelea grozave de benzi 
desenate în vreme ce mergea gol-puşcă pe un drum de ţară cufundat 
în întuneric, umed şi ameninţat de nori? Nu era greu de răspuns. Îi 
dădeau senzaţia de căldură şi siguranţă, chiar fericire, de pântece plin 
cu bunătăţile gătite de mama, îi aminteau de radioul dat încet, de 
tatăl lui stând pe cel mai confortabil scaun şi citind părerile 
„Colonelului Balon Captiv”. Peter se lăfăia pe podeaua din camera de 
zi, cu pagina de benzi desenate desfăşurată în faţă, în timp ce mama 
îşi făcea de lucru în bucătărie, dându-le să mănânce celor doi fraţi mai 
mici şi surioarei care încă nu vorbea. Micuţa Jeanette, pe care o iubea 
nespus şi care avea să crească, presărând pe drum trei soţi şi 
nenumărați amanți, precum şi sute de păhărele de whisky, blestemul 
familiei Frigate. 

Toate acestea erau încă departe, ştergându-i-se din minte, înghiţite 
de ceaţă. Acum locuia în camera din faţă, fericit... ba nu, şi asta se 
ştergea... se afla afară, în curtea din spate, gol şi tremurând de frig şi 
de groaza că va fi prins fără haine, fără a avea posibilitatea să explice 
de ce păţise aşa ceva. Arunca cu pietricele în geam, sperând că 
zăngănitul lor îi va trezi pe frăţiorii şi pe surioara care dormeau în 
dormitorul minuscul, situat sub şi puţin lateral faţă de camera din 
pod. 

Casa fusese cândva o şcoală de ţară cu o singură încăpere, în 


apropiere de oraşul Peoria, în mijlocul statului Illinois. Oraşul se 
extinsese şi în jur răsăriseră ca din senin nenumărate case, iar acum 
marginea lui se afla la jumătate de milă mai la nord. În timpul 
expansiunii acestei zone, casei i se adăugaseră un etaj şi instalaţia de 
canalizare. Era prima casă în care locuise şi avea toaletă în interior. 
Această fostă casă de ţară devenise într-un anume fel ferma de lângă 
Mexico, Missouri. Aici, la vârsta de patru ani, trăise cu mama, tata, 
fratele mai mic şi familia unui fermier care închiriase două camere 
familiei Frigate. 

Tata, inginer de construcţii civile şi electrice (un an de studii la 
Institutul Politehnic Rose din Terre Haute, Indiana, şi diplomă de 
absolvire a Şcolii Internaţionale prin Corespondenţă), lucrase un an la 
o uzină electrică din Mexic. În curtea din spatele fermei, Peter 
descoperise cu groază că găinile mâncau animale, iar el mânca găini 
care mâncau animale. Asta fusese prima revelaţie care-i arătase că 
lumea se baza pe canibalism. 

Nu era drept, gândise el. Canibalul era o creatură care-şi mânca 
semenii. Se răsuci şi adormi la loc, pe jumătate conştient că se trezise 
între frânturile visului şi cugetase la fiecare dintre ele înainte de a 
trece la următorul fragment. Într-o singură noapte putea să aibă 
acelaşi vis de câteva ori. Ori visul reapărea în decursul anilor. 

Specialitatea lui erau visele de ficţiune sau în serial. La un moment 
dat, în cursul carierei de scriitor, în vis se desfăşuraseră douăzeci şi 
unu de seriale. Încheiase zece dintre ele. Celelalte încă aşteptau, 
rămase în momente de tensiune, de când marele editor din ceruri le 
anulase pe toate în mod arbitrar. 

Precum în viaţă, tot aşa şi în moarte. Niciodată nu reuşea... 
niciodată? Ei bine, aproape niciodată nu ducea ceva la bun sfârşit. 
Marele neisprăvit. Îşi dăduse pentru prima oară seama de asta când, 
tânăr cu probleme, îşi descărcase neliniştile şi chinurile faţă de 
consilierul celor din anul întâi de colegiu, care, întâmplător, era şi 
profesorul său de psihologie. 

Profesorul — cum îl chema? O'Brien? — Era un tânăr scund, subţirel, 
cu o fire înflăcărată şi un păr roşu şi mai înflăcărat. Purta întotdeauna 
papion. 

Acum, Peter Jairus Frigate mergea prin ceaţă şi nu auzea nici un 
sunet în afară de huhuitul unei bufniţe aflate departe. Deodată, 
percepu un uruit de motor, două lumini sclipiră vag din faţă, apoi mai 
puternic, motorul urlă şi el îl imită. Se azvârli într-o parte, plutind lin, 
în timp ce automobilul masiv venea încet spre el. Aşa cum se deplasa 
centimetru cu centimetru prin aer, cu braţele fluturând, întoarse capul 
în direcţia lui. Acum îl vedea, dincolo de lumina orbitoare a farurilor: 
era un Duesenberg, automobilul elegant, lung şi scund, condus de 
Cary Grant în filmul pe care-l văzuse săptămâna trecută, Topper. La 


volan se afla o siluetă diformă, vizibili fiindu-i doar ochii. Erau ochii 
de un albastru-spălăcit ai bunicii sale de origine germană, mama 
mamei lui, Wilhelmina Kaiser. 

Apoi răcni, deoarece automobilul cotise şi venea drept spre el, şi nu 
avea cum să scape de lovitură. 

Se trezi gemând. 

— Ai avut un?... îl întrebă Eve, somnoroasă, apoi vocea se stinse 
într-o bolboroseală şi un sforăit delicat. 

Peter coborî din pat, o alcătuire cu ramă din bambus şi picioare 
scunde, având nişte frânghii ca suport pentru salteaua făcută din 
prosoape legate laolaltă cu cleme magnetice în jurul frunzelor tratate. 
Podeaua din pământ era acoperită cu prosoape înnădite. Ferestrele 
aveau drept geam membrana intestinală, străvezie, de la peştele-cu- 
corn. Formele lor pătrăţoase străluceau slab, reflectând lumina cerului 
nocturn. 

Porni împleticit spre uşă, o deschise, ieşi afară şi urină. Din 
acoperişul înclinat, acoperit cu iarbă, încă picura. Printr-o trecătoare 
între dealuri văzu focul arzând sub acoperişul unui turn de veghe. 
Flăcările conturau silueta gardianului care se rezemase de balustradă 
şi privea în jos, către Fluviu. Ele luminau şi catargele şi velatura unui 
vas pe care nu-l mai văzuse până atunci. Celălalt gardian nu era în 
turn, ceea ce însemna că se afla lângă vas. Pesemne îl trage de limbă 
pe căpitan. Nimic deosebit, fiindcă nu răsunaseră tobele care să dea 
alarma. 

Reîntors în pat, se gândi la visul avut. Cronologia era amestecată, 
ceea ce nu surprindea în cazul viselor. Pe de o parte, în 1934, fratele 
Roosevelt avea doar şaisprezece ani. Motocicleta, slujba la distilerie şi 
blondele oxigenate aveau să apară peste doi ani. Familia nici nu mai 
locuia în casa aceea. Se mutase într-una mai nouă şi mai spațioasă, la 
câteva intersecţii depărtare. 

Mai apăruse şi silueta întunecată, sinistră şi amorfă din automobil, 
lucrul care avea ochii bunicii. Ce însemna asta? Nu i se întâmpla 
pentru prima oară că-l înspăimânta ceva întunecat şi cu capul 
acoperit, având ochii aproape incolori ai bunicii Kaiser. Şi nici nu era 
întâia dată că încercase să priceapă de ce apărea deghizată atât de 
monstruos. 

Ştia că venise din Galena, Kansas, la Terre Haute s-o ajute pe mama 
să-l îngrijească imediat după ce se născuse. Mama îi spusese că bunica 
se mai ocupase de el când avea cinci ani. Nu-şi amintea totuşi s-o fi 
văzut înainte de a împlini doisprezece ani, când venise la ei într-o 
vizită. Dar era convins că-i făcuse ceva îngrozitor când era sugar. Ori 
ceva ce i se păruse îngrozitor. Era însă o bătrână blândă, deşi având 
tendința de a deveni isterică. Nici nu reuşea să se ocupe de toţi copiii 
fiicei ei când îi avea în grijă. 


Acum unde era? Murise la vârsta de şaptezeci şi şapte de ani, după 
un lung şi dureros asediu al cancerului la stomac. O blondă delicata, ai 
cărei ochi păreau de un albastru-viu, nu globii vârstaţi de vinişoare 
roşiatice, decoloraţi, pe care şi-i amintea. Îşi ţinea buzele subţiri strâns 
lipite, dar toţi adulţii din familia lui arătau la fel de sumbri. 
Fotogravurile cu tonuri cafenii înfăţişau chipurile unor oameni care 
dădeau impresia că înoată în necazuri, dar niciodată nu vor ceda sub 
povara lor. 

Victorienii, judecând după fotografii, erau o adunătură de oameni 
rigizi, cu nasul pe sus. Familia germană a bunicii fusese plămădită din 
acelaşi aluat. Persecutaţi de vecinii lor luterani şi de autorităţi pentru 
că trecuseră la baptism, părăsiseră Oberellen, Turingia, îndreptându-se 
către ţara tuturor promisiunilor. (Ambele laturi ale familiei lui Peter 
aleseseră mereu religii minoritare, de obicei una mai trăsnită decât 
alta. Pesemne că şi-o căutau cu lumânarea). 

După ani de peregrinări, negăsind nici măcar o stradelă pavată cu 
aur, după slujbe înrobitoare, sărăcie chioară, moartea multor copii şi 
în cele din urmă a părinţilor, Kaiserii se făcuseră oameni. Deveniseră 
fermieri prosperi în apropiere de Kansas City, sau proprietari de 
magazine cu unelte în oraş. 

Merita? Supraviețuitorii spuneau că da. 

Când sosise în America, Wilhelmina fusese o blondă atrăgătoare cu 
ochi albaştri. La optsprezece ani se căsătorise cu un bărbat din Kansas 
cu douăzeci de ani mai în vârstă decât ea, probabil pentru a scăpa de 
sărăcie. Se spunea că bătrânul Bill Griffith era pe jumătate indian 
cherokee şi că făcuse parte dintre gherilele lui Quantrill, însă în 
ambele ramuri ale familiei lui Peter se vânturaseră tot soiul de 
tâmpenii. Întotdeauna încercau să pară mai buni sau mai răi decât 
erau în realitate. Oricare ar fi fost trecutul bătrânului Bill, mama lui 
Peter nu voia niciodată să discute despre el. Poate fusese doar hoţ de 
cai. 

Unde era Wilhelmina acum? N-ar mai arăta stafidită şi cocârjată 
cum o ştia. Ar fi o fată atrăgătoare, cu forme pline, dar tot cu ochi 
albaştri şi goi, vorbind engleza cu un accent nemţesc supărător. Dacă 
ar întâlni-o, ar recunoaşte-o? Puțin probabil. Iar dacă da, ce putea afla 
de la ea despre traumele pe care le provocase nepotului sugar? Nimic. 
Nu şi-ar aduce aminte ceea ce i se păruse un incident neînsemnat. Ori, 
dacă şi-ar aminti, sigur n-ar recunoaşte că-l maltratase. Dacă fapta 
cumplită fusese comisă cu adevărat. 

În cursul unor pasagere şedinţe de psihoanaliză, Peter încercase să 
străpungă umbrele întunecate ale memoriei reprimate pentru a ajunge 
la drama originală în care bunica juca un rol atât de important. 
Efortul dăduse greş. Alte încercări prin dianeticău şi scientologie nu 
dăduseră nici un rezultat. Continuase să alunece dincolo de episoadele 


traumatizante, ca o maimuţă pe un stâlp mânjit cu unsoare, dincolo de 
naştere, spre vieţile anterioare. 

După ce fusese femeie născând într-un castel medieval, dinozaur, 
prevertebrată în oceanul planetar şi pasager al secolului al XVIII-lea 
într-o diligenţă ce traversa munţii Pădurea Neagră, Peter abandonase 
scientologia. 

Fanteziile erau interesante, iar ele dezvăluiau câte ceva din 
caracterul lui. Dar bunica îi scăpa mereu. 

Aici, pe Lumea Fluviului, încercase guma de visat ca armă pentru a 
străpunge umbrele dense. Sub îndrumarea unui guru, mestecase 
jumătate de lamă şi plonjase după perla ascunsă în adâncurile 
subconştientului. După ce traversase câteva viziuni oribile, îşi găsi 
gurul, bătut la sânge şi fără cunoştinţă, zăcând pe podea. Era evident 
cine făcuse asta. 

Peter plecase de acolo după ce se asigurase că îndrumătorul său va 
trăi, fără sechele grave. Nu putea rămâne într-un loc unde s-ar fi simţit 
vinovat sau ruşinat de fiecare dată când l-ar fi văzut pe guru. Individul 
se arătase iertător, şi, de fapt, dorise să continue şedinţele — dacă Peter 
se lăsa legat în cursul lor. 

Nu putea înfrunta violența pe care-o simţea sălăşluind în adâncul 
fiinţei lui. Teama de violenţă din sine îl făcea atât de speriat în faţa 
violenţei altora. 

Greşeala, dragă Brutus, nu trebuie căutată în stele, căci ea zace în 
propriile noastre gene nenorocite. Ori în eşecul de a ne cuceri propriul 
sine. 

Următoarea scenă, aproape inevitabilă, în această dramă a 
amintirilor era seducerea Wilhelminei. Ce uşor îi venea să considere 
această fantezie drept potenţial reală, întrucât exista posibilitatea s-o 
întâlnească. După câteva întrebări pe care şi le vor adresa unul altuia, 
vor constata că sunt bunică şi nepot. Apoi va urma o lungă discuţie în 
care îi va spune ce s-a întâmplat cu fiica ei, cu soţul (tatăl lui Peter) şi 
cu nepoţii, strănepoţii şi stă-strănepoţii. Oare se va îngrozi când va 
afla că stră-strănepoata ei s-a căsătorit cu un evreu? Neîndoielnic. 
Orice persoană născută la ţară în 1880 avea prejudecăţi adânc 
înrădăcinate. Sau dacă i-ar fi spus că sora lui se măritase cu un 
japonez? Sau că un frate şi un văr primar se însurară cu femei 
catolice? Sau că o stră-strănepoată trecuse la catolicism? Sau că un 
stră-strănepot devenise budist? 

Pe de altă parte, poate că Lumea Fluviului o făcuse să-şi schimbe 
atitudinea, aşa cum li se întâmplase şi altora. Cu toate acestea, tot mai 
mulţi erau la fel de fosilizaţi din punct de vedere psihologic ca şi 
atunci când trăiseră pe Pământ. 

Să-şi continue fantezia. 

După câteva păhărele şi trăncăneală, la pat? 


Raţional vorbind, nimeni nu putea ridica obiecţii în cazul incestului 
aici. Nu rezultau copii. 

Dar când gândesc oamenii raţional în asemenea situaţii? 

Nu, mai bine n-ar scoate o vorbă despre rudenia lor decât după 
trecerea prin pat. 

Aici eşafodajul se năruia. Dacă i-ar dezvălui adevărul, ar ruşina-o de 
moarte. Ar fi o cruzime. Şi, indiferent cât de mult voia să se răzbune, 
nu-i putea face asta. Nimănui altcuiva. În plus, ar fi o răzbunare 
pentru o fărădelege despre care doar îşi închipuia că fusese comisă. 
Chiar dacă aşa se întâmplase, poate era ceva ce doar un copil 
considera îngrozitor. Ori ceva interpretat anapoda de mintea lui de 
copil. Ori ceva ce ea, fiind un produs al vremurilor, ar, fi considerat 
drept firesc. 

Era interesant să te ducă gândul la relaţii cu bunica. În realitate, aşa 
ceva nu se va întâmpla. Era atras doar de femei inteligente, iar bunica 
lui fusese o ţărancă proastă. Şi vulgară, deşi nu în înţeles obscen sau 
lipsit de religiozitate. Îşi aminti când mâncase cu restul familiei de 
Ziua Recunoștinței. Strănutase, iar mucii îi căzuseră pe bluză, iar ea îi 
adunase cu mâna şi-i depusese pe fustă. Tata pufnise în râs, mama 
părea şocată, iar el îşi pierduse pofta de mâncare. 

Aşa se încheia toată fantezia, dizolvându-se în dezgust. 

Cu toate astea, poate că ea se schimbase. 

La naiba cu toate, îşi zise, şi, întorcându-se pe o parte, adormi. 

Tobele răpăiră, trompetele din lemn răsunară. Peter Frigate se trezi 
în mijlocul unui alt vis. Era la trei luni după atacul de la Pearl Harbor, 
iar el, cadet, se afla la aerodromul Randolph şi instructorul de zbor 
tocmai îi ţinea o predică. 

Locotenentul, un tânăr înalt cu o umbră de mustață şi picioare mari, 
părea la fel de furios ca şi bunicuţa Kaiser. 

— Frigate, dacă mai virezi la stânga atunci când eu îţi spun să virezi 
la dreapta, aduc toată formaţia la sol şi refuz să mai zbor cu tine! 
Poate-ţi găseşti un instructor care nu dă o para chioară dacă elevul îl 
omoară ori nu! lisuse Cristoase, Frigate, puteam muri! N-ai văzut 
aparatul din stânga ta? Vrei să te sinucizi? N-am nimic împotrivă, dar 
nu ne amesteca şi pe ceilalţi în treaba asta! Şi fă-o în timpul liber, 
afară din aerodrom şi nu cu proprietatea guvernului! Ce dracu' te-a 
apucat, Frigate? Mă urăşti? 

— Nu v-am auzit, domnule, spuse Peter. Deşi transpira din cauza 
costumului gros de zbor şi a căldurii din cameră, tremura şi simţea 
nevoia dureroasă de a urina. Pur şi simplu n-aud nimic prin tuburile 
acelea! 


— Tuburile sunt în ordine! Eu te-auzeam perfect! Iar la urechi n-ai 
nimic! Ai făcut controlul medical abia acum două săptămâni, nu? Voi, 
cadeţii ăştia pişăcioşi, sunteţi examinaţi când vă transferă aici! Ori nu- 
i aşa? 

Peter dădu aprobator din cap şi spuse: 

— Da, domnule, ca şi dumneavoastră. 

Holbând ochii şi înroşindu-se la faţă, locotenentul se răsti: 

— Ce vrei să insinuezi? Vrei să zici că şi eu sunt un cadet pişăcios? 

— Nu, domnule, se grăbi Peter să salveze situaţia, simţindu-şi 
subţiorile  năclăite de sudoare. N-aş spune niciodată despre 
dumneavoastră că sunteţi „pişăcios”, domnule. 

— Dar ce-ai zice? se răţoi locotenentul, aproape răcnind. 

Peter se uită din colţul ochilor la ceilalţi cădeţi şi instructori. 

Majoritatea nu acordau nici o atenţie discuţiei ori se prefăceau că n- 
o iau în seamă. Unii râdeau. 

— N-aş aduce vorba despre dumneavoastră. 

— Poftim? Fiindcă nu merită să vorbeşti despre mine, aşa e? 
Frigate, îmi pui răbdarea la încercare! Nu-mi place atitudinea ta nici la 
sol, nici în aer. Dar să ne întoarcem la subiect, cu toate eforturile tale 
de a-l ocoli! De ce dracu' nu m-auzi când eu te aud foarte bine? 
Fiindcă nu vrei să-mi auzi vocea? Ei bine, e periculos, Frigate! 
Înspăimântător! Ştii câte dintre nenorocitele astea de BT-12 cu aripi 
boante intră în vrie? Blestematele au o tendinţă înnăscută de a intra în 
vrie, cadet. Chiar când un instructor îi spune unui cursant cu minte de 
găină să intre deliberat în vrie, şi pune mâna pe manşă, pentru a 
prelua comanda, ticăloasele continuă uneori să rămână în vrie! De aia 
n-am poftă să-ţi spun să virezi dreapta, iar tu să înţelegi că am ordonat 
să intri în vrie gândindu-te c-o să mă prinzi pe picior greşit. Nici n- 
apucam bine s-ajung la paraşută şi tu înfigeai aparatul în sol! Bun, ce 
necazuri ai cu urechile? 

— Nu ştiu, spuse Peter cu un aer amărât. Poate am vreun dop.E o 
trăsătură moştenită, domnule. Trebuie să-mi scot dopurile din urechi o 
dată la şase luni. 

— O să-ţi scot eu dopurile, domnule, şi nu numai din urechi! 
Doctorul nu te-a controlat şi acolo? Ba bine că nu! Aşa că nu-mi veni 
mie cu poveşti de-astea! Şi de ce? Dumnezeu ştie! Ori poate mă urăşti 
atât de mult că nu-ţi pasă dacă mori şi mă iei şi pe mine? Am 
dreptate? 

Peter n-ar fi rămas uimit dacă i-ar fi văzut pe locotenent făcând 
spume la gură. 

— Nu, domnule. 

— Nu, ce? 

— Nu, domnule, în toate privinţele. 

— Adică respingi orice acuzaţie? Ai virat stânga, deşi am spus să 


virezi dreapta, sau nu? Să nu mă faci pe mine mincinos! 

— Nu, domnule. 

Locotenentul îşi trase sufletul, apoi reluă: 

— De ce zâmbeşti, Frigate? 

— Nu mi-am dat seama că zâmbeam. 

Era adevărat. Se afla într-o stare de epuizare fizică şi psihică. Atunci 
de ce zâmbise? 

— Frigate, ţi-ai pierdut minţile! răcni locotenentul. 

Un căpitan care stătea lângă el se încruntă. Dar nu făcu nici o 
încercare să intervină. 

— Frigate, nu vreau să te mai văd în ochi decât după ce vii cu 
dovadă de la doctor că n-ai nimic la urechi. Ai auzit? 

Peter dădu din cap. 

— Da, domnule, am auzit. 

— Rămâi la sol până primesc raportul ăsta. Dar îl vreau până la ora 
decolării, mâine, când facem un nou zbor. Doamne, păzeşte-mă! 

— Da, domnule, spuse Peter, cât pe ce să salute. Asta ar fi oferit 
instructorului o scuză pentru a-l lua din nou la refec. Nu se permitea 
salutul în camera de pregătire a zborurilor. 

Privi, peste umăr în timp ce-şi preda paraşuta. Căpitanul şi 
locotenentul discutau cu înfocare. Ce spuneau despre el? C-ar trebui 
înlăturat? 

Poate că aşa s-ar cuveni. Adevărul era că nu-şi auzea instructorul. 
Prin tuburi nu ajungeau la el decât jumătate din frazele bolborosite cu 
furie de locotenent. Iar asta nu din cauza urechilor. Sau a altitudinii. 
Sau a vreunei tulburări fizice în ce privea urechile lui. 

Abia peste ani şi ani îşi dădu seama că de fapt nu voia să-l audă pe 
locotenent. 

— Avea dreptate, spuse el. 

— Cine avea dreptate? întrebă Eve. Stătea în şezut pe pat, 
proptindu-se într-un cot, şi se uita la el de sus. Avea corpul acoperit cu 
prosoape multicolore fixate cu cleme, iar gluga încă îi umbrea faţa. 

Peter se ridică în capul oaselor şi se întinse. În colibă era întuneric; 
sunetul tobelor şi al trâmbiţelor de lângă mal răzbătea slab. În 
apropiere, un vecin bătea în toba făcută din bambus şi piele de peşte 
de parcă ar fi încercat să trezească întreaga lume. 

— Nimeni. 

— Gemeai şi bolboroseai. 

— Pământul rămâne mereu cu noi, spuse el şi tăcu, lăsând-o să 
înțeleagă ce va voi. Luă oala de noapte şi plecă spre coliba-depozit 
care se afla la vreo sută de paşi depărtare. Acolo salută o mulţime de 
femei şi bărbaţi veniţi cu aceeaşi treabă. Aruncară conţinutul oalelor 
într-o căruţă mare din lemn de bambus. După micul dejun, aceasta 
avea să fie scoasă din clădire de un grup de bărbaţi şi dusă până la 


poalele dealurilor din apropierea unui munte. Excrementele erau 
tratate acolo pentru obţinerea potasiului necesar la fabricarea prafului 
de puşcă. Frigate lucra două zile pe lună acolo şi patru ca santinelă. 

De cealaltă parte a dealului pe care se afla coliba lor era o piatră- 
potir. De obicei, el şi Eve îşi duceau potirele acolo. În acea dimineaţă 
însă, Frigate voia să stea de vorbă cu echipajul vasului care sosise în 
timpul nopţii. Eve nu avea să se supere dacă pleca singur, fiindcă avea 
de înşirat vertebrele de peşte-cu-corn pe sfoară, făcând coliere 
multicolore, la mare cerere ca podoabe. Frigate şi Eve le dădeau la 
schimb, contra tutun, băutură şi bucăţi de cremene. Frigate mai 
confecţiona arme-bumerang şi, întâmplător, canoe şi bărci scobite în 
lemn. 

Îşi ducea potirul în mâna stângă, iar sulița din lemn de tisă, cu vârf 
din cremene, în cealaltă. La centura din piele de peşte care-i încingea 
mijlocul avea prinsă o teacă în care purta o toporişcă din şist cuarţos. 
Chivără cu săgeți, având vârful din cremene şi prevăzute cu oase 
subţiri, cioplite, era atârnată pe umăr. Un arc din tisă, înfăşurat în 
hârtie din bambus, stătea legat bine de chivără, pentru a-l proteja 
împotriva umezelii de dimineaţă. 

Micuţul stat al cărui cetăţean era, Ruritania, nu se afla în război şi 
nici sub ameninţarea acestuia. Legea care cerea tuturor să poarte 
armele era o reminiscență a vremurilor tulburi. Ca şi pe Pământ, 
legilor depăşite de aici le venea greu să moară. Inerţia socială persista 
pretutindeni, deşi împotrivirea ei la schimbare diferea de la un stat la 
altul. 

Frigate merse printre colibele răsfirate pe câmpie. I se alăturară alte 
sute de oameni, îmbrăcaţi din cap până-n picioare la fel ca ei, pentru a 
se feri de frig. Jumătate de oră după răsăritul soarelui, începură să-şi 
lepede hainele. Cât mâncă, Frigate căută din ochi feţe noi. Numără 
cincisprezece, membrii echipajului de pe goeleta abia sosită, Razzle 
Dazzle. Stăteau grupaţi, mâncând şi vorbind cu cei dornici să afle 
veşti. Peter se aşeză lângă ei pentru a privi şi asculta. 

Căpitanul, Martin Farrington, cunoscut şi sub numele de Puştiul din 
Frisco, era un bărbat solid, de statură potrivită. Faţa lui atrăgătoare 
amintea de aceea a unui irlandez. Părul îi era roşcat şi buclat; ochii, 
mari şi de un albastru-închis; bărbia, voluntară. Vorbea foarte animat, 
zâmbind mereu şi spunând glume. Folosea fluent esperanto, dar nu 
perfect, şi se vedea că prefera engleza. 

Secundul, Tom Rider, era cu vreo cinci centimetri mai scund decât 
Frigate, care avea un metru optzeci. 

Înfăţişarea lui era cea pe care ziariştii de la revistele de două parale 
de pe vremea tinereţii lui Frigate o defineau drept „o frumuseţe 
aspră”. Nefiind la fel de musculos, se mişca mai iute decât căpitanul, 
însă cu o graţie şi cu o siguranţă care treziră invidia lui Frigate. Părul 


negru era drept, iar dacă pielea i-ar fi fost o idee mai arsă de soare, ar 
fi putut trece drept indian onondaga. Vorbea perfect esperanto dar, la 
fel ca Farrington, se arătă încântat să descopere în mulțime câţiva 
vorbitori de engleză. Avea o voce baritonală plăcută, tărăgănarea din 
sud-vest îmbinându-se cu pronunția din Vestul Mijlociu. 

Frigate află multe despre echipaj doar trăgând cu urechea la 
relatările lor nepăsătoare despre ei înşişi. Erau o adunătură pestriță, 
obişnuită pentru vasele mai mari care mergeau ba în susul, ba în josul 
Fluviului. Femeia căpitanului provenea din America de Sud; cea a 
secundului trăise în secolul, al II-lea d. Hr. în oraşul Afrodita. Frigate 
îşi aminti că ruinele acestuia fuseseră descoperite de arheologi în 
Turcia, prin deceniul şapte. 

Doi membri ai echipajului erau de origine arabă, un bărbat pe nume 
Nur el-Musafir (Călătorul) şi o femeie care fusese soţia unui căpitan de 
vas din Arabia de Sud, care făcuse negoţ cu imperiul Monomotapa, din 
Africa de Sud-Vest, în secolul al XII-lea d. Hr. 

Mai era un chinez care-şi găsise sfârşitul pământesc prin înec, atunci 
când flota invadatoare a lui Kublai-Han fusese distrusă de o furtună, în 
timp ce se îndrepta spre Japonia. 

Văzu şi doi care trăiseră în secolul al XVIII-lea, Edmund Tresillian, 
originar din Cornwall, care-şi pierduse un picior în 1759, când nava 
Vestala, sub comanda lui Hood, capturase vasul francez Bellona în 
largul Capului Finisterre. Privat de pensie, cu o soţie şi şapte copii, 
ajunsese cerşetor. Fiind prins furând o pungă cu bani, murise de 
friguri în închisoare, pe când aştepta să fie judecat. Cel de-al doilea 
bărbat, Cozens „Cel Roşu”, fusese aspirant pe Wager, o navă 
comercială ce făcuse voiaje frecvente spre India şi, după renovare, 
însoţise flotila Amiralului Anson în călătoria sa în jurul lumii. 
Naufragiase în largul coastelor Patagoniei. După nenumărate suferințe 
şi nenorociri, câţiva din membrii echipajului se întorseseră în lumea 
civilizată, unde guvernul spaniol din Chile îi întemniţase o vreme. Cu 
toate acestea, bietul Cozens fusese împuşcat mortal de căpitanul 
Cheap la câteva zile după naufragiu, fiind bănuit pe nedrept că ar fi 
pus la cale o răscoală pe navă. 

John Byron, bunicul poetului, de asemenea aspirant la vremea 
aceea, îl dojenise pe Cheap pentru fapta lui în Povestea Onorabilului 
John Byron (Comandor într-o expediţie precedentă în jurul Lumii), 
cuprinzând o descriere a marilor nenorociri îndurate de el şi tovarăşii săi 
pe Coasta Patagoniei, începând cu anul 1740, până la revenirea lor în 
Anglia, 1746 etc, Londra, 1768. 

Frigate posedase o primă ediţie a acestei cărţi, în care găsise o 
descriere a unui animal văzut de Byron, ce trebuie să fi fost un leneş 
uriaş. 

Ar fi vrut să-l întâlnească pe Byron. Probabil că micuțul om fusese 


neînchipuit de rezistent dacă supravieţuise unor asemenea aventuri. 
Mai târziu devenise amiral, poreclit de marinarii săi „Jack Vreme 
Proastă”. Flota sa era lovită de furtuni mari aproape de fiecare dată 
când ieşea în larg. 

Alţi membri ai echipajului care-i stârniră interesul erau un milionar 
din Rhode Island, amator de iahting, de la sfârşitul secolului al XX-lea; 
un turc din secolul al XVIII-lea, şef de echipaj care murise de sifilis, o 
boală obişnuită printre marinari în acea perioadă, şi Abigail Rice, pe 
Pământ soţia unui ofiţer maritim II pe o balenieră din New Bedford. 
Se vedea de la o poştă că Binns, amatorul de iahting, şi turcul erau 
amanți. 

După cum avea să afle mai târziu, Cozens, Tresillian şi Chang 
împărțeau grațiile lui Abigail Rice. Asta îl făcu pe Frigate să se întrebe 
ce făcea aceasta în vreme ce soțul ei îşi petrecea doi, până la trei ani 
pe mare, vânând balene. Probabil că nimic altceva decât trebuia. 
Pesemne sexualitatea reprimată pe Pământ explodase în ea aici. 

Mai era şi Umslopogaas, Pogaas, pe scurt, un swazi, fiul unui rege 
peste o națiune din sudul Africii care fusese în duşmănie cu marele 
popor zulus. Trăise în epoca expansiunii britanice şi a burilor şi a 
cuceririlor reuşite de Shaka, marele geniu militar. Pe Pământ ucisese 
doisprezece războinici în duel; aici, pe puţin cincizeci. 

În ciuda priceperii în luptă, ar fi trecut nebăgat în seamă de istorie 
dacă, la bătrâneţe, n-ar fi fost inclus întâmplător în misiunea lui Sir 
Theophilus Shepstone. Alături de Shepstone se găsea un tânăr, H. 
Rider Haggard, pe care-l fermecaseră statura impunătoare şi 
povestirile incredibile, ale bătrânului swazi. Haggard avea să-l 
imortalizeze pe Umslopogaas în trei romane, Nada Crinul, Ea şi Allen şi 
Allan Quatermain. Cu toate acestea a făcut din zwazi un zulus, ceea ce 
sigur îl deranjase pe cel care-i slujise de model. 

Acum Pogaas îşi făcea de lucru pe lângă vas, rezemându-se într-o 
secure de război cu coadă lungă, confecţionată din cremene. Era înalt 
şi zvelt, cu picioarele extrem de lungi. Trăsăturile nu-i erau negroide, 
ci hamitice, cu buze subţiri, nasul coroiat şi pomeţii înalţi. Părea 
destul de prietenos, dar ceva din înfăţişarea lui dădea de înţeles până 
şi celor mai puţin receptivi că nu era cazul să fie luat în glumă. De 
asemenea, era singurul om din echipaj în stare să manevreze corabia 
fără ajutorul nimănui. Specialitatea lui era lupta. 

Frigate se simţi extrem de măgulit când descoperi identitatea 
acestui bărbat. Nici nu-şi imagina! Umslopogaas! 

După ce stătu de vorbă cu câţiva oameni din echipaj, Frigate reveni 
în apropierea ofiţerilor. Din cele auzite, aceştia nu se grăbeau să 
ajungă într-un loc anume. Căpitanul spusese, într-adevăr, că ar vrea să 
ajungă într-o bună zi la izvoarele Fluviului. Ceea ce avea să se 
întâmple peste vreo sută de ani. 


Frigate îşi luă inima în dinţi într-un târziu şi-i întrebă pe căpitan şi 
pe Rider despre originea lor terestră. Farrington era născut în 
California, dar nu preciza data şi locul, iar Rider afirmă că se născuse 
în Pennsylvania, în 1880. Da, îşi petrecuse mult timp, mai precis, 
toată viaţa, în vest. 

Frigate blestemă în barbă. Avusese impresia că cei doi îi erau 
cunoscuţi. Purtau, totuşi, părul mai lung decât pe Pământ şi absenţa 
hainelor obişnuite de acolo le dădea altă înfăţişare. Lui Rider părea să- 
i lipsească o pălărie mare şi albă şi o redingotă elegantă cu aspect 
vestic, bretele şi o pereche de cizme de cowboy. Plus un cal pe care să 
stea. 

Când era copil, Frigate îl văzuse purtând exact asemenea haine, 
călare pe cal. Asta se întâmplase în timpul unei parade înaintea unui 
spectacol de circ — Sells şi Floto? N-avea importanţă. Frigate stătuse 
împreună cu tatăl său pe strada Adams, la sud de tribunal, şi aşteptase 
cu nerăbdare să-şi vadă eroul preferat al filmelor western trecând 
călare. Aşa se şi întâmplase, numai că, fiind beat, eroul căzuse de pe 
cal. Rămas nevătămat, urcase din nou în şa, îndepărtându-se în 
râsetele dispreţuitoare şi strigătele mulţimii. După aceea se trezise de- 
a binelea, fiindcă făcuse o demonstraţie extraordinară de călărie şi 
mânuire a lasoului în spectacolul numit „Vestul Sălbatic”, de după 
numerele principale. 

La vremea aceea, Frigate îi considera pe beţivani drept leproşi 
morali şi ar fi trebuit să fie deziluzionat de Rider. Dar îl venera cu 
atâta înfocare, încât era dispus să-i ierte orice. Ce găunos putea să fie! 

Frigate îl ştia bine pe Farrington din portrete, fiindcă le văzuse de 
multe ori în biografii şi pe supracoperte. Începuse să-i citească opera 
la vârsta de zece ani şi la cincizeci şi şapte scrisese un cuvânt înainte 
la o antologie Farrington de povestiri fantastice şi de science fiction. 

Din anumite motive, cei doi eroi ai săi călătoreau sub identități de 
împrumut. El, Peter Frigate, n-avea de gând să-i dea de gol decât dacă 
n-avea încotro. Ba nu, nici aşa n-o va face, dar de va fi silit să-i 
amenințe cu asta, nu va da înapoi. Era în stare de orice, numai să 
ajungă la bordul navei Razzle Dazzle. 

După o vreme, Puştiul din Frisco anunţă că el şi Tex vor discuta cu 
cei care ar dori să devină marinari. Aduseră două scaune pliante la 
capătul docului şi în faţa celor doi căpitani se formă o coadă a 
candidaţilor la „angajare”. 

Frigate se aşeză imediat la rând. Avea în faţă trei bărbaţi şi o 
femeie. Asta-i oferi prilejul să audă întrebările şi să hotărască ce le va 
spune potenţialilor patroni. 

Aşezat pe un pliant din bambus şi fumând o ţigaretă, Puştiul din 
Frisco îl măsură din ochi pe Frigate. 

— Peter Jairus Frigate, nu? American. Din Vestul Mijlociu. Corect? 
Pari destul de bine făcut, dar ce experienţă de marinar ai? 

— Pe Pământ, nu prea multă. leşeam într-o bărcuţă cu vele pe râul 
Illinois. Dar aici am navigat din plin. Am fost pe un catamaran cu un 
singur catarg vreme de trei ani şi un an pe o goeletă cu două catarge, 
ca a voastră. 

Minţea. Rămăsese pe goeletă doar trei luni. Dar îi fusese de ajuns 
ca, practic, să ştie cum să tragă sforile. 

— Hmm. Vasele astea făceau deplasări scurte sau voiaje lungi? 

— Lungi, răspunse Frigate. Se arătă recunoscător că omul le numise 
vase, nu bărci. Unii marinari ţineau la distincţia asta. Pentru Frigate, 
orice obiect plutitor se chema barcă. Farrington era însă om al mării, 
chiar dacă aici nu se putea vorbi despre aşa ceva. 

— În zonele acelea, adăugă el, vântul bătea predominant din 
amonte. De aceea am navigat mai mult în volte strânse. 

— Păi da, oricine e-n stare să navigheze cu vânt din pupa, remarcă 
Martin Farrington. 

— De ce vrei să te îmbarci? îl întrebă Rider pe neaşteptate. 

— De ce? M-am săturat de viaţa de aici. Mai curând, sunt 
nemulțumit să fac acelaşi lucru în fiecare zi. Aş... 

— Ştii cum e pe navă, spuse Farrington. Îngrămădeală, şi-ţi petreci 
mai tot timpul alături de câţiva oameni. Şi, până la urmă, fiecare zi 
seamănă cu precedenta. 

— Ştiu şi asta, recunoscu el. Dar, ca să fiu sincer, aş vrea să merg 
până la capătul Fluviului. Catamaranul pe care eram se îndrepta într- 
acolo, dar a ars când ne-au atacat nişte proprietari de sclavi. Goeleta a 
fost scufundată de un peşte-balaur în timp ce-i ajutam pe nişte 
localnici să-l prindă. Asta mi-a amintit de Moby Dick şi baleniera 
Pequod. 

— Iar tu erai Ishmael? îl ironiză Rider. 

Frigate îl privi mai atent. Se ştia că Rider era capabil să recite la 
nesfârşit din Shakespeare, fiind un om educat. Dar poate că era vorba 
doar de prostii publicitare hollywoodiene. 

— Cu alte cuvinte, dacă am fost singurul supravieţuitor? Nu, la mal 
au ajuns şase dintre noi. Dar am tras o spaimă... 

— Ai?... 

Farrington tăcu, îşi drese glasul şi se uită la Rider, care ridică din 
sprâncenele groase şi negre. Oare se gândea cum să reformuleze 
întrebarea? 

— Cine comanda cele două ambarcaţiuni? 

— Căpitanul catamaranului era un francez pe nume DeGrasse, iar 
cel al goeletei, un ticălos fără milă, Larsen. Un norvegian de origine 


daneză. Fusese căpitan pe o baleniera, aşa am impresia. 

Nimic din ce afirma despre Larsen nu era adevărat. Dar nu putea 
rezista ispitei de a vedea reacţia lui Farrington. 

Căpitanul îl privi printre gene, apoi surâse şi rosti rar: 

— Nu cumva Larsen ăsta era poreclit Wolf? 

Peter nu schiță nici un gest. Nu se lăsa atras în capcană. Dacă 
Farrington îşi închipuia că Peter încerca să-i spună pe ocolite că-l 
recunoscuse, nu-l va angaja. 

— Nu. Dacă merita vreo poreclă, ea trebuia să fie „Ticălosul”. Avea 
vreun metru nouăzeci şi cinci şi era cam brunet pentru un scandinav. 
Ochi negri ca ai unui arab. L-ai cunoscut? 

Farrington se linişti. Îşi stinse ţigara într-o scrumieră din lut ars şi-şi 
aprinse alta. 

— Cât de bun eşti la tras cu arcul? 

— Exersez de vreo treizeci de ani. Nu-s chiar Robin Hood, dar pot 
trage şase săgeți în douăzeci de secunde cu o precizie acceptabilă. 
Douăzeci de ani am studiat artele marţiale. N-am căutat niciodată 
gâlceavă şi evit pe cât posibil încăierările. Am participat la aproape 
patruzeci de lupte mari şi la o mulţime de mai mică importanţă. Am 
fost rănit grav de patru ori. 

— Când te-ai născut? întrebă Rider. 

— În 1918. 

Martin Farrington se uită spre Rider, apoi spuse: 

— Cred c-ai văzut o groază de filme când erai puşti. 

— Aşa făceam toţi. 

— Ce studii ai? 

— Am absolvit facultatea de literatură engleză, având secundar 
filozofie, şi am citit pe rupte. Doamne, ce dor mi-e să mai citesc ceva! 

— Şi mie, spuse Farrington. 

Se lăsă tăcere, apoi Rider interveni: 

— În fine, amintirile noastre despre viaţa pe Pământ devin tot mai 
neclare. 

Asta însemna că dacă Frigate îi văzuse, pe Rider jucând în filme, şi 
pe Farrington pe supracoperta unor cărţi, nu-şi amintea de ei. 
Întrebarea căpitanului privind studiile putea avea totuşi un dublu 
înțeles. Vroia un marinar care să vorbească inteligibil despre anumite 
chestiuni. Pe Pământ, oamenii lui Farrington fuseseră nişte brute 
neştiutoare de carte, nu tocmai prieteni de suflet. Până să ajungă la 
colegiu, tot astfel fuseseră şi mai toate cunoştinţele lui Frigate. 

— S-ar părea că avem de discutat cu cel mult zece oameni, constată 
Farrington. O să alegem după ce vorbim cu fiecare. Până la amiază îţi 
dăm răspunsul. 

Peter ţinea mult să fie ales, dar se temea că arătându-se prea 
interesat ar da de bănuit. Cum, din anumite motive, cei doi călătoreau 


cu nume de împrumut, pesemne că ar deveni bănuitori dacă cineva ar 
dori cu tot dinadinsul să fie preferat. Nu reuşea să-şi explice de ce. 

— Am uitat ceva, spuse Rider. N-avem loc decât pentru un om. Nu- 
ţi putem lua şi femeia. Te deranjează? 

— Nu-i nimic. 

— O poţi avea pe Abigail, îl lămuri Rider. Asta dacă nu te 
deranjează s-o împărţi cu alţi trei bărbaţi. Şi dacă o să te placă, bine- 
înţeles. Dar până acum n-a respins pe nimeni. 

— E-o femeie lascivă, spuse Peter. Dar asta nu mă prea atrage. 

— S-ar părea că te cam place Mustafa, remarcă Farrington, 
surâzător. E cu ochii pe tine. 

Frigate aruncă o privire spre turc, iar acesta clipi jenat şi roşi. 

— Asta chiar că mă lasă rece. 

— Fă-l să înțeleagă asta clar şi n-o să te deranjeze nici el, nici Binns, 
îl sfătui Farrington. Eu nu-s homosexual, dar am trecut prin multe. 
Lucru valabil pentru oricine a trăit pe mare; de la Noe încoace, orice 
navă, fie ea comercială ori de altă natură, a fost un cuib de vipere şi 
sodomie. Făcând abstracţie de lipsa lor de interes faţă de femei, cei 
doi sunt adevăraţi bărbaţi. Şi marinari ai naibii de buni. Aşa că spune- 
le să-şi vadă de treabă. Sigur, dacă te acceptăm. Dar nu vreau să aud 
mârâieli că ţi-e greu fără femeie. Recuperezi când tragem la mal, iar 
dacă ne va părăsi vreun om, poţi să-ţi iei o femeie ca tovarăş de 
cabină. Însă va trebui să fie pricepută la treburi marinăreşti. Toată 
lumea pune osul la treabă pe nava mea. 

— Abigail îmi pare tot mai apetisantă, spuse Frigate. 

Farrington şi Rider pufniră în râs, iar Frigate se îndepărtă. Rămase o 
vreme în preajma docului, care fusese smuls cu multă sudoare apelor 
scăzute ale unui mic golf. Tăiate din stâncile de la poalele muntelui, 
blocurile de piatră fuseseră cărate până aici şi aşezate de-a lungul 
malului. De acolo porneau spre larg docuri din lemn, unde se aflau cu 
precădere bărci de pescuit, de transport şi catamarane. Tot aici stăteau 
acostate şi două plute uriaşe cu catarg. Acestea se foloseau la pescuitul 
peştelui-balaur. Câteva canoe de război, capabile să transporte câte 
patruzeci de oameni fiecare, erau trase pe uscat în apropierea plutelor. 
Alte canoe şi bărci cu vâsle ieşeau la pescuit în larg. Spre amiază, 
apele Fluviului erau presărate cu nenumărate ambarcaţiuni mari şi 
mici. 

Razzle Dazzle era prea masivă pentru a încăpea între cheiuri. Stătea 
la ancoră lângă intrarea în golf, în spatele unui sparge-val alcătuit din 
blocuri mari de piatră neagră. 

Era o navă frumoasă, lungă şi joasă, făcută din lemn de stejar şi pin. 
La construirea ei nu se folosise nici un cui din fier, iar cele din lemn 
fuseseră cioplite cu cremene. Velele erau confecţionate din piele de 
peşte-balaur prelucrată şi atât de subţire, încât devenise transparentă. 


Galionul din stejar reprezenta o sirenă cu bustul bogat, care ţinea în 
mână o făclie. Vasul arăta minunat şi era de mirare că echipajul 
reuşise să-l apere de hoţi. Mulţi pieriseră pentru nave chiar mai puţin 
arătoase. 

Măcinat de griji, trecu pe lângă Farrington şi Rider. Nici vorbă să 
termine examinarea candidaţilor. Vestea se răspândise, iar acum la 
coadă aşteptau vreo douăzeci de oameni, bărbaţi şi femei. Dacă ţinea 
tot aşa, interviurile aveau să dureze întreaga zi. Cum nu putea să le 
influenţeze în vreun fel, ridică din umeri şi se întoarse acasă. Eve 
plecase, ceea ce îi convenea. Nu era cazul să-i destăinuie intenţiile 
decât dacă avea să se îmbarce! Dacă îl respingeau, nici nu va fi cazul 
să aducă vorba despre asta. 

În calitatea sa de cetăţean al Ruritaniei avea datoria să ajute la 
fabricarea alcoolului. Nu strica să lucreze măcar jumătate de zi. 
Activitatea l-ar fi ajutat să se gândească la altceva. Străbătu câteva 
trecători dintre dealuri. Mai avea de urcat patru culmi, una mai înaltă 
decât alta. Aici copacii erau mai deşi, iar colibele mai dispersate. 
Ajunse în vârful celui mai înalt deal, aflat la poalele muntelui. Peretele 
neted de piatră avea 1.228 de metri înălţime. Cam la 100 de metri 
depărtare duruia o cascadă, azvârlind într-un lac mii de litri de apă pe 
minut. De acolo, apa curgea printr-un canal lat care-şi croia albia 
printre dealuri, ajungând la Fluviu. 

Trecând pe lângă focuri, instalaţii din piatră, sticlă şi lemn, în nări îl 
izbi mirosul de alcool. Urcă o scară din bambus până pe o platformă 
proptită de o suprafaţă stâncoasă de pe care lichenii încă nu fuseseră 
culeşi. Se prezentă la un şef de echipă, care îi dădu o răzuitoare din 
cuarţ, apoi luă dintr-un rastel un ciot de pin pe care erau scrijelite 
inițialele lui Frigate. În lemn erau zgâriate linii orizontale şi verticale, 
primele reprezentând zilele lucrate, celelalte, lunile. 

— La anul o să folosiţi un băț pentru a răzui lichenii, îl preveni 
şeful. Trebuie să păstrăm cuarțul şi cremenea pentru a confecţiona 
arme. 

Peter dădu tăcut din cap şi se apucă de treabă. 

Cu vremea, rezervele de cremene aveau să se epuizeze. Tehnologia 
Lumii Fluviului va regresa. În loc să progreseze de la epoca lemnului 
la cea a pietrei, umanitatea de aici parcurgea drumul invers. 

Frigate se întrebă cum va reuşi să-şi scoată din ţară armele cu vârf 
din cremene. Dacă pleca pe nava lui Farrington, potrivit legii, trebuia 
să-şi lase aici comorile. 

Timpul lucrat de el era apreciat de şeful de echipă. În afară de 
ceasuri solare, alte tipuri nu existau. Puţina sticlă disponibilă se 
folosea la procesul de fabricare a alcoolului, astfel încât nu existau 
nici clepsidre. Chiar şi aşa, nisipul trebuincios obţinerii sticlei fusese 
importat dintr-un stat situat la 800 de kilometri în aval. Ruritania îl 


plătise cu câteva bărci pline cu tutun, băutură, plus stive întregi de 
piei şi oase de peşte-balaur şi cu corn. Tutunul şi alcoolul reprezentau 
contribuţia cetăţenilor care renunţaseră la raţia oferită de potire. 
Frigate se lăsase de fumat şi băut vreme de două luni, cât ţinuse 
perioada de sacrificiu. La sfârşitul ei, îşi continuase abstinenta, 
schimbând ţigaretele şi trabucurile pe whisky. Dar, aşa cum se 
întâmplase şi pe Pământ, şi aici căzuse pradă demonului nicotină. 

Munci îndârjit, răzuind plantele verzi-albăstrui de pe stânca 
întunecată şi îndesându-le în găleți din bambus. Alţii le coborau legate 
cu frânghie până la sol, unde conţinutul lor era azvârlit în cazane. 

Cu puţin timp înainte de amiază, luă pauza de masă. Până să 
coboare scara, aruncă o privire pe deasupra dealurilor. Deşi departe, 
corpul alb al navei Razzle Dazzle strălucea în razele soarelui. Într-un 
fel sau altul, avea să fie la bord când va ridica ancora. 

Întorcându-se la colibă, observă că Eve nu sosise, de aceea cobori 
spre Fluviu. Şirul format de candidaţi nu părea deloc mai scurt. Merse 
de-a lungul liniei de demarcaţie a câmpiei, unde iarba scundă dispărea 
brusc, făcând loc ierburilor înalte ale dealurilor. Cum anume se forma 
o asemenea graniţă? Existau în solul dealurilor anumite substanţe 
chimice care împiedicau năvala ierbii de câmpie? Ori invers? Ori şi 
una şi alta? Şi de ce? 

Poligonul de tragere cu arcul era la vreo jumătate de kilometru spre 
sud faţă de docuri. Jumătate de oră exersă, folosind o ţintă din iarbă 
aşezată pe un trepied din bambus. Apoi merse în zona rezervată 
gimnasticii unde, vreme de două ore, făcu o serie de sprinturi, 
triplusalturi, judo, karate şi lupte cu sulița. Când încheie, era 
transpirat şi obosit. Dar nu-şi mai încăpea în piele de bucurie. Era 
minunat să aibă corpul unui tânăr de douăzeci şi cinci de ani, uitând 
cu totul de slăbiciunile bătrâneţii, de dureri şi suferinţe, îngrăşare, 
hernii, ulcere, dureri de cap, prezbitism şi câte altele. În locul acestora 
— forţa de a alerga sau înota iute şi mult, de a simţi nevoia de sex în 
fiecare noapte (şi chiar în cursul zilei). 

Cele mai nefericite alegeri le făcuse pe Pământ, acceptând la treizeci 
şi opt de ani o muncă de birou, ca desenator tehnic, iar la cincizeci şi 
unu de ani, devenind scriitor profesionist. Mai bine ar fi rămas oţelar. 
Era o muncă monotonă, dar în vreme ce prelucra metalul incandescent 
şi greu, mintea îi devenea vie, imaginând povestiri. Noaptea obişnuia 
să citească sau să scrie. 

Abia când începuse să stea toată ziua pe scaun se apucase de băut. 
O rărise până şi cu lecturile. După ce bătea la maşina de scris opt ore 
pe zi, îi venea uşor să zacă în faţa televizorului toată seara dând pe gât 
bourbon şi scotch. Televiziunea, cel mai mare rău al secolului al XX- 
lea. După bomba atomică şi suprapopulare, desigur. 

Ba nu, îşi zise, nu era corect. Nu-l obliga nimeni să stea ca un 


handicapat în faţa ecranului. Prin autodisciplina care-i îngăduise să 
scrie, putea închide aparatul, folosindu-l doar în momente bine alese. 
Dar sindromul lâncezelii îl luase cu totul în stăpânire. Mai erau însă şi 
emisiuni excelente, atât distractive, cât şi educative. 

Lumea aceasta i se părea mai bună fiindcă nu avea televiziune, 
automobile, bombe atomice, produs naţional brut, state de plată, 
ipoteci sau chitanţe pentru servicii medicale. Nici poluare a mediului 
ori praf. Şi nimeni nu dădea o para chioară pe comunism, socialism 
sau capitalism, fiindcă ele nu existau. Asta nu era întru totul adevărat. 
Majoritatea statelor impuneau un soi de comunism primitiv. 

Merse până la fluviu, se aruncă în apă şi-şi îndepărtă sudoarea. Apoi 
porni cu paşi iuți de-a lungul malului (nu era permisă construirea de 
colibe mai aproape de treizeci de metri de el), până în zona docurilor. 
Îşi petrecu vremea până la masa de seară stând de vorbă cu prieteni. 
Între timp, îi urmări şi pe cei doi de pe Razzle Dazzle. Încă mai 
chestionau amatori, dar îşi umezeau destul de des gâtlejul cu băutură. 
Oare coada aceea n-avea să se isprăvească odată? 

Chiar înainte de masa de seară, Farrington se ridică în picioare şi 
anunţă răspicat că nu mai primea nici o cerere. Cei aflaţi încă la rând 
protestară, însă el le spuse că se săturase. 

Curând apăru şi şeful statului, „Baronul” Thomas Bullitt, însoţit de 
consilieri. Cât trăise se bucurase de renume. În 1775 explorase 
cascadele de pe fluviul Ohio în porţiunea ce avea sa devină Louisville, 
Kentucky. Angajat de Colegiul „William şi Mary”, tot el prospectase 
zona. lar după aceea dispăruse din istorie. Alături de el se afla 
aghiotantul, Paulus Buys, un olandez din secolul al XVI-lea. Cei doi îi 
invitară pe membrii echipajului de pe Razzle Dazzle la o petrecere dată 
în onoarea lor în acea seară. Îi invita în primul rând pentru a asculta 
relatări ale aventurilor echipajului. Locuitorii de pe malurile Fluviului 
se dădeau în vânt după bârfe şi povestiri interesante, fiindcă 
posibilităţile lor de distracţie erau reduse. 

Farrington acceptă, dar preciza că şase membri ai echipajului vor 
rămâne de pază pe navă. Frigate porni o dată cu mulţimea până într-o 
piaţă mare, acoperită, unde se afla Primăria. Făcliile şi focurile 
alungau bezna, iar lumea începu să danseze tipul local de cadril, în 
acordurile unei orchestre. Puştiul din Frisco şi Tex rămaseră o vreme 
la serată şi discutară cu personalităţile statului, cu soțiile lor şi 
prietenii apropiaţi. Ca unul ce aparţinea gloatei, Frigate nu reuşi să 
pătrundă pe tărâmul sacru. Ştia totuşi că mai târziu petrecerea îşi va 
pierde din caracterul oficial. În timp ce stătea la rând să-şi primească 
litrul de alcool gratuit distribuit fiecărei persoane cu ocazia unor 


asemenea sărbători, se trezi alături de tovarăşa sa de colibă. 

Eve Bellington îi făcu un semn cu mâna şi apoi se aşeză la coadă, în 
urma lui cu douăsprezece persoane. Era înaltă, cu o siluetă împlinită, 
păr negru, ochi albaştri, o adevărată frumuseţe din Georgia. Născută 
în 1850, murise la două zile după ce împlinise o sută de ani. Tatăl ei, 
un înstărit cultivator de bumbac, avea şi un bun renume de pe vremea 
cât fusese maior în cavaleria Confederaţiei. Plantaţia Bellington arsese 
când armata generalului Sherman mărşăluise prin Georgia, iar 
Bellington-ii rămăseseră fără o leţcaie. Tatăl său plecase apoi în 
California şi descoperise aur cât să devină coproprietarul unei 
companii de transporturi navale. 

Evei îi plăcuse să redevină bogată, însă nu-l iertase că le lăsase pe 
ea şi pe mama ei să răzbată prin anii de ocupaţie şi de început ai 
Reconstrucţiei. 

În acest răstimp, Eve locuise, împreună cu mama, la fratele tatălui 
ei, un tânăr atrăgător care era cu doar zece ani mai în vârstă decât ea. 
El o violase (fără ca ea să-i opună o rezistență prea dârză, recunoştea 
Eve), la vârsta de cincisprezece ani. Când mama aflase că fiica ei e 
gravidă, îl împuşcase pe unchi în picioare şi în organele genitale. 
Acesta a supravieţuit câţiva ani în închisoare — un eunuc cu picioarele 
betege. 

Apoi doamna Bellington se mutase în Richmond, Virginia, unde i se 
alătură şi soţul. Fiul Evei, născut din relaţia cu unchiul, crescu înalt şi 
prezentabil, fiind extrem de iubit. După o ceartă violentă cu bunicul, 
care-i era şi unchi, plecă să-şi caute norocul în vest. După o scrisoare 
primită din Silver City, Colorado, Eve nu mai avu nici o veste de la el. 
Potrivit unui raport trimis de un detectiv, dispăruse undeva în Munţii 
Stâncoşi. 

Mama ei pieri într-un incendiu, iar tatăl făcu un atac de cord în 
timp ce încerca s-o salveze din flăcări. La scurtă vreme după aceea, 
primul soţ îi muri de holeră şi, înainte de a împlini cincizeci de ani, 
mai pierdu doi soţi şi şase din cei zece copii. 

Viaţa ei semăna cu aceea a unei eroine de roman care ar fi putut fi 
scris de Margaret Mitchell în colaborare cu Tennessee Williams. 
Remarca aceasta, făcută de Peter, nu i se păruse prea amuzantă. 

După mai bine de treizeci de ani petrecuţi pe malul Fluviului, Eve 
depăşise prejudecățile pe care le avea faţă de negri şi ura faţă de 
poliţişti. Ba chiar se şi îndrăgostise de un yankeu. Peter nu-i spusese 
că străbunicul lui făcuse parte dintr-un regiment din Indiana care 
participase la marşul acela „infam” condus de Sherman. Nu voise să-i 
micşoreze afecțiunea faţă de el. 

Înaintă până ajunse să-şi primească alcoolul în cana din steatit. 
Amestecă o parte alcool şi trei părţi apă într-o găleată din bambus şi 
se întoarse să stea de vorbă cu Eve, aflată încă la rând. O întrebă unde 


fusese toată ziua. Ea îi spuse că umblase de colo-colo, cufundată în 
gânduri. 

N-o mai întrebă la ce-i fusese gândul. Ştia. Încerca să găsească o 
modalitate de despărţire care să nu pricinuiască dureri nici unuia. În 
ultimele luni se înstrăinaseră unul faţă de celălalt, iar dragostea dintre 
ei se răcise pe neaşteptate şi fără nici un motiv. Şi pe Peter îl 
preocupase subiectul. Dar fiecare îl aştepta pe celălalt să facă primul 
pas. 

Peter îi promise că vor discuta mai târziu şi-şi croi drum prin 
mulțime către Farrington. Rider era pe podiumul de dans, chiuind şi 
rotindu-se cu consoarta lui Bullitt. 

Aşteptă până când căpitanul termină de povestit aventurile avute în 
1899 în timpul goanei după aur din Yukon. Relatarea lui privind 
pierderea câtorva dinţi din cauza scorbutului devenise o experienţă 
care stârnea râsul. 

— Domnule Farrington, te-ai decis deja? îl întrebă Peter. Farrington 
rămase o clipă cu gura deschisă, pregătindu-se să spună o nouă 
poveste. Clipi din ochii înroşiţi de băutură. 

— A, da! Te numeşti... hmm... Frigate, corect? Peter Frigate. Cel 
care-a citit mult. Da, eu şi Tom ne-am hotărât. Vom anunţa numele 
celui pe care l-am ales în timpul petrecerii. 

— Sper că eu voi fi acela, spuse Peter. Ţin mult să vă fiu alături. 

— Entuziasmul are mare trecere, îi răspunse Farrington. Experienţa 
contează şi mai mult. Dacă le alături pe amândouă obţii un lup-de- 
mare pe cinste. 

Peter trase adânc aer în piept şi forţă nota. 

— Incertitudinea asta mă ucide. Poţi să-mi spui măcar dacă am fost 
scos din calcule? Dacă-i aşa, măcar am cu ce-mi îneca amarul. 

Farrington surâse. 

— Chiar aşa de mult înseamnă asta pentru dumneata? De ce? 

— Vreau să ajung la capătul Fluviului. 

Farrington înălţă din sprâncene. 

— Zău? Crezi c-o să găseşti acolo răspuns la toate întrebările? 

— Nu vreau milioane, vreau răspuns la întrebările ce mă frământă, 
rosti Peter. Asta-i replica unui personaj din Fraţii Karamazov, de 
Dostoievski. 

Farrington se lumină la faţă. 

— Grozav! Am auzit de Dostoievski, dar n-am avut norocul să citesc 
ceva de el. Cred că pe vremea mea nu exista nici o traducere din rusă. 
Eu, cel puţin, n-am găsit. 

— Nietzsche a recunoscut că a învăţat multe despre psihologie doar 
citind romane ruseşti, aminti Peter. 

— Nietzsche, zici? Cunoşti opera lui? 

— Am citit-o şi-n engleză, şi-n germană. A fost un mare poet, 


singurul filozof german în stare să scrie şi altceva decât proză 
searbădă. Ba nu, greşesc, şi Schopenhauer a scris chestii care te ţin 
treaz şi nici nu-ţi provoacă o criză de nervi până termini o frază. Nu 
împărtăşesc întru totul concepţia lui Nietzsche privind Ubermensch. 
Omul e o frânghie întinsă între animal şi supraom. S-ar putea să nu fi 
citat exact, a trecut a naibii de multă vreme de când am citit Aşa grăit- 
a Zarathustra. În orice caz, cred că omul e aşa cum a zis el. Dar 
supraomul la care mă gândesc eu nu seamănă cu cel conceput de 
Nietzsche. Adevăratul supraom e acela care se eliberează de toate 
prejudecățile, nevrozele şi psihozele, care îşi realizează întregul 
potenţial ca fiinţă umană, care se comportă firesc, animat de blândeţe, 
compasiune şi iubire, care gândeşte pentru sine şi refuză să urmeze 
exemplul mulţimii. Acesta e supraomul autentic. Să luăm ca exemplu 
conceptul nietzschean al supraomului aşa cum la întruchipat el în 
Lupul de mare, de Jack London. Făcu o pauză, apoi continuă: L-ai citit? 

Farrington zâmbi. 

— De multe ori. Ce părere ai despre Wolf Larsen? 

— Cred că reprezintă mai curând supraomul în concepţia lui 
London decât a lui Nietzsche. Aşa concepea el supraomul. Nietzsche s- 
ar fi îngrozit de brutalitatea lui Larsen. London l-a făcut să moară de o 
tumoare la creier. A vrut să arate că eroul lui, ca supraom, avea ceva 
maladiv. Poate c-a intenţionat să transmită acest lucru cititorului. 
Dacă e adevărat, atunci aluzia a scăpat majorităţii criticilor literari. N- 
au înțeles semnificaţia morţii lui Larsen. După părerea mea, London a 
arătat că omul, chiar supraom fiind, nu-şi poate nega originea 
animală. Face parte din Natură, şi oricare i-ar fi realizările 
intelectuale, oricât ar sfida Natura, el nu poate scăpa realităţii fizice. E 
un animal, prin urmare, cedează în faţa bolilor, în cazul acesta, în faţa 
unei tumori la creier. Cum au căzut vitejii în toiul luptei!:2 Mai cred că 
Wolf Larsen era, în unele privinţe, ceea ce însuşi Jack London ar fi 
vrut să fie. El a trăit într-o lume brutală şi considera că trebuia să 
devină o suprabrută pentru a supravieţui. London a avut intuiţie; ştia 
ce înseamnă să fie unul dintre oamenii abisali. Socotea că masele îşi 
pot găsi alinare în faţa suferințelor şi-şi realizează potenţialul uman 
prin socialism. A luptat toată viaţa pentru instaurarea lui. În acelaşi 
timp, a fost un individualist înrăit. Asta intra în contradicţie cu 
socialismul şi din această confruntare credinţele socialiste au pierdut 
teren. London nu semăna cu Emma Goldman. Adevărul e că fiica lui, 
Joan, l-a criticat pentru asta în studiul dedicat vieţii lui. 

— Nu ştiam, recunoscu Farrington. Trebuie să-l fi scris după 
moartea mea. Ştii cumva ce s-a întâmplat cu ea, cum a murit? 

— Am întâlnit un expert în opera lui London care a cunoscut-o bine, 
spuse Peter. 

În realitate, expertul ţinuse legătura cu ea prin scrisori şi o întâlnise 


doar întâmplător. Peter nu se jena să exagereze lucrurile în ideea de a 
obţine locul râvnit pe navă. 

— Ea a dus o vie campanie socialistă. Mi se pare că a murit în 1971. 
Cartea pe care a scris-o despre viaţa tatălui a fost foarte obiectivă, mai 
ales dacă ţinem seama că el divorțase de mama ei, părăsind-o pentru o 
femeie mai tânără. În fine, cred că London a vrut să devină un soi de 
Wolf Larsen, fiindcă asta l-ar fi făcut nepăsător la nenorocirile lumii. 
Un om căruia nu-i pasă de alţii nu poate fi atins de nimic. Cel puţin 
aşa-şi închipuie el. În realitate, îşi face singur rău. Pesemne că London 
şi-a dat seama şi a încercat să comunice acest ideal. În acelaşi timp, 
dorea să semene cu Larsen, chiar dacă asta însemna să aibă sufletul 
împietrit, devenind astfel o superbrută. Ca la toţi oamenii, în 
vastitatea psihicului scriitorilor există şi tendinţe contradictorii. 
Tocmai de aceea, după ce criticii îi disecă, marii scriitori rămân încă 
nişte enigme. Când cerurile fi-vor spânzurate şi oceanele-necate, tot omul 
va rămâne singura enigmă. 

— Mi-a plăcut asta! exclamă Farrington. Cine-a scris-o? 

— E.E. Cummings. Un alt vers la care ţin: Ascultaţi! Există un univers 
al dracului de bun alături... Să mergem acolo! 

Peter avu impresia că forţa puţin nota. Cu toate acestea, Farrington 
părea încântat. 

O dată ajuns pe navă, ar avea prilejul să pună în discuţie subiecte 
care l-ar putea deranja şi înfuria pe Farrington. De pildă, cunoştinţele 
lui despre opera lui Nietzsche fuseseră căpătate în discuţiile purtate cu 
un amic, Strawn-Hamilton. Făcuse câteva încercări să-l citească pe 
filozof în engleză, dar fusese atât de captivat de frazele poetice şi de 
maxime, încât nu pricepuse filozofia în întregul ei. Reţinuse ceea ce-i 
plăcuse din operă şi ignorase restul — aşa cum i se întâmplase şi lui 
Hitler. Asta nu însemna că Farrington îi semăna lui Hitler. 

Cum se exprimase fiica lui? „Cei ce pier bucuroşi, supraoamenii, 
trăiesc în mod primejdios! Aceştia sunt mai ameţitori decât vinul”. 

În ce privea ideile socialiste, Farrington nu citise decât Manifestul 
comunist al lui Marx. Dar, aşa cum afirmase fiica lui, ignorarea operei 
marxiste era comună în rândul socialiştilor americani de atunci. 

Existau şi multe alte lucruri de discutat şi de condamnat. London 
dorise socialismul doar spre binele popoarelor germanice. Credea cu 
fermitate că bărbaţii erau superiori femeilor. Forţa însemna dreptate. 
Şi, într-un anumit sens, el nu era un adevărat artist. Scria doar pentru 
bani; dacă ar fi avut destui, ar fi renunţat la scris. Cel puţin aşa 
afirmase. Frigate se îndoia. Cine ajunge scriitor, rămâne scriitor. 

— În sfârşit, oricâte s-ar putea spune împotriva lui London, Fred 
Lewis Patton a avut probabil ultimul cuvânt, afirmă Peter. El a 
susţinut că era uşor să-l critici, lesne să-l deplângi, dar imposibil să-l 
ignori. 


Lui Farrington îi plăcu această remarcă în mod deosebit, însă 
decretă: 

— Ajunge cât am vorbit despre London, deşi mi-ar plăcea să-l 
cunosc într-o bună zi. Ascultă. Ideea ta privind supraomul seamănă 
foarte mult cu omul ideal propovăduit de Biserica Celei de-A Doua 
Şanse. Aduce şi mai şi cu aceea a unui om din echipajul meu, înţelegi? 
Micuţul arab, deşi, nici vorbă să fie aşa ceva, e un maur spaniol, 
născut în secolul al XII-lea d. Hr. Dar nu face parte din Biserică. 

Arătă către un bărbat pe care Frigate îl văzuse printre ceilalţi 
membri ai echipajului de pe Razzle Dazzle. Stătea în mijlocul unui 
grup de ruritanieni, având în mâini un pahar cu băutură şi o ţigaretă. 
Povestea ceva ce părea amuzant, fiindcă cei din jur râdeau. Foarte 
brunet şi cu nasul mare, avea în jur de un metru şaizeci şi trei, era 
slab, dar sugera tărie şi vigoare. 

— Nur ed-Din el-Musafir, îl prezentă Farrington. Pe scurt, Nur. 

— În arabă, numele înseamnă Lumina-Credinţei, Călătorul, spuse 
Peter. 

— Ştii şi arabă? se miră Farrington. N-am fost niciodată în stare să 
prind vreo limbă în afară de esperanto. 

— Am reţinut o mulţime de cuvinte din O mie şi una de nopți, în 
traducerea lui Burton. Rămase tăcut o clipă. Ei bine, cum a rămas? 
Sunt scos din joc? 

— Şi da, şi nu, îi răspunse Farrington. Râse văzând expresia de 
nedumerire de pe faţă lui Peter şi-l bătu pe umăr. Eşti în stare să-ţi pui 
lacăt la gură? 

— Ca un călugăr trapist. 

— Atunci o să-ţi spun ceva, Pete. Eu şi Tom l-am ales pe acel 
kanaka solid. Arătă cu mâna spre Maui, un marchesan uriaş care, cu o 
legătură albă în jurul taliei şi cu o floare mare roşie în părul des, creţ 
şi negru, semăna cu un polinezian. A fost şef de echipaj pe o balenieră, 
iar apoi harponier vreme de treizeci de ani. Pare al naibii de bun la 
bătaie. Eu şi Tom am căzut de acord că ar fi de departe cel mai 
potrivit. Dar n-a pus în viaţa lui mâna pe o carte, iar eu am nevoie de 
oameni educați în jurul meu. Sună cam pretenţios, dar ce dacă? Ţin să 
te anunţ că m-am răzgândit. Eşti ca şi angajat în ceea ce mă priveşte. 
Ba nu, stai o clipă! Nu te bucura încă. Trebuie să discut cu Tom. 
Aşteaptă. Mă-ntorc imediat. 

Îşi făcu loc printre dansatori, îl apucă pe Rider de mână şi, în ciuda 
protestelor acestuia, reuşi să-l tragă deoparte. Peter îi urmări vorbind. 
Rider se uită la el în câteva rânduri, dar nu părea să se opună. 

Peter se bucură că nu trebuise să joace asul ascuns în mânecă. Dacă 
n-ar fi fost ales, le-ar fi spus celor doi că le ştia adevărata identitate. 
N-avea cum să anticipeze reacţia lor. Pesemne că ar fi plecat imediat, 
neluându-l la bord dacă el ar fi ameninţat că-i dă în vileag. Ori poate 


l-ar fi luat, doar ca să-şi ţină gura, apoi l-ar fi azvârlit peste bord în 
largul Fluviului. 

Probabil că Farrington îşi dăduse seama de trucul folosit de Peter. 
Sigur se întrebase de ce o persoană atât de familiarizată cu opera lui 
London nu fusese în stare să-l recunoască. În acest caz, Farrington 
considerase că Peter făcea un joc. Avea să-l accepte până vor ajunge 
departe pe Fluviu, apoi va dori să afle adevărul. 

Cu toate acestea, Peter nu credea că riscă să fie ucis. Nici 
Farrington, nici Rider nu erau ucigaşi. Însă pe lumea asta unii se 
schimbau în bine, alţii în rău. N-avea idee cu câtă disperare şi 
îndârjire se făceau jocurile. 

Rider se apropie, îi strânse mâna şi-i spuse că era bine venit la bord. 
Câteva minute mai târziu, Farrington opri muzica şi anunţă pe cine 
alesese ca nou membru al echipajului. Peter plecase deja cu Eve şi-i 
spusese vestea. 

După o vreme, Eve rupse tăcerea: 

— Ştiam că vrei să te îmbarci. Nu-i uşor să păstrezi un secret aici, 
Peter. Mă simt prost, mai ales că nu mi-ai spus că ai de gând să pleci. 

— Am încercat să te găsesc, se scuză el. Dar erai plecată şi n-aveam 
idee unde. 

Eve începu să plângă. Şi Peter îşi simţi ochii umezi. Ea îşi şterse 
lacrimile, smiorcăi şi spuse: 

— Nu sunt amărâtă că mă părăseşti. Mă întristează că iubirea 
noastră a murit. Cândva credeam că va tine o veşnicie. Trebuia să-mi 
dau seama că nu avea să fie aşa. 

— Încă ţin la tine. 

— Dar nu îndeajuns, aşa e? Nu te fac vinovat, Pete. Şi eu simt la fel. 
Numai că... aş fi preferat să rămânem ca la început. 

— Vei găsi pe cineva. Cel puţin să nu ne despărţim detestându-ne 
unul pe altul. 

— Preferam cearta. E destul de rău când doi se iubesc, dar nu se 
înţeleg. Dar să vezi cum dragostea se stinge... Nu suport indiferența. 

— Ai trecut prin situaţii şi mai grele, o linişti el. Dacă ne-am mai fi 
iubit, aş fi rămas ori aş fi încercat să obţin îmbarcarea amândurora. 

— Iar apoi m-ai fi detestat pentru asta. Nu, poate că-i mai bine aşa, 
altă cale nu există. 

El o trase mai aproape, vrând să o sărute, însă ea îi oferi doar 
obrazul. 

— Adio, Peter. 

— N-o să te uit. 

— N-o să ne ţină de cald, spuse ea şi se îndepărtă. 

Peter se întoarse la petrecere. Oamenii se strânseră în jurul lui să-l 
felicite. Nu se simţea fericit. Eve îl amărâse şi avea o senzaţie de 
stânjeneală că devenise centrul atenţiei tuturor. Apoi Bullitt îi strânse 


mâna. 

— Ne pare rău că pleci, Frigate, declară el. Ai fost un cetăţean 
model, însă ar mai fi ceva. Se întoarse către comandantul gărzii: 
domnule Armstrong, te rog să confişti armele domnului Frigate. 

Peter nu protestă, fiindcă jurase să le predea dacă ar fi părăsit 
Ruritania. Nu-şi dăduse însă cuvântul că nu le va fura. A doua zi, dis- 
de-dimineaţă, cât era încă întuneric, făcu exact ăsta. 

Îşi spuse că muncise prea mult să-şi facă armele pentru a renunţa 
chiar atât de uşor la ele. Pe de altă parte, fusese rănit o dată luptând 
în slujba statului. Ruritania îi era datoare cu aceste arme. 

Nu parcurse nici un kilometru în susul Fluviului când simţi 
îndemnul de a se întoarce să-şi predea armele. Criza asta de cinste 
tinu doar o zi, după care îi trecu. 

Ori cel puţin aşa îşi închipuise. Coşmarul reveni. De astă dată 
trecuse de punctul în care stătea gol în faţa, casei. Azvârlea cu 
pietricele în fereastra dormitorului, nimerind, dar tot nu reuşise să-l 
trezească pe Roosevelt. Dădu roată, încercând cremoanele şi clanțele, 
iar când ajunse la uşa principală, o găsi descuiată. Se strecură până în 
camera din faţă, apoi în bucătărie şi făcu doi paşi spre uşa aflată pe 
partea opusă băii. Aceasta dădea spre o scară abruptă ce ducea în pod, 
o porţiune transformată în dormitor. Trebuia să meargă încet, călcând 
pe marginea treptelor. Scârţâiau îngrozitor dacă ar fi călcat pe 
mijlocul lor. 

Abia atunci văzu că uşile de la dormitorul părinţilor şi al fraţilor 
mai mici erau deschise. Lumina lunii pătrundea prin ferestre. (Nici nu 
mai trebuia menţionat că apăruseră deja zorile când deschisese uşa 
principală. Asta se petrecea în vis.) În lumina destul de puternică văzu 
că patul cu cadru din alamă, lat şi demodat, al părinţilor era gol. La 
fel şi cel al surioarei lui. Se uită după colţ şi băgă de seamă că şi 
paturile lui Mungo şi James fuseseră părăsite. 

Nici Roosevelt nu era în pat. 

Panicat, aruncă o privire pe fereastra ce dădea în spatele casei. Nici 
câinele nu mai era în cuşca lui. 

Toţi ai casei dispăruseră fără să lase vorbă. 

Ce crimă nenumită făcuse? 

— Dirijabilul de antrenament va fi gata peste o lună, începu 
Firebrass. Deocamdată, Jill Gulbirra e cea mai experimentată 
zburătoare, aşa că ea se va ocupa de pregătire. De fapt, o s-o numesc 
căpitan al dirijabilului. Jill, tu ce părere ai? Dacă n-o să fii comandant 
al navei mari, vei deveni şefa incontestabilă a celei mici. Să nu mai 
spui că n-am făcut nimic pentru tine. 


Ceilalţi bărbaţi o felicitară, deşi unii o făcură cu un aer cam acru. 
Cyrano părea sincer încântat şi, dacă n-ar fi fost conştient de repulsia 
pe care Jill o simţea când cineva o atingea, fără îndoială că ar fi 
îmbrăţişat-o şi ar fi sărutat-o. Cedând emoţiei, Jill îl trase spre ea şi-l 
strânse fugar în braţe. Într-un fel, Cyrano încerca să facă uitată 
purtarea nedemnă de pe malul Fluviului. 

Douăzeci de minute mai târziu, Firebrass, Messnet, Piscator, Jill şi 
zece ingineri începură să lucreze la planurile marelui dirijabil. 
Specificaţiile fuseseră stabilite de-a lungul a trei săptămâni de 
activitate febrilă ce ţinuse douăsprezece sau chiar paisprezece ore pe 
zi. În loc să traseze linii pe hârtie, realizaseră schiţele pe computer. 
Acesta era mai rapid, erorile se ştergeau imediat, permiţând 
efectuarea unor modificări, iar proporţiile erau verificate. Desigur, 
computerul trebuia mai întâi programat, şi Jill participă şi la această 
operaţiune. Îi plăcea o astfel de muncă. Îşi putea da frâu liber 
creativităţii şi avea şansa de a se juca cu relaţii matematice. 

Activitatea în asalt provocase totuşi încordare. Pentru regăsirea 
echilibrului şi păstrarea unei forme fizice bune, Jill duela aproape în 
fiecare zi câte două ore. Exerciţiile de scrimă nu semănau cu cele de 
pe Pământ. Renunţaseră la floreta uşoară şi suplă în favoarea unei 
arme mai rigide şi mai grele. În plus, fiecare parte a corpului putea 
deveni ţintă, ceea ce impunea ca floretiştii să poarte pantaloni cu 
întărituri. 

— Acum doar ne jucăm, o preveni Cyrano. Vei învăţa să nu lupţi 
doar pentru puncte. S-ar putea să vină timpul când te vei strădui din 
răsputeri să-l împiedici pe adversar să te atingă, încercând simultan 
să-l străpungi până la plasele. 

Jill fusese o floretistă excelentă. Un mare antrenor, fost campion 
olimpic, îi spusese că, acordând suficient timp pregătirii, putea deveni 
o pretendentă în orice competiţie mondială. Îi fusese imposibil să 
urmeze sfatul lui fiindcă slujba nu-i îngăduia să petreacă prea mult 
timp pe planşa de antrenament, dar folosise orice şansă pentru a se 
pregăti. Îi plăcea scrima; în unele privinţe, era o ipostază fizică a 
şahului, alt sport la care ţinea. 

Era o bucurie să simtă iarăşi arma în mână şi să-şi redobândească 
îndemânarea avută cândva, oricum nu întru totul uitată. Trăi o 
bucurie şi mai mare descoperind că putea învinge pe cei mai mulți 
dintre bărbaţii care-i erau adversari. Deşi părea stângace, de îndată ce 
strângea între degete mânerul floretei, devenea numai graţie şi 
iuţeală. 

Existau doar doi bărbaţi pe care nu-i putea depăşi. Unul era 
Radaelli, maestrul italian, autor al manualului Istruzione per la scherma 
di spada a di sciabola, publicat în 1885. Celălalt campion de neînvins 
era Savinien Cyrano de Bergerac. 


Asta o mira pe Jill. Pe vremea lui, scrima nu devenise o adevărată 
artă. Ea evoluase ca tehnică abia spre sfârşitul secolului al XVIII-lea. 
Cyrano murise la mijlocul secolului al XVII-lea, înainte de inventarea 
floretei, iar bărbaţii luptau, adesea pe viaţă şi pe moarte, folosind 
tehnici spectaculoase, dar primitive. Italienii puseseră la punct 
structura de bază a duelului la începutul veacului al XVII-lea, însă 
tehnica nu ajunsese la apogeu decât la începutul celui de-al XIX-lea. 

Cyrano îşi câştigase astfel renumele de cel mai mare spadasin al 
tuturor timpurilor fără a trebui să înfrunte tehnicienii desăvârşiţi ai 
secolelor ulterioare. Jill considera că reputaţia lui fusese umflata peste 
măsură. La urma urmelor, nimeni nu ştia dacă incidentul de la Porte 
de Nesle se petrecuse în realitate. Doar franţuzul ar fi putut spune, 
însă nu voia să vorbească despre el. 

Cu toate acestea, deprinsese toate rafinamentele moderne de la 
Radaelli şi Borsody. La patru luni după ce începuse pregătirea, îi 
învingea constant pe educatorii săi. După cinci luni devenise 
invincibil. Aşa stăteau lucrurile şi în prezent. 

Deşi destul de rigidă la început, Jill căpătă curând dezinvoltură şi 
începu să-i dea lui Cyrano o replică tot mai dârză. Nu erau rare 
cazurile când Jill câştiga mai mult de un asalt din cele cinci care se 
desfăşurau în şase minute, durata obişnuită a unei confruntări. Iar el 
obținea întotdeauna patru puncte înainte ca ea să-l realizeze pe 
primul. Asta o făcu să creadă că îi oferea punctul doar ca să-i mai 
îndulcească înfrângerea. Odată, după o înfruntare în cursul căreia se 
înfuriase din pricina frustrării, îl acuză că o proteja. 

— N-aş face aşa ceva nici dac-aş fi îndrăgostit de tine şi-aş ţine cu 
tot dinadinsul să nu-ţi rănesc sentimentele. Ar fi necinstit şi, deşi se 
spune că în dragoste şi război trebuie să rămâi cavaler, eu nu aprob 
asta. Nu, ai câştigat punctele pe drept, datorită iuţelii şi priceperii. 

— Dar dacă am fi luptat pe viaţă şi pe moarte, cu vârful floretei 
neprotejat, m-ai fi ucis de fiecare dată. Totdeauna obţii primul punct. 

Cyrano îşi ridică masca de pe faţă şi-şi şterse fruntea. 

— Adevărat. Dar sper că nu ţi-ai pus în minte să mă provoci la duel. 
Încă eşti supărată pe mine? 

— Pentru întâmplarea de pe malul Fluviului? Nu. Pe aceea am uitat- 
o. 

— Ce te supără atunci, dacă nu-ți cer prea mult? 

Ea refuză să răspundă, iar el ridică din sprâncene şi făcu un gest din 
umeri, într-o atitudine pe deplin galică. 

Cyrano era mai bun decât ea. Indiferent cât de mult ar fi exersat şi 
cât de hotărâtă ar fi fost să învingă — iar asta fiindcă nu vroia să 
piardă în fața nimănui, fie bărbat, fie femeie — tot pierdea. Odată îşi 
bătuse joc de ignoranța şi credința lui în superstiții, înfuriindu-l în aşa 
măsură (şi o făcuse dinadins), încât Cyrano atacase cu o asemenea 


vigoare, că obținuse cinci puncte în doar un minut şi jumătate. În loc 
să-şi piardă cumpătul, Cyrano devenise o flacără glacială, mişcându-se 
cu siguranţă şi iuţeală, atingând perfecțiunea în fiece mişcare, 
anticipând perfect orice gest al ei. 

Jill se simţise cu adevărat umilită. 

Şi încă pe drept cuvânt, îşi spusese, astfel că-şi ceruse iertare, deşi 
asta însemna o umilinţă de două ori mai mare. 

— Am greşit cumplit bătându-mi joc de neştiinţa şi credinţa ta, 
recunoscu ea. N-ai nici o vină că te-ai născut în 1619 şi n-ar fi trebuit 
să te ridiculizez pentru asta. Am făcut-o însă ca să te enervez şi să 
obţin avantaj. Am procedat josnic. Promit să nu mai procedez astfel şi- 
mi cer preaplecat iertare. N-am vrut să se întâmple aşa. 

— Deci ai vorbit atât de urât doar ca să mă tragi pe sfoară? întrebă 
el. Era doar o stratagemă pentru a câştiga puncte? Vorbele acelea atât 
de tăioase nu porneau din inimă? 

Jill ezită o clipă, apoi recunoscu: 

— Cinstit vorbind, scopul meu era de a te face să-ţi ieşi din sărite. 
Dar nici eu nu mi-am păstrat cumpătul. În acele momente, trăiam cu 
convingerea că eşti un ţărănoi, o fosilă vie. Doar furia m-a făcut să mă 
exprim în felul acela. În fond, ţi-ai depăşit cu mult contemporanii. În 
măsura în care ai putut, tu ai disprețuit superstiţiile şi barbaria epocii 
tale. Te-ai dovedit un om de excepţie şi te respect pentru asta. Te 
asigur că nu vei mai auzi asemenea vorbe din partea mea. Şovăi din 
nou, apoi continuă: E adevărat că te-ai căit pe patul de moarte? 

Franţuzul roşi. Făcu o grimasă şi spuse: 

— Păi, sigur, 'şoară Gulbirra. Am afirmat că-mi pare rău pentru 
păcatele şi necredinţa mea şi i-am cerut bunului Dumnezeu să mă 
ierte. Eu, care fusesem un ateu înrăit încă de la vârsta de treisprezece 
ani! Eu, care îi uram pe preoţii umflaţi, unsuroşi, împuţiţi, neştiutori, 
ipocriţi, care trăiau ca nişte paraziți! La fel şi pe Dumnezeul lor crud, 
nemilostiv şi lipsit de simţăminte! Dar tu, care-ai trăit într-un veac 
mai liber şi mai îngăduitor, n-ai cunoscut ororile iadului, ale osândei 
veşnice! Nu poţi înţelege ce înseamnă să-ţi fie teamă că iadul te va 
înghiţi, înecându-te! Aşa am fost educati încă din fragedă copilărie, iar 
totul ne-a pătruns în carne, sânge şi-n străfundurile minţii! Şi astfel, 
când mi-am dat seama că mor din pricina acelei boli scârboase ce 
poartă nevinovatul nume de sifilis şi a unei lovituri în cap cu o bârnă, 
căzută întâmplător sau aruncată de vreun duşman de-al meu, eu, care 
voiam doar să iubesc umanitatea şi toate femeile... ei, dar unde voiam 
să ajung? A, da, ştiind sigur c-o să mor şi simțind groaza de diavol şi 
de chinurile veşnice care mă pândeau, am cedat în faţa surorii mele, 
căţeaua aceea ştirbă şi stafidită de viaţa în mănăstire, precum şi 
bunului meu prieten, Le Bret, şi-atunci am zis: „Da, mă căiesc, îmi voi 
mântui sufletul, iar voi, scumpă surioară şi tu, prieten drag, bucuraţi- 


vă, pesemne că voi ajunge în purgatoriu? Dar o să mă scoateţi de 
acolo cu rugăciunile voastre, nu?” De ce nu? Eram înspăimântat cum 
nu mi se mai întâmplase vreodată şi, cu toate astea, în adâncul 
sufletului nu credeam că voi ajunge la cazne. Aveam unele îndoieli, te 
rog să mă crezi. Dar la urma urmei, nu strica să mă căiesc. Dacă mi se 
oferea şansa de a fi mântuit de Cristos, şi bagă de seamă, fără să mă 
coste o para, şi exista rai şi iad, atunci aş fi fost un dobitoc să nu-mi 
mântui pielea nevrednică şi sufletul nepreţuit. Pe de altă parte, dacă 
totul nu era decât vanitate, nimicnicie, de vreme ce muream, ce mai 
aveam de pierdut? Îi fericeam pe sora mea şi pe superstiţiosul şi 
generosul Le Bret. 

— Ţi-a dedicat un panegiric înălţător, spuse Jill. În prefața la cartea 
ta, Călătorie în Lună, pe care a tipărit-o la doi ani după ce ai murit. 

— O! Sper că n-a făcut din mine un sfânt! exclamă Cyrano. 

— Nu, dar ţi-a prezentat frumos caracterul nobil, chiar dacă nu 
sfânt. Însă alţi scriitori... dar, asta e, trebuie să fi avut mulţi duşmani. 

— Ce porci şi laşi au încercat să-mi pângărească numele şi reputaţia 
după ce-am murit şi nu mă mai puteam apăra? 

— Nu-mi aduc aminte. Iar acum tot nu mai are vreo importanţă, nu 
crezi? Pe de altă parte, doar erudiţii cunosc numele defăimătorilor tăi. 
Din nefericire, majoritatea oamenilor te cunosc doar ca erou romantic, 
avântat, spiritual, patetic, oarecum don-quijotesc al unei piese de 
teatru scrise de un francez la sfârşitul secolului al XIX-lea. Multă 
vreme s-a crezut că erai deja cu minţile duse când ai scris Călătorie în 
Lună şi Călătorie spre Soare. Asta deoarece cărţile tale au fost sever 
cenzurate. După ce pioşii puritani ţi-au ciopârţit operele, unele dintre 
ele îşi pierduseră orice înţeles. Dar textele au fost refăcute pe cât a fost 
posibil şi, la vremea naşterii mele, ele se publicaseră în engleză în 
versiunea completă. 

— Mă bucur să aflu asta! Ştiam de la Clemens şi de la alţii că 
devenisem un zeu literar, dacă nu chiar ca Zeus, măcar un Ganymede, 
un paharnic primit în rândul mărimilor. Dar remarca ta dispreţuitoare 
că aş fi fost superstiţios m-a rănit profund, domnişoară. După cum ai 
băgat de seamă, e adevărat că aveam convingerea că luna în 
descreştere sugea vlaga animalelor. Zici că asta e o prostie fără egal. 
Prea bine, recunosc atâta lucru. M-am înşelat, alături de milioane de 
alţi oameni ai vremii mele şi doar Dumnezeu ştie câţi alţii înaintea 
mea au crezut la fel. Asta era însă o eroare neînsemnată, inofensivă. 
Ce conta, cui îi făcea vreun rău, dacă trăia cu o asemenea convingere 
greşită? Superstiţia, marea eroare care dăuna milioanelor de oameni, 
era, te asigur, credința prostească, barbară, în vrăjitorie, în capacitatea 
fiinţelor umane de a face rău cu ajutorul farmecelor, a incantaţiilor, a 
pisicilor negre şi a înregimentării diavolului ca părtaş. Am compus o 
scrisoare împotriva credinţei sălbatice şi ignorante, ba chiar împotriva 


sistemului social. Am susţinut că ridicolele pedepse prevăzute de lege, 
torturile pline de cruzime şi sălbăticie, precum şi execuțiile dictate în 
cazul unor oameni nebuni sau nevinovaţi, toate făcute în numele lui 
Dumnezeu şi al luptei contra Răului, reprezentau chiar esenţa răului. 
Adevărat, scrisoarea la care mă refer, Împotriva vrăjitorilor, nu a fost 
publicată cât am trăit. Pe bună dreptate. Aş fi fost torturat şi ars pe 
rug. Ea a circulat însă, printre amicii mei. Am dovedit că nu eram aşa 
cum m-ai caracterizat. Mi-am depăşit epoca în multe privinţe, deşi n- 
am fost, bineînţeles, singura persoană în situaţia asta. 
— Ştiu. Şi mi-am cerut deja iertare. Vrei s-o mai fac o dată? 


— Nu-i nevoie. 

În ciuda nasului mare, zâmbetul generos îl făcea să pară frumos, ori 
cel puţin atrăgător, îşi ridică potirul şi spuse: 

— S-a făcut ora cinei. 

Jill ştia câte ceva despre un bărbat pe nume Odiseu, fiindcă îi auzise 
pe unii aducând vorba despre el. Apăruse brusc, parcă din senin, pe 
vremea când forţele lui Clemens şi ale Regelui Ioan luptau contra 
invadatorilor care voiau să le smulgă meteoritul. Îl omorâse pe 
conducătorul duşman cu o singură săgeată bine trasă, provocând 
derută în rândul celorlalţi ofiţeri, oferindu-le astfel apărătorilor 
avantajul de care aveau nevoie pentru a obţine victoria. 

Odiseu din Itaca susţinea că era personajul istoric aflat în miezul 
operei homerice. Se aflase printre cei care luptaseră sub zidurile 
Troiei, deşi afirma că legendara cetate nu se găsea unde spuneau 
savanții. Locul ei era în altă parte, mult mai la sud, pe coasta Asiei 
Mici. 

Auzind pentru prima oară aşa ceva, Jill nu ştiuse dacă era cazul să 
dea crezare vorbelor lui. Pe Lumea Fluviului existau nenumărați 
impostori. Apăruse însă un amănunt care-o făcuse să creadă că omul 
era adevăratul personaj istoric. De ce-ar fi spus că Troia, despre care 
chiar şi arheologii şi eleniştii din secolul ei susţinuseră că era 
adevăratul Ilion, nu reprezenta locul real? De ce-ar fi pretins că Troia 
istorică se afla altundeva? 

Indiferent de motive, omul nu se mai afla prin preajmă. Dispăruse la 
fel de misterios precum apăruse. Agenţii trimişi să-l găsească dăduseră 
greş. Firebrass continuase să-l caute şi după plecarea lui Clemens pe 
nava Mark Twain. Unul dintre hăitaşi, Jim Sorley, dădu-se de urma 
grecului, aflând doar că nu fusese ucis de oamenii lui Ioan. 

Jill îşi pusese de multe ori întrebarea de ce se oferise Odiseu să 
lupte de partea lui Clemens. Cum se făcuse că un străin care nimerise 
întâmplător în toiul bătăliei trecuse în tabăra cuiva, primejduindu-şi 
viaţa? Ce avea de câştigat, mai ales că, după toate aparențele, nu 
cunoştea pe nici unul dintre combatanți? Îl întrebase odată pe 
Firebrass, iar el spusese că habar n-avea. Poate că Sam Clemens ar fi 
lămurit-o, însă el nu scosese o vorbă din proprie iniţiativă despre acest 
subiect. 

Firebrass adăugase: 

— S-ar putea ca Odiseu să se afle aici din aceleaşi motive ca mine şi 
Cyrano. Voiam amândoi să ne îmbarcăm pe vaporul cu zbaturi ca să 
putem ajunge la marea polară. 

Ei i se păruse ciudat că nimeni nu se gândise să construiască un 
dirijabil decât după realizarea celui de-al doilea vapor. De ce să 
călătoreşti astfel decenii până în regiunea polară când o navă 
zburătoare te putea duce acolo în câteva zile? 


Firebrass. Îi răspunsese cu un surâs: 

— Să spunem că-i unul dintre misterele vieţii. Omul, scuze, 
umanitatea nu-i în stare uneori să-şi vadă lungul nasului. Şi-atunci 
apare cineva care-i pune oglinda în faţă. 

— Dacă ar avea un nas ca al meu, umanitatea ar scăpa de defectul 
ăsta, intervenise Cyrano. 

În cazul de faţă, omul care spusese lucrurilor pe nume era August 
von Parseval. Pe Pământ fusese maior în armata germană şi proiectase 
aparate de zbor pentru o firmă. În perioada 1906-1914, armata 
germană şi cea britanică folosiseră tipul de dirijabil conceput de el. 

Von Parseval apăruse cu puţin timp înainte ca Mark Twain să plece 
din Parolando. Se arătase uimit că nimeni nu sugerase un Luftschiff 
drept mijloc de transport mai rapid decât orice vapor. 

După ce Firebrass îşi dăduse palme în gând pentru o asemenea 
scăpare, venise degrabă la Clemens, luându-l şi pe neamt cu el. 

Spre uimirea lui, Clemens îi spusese că se gândise de mult să 
construiască un dirijabil. La o adică, nu scrisese Tom Sawyer în 
străinătate? Tom, Jim şi Huckleberry nu călătoriseră cu balonul din 
Missouri până în Sahara? 

Uluit, Firebrass îl întrebase de ce nu amintise de asta. 

— Deoarece ştiam că vreun nătărău înfierbântat ar fi dorit să 
abandonăm construcţia vaporului mai iute decât un spărgător care-şi 
uită sculele la vederea unui poliţai! Ar fi vrut să lăsăm baltă vaporul şi 
să folosim tot ce însemna forţă de muncă şi materiale pentru a face o 
maşină de zburat! Mută-ţi gândul, domnule! Corabia e mai presus de 
orice, după cum a zis şi Noe când nevastă-sa a vrut să lase munca 
pentru a participa la un dans al ploii. Pe boaşele înfierbântate ale 
taurului din Bashan:! Nu vom face nici un dirijabil! E ceva riscant, 
un vehicul primejdios. La o adică, la bordul lui nu mi s-ar îngădui să 
trag din trabuc, iar fără el, ce rost mai are viaţa? 

Clemens mai ridicase şi alte obiecţii, majoritatea întemeiate. 
Firebrass simţise totuşi că principala nemulţumire a acestuia nu fusese 
exprimată. Pentru el nu era cu adevărat important să ajungă la turn. 
Voiajul în sine atârna mult mai greu. Sam Clemens dorea de fapt să 
construiască cel mai mare vapor, să-i fie căpitan, stăpân, călătorind 
milioane de kilometri în admiraţia, adoraţia şi uimirea milioanelor de 
oameni. 

Pe de altă parte, voia să se răzbune. Avea în gând să-l ajungă din 
urmă şi să-l distrugă pe Regele Ioan, care-l deposedase de prima navă 
şi iubire, Nu se închiriază. 

Avea să călătorească patruzeci de ani pentru a ajunge din Parolando 
până la munţii care înconjurau marea polară. Lui Sam nu-i păsa. Nu 
numai că va deveni proprietarul şi utilizatorul respectat al celui mai 
măreț şi frumos vapor văzut vreodată de oameni, dar va întreprinde şi 


cel mai lung voiaj făcut de vreo navă. Patruzeci de ani! Auziţi, voi, 
Columb şi Magellan, şi minunaţi-vă! 

De asemenea, putea vedea şi discuta cu sute de mii de oameni. Asta 
îl încânta pe Sam, care manifesta faţă de fiinţele umane o curiozitate 
egalată doar de gospodinele ce vor să ştie totul despre orice nou vecin. 

Dacă ar fi călătorit cu un aparat de zbor n-ar fi avut prilejul să 
discute cu necunoscuţi. 

Deşi era dornic de tovărăşie ca rața ce se simte bine doar în 
prezenţa suratelor ei, Firebrass nu înţelegea această atitudine. El ţinea 
prea mult să descopere misterul turnului. Acolo putea afla cheia 
tuturor lucrurilor care încă uimeau umanitatea. 

Nu-i spuse în față lui Clemens care erau, după opinia sa, motivele 
opoziţiei faţă de aparatul de zbor. N-ar fi slujit la nimic. Sam l-ar fi 
privit drept în ochi şi-ar fi negat totul. 

Totuşi ştia că se înşela. Tocmai de aceea, l-a chemat pe Firebrass cu 
şaizeci de zile înaintea plecării. 

— După ce plec, dacă tot insişti atât, îţi poţi construi nebunia 
inflamabilă. Asta înseamnă, desigur, că vei demisiona din funcţia de 
mecanic-şef al celei mai măreţe creaţii umane. Va trebui să foloseşti 
dirijabilul doar pentru observaţii, devenind cercetaş. 

— De ce? 

— Pe boaşele înfierbântate ale lui Baal, la ce altceva ar fi bună 
drăcia aceea? Doar nu poate ateriza pe turn ori altundeva, aşa e? 
După cum spune Joe Miller, munţii sunt abrupți şi nu există nici o 
plajă. Iar... 

— De unde ştie Joe că nu există plajă? Marea era acoperită de 
ceaţă. N-a văzut decât partea superioară a turnului. 

Sam pufăise din pipă, scoțând fum ca un balaur înfuriat. 

— E la mintea oricui că oamenilor care au făcut marea nu le-a 
trebuit o plajă. Ar fi pus la dispoziţie invadatorilor un loc de unde să 
lanseze bărci de asalt? Bineînţeles că nu. În orice caz, vreau să 
stabileşti situaţia din teren. Vezi dacă există şi altă trecătoare prin 
munte decât cea descrisă de Joe. Află dacă se poate pătrunde în turn şi 
altfel decât prin acoperiş. 

Firebrass nu comentase. Avea să procedeze după cum credea de 
cuviinţă când va ajunge la pol. Atunci Clemens nu-l putea controla. 

— Am plecat fericit ca un câine care-a scăpat de purici. I-am spus 
lui Parseval despre hotărârea lui Sam şi am sărbătorit pe săturate. 
Numai că două săptămâni mai târziu, sărmanul Parseval a fost înghiţit 
de un peşte-balaur. Eu am scăpat ca prin urechile acului să nu alunec, 
alături de el, pe gâtlejul monstrului. Ajuns la acest punct al relatării, 
Firebrass îi destăinui lui Jill un secret. 

— Jură pe onoarea ta că nu vei spune altcuiva. Nici eu nu ţi l-aş 
dezvălui, însă vaporul e departe şi nu-i poţi transmite Regelui Ioan 


această informaţie. Asta nu înseamnă că ai vrea să încerci. 

— Promit să ţin numai pentru mine, indiferent despre ce-ar fi vorba. 

— Bine... Unul dintre inginerii noştri a fost un om de ştiinţă 
californian. Ştia să facă un laser cu o rază de acţiune de 404 metri. La 
distanţa asta, ar putea tăia nava Rex în două. Am avut materiale doar 
pentru un asemenea aparat. lar Sam a aprobat. A fost un proiect 
realizat în mare secret, astfel că doar şase oameni au idee despre 
existenţa lui. Laserul e ascuns într-un loc cunoscut doar celor şase, 
Sam fiind unul dintre aceştia. Nici măcar prietenul lui nedespărţit, 
Joe, nu are habar. Când Mark Twain va ajunge din urmă nava Rex, 
laserul va fi montat pe un trepied. Bătălia ar trebui să fie fulgerătoare 
şi plăcută. Plăcută pentru Sam, amarnic de scurtă pentru loan. Asta va 
reduce şi pierderile înregistrate de ambele părţi. Mi s-a destăinuit 
secretul fiindcă am fost unul dintre inginerii care au lucrat la proiect, 
înainte de a încheia lucrările, l-am întrebat pe Sam dacă putea fi lăsat 
aici. Voiam să-l instalez pe nava aeriană şi să-l folosesc pentru a 
sfredeli o intrare în turn, în caz că nu puteam pătrunde altfel. Sam a 
refuzat cu desăvârşire. A spus că dacă dirijabilul va păţi ceva, se va 
pierde şi laserul, astfel că nu l-aş putea înapoia pe Mark Twain. M-am 
zbătut ca un apucat, dar am pierdut. lar Sam avea argumente de 
nezdruncinat. Nu se ştie ce primejdii, meteorologice ori de alta natură, 
ne pot paşte. Cu toate astea, a fost foarte dezamăgitor. 

Jill era cât pe ce să-l întrebe dacă nu trimisese oameni în căutare de 
materiale pentru obţinerea altui laser. În aceeaşi clipă, la uşă bătu 
secretara lui Firebrass. Era dispus să-l primească pe Piscator? 

Firebrass acceptă. Japonezul intră şi, după ce-i întrebă de sănătate, 
spuse că adusese veşti bune. Inginerii care produceau motorina 
sintetică puteau livra primele cantităţi cu o săptămână înainte de 
termen. 

— Grozav! exclamă Firebrass, zâmbind către Jill. Asta înseamnă că 
poţi înălța Minerva chiar mâine! Începi pregătirea cu şapte zile mai 
devreme. Extraordinar! 

Jill era şi mai fericită. 

Firebrass propuse să sărbătorească bând ceva. Nici nu apucară să 
toarne alcool în pahare, că secretara intră din nou. 

Numai zâmbet, ea îi anunţă: 

— Nu v-aş fi întrerupt dacă nu era vorba de ceva atât de important. 
Cred că am găsit un nou zburător, care are multă experienţă. A sosit 
acum câteva minute. 

Elanul aproape entuziast al lui Jill se risipi brusc, asemenea gazului 
dintr-un balon sfâşiat. Simţi că-şi pierde tot suflul. Până acum trăise 


cu impresia că avea asigurat postul de secund. Dar iată că apăruse o 
persoană care putea avea tot atâta, dacă nu chiar mai multă 
experienţă decât ea. Un bărbat, neîndoielnic. Pesemne vreun ofiţer de 
pe Graff Zeppelin sau Hindenburg. În ochii lui Firebrass, un veteran al 
dirijabilelor mari cu structură rigidă ar avea probabil mai multă 
autoritate decât unul cu experienţă doar în domeniul dirijabilelor 
obişnuite. 

Simţindu-şi inima bătându-i cu putere, îl măsură pe bărbatul care o 
urmă pe secretară în birou. Nu-l recunoscu, dar asta nu însemna mare 
lucru. Existau zeci de zburători contemporani ei, precum şi din era 
dinaintea apariţiei navei Hindenburg, ale căror fotografii nu le văzuse 
nicicând. Pe de altă parte, imaginile acelea înfăţişau oameni în 
puterea vârstei, purtând haine civile ori uniforme. lar mulţi aveau 
barbă sau mustață. 

— Comandantul Firebrass, făcu prezentările Agatha Rennick. Barry 
Thorn. 

Nou-venitul purta sandale din piele de peşte, un kilt vărgat în roşu, 
alb şi albastru şi un prosop lung şi negru la gât. Într-o mână strângea 
mânerul potirului, iar în cealaltă o geantă mare din piele de peşte. 

Avea aproape un metru şi şaptezeci şi era foarte lat în umeri. 
Statura impresiona prin masivitate, sugerându-i în mod insistent 
imaginea unui taur. Picioarele lui însă, deşi musculoase, erau prea 
lungi în comparaţie cu trunchiul. Pieptul şi braţele arătau ca ale unei 
gorile, fiind totuşi lipsite de păr. 

Părul scurt şi cârlionţat îi încadra faţa lată. Genele aveau culoarea 
paiului; ochii, albastru-închis. Nasul îi era lung şi drept. Buzele groase. 
Când zâmbea, îşi arăta dinţii foarte albi. Falca inferioară îi era masivă, 
terminată cu o bărbie proeminentă, cu o despicătură adâncă. Avea 
urechi mici, lipite de ţeastă. 

La invitaţia lui Firebrass, lăsă jos potirul şi geanta. Îşi flexă degetele, 
ca şi cum ar fi purtat îndelung o greutate mare. Pesemne că vâslise 
multă vreme. În ciuda mărimii palmelor, degetele îi erau lungi şi 
subţiri. 

Părea foarte relaxat, cu toate că se afla în prezenţa unor necunoscuţi 
şi-l aştepta un interviu privind calificarea profesională. Adevărul era 
că radia o stare de calm şi un magnetism care, împotriva voinţei ei, o 
făcură pe Jill să se gândească la „carismatic”, un cuvânt demonetizat 
printr-o prea frecventă folosire şi adesea utilizat anapoda. 

Mai târziu, descoperi că bărbatul avea ciudatul dar de a anula acel 
magnetism, de parcă ar fi stins o lumină. În asemenea momente, în 
ciuda calităţilor fizice de netăgăduit, părea să devină una cu obiectele 
înconjurătoare. Un soi de cameleonism psihic. 

Aruncând o privire spre Piscator, Jill constată că străinul îi stârnise 
curiozitatea. Îl măsura printre gene, ţinându-şi capul uşor aplecat într- 


o parte, de parcă ar fi ascultat un sunet slab, îndepărtat. 

Firebrass îi strânse mâna lui Thorn. 

— Mamă! Ce strânsoare! Bun venit la bord, domnule, dacă eşti aşa 
cum te-a prezentat Agatha. Ia loc, odihneşte-ţi picioarele. Ai bătut 
drum lung, aşa e? Cale de patruzeci de mii de pietre-potir? Vrei ceva 
de mâncare? Cafea? Ceai? Tărie, ori bere? 

În afara scaunului oferit, Thorn refuză orice altceva. Avea o voce 
baritonală, plăcută, fără a se exprima cu pauze, şovăieli şi fraze 
neterminate, care caracterizau vorbirea majorităţii oamenilor. 

Aflând că Thorn era canadian, Firebrass trecu de la esperanto la 
engleză. După câteva minute de discuţie, se afla în posesia unei scurte 
biografii a nou-sositului. 

Barry Thorn se născuse în 1920 la o fermă din apropierea oraşului 
Regina, Saskatchewan. După ce devenise inginer electromecanic în 
1938, trăind în Anglia, se înrolase în Marina Britanică. Cât ţinuse 
războiul, fusese comandantul unui dirijabil naval. Se căsătorise cu o 
americancă şi, după încetarea ostilităţilor, revenise în Statele Unite, 
întrucât soţia sa, originară din Ohio, insistase să fie aproape de 
părinţi. În plus, piloţii de dirijabile aveau şanse mai mari acolo. 

Îşi luase şi licenţa de pilot comercial, având intenţia să se angajeze 
la o companie aeriană americană. Dar după divorţ, părăsise firma 
Goodyear, devenind, vreme de câţiva ani, pilot pe linii neregulate în 
Yukon. Apoi revenise la Goodyear, căsătorindu-se din nou. După 
moartea celei de-a doua soţii, obținuse o slujbă la o companie aeriană 
britano-germană, proaspăt înființată. Câţiva ani fusese căpitan al unui 
dirijabil-remorcher care tracta containere zburătoare ce transportau 
gaze naturale din Orientul Mijlociu spre Europa. 

Jill îi puse câteva, întrebări cu speranţa că răspunsurile îi vor 
împrospăta memoria. Cunoscuse câţiva piloţi de la compania lui 
Thorn şi se putea ca unii dintre ei să fi menţionat numele lui. El îi 
spuse că îşi amintea de unul, cel puţin aşa credea. Nu era sigur, 
fiindcă asta se întâmplase demult. 

Murise în 1983, pe când îşi petrecea concediul la Friedrichshaven. 
Nu cunoştea cauza morţii. Probabil, insuficienţă coronariană. 
Adormise într-o noapte şi când se trezise, era întins gol-puşcă pe malul 
Fluviului — la fel ca atâţia alţii. 

De atunci încoace hoinărise de-a lungul Văii. Într-o zi, auzind 
zvonindu-se despre dirijabilul uriaş care se construia în josul Fluviului, 
hotărâse să afle singur dacă era adevărat. 

— Asta zic şi eu noroc! exclamă Firebrass surâzând. Eşti mai mult 
decât bine venit, Barry. Agatha, ocupă-te de cazarea domnului Thorn. 

Acesta dădu mâna cu toţi, apoi plecă. Firebrass numai că nu dansa 
de încântare. 

— Ne merg toate din plin. 


— Asta schimbă cumva situaţia mea? întrebă Jill. 

Firebrass păru surprins. 

— Nu. Am zis că vei fi instructor-şef şi căpitan al Minervei. Firebrass 
îşi respectă întotdeauna cuvântul dat. Adică, aproape întotdeauna. 
Lasă acum, ştiu la ce te gândeşti. N-am promis nimic privind funcţia 
de secund pe Parseval. Jill, eşti un candidat serios pentru post. Dar e 
prematur să hotărâm asta. Deocamdată eu zic atât: „Să câştige cel mai 
bun”. Fie el bărbat ori femeie. 

Piscator o mângâie pe mână. În alte condiţii, ar fi respins gestul lui. 
Acum însă, se simţi încurajată. 

Mai târziu, după ce părăsiseră biroul, Piscator îi spuse: 

— Nu-s convins că Thorn spune adevărul. Oricum, ascunde ceva. 
După toate aparențele, relatarea lui sună bine. Dar are ceva fals în 
voce. S-ar putea să ne tăinuiască unele lucruri. 

— Uneori mă bagi în răcori, recunoscu ea. 

— S-ar putea să mă înşel în privinţa lui. 

Jill rămase cu senzaţia că Piscator spusese altceva decât gândea. 

Zilnic, înaintea zorilor, Minerva se ridica pentru a face un zbor de 
probă. Uneori rămânea în aer până după prânz. Alteori, efectua curse 
întreaga zi, aterizând spre seară. În prima săptămână, Jill pilotă 
singură. Apoi îngădui piloților cursanţi şi ofiţerilor din gondolă să 
manevreze nava. 

Barry Thorn nu urcă în dirijabil decât la patru săptămâni după 
începerea probelor. Jill insistase ca el să urmeze întâi cursurile de la 
sol. Deşi avea experienţă, nu mai fusese la bordul unei nave de treizeci 
şi doi de ani şi se presupunea că uitase multe lucruri. Thorn nu ridică 
obiecţiuni. 

Jill îl urmărea cu atenţie atunci când ocupa scaunul de pilotaj. 
Indiferent de bănuielile lui Piscator, Thorn manevra nava de parcă 
numai asta ar fi făcut ani în şir. Era la fel de priceput şi ca navigator, 
şi când trebuia să facă faţă unor alarme simulate ce făceau parte din 
pregătire. 

Jill era dezamăgită. Sperase ca el să nu fi fost ce pretindea Acum îşi 
dăduse seama că avea stofă de căpitan. 

Thorn rămase, totuşi, un individ straniu. Părea să se simtă în largul 
lui în prezenţa oricui şi era în stare să aprecieze o glumă bună Cu 
toate acestea, niciodată nu spunea vreuna din proprie iniţiativă, iar în 
afara programului se arăta rezervat. I se dăduse o colibă la doar 
douăzeci de metri depărtare de a lui Jill, însă niciodată n-o vizitase şi 
nici n-o invitase la el. Într-un fel, asta venea ca o uşurare pentru Jill, 
fiindcă nu trebuia să scape de avansurile lui. Cum nu făcea nici un 


efort pentru a convinge vreo femeie să locuiască sub acelaşi acoperiş, 
putea fi homosexual. Nu părea să-l atragă, sexual ori în alt mod, nici 
unul dintre sexe. Era un singuratic, deşi, când voia, se arăta foarte 
deschis şi fermecător. Apoi, brusc, se închidea în sine ca o scoică, 
devenind distant, amintind de o statuie vie. 

Întregul echipaj prezumtiv al navei Parseval era strict supravegheat. 
Fiecare trebui să susţină teste psihologice pentru atestarea stabilităţii 
comportamentale. Thorn trecu atât testele, cât şi supravegherea, de 
parcă el însuşi le-ar fi conceput. 

— Simplul fapt că se comportă oarecum straniu în societate nu 
înseamnă că nu rămâne un zburător de primă clasă, constată 
Firebrass. Contează ce face omul când e în aer. 

Firebrass şi de Bergerac se dovediră piloţi înnăscuţi de dirijabil. În 
cazul americanului asta nu venea ca o surpriză, fiindcă avea la activ 
mii de ore de zbor pe supersonice, elicoptere şi nave spaţiale. 
Franţuzul provenea totuşi dintr-o epocă în care nu apăruseră nici 
măcar baloane, deşi ideea lor existase. Cele mai complicate dispozitive 
mecanice pe care le mânuise fuseseră flinta cu fitil şi pistolul cu 
cremene. Fusese prea sărac să-şi permită un ceas şi oricum, acesta 
trebuia doar întors. 

Cu toate acestea, el se dovedi receptiv la instruirea la sol şi în zbor 
şi nici nu întâmpină greutăţi în acumularea cunoştinţelor necesare de 
matematică. 

Firebrass era un pilot bun, însă de Bergerac îi depăşea pe toţi. Cu 
părere de rău, Jill trebui să recunoască asta în sinea ei. Viteza de 
reacţie şi raţionament a franţuzului se compara cu aceea a unui 
computer. 

Un alt candidat uimitor era John de Greystock. Acest baron din Evul 
Mediu se oferise să devină membru al echipajului care se va afla la 
bordul dirijabilului semirigid Minerva în momentul atacului împotriva 
vaporului Rex. Jill se arătase sceptică privind capacitatea lui de a se 
adapta la condiţiile de zbor. După trei luni de pregătire, atât Firebrass, 
cât şi Jill îl considerau cel mai potrivit pentru a comanda nava. Era 
combativ, nemilos şi extrem de curajos. Şi-l ura pe Regele Ioan. Fiind 
rănit şi azvârlit peste bord de oamenii lui Ioan când răpiseră Nu se 
închiriază, tânjea să se răzbune. 

Jill sosise în Parolando spre sfârşitul lunii numite Dektria (altfel 
spus, a treisprezecea). Parolando adoptase un calendar cu treisprezece 
luni întrucât planeta nu avea nici anotimpuri, nici lună. În afara 
sentimentalismului, nici un motiv nu îndemna la păstrarea anului de 
365 de zile, dar şi sentimentele erau bune la ceva. Fiecare lună era 
alcătuită din patru săptămâni de câte şapte zile, adică douăzeci şi opt 
de zile. Întrucât douăsprezece luni însemnau doar 336 zile, se 
adăugase o lună. Rămânea astfel o zi de prisos, care era în general 


numită Ziua de Anul Nou, Ultima Zi, ori Ziua Fă-te Pulbere. Jill sosise 
cu trei zile înainte de această sărbătoare, în anul 31 e.r.n. (era 
resuscitării noastre). 

Acum era ianuarie 33 e.r.n. şi, deşi construirea navei aeriene 
începuse deja, avea să mai treacă un an până să fie gata pentru zborul 
ei polar. Asta se datora, în parte, dificultăţilor inevitabile şi 
neprevăzute, precum şi ideilor grandioase ale lui Firebrass. Apăruseră 
nenumărate modificări ale planurilor originale. 

Echipajul fusese deja ales, însă numirea ofiţerilor încă nu se făcuse. 
În ce-o privea pe Jill, lista era aproape definitivată - cu excepţia 
funcţiilor de căpitan şi de secund. Una avea să fie preluată de Thorn, 
cealaltă de ea. Asta nu-i provocase multă îngrijorare — decât în vise — 
fiindcă lui Thorn nu-i păsa ce va fi numit. 

În acea miercuri din luna ianuarie, Jill era fericită. Construcţia 
mergea atât de bine, încât hotărâse să plece mai devreme. Vroia să-şi 
ia undiţa şi să încerce la clean în lacul din apropierea colibei ei. În 
vreme ce urca primul dintre dealurile aflate în drumul spre casă, îl 
văzu pe Piscator. Avea şi el sculele de pescuit şi un coş împletit din 
nuiele. 

Îl strigă şi el se întoarse, însă nu zâmbi în semn de salut, ca de 
obicei. 

— Arăţi de parcă te-ar frământa ceva, constată ea. 

— Da, dar nu-i problema mea, numai că priveşte pe cineva despre 
care-mi place să cred că mi-e prieten. 

— Nu-i nevoie să-mi spui. 

— Ba cred că da. E vorba de tine. 

Jill rămase locului. 

— Ce s-a întâmplat? 

— Tocmai am aflat de la Firebrass că testele de evaluare psihologică 
nu s-au încheiat. Mai e unul şi trebuie să-l susţină toţi membrii 
echipajului. 

— Şi e ceva ce-ar trebui să mă îngrijoreze? 

El încuviinţă din cap. 

— Presupune hipnoză profundă. E proiectat să descopere orice 
indicii de instabilitate pe care testele anterioare le-ar fi putut trece cu 
vederea. 

— Da, dar eu... protestă Jill, apoi amuţi. 

— Mă tem c-ar putea scoate la iveală acele... halucinaţii care te 
tulbură din când în când. 

Simţi un gol în stomac. Vreme de o clipă, totul în jurul ei păru să se 
întunece. Piscator o apucă de braţ să o susţină. 

— Regret, dar credeam că-i mai bine să fii pregătită. 

Ea se smulse de lângă el, spunând: 

— N-am nimic. N-am mai suferit din pricina lor de opt luni, 


continuă ea. N-am mai mestecat gumă de visat de când m-ai găsit în 
colibă şi sunt sigură că până şi efectele remanente au dispărut. De 
altfel, n-am avut halucinaţii decât noaptea târziu, când eram acasă. 
Doar nu-ţi închipui că Firebrass o să mă elimine?! N-are destule 
motive s-o facă! 

— Nu ştiu. Poate că hipnoza nu va revela crizele acelea. În orice 
caz, iartă-mă că încerc să te influenţez, dar ar fi recomandabil să-i spui 
lui Firebrass despre problemele astea. Fă-o înainte de testare. 

— Şi la ce mi-ar folosi? 

— Dacă descoperă că i-ai ascuns ceva, te-ar putea descalifica 
imediat. Însă dacă te dovedeşti sinceră şi mărturiseşti până se anunţă 
în mod oficial susţinerea testului, poate că ar fi dispus să înţeleagă. 
Personal, socot că nu prezinţi un pericol pentru navă. Dar părerea mea 
nu contează. 

— N-am de gând să cerşesc! 

— Asta oricum nu-l va influenţa decât negativ. 

Trase adânc aer în piept şi privi roată, de parcă ar fi căutat vreun 
drum de scăpare în altă lume. Cu o clipă în urmă fusese foarte fericită 
şi sigură pe ea. 

— Cum zici. N-are rost să amân. 

— Asta înseamnă curaj, o asigură el. Şi bun-simt. Îţi doresc noroc. 

— Mai vorbim, spuse Jill şi se îndepărtă, preocupată. 

Cu toate acestea, când urcă scările până la etajul doi, unde era 
biroul lui Firebrass, se trezi respirând precipitat, şi nu din cauza 
condiţiei fizice necorespunzătoare, ci a emoţiei. 

Secretara îi spuse că Firebrass se retrăsese în apartamentul său. 
Rămase descumpănită auzind asta, dar n-o întrebă pe Agatha de ce 
încetase activitatea atât de devreme. Poate că şi el simţea nevoia 
relaxării. 

Uşa ce dădea spre apartamentul lui era la jumătatea holului. În faţa 
ei stătea paza de corp care-l însoțea de obicei. Această măsură fusese 
impusă de cele două încercări de asasinat din ultimele două luni. 
Atentatorii muriseră şi astfel nu putuseră furniza nici o informaţie. 
Nimeni nu ştia sigur, dar se bănuia că-i trimisese un şef al unui stat 
ostil din josul Fluviului, care nu-şi ascunsese dorinţa de a pune mâna 
pe bogăţiile minerale, armele şi utilajele nemaipomenite deţinute de 
Parolando. Individul sperase probabil că, eliminându-l pe Firebrass, ar 
putea invada statul. Acestea erau însă doar speculaţii ale lui Firebrass. 

Jill se apropie de comandantul celor patru oameni înarmaţi până-n 
dinţi. 

— Aş vrea să stau de vorbă cu şeful. 

Ofiţerul, pe nume Smithers, îi explică: 

— Regret. A ordonat să nu fie deranjat. 

— De ce? 


Smithers o măsură curios. 

— Nu ştiu, doamnă. 

Mânia provocată de teamă se dovedi mai tare: 

— Cred că-i cu vreo femeie! 

— Ba nu, cu toate că nu e treaba dumneavoastră, îi răspunse 
ofiţerul. Apoi îi surâse răutăcios şi continuă: A primit pe cineva. Un 
nou-sosit, Fritz Stern. A ajuns acum o oră. Un neamt şi, din câte ştiu, 
mare expert în zeppeline. L-am auzit spunând căpitanului că a fost 
comandant pe NDELAG, ce-o mai fi şi asta. Dar are la activ mai multe 
ore de zbor decât dumneavoastră. 

Jill abia se abţinu să nu-l pocnească peste mutră. Ştia că Smithers n- 
o plăcea şi, neîndoielnic, simţea o satisfacţie s-o sâcâie. 

— NDELAG, făcu ea, dispreţuindu-se fiindcă vocea începuse să-i 
tremure. Asta ar putea însemna Neue Deutsche Luftschifffahrts-Aktien- 
Gesellschaft. Îşi percepu glasul de parcă ar fi venit de departe şi ar fi 
aparţinut altcuiva. A existat o companie de dirijabile numită DELAG 
înaintea primului război mondial. Transporta pasageri şi mărfuri în 
interiorul Germaniei. Dar de NDELAG n-am auzit în viaţa mea. 

— Asta poate fiindcă s-a constituit după moartea ta, o lămuri el. 
Rânji, satisfăcut de nefericirea ei. L-am auzit spunându-i căpitanului 
că a absolvit academia de la Friedrichshafen în 1984. Susţinea că şi-a 
încheiat cariera în funcţia de comandant al unui super-zeppelin numit 
Victoria. 

I se făcu rău. Întâi Thorn, iar acum Stern. Nu mai avea nici un haz 
să insiste. Îşi îndreptă umerii şi spuse cu glas ferm: 

— Vin mai târziu. 

— Da, doamnă. Regret, făcu Smithers, rânjind. 

Jill se întoarse, cu gândul de a cobori scările. 

Făcu o piruetă auzind o uşă trântindu-se şi pe cineva strigând. Din 
apartamentul lui Firebrass ieşise în goană un bărbat care închisese uşa 
cu zgomot. 

Parcă împietrit, rămase nemişcat preţ de câteva secunde, privind 
gărzile. Acestea îşi scoaseră pistoalele grele din toc. Smithers trase 
sabia pe jumătate din teacă. 

Bărbatul era de aceeaşi statură cu ea. Avea un fizic plăcut, umeri 
largi, şolduri înguste, picioare lungi. Chipul îi era atrăgător, însă 
aspru; părul, blond-cenuşiu şi ondulat; ochii mari, albastru-închis. 
Pielea însă îi era nesănătos de palidă şi dintr-o rană de la umăr 
sângera abundent. În mâna stângă strângea un pumnal. Apoi uşa se 
deschise şi apăru Firebrass înarmat cu o floretă. Avea faţa răvăşită şi 
sângele îi şiroia pe frunte. 

— Stern! strigă ofiţerul. 

Acesta se răsuci şi porni în fugă. La capătul holului nu existau scări, 
ci doar o fereastră înaltă. 


— Nu trageţi! strigă Smithers. Nu ne poate scăpa! 

— Ba poate, dacă sare pe fereastră! răcni Jill. 

Ajuns la capătul holului, bărbatul scoase un urlet şi sări, ţinându-şi 
un braţ în dreptul feţei şi rotindu-se în aer, astfel încât să izbească 
fereastra din plastic cu spatele. 

Fereastra refuză să cedeze. Stern se lovi de ea cu un zgomot surd şi, 
aruncat înapoi, căzu lat, scoțând un bufnet. Rămase nemișcat, iar 
Firebrass, ofiţerul şi gărzile porniră în goană spre el. 

Jill îi urmă o clipă mai târziu. 

Stern se ridică în picioare înainte de a fi înconjurat. Privi îngrozit la 
bărbaţii ce alergau spre el, apoi la pumnalul pe care-l scăpase pe 
podea când fusese respins de fereastră. Închise ochii şi căzu moale pe 
podea. 


35 


Până să se apropie şi Jill, Firebrass lua deja pulsul bărbatului. 

— Mort! 

— Ce s-a întâmplat, domnule? întrebă ofiţerul. 

Firebrass se ridică. 

— Aş vrea să ştiu de ce? Nu-ţi pot spune decât ce s-a întâmplat. Am 
fumat, am băut, am mai zis şi câte-o glumă şi ne înţelegeam de 
minune şi tocmai îmi oferea detalii privind cariera lui. Totul mergea 
ca pe roate. Şi-apoi, pe nepusă masă, face un salt, scoate pumnalul şi 
încearcă să mă înjunghie! Trebuie să fi înnebunit, deşi părea perfect 
întreg la minte până în momentul atacului. Altfel, de ce-ar fi fost răpus 
de un infarct? 

— Infarct? se miră Jill. N-am auzit despre cineva care să moară de 
inimă aici. Ştiţi vreun caz? 

Firebrass ridică din umeri şi spuse: 

— Trebuia să se întâmple odată şi-odată. La o adică, şi resuscitările 
au încetat. 

— Arată al naibii de cianotic ca să fi suferit un infarct, remarcă Jill. 
N-o fi înghiţit vreo otravă? Nu l-am văzut ducând nimic la gură. 

— De unde să-şi procure cianură, acid prusic ori altă otravă decât 
din Parolando? spuse Firebrass. Se afla aici de prea puţină vreme ca să 
reuşească. Privi apoi spre Smithers. Acoperiţi cadavrul şi duceţi-l într- 
una dintre camerele mele. După miezul nopţii îl luaţi şi-l azvârliţi în 
Fluviu. Se vor ocupa de el peştii-balaur. 

— Am înţeles, domnule. Ce faceţi cu rana de la frunte? Să chem un 
doctor, domnule? 

— Nu, văd eu singur de ea. Să nu scoateţi o vorbă despre cele 
petrecute. E valabil şi pentru tine, Jill. Muţenie absolută. Nu vreau să 
creez agitaţie printre cetăţeni. 


Încuviinţară cu toţii. 

— Credeţi că ticălosul acela de Burr l-a trimis pe acest individ, 
domnule? 

— Nu ştiu, îi răspunse Firebrass. Şi nici nu-mi pasă. Vreau doar să 
mă scăpaţi de cadavru, ai înţeles? 

Se întoarse către Jill. 

— Tu ce cauţi aici? 

— Aveam ceva important de discutat, spuse ea. Dar o las pe altă 
dată. În starea asta n-o să mă poţi asculta. 

— Ce-s prostiile astea?! exclamă el rânjind. Bineînţeles că pot. Doar 
nu-ţi închipui că întâmplarea m-a zdruncinat în asemenea măsură. 
Vino înăuntru, Jill, şi discutăm după ce-mi oblojesc zgârietura. 

Jill luă loc pe fotoliul tapiţat din camera de zi a luxosului 
apartament. Firebrass dispăru în baie, revenind după câteva minute 
având pe frunte un plasture alb, fixat în cruciş. 

Zâmbind bine dispus, de parcă ar fi fost o zi obişnuită, spuse: 

— Bei ceva? Ţi-ar mai trece starea de agitaţie. 

— Eu, agitată? 

— Bine, atunci. Recunosc, şi eu sunt tulburat. Nu-s supraom, 
indiferent ce-ar zice unii despre mine. 

Turnă alcoolul purpuriu în două pahare înalte, pe jumătate pline cu 
cuburi de gheaţă. Din câte ştia Jill, la fel ca şi plasturele adeziv, 
gheaţa şi paharele nu puteau fi găsite decât în Parolando. 

Vreme de câteva clipe sorbiră din băutura rece, aromată, iar 
privirile li se întâlniră, dar nici unul nu rosti vreun cuvânt. 

— Buun, făcu Firebrass. De ajuns cu convenienţele sociale. Ce voiai 
să-mi spui? 

Jill reuşi cu greu să îngaime câteva cuvinte. Păreau să-i rămână în 
gât, apoi se rostogoleau, strivite de graba de a scăpa de ele. 

După ce se opri să ia o înghiţitură pe îndelete, continuă ceva mai rar 
şi mai calm. Firebrass n-o întrerupse, ci rămase nemișcat, 
nedezlipindu-şi ochii căprui, cu steluțe verzi, de la ea. 

— Deci, încheie Jill, asta e. Trebuia să-ţi spun, dar mi se părea cel 
mai anevoios lucru din lume. 

— De ce te-ai hotărât să mărturiseşti? Fiindcă ai auzit de hipnoză? 

Un moment, se gândi să spună o minciună. Piscator n-o va da de 
gol, şi ar fi avut doar de câştigat dacă ar recunoaşte totul fără s-o 
silească nimeni. 

— Da. Am auzit. Dar de mult voiam să-ţi comunic asta. Numai că... 
nu suportam gândul că voi fi lăsată la sol. Şi sunt convinsă că nu 
reprezint o primejdie pentru navă. 

— Ar fi grav dacă ai suferi o criză în cursul vreunui moment 
important al zborului. Eşti conştientă de asta, nu? Ei bine, uite ce 
părere am, Jill. În afara lui Thorn, tu eşti cel mai bun pilot — adică, 


persoană pe care o avem. Spre deosebire de Thorn, care a fost un 
zburător priceput, însă n-a făcut din asta pasiunea vieţii lui, tu eşti o 
fanatică. Cred sincer că ai face orice pe lume, numai să poţi zbura o 
oră. În ce mă priveşte, încerc să vă păstrez pe amândoi. N-aş vrea să te 
pierd şi dacă voi fi silit să renunţ la tine, mă tem că te-ai sinucide. Nu, 
nu mă contrazice, sunt convins de asta. Ceea ce înseamnă că n-ai o 
personalitate echilibrată. Cu toate acestea, trebuie să mă gândesc la 
binele navei şi al echipajului, aşa că te-aş descalifica dacă ar fi cazul, 
indiferent cât aş avea de suferit după aceea. Deci o să te pun la 
încercare. Dacă n-o să mai ai nici o criză de acum până la plecarea 
navei în călătorie, atunci vei face parte din echipaj. Singurul 
inconvenient e că trebuie să te cred pe cuvânt în privinţa crizelor. Deşi 
nu-i chiar aşa. Te-aş putea supune hipnozei să aflu dacă spui adevărul. 
Însă n-aş face-o cu plăcere. Ar însemna că n-am încredere în tine. Nu 
vreau să am la bord pe cineva de cinstea căruia să mă îndoiesc. 

Jill simţi imboldul de a se repezi la el să-l strângă în braţe. Ochii i 
se umeziră şi aproape că izbucni în scâncete de bucurie. Rămase 
neclintită pe fotoliu. Un ofiţer nu-şi îmbrăţişa comandantul. Pe de altă 
parte, era posibil ca el să interpreteze altfel purtarea ei, invitând-o mai 
apoi în dormitor. 

Gândul o ruşina. Firebrass n-ar profita niciodată de o asemenea 
situaţie. Ar respinge până şi ideea de a-şi folosi poziţia. Cel puţin aşa 
îşi închipuia Jill. 

— Nu pricep un lucru, recunoscu ea. Cum o să-i obligi pe toţi 
ceilalţi să se supună hipnozei şi pe mine mă vei scuti de ea? Asta ar fi 
sinonim cu discriminarea... 

— M-am răzgândit în privinţa asta. 

Se ridică şi merse la birou, se aplecă deasupra lui şi scrise ceva pe o 
bucată de hârtie, apoi i-o dădu. 

— Poftim. Du-te cu asta la doctorul Graves. O să-ţi facă o 
radiografie. 

Ea rămase descumpănită. 

— Pentru ce Dumnezeu? 

— În calitate de comandant, îţi pot ordona să taci şi să te 
conformezi. N-o să procedez aşa, fiindcă mi-ai purta pică. Să zicem 
doar că e ceva ce psihologii au învăţat abia în anul 2000. Testul şi-ar 
pierde din interes dacă aş spune ce scop are. Şi ceilalţi se voi supune 
radiografiei. Ai onoarea de a fi prima. 

— Tot nu înţeleg, murmură ea. Dar am s-o fac, fireşte. Se ridică. 
Mulţumesc. 

— Nu-i nevoie să-mi mulţumeşti. Acum mişcă-ţi fundul până la 
doctorul Graves. 

Când ajunse la cabinet, îl găsi pe doctor discutând la telefon. Era 
încruntat şi mesteca furios capătul trabucului. 


— Bine, Milt. Aşa voi proceda. Dar nu-mi place că nu vrei să ai 
încredere în mine. 

Închise şi-şi îndreptă atenţia către Jill. 

— Bună. Trebuie să aştepţi până soseşte sublocotenentul Smithers. 
Fl va lua radiografiile imediat ce ies şi i le va duce lui Firebrass. 

— Are cameră obscură acolo? 

— Nu. Dar nu trebuie developate. Nu ştiai? Sunt ca orice alte 
fotografii, dar prelucrate electronic. Chiar Firebrass a proiectat 
echipamentele. E un procedeu creat prin 1998, după cum zicea el. 

Apoi doctorul începu să păşească agitat de colo-colo, muşcând 
nervos din trabuc. 

— La naiba! Nici măcar nu-mi permite să văd radiografiile! De ce? 

— A spus că nu vrea să fie văzute de altcineva. Constituie o parte a 
testelor de evaluare psihologică. 

— Cum dracu' poate o radiografie a capului să spună ceva despre 
psihicul unui individ? A înnebunit? 

— Cred c-o să ne comunice după ce le vede pe toate. Apropo, 
fiindcă ai adus vorba de psihic, eu nu-s individ. 

— Vorbeam la modul generic. 

Rămase locului şi făcu o strâmbătură şi mai furioasă. 

— Nici n-o să pot dormi noaptea de grija asta. Dumnezeule, păcat 
că n-am trăit mai mult. Am lepădat veşmântul din carne; în 1980, 
aşa că n-am apucat să văd ultimele cuceriri ale medicinii. Nici o 
pagubă, cred. Şi-aşa nu făceam faţă la avalanşa de noutăţi în domeniu. 
Întorcându-se către Jill şi împungând cu trabucul spre ea, continuă: Aş 
vrea să-ţi pun o întrebare. E ceva ce mă frământă de multă vreme. În 
afară de Firebrass, n-am cunoscut pe nimeni care să fi apucat anul 
1983. Tu ştii pe cineva? 

Ea clipi mirată. 

— N-nu. Sigur nu, dacă mă gândesc mai bine. Cu excepţia lui 
Firebrass. 

Cât pe ce să scape câteva vorbe despre Stern. Îi va veni greu să 
păstreze secretul. 

— Nici eu. Al naibii de ciudat. 

— Nu chiar, îl calmă ea. Sigur, n-am călătorit pe tot Fluviul, dar tot 
am parcurs câteva mii de kilometri şi-am vorbit cu mii de oameni. Cei 
din secolul al XX-lea sunt puţini şi par răspândiţi pretutindeni. N-am 
auzit să fi fost resuscitaţi în grupuri mai mari. Asta înseamnă, 
probabil, că o să-i găseşti greu, iar majoritatea segmentelor de 
populaţie provin din alte secole. În concluzie, nu trebuie să te mire 
raritatea celor născuţi după 1983. 

— Zău? Poate ai dreptate. Ei, uite că vine Smithers cu alte două 
brute de-ale lui. Treci în budoarul meu, scumpo, cum s-a adresat şi 
păianjenul către muscă. 

Extrase din diferite ediţii ale ziarului „Dezvăluirile Zilei”: 


Dmitri „Mitya” Ivanovici Nikitin este ofiţer secund pilot pro tempore 
al dirijabilului Parseval. S-a născut în 1885 la Gomel, Rusia, într-o 
familie de mic-burghezi. Tatăl era proprietarul unei făbricuţe de 
hamuri; mama dădea lecţii de pian. Recomandările lui la candidatură 
se bazează pe experienţa acumulată în funcţia de cârmaci-şef pe 
Russie, o navă franceză construită de Compania Lebaudy-Juillot în 
1909, pentru guvernul rus. 

‘Soara Jill Gulbirra, instructor-şef de zbor, susţine că, din punctul ei 
de vedere, experienţa lui Mitya e limitată, însă dă dovadă de o 
îndemânare deosebită. Cu toate acestea, dacă e să dăm crezare 
zvonurilor, rusul se dă în vânt după băutură. Îţi facem o sugestie, 
Mitya. Lasă pileala. 


„„. Pilotul Nikitin nu va fi acţionat în justiţie de către redactor. Aflat 
în spital, Domnul Bagg ne-a acordat un interviu în cursul căruia a 
declarat: „Am fost ciomăgit de oameni mai de calitate decât acea 
matahală prost crescută. Când va mai da buzna ca un taur în biroul 
meu, voi fi pregătit. N-am solicitat arestarea lui fiindcă am un suflet 
mare. Vreau să mi se ofere prilejul de a-i zbura creierii cu mâna mea. 
Se recomandă vorba dulce şi o bâtă sănătoasă la îndemână.” 


„„„ Ettore Arduino e italian (s-ar putea altfel?), însă e blond cu ochi 
albaştri şi poate trece drept suedez, atâta vreme cât nu deschide gura 
şi nu mănâncă usturoi. În afara celor mai proaspeţi cetăţeni, toată 
lumea ştie că el a sosit în Parolando acum două luni şi a fost inclus 
imediat în programul de pregătire. A avut o existenţă ilustră, dar 
tragică, pe Pământ, fiind mecanic-şef pe nava aeriană Norge, iar apoi 
pe Italia, sub comanda lui Umberto Nobile. (Consultaţi minibiografia 
acestui fiu al Romei la pag. 6.) Norge şi-a îndeplinit principala misiune 
de a survola Polul Nord la data de 12 mai 1926. Cu această ocazie s-a 
stabilit că nu exista nici o porţiune masivă de uscat între Pol şi Alaska, 
aşa cum susținea marele explorator, comandorul Robert E. Peary 
(1856-1920), primul om care a atins Polul Nord (1909). (Deşi Peary a 
fost însoţit de un negru, Matthew Henson, şi patru eschimoşi ale căror 
nume nu le-am reţinut, în realitate, Henson a pus primul piciorul pe 
Polul Nord.) După ce a trecut pe deasupra Polului şi se îndrepta spre 
Golful King, Italia a zburat în condiţii meteorologice grele, fiind 
surprinsa de un vânt frontal. Comenzile s-au blocat din cauza 
jivrajului puternic; prăbuşirea părea aproape sigură. Cu toate acestea, 
gheaţa s-a topit şi dirijabilul şi-a continuat zborul. La câtva timp după 


aceea, a început să piardă treptat din înălţime. Echipajul s-a văzut 
incapabil să facă ceva în momentul când regina cerului a izbit 
suprafaţa de gheaţă. Din impact, gondola de comandă s-a desprins, o 
întâmplare norocoasă pentru cei aflaţi în ea. Au coborât, apoi au privit 
îngroziţi cum dirijabilul, eliberat de povară, a luat din nou înălţime. 

Ei l-au văzut pentru ultima oară pe Ettore Arduino stând pe trapa 
care ducea spre gondola motorului de la tribord. După cum relata un 
membru al echipajului, dr. Francis Behounek, de la Institutul de 
Telegrafie din Praga, Cehoslovacia, pe chipul lui Arduino, devenit o 
mască, se citea stupefacţia. Italia s-a îndepărtat şi nici ea, nici oamenii 
de la bord nu au mai fost văzuţi vreodată. Pe Pământ, mai precis. 

Arduino a povestit că a pierit de frig după ce nava a căzut a doua 
oară pe gheaţă. Relatarea completă a aventurii sale va apărea în 
numărul nostru de joia viitoare. După această întâmplare care ne 
îngheaţă sângele în vine, nimeni întreg la minte nu l-ar vedea pe 
Ettore oferindu-se iar să călătorească cu un dirijabil. Însă el se arată 
neînfricat şi-şi exprimă dorința de a întreprinde o nouă expediţie 
polară. Nu ne pasă ce vorbeşte lumea despre italieni şi nu putem decât 
să ne exprimăm disprețul faţă de atitudinea predominantă din 
Tombstone, unde se afirmă cu toată convingerea că toţi macaronarii 
sunt laşi. Cunoaştem din proprie experienţă că ei au mai mult curaj 
decât minte şi suntem siguri că Ettore va deveni o podoabă sclipitoare 
pentru echipaj. 


„.. fost ultima oară văzut vâslind disperat spre mijlocul Fluviului, în 
vreme ce dl. Arduino trăgea în el cu noul tip de pistol Mark IV. Fie că 
această armă nu este ceea ce proiectanţii pretind, fie că precizia 
domnului Arduino lăsa de dorit în acea zi. 


noul dumneavoastră redactor acceptă sugestia Preşedintelui 
Firebrass ca acest ziar să-şi folosească în mod înţelept privilegiul de a 
se exprima liber. 


... Domnul Arduino a fost eliberat după ce a promis că nu va mai 
rezolva nici un diferend, justificat sau nu, prin mijloace violente. 
Recent înfiinţat, Consiliul de Aplanare a Divergenţelor Civile va 
rezolva pe viitor astfel de chestiuni avându-l pe Preşedintele Firebrass 
drept instanţă supremă de apel. Deşi îi vom duce dorul lui S.C. Bagg, 
trebuie să mărturisim că... 


... Metzing a fost şeful Diviziunii de Aparate de Zbor din cadrul 
Marinei Germane Imperiale în 1913. Avea funcţia de korvettenkapitan 
al zeppelinului L-1 care a căzut pe 9 septembrie 1913, în cursul unor 
manevre. Acesta a fost primul dirijabil pierdut de marină. Prăbuşirea 


nu s-a datorat vreunei deficienţe din partea echipajului sau a navei, ci 
necunoaşterii, la acea vreme, a condiţiilor meteorologice din straturile 
superioare ale atmosferei. Cu alte cuvinte, prevederea vremii era o 
ştiinţă primitivă. Un violent front de furtună a înălţat nava L-1 dincolo 
de altitudinea de presurizare, apoi a făcut-o să coboare cu mare 
rapiditate. Cu elicele încă rotindu-se şi aruncând balastul, ea s-a izbit 
de suprafaţa mării, nu departe de Heligoland. Metzing a murit 
împreună cu mai toți membrii echipajului... Salutăm prezenţa în 
Parolando a acestui experimentat ofiţer şi gentleman agreabil, dar 
sperăm să nu fie însoţit de ghinion. 


Uimitor! Tocmai a sosit! Un alt veteran al zborului, Anna 
Karlovna Obrenova, a parcurs aproximativ 40.000 de kilometri, 
venind din amonte. Din micro-interviul acordat înainte de a fi condusă 
la Cartierul General al Preşedintelui Firebrass, am aflat că doamna 
Obrenova a fost căpitan al dirijabilului sovietic de transport 
Lermontov, având 8.584 de ore de zbor cu acesta şi cu alte nave. Prin 
aceasta, ea îi întrece pe 'şoara Gulbirra, cu 8.342, şi pe domnul Thorn, 
cu 8.452 de ore de zbor. Vom publica în numărul de mâine o 
prezentare completă despre Obrenova. Deocamdată vă putem 
destăinui doar că doamna e scumpă, o adevărată comoară! 

Era amuzant, dar nu atât cât să-i stârnească râsul. 

Se temuse că va apărea vreun bărbat care să aibă la activ mai multe 
ore de zbor decât ea. Aşa se şi întâmplase, dar nu fusese agresiv. 
Singura lui ambiţie era să facă parte din echipaj şi părea să nu-i pese 
ce grad i s-ar acorda. 

Nu crezuse nici o clipă că va fi dată la o parte de o femeie. Pe 
vremea ei existaseră foarte puţine femei-pilot. Iar aici apăruseră atât 
de puţini oameni care să fi trăit după 1983 - în realitate, doar unul -, 
încât nu o îngrijoraseră specialiştii în dirijabile proveniţi din acea 
epocă. Din câte spunea Firebrass, perioada de după 1983 devenise 
secolul dirijabilelor rigide şi masive. Însă erau reduse şansele de 
apariţie a unor aeronauţi din acea eră. 

Soarta făcuse zarurile să se rostogolească şi o aruncase pe Obrenova, 
o femeie care avea 860 de ore în funcţia de căpitan al unei uriaşe nave 
sovietice. 

Deocamdată nu se anunţaseră numirile pe funcţii. Jill ştia că blonda 
proaspăt sosită va deveni secund. Realist vorbind, aşa trebuia. Dacă 
Jill ar fi fost în locul lui Firebrass, ar fi considerat normal s-o 
numească secund pe Obrenova. 

Pe de altă parte, mai rămăseseră doar două luni până la plecarea 


navei Parseval în călătorie. Rusoaica ar fi avut nevoie de o pregătire 
mai îndelungată. După treizeci şi patru de ani de viaţă la sol, uitase 
multe lucruri. Ar fi trebuit să petreacă o lună ca să se familiarizeze din 
nou cu baloanele, antrenându-se pe Minerva. Apoi, o lună de pregătire 
pe nava mare, alături de toţi ceilalţi. 

Va reuşi? Desigur. Şi Jill ar fi fost în stare să reînveţe cam în acelaşi 
răstimp. 

Când Anna Obrenova sosise, condusă de Agatha, Jill se afla în sala 
de conferinţe, împreună cu candidaţii la funcţiile de ofiţeri. Văzând-o, 
îşi simţi inima bătându-i mai rar, ca un motor prost alimentat. Îşi dădu 
seama ce se va întâmpla chiar înainte de a auzi glasul emoţionat al 
Agathei, care anunţa identitatea nou-sositei. 

Anna Obrenova era scundă şi zveltă, dar cu picioare lungi şi sâni 
mari. Avea părul lung, blond-strălucitor, şi ochi mari, albastru-închis, 
un chip modelat ca o inimioară, pomeţi înalţi, buze frumos arcuite, şi 
era bine bronzată. Citând un alt articol de ziar, era o „frumuseţe”. 

Dezgustător de feminină şi delicată. De-a dreptul revoltător. 

Exact tipul de femeie pe care bărbaţii voiau deopotrivă s-o protejeze 
şi s-o aibă la pat. 

Ridicându-se în picioare, Firebrass înainta spre ea cu chipul numai 
zâmbet şi părând să lăcrimeze doar hormoni. 

Pe Jill o uimi însă reacţia lui Thorn. Văzând-o pe Obrenova intrând, 
sărise în picioare şi deschisese gura, apoi o închisese, iar îi căzuse 
falca şi în cele din urmă îşi revenise. Pălise, în ciuda tenului bronzat. 

— O cunoşti? îl întrebă Jill cu fereală. 

El se aşeză şi-şi acoperi o clipă faţa cu palmele. 

Când şi le lăsă în jos, îi răspunse: 

— Nu! Într-o străfulgerare, mi s-a părut că da! Seamănă extrem de 
mult cu prima mea soţie. Încă nu-mi pot crede ochilor. 

Încă stând jos, continuă să tremure, timp în care ceilalţi se 
îngrămădiră în jurul Obrenovei. Nu se sculă să-i strângă mâna decât 
după ce fură prezentaţi toţi. Apoi îi spuse cât de mult aducea cu soţia 
lui. Ea îi zâmbi - „ameţitor” reprezenta un clişeu, dar rămânea 
singurul cuvânt potrivit — şi i se adresă, într-o engleză cu un pregnant 
accent rusesc: 

— Ţi-ai iubit soţia? 

Ciudată întrebare. Thorn făcu un pas înapoi şi o asigură: 

— Da, foarte mult. Numai că m-a părăsit. 

— Îmi pare rău, zise ea, apoi nu mai schimbă cu el nici o vorba tot 
timpul cât mai rămase în cameră. 

Firebrass o invită să ia loc şi-i oferi mâncare, țigarete şi băutură. Ea 
acceptă puţină mâncare, refuzând orice altceva. 

— Asta înseamnă că nu ai vicii? vru să ştie Firebrass. Speram să ai 
măcar unul. 


Obrenova nu luă în seamă remarca lui. Firebrass făcu un gest din 
umeri şi începu s-o tragă de limbă. Jill se întrista ascultând povestea 
vieţii ei. Se născuse la Smolensk în 1970, absolvise cursuri de 
aeronautică şi în 1984 începuse să studieze pilotajul. În 2001 ajunsese 
căpitan pe Lermontov, navă care transporta mărfuri şi persoane. 

Într-un târziu, Firebrass socoti că Obrenova trebuie să fi fost 
obosită. O sfătui să plece cu Agatha, care avea să-i găsească un loc de 
dormit. 

— De preferat în această clădire, preciză el. 

Agatha îi răspunse că nu era nici o cameră liberă. Se putea mulţumi 
şi cu o colibă în apropiere de 'şoara Gulbirra şi domnul Thorn. 

Cu un aer dezamăgit, Firebrass cedă: 

— Bine, poate-i găsim totuşi un loc aici. Până atunci însă, o să merg 
cu tine, Anna, să fiu sigur că nu ţi se dă o cocioabă. 

Jill se simţi şi mai deprimată. Cum să se aştepte la obiectivitate din 
partea lui dacă rusoaica îl fermecase într-atât? 

O vreme se lăsă purtată de imaginaţie. Ce-ar fi s-o răpească pe 
micuță, s-o lege fedeleş într-un ascunziş, chiar înainte de decolarea 
navei Parseval! Firebrass nu va amâna zborul până când o vor găsi. Iar 
atunci, Jill Gulbirra va deveni secund. 

Dacă i-ar putea-o face Obrenovei, de ce nu şi lui Firebrass? Aşa ar 
ajunge comandant. 

Scenele imaginate o încântau, însă, indiferent de antipatia care ar fi 
animat-o, nu era în stare să facă nimănui un asemenea pocinog. 
Încălcarea drepturilor şi demnităţii era totuna cu violul, distrugerea de 
sine. 

În săptămâna următoare, sentimentul de frustrare o îndemnă să bată 
uneori cu pumnii în masă sau să plângă. Ori şi una şi alta. După aceea, 
îşi zise că se dovedea imatură. Trebuia să accepte inevitabilul şi să se 
bucure de toate celelalte. Era chiar atât de important să fie căpitan al 
navei? 

Pentru ea, da. Pentru restul lumii, nu. 

De aceea îşi înghiţi amarul şi dezgustul. 

Piscator sigur îşi dăduse seama de sentimentele ei. Îl surprindea 
adesea uitându-se cercetător la ea. Prins asupra faptului, îi zâmbea lui 
Jill ori privea altundeva. Dar ştia, ştia! 

Trecură şase luni. Firebrass renunţă la gândul de a o convinge pe 
Obrenova să se mute în apartamentul lui. Nu făcuse un secret din 
dorinţa lui şi nici nu ascunsese faptul că ea îl respinsese. 

— Uneori câştigi, alteori pierzi, îi mărturisi el lui Jill, surâzând 
întristat. Poate că n-o interesează bărbaţii. Mai cunosc o mulţime care 
umblă după ea cu limba scoasă, dar rămâne rece în faţa tuturor, de 
parc-ar fi Venus din Milo. 

— Lesbiană sigur nu-i, spusese Jill. 


— Trebuie să fii tu însăţi, ca să-ţi dai seama, nu? Ha, ha! 

— Ce naiba, doar ştii că-s hetero, îi răspunsese ea furioasă şi plecă. 

— Mai curând nehotărâtă! strigase Firebrass după ea. 

În acea perioadă Jill locuia cu Abel Park, un bărbat inteligent, 
atrăgător, înalt şi bine clădit. Era un Ţânc al Fluviului, adică unul 
dintre milioanele de copii care muriseră pe Pământ imediat după ce 
împlinise cinci ani. Nu-şi amintea în ce ţară se născuse şi nici care-i 
fusese limba maternă. Deşi resuscitat într-o zonă cu populaţie formată 
preponderent din hinduşi medievali, fusese adoptat şi crescut de un 
cuplu scoţian. De origine ţărănească, cei doi trăiseră în Lowlands prin 
secolul al XVIII-lea. În ciuda sărăciei, tatăl adoptiv reuşise să devină 
medic în Edinburgh. 

După ce părinţii săi muriseră, Abel plecase să cutreiere în josul 
Fluviului până ajunsese în Parolando. Jill îl plăcuse foarte mult şi-l 
rugase să împartă coliba cu ea. Bărbatul solid acceptase bucuros şi 
idila dura de câteva luni. Dar în ciuda inteligenţei, era needucat. Jill îi 
predă tot ce ştia: istorie, filozofie, poezie, ba chiar şi ceva aritmetică. 
El era dornic să înveţe, dar până la urmă o acuză că voia să-l domine. 

Descumpănită, Jill respinse acuzaţia. 

— Am vrut doar să te educ, transmiţându-ţi cunoştinţele la care n-ai 
avut acces fiindcă ai murit la o vârstă fragedă. 

— Da, dar n-ai răbdare. Uiţi mereu că n-am pregătirea ta. Lucruri 
care-ţi par simple, deoarece ai crescut înconjurat de ele, pe mine mă 
ameţesc. N-am punctele tale de referinţă. Făcuse o pauză, apoi 
adăugase: în privinţa cunoaşterii, eşti şovină. Pe scurt, 0... cum se 
zice?... o snoabă. 

Jill rămase şi mai uimită. Protestă din nou, deşi, gândindu-se mai 
bine, socoti că el avea probabil dreptate. Era deja prea târziu să mai 
îndrepte lucrurile. Între timp, el îşi găsise altă femeie şi o părăsi. 

Jill se consolă spunându-şi că şi el se învățase să creadă că bărbatul 
e şef. I se părea greu s-o accepte ca egal. 

Mai apoi, constată că şi asta era pe jumătate adevărat. De fapt, în 
adâncul sufletului, îl dispreţuise fiindcă nu era şi nici nu avea să i fie 
vreodată egal ca inteligenţă. Asta fusese o atitudine instinctivă, iar 
acum, când îşi dădea seama, regreta că o lăsase să transpară. Mai 
precis, îi era ruşine. 

După aceea, nu făcu nici un efort să permanentizeze vreo relaţie. 
Partenerii ei erau bărbaţi şi femei care, ca şi ea, doreau doar 
împlinirea sexuală. De obicei, o obțineau cu toţii, însă ea avea o 
senzaţie de frustrare. Simţea nevoia unei afecţiuni şi comuniuni 
autentice. 

Obrenova şi Thorn, remarcă ea, sigur procedau în acelaşi fel. Mai 
precis, nimeni nu se muta în colibele lor. În concluzie, nu remarcase 
ca ei să manifeste faţă de cineva o atracţie care să fie interpretată 


sexual. Din câte ştia, cei doi nu căutau nici măcar tovărăşii de o 
noapte. 

Thorn părea să se simtă bine în compania Obrenovei. Jill îi vedea 
adesea discutând animat. Thorn încerca, pesemne, să şi-o facă amantă. 
Iar rusoaica refuza, socotind că va deveni, probabil, înlocuitoarea 
primei soţii. 

Cele trei zile dinaintea plecării fură declarate sărbători. Jill părăsi 
zona de câmpie fiindcă aceasta devenise neîncăpătoare şi zgomotoasă 
din cauza oamenilor sosiți din susul şi josul Fluviului. Socoti că în 
Parolando veniseră deja câteva sute de mii şi că până în clipa decolării 
navei Parseval numărul lor se va dubla. Se retrase în colibă, ieşind 
doar la pescuit. În a doua zi, când stătea pe malul lacului şi privea 
absentă la apă, auzi pe cineva apropiindu-se. 

Sentimentul de iritare la gândul că îi era răpită liniştea dispăru când 
îl văzu pe Piscator. Avea cu el o undiţă şi un coş împletit din nuiele. 
Se aşeză tăcut lângă ea şi-i oferi o ţigaretă. Ea refuză cu un gest din 
cap. Priviră o vreme suprafaţa apei, vălurită de vânt şi tulburată doar 
arareori de saltul vreunui peşte. 

După o vreme, i se adresă: 

— Cu părere de rău, curând va trebui să-mi iau rămas-bun de la 
discipoli şi de la aventurile mele pescăreşti. 

— Şi ai regrete? 

— Adică, merită să renunţ la viaţa asta plăcută pentru o expediţie 
care s-ar putea sfârşi tragic? O să ştiu doar când voi da piept cu 
moartea, nu-i aşa? După câteva momente de muţenie, continuă: Tu 
cum o mai duci? Ai mai trăit nopţi ca aceea! 

— Nu, mă simt bine. 

— Dar ai trei răni în inimă. 

— La ce te referi? întrebă ea, întorcând capul să-l vadă mai bine. 
Spera ca aerul nedumerit să nu pară la fel de fals precum îl simţea 
chiar ea. 

— Ar fi trebuit să spun trei răni. Funcţia de căpitan, rusoaica şi, în 
primul rând, tu însăţi. 

— Da, am necazuri... Dar ce, restul sunt scutiţi? Ori tu faci excepţie? 
Tu n-ai niciodată reacţii umane? 

El zâmbi şi-i răspunse: 

— Ba tocmai că am. Mai mult decât alţii, şi afirm asta cu tărie, chiar 
dacă pare lipsă de modestie. Cum să-ţi spun? Aproape c-am atins 
perfecțiunea în privinţa calităţilor umane. Nu mă aştept să-mi dai 
dreptate. Nici n-o vei face, decât dacă, într-o bună zi... deşi s-ar putea 
ca ea să nu sosească vreodată. În fine, în ce priveşte ultima ta 
întrebare: m-am gândit deseori dacă unii oameni cu care venim în 
contact sunt umani. Cu alte cuvinte, dacă aparţin speciei Homo 
sapiens? N-ar fi posibil, ba chiar foarte probabil, să existe printre noi 


agenţi ai Celor care au făcut planeta asta? Habar n-am în ce scop. Dar 
ei ar putea fi catalizatori, pentru a ne determina să acţionăm. Nu am 
în vedere acţiuni fizice, precum construirea de vapoare sau nave de 
zburat, deşi asta ar putea fi o parte a planului. Mă refer la o influenţă 
psihică. La o, cum să spun, direcţionare a umanităţii. Încotro? 
Pesemne către o ţintă similară celei propuse de Biserica Celei de-A 
Doua Şanse. O ţintă spirituală, de purificare a spiritului uman. Ori, 
folosind o metaforă creştin-musulmană, pentru a despărţi oile de 
capre. 

Făcu o pauză şi trase din ţigaretă. 

— Şi, dezvoltând metafora religioasă, s-ar putea să funcţioneze două 
forţe, una a răului, alta a binelui. Una luptă împotriva împlinirii 
scopului. 

— Poftim?! se miră ea. Ai vreo dovadă în sprijinul afirmaţiile tale? 

— Doar simple speculaţii. Să nu mă înţelegi greşit. Nu cred că 
Shaitan, altfel zis, Lucifer, desfăşoară un război rece împotriva lui 
Allah sau a lui Dumnezeu, pe care noi preferăm să-l numim Realul. 
Însă uneori îmi pun întrebarea dacă nu cumva, într-un fel sau altul, 
există o paralelă cu acesta... În fine, astea-s deducţii. Dacă există 
agenţi, ei arată ca orice ființă umană. 

— Ştii ceva ce mi-a scăpat? 

— Pesemne că am observat mai multe amănunte. Poate că şi tu le-ai 
remarcat, însă nu le-ai pus cap la cap. Pare un plan întunecat. Deşi s- 
ar putea să-l cercetez dintr-un unghi nepotrivit. Dacă l-aş întoarce pe 
altă faţă, probabil că m-ar orbi cu lumina lui. 

— Tare-aş vrea să-ţi pricep vorbele. N-ai vrea să-mi destăinui şi mie 
câte ceva despre acest... plan? 

Piscator se ridică şi azvârli chiştocul în lac. Apăru imediat un peşte 
care-l înghiţi şi dispăru cu un pleoscăit. 

— Sub luciul apei se desfăşoară tot soiul de activităţi, spuse el, 
arătând cu mâna spre lac. Nu le putem vedea fiindcă apa se 
deosebeşte de aer. Peştii ştiu ce se petrece acolo, dar asta nu ne 
slujeşte la nimic. Nu avem decât să aruncăm cârligul în adânc, 
sperând că vom prinde ceva. Am citit odată o poveste în care un peşte 
stătea pe fundul unui lac adânc şi întunecat şi de acolo scotea undiţa 
pe mal. Cu ajutorul momelii, prindea oameni. 

— Asta-i tot ce-mi poţi spune? 

El dădu din cap şi o întrebă: 

— Presupun că vii la petrecerea de adio organizată de Firebrass în 
seara asta. 

— E mai curând ordin decât invitaţie. Dar regret de pe-acum. Are să 
fie o adevărată beţie. 

— Dacă te amesteci printre porci, nu-i nevoie să te şi mânjeşti. Fii 
prezentă, fără a deveni una cu ei. Asta-ţi va permite să te bucuri la 


gândul că eşti deasupra lor. 

— Mare nerozie spui, îl apostrofă ea. Apoi se corectă imediat: Iartă- 
mă, Piscator. Eu sunt neroadă. M-ai înţeles perfect, desigur. 

— Cred că în seara asta Firebrass are să anunţe lista ofiţerilor şi a 
piloților. 

Ea rămase mută o clipă. 

— Aşa cred şi eu, şi nu sunt nerăbdătoare să aflu. 

— ii prea mult la grade. Ba, mai grav, eşti conştientă de asta, dar 
nu te înveţi minte. În orice caz, ai şanse mari. 

— Sper. 

— Până una-alta, te sui în barca mea să mergem la pescuit? 

— Nu, mulțumesc. 

Se ridică îmbufnată şi trase firul din apă. Momeala dispăruse din 
cârlig. 

— Mă duc acasă, vreau să clocesc un plan. 

— Să-mi dai şi mie un pui, spuse el, surâzând. 

Jill pufni şi se îndepărtă. În drum spre casă, trecu pe lângă coliba lui 
Thorn. Dinăuntru răzbătea un schimb de replici furioase. Vocile 
aparţineau lui Thorn şi Obrenovei. 

Aşadar, până la urmă, cei doi ajunseseră împreună. Dar nu păreau 
să fi descoperit fericirea. 

Aproape mistuită de dorinţa de a trage cu urechea, Jill ezită câteva 
clipe. Apoi îşi văzu hotărâtă de drum dar, fără să vrea, îl auzi pe 
Thorn strigând ceva într-o limbă necunoscută ei. Prin urmare, nu i-ar 
fi slujit la nimic dacă ar fi zăbovit. Dar ce limbă era aceea? Nu suna 
nicicum a rusă. 

Cu glas mai scăzut, însă îndeajuns de tare pentru urechile lui Jill, 
Obrenova îi răspunse ceva în acelaşi dialect. Îl sfătuia, neîndoielnic, să 
vorbească mai încet. 

Se făcu tăcere. Jill porni grăbită, sperând că cei doi nu vor privi în 
jur, ajungând la concluzia că ea îi auzise certându-se. Acum chiar că 
avea la ce să se gândească. Din câte ştia, Thorn vorbea doar engleză, 
franceză, germană şi esperanto. Sigur, ar fi putut deprinde nenumărate 
alte limbi în cursul peregrinărilor lui de-a lungul Fluviului. Era ceva 
inevitabil până şi pentru cel mai nereceptiv individ. 

Cu toate astea, de ce-ar fi vorbit cei doi în altă limbă decât cea 
maternă sau esperanto? Ştiau amândoi vreun dialect pe care-l foloseau 
doar când se certau, astfel încât să nu-i priceapă nimeni? 

Îi va spune asta lui Piscator. S-ar putea ca el să aibă vreun punct de 
vedere edificator. 

Se vădi însă că nu mai avu prilejul s-o facă şi până la decolarea 
navei Parseval uitase cu desăvârşire de această problemă. 

DRAGUL MEU BOB, 

În cei treizeci şi unu de ani petrecuţi pe nava asta ţi-am trimis 
douăzeci şi una de asemenea mesaje. Răvaş de la un resuscitat. 
Cablogramă de la Caron. Misivă de la Mictlan. Palavre în dialectul po. 
Tirade din Tir na nOc. Tonuri din Tuonela. Alegorii din al-Sirat. 
Sfaturi de pe malul Styxului. Istorioare de la Isus. Etc. 

Şi alte şmecherii aliterate cu efect soporific. 

Acum trei ani am azvârlit în apă informarea mea din Infern. Am 
trecut în ea fiece întâmplare semnificativă prin care am trecut de când 
ai murit în Saint Louis de prea mult trai. Sigur, n-o să ajungi în 
posesia nici uneia decât printr-un noroc nesperat. 

În după-amiaza asta minunată mă aflu pe puntea unei goelete cu 
două catarge, scriind cu un toc din os de peşte şi cerneală neagră ca 
tăciunele pe hârtie confecţionată din bambus. Când voi termina, o să 
rulez paginile, le înfăşor în membrană de peşte şi le introduc într-un 
cilindru din bambus. O să îndes un capac la capătul rămas deschis. 
Înalt apoi o rugăciune către zei, oricare-ar fi ei. În sfârşit, azvârl 
containerul peste bord. Fie ca el să-ţi parvină pe calea poştei fluviale. 

Căpitanul, Martin Farrington, Puştiul din Frisco, stă la cârmă. Părul 
lui castaniu-roşcat străluceşte în razele soarelui şi flutură în vânt. Pare 
pe jumătate polinezian, pe jumătate celt, dar nu-i nici una, nici alta. E 
american cu strămoşi englezi şi galezi, născut în Oakland, California, 
în 1876. Nu mi-a spus-o chiar el, dar sunt la curent, fiindcă ştiu cine e. 
Am văzut prea multe poze de-ale lui ca să nu-l recunosc. Nu-i pot 
spune pe nume, deoarece o fi avut motive întemeiate să-şi aleagă un 
pseudonim. (Care, apropo, e alcătuit din numele a două personaje din 
cărţile lui.) Da, a fost un scriitor renumit. Poate vei reuşi să-l ghiceşti, 
dar mă îndoiesc. Mi-ai spus odată că ai citit una dintre lucrările lui, 
Povestirile patrulei de pescuit, şi ţi s-a părut jalnică. M-a întristat refuzul 
tău de a-i citi operele importante, dintre care multe au devenit clasice. 

El şi secundul lui, Tom Rider, „Tex”, precum şi un arab pe nume 
Nur sunt singurii membri rămaşi din echipajul iniţial, ceilalţi s-au 
pierdut pe drum din diverse motive: moartea, plictisul, 


incompatibilitatea etc. Tex şi Puştiul sunt singurii oameni întâlniți de 
mine pe Fluviu care au ajuns faimoşi pe Pământ. Cât pe ce să-i cunosc 
pe George Simon Ohm (cred c-ai auzit de „ohmi”) şi pe James 
Nasmyth, inventatorul ciocanului pneumatic cu abur. Şi ia seama! 
Rider şi Farrington sunt aproape în fruntea listei cu cei douăzeci de 
oameni pe care aş dori tare mult să-i întâlnesc. Lista sună cam ciudat, 
recunosc, dar om fiind, mă deosebesc de alţii. 

Adevăratul nume de familie al primului ofiţer nu e Rider. Nu i-aş 
putea uita chipul, deşi absenţa pălăriei albe şi uriaşe îl face să arate 
altfel. A fost marele erou al filmelor văzute în copilărie, alături de 
eroii cărţilor citite: Tarzan, John Carter din Barsoom, Sherlock 
Holmes, Dorothy din Oz şi Odiseu. Din cele două sute şaizeci de filme 
western pe care le-a turnat, am văzut cel puţin patruzeci. Acestea erau 
reluări la cinematografe de mâna a doua precum Grand, Princess, 
Columbia şi Apollo, din Peoria. (Au dispărut până la ultimul, până să 
împlinesc cincizeci de ani.) Filmele lui mi-au oferit unele dintre cele 
mai preţioase clipe. Nu ţin minte detalii sau scene din vreun film — 
toate se contopesc aburos într-un soi de montaj sclipitor, în care Rider 
devine o siluetă uriaşă aşezată chiar în centru. 

Când aveam aproape cincizeci şi doi de ani, a început să mă 
preocupe redactarea unor biografii. Ştii că multă vreme am plănuit să 
dedic un volum masiv biografiei lui Sir Richard Francis Burton, 
faimosul şi infamul explorator, autor, traducător, spadasin, antropolog 
al secolului al XIX-lea. 

Eforturile de a-mi câştiga existenţa mi-au răpit prea mult timp ca să 
fac progrese mari la Un Cavaler necioplit al Reginei. Într-un târziu, când 
eram pregătit să-mi dedic tot timpul pentru redactare, Byron Farwell a 
scos o biografie excelentă a lui Burton. De aceea, am hotărât să mai 
aştept câţiva ani, până când piaţa cărţii ar mai fi putut înghiţi o 
lucrare pe aceeaşi temă. Şi taman când mă pregăteam să reîncep, s-a 
publicat cartea lui Fawn Brodie, pesemne cea mai bună biografie a lui 
Burton. 

Aşa am amânat zece ani realizarea proiectului. Între timp, am decis 
să scriu o biografie a eroului de film care mi-a luminat copilăria (deşi, 
pe lista preferințelor mele, Douglas Fairbanks ocupa un loc înaintea 
sa). 

Despre eroul meu citisem o mulţime de articole publicate în reviste 
specializate în film şi western, precum şi extrase din ziare. Acestea 
susțineau că el avusese o viaţă mai aventuroasă şi mai agitată decât a 
eroilor pe care-i interpretase în filme. 

Dar încă nu aveam bani suficienţi ca să mă las de scris ficţiune 
măcar o vreme, pentru a călători prin ţară şi a discuta cu oameni care- 
| cunoscuseră — asta în ideea că i-aş fi descoperit. Erau unii care mi-ar 
fi putut da amănunte privind cariera lui de pădurar în Texas, şef de 


poliţie în New Mexico, adjunct de şerif în Oklahoma, membru al unui 
regiment de cavalerie, luptând sub conducerea lui Roosevelt la San 
Juan Hill, soldat în vremea Insurecţiei filipineze şi a răscoalei 
boxerilor din China, îmblânzitor de cai în slujba britanicilor, mercenar 
pesemne în ambele tabere în cursul Războiului Bur, apoi în solda lui 
Madero în Mexic, interpret în scenete cu tematică western şi actorul 
de film cel mai bine plătit în epoca sa. 

Articolele scrise despre el nu puteau fi luate în serios. Chiar şi cei 
care susțineau că-l cunoscuseră povesteau versiuni diferite ale unor 
evenimente din viaţa lui. Necrologurile-i fuseseră pline de contradicții. 
Mai ştiam că, în înţelegere cu „Universal Studios”, Fox lansase o 
sumedenie de istorioare publicitare privind propria-i persoană, dar 
unele se cereau verificate, fiind exagerări ori chiar minciuni sfruntate. 

Femeia care se considerase prima lui soţie îi scrisese biografia. 
Citind-o, nimeni nu-şi putea da seama că el o părăsise şi după aceea se 
mai căsătorise de două ori. Ori că avea două fete cu altă soţie. Ori că 
avusese „probleme cu băutura”. Ori că avea un fiu nelegitim, care era 
bijutier la Londra. 

Ea îşi închipuia că fusese prima lui soţie însă, după cum se 
dovedise, era a doua sau a treia. Nimeni nu poate băga mâna în foc. 

Faptul că pentru ea rămăsese un erou neprihănit după toate acestea 
spune totuşi multe despre Fox omul. Spune însă şi mai multe despre 
ea. 

Un bun prieten de-al meu, Coryell Varoll (sper că ţi-l aminteşti, 
acrobat, jongler, dansator pe sârmă, neîntrecut băutor de bere, un 
admirator al lui Tarzan), mi-a scris despre el. Cred că în 1964. 

„Ţin minte că atunci când l-am întâlnit pentru prima oară m-am 
simţit de parcă stăteam în faţa lui Dumnezeu... împărtăşind aceeaşi 
soartă cu el” (ca actor de circ, vrea să zică). De-a lungul anilor, 
respectul aproape religios s-a destrămat, dar a fost mereu iubit de 
majoritatea oamenilor şi idolatrizat de puşti, chiar după ce şi-a pierdut 
aura... Ştiu, treaz era un tip nemaipomenit; după ce bea, sărea la 
bătaie din te miri ce şi făcea lucruri inimaginabile (dar nu suntem toţi 
la fel?)... Ştiu câteva istorioare despre el care n-au fost niciodată 
publicate. Ţi le voi povesti cu prima ocazie când ne vedem.” 

Din motive obscure, Cory nu s-a ţinut de cuvânt. 

Până şi data naşterii era incertă. Studiourile şi soţia susțineau că se 
născuse în 1880. Pe monumentul din apropiere de Florence, Arizona 
(unde a murit, gonind cu 80 de mile la oră pe un drum de ţară), scrie 
la fel. Existau însă dovezi care contraziceau această dată, dând ca 
sigur anul 1870. Chiar dacă avea şaizeci sau şaptezeci, arăta de parcă 
abia trecuse de cincizeci. Se menţinuse mereu într-o formă grozavă. 

De asemenea, un prieten care s-a despărţit de el înaintea 
accidentului fatal afirmă că era la volanul unui Ford galben 


decapotabil. Soţia susţine că era alb. Să tot ai încredere în asemenea 
martori. Departamentul de publicitate al studiourilor pretinde că se 
născuse şi crescuse în Texas. Eu însumi am descoperit că asta era o 
minciună. S-a născut lângă Mix Run, Pennsylvania, de unde a plecat 
când avea şaptesprezece ani, ca să se înroleze în armată. 

Tocmai când mă pregăteam să scriu Departamentului Apărării 
pentru a solicita o copie a situaţiei lui militare — în ideea de a afla ce 
făcuse în armată — a apărut un roman de Darryl Ponicsan. Iar fusesem 
înfrânt, pierdusem startul încă o dată. Deşi cartea era mai curând 
ficţiune, autorul efectuase cercetările pe care le plănuisem şi eu. 

Prin urmare, eroul meu nu era nepotul unei căpetenii cherokee. Şi 
nici nu se născuse la El Paso, Texas. Deşi făcuse armata, nu fusese 
rănit grav în bătălia de pe dealul San Juan şi nici în Filipine. 

În realitate, se înrolase a doua zi după ce izbucnise războiul 
hispano-american. Ca şi Ponicsan, sunt convins că sperase să participe 
la lupte. Nu încape nici o îndoială că avea curaj şi şi-ar fi dorit să se 
afle în bătaia gloanţelor. 

În loc de toate astea, a rămas la un fort şi apoi a fost demobilizat cu 
onoruri. După aceea s-a înrolat din nou. Însă n-a participat la nici o 
luptă. De aceea, a dezertat în 1902. 

N-a plecat în Africa de Sud, aşa cum susţin studiourile. În schimb s-a 
căsătorit cu o învăţătoare tânără cu care s-a stabilit pe teritoriul 
statului Oklahoma. Ori tatăl ei a reuşit să anuleze căsătoria, ori l-a 
părăsit ea, fiindcă divorţul n-a ajuns în instanţă. Nimeni nu ştie cu 
certitudine. 

Pe vremea când lucra ca barman, cu puţin înainte de a pleca să 
muncească la ferma 101 din Oklahoma, s-a recăsătorit. Lucrurile n-au 
mers şi nici de data asta n-a obţinut divorţul. 

S-au dovedit false mai toate afirmaţiile Departamentului de 
publicitate al studiourilor şi ale lui Rider însuşi. Istorioarele fuseseră 
plăsmuite pentru a crea acestui om o aură de care, practic, nu avea 
nevoie. Rider le-a acceptat, poate chiar născocind unele în numele 
studiourilor. După o vreme, a ajuns să le şi creadă. Serios vorbesc, era 
convins. Ştiu sigur asta. L-am auzit relatând aproape toate invențiile 
astea şi, după cum mi-am dat seama, pentru el, ficţiunea căpătase 
consistenţa realităţii. 

Această imprecizie în a deosebi realitatea de închipuire nu i-a 
afectat nicicum talentul dovedit în viaţa de actor. 

A respins, totuşi, dorinţa lui Fox de a-l prezenta drept fiu nelegitim 
al lui Buffalo Bill. Asta ar fi dat naştere unor investigaţii care ar fi scos 
la iveală mistificarea. 

În plus, n-a scăpat nici o vorbă despre cariera de superstar. 
Povesteşte despre contactele avute cu filmul, dar întotdeauna susţine 
că a făcut figuraţie. 


De ce foloseşte un pseudonim? Habar n-am. 

Cea de-a treia soţie l-a descris drept înalt, zvelt şi brunet. Presupun 
că la începutul secolului al XX-lea o fi fost considerat înalt, deşi e mai 
scund decât mine. Deşi subţiratic, are muşchi oţeliţi. Farrington e mai 
scund decât el, însă e foarte musculos. Mereu îl provoacă pe Tom la 
luptă indiană, mai ales atunci când a băut câteva păhărele. Tom îi dă 
satisfacţie. Îşi fixează coatele pe masă, încleştându-şi degetele, şi apoi 
încearcă să aplece braţul celuilalt până atinge tăblia. Înfruntarea 
durează mult şi de obicei învinge Tom. Farrington râde, însă eu cred 
că de fapt suferă. 

M-am luptat şi eu cu ei, reuşind să câştig jumătate din confruntări. 
Îi pot învinge pe amândoi la sprint sau la săritura în lungime. Dar 
când e vorba de box ori lupta cu bețe, n-am acel „instinct ucigaş” pe 
care ei îl posedă. Pe de altă parte, asemenea dovezi de bărbăţie n-au 
prezentat niciodată importanţă pentru mine. Asta poate pentru că mi- 
am înfrânat astfel de porniri dintr-o teamă instinctivă de competiţie. 

Pentru Farrington, lupta e importantă. Chiar dacă acelaşi lucru se 
poate spune şi despre Tom, el nu se dă de gol. 

Într-un cuvânt, a fost o plăcere să fiu alături de ei. Şi a rămas, deşi 
familiaritatea zămisleşte, dacă nu indiferență, măcar; obişnuinţă. 

Tom Rider a cutreierat în susul şi-n josul Fluviului cale de sute de 
mii de kilometri şi a murit de trei ori. O dată a fost resuscitat în 
apropierea gurilor Fluviului. Prin aproape vreau să spun că ele erau la 
20.000 de kilometri distanţă. Asta s-a întâmplat în regiunea arctică. 
Gura Fluviului este, la fel ca şi izvorul, în preajma Polului Nord. Cu 
toate astea, ele par situate la antipozi, apa izvorând din munte într-o 
emisferă şi vărsându-se în munţii celeilalte. 

Din câte-am auzit, în jurul Polului Nord există o mare, împrejmuită 
de munţi care ar face Everestul să arate ca un neg. Fluviul apare dintr- 
o peşteră de la poalele munţilor, şerpuieşte încoace şi încolo pe o 
emisferă, spre Polul Sud, îl ocoleşte şi, pornind de-a lungul celeilalte, 
se unduieşte de cel puţin o mie de ori, ca un şarpe, dinspre regiunea 
antarctică spre cea arctică, vărsându-se apoi în zona munţilor de la 
Polul Nord. (În realitate, e un singur munte — asemenea unui con 
vulcanic). 

Dacă l-aş schiţa, Fluviul ar arăta ca şarpele Midgard din mitologia 
nordică, cel care înconjoară lumea, ţinându-şi coada în gură. 

Tom spune că zonele din apropierea gurii sunt populate în principal 
de locuitori din Epoca Glaciară, siberieni şi eschimoşi. Mai există, 
răsfiraţi, foşti locuitori din Alaska, nordul Canadei şi ruşi. Lor li se 
adaugă alţii, de pretutindeni şi din diverse epoci istorice. 

Fiind un aventurier înnăscut, Tom a decis să călătorească spre gura 
Fluviului. Împreună cu alţi şase oameni, a construit câteva caiace şi a 
vâslit în aval, trecând din tărâmul celor vii în pustietatea giulgiurilor 


de ceaţă. Spre uimirea lor, au descoperit vegetaţie şi sub ceţurile 
întunecate ce se întindeau până la gura Fluviului. Tot astfel, pietrele- 
potir se înşirau cale de o mie de kilometri prin ceaţă. Ajunşi la ultima 
piatră, membrii expediției au mâncat încă o dată din potire, apoi, 
împovăraţi de peşte uscat, pâine din făină de ghindă şi ce mai 
păstraseră, au vâslit mai departe, iar curentul, crescând mereu, i-a dus 
cu iuţeală către ţintă. 

Au străbătut ultima sută de kilometri duşi de un torent puternic, 
fără speranţă de întoarcere. Nici măcar nu puteau încerca să tragă la 
mal; pereţii canionului se ridicau abrupți, împiedicând acostarea. 
Navigatorii au fost siliţi să mănânce şi să doarmă în caiace. 

Părea că merg spre moarte, finit, şi aşa s-a şi întâmplat. S-au 
prăbuşit într-o peşteră uriaşă, ai cărei pereţi şi tavan erau atât de 
departe, încât lumina torţei lui Tom nici măcar nu reuşea să ajungă 
până la ei. Apoi, cu un zgomot ca de tunet, Fluviul a pătruns într-un 
tunel. Tavanul coborâse mult, iar Tom s-a izbit cu capul de el. Asta era 
tot ce-şi amintea. Lovindu-se de tavan, caiacul lui se făcuse fărâme, 
neîndoielnic. 

În ziua Următoare, Tom s-a trezit undeva în apropierea zonei polare 
sudice. 

(continuarea scrisorii lui Frigate) 


— La pol există un turn în mijlocul unei mări înconjurate de munţi, 
a zis Tom. 

— Un turn? Am întrebat. Ce vrei să spui? 

— N-ai auzit de asta? Credeam că toată lumea ştie despre el. 

— Nimeni n-a adus vorba despre aşa ceva. 

— Păi, a început el cu un aer straniu, Fluviul e al naibii de lung. Îmi 
închipui că sunt destule zone unde oamenii n-au aflat povestea. 

Aşa s-a apucat să-mi depene ceea ce era o simplă poveste. Nici o 
dovadă. Poate că omul care-i istorisise lui Tom minţise şi Dumnezeu 
mi-e martor că aici găseşti la fel de mulţi mincinoşi ca şi pe Pământ. 
Însă nu era vorba de o relatare auzită de la cineva care-o ascultase 
spusă de altcineva, şi aşa mai departe. Tom stătuse de vorbă cu un 
bărbat care susţinea că văzuse turnul. 

Îl cunoştea de multă vreme pe acest om, dar el nu scosese un cuvânt 
despre turn decât după ce, într-o noapte, se îmbătase criță împreună 
cu Tom. Când se trezise de-a binelea, refuzase să mai vorbească despre 
acel subiect. Era prea înspăimântat. 

Egiptean care trăise în antichitate, făcea parte dintr-un grup condus 
de faraonul Akhenaten sau Ikhnaton, după cum pronunţau unii. Cred 


că-ţi aminteşti, cel care a încercat să pună bazele unei religii 
monoteiste prin secolul al XIII-lea î. Hr. Evident, Akhenaten fusese 
resuscitat alături de oameni ai vremii sale. Povestitorul, un nobil pe 
nume Paheri, a fost recrutat de Akhenaten, împreună cu alţi patruzeci 
de bărbaţi. Au construit o corabie şi au pornit în călătorie, fără a şti 
cât de departe aveau să ajungă sau dacă vor descoperi izvoarele 
Fluviului, adevărata lor ţintă. Akhenaten credea că-l vor găsi pe Aton, 
Marele Zeu, adică Soarele, iar acesta va întâmpina orice pelerin cu 
mari onoruri. Adică îl va ajuta să ajungă în Rai, un loc mai plăcut 
decât Lumea Fluviului. 

Spre deosebire de faraon, Paheri era politeist conservator. Credea în 
zeii „adevăraţi”: Ra, Horus, Isis, cei din vechea religie. L-a însoţit pe 
faraon, socotind că el îi va conduce către sălaşul zeilor, iar apoi îşi va 
primi răsplata pentru că-şi lepădase vechea religie pe Pământ. Justiţie 
poetică. Însă Paheri avea să fie recompensat pentru credinţa lui. 

Benefic pentru căutările lor, zona în care fuseseră resuscitaţi se afla 
în emisfera nordică, departe, în susul Fluviului. Au avut de asemenea 
norocul să călătorească prin regiuni populate în principal de 
scandinavi de la sfârşitul secolului al XX-lea. Aceştia se arătaseră 
destul de paşnici, astfel că membrii echipajului nu au căzut sclavi şi 
nici nu au fost împiedicaţi să folosească pietrele-potir. 

Când s-au apropiat de munţii polari, au ajuns într-o zonă populată 
de strămoşi uriaşi ai omului. Păreau să reprezinte o specie a cărei 
fosile nu fuseseră descoperite pe Pământ. Aveau între doi metri şi 
jumătate şi trei metri înălţime, oricât ar părea de incredibil. Nasurile 
le erau ca ale maimuţelor proboscidiene. Deşi foloseau un limbaj 
articulat, se exprimau simplu. 

Oricare dintre aceşti giganţi putea răpune întregul echipaj, însă 
corabia îi înspăimântase peste măsură. Credeau că era un monstru viu, 
un balaur. Vădit lucru, zona în care trăiau, întinzându-se pe o distanţă 
de câteva sute de kilometri, era izolată de următoarea printr-o vale 
foarte îngustă. Trecând prin ea, Fluviul clocotea, dând naştere unui 
curent împotriva căruia nu se putea deplasa nici o ambarcaţiune. 

Egiptenii nu s-au lăsat înfrânți de acest lucru. Le-au trebuit şase 
luni, dar au reuşit să treacă mai departe. Slujindu-se de unelte din 
cremene şi chiar fier — în vecinătate se găsea minereu pe care-l plătiră 
cu băutură şi tutun obţinut din potire —, au cioplit o bârnă îngustă, la 
vreo trei metri deasupra firului apei. Au dezmembrat corabia şi, 
transportând-o bucată cu bucată în spinare, s-au târât cale de vreun 
kilometru până la capătul gâtuiturii. 

În tărâmul acela locuit de giganţi, egiptenii au recrutat un individ al 
cărui nume le era imposibil să-l pronunţe. I-au spus Djehuti (varianta 
grecească a numelui era Thoth), fiindcă nasul lui lung le amintea de 
acel zeu. Thoth avea capul unui ibis, o pasăre cu ciocul lung. 


Corabia şi-a continuat călătoria în susul Fluviului, până când 
navigatorii n-au mai întâlnit nici o piatră-potir. Zona era permanent 
învăluită în ceţuri. Deşi se răcea când traversa marea aflată dincolo de 
munţii polari, Fluviul rămânea îndeajuns de cald ca să dea naştere 
cetii, atunci când întâlnea un front de aer rece. 

Au ajuns la o cascadă care era atât de lată, încât pe ea ar fi putut 
pluti până şi luna, cel puţin aşa susţinea Paheri. S-au văzut siliţi să 
abandoneze corabia şi, din spusele lui, ea sigur se află încă pe un 
postament într-un loc ascuns. Pesemne că putrezise deja de atâta 
umezeală. 

lar acum urmează partea cea mai stranie a povestirii. Membrii 
expediției au ajuns la un stei ce părea de netrecut. Au găsit totuşi un 
tunel tăiat de cineva prin stâncă. Mai târziu, la poalele altei stânci, la 
fel de înaltă, au descoperit capătul unei frânghii din prosoape. Au 
urcat şi, deşi drumul s-a dovedit extrem de anevoios, au ajuns la 
marea polară aflată dincolo de munţi. 

Cine a făcut tunelul, lăsând frânghia acolo? Şi de ce? Mi se pare 
evident că cineva a pregătit drumul pentru noi, pământenii. Nu cred 
că toate acestea au fost făcute de locuitorii Fluviului. Muntele în care 
se află tunelul e alcătuit din cuarţ dur. Construcţia ar fi impus 
folosirea multor unelte din oţel care nu se găsesc chiar pe toate 
drumurile. În plus, Paheri a spus că nu văzuse resturi, bucăţi sau 
aşchii de piatră depozitate în apropierea gurii tunelului. Chiar dacă ar 
fi avut unelte din fier şi ar fi fost mulţi, oamenii n-ar fi avut timp să 
sape în munte. N-ar fi avut cum să-şi aducă mâncare suficientă pe 
perioada cât au lucrat la tunel. 

Pe de altă parte, cum s-ar fi căţărat cineva pe stânca aceea fără 
frânghie? Să fi fost egiptenii precedaţi de vreun grup misterios care a 
lansat frânghia folosindu-se de o rachetă? Exista însă doar un stei înalt 
şi subţire de care se putea agăța ipotetica frânghie cu ajutorul unei 
ancore la fel de ipotetice. Şansele ca o rachetă să nimerească turnul de 
piatră (mai ales că acesta e invizibil de jos) şi ca ghearele ancorei să se 
agaţe de el erau extrem de reduse. De asemenea, în preajmă nu s-a 
găsit nici un tub de rachetă. Cel care coborâse frânghia legase capătul 
ei în jurul ieşiturii din piatră, iar Paheri spunea că ea arăta ca şi cum 
ar fi fost tăiată dintr-o stâncă mai mare. 

În sfârşit, după ce s-au târât pe o brână printr-o peşteră întunecată 
prin care bătea un vânt rece şi şuierător, oamenii au ajuns la marea 
acoperită de nori şi ale cărei valuri se izbeau de poalele lanţului 
muntos de formă circulară. Numai că lanţul nu era perfect închis. Pe 
partea cealaltă trebuia să existe o trecătoare. Djehuti a văzut-o primul, 
după ce a ocolit o stâncă exact când razele soarelui au străpuns pătura 
de nori. Cei din spatele lui au auzit un strigăt, apoi un răcnet, urmat 
de un urlet din ce în ce mai slab. Apropiindu-se centimetru cu 


centimetru, au dat colţul şi au ajuns la marginea brânei, reuşind să 
vadă trupul lui Djehuti care se mistuia printre norii de dedesubt. 

După aceea au reconstituit cele întâmplate. Djehuti văzuse un potir 
la câţiva paşi în faţa lui. Da, un potir. Cineva le-o luase înainte. 
Evident, el şi-a dat imediat seama de asta şi atunci soarele a strălucit 
printr-o spărtură a norilor. Orbit sau surprins, făcuse un pas înapoi şi 
se împiedicase de potir. 

Lumina aruncată de soare fusese suficientă pentru a le îngădui să 
zărească ceva în mijlocul mării. Amintea de capătul superior al unui 
potir de dimensiuni colosale care se ițea printre nori. Apoi lumina a 
scăzut şi norii s-au rostogolit la loc, acoperind potirul uriaş. 

Te întrebi, probabil, cum de-au putut vedea soarele. Chiar dacă 
spaţiul dintre munţi se întindea până spre orizont, norii ar fi trebuit 
să-l acopere, nu-i aşa? Sigur, asta în condiţii normale. Însă chiar în 
clipa când soarele a trecut prin dreptul trecătorii s-a întâmplat ca 
vântul să răsfire norii. În concluzie, pentru Djehuti aceste evenimente 
au alcătuit o combinaţie nefastă. 

Vântul se comportă ciudat în această zonă. Fl a îndepărtat norii în 
două rânduri, astfel că pentru scurtă vreme egiptenii au zărit partea 
de sus a turnului. Lipsiţi de lumina directă a soarelui, în crepusculul 
cenuşiu reflectat de cer ei au văzut doar o formă întunecată. Dar le-a 
fost de ajuns. În depărtare se afla un obiect masiv. Nu neapărat ceva 
făurit de om, fiindcă nu ştim dacă stăpânii şi cei care acţionează pe 
această planetă sunt umani. Dar sigur era un artefact; cilindrul avea 
suprafaţa exterioară prea netedă pentru a fi luat drept altceva, deşi, de 
la o asemenea distanţă putea fi la fel de bine şi o stâncă, presupun. 

Ar mai fi însă un indiciu. La câteva ore după aceea egiptenii au 
văzut un obiect ridicându-se dintre norii care înconjurau turnul. Avea 
tot forme rotunjite, iar dacă-l văzuseră de unde stăteau însemna că era 
enorm. Când ajunsese mai sus, reflectase lumina soarelui care nu 
apunea niciodată. După aceea atinsese o înălțime care-l făcuse 
invizibil. 

Asta chiar că mi-a stârnit curiozitatea şi am întrebat: 

— Turnul acela ar putea fi sediul, căminul Celor care au pus toate 
astea la cale? 

— Eu şi Frisco aşa credem. 

Egiptenii începuseră să ţină la Djehuti. În ciuda înfăţişări amintind 
de un căpcăun, avea o inimă largă şi-i plăcea să glumească. Nu-i venea 
greu să facă glume în egipteană, ceea ce dovedea o inteligenţă demnă 
de laudă. Umanitatea ocupă un loc unic în cadrul regnului animal; e 
singura specie capabilă să glumească. Homo agnominatio? Nu ştiu. 
Cunoştinţele mele de latină se subţiază de la o zi la alta. Dacă aş da 
peste vreun roman din antichitate sau peste vreun cunoscător, aş urma 
un curs de reciclare. 


Dar să revin la istorisirea lui Paheri. Şi la Djehuti. Dacă acesta n-ar 
fi posedat forţa unei gorile, egiptenii n-ar fi ajuns atât de departe. De 
aceea au rostit câteva rugăciuni pentru el şi şi-au continuat drumul. 

Bârna îngustă, înclinată la un unghi de patruzeci şi cinci de grade, 
era alunecoasă din cauza umezelii. Lăţimea ei abia daca îngăduia unui 
om să meargă de-a lungul ei, cu umărul lipit tot timpul de peretele de 
piatră. Existau unele porţiuni mai înguste unde trebuia să înainteze 
încet şi precaut, cu pieptul strivit de stâncă, cu călcâiele depăşind 
marginea brânei şi agăţându-se cu degetele de orice asperitate, oricât 
de neînsemnată. 

Ajuns la jumătatea drumului de coborâre, Akhenaten fusese cât pe 
ce să cadă în gol. Se împiedicase de un schelet ascuns în ceaţă. Da, ai 
înţeles bine, aparţinea, fără îndoială, celui care pierduse potirul. Avea 
toate oasele întregi, de aceea au bănuit că murise de foame. Faraonul 
a rostit o rugăciune deasupra oaselor şi i le-a aruncat în mare. După o 
vreme au ajuns la capătul potecii. Se termina la nivelul mării. Atunci 
şi-au pierdut speranţa, însă Akhenaten s-a ţinut de o ieşitură de piatră 
cu o mână şi, având o făclie în cealaltă, s-a uitat după stâncă. 

Pe partea aceea era o deschizătură, gura unei peşteri. A ocolit 
stânca mergând prin apa care-i venea până la genunchi, atingând cu 
tălpile bârna care nu dispăruse cu totul. În lumina făcliei a văzut 
podeaua netedă din piatră, care avea o înclinaţie de treizeci de grade. 
Ceilalţi l-au urmat fără să şovăie. 

Avându-l pe Akhenaten în frunte, au urcat panta. Inimile le băteau 
puternic, iar dinţii le clănțăneau de frig. Unul dintre ei, de Paheri e 
vorba, era atât de înspăimântat, încât l-a cuprins diareea. 

Aceasta să fi fost intrarea pe tărâmul zeilor? Îi aştepta Anubis, cel cu 
cap de şacal, să-i ducă în faţa marelui judecător care avea să 
cântărească faptele lor bune şi rele? 

Abia atunci s-a gândit Paheri la lucrurile meschine şi nedrepte pe 
care le săvârşise, la actele de cruzime şi nevrednicie, la lăcomia şi 
trădarea de care dăduse dovadă. Vreme de o clipă, a refuzat să mai 
înainteze. Dar când ceilalţi au continuat să păşească şi s-a simţit 
înconjurat ameninţător de întuneric, a reînceput să meargă, rămânând 
totuşi departe în urma lor. 

Peştera a devenit un tunel, pereţii din piatră fiind clar sfredeliţi cu 
ajutorul unor unelte. Culoarul a descris o curbă şi apoi, după o sută de 
metri, a pătruns într-o cameră circulară, de mari dimensiuni, luminată 
de nouă felinare negre aşezate pe trepiede înalte. Acestea aveau o 
formă sferică şi răspândeau o lumină rece şi constantă ca intensitate. 

În cameră se aflau şi alte lucruri care i-au uimit. Primul dintre ele a 
fost un alt schelet. Ca şi cel văzut înainte, încă avea haine pe el. 
Alături era un potir. În acele momente n-au cercetat rămăşiţele 
umane, dar eu ţi le voi descrie. Scheletul aparţinea unei femei, iar 


țţeasta şi câteva şuviţe de păr rămase întregi arătau că aparținuseră 
unei negrese. 

Murise probabil de foame. O tragedie încărcată de ironie, întrucât 
pierise la câţiva metri de mâncare. 

După moartea însoţitorului ei, ea mersese mai departe, pesemne 
târându-se o porţiune de drum, reuşind să-şi încordeze puterile cât să 
rămână în picioare, înaintând pe poteca extrem de îngustă. Apoi, 
având hrana salvatoare în faţa ochilor, îşi dăduse duhul. 

Mă-ntreb cine-o fi fost. Ce-a îndemnat-o să facă o călătorie atât de 
primejdioasă? Câţi dintre membrii expediției se întorseseră din drum 
până să ajungă la uriaşa peşteră prin care năvăleau apele învolburate 
ale mării polare? Cum trecuseră pe lângă coloşii păroşi, cu nasul 
mare? Cum o chema şi de ce se arătase atât de hotărâtă să pătrundă 
până în străfundurile beznei? 

Poate lăsase vreun mesaj în interiorul potirului. Capacul era însă 
închis şi doar ea îl putea deschide. În orice caz, era puţin probabil ca 
egiptenii să fi fost în stare să-l citească. Asta s-a întâmplat înainte ca 
propovăduitorii Celei de-A Doua Şanse să fi răspândit limba esperanto 
în întreaga lume. În plus, există şi acum miliarde de oameni care 
vorbesc limba, dar nu ştiu să citească. 

Egiptenii au mai intonat o rugă la căpătâiul scheletului, apoi au 
cercetat în tăcere ambarcaţiunile din metal, care erau cele mai mari 
obiecte din cameră. În număr de unsprezece, unele mari, altele mici, 
se odihneau pe rastele în formă de V. 

Existau şi rezerve de hrană. Nu şi-au dat seama de asta de la 
început, deoarece nu mai văzuseră recipiente din plastic. Desenele de 
pe capace dădeau indicaţii privind modul de deschidere, iar ei le-au 
urmat. Conţineau carne de vită, pâine şi legume. Au mâncat pe 
săturate, apoi, fiind extrem de obosiţi după o asemenea călătorie, au 
dormit îndelung. 

Au simţit însă că zeii (Zeul, după părerea lui Akhenaten) se 
îngrijiseră de ei. Li se pregătise drumul, deşi el nu fusese uşor. Calea 
spre nemurire nu fusese niciodată lesnicioasă, căci numai cei virtuoşi 
şi cutezători o puteau străbate. Probabil că Djehuti păcătuise în vreun 
fel şi de aceea zeii îl azvârliseră de pe potecă. 

În bărci au găsit scheme şi schiţe de utilizare în care se folosiseră 
îndeosebi semne. Le-au studiat şi apoi au dus o ambarcaţiune mai 
mare de-a lungul tunelului. Avea o capacitate de treizeci de persoane, 
însă patru oameni o puteau căra cu uşurinţă, iar unul puternic o putea 
târî. Au împins-o în marea care nu era prea agitată şi s-au urcat în ea. 
Lângă timonă exista un panou de comandă. Deşi faraon, adică scutit 
de orice fel de muncă, Akkhenaten a trecut la cârmă. Urmând 
instrucţiunile schiţate prin semne, a apăsat un buton. S-a luminat un 
ecran pe care a apărut conturul portocaliu al turnului. A atins un altul 


şi ambarcaţiunea a pornit singură spre largul mării. 

S-au speriat cu toţii, deşi conducătorul lor n-a lăsat să se vadă asta. 
Simţeau însă că se aflau în locul potrivit şi, într-un anume fel, erau 
bine veniţi. Asemănau ambarcaţiunea corăbiei cu care, în religia lor, 
morţii călătoreau spre apele celeilalte Lumi, Amenti. (Amenti provine 
de la Ament, o zeiţă al cărui nume însemna „Cea de la Apus”. Purta o 
pană, la fel ca libienii, poporul care locuia spre apus de Egipt. Pana 
era în acelaşi timp semnul sau hieroglifa pentru cuvântul „apusean”. 
Mai apoi, „apus” a căpătat înţelesul de Tărâm al Morților, iar Ament a 
devenit stăpână peste el. Ea îi primea pe morţi la poarta Celeilalte 
Lumi. Le întindea pâine şi apă, iar cei care gustau din ele deveneau 
„prieteni ai zeilor.”) 

Fireşte, hrana găsită în peşteră le-a adus aminte de toate acestea, tot 
astfel cum ambarcaţiunea era totuna cu corabia folosită de morţi pe 
Lumea Cealaltă. Asemenea altor popoare, egiptenii fuseseră tulburaţi, 
ca să nu zic revoltați, când se treziseră din morţi în Lumea Fluviului. 
Nu aşa le spuseseră preoţii că se vor petrece lucrurile după moarte. 
Acum însă existau paralelisme, analogii fizice care aminteau de 
tărâmul promis. De asemenea, prezenţa Fluviului venea ca o 
mângâiere. Trăind pe malurile Nilului, fuseseră dintotdeauna un 
popor al fluviului. lar acum erau călăuziţi de o fiinţă divină către 
inima Celeilalte Lumi. 

S-au întrebat dacă n-ar fi trebuit să-l numească Anubis pe Djehuti, 
uriaşul subuman. Anubis era zeul cu cap de şacal, cel care conducea 
morţii în Lumea Subpământeană, până la Palatul lui Osiris, 
Judecătorul, Cel care Cântărea Sufletele. Cu toate acestea, Djehuti era 
purtătorul de cuvânt al zeilor şi păstrător al secretelor lor. Uneori 
căpăta aspectul unui câine cu două capete. Ţinând seama de 
înfăţişarea şi păroşenia lui, nu părea a fi avatarul lui Djehuti. 

Observaţie: Aceste două referinţe la Thoth (Djehuti) indică probabil 
contopirea a doi zei diferiţi în perioada arhaică. 

Această lume prezenta unele similitudini cu Lumea de Dincolo. 
Aflându-se acum în Sălaşul lui Osiris, asemănările erau şi mai 
izbitoare. Lumea Fluviului putea fi tărâmul dintre lumea viilor şi cea a 
morţilor, cea din urmă descrisă neclar de preoţi, care spuseseră 
istorisiri încâlcite şi pline de contradicții. Doar zeii puteau despărţi 
apele de uscat. 

Oricare ar fi fost adevărul, el avea să fie descoperit curând. Turnul 
nu semăna cu imaginea pe care şi-o făcuseră despre Palatul Dreptăţii, 
dar poate că zeii schimbaseră faţa lui. Lumea Fluviului era locul unor 
permanente transformări, reflectând stările sufleteşti ale zeilor. 

Akhenaten a răsucit timona, astfel încât turnul portocaliu a fost 
secţionat în două părţi egale de linia verticală care străbătea ecranul. 
Când şi când, pentru a se convinge că ambarcaţiunea înainta cu viteza 


dorită, el strângea uşor bulbul fixat în partea dreaptă a timonei. 
Iuţeala deplasării creştea ori scădea în funcţie de tăria strânsorii. 

Tăind marea agitată şi înveşmântată în ceţuri, ambarcaţiunea s-a 
deplasat drept înainte spre turn cu o viteză care i-a înspăimântai pe 
pasageri. În decurs de două ore, imaginea de pe ecran a devenit 
enormă. Apoi ea a explodat ca o flacără, acoperind întregul ecran, iar 
Akhenaten a redus foarte mult din viteză. A apăsat un buton şi toţi au 
tipat de groază şi uimire când din două obiecte cu forme rotunjite, 
aflate la prova, au ţâşnit fascicule de lumină. 

În faţa lor apăruse o siluetă uriaşă — turnul. 

Akhenaten a atins un buton recomandat în instrucţiuni. O uşă mare 
şi rotundă s-a deschis încet în suprafaţa care părea perfect netedă şi 
neîntreruptă. Lumina a căpătat viaţă. Înăuntru era o încăpere largă, 
având pereţii din metal cenuşiu. 

Akhenaten a condus ambarcaţiunea până în dreptul intrării. Câţiva 
membri ai echipajului s-au apucat de prag. Faraonul a apăsat butonul 
care oprea forţa invizibilă care propulsa barca. A păşit pe copastia ei 
aflată puţin sub nivelul pragului. După ce a sărit în sală. A luat 
frânghiile fixate de corpul bărcii şi le-a legat de cârligele cu ochi 
găsite înăuntru. Temători şi fără să scoată o vorbă, l-au urmat şi 
ceilalți. 

Toţi, mai puţin Paheri, paralizat de groază. Dinţii îi clănţăneau 
incontrolabil. Genunchii îi tremurau. Bătăile inimii în pieptul îngheţat 
semănau cu zbaterea aripilor unei păsări speriate. Gândurile păreau a 
se fi lichefiat, asemenea nămolului aproape îngheţat care alunecă pe o 
pantă încălzită de razele soarelui. 

Prea slăbit, nu reuşi să se ridice de pe banchetă şi să păşească pe 
coridor. Era sigur că dacă va intra va trebui să apară în faţa 
judecătorului său şi va fi găsit vinovat. 

Trebuie să fac o precizare în privinţa lui Paheri. Îl mustra conştiinţa 
şi se temea să recunoască față de Tom Rider că dăduse dovadă de 
laşitate. Asta cere curaj. 

Ca şi cum n-ar fi avut motiv să se teamă de Unicul Zeu, Akhenaten a 
păşit hotărât către capătul coridorului. Ceilalţi au rămas în grup la 
câţiva paşi în urma lui. Unul a privit peste umăr şi s-a arătat surprins 
văzându-l pe Paheri tot în barcă. I-a făcut semn să vină. Paheri a 
clătinat din cap şi s-a sprijinit de copastie. 

Apoi, fără a scoate măcar un strigăt, cei de pe coridor au căzut 
moale în genunchi, au încercat să se ridice, dar n-au reuşit şi s-au 
lungit la pământ. Zăceau nemişcaţi şi fără vlagă, asemenea unor figuri 
din ceară. 

Uşa s-a închis încet, mut, fără a lăsa vreun semn cât de cât 
perceptibil că existase vreodată, iar Paheri a rămas singur în negura ce 
acoperea marea îngheţată. 


N-a mai stat să întoarcă ambarcaţiunea. Ea a pornit cu viteza avută 
mai devreme, însă acum pe ecran nu a mai apărut nici un semnal, nici 
o imagine care să-l călăuzească. N-a găsit peştera, de aceea a mers de 
colo-colo pe lângă poalele stâncilor până a abandonat căutarea. În cele 
din urmă a făcut-o să meargă de-a lungul peretelui stâncos până a 
ajuns la arcada prin care valurile mării izbeau în munte. A trecut prin 
peştera lungă şi uriaşă, dar când s-a apropiat de cascadă, n-a găsit un 
loc unde să tragă ambarcaţiunea la mal. A fost purtată de curent. 
Paheri îşi aminteşte urletul apei, căderea în gol, urmată de pierderea 
cunoștinței. 

Când s-a trezit, zăcea gol-puşcă în ceață, sub o piatră potir. În 
apropiere erau potirul — unul nou, desigur — şi un morman de 
prosoape. A auzit imediat voci şi a văzut siluetele neclare ale unor 
oameni care veneau să-şi obţină porţia zilnică de hrană. Era întreg şi 
nevătămat, păstrând doar amintirea îngrozitoare despre sălaşul zeilor. 

Tom Rider a fost translatat în zona unde trăia Paheri după ce fusese 
ucis de nişte creştini fanatici din Evul Mediu. A devenit soldat, l-a 
cunoscut pe Paheri, care făcea parte din acelaşi detaşament, şi i-a 
ascultat istorisirea. Rider a înaintat în grad, ajungând căpitan, apoi a 
fost ucis iarăşi. S-a trezit în ziua următoare în zona în care trăia 
Farrington. 

Câteva luni mai târziu au plecat împreună în susul Fluviului, 
călătorind cu o barcă scobită dintr-un trunchi de copac. După o vreme 
s-au oprit să-şi construiască nava Razzle Dazzle. 

Cum am reacţionat eu la toate acestea? Istorisirea lui Paheri îmi 
trezeşte dorinţa de a pleca să mă conving cu ochii mei dacă e adevărat 
sau nu. Dacă nu cumva totul e născocirea lui — iar Tom susţine că 
Paheri e încăpățânat şi lipsit de imaginaţie ca un indian cioplit în 
lemn şi pus în faţa unei tutungerii — atunci, spre deosebire de Pământ, 
lumea asta ar putea oferi răspunsuri la Marile Întrebări, fiind o 
oglindă aşezată în faţa Realităţii Supreme. 

Tot către turn! 

(continuarea scrisorii lui Frigate) 


Istorisirea are şi amănunte pe care Rider nu mi le-a spus. Acum 
câteva zile l-am auzit întâmplător pe Frisco discutând cu Tex în cabina 
principală. Uşa era deschisă. Mă aşezasem cu spatele rezemat de 
cabină şi-mi aprinsesem un trabuc. (Da, pentru moment am căzut în 
ghearele diavolului numit tutun.) La început nu am dat mare 
importanţă vocilor, fiindcă prin minte îmi treceau gândurile stârnite 
de o discuţie cu Nur el-Musafir. 


Apoi l-am auzit pe căpitan, care are un glas răsunător: 

— Da, dar cum aflăm dacă nu se slujeşte de noi ca să-şi atingă 
scopurile? Bune pentru el, dar oare la fel şi pentru noi? Şi de unde 
ştim că putem pătrunde în turn? Egipteanul acela n-a reuşit. Mai 
există vreo intrare? Dacă-i aşa, de ce nu ne-a spus-o? A promis ca ne 
povesteşte altă dată despre turn. Asta a fost acum şaisprezece ani! 
Şaisprezece! De atunci nu l-am mai întâlnit! Adică, tu! Sigur, eu nu l- 
am văzut deloc! În fine, i s-o fi întâmplat ceva. Poate o fost prins. Ori 
nu mai are nevoie de noi. 

Rider a spus ceva ce n-am auzit. După aceea l-am auzit pe 
Farrington: 

— Bineînţeles, dar ştii ce cred eu? Nici nu i-a trecut prin minte că 
egiptenii au ajuns la turn. Ori că unul dintre ei a scăpat. Adică nu ştia 
când a vorbit cu tine. 

Rider i-a răspuns ceva, iar Farrington a continuat: 

— Tunelul, frânghia, ambarcaţiunile şi poteca trebuie să fi fost 
pregătite pentru noi. Numai că ne-au luat-o alţii înainte. 

În acea clipă vântul s-a întețit şi n-am mai auzit nimic vreme de 
câteva minute. M-am dat mai aproape de scara de tambuchi. 
Farrington a spus: 

— Chiar crezi că la bord ar putea fi unul sau mai mulţi dintre ei? 
Posibil, Tex, şi ce dacă? De ce nu ni s-a spus cine sunt ceilalţi ca să ne 
recunoaştem între noi şi să pornim împreună? Unde ne întâlnim? La 
capătul Fluviului? Dacă ajungem acolo şi nu apare nimeni? Aşteptăm 
acolo o sută de ani? Dar dacă?... 

Rider a intervenit în discuţie. A vorbit îndelung. Mi-am încordat 
auzul şi eram atât de concentrat de curiozitate, încât cred că în jurul 
meu apăruse un soi de foc al Sfântului Elino. Aflat la timonă, Mustafa 
se uita la mine cu un aer ciudat. Ştia ori bănuia că trăgeam cu 
urechea. Asta mi-a dat un sentiment de nelinişte. Vroiam cu disperare 
să aud şi restul discuţiei. Dar dacă turcul le-ar fi spus că stăteam cu 
urechile pâlnie, puteam sfârşi azvârlit peste bord. Pe de altă parte, n- 
avea de unde să ştie că ei discutau ceva ce eu nu trebuia să aflu. De 
aceea, am continuat să pufăi din trabuc şi, când l-am terminat, m-am 
prefăcut că moţăi şi adorm. 

Situaţia în care mă găseam îmi amintea de Insula comorii şi de 
trăirile lui Jim Hawkins când îl aude pe Long John Silver plănuind 
împreună cu ceilalţi pirați să pună gheara pe Hispaniol după ce vor 
găsi comoara. Numai că în cazul de faţă Farrington şi Rider nu puneau 
la cale nimic rău împotriva cuiva. Păreau să fie mai curând victimele 
unor uneltiri. 

— Aş vrea să ştiu de ce are el nevoie de noi? A întrebat Farrington. 
Dacă-i mai puternic decât zece zei laolaltă şi acţionează împotriva 
semenilor lui, ce ajutor poate primi din partea unor muritori amărâţi 


ca noi? lar dacă vrea să ajungem la turn, de ce nu ne duce el până 
acolo? 

După încă o întrerupere a urmat clinchetul celor două potire 
ciocnite. Apoi Rider a ridicat glasul: 

— ... trebuie să aibă motive întemeiate. O să le aflăm la momentul 
potrivit. Şi ce altceva mai trebuie să facem? 

Farrington a râs asurzitor şi a spus: 

— Aşa e! Ce altceva? Să ne folosim timpul cu oarece folos, fără să 
mai cântărim dacă facem bine ori rău. Dar senzaţia mea e că suntem 
exploataţi şi-mi ajunge. Când eram tânăr s-au slujit de mine şi 
bogătaşii şi cei din clasa de mijloc, iar apoi, când am devenit vestit şi 
cu stare, m-au exploatat redactorii şi editorii, plus rubedeniile şi 
prietenii. Pe lumea asta n-am de gând să îngădui nimănui să se mai 
folosească de mine, tratându-mă ca pe o brută fără minte care nu-i 
bună decât să bage cărbuni în foc sau să sorteze peşte într-o fabrică de 
conserve! 

— Te-ai exploatat şi singur, îl linişti Rider. N-am făcut toţi la fel? 
Am câştigat o groază de bani, la fel şi tu. Şi ce s-a ales de ei? Nici n- 
am avut cât am băgat în case mari, maşini luxoase, investiţii proaste, 
băutură şi târfe, vrând să ne dăm mari. Am fi putut să procedăm 
înțelept, cheltuind cu măsură, economisind, trăind cumpătat şi 
ajungând la o vârstă coaptă, în confort şi belşug. Numai că... 

Farrington izbucni din nou într-un hohot de râs. 

— Dar n-am făcut aşa, nu? Nu stătea în firea noastră, Tex, şi nici 
acum nu suntem altfel. Trăieşte-ţi clipa, iroseşte-te în mod nesocotit, 
scoate flăcări şi scântei ca un foc de artificii în loc să le târâi de la o zi 
la alta ca o mârţoagă trăgând de roata cu cumpănă! Ce dacă gloaba 
amărâtă e trimisă la păscut în loc să fie dusă la fabrica de clei? La ce 
se gândeşte ea când rumegă iarba? La o viaţa lungă şi anostă şi la un 
viitor cenuşiu şi iminent? 

Alte clinchete. Apoi Farrington s-a apucat să-i povestească lui Rider 
despre o călătorie pe care o făcuse cu trenul de la San Francisco la 
Chicago. Se prezentase unei femei frumoase care era cu copilul şi 
doica. La mai puţin de-o oră după ce-o cunoscuse se încuiaseră în 
compartimentul lui, unde făcuseră dragoste ca turbaţii vreme de trei 
zile şi trei nopţi. 

Am socotit că sosise momentul să plec. M-am ridicat şi am mers cu 
pas măsurat spre trinchet, unde Abigail Rice şi Nur stăteau de vorbă. 
Evident, Mustafa nu bănuise nici o clipă că trăsesem cu urechea. 

De atunci încoace nu-mi găsesc liniştea. Cine era omul la care se 
referiseră? Sigur trebuia să fie unul dintre Cei care făcuseră lumea 
aceasta pentru noi, apoi ne sculaseră din morţi. Chiar aşa? Ideea mă 
înfricoşa, atât de greu mi-era s-o înţeleg pe deplin. Şi totuşi... Cineva 
realizase toate astea, adică mai mulţi, aş zice eu. Şi, oricum ai privi 


lucrurile, sunt adevăraţi zei dacă au reuşit. 

Dacă Rider spune adevărul, în mijlocul mării de la pol există un 
turn. Asta presupune că el e baza Celor care au făurit lumea, a 
stăpânilor noştri. Da, ştiu că pare o nebunie. Aminteşte de una din 
povestirile science-fiction. Dar, în afara celor câţiva care s-au 
îmbogăţit, scriitorii de science-fiction credeau că stăpânii lor secreţi 
(sau nu tocmai) erau editorii. Până şi cei bogaţi puneau la îndoială 
cifrele reprezentând drepturile de autor. Poate că turnul e locuit de 
cabala super-editorilor. (Glumesc, Bob. Aşa cred.) 

Posibil ca Rider să mintă. Ori informatorul lui, Paheri, l-a dus cu 
preşul. Puțin credibil. Este evident că unul dintre aceşti Cineva au luat 
legătura cu Rider şi Farrington. Doar n-au însăilat toată povestea asta 
ca să-şi bată joc de cel care-ar trage cu urechea. 

Ori aşa stau lucrurile? 

Cât de mult poţi s-o iei razna? 

Ba nu, discutau despre ceva ce s-a întâmplat cu adevărat. Dacă au 
fost neglijenţi, lăsând bocaportul deschis, vorbind cu voce tare, astea 
sunt scăpări fireşti. După atâţia ani, cine ar mai vorbi cu fereală? La o 
adică, ar putea povesti cui vrea să-i asculte. 

Pesemne că-i caută cineva. Cine? De ce? 

Mintea mi se învârte până ameţesc. Prin cap îmi trec tot felul de 
speculaţii şi situaţii neverosimile. Şi gândesc: mamă, Doamne! Ce 
povestire! Mare păcat că nu mi-a venit o asemenea idee când scriam 
science-fiction. Dar ideea unei planete alcătuite dintr-un fluviu 
incredibil de lung, pe malurile căruia a fost resuscitată toată 
umanitatea care a trăit vreodată, ar fi fost prea mare pentru a fi 
descrisă într-o singură carte. Mi-ar fi trebuit cel puţin douăsprezece 
volume ca să dezvolt ideea fără a nedreptăţi pe cineva. Sunt bucuros 
că nu m-am gândit la asta. 

Ţinând seama de aceste evenimente, ce am de făcut? Să trimit 
scrisoarea, sau s-o rup bucăţi? N-o să ajungă în mâinile tale, desigur, 
nici vorbă. Atunci în ale cui? 

Pesemne c-o va culege cineva care nu ştie să citească. 

De ce mi-e teamă că va cădea în mâinile cui nu trebuie? Chiar că nu 
ştiu. Simt însă că viaţa asta aparent simplă a oamenilor de pe valea 
Fluviului ascunde de fapt o luptă surdă şi secretă. Vreau să aflu despre 
ce e vorba. Va trebui să procedez cu fereală. Ceva îmi spune că mi-ar 
merge mai bine dacă aş rămâne complet neştiutor. 

La urma urmei, cui îi trimit eu aceste misive? Mai curând mie 
însumi, deşi nădăjduiesc cu disperare că, poate-poate, una va ajunge 
în mâinile vreunei persoane pe care s-o fi cunoscut, iubit, ori măcar 
respectat. 

Şi totuşi, când privesc în aceste clipe spre Fluviu şi văd o mulţime 
de oameni pe mal, s-ar putea să am sub ochi exact persoana căreia i- 


am adresat aceste scrisori. Vasul e acum în mijlocul Fluviului, iar eu 
mă aflu prea departe de mal pentru a reuşi să recunosc vreun chip. 

Dumnezeule, câte feţe am văzut aici în douăzeci de ani! Mai multe 
decât pe Pământ, poate milioane. Unele au existat în urmă cu cel 
puţin trei sute de mii de ani. Neîndoielnic, feţe ale strămoşilor mei, 
unii dintre ei oameni de Neanderthal. Prin încrucişări diverse, o parte 
dintre Homo neanderthalis au devenit Homo sapiens, înţelegi? Ţinând 
seama de creşterea şi descreşterea grupurilor mari de-a lungul 
vremurilor preistorice şi de după aceea, de migrații, cuceriri, sclavie 
sau călătorii individuale, unele dintre feţele amerindiene, australoide 
şi negre aparţin probabil strămoşilor mei. 

Îţi rețin atenţia câteva clipe. Dacă mergem înapoi în istorie, fiecare 
generaţie a strămoşilor noştri se dublează numeric. Tu, de exemplu, 
te-ai născut în 1925. Ai avut doi părinţi, născuţi, sa zicem, în 1900. 
(Da, ştiu că eşti născut în 1923 şi mama ta avea patruzeci de ani când 
te-a conceput. Dar acesta e un caz considerat ideal, reprezentând 
media statistică.) 

Părinţii părinţilor tăi s-au născut în 1875. Asta înseamnă patru. 
Dublează numărul strămoşilor tăi la fiecare douăzeci şi cinci de ani. 
Ajungând în 1800, ai treizeci şi doi de strămoşi. Majoritatea nici nu s- 
au întâlnit între ei, însă erau „destinaţi” să-ţi devină stră-stră-stră- 
bunici. 

În 1700, cifra ajunge la 512 strămoşi. În 1600, ea atinge 8.192. În 
1500, 131.072. În 1400, 2.097.152. În 1300, 33.554.432. În 1200, ai 
536.870.912 strămoşi. 

La fel şi eu. Toată lumea. Dacă populaţia lumii era, să spunem, de 
două miliarde în 1925 (nu cred că cifra e exactă), atunci înmulțește 
acest număr cu numărul strămoşilor tăi din 1200 d. Hr. Obţii un 
catralion. Imposibil, zici? Ai dreptate. 

Întâmplător, ţin minte că populaţia lumii în 1600 se ridica la 
aproximativ 500.000.000. În anul 1 d. Hr. Ea era apreciată la 
138.000.000. Prin urmare, concluzia se impune de la sine. În trecut au 
avut loc nenumărate incesturi, evidente şi nedescoperite. Ca să nu mai 
vorbim de prezent. Aşa s-a întâmplat încă din zorii umanităţii. Aşadar, 
tu şi cu mine suntem înrudiţi. Şi, de fapt, e posibil să fim cu toţii 
înrudiţi, de mai multe ori. Câţi chinezi şi africani născuţi în 1925 ne 
erau rude îndepărtate? O mulţime, îndrăznesc a zice. Prin urmare, 
feţele pe care le văd defilând pe ambele maluri sunt ale verilor mei. 
Bună, Hang Chow. Salut, Bulabula. Care-i treaba, Hiawata? Să trăieşti, 
Og, Fiu al Focului! Dar chiar dacă ar şti asta, tot nu s-ar arăta mai 
prietenoşi faţă de mine. Nici invers. Cele mai aprinse certuri şi cele 
mai sălbatice crime se petrec între rude. Războaiele civile sunt 
înfiorătoare. În concluzie, fiindcă suntem veri cu toţii, orice război are 
caracter civil. Dovedind, în acelaşi timp, o extremă lipsă de civilizaţie. 


Paradoxul relaţiilor umane. O să te spulber de pe faţa pământului, 
frate. 

Mark Twain a avut dreptate. Aţi citit cumva Fragmente privind vizita 
căpitanului Stormfield în Rai? Amicul nostru Stormfield a rămas uimit 
când, păşind pe poarta Raiului, a văzut foarte mulţi negri. Ca şi noi, 
fețele palide, îşi închipuise Raiul populat doar de albi şi, ici-colo, câte- 
un asiatic, tuciuriu sau negru. Dar nu era aşa. Uitase că, numeric 
vorbind, oamenii cu piele neagră i-au depăşit dintotdeauna pe albi. La 
fel stau lucrurile şi aici. Îmi scot pălăria în faţa ta, domnule Twain. Ai 
anticipat perfect situaţia. 

În sfârşit, iată-ne pe Lumea Fluviului, fără a şti ce şi cum. La fel ca 
pe Pământ. 

A, sigur că există nenumărați oameni care susţin că ştiu. Există două 
mişcări religioase predominante: Biserica Celei de-A Doua Şanse şi 
Nichireniţii, precum şi alte o mie de secte de creştini reformaţi, 
musulmani, evrei, hinduşi, budişti şi Dumnezeu ştie câte altele. Foştii 
taoişti şi confucianişti spun că nu le pasă nici cât negru sub unghie; în 
general, viaţa de aici e mai bună decât cea de pe Pământ. Totemiştii 
sunt cam dezorientaţi, fiindcă aici nu există animale. Asta nu 
înseamnă însă că aici nu se află spirite totemice. Am cunoscut mulţi 
sălbatici care şi-au văzut totemurile în vise şi viziuni. Majoritatea s-au 
lăsat convertiți la una sau alta dintre religiile mai „elevate”. 

Să nu uit de Nur el-Musafir. Trezindu-se aici, el a fost la fel de 
stupefiat ca oricare altul. Nu s-a revoltat, reorganizându-şi în schimb 
gândirea tout de suite. El spune că fiinţele care au alcătuit lumea asta 
au avut în minte doar binele nostru. Altfel de ce s-ar mai fi ostenit 
atât? (Prin afirmaţia asta, el îmi aminteşte de un prezentator de circ. 
Însă e sincer. Asta nu înseamnă că are habar despre ce vorbeşte.) 

Nici n-ar trebui să ne batem capul să aflăm cine şi cum, susţine el. 
Ne interesează doar de ce. Când se exprimă astfel, seamănă cu un 
membru al Bisericii Celei de-A Doua Şanse. Constat însă că porţia de 
hârtie e pe terminate. De aceea, adiau, adios, selah, amen, salaam, 
shalom, adică „pe curând”. Englezescul so long provine din selang, 
după cum pronunţă un malaiezian musulman cuvântul arab salaam. 

Cu amiciţie şi dedicație didactică, al tău prieten ajuns în 
străfundurile sinelui, 

PETER JAIRUS FRIGATE 


P.S. Încă nu ştiu dacă e cazul să-ţi trimit scrisoarea in toto, s-o 
cenzurez, ori s-o folosesc drept hârtie igienică. 

În medie, Fluviul avea lăţimea de 2,413 kilometri, adică o milă şi 


jumătate. Uneori se îngusta, strecurându-se prin adevărate canale, 
întotdeauna mărginite de dealuri înalte; alteori se lărgea, devenind ca 
un lac. Indiferent de lăţimea sa, avea pretutindeni adâncimea de 305 
metri, adică o idee peste 1.000 de picioare. 

De-a lungul malurilor Fluviului, fenomenul de eroziune a malurilor 
era necunoscut. Iarba câmpiilor se unea cu cea acvatică de la nivelul 
apei, crescând nestingherită pe fundul albiei. Rădăcinile acesteia se 
îngemănau cu cele ale ierbii de la sol, formând o pătură continuă. Ea 
nu creştea în fire izolate, ci făcea parte dintr-o uriaşă entitate 
vegetală. 

Nenumăratele specii de peşti, prezente până la fundul albiei, 
consumau plantele acvatice. Unele trăiau în stratul superior, unde 
pătrundea lumina solară. Alte vietăţi, mai deschise la culoare, dar nu 
mai puţin lacome, populau zona de adâncime medie. În bezna de la 
fundul Fluviului erau prezente multe forme stranii care se deplasau 
furişat, târâş, şerpuind, ţâşnind, sau înotând. 

Unele mâncau plante de un alb respingător, care semănau cu florile, 
ori, la rându-le, erau învăluite şi digerate de ele. Alte creaturi, mari şi 
mici, se târau neîncetat, cu gurile căscate şi colectând vietăţile 
microscopice care trăiau în suspensie. 

Cea mai mare dintre toate formele de viață, mai masivă decât 
balena albastră cunoscută pe Pământ, era un peşte carnivor numit 
balaur-de-fluviu. Alături de un alt locuitor, cu talie mult mai mică, 
putea cutreiera prin adâncuri ori la suprafaţă, fără a suferi din cauza 
diferenţei de presiune. 

Cealaltă creatură fusese botezată în fel şi chip, însă în engleză se 
numea în general „cobe”. Avea talia unui dog german, folosit 
îndeobşte de poliţie, era lent ca un leneş şi mânca fără să aleagă, 
lacom ca un porc. Fiind principalul gunoier al Fluviului, înghiţea orice 
nu-i opunea rezistenţă. Regimul lui alimentar se baza totuşi mai ales 
pe excrementele umane. 

Fiind înzestrat cu plămâni, noaptea se aventura şi pe uscat. Mulţi 
oameni se speriaseră văzându-i ochii holbaţi prin ceaţă ori 
împiedicându-se de corpul lui alunecos atunci când se strecura în 
căutare de gunoaie. La fel ca şi aspectul, orăcăitul lui puternic, trezind 
în minte imagini cu monştri şi stafii, reuşea să bage oamenii în 
sperieţi. 

În acea zi a anului 25, unul dintre aceşti scârboşi gunoieri se 
apropiase de mal. Curentul era mai slab decât în mijlocul Fluviului. 
Chiar şi aşa, îşi mişca picioarele, care-i slujeau şi ca aripioare 
înotătoare, cât putea de repede pentru a nu fi împins înapoi. Deodată, 
a detectat mirosul degajat de un peşte mort cărat de apă. S-a mişcat 
puţin şi a aşteptat ca mortăciunea să-i plutească drept în gura căscată 
larg. 


Peştelui mort îi urmă un alt obiect. Ajunseră împreună în gura 
cobei, peştele alunecând lin pe gâtlej, obiectul mare înţepenindu-se o 
clipă, după care, o mişcare convulsivă îl aspiră. 

Recipientul etanş din lemn de bambus care conţinea scrisoarea 
adresată de Frigate lui Rohrig fusese purtat de Fluviu vreme de cinci 
ani. Ţinând seama de uriaşul număr de pescari şi călători prin dreptul 
cărora defilase, trebuia să fi fost prins şi deschis de mult. Neluat însă 
în seamă, trecuse pe lângă toate vietăţile până când fusese înghiţit de 
acel peşte pe care nu-l atrăsese decât cleanul degajând o apetisantă 
aromă de putreziciune. 

Cu cinci zile înainte de a-şi încheia călătoria în felul acesta, 
recipientul plutise pe lângă zona în care locuia destinatarul. Înconjurat 
de sculpturi în piatră şi lemn, confecţionate pentru a fi schimbate pe 
băutură şi țigarete, Rohrig se afla însă într-o colibă, sforăind beat după 
o petrecere de pomină. 

Era, pesemne, o simplă coincidenţă, ori vina o purta vreun principiu 
psihic sau vreo legătură nevăzută între expeditor şi destinatar. 
Indiferent de cauză, în dimineaţa aceea Rohrig îl visase pe Frigate. 
Retrăia anul 1950, când absolvise facultatea, întreţinându-se din 
pensia militară primită după demobilizare şi din banii soţiei care 
muncea. 

Era o zi caldă de sfârşit de mai. Stătea într-o cămăruţă, având în 
faţă trei doctori în filologie. Sosise momentul adevărului. După cinci 
ani de trudă şi încordări în citadela înţelepciunii avea să câştige ori să 
piardă premiul cel mare: diploma de absolvire în literatură engleză. 
Dacă îşi susţinea cu succes oralul tezei de licenţă, putea ieşi în lume ca 
profesor de engleză la un liceu. Dacă pica, trebuia să mai studieze şase 
luni, iar apoi să facă a doua şi ultima încercare. 

Acum, cei trei inchizitori, deşi zâmbeau, îl mitraliau cu întrebări, de 
parcă ar fi fost o ţintă vie — lucru întru totul adevărat, Rohrig nu era 
neliniştit, întrucât teza se ocupa de poezia galeză, subiect pe care şi-l 
alesese deoarece îşi închipuise că profesorii aveau cunoştinţe limitate 
despre el. 

Nu se înşelase. Însă Ella Rutherford, o doamnă încântătoare în 
vârstă de patruzeci şi şase de ani, dar încărunţită prematur, îi pregătea 
o surpriză. Cu câtva timp în urmă fuseseră amanți, întâlnindu-se de 
două ori pe săptămână în apartamentul ei. Apoi, într-o după-amiază, 
după ce băuseră, se certaseră aprig privind meritele poetice ale lui 
Byron. Rohrig nu se omora după poezia byroniană, în schimb îi 
admira stilul de viaţă, pe care-l considera cu adevărat poetic. În orice 
caz, simţea o plăcere când putea contrazice pe cineva. 

Drept urmare, după ce-i spusese fără menajamente câteva lucruri, 
ieşise val-vârtej din apartamentul ei. Ba chiar strigase la ea că nu voia 
s-o mai întâlnească în particular. 


Rutherford a considerat că el o sedusese doar pentru a obţine o notă 
mai mare la cursul ei. Se înşelase. Folosise cearta drept scuză ca să 
rupă legăturile intime cu o femeie în floarea vârstei. Deşi se simţea 
atras irezistibil de femei mai în vârstă, socotise totuşi că pretenţiile ei 
erau prea mari şi împovărătoare. Nu mai putea satisface o amantă, o 
soţie, două studente din ani mai mici, două dintre soțiile prietenilor, o 
chelneriţă care-i dădea să bea pe gratis şi administratoarea blocului în 
care locuia. 

Cu cinci s-ar fi descurcat, dar cu opt, în nici un caz. Se simţea stors 
de timp, energie şi bărbăţie, astfel că începuse să moţăie la cursuri. 
Prin urmare, cu viclenie, declanşase certuri violente cu profesoara, cu 
una dintre boboace (se zvonea că era bolnavă de blenoragie) şi cu 
soţia unui prieten (care şi aşa îl solicita prea mult din punct de vedere 
emoţional). 

Deodată, privindu-l printre gene cu ochii de un albastru-spălăcit, 
Rutherford îl întrebase: 

— V-aţi apărat foarte bine punctul de vedere, domnule Rohrig. 
Deocamdată. 

Apoi tăcuse. El simţi că îngheaţă. Muşchii anusului i se 
contractaseră. Sudoarea i se scurgea pe față şi la subsuoară. Şi-o 
închipui stând până la miez de noapte plănuind să-l prindă nepregătit 
sau să găsească o modalitate cât mai sigură de a-l umili cumplit. 

Ceilalţi doi doctori, Durham şi Pur, uitară să mai bată darabana cu 
degetele în masă. Lucrurile se anunțau a deveni interesante. Colega lor 
ardea cu flacără orbitoare, precum ochii tigrului gata să sară asupra 
mielului priponit. Fulgerul avea să lovească, iar nefericitul candidat n- 
avea un paratrăsnet la îndemână, decât dacă-l ascunse-se în fund. 

Rohrig strânse între degete braţele fotoliului. Stropi de sudoare îi 
țţâşniră pe frunte, apărând ca nişte şoareci ieşiţi din găurile unei roţi 
de şvaiţer;, transpiraţia, pătrunzătoare, îi ardea subsuorii cămăşii. Ce 
dracu avea să se întâmple? 

— S-ar părea că aţi studiat exhaustiv subiectul, a spus Rutherford. 
Ne-aţi făcut o demonstraţie remarcabilă a cunoştinţelor într-un 
domeniu poetic destul de puţin studiat. Vă asigur că suntem mândri 
de dumneavoastră. Înseamnă că n-am irosit timpul la cursuri. 

Cu şiretenie, ticăloasa îi dădea de înţeles că-şi risipise cu el timpul 
din afara cursurilor. Aceasta nu era însă decât o fentă, o remarcă 
menită să jignească, nu să ucidă. Îl pregătea pentru lovitura de graţie. 
Rareori se întâmpla ca profesorii examinatori să-l felicite pe candidat 
în timpul torturii. Asta venea, probabil, după aceea, când comitetul 
vota acordarea examenului. 

— lar acum... spuneţi-ne, rostise Rutherford dureros de rar. Apoi 
tăcuse. Încă o răsucire a roții de tortură. Spuneţi-mi, domnule Rohrig, 
unde se află Ţara Galilor? 


Ceva lăuntric pocni şi i se rostogoli ca un bolovan în stomac. Se 
plesni cu palma peste frunte şi gemu. 

— Măiculiţă Doamne! M-am ars! În ce rahat am intrat! 

Doamna doctor Pur, care era decan, păli. Auzea pentru prima oară o 
expresie atât de vulgară. 

Doctorul Durham, care lăcrima ori de câte ori le citea versuri 
studenţilor săi, arăta de parcă ar fi fost gata să leşine. 

După ce slobozise trăsnetul, doamna Rutherford zâmbise fără urmă 
de milă sau înţelegere către victima zdrobită. 

Rohrig nu se lăsă strivit. Refuza să cedeze fără să-şi mai fluture 
stindardul spre cer, în acordurile orchestrei care intona De Tine, 
Doamne, mă apropii. Surâse ca şi cum grăunțele de aur din sipetul aflat 
la capătul curcubeului nu s-ar fi transformat brusc în căcăreze. 

— Habar n-am cum de v-aţi dat seama, dar m-aţi prins! Asta e! N- 
am pretins niciodată că-s perfect. Cu examenul cum rămâne? 

Verdict: respins. Sentința: şase luni de libertate supravegheată, apoi 
un ultim interogatoriu. 

Mai târziu, când au rămas singuri pe coridor, Rutherford i-a spus: 

— Te sfătuiesc să studiezi şi geografie, Rohrig. Să-ţi dau un punct de 
pornire: Ţara Galilor e lângă Anglia. Mă-ndoiesc însă că recomandarea 
mea îţi va sluji la ceva. N-ai fi în stare să-ţi găseşti nici propriul fund, 
chiar dacă i-ar fi înmânat pe o farfurie din argint. 

Peter Frigate, prietenul său, îl aştepta la capătul coridorului. Pete 
făcea parte dintr-un grup de studenţi pe care o admiratoare de-a lor 
din anul doi îi botezase „Bărboşii”. Cu toţii erau veterani care-şi 
întrerupseseră studiile la colegiu din cauza războiului. Ei şi soțiile sau 
amantele lor duceau o viaţă caracterizată pe vremea aceea drept 
„boemă”. Erau strămoşii necunoscuţi ai celor care aveau să-şi spună 
hippies. 

Cu o expresie întrebătoare pe faţă, Frigate îşi privea amicul 
apropiindu-se. Deşi în pragul lacrimilor, Rohrig arboră un zâmbet 
generos, apoi începu să râdă clocotitor. 

— Pete, n-o să-ţi vină a crede! 

Lui Frigate i se păru într-adevăr greu de crezut că o persoana care a 
absolvit clasa a şasea n-are habar unde se află Ţara Galilor. Când se 
convinse că aşa stăteau lucrurile, izbucni şi el în râs. 

— Cum dracu” şi-a dat seama vulpea aia căruntă care mi-e punctul 
slab? exclamă Rohrig. 

— Nu ştiu, dar a fost minunată, i-a răspuns Frigate. Ascultă, Bob. 
Nu te mai amărî. Cunosc un chirurg eminent care nu-şi aminteşte dacă 
Soarele se învârte în jurul Pământului sau Pământul în jurul Soarelui. 
Susţine că nici n-are nevoie să ştie asta când scormoneşte prin 
măruntaiele pacienţilor. Dar un absolvent de filologie... ar trebui să 
aibă măcar idee... ha-ha! 


Într-una dintre acele istorioare fără urmare pe care le redactează 
Scenaristul Visurilor noastre, Rohrig se găsea altundeva. Acum alerga 
prin ceaţă, urmărind un fluture. Era un exemplar frumos, şi cum doar 
Rohrig ştia că altul la fel nu exista, el căpăta o valoare deosebită. Avea 
aripile vărgate în azuriu şi auriu, antenele stacojii şi ochii verzi ca 
nişte smaralde. Împăratul piticilor îl făurise în peştera lui din Munţii 
Negri, iar Vrăjitorul din Oz îl înmuiase în apă vie. 

Fluturând din aripi la numai câţiva centimetri de degetele lui 
răsfirate, îl îndruma prin ceaţă. 

— Stai, ticălosule! Nu te mai mişca atât! 

Urmărindu-l, făcea salturi care păreau lungi de un kilometru. 
Neclar, cu coada ochilor vedea nori cu forme ciudate, lucruri atât de 
neclintite şi mute, de parcă ar fi fost sculptate în os. În două rânduri 
desluşi câte o siluetă; una purta o coroană, cealaltă avea cap de cal. 

Deodată se trezi faţă în faţă cu unul dintre obiecte. Înlemni, fiindcă, 
din motive neînțelese, i se părea imposibil să-l ocolească. Fluturele 
rămase ca suspendat deasupra obiectului, apoi se aşeză pe el. Ochii lui 
verzi scânteiau, iar prima pereche de picioruşe făcu antenele să se 
clatine batjocoritor. 

Înaintând tiptil, Rohrig văzu că drumul îi era blocat chiar de 
Frigate. 

— Să nu-l atingi cumva! şopti Rohrig ameninţător. E al meu! 

Trăsăturile de pe chipul lui Frigate rămaseră neclintite ca o mască. 
Rămâneau întotdeauna imobile când pe Rohrig îl apucau furiile, 
muşcând pe oricine îi ieşea în cale. Acum însă neclintirea îl înfurie pe 
Rohrig şi mai rău, împingându-l în pragul nebuniei. 

— Dă-te la o parte, Frigate! Fă-mi loc, altfel te dobor! 

Speriat de izbucnirea lui neaşteptată, fluturele îşi luă zborul, 
dispărând în ceaţă. 

— Nu pot, spuse Frigate. 

— De ce? explodă Rohrig, trepidând deznădăjduit. 

Frigate împunse cu degetul în sus. Stătea pe o placă rectangulară de 
culoare roşie, lipită de altele la fel, unele roşii, altele negre. 

— Am fost aşezat greşit. Nu ştiu ce se va întâmpla. Plasarea mea pe 
un pătrat roşu încalcă regulile. În fine, cine mai respectă regulile? 
Poate doar piesele. 

— Cum să te ajut? întrebă Rohrig. 

— Cum ai putea? Nu eşti în stare nici să-ţi porţi singur de grijă. 
Frigate arătă cu degetul peste umărul lui Rohrig. 

— Are să te prindă. Cât ai urmărit fluturele, s-a ţinut după tine. 
Brusc, Rohrig se simţi cuprins de groază. Era urmărit şi avea să i se 
întâmple ceva groaznic. 

Disperat, încercă un pas înainte, vrând să-l ocolească pe Frigate. Dar 
pătratul roşu îl reţinea la fel ca pe Frigate. 


— Prizonier! 

Încă mai vedea fluturele, transformându-se într-un punct, o 
particulă de praf, apoi dispărând. Pe vecie. 

Ceața se îndesea. Frigate devenise o imagine neclară. 

— Îmi stabilesc singur regulile! strigă Rohrig. 

Din ceață răzbătură şoapte. 

— Linişte! O să te audă! 

Se trezi o clipă. Femeia cu care împărțea coliba se foi. 

— Ce-ai păţit, Bob? 

— Mă-nec într-un val neistovit. 

— Poftim? 

— Istovit. 

Se prăbuşi iarăşi în oceanul dintru început, acolo unde zeii înecaţi 
zăceau în nămol, înclinați în poziţii nefireşti, privind cu ochi reci şi 
imobili ca de peşte pe sub coroanele închipuite de colonii de scoici. 

Ca şi Frigate, nu ştia că doar el ar fi putut da răspuns măcar la o 
întrebare menţionată în scrisoare. În Ziua Resuscitării, Rohrig se 
trezise în nordul îndepărtat. Avusese ca vecini scandinavi preistorici, 
indieni din Patagonia, mongoli din Epoca Glaciară şi siberieni de la 
sfârşitul secolului al XX-lea. Având darul de a învăţa uşor limbi 
străine, curând reuşise să se exprime cursiv în câteva, deşi nu stăpânea 
pronunția şi măcelărea sintaxa. Ca întotdeauna, se simţise în largul lui 
şi-şi făcuse repede mulţi amici. Pentru o vreme trecuse drept un soi de 
şaman. Dacă vor să aibă succes, şamanii trebuie să se ia în serios, dar 
pe Rohrig îl interesase doar sculptura. Pe de altă parte, se cam 
săturase de frig. Venera soarele; trăise cele mai fericite zile în Mexic, 
pe vremea când fusese secund pe un mic vas costier care transporta 
creveţi congelaţi din Yukatan până la Brownsville, Texas. Se ocupase 
un timp de contrabanda cu arme, dar abandonase această îndeletnicire 
înainte de a apuca să stea câteva zile într-o închisoare mexicană. 
Imediat după aceea plecase din Mexic. Autorităţile nu-i putuseră 
dovedi vinovăția, însă îi dăduseră de înţeles că ar fi fost preferabil să 
părăsească ţara. 

O cunoscuse pe Agatha Croomes când tocmai se pregătea să plece 
cu o barcă scobită dintr-un trunchi, îndreptându-se spre meleaguri mai 
însorite din josul Fluviului. Agatha era negresă, născută în 1713, 
decedată în 1783, sclavă eliberată, care predicase baptismul în regiuni 
greu accesibile, trecuse la penticostali, fusese căsătorită de patru ori şi 
fuma pipă. Resuscitată la vreo sută de mii de pietre-potir depărtare, 
acum se afla aici. Avusese o viziune în care Dumnezeu îi spusese să 
vină în casa Lui de la Polul Nord, unde El îi va înmâna cheile lumii ce 
va să vie, ale gloriei şi mântuirii veşnice, ale înţelegerii timpului şi 
eternității, spaţiului şi timpului, ale creaţiei şi distrugerii, ale vieţii şi 
morţii. Tot ea avea să-l arunce pe diavol în hăul fără fund şi, 


închizându-l acolo, putea azvârli cheia. 

Rohrig o crezuse nebună, apoi persoana ei îl intrigase. Pe de altă 
parte, nu era chiar sigur că misterul acestei lumi putea fi dezlegat doar 
la izvoarele Fluviului. 

Ştia că nimeni nu se aventurase prea departe în ţinutul învăluit de 
ceţuri de la nord. Dacă avea să meargă alături de ceilalți unsprezece 
care făceau parte din grupul ei, se putea număra printre primii 
cuceritori ai Polului Nord. Iar dacă i-ar sta în putere, ar putea fi 
primul care să pună piciorul acolo. O dată ajunşi aproape de ţinta 
expediției, vroia să ţâşnească înainte pentru a împlânta exact în pol o 
statuetă cu chipul lui şi cu propriul nume săpat pe postament. 

După aceea, orice călător ajuns în acel punct ar afla că a pierdut 
întâietatea în faţa lui Robert F. Rohrig. Agatha nu-l va duce însă acolo 
decât dacă va dovedi credinţă în Dumnezeu şi în Cartea Sfântă. Nu-i 
plăcea să mintă, dar îşi spunea în sinea sa că de fapt nu o înşela. În 
adâncul sufletului credea, dar nu era sigur dacă acel Dumnezeu se 
numea Iehova ori Rohrig. Cât privea Biblia, ea rămânea o simplă carte 
care, ca toate celelalte, spunea adevărul tot aşa cum şi scriitorii erau 
încredinţaţi că exprimă un anume adevăr. 

Cinci membri ai grupului făcuseră cale întoarsă înainte ca expediţia 
să atingă ultima piatră-potir. Când au ajuns la enorma peşteră din care 
se prăbuşeau apele Fluviului, patru dintre ei socotiseră că vor pieri de 
foame dacă vor merge mai departe. Rohrig continuase alături de 
Agatha Croomes şi Winglat, membru al unui trib amerindian care, în 
Epoca de Piatră, trecuse din Siberia în Alaska. Rohrig ar fi dorit să se 
întoarcă, dar nu avea de gând să recunoască faţă de sine însuşi că o 
femeie de culoare cam ţăcănită şi un sălbatic din paleolitic puteau 
dovedi mai mult curaj decât el 

În plus, predicile Agathei aproape îl convinseseră că viziunea nu 
fusese o simplă nălucire. Poate că Atotputernicul Dumnezeu şi bunul 
nostru Isus pe el îl aşteptau. Nu făcea să le dea planurile peste cap. 

După ce se târâseră de-a lungul brânei, ajungând la peşteră, 
pierzându-l pe drum pe Winglat, care alunecase şi se prăbuşise în 
Fluviu, Rohrig îşi spusese că era la fel de ţicnit ca Agatha. Cu toate 
astea, merse mai departe. 

Mai apoi, ajunşi într-un loc de unde brâna cobora dispărând în ceața 
ce acoperea marea dinspre care răzbătea murmurul slab al valurilor, 
se simţiră foarte slăbiţi de foame. Acum nici nu se mai puteau 
întoarce. Dacă nu reuşeau să găsească hrană în acea zi, aveau să 
moară. Agatha spusese totuşi că vor găsi curând tot ce le va pofti 
inima. Ştia că aşa se va întâmpla fiindcă avusese o viziune în timp ce 
dormiseră pe brâna din interiorul peşterii. I se arătase un loc unde era 
belşug de carne şi legume. 

Rohrig o văzuse cum se îndepărta târâş. După o vreme, pornise în 


urma ei. Îşi abandonase potirul, deoarece era prea slăbit să-l mai 
târâie cu sine. Dacă avea să supravieţuiască se putea întoarce oricând 
după el. Pusese statueta înăuntru şi, câteva secunde, simţise îndemnul 
de a o lua înapoi de acolo. „La naiba cu ea”, hotărâse el în cele din 
urmă şi începuse coborâşul. 

Nu reuşise. Slăbiciunea îl doborâse; picioarele şi braţele refuzaseră 
să-i mai dea ascultare. 

Căzuse răpus de sete, care se dovedise mai tare decât foamea. Era o 
ironie că Fluviul curgea năvalnic în preajmă, iar el nu putea bea 
fiindcă n-avea frânghie cu care să coboare potirul pentru a lua din 
nepreţuitul lichid. Valurile se izbeau cu vuiet de stâncile aflate la 
poalele muntelui, însă el nu putea coborî până acolo. 

— N-o să capăt niciodată răspunsuri la întrebări, bolborosi. Poate 
că-i mai bine aşa. Oricum nu cred că mi-ar fi plăcut cum sună. 

lar acum, Rohrig dormea agitat într-o colibă din apropierea 
Fluviului care traversa zona ecuatorială a planetei. În aceleaşi clipe, 
fiind de cart la bordul goeletei, Frigate surâdea. Îşi aducea aminte de 
chinurile lui Rohrig de pe vremea când îşi susţinea teza de licenţă. 

Pesemne că evenimentul fusese redeşteptat simultan în mintea lor 
datorită telepatiei. Sau să numim totul simplă coincidenţă. 

Aşadar, cobea se aşeză exact în calea peştelui mort adus de apă. 
Cadavrul pătrunse în gura larg deschisă. Plutind la un centimetru 
depărtare, scrisoarea, cu ambalaj cu tot dispăru dimpreună cu 
mortăciunea, alunecând pe gâtlej şi poposind în pântecele creaturii. 

Stomacul putea mistui lesne gunoaie, excremente şi carne putrezită. 
Fibrele de celuloză ale carcasei din bambus erau însă prea rezistente 
pentru a fi transformate în ceva nutritiv. După ce se zbătu în chinuri 
multă vreme, cobea îşi dădu duhul încercând să elimine containerul. 

Uneori, o scrisoare poate ucide. Dacă ea dă greş, plicul o poate 
înlocui cu succes. 


42 


Ovaţiile erau aproape unanime. Lumea se îmbulzea în jurul lui Jill, 
îmbrăţişând-o şi sărutând-o, dar în situaţia de faţă nu se sinchisea. Mai 
toate dovezile de afecţiune îşi aveau originea în băutură, era 
conştientă de asta, însă până şi ea simţea o căldură lăuntrică şi 
ameţitoare. Dacă n-ar fi fost mulţumiţi, beţia lor ar fi dat naştere unei 
ostilităţi neascunse. Se părea că nu era privită cu ochi răi, aşa cum îşi 
închipuise. Până şi David Schwartz, pe care-l auzise întâmplător 
numind-o „Chip de Gheaţă”, o bătuse amical pe umăr şi o felicitase. 

Anna Obrenova stătea lângă Barry Thorn, deşi nu-şi prea vorbiseră 
cât fusese seara de lungă. Obrenova zâmbea, ca şi cum i-ar fi părut 
bine că Jill fusese aleasă în dauna ei. Pesemne că nu-i păsa. Deşi 


conştientă că se putea înşela, Jill prefera să creadă că micuța blondă 
fierbea de ură. Era însă posibil ca Anna să dea dovadă de o atitudine 
raţională în ceea ce-o privea pe rivala ei. La urma urmei, prinsese 
trenul în ultima clipă, iar Jill îşi sacrificase mii de ore la construirea 
navei şi la instruirea echipajului. 

Firebrass ceruse cu glas bubuitor să se facă linişte. Rumoarea 
discuţiilor şi cântecele încetaseră. Apoi spusese că va anunţa lista 
ofiţerilor şi zâmbise către ea. Jill simţise un gol în stomac. Zâmbetul 
ascundea o răutate, era gata să bage mâna în foc. Avea de gând să i-o 
plătească pentru toate replicile tăioase pe care i le dăduse. Remarce 
întemeiate, fiindcă ea nu voia să îngăduie nimănui s-o domine doar 
pentru că era femeie. Însă lui îi stătea în putere să se răzbune. 

Cu toate acestea, făcuse cel mai nimerit lucru şi părea chiar fericit 
că hotărâse aşa. 

Numai un zâmbet, Jill îşi croise drum prin mulţime, îşi azvârlise 
braţele pe după gâtul lui Firebrass şi izbucnise în lacrimi. El îşi 
scăpase adânc limba în gura ei, apoi o bătuse pe fund. De data asta nu 
respinsese o asemenea familiaritate nedorită. Firebrass nu profitase de 
tulburarea ei şi nici nu se arătase dominator. Cu alte cuvinte, ţinea la 
ea şi simţea o atracţie sexuală. Ori poate era doar puţin josnic. 

Încă surâzând, Anna îi întinsese mâna şi spusese: 

— Cele mai sincere felicitări, Jill. 

Ea îi luase mâna delicată şi glacială, simţise un imbold aproape 
copleşitor să i-o smulgă din încheietură, însă reuşise să-i răspundă. 

— Mulţumesc foarte mult, Anna. 

Thorn fluturase braţul în direcţia ei şi strigase ceva, probabil 
cuvinte de felicitare. Nu făcuse însă efortul de a se apropia. 

O clipă mai târziu ieşise din sala de bal împleticindu-se. Până să 
ajungă la colibă se dispreţui pentru că-şi dăduse în vileag puternica 
emoție. Niciodată nu plânsese în public, nici măcar la înmormântarea 
părinţilor ei. 

Când îşi aduse aminte de ei, lacrimile i se uscară pe obraz. Unde 
erau aceştia? Ce făceau? Ar fi fost interesant să-i revadă. Atâta tot: 
interesant. N-ar fi dorit să-i aibă în preajmă. N-ar mai fi fost tata şi 
mama, aşa cum îi ştia: încărunţiţi, cu chipuri stafidite, graşi, 
preocupaţi doar de nepoți. Ar fi la fel de tineri ca şi ea şi, în afara 
experienţelor trăite împreună, ar avea puţine în comun. S-ar plictisi 
unii pe alţii şi ar fi apăsător să mimeze că relaţia părinte copil exista 
în continuare. 

Pe de altă parte, Jill îşi considera mama drept un cifru, un accesoriu 
pasiv al tatei, care era un bărbat dominator, zgomotos şi violent. Nu 
ţinea prea mult la el, deşi suferise destul când murise. Dar asta pentru 
ceea ce ar fi putut să fie, nu pentru ceea ce fusese. 

Dacă se gândea mai bine, poate muriseră din nou. 


Ce importanţă mai avea? 
Nici una. Atunci cum explica al doilea val de lacrimi? 

— Prieteni, iată-ne în preajma unui eveniment. De data asta, epocal. 
Adevărata ridicare de la sol. Urale pentru Marele Graal, Turnul 
Ceţurilor, casa lui Moş Crăciun de la Polul Nord, Sfântul Nicolae care 
ne-a adus darul resuscitării, tinereţea veşnică, hrana, băutura şi 
tutunul pe gratis. S-au strâns aici cel puţin un milion de oameni. 
Tribunele s-au umplut, dealurile au ajuns înţesate de lume, unii sunt 
gata să cadă din copaci. Poliţia are mult de furcă pentru a menţine 
ordinea. Vremea e minunată, dar nu-i mereu la fel? Faceţi o hărmălaie 
pe cinste şi, cu tot sistemul de amplificare, nu cred că auziţi vreo 
vorbă de-a mea. Aşadar, oameni buni, duceţi-vă naibii! 

Aha! Unii aţi auzit-o pe asta. Glumeam şi eu, prieteni, încercând să 
vă rețin atenţia. Vreau să vă spun câteva cuvinte despre Parseval. Ştiu 
că aţi primit fluturaşi care descriu această navă colosală, dar 
majoritatea sunteţi analfabeți. N-o consideraţi greşeala voastră. 
Vorbiţi esperanto, dar n-aţi avut prilejul să deprindeţi scrierea. De 
aceea, daţi-mi voie! Aşteptaţi o clipă să-mi ud gâtlejul cu puţin 
trascău. Aa! A mers ca uuuns! Singurul necaz e că îmi tot potolesc 
setea încă din zori şi am cam început să văd dublu. Mă ia groaza când 
mă gândesc la ziua de mâine, dar ducă-se naibii! Tot ce-i bun pe 
lumea asta trebuie plătit, şi mă-ntreb cum o fi pe cealaltă. Uitaţi-vă la 
ea, oameni buni, deşi nu cred că mai e nevoie să v-o arăt. Nava 
Parseval. Botezată aşa de Firebrass după numele celui care a sugerat 
construirea ei, deşi ne-am gâlcevit o mulţime privind numele ce avea 
să fie pictat pe părţile ei laterale. Ofiţerul III Metzing a vrut să-i spună 
Graf Zeppelin III, pentru a aminti de omul care a inaugurat prima linie 
aeriană comercială şi s-a ocupat de dirijabile militare. Ofiţerul I 
Gulbirra considera că ar fi meritat numitele Adam şi Eva, pentru a 
aminti de specia umană, fiindcă ea ne reprezintă pe toţi. Tot ea a 
sugerat Regina Cerurilor şi Titania, Aici apare o doză de şovinism 
feminin. Titania amintea prea mult de Titanic şi cu toţii ştiţi ce s-a 
întâmplat cu nava aceea. Ba nu, habar n-aveţi. Am uitat că mulţi nici 
n-aţi auzit de ea. 

Unul dintre mecanici, pe moment îmi scapă numele lui, în orice caz, 
un fost membru al echipajului de pe nefericitul Shenandoah, voia s-o 
numim Norul Argintiu. Aşa se chema nava zburătoare dintr-o carte 
intitulată Tom Swift şi Marele Dirijabil. 

Un altul dorise Henri Giffard, ca pe franţuzul care a pilotat primul 
aparat autopropulsat de zbor mai uşor decât aerul. Păcat că amicul 
Henri n-a fost aici să vadă capodopera noastră, culmea artei în 


domeniul dirijabilelor şi cel mai bun şi măreț dintre aparatele de zbor. 
Mare păcat că nu-i de faţă întreaga specie umană pentru a asista la 
această provocare azvârlită zeilor, mănuşa zburătoare aruncată în 
obrazul forțelor din ceruri! 

lertaţi-mă o clipă, oameni buni. A sosit vremea ca următoarea 
libaţie în onoarea zeilor să fie deşertată pe gâtlejul meu uscat în loc sa 
o vărsăm în ţărână. Aah! Ce bună a fost! Goliţi cupele! Băutura e pe 
gratis, cu complimente din partea gazdei, națiunea statului Parolando. 

Cum vă spuneam, prieteni, stimatul nostru ex-preşedinte, Milton 
Firebrass, fost astronaut, a hotărât să dea colosului numele de 
Parseval. Întrucât el e primul cetăţean, marea sculă şi căpetenie, s-a 
făcut voia lui. 

Aşa... rămăsesem la... începusem să vă prezint date statistice. 
Căpitanul Firebrass a dorit să construiască cel mai mare dirijabil ce s-a 
văzut, şi a reuşit. El va rămâne cel dintâi, unicul, fiindcă altul nu se va 
mai face. Poate-ar fi trebuit să-l botezăm Ultimul e şi cel mai bun. 

În fine, Parseval are 820 de metri lungime. Atinge diametrul maxim 
de 328 de metri şi capacitatea de 6.360.000 de metri cubi de gaz. 

Învelişul e din duraluminiu şi conţine opt compartimente mari 
pentru gaz şi altele mai mici în carenajul botului şi cozii. Potrivii 
planurilor originale, trebuia să aibă treisprezece gondole suspendate la 
exterior, cea de pilotare şi douăsprezece de propulsare, fiecare dintre 
ele dotată cu două motoare. Plasarea lor la exterior era impusă de 
periculozitatea hidrogenului, gaz deosebit de inflamabil. Dar testele 
făcute cu materialele care urmau să fie folosite la compartimentele cu 
gaz, maţe de balaur-de-fluviu, au dovedit că scoteau pârţuri - bună 
glumă, prieteni! — De aceea, Firebrass a ordonat oamenilor de ştiinţă 
să găsească un material plastic rezistent, care să nu permită pierderi 
de gaz. 

Aşa au şi făcut — când Firebrass le cere oamenilor să sară în foc, 
putem asista chiar şi la un record şi... Ce?... Adjunctul meu, Randy, 
susţine că nu se pot stabili mai multe recorduri în acelaşi timp. Cui îi 
pasă? În sfârşit, pierderile de hidrogen sunt zero. Prin urmare, camera 
de comandă şi motoarele se află în interiorul navei, mai puţin cele din 
gondolele de la bot şi coadă. Şi, fiindcă veni vorba, hidrogenul are 
puritatea de 99,999% 

Pe lângă echipajul format din nouăzeci şi opt de bărbaţi şi două 
femei, Parseval va transporta două elicoptere, fiecare de treizeci şi 
două de locuri, şi un planor de două persoane. Nu vor exista paraşute. 
O sută de paraşute atârnă greu, de aceea s-a hotărât renunţarea la ele. 
Vedeţi, deci, câtă încredere avem în voi. Mai, multă decât meritaţi. 
Priviţi-o, prieteni! Nu arată nemaipomenit? Razele soarelui se răsfrâng 
pe ea de parcă ar fi însăşi lumina venită de la Domnul. Frumoasă, 
frumoasă şi minunată! 


Omenirea trăieşte o zi măreaţă. Dar iată şi orchestra care intonează 
Uvertura la Călărețul Singuratic. Ha-ha-ha! Am făcut o glumă, şi aş 
pierde prea mult timp să v-o explic. De fapt, e vorba de Uvertura de la 
Wilhelm Tell de Rossini, aşa cred. Aleasă de Firebrass pentru momentul 
decolării, fiindcă se dă în vânt după bucata asta plină de vioiciune. Ca 
să nu mai spun de alţii ale căror feţe le şi văd prin mulţime. 

Randy, mai dă-mi un pahar de ambrozie. Randy e maestru secund 
de ceremonii, scriitor de romane fantastice pe Pământ, iar acum 
inspector-şef al serviciului de control al calităţii la fabrica de alcool. 
Asta-i ca şi cum ai pune lupul paznic la stână. 

Oho! Grozavă marfă! lată şi nava Parseval, ieşind din hangar. Botul 
e fixat de singurul pilon mobil de legare din lumea asta. Decolarea va 
avea loc peste câteva minute. Văd mişcare în camera de comandă, 
care-i situată în partea frontală. 

Cel din mijloc, aşezat la pupitrul de comandă -— îi vedeţi capul, sunt 
convins — e pilotul-şef, Cyrano de Bergerac. La vremea lui, a scris şi el 
romane despre călătoria până la Lună şi Soare. Acum se află într-o 
maşină de zburat cum nici nu şi-a putut închipui, după cum nu s-a 
gândit că va face vreodată o asemenea călătorie. Extraordinar, să zbori 
spre Polul Nord al unei planete pe care nimeni de pe Pământ, oricâtă 
imaginaţie a avut, n-a fost în stare s-o inventeze. Omul va călători prin 
oceanul albastru şi nestăpânit cu cel mai mare dirijabil construit 
cândva. Îndreptându-se către fabulosul turn aflat în mijlocul mării reci 
şi înceţoşate. Un cavaler al aerului, un Galahad post-terestru, pornit în 
căutarea Marelui Graal! 

Cyrano conduce singur toate operaţiunile de decolare. Nava e 
complet automatizată; motoarele, direcţia şi profundoarele sunt 
controlate de la pupitrul de comandă cu ajutorul unor dispozitive 
electromecanice. Nu-i nevoie de oameni la direcţie, la profundoare, şi 
nici de semnale telegrafice transmise către mecanici, aşa cum se 
întâmpla la vechile dirijabile. Dacă ar putea rămâne treaz vreme de 
trei zile şi jumătate, acesta fiind timpul de zbor estimat, un singur om 
ar fi în stare să piloteze nava până la Polul Nord. Teoretic vorbind, ea 
poate zbura singură, fără a avea pe cineva la bord. 

Iar acolo, în dreapta lui Cyrano, e căpitanul, Milton Firebrass, Iată-l 
cum face semn cu mâna către omul care-i va succeda ca preşedinte, 
simpaticul Judah P. Benjamin, din Louisiana, regretat procuror 
general al fostelor, dar puţin jelitelor State Confederate ale Americii. 

Poftim? Ia-ţi labele de pe mine, amice! N-am vrut să jignesc pe nici 
un fost cetăţean al S.C.A. Luaţi-l pe beţivanul ăsta de-aici, domnilor 
poliţişti! 

Şi iată, ultimul din stânga e pilotul, Mitya Nikitin, ofiţer III. A 
promis că va rămâne treaz în cursul zborului şi nu va dosi băutură pe 
după compartimentele cu gaz, ha-ha! 


În dreapta lui Nikitin e secundul, Jill Gulbirra. Ne-ai dat ceva bătaie 
de cap unora, “şoară Gulbirra, dar îţi admirăm... 

Se aude iarăşi sunetul trompetelor. Ce vuiet! Uite-l pe căpitanul 
Firebrass, fluturând din mână. Pe curând, mon capitaine, bon voyage! 
Să ne ţii la curent prin radio. Se desprind cablurile de la coada navei, 
care e puţin instabilă, dar se aşază. Am asistat acum două ore la 
procedura de compensare. Nava e atât de ech... echi-echilibrată, încât 
un om aflat sub masa aceea uriaşă ar putea s-o ridice doar cu o mână. 

Acum se decuplează botul de la pilonul de fixare. Iată, se renunţă la 
o parte din apa de balast. Îmi pare rău de voi, prieteni. V-am spus să 
staţi mai departe, dar asta nu înseamnă că unora le-ar trebui un duş. 
Uitaţi, se ridică o idee. Vântul o poartă înapoi, spre sud, dar palele 
elicelor s-au înclinat deja la unghiul necesar pentru a propulsa nava 
spre înalt şi spre nord. 

Gata, pleacă! Mai mare decât un munte, mai uşoară decât o pană! 
Înainte, spre Polul Nord şi turnul întunecat! 

Dumnezeule, m-a apucat plânsul! Trebuie să fi dat pe gât prea mult 
din băutura care bine dispune. 

Sus de tot, deasupra lumii, nava sclipea străbătând ochiul albastru, 
al cerului. 

Zburând la o altitudine de 6,1 kilometri, echipajul de pe Parseval 
avea o privelişte panoramică a Lumii Fluviului. Jill, stând lângă 
parbrizul din partea frontală, văzu văile paralele şerpuind spre nord 
sau sud chiar dedesubt, dar descriind o curbă largă spre est la vreo 20 
de kilometri în faţă. Apoi liniile erau trasate cale de 100 de kilometri 
la fel ca pumnalele malaieziene, lame unduitoare alăturate, după care 
coteau către nord-est. 

Din când în când, dinspre Fluviu se reflecta câte-o rază de Soare. De 
la înălţimea de croazieră, milioanele de oameni aflaţi pe maluri sau pe 
apă rămâneau invizibili şi până şi cele mai mari vase semănau cu 
spinarea vreunui peşte-balaur ieşit pentru o clipă la suprafaţă. Lumea 
Fluviului arăta ca înaintea Zilei Resuscitării. 

Un fotograf aflat în cupola din bot lua primele imagini aeriene ale 
planetei. Aveau să fie şi ultimele. Fotografiile urmau să fie comparate 
cu traseul Fluviului, aşa cum fusese anunţat prin radio de către 
vaporul Mark Twain. Cu toate acestea, în harta alcătuită de cartograful 
navei vor apărea multe pete albe. Vaporul cu zbaturi voiajase în 
câteva rânduri departe, spre sud, către marginea regiunilor polare de 
acolo. Prin urmare, cartograful putea doar să compare imaginile 
obţinute de el cu acelea transmise de navele de suprafaţă din emisfera 
nordică. 


El avea însă posibilitatea de a roti aparatul de fotografiat, acoperind 
astfel zone pe care Mark Twain le va străbate mai târziu. 

Se efectuau, de asemenea, măsurători ale pereţilor muntoşi. Până 
acum, vârful cel mai înalt fusese apreciat la 4.564 de metri. 
Majoritatea piscurilor nu depăşeau 3.048 de metri. Alteori, pereţii 
stâncoşi coborau până la 1.524 de metri. 

Înainte de a ajunge în Parolando, Jill crezuse, la fel ca şi toţi 
cunoscuţii ei, că munţii aveau înălţimi cuprinse între 4.564 şi 6.096 
de metri. Acestea erau aprecieri vizuale, desigur, şi din câte ştia ea, 
nimeni nu încercase vreodată să efectueze măsurători ştiinţifice. 
Aflase adevărata înălțime a munţilor abia când sosise în Parolando, 
unde se construiseră dispozitive existente la sfârşitul secolului al XX- 
lea. 

Pesemne că relativa proximitate a munţilor îi făcuse pe oameni să se 
înşele. De la altitudinea de 350 de metri în sus, pereţii porneau atât de 
drepţi, abrupți şi netezi, încât rămâneau inaccesibili. Adesea erau mai 
laţi la culme decât la poale, având o înclinaţie negativă care ar fi 
descurajat orice presupus căţărător, chiar dacă acesta ar fi avut 
pitoane. lar din câte ştia ea, asemenea lucruri nu se găseau decât în 
Parolando. 

Pe culme, lăţimea munţilor atingea, în medie, 403 metri. Stratul 
acela relativ subţire de piatră rămânea totuşi de netrecut în lipsa 
uneltelor de oţel şi a dinamitei. Era posibilă călătoria spre nord pe 
calea Fluviului până când acesta cotea pentru a porni din nou spre 
sud. Acolo, având utilaje de sfredelit şi explozivi, se putea fora un 
tunel prin peretele muntos. Dar cine putea şti ce alt şir impenetrabil 
de munţi se afla dincolo? 

În zona ecuatorială, Parseval zburase în condiţii meteorologice grele 
din cauza vânturilor de mică altitudine, preponderent nord-estice. 
Traversând zonele calme între 30 şi 35 de grade latitudine nordică, 
profitase de vânturile din spate ale latitudinilor temperate. În douăzeci 
şi patru de ore parcursese o distanţă aproape egală cu aceea dintre 
Mexico City şi capătul sudic al Golfului Hudson, din Canada. Spre 
sfârşitul celei de-a doua zile avea să înfrunte vânturi din faţă, în zona 
arctică. Nu se ştia cât de puternice erau acestea. Vânturile de aici 
rareori le egalau pe cele de pe Pământ, iar asta fiindcă nu existau 
diferenţe de presiune între masele de aer terestre şi cele marine. 

Se putea remarca o diferenţă în ceea ce privea altitudinea munţilor 
şi lăţimea văilor între zonele ecuatoriale şi cele temperate. Munţii erau 
în general mai înalţi, iar văile mai înguste în regiunea mai caldă. 

Îngustimea văilor şi înălţimea munţilor dădeau naştere unui 
microclimat comparabil cu acela al văioagelor din Scoţia. Ploaia cădea 
în general zilnic la ora trei după-amiază. Furtuna însoţită de averse de 
ploaie se dezlănţuia de obicei la ora trei noaptea în zona ecuatorială. 


Acesta nu era un fenomen natural la tropice, ori cel puţin aşa se 
considera. Oamenii de ştiinţă din Parolando bănuiau ca precipitaţiile 
atât de strict programate erau produse cu ajutorul unor dispozitive 
ascunse în munţi. Consumul lor energetic era enorm, de neînchipuit. 
Dar fiinţele care fuseseră în stare să modeleze aceasta planetă sub 
forma unei singure văi fluviale, care asigurau, printr-o conversie 
energie-materie, trei mese zilnic pentru o populaţie apreciată la 
treizeci şi şase de miliarde de suflete, puteau stăpâni şi vremea. 

Care era sursa acestei energii? Nimeni nu ştia, dar mai toate 
bănuielile cădeau pe miezul incandescent al planetei. 

Se făceau unele speculaţii potrivit cărora între crusta superficială şi 
straturile mai profunde exista un scut din metal. Lipsa activităţii 
vulcanice sau a cutremurelor venea în sprijinul acestei ipoteze. 

Cum nu erau mase uriaşe de gheţuri sau de apă care să dea naştere 
unor diferenţe de temperatură comparabile cu cele de pe Pământ, 
mişcarea curenților de aer putea fi cu totul alta. Deocamdată însă, 
situaţia amintea de Pământ. 

În speranţa că vântul va fi mai slab, Firebrass hotărî să coboare 
nava la 3.600 de metri. Coamele munţilor se găseau la doar 610 metri 
dedesubt, iar efectul curenților ascendenți şi descendenţi era puternic 
la acea oră din zi. Capacitatea de modificare a unghiului de atac al 
elicelor oferea însă posibilitatea de compensare a mişcării de ruliu. 
Viteza de croazieră crescu. 

Înainte de ora trei după-amiază, Firebrass ordonă ridicarea navei 
deasupra plafonului de nori de ploaie. Coborâră din nou la ora patru, 
iar Parseval zbura acum maiestuos pe deasupra văilor. Pe măsură ce 
soarele cobora spre asfinţit, vânturile orizontale şi verticale aveau să 
slăbească în intensitate, iar nava îşi putea continua drumul 
netulburată. 

La sosirea nopţii, hidrogenul din compartimente urma să se 
răcească, iar nava trebuia să-şi ridice şi mai mult partea frontală, 
pentru a atinge portanta dinamică necesară compensării pierderii de 
forţă ascensională. 

Camera de comandă era presurizată şi încălzită cu radiatoare 
electrice. Ocupanţii purtau însă haine groase. Firebrass şi Piscator 
fumau trabuc; majoritatea celorlalţi, ţigări. Ventilatoarele aspirau 
fumul, dar nu îndeajuns de repede pentru a îndepărta duhoarea pe 
care Jill o detesta cumplit. 

Detectoarele pentru emisii de hidrogen, plasate în apropierea 
compartimentelor cu gaz, i-ar fi avertizat pe piloţi privind orice 
scurgeri. Cu toate acestea, fumatul era permis doar în cinci locuri: pe 
puntea sau în gondola de comandă, în încăperea situată la mijlocul 
axei longitudinale a navei, în camera auxiliară de comandă din 
porțiunea inferioară a ampenajului fix şi în încăperile adiacente 


cabinelor de locuit aflate la prova şi pupa. 

Barry Thorn, ofiţer I în secţiunea posterioară a navei, raportă câteva 
măsurători magnetice. Potrivit acestora, Polul Nord al Lumii Fluviului 
coincidea cu Polul Nord magnetic. Forţa magnetică se vădea mult mai 
slabă decât cea a Pământului, fiind de fapt atât de neînsemnată, încât, 
fără instrumentele folosite la sfârşitul anilor şaptezeci, ea ar fi rămas 
nedetectată. 

— Asta înseamnă că sunt trei poli în acelaşi punct, constată 
Firebrass râzând. Polul Nord, cel magnetic şi turnul. Iar dacă am fi 
inventat banii şi cineva ar fi avut un pol, aveam patru în loc de trei. 

Recepţia radio era excelentă. Nava zbura la mare înălţime pe 
deasupra munţilor, iar Mark Twain transporta aparatul de emisie 
recepţie într-un balon pe care-l avea la remorcă. 

— Domnule, acum puteţi vorbi, anunţă Aukuso. 

Firebrass luă loc alături de samoan şi rosti: 

— Aici Firebrass. Sam, tocmai am primit veşti de la Greystock. E pe 
drum, îndreptându-se spre nord-est, gata să schimbe cursul în clipa 
când descoperă poziţia lui Rex. 

— Într-un fel, sper să nu-l găsească pe Spurcatul Ioan, spuse Sam. Aş 
vrea să-l ajung din urmă şi să am plăcerea de a-l trimite eu însumi la 
fundul Fluviului. Nu-i o atitudine deosebit de practică, dar mi-ar da o 
mare satisfacţie. Milt, nu-s un tip răzbunător, dar hiena aceea l-ar face 
până şi pe Sfântul Francis să-l azvârle din vârful unei stânci. 

— Minerva are la bord patru bombe de patruzeci şi şase de 
kilograme şi şase rachete cu focoase de nouă kilograme, explică 
Firebrass. Vasul s-ar scufunda şi cu numai două bombe, în cazul unor 
lovituri directe. 

— Chiar şi aşa, hoţul acela de viţă regală ar putea ajunge teafăr şi 
nevătămat la mal, spuse Clemens. Are norocul care-i ocroteşte pe 
ticăloşi. Şi-atunci cum l-aş mai găsi? Nu, vreau să-i văd cadavrul. Ori, 
dacă e prins viu, vreau să-i rup gâtul cu mâinile mele. 

De Bergerac i se adresă lui Jill în şoaptă: 

— Spune vorbe mari pentru un om care detestă violenţa. E lesne s-o 
faci atâta vreme cât duşmanul ţi-e la 60.000 de kilometri depărtare. 

Firebrass izbucni în râs şi zise: 

— Bine, dacă nu reuşeşti singur să-i frângi gâtul, cere-i ajutorul lui 
Joe. 

În difuzor se auzi glasul neomenesc de gros al lui Joe: 

— Ba nu, eu o ză-i zmulg brazele zi pişoarele. Dubă aceea, Zam poa' 
ză-i învârtă căpăzâna ca ză vadă pe unde-i zunt mădularele. N-o ză-i 
placă privelijtea. 

— Rupe-i şi-o ureche în numele meu, îl îndemnă Firebrass. Bătrânul 
Ioan era să mi-o zboare când a tras în mine. 

Jill presupuse că făcea referire la lupta de la bordul vaporului Nu se 


închiriază, când loan pusese stăpânire pe el. 

— Potrivit calculelor, adăugă Firebrass, Rex ar trebui să fie în zona 
pe care o vom survola peste vreo oră. Şi voi sunteţi în acelaşi sector, 
dar la circa 140 de kilometri vest. Sigur, există şi posibilitatea să ne 
înşelăm. S-ar putea ca Rex să navigheze cu viteză redusă; s-ar putea, 
de asemenea, să fie în reparaţii ori tras la mal pentru a oferi o 
permisie mai lungă echipajului. 

Conversaţia dură o oră. Clemens vorbi cu unii membri ai echipajului 
pe care-i cunoscuse pe vremea când încă era în Parolando. Jill băgă de 
seamă că nu ceru să discute şi cu de Bergerac. 

Când Sam se pregătea să întrerupă legătura, operatorul radar aportă 
că Rex Grandissimus apăruse pe ecran. 

Rămânând la altitudinea de 452 de metri, Parseval dădu roată 
vaporului. De la o asemenea înălțime, acesta arăta ca o jucărie, dar 
fotografiile, mărite imediat, confirmară că era vorba de nava Regelui 
Ioan. Era minunat. Jill gândi că era păcat să se distrugă o astfel de 
capodoperă, dar nu scoase o vorbă. Firebrass şi de Bergerac îl detestau 
profund pe cel care le răpise miraculosul vapor. 

Aukuso îi transmise poziţia lui Greystock, iar acesta spuse că 
Minerva urma să se apropie de Rex a doua zi. Fl verifică şi poziţia lui 
Mark Twain. 

— Aş vrea să zbor pe deasupra lui Mark Twain pentru ca Sam să ţină 
minte nava care va lovi în Rex, preciza Greystock. 

— Dacă ţii neapărat s-o faci, ocolul nu va fi prea mare, consideră 
Firebrass. Iar Sam se va simţi foarte onorat. 

După ce întrerupse legătura cu Clemens, Firebrass spuse: 

— Cred că Greystock va executa o misiune sinucigaşă. Rex posedă 
numeroase arme şi două avioane dotate cu rachete şi mitraliere. Totul 
depinde de capacitatea lui Greystock de a ataca prin surprindere. Nu-i 
dau şanse prea mari dacă Ioan detectează Minerva. Sigur, s-ar putea ca 
radarul să fie oprit. De ce-ar funcţiona tot timpul? Sonarul e suficient 
pentru navigația la vreme de zi. 

— Da, încuviinţă Piscator. Dar oamenii de pe Rex ne-au văzut Deşi 
n-au cum să ştie cui aparţine dirijabilul, s-or fi gândit la noi şi, fiind 
bănuitori, vor folosi radarul. 

— Şi eu cred la fel, întări Jill. E la mintea oricui că doar Parolando 
putea construi un dirijabil. 

— Bine, vom vedea. Tot ce se poate. Când Minerva ajunge în 
apropierea lui Rex noi ne vom afla dincolo de munţi. Nu cred c-o să-i 
recepționăm prea bine. Va trebui să aşteptăm până sosim deasupra 
zonei. 


Firebrass rămase pe gânduri, parcă neştiind dacă se va întoarce 
vreodată. 

Pentru cei de la sol, soarele coborâse dincolo de orizont, dar la 
altitudinea la care zbura dirijabilul cerul rămase luminos încă multă 
vreme. Într-un târziu, noaptea veni laolaltă cu norii de stele şi fâşiile 
de gaz. Jill discută câteva minute cu Anna Obrenova, apoi plecă spre 
cabina proprie. Micuța rusoaică părea destul de prietenoasă, însă ceva 
din purtarea ei arăta că nu se simţea în largul ei. Chiar să-i poarte pică 
pentru că nu primise funcţia de secund? 

Înainte de a se retrage, Jill făcu o plimbare pe culoarul 
semipresurizat care ducea spre partea din spate a navei. Ajunsă acolo, 
bău cafea şi flecări cu câţiva ofiţeri. Era prezent şi Berry Thorn, dar şi 
el părea destul de agitat şi chiar mai reţinut decât de obicei. Pesemne 
era nefericit fiindcă Obrenova îl respinsese, gândi Jill. Dacă într- 
adevăr acesta fusese adevăratul motiv al certei lor. 

În acea clipă îşi aduse aminte că vorbiseră într-o limbă necunoscută 
ei. Poate că nu va mai găsi prilejul de a aduce vorba despre asta. Dar 
nici acum nu era momentul potrivit să-l ia la întrebări Dacă ar face-o, 
ar trebui să admită că trăsese cu urechea. 

Pe de altă parte, era tare curioasă. Într-o bună zi, când nu va trebui 
să se mai gândească la lucruri presante, îl va întreba. Putea pretinde 
că trecuse întâmplător pe acolo — lucru întru totul adevărat - şi 
surprinsese câteva cuvinte. La urma urmei, dacă tot nu înţelegea ce-şi 
spuseseră, însemna că nu trăsese cu urechea, nu? 

Intră în cabină, se târî până la pat şi adormi aproape instantaneu. La 
ora 4 o trezi ţiuitul sistemului intercom. Merse în camera de comandă 
pentru a-l schimba pe Metzing, ofiţerul III. El mai rămase o vreme, îi 
povesti despre experienţa lui de comandant pe LZ-1, apoi plecă. Jill nu 
avea mare lucru de făcut, fiindcă Piscator era un pilot competent şi 
condiţiile atmosferice se arătau normale. De fapt, japonezul lăsase 
comenzile pe pilot automat, supraveghind însă cu atenţie indicatoarele 
de pe pupitrul de comandă. 

Avea alături alţi doi oameni: operatorii radio şi radar. 

— În jurul orei 23 ar trebui să apară munţii, spuse ea. 

Piscator se întrebă cu voce tare dacă munţii erau chiar atât de înalţi 
precum spusese Joe Miller. Titantropul bănuia că se înălțau cam la 
6.096 metri. Joe nu se pricepea să aprecieze distanţele ori, mai 
curând, nu ştia să le exprime în metri sau în unităţi de măsură 
englezeşti. 

— O să ştim sigur când ajungem acolo, conchise Jill. 

— Oare misterioşii ocupanţi ai turnului ne vor îngădui să ne 
întoarcem ori să pătrundem înăuntru? 

Această întrebare avea acelaşi răspuns ca şi precedenta. Jill nu 
comentă. 


— Poate ne lasă, totuşi, să-i vedem, continuă Piscator. 

Jill îşi aprinse o ţigaretă. Acum se mai calmase, dar ştia că în 
apropierea munţilor va fi cel puţin înspăimântată. Vor pătrunde într- 
un tărâm interzis, sacru, primejdios. 

Zâmbind şi având o sclipire în ochii negri, Piscator spuse: 

— Ai luat vreodată în calcul posibilitatea ca unii dintre Ei să se afle 
chiar pe nava noastră? 

Aproape înecându-se când trase fum în piept, Jill începu să tuşească 
şi, după ce-şi potoli accesul, întrebă cu voce gâtuită: 

— Ce dracu' vrei să insinuezi? 

— Ar putea avea agenţi printre noi. 

— Ce te face să crezi asta? 

— Aşa mi-a venit, recunoscu el. La o adică, n-ar fi logic să-ţi 
închipui că Ei ne supraveghează? 

— Cred că ştii mai multe decât eşti dispus să recunoşti. De unde 
ideea asta? Ia fă bine şi spune-mi. 

— Simple speculaţii. 

— Dacă astea-s simple gânduri, cum zici, pe cine bănuieşti c-ar fi 
omul Lor? 

— Chiar dacă am unele bănuieli, n-ar fi cuviincios să mi le exprim 
cu voce tare. Doar nu vrei să arăt cu degetul pe cineva care poate că e 
nevinovat, nu? 

— Doar nu mă suspectezi pe mine? 

— Crezi c-aş fi chiar atât de naiv să-ţi destăinui asta dacă ar fi 
adevărat? Nu, gândeam cu voce tare. Regretabil obicei, de care ar 
trebui să mă dezbăr. 

— Nu-mi aduc aminte să te fi auzit spunând asta şi-n alte ocazii. 

Nu insistă mai mult, fiindcă Piscator dăduse clar de înţeles că nu 
vroia să mai adauge ceva la cele spuse. În restul cartului, Jill încercă 
să descopere ce anume observase Piscator ca să tragă o asemenea 
concluzie. Curând simţi că i se învârte mintea de atâtea gânduri şi 
merse la culcare simțindu-se frustrată. Pesemne că voise doar s-o tragă 
pe sfoară. 

În cursul după-amiezii, cu două minute înainte de ora anticipată de 
ea, zăriră culmile munţilor de la pol. Arătau ca nişte nori, însă radarul 
le oferi confirmarea. Erau munţi sau, mai curând, un singur perete 
înalt, împresurând marea. Firebrass, care citi înălţimea apărută pe 
ecran, gemu: 

— Au 9.753 de metrii Mai înalţi decât Everestul! 

Existau motive întemeiate ca el să se frământe, iar unii să pară 
îngrijoraţi. Nava nu putea urca peste 9.144 de metri şi Firebrass va 
ezita când va trebui să dea o asemenea comandă. Teoretic vorbind, 
atât permitea presiunea din compartimente. Depăşind această 
altitudine, supapele automate din partea superioară a 


compartimentelor se deschideau, eliberând gazul. În caz contrar, ele 
explodau, întrucât atingeau limita de expansiune maximă. 

Firebrass n-ar fi vrut să se ridice până la limita de dilatare. Un strat 
de aer cald, întâlnit pe neaşteptate, putea produce dilatarea 
suplimentară a hidrogenului, făcând astfel nava mai portantă decât 
prevedeau măsurile de siguranţă. În aceste condiţii, Parseval s-ar fi 
ridicat cu repeziciune. Pilotul ar fi trebuit să reacționeze imediat, 
îndreptând partea frontală a navei în jos, modificând şi unghiul de 
atac al elicelor pentru o propulsie spre o altitudine mai mică. Dacă 
această manevră dădea greş, în condiţii de presiune atmosferică mai 
redusă, gazul se putea dilata, exercitând presiuni capabile să rupă 
pereţii compartimentelor. 

Chiar dacă nava ar ieşi, cu bine din această situaţie, pierderea de 
gaz provocată de deschiderea supapelor ar duce la îngreunarea sa. 
Singura soluţie de a o uşura ar fi aruncarea balastului. Iar în cazul în 
care s-ar da drumul la prea mult balast, Parseval ar deveni instabilă. 

— Dacă e la fel de jur-împrejur, am încurcat-o, conchise Firebrass. 
Dar Joe zicea... 

Rămase câteva momente pe gânduri, privind fix la masivul muntos 
care creştea încet şi ameninţător. Sub ei, Valea se unduia ca un şarpe, 
învăluită permanent în ceaţă din cauza frigului specific zonei. Lăsaseră 
de mult în urmă ultima pereche de pietre-potir. Radarul şi aparatura 
cu raze infraroşii indicau însă prezenţa unei vegetaţii bogate, care 
acoperea dealurile. Încă un mister. Cum puteau creşte copaci în 
ceţurile îngheţate? 

— Cyrano, coborâm la 3.050 de metri, ordonă Firebrass. Vreau să 
văd mai de aproape izvoarele. 

Prin asta înţelegea o imagine radar. Nimeni nu putea vedea ceva 
prin norii deşi, în permanentă rostogolire, care acopereau gura 
tunelului de la poalele muntelui. Radarul evidenţie o spărtură de 
dimensiuni colosale prin care trecea Fluviul, o deschizătură de 4,9 
kilometri lăţime. Punctul cel mai înalt al arcadei era la 3,5 kilometri. 

Impresionantul torent de apă curgea drept cale de 3 kilometri, apoi 
se prăbuşea peste marginea unei stânci, căzând 915 metri. 

— Joe a cam exagerat spunând că şi Luna ar putea pluti pe Fluviu 
după ce acesta iese din tunel, remarcă Firebrass, dar imaginea asta tot 
îţi taie răsuflarea. 

— Da, îl aprobă Cyrano, e într-adevăr măreaţă. Dar curenţii de aer 
sunt cam puternici. 

Firebrass îi ordonă să înalte nava, urmând un traseu paralel cu 
muntele, la o depărtare de 12 kilometri. Cyrano trebuia să stăpânească 
dirijabilul şi să orienteze elicele pentru a împiedica deriva spre sud, 
astfel că se strecurară de-a lungul peretelui stâncos. 

În acest timp, operatorul radio încerca să intre în legătură cu Mark 


Twain. 

— Nu te da bătut, îl îndemnă Firebrass. Cred că Sam vrea să ştie 
cum ne descurcăm. lar eu vreau să aflu ce a reuşit să facă Minerva. 
Apoi se adresă celorlalţi: Caut trecătoarea printre munţi. Trebuie să 
existe. Joe a spus că soarele a sclipit brusc printr-o gaură sau ceva 
asemănător. Nu vedea deschizătura, dar cum soarele nu depăşeşte 
niciodată jumătatea orizontului, era de presupus că din marea 
interioară nu putea fi zărit decât dacă ar fi existat o deschidere care 
pornea de la nivelul solului. 

Jill se întrebă ce rost avea trecătoarea dacă obstacolul acela se voia 
impenetrabil. 

La ora 15:05, radarul descoperi o breşă în peretele vertical. Acum 
nava zbura pe deasupra munţilor de exterior. Aceştia nu constituiau 
lanţul ce înconjura marea, ci erau piscuri izolate, unele dintre ele 
atingând 3.040 de metri. Apoi, când se apropiară mai mult de 
deschizătură, văzură că între munţii mai mărunți şi peretele vertical se 
întindea o vale imensă. 

— Un adevărat Grand Canyon, aşa cum mi l-ai descris, constată 
Cyrano. Un hău incredibil. Nimeni n-ar putea coborî pereţii decât dacă 
ar avea o frânghie de cel puţin 600 de metri. Şi nici n-ar putea 
escalada celălalt perete. Are aceeaşi altitudine, iar suprafaţa lui e la fel 
de netedă ca fundul amantei mele. 

Dincolo de munţii mărunți se ridica zidul care încorseta Fluviul. Cel 
care ar fi vrut să treacă de culmea cea mai apropiată, ieşind din vale, 
ar fi trebuit să traverseze o zonă denivelată şi abruptă de aproape 81 
de kilometri. 

— Ginnungagap, murmură Jill. 

— Poftim? întrebă Firebrass. 

— Din mitologia norvegiană. Genunea primordială din care s-a 
născut Ymir, prima fiinţă vie, strămoşul cumplitei rase de giganţi. 

Firebrass pufni şi comentă: 

— Mai rămâne să-mi spui că marea e populată de monştri. Părea 
destul de calm, însă ea avu impresia că asta era doar de faţadă. Poate 
că făcea eforturi supraomeneşti să se controleze, dar sigur trăia 
aceeaşi încordare ca şi ceilalţi. Oare gândea, la fel ca şi ea, că la 
comandă ar fi trebuit să se afle un pilot mult mai experimentat? 
Pesemne că reflexele şi gândirea franţuzului erau mai iuți decât ale 
celorlalţi. În cursul pregătirii, susținuseră numeroase teste de 
rezolvare a unor situaţii de pericol. Numai că el nu avea mii de ore de 
zbor în condiţii terestre, unde schimbările apăreau foarte brusc. Până 
acum, voiajul se desfăşurase fără evenimente. Dar situaţia de la pol nu 
era cunoscută şi în timpul traversării munţilor poate că ar fi intervenit 
forțe neaşteptate. Nu poate. Sigur avea să se întâmple astfel. 

Aici, la capătul lumii, razele soarelui nu aveau atâta putere, şi de 


aceea frigul era stăpân. Fluviul se vărsa în marea polară de cealaltă 
parte a lanţului muntos circular, unde ceda căldura acumulată de-a 
lungul miilor de kilometri de meandre prin regiunea arctică. Contactul 
dintre aerul rece şi apele calde dădea naştere ceţurilor despre care 
povestise Joe Miller. Având o presiune mai mare în interiorul şirului 
de munţi, aerul tindea să circule spre exterior. Joe descrisese urletul 
vântului la ieşirea din trecători. 

Jill dorea să-i ia locul lui Cyrano la postul de pilotare şi era cuprinsă 
de disperare că nu-i putea sugera asta lui Firebrass. Ea, Anna sau 
Barry Thorn erau singurele persoane cu experiență mai bogată. Cinstit 
vorbind, cei doi erau la fel de buni ca şi ea. Numai că Jill ţinea cu tot 
dinadinsul să piloteze acum. Doar aşa s-ar fi simţit în largul ei, atât cât 
se putea în condiţiile acelea. 

Poate că Firebrass n-ar fi agreat părerea ei. Aşa stând lucrurile, Jill 
socoti că era mai bine să nu-şi exprime părerea, nedorind să rişte un 
refuz. Oricum exista un cod nescris, altfel spus, nerostit, care nu 
permitea aşa ceva. La urma urmei, era cartul lui Cyrano. Ordinul de a 
ceda locul altcuiva mai experimentat l-ar fi jignit. Ar fi fost un semn 
de neîncredere, făcându-l să-şi piardă din „bărbăţie”. 

Ridicol. De-a dreptul ridicol. Erau în joc întreaga misiune şi o sută 
de vieţi. 

Cu toate acestea, chiar dacă ar fi considerat că e nevoie de 
priceperea ei, oricum n-ar fi scos o vorbă. La fel ca ceilalţi, trebuia să 
respecte codul. N-avea importanţă că el putea anula şansele de 
supravieţuire. N-ar fi dorit să-l umilească pe Cyrano. Iar sugestia de a-i 
lua locul la pupitru ar umili-o şi pe ea. 

Ajunseseră chiar în dreptul deschizăturii. Nu avea forma unui V, aşa 
cum crezuseră. Era un cerc perfect, tăiat în peretele muntelui, o gaură 
de 3 kilometri diametru, situată la 1.000 de metri înălțime. Prin ea 
ieşeau grăbiţi nori împinşi de vântul care, dacă l-ar fi auzit, sigur 
„urla”. Cyrano se văzu silit să îndrepte dirijabilul exact spre centrul 
găurii pentru a-l împiedica să fie împins spre sud. Cu toate că 
motoarele funcționau la puterea maximă, Parseval nu înainta decât cu 
16 kilometri pe oră. 

— Ce vânt! exclamă Firebrass. 

Devenise nesigur. Aerul care ţâşnea dinspre coamele munţilor se 
adăuga celui care ieşea prin gaură. Iar pilotul trebuia să se bizuie pe 
radar pentru a dirija aparatul astfel încât să nu lovească pereţii. 

— Dacă munţii sunt la fel de subţiri ca şi cei aflaţi de-a lungul 
Fluviului, atunci vom trece prin gaură cât ai zice „hop”. Şi totuşi... Îşi 
muşcă trabucul, apoi mormăi printre dinţii încleştaţi: Să trecem 
printre porţile iadului! 

Peter Frigate era fascinat de convergenţa drumurilor în câmpul de 
probabilităţi. 

În ce-l privea, şansa pură transformase o situaţie in potentio în essem. 

Tatăl lui se născuse şi crescuse în Terre Haute, Indiana; mama, în 
Galena, Texas. Slabe şanse ca ei să se întâlnească pentru a-l procrea pe 
Peter Jairus Frigate, corect? Mai ales în 1918, când oamenilor nu prea 
le stătea în obicei să călătorească. Dar bunicul lui, William Frigate, 
atrăgător, bogat, cartofor, afemeiat şi mare băutor, fusese silit să facă 
o călătorie de afaceri până la Kansas City, Missouri. Socotise că James, 
fiul lui cel mare, ar trebui să înveţe chichiţele diverselor lui afaceri din 
Vestul Mijlociu. De aceea l-a luat cu sine pe tânărul de douăzeci şi unu 
de ani. În loc să plece cu noul automobil Packard, au preferat trenul. 

Mama lui Peter se găsea în Kansas City, la rudele ei de origine 
germană, fiindcă urma cursurile unei şcoli comerciale. Ţărănoiul din 
Indiana şi fata din Kansas nu auziseră unul de celălalt. Îi unea doar 
faptul că erau fiinţe umane şi trăiau în Vestul Mijlociu, un ţinut mai 
întins decât multe state europene. 

Şi astfel, într-o după-amiază caniculară, viitoarea lui mamă a plecat 
la o patiserie să mănânce un sandviş şi o îngheţată. Pe James îl 
plictisise discuţia de afaceri dintre tatăl său şi un producător de maşini 
agricole. La ora prânzului, cei doi vârstnici s-au îndreptat spre un 
restaurant. Nedorind s-o înceapă atât de devreme cu băutura, James a 
intrat în patiserie. L-au întâmpinat plăcutele arome de îngheţată de 
vanilie, de ciocolată, foşnetul a două ventilatoare mari atârnând din 
tavan, tejgheaua lungă din marmură, revistele aflate pe stelaje şi trei 
fete drăguţe care stăteau pe scaune din plasă de sârmă în jurul unei 
măsuţe cu tăblia din marmură. Le-a aruncat o ocheadă, aşa cum ar 
face orice bărbat, fie el tânăr sau bătrân. S-a aşezat şi a comandat o 
băutură răcoritoare cu ciocolată şi un sandviş cu şuncă, apoi s-a 
hotărât să arunce o privire pe reviste. A frunzărit câteva, apoi a răsfoit 
ediţia ieftină a unui roman fantastic despre călătoria în timp. Nu-l 
prea interesau asemenea chestii. Încercase să citească H.G. Wells, 
Jules Verne, H. Rider Haggard şi Frank Reade Jr., însă ţărănoiul din el 
respingea lucruri atât de neverosimile. 

Întorcându-se, tocmai când a trecut prin dreptul mesei unde stăteau 
cele trei fete surâzătoare, a trebuit să facă un salt în lateral ca să nu fie 
stropit cu Coke. Făcând gesturi largi în timp ce povestea ceva, una 
dintre fete îşi răsturnase paharul. Dacă n-ar fi fost atât de agil, şi-ar fi 
udat cracul pantalonului. Scăpase doar cu o pată pe pantofi. 

Fata şi-a cerut scuze. James i-a spus că n-avea motive de îngrijorare. 
S-a prezentat şi a întrebat dacă putea să stea la masa lor. Fetele erau 
dornice să discute cu un tânăr atrăgător din îndepărtata Indiana. 
Acesta a fost doar începutul. Înainte ca fetele să plece la şcoala aflată 
în apropiere, el şi-a fixat o întâlnire cu „Teddy” Griffiths. În acel trio, 


ea era cea mai tăcută şi nu tocmai cea mai frumoasă, însă fata cu 
trăsături teutonice, păr drept şi negru ca de indian şi ochi căprui- 
închis avea ceva care-l atrăgea. 

Afinitate electivă, aşa o numea Peter Frigate, nesfiindu-se să 
împrumute exprimarea lui Goethe. 

Nu puteai face curte unei fete chiar atât de uşor şi neîngrădit ca pe 
vremea tinereţii lui Peter. James a trebuit să facă o călătorie lungă cu 
tramvaiul până la locuinţa Kaizerilor din Locust Street, pentru a fi 
prezentat unchiului şi mătuşii. Apoi au stat pe verandă împreună cu 
bătrânii şi au mâncat îngheţată şi prăjiturele făcute în casă. Pe la ora 
8, el şi Teddy au făcut câţiva paşi prin cartier, vorbind despre una şi 
alta. La întoarcere, a trebuit să le mulţumească rubedeniilor pentru 
primire şi să-şi ia rămas-bun de la Teddy fără s-o sărute. Şi-au scris 
unul altuia şi, două luni mai târziu, James a venit din nou, de astă 
dată cu unul dintre automobilele tatălui său. Acum au reuşit să se 
giugiulească puţin, profitând de întunericul dintr-un cinematograf 
local, unde au avut locuri în ultimul rând. 

Cu prilejul celei de-a treia călătorii s-a căsătorit cu Teddy. Imediat 
după nuntă au plecat cu trenul la Terre Haute. James a ţinut să-i 
spună fiului său că ar fi trebuit să-l boteze Pullman. 

— Ai fost conceput în tren, Pete, şi mă gândisem c-ar fi bine ca 
numele tău să comemoreze acel eveniment, dar maică-ta n-a vrut cu 
nici un chip. 

Peter nu ştia dacă era cazul să dea crezare spuselor tatălui său. 
Glumea aproape tot timpul. Pe de altă parte, nu putea concepe o 
ceartă între părinţi. James era scund, dar semăna cu un cocoşel de 
luptă care domnea în ograda lui, un soi de Napoleon casnic. 

Aşa se înlănţuiseră evenimentele care marcaseră trecerea lui Peter 
Jairus Frigate de la posibilitate la realitate. Dacă bătrânul William n-ar 
fi hotărât să-şi ia fiul la Kansas City, dacă James n-ar fi preferat 
băutura răcoritoare berii, dacă fata n-ar fi răsturnat din întâmplare 
paharul cu Coke, Peter Jairus Frigate n-ar fi existat. Sau poate că da, 
dar nu individul care purta acum acest nume. Iar dacă tatăl său ar fi 
ejaculat în somn cu o seară înainte ori ar fi folosit prezervativ în 
noaptea nunţii, el, Peter, nu s-ar mai fi născut. Ori, dacă împerecherea 
n-ar fi avut loc, fiind amânată dintr-un motiv sau altul, ovulul s-ar fi 
pierdut. 

Ce calităţi a avut în plus acel spermatozoid, unul între alţii 
300.000.000, de-a reuşit să-i învingă pe toţi ceilalţi în cursa până la 
ovul? 

Cel mai bun înotător învinge. Şi aşa se întâmplase. Dar fusese o 
victorie la limită şi, când se gândea la asta, Peter avea o senzaţie de 
disconfort. 

Apoi mai era, in potentio, mulţimea neînmulţită de fraţi şi surori. 


Muriseră, pierzându-se pe drum, ori sosind prea târziu. Imaginaţia şi 
talentul literar îşi aveau sorgintea în spermă? Ori în ovul? Ori erau 
rezultatul fuziunii dintre ele, a combinației genelor, posibilă doar între 
un anume spermatozoid şi un anume ovul? Imaginaţia celorlalţi fraţi 
ai săi fusese pasivă, nicidecum creatoare; la fel şi sora sa - îi plăceau 
literatura fantastică şi science fiction, însă nu avea aplecare spre 
creaţie. Ce anume dăduse naştere atâtor deosebiri? 

Mediul familial nu poate veni ca o explicaţie. Fraţii săi suferiseră 
aceleaşi influenţe ca şi el. Tata le cumpărase o bibliotecă întreagă de 
cărţi legate în imitație de piele de culoare roşie — cum naiba se chema 
colecţia de literatură pentru toţi? Pe vremea copilăriei lui era foarte 
cunoscută. Ceilalţi nu fuseseră fascinaţi de povestirile din cărţi. Nu se 
îndrăgostiseră de Sherlock Holmes şi de Irene Adler, personaje din 
Scandal în Boemia, nici nu simțeau milă faţă de monstrul din 
Frankenstein şi nici nu luptau sub zidurile Troiei alături de Ahile, nu 
sufereau o dată cu Odiseu în peregrinările sale, nu coborau în 
adâncurile îngheţate, împreună cu Beowulf, să-l caute pe Grendel, nu 
călătoreau alături de Călătorul în Timp al lui Wells, nu puneau 
piciorul pe stelele stranii gândite de Olive Schneider, nici nu fugeau 
din calea mohicanilor alături de Natty Bumppo. Şi nu arătaseră vreun 
interes faţă de alte cărți cumpărate de părinţi pentru el: Călătoria 
pelerinului, Tom Sawyer şi Huckleberry Finn, Insula comorii, O mie şi una 
de nopţi, sau Călătoriile lui Gulliver. Tot astfel, ei nu răscoleau rafturile 
de la filiala bibliotecii, unde el descoperise autori de aur: Frank Baum, 
Hans Andersen, Andrew Lang, Jack London, A. Conan Doyle, Edgar 
Rice Burroughs, Rudyard Kipling şi H. Rider Haggard. Nu puteau fi 
uitaţi nici alţii, scriitori cu glas de argint: Irving Crump, A.G. Henty, 
Roy Rockwood, Oliver Curwood, Jeffrey Farnol, Robert Service, 
Anthony Hope şi A. Hyatt Verrill. La urma urmei, în panteonul său 
personal, omul de Neanderthal, Og şi Rudolph Rassendyll stăteau 
alături de Tarzan, John Carter de Barsoom, Dorothy Gale din Oz, 
Odiseu, Holmes şi  Challanger, Jim Hawkins, Ayesha, Allan 
Quartermain şi Umslopogaas. 

În aceste clipe, Peter se simţea flatat că se afla pe aceeaşi navă cu 
omul care fusese modelul pentru personajul numit Umslopogaas. Iar el 
slujea şi sub comanda celui care-i crease pe Buck, Colț Alb, Wolf 
Larsen, povestitorul subuman rămas fără nume din Dincolo de Adam, şi 
Smoke Bellew. Era încântat că putea sta de vorbă în fiecare zi cu 
marele Tom Mix, egalat în cinematografie şi aventuri fantastice doar 
de Douglas Fairbanks, senior. Dacă l-ar fi avut şi pe Fairbanks la 
bord... S-ar bucura la fel de mult să-i aibă tovarăşi de călătorie şi pe 
Doyle, Twain, Cervantes, Burton, mai ales pe acesta din urmă. Şi pe... 
Ba nu, vasul ar fi devenit supraaglomerat. Trebuia să se mulţumească 
şi cu atât. Dar asta nu-l satisfăcea deloc. 


Se abătuse de la subiect, dar care fusese el? A, da. Întâmplarea, cu 
alte cuvinte, destinul. 

Spre deosebire de Mark Twain, nu credea că toate evenimentele şi 
caracterele erau strict prestabilite. „Soarta noastră a fost pecetluită în 
clipa în care primul atom al întinsei mări laurenţiene s-a ciocnit cu 
altul.” Twain făcuse o afirmaţie de felul acesta, pesemne în 
deprimantul lui roman Ce este omul? O astfel de filozofie reprezenta o 
scuză pentru a se dezvinovăţi. Pasând răspunderea pe umerii altcuiva. 

Tot astfel, nu împărtăşea părerea lui Kurt Vonnegut, avatarul lui 
Mark Twain de la sfârşitul secolului al XX-lea, care credea că omul e 
dominat cu totul de structura chimică a corpului. Dumnezeu n-a fost 
Mare Mecanic Ceresc şi nici Plasator Divin de Pilule. Asta dacă 
Dumnezeu exista. Frigate n-avea idee ce era Dumnezeu şi deseori 
punea la îndoială existenţa Lui. 

S-ar putea ca Dumnezeu să nu existe, însă liberul arbitru, da. 
Adevărat, era o forţă limitată, reprimată ori influenţată de condiţiile 
de mediu, de substanţe chimice, leziuni cerebrale, boli nervoase, 
lobotomie. Nici un robot nu se putea răzgândi, hotărând singur cum — 
să se autoprogrameze, depăşindu-şi condiţia prin propriile puteri 
intelectuale. 

Omul se naşte însă posedând anumite combinaţii genetice, acestea 
determinând într-o oarecare măsură capacitatea intelectuală, 
aptitudinile, înclinațiile, reacţiile, pe scurt, caracterul. Acesta din 
urmă influenţează destinul, potrivit grecului din Antichitate, Heraclit. 
Dar o persoană şi-l poate schimba. Înlăuntrul omului există o forţă, o 
entitate, care zice: „Nu vreau!”, sau „Nimeni n-o să mă împiedice să 
fac aşa!”, sau „Am fost un laş, dar de data asta voi deveni leu turbat!” 

Uneori avem nevoie de un stimul sau stimulent exterior, la fel ca 
Omul de Tinichea, Sperietoarea sau Leul cel Laş. Vrăjitorul i-a dat 
fiecăruia doar ceea ce avusese de fapt tot timpul. Creierul alcătuit din 
rumeguş, tărâţe, ace şi bolduri, inima din mătase umplută cu rumeguş 
şi lichidul din sticluţa pătrată şi verde pe care scrie Curaj nu au decât 
un efect antiplacebo. 

Gândirea te poate ajuta să-ţi schimbi atitudinile afective. Frigate aşa 
credea, deşi viața reală nu-i confirmase întru totul teoria. Crescuse 
într-o familie de creştini scientologi. Când avea aproape unsprezece 
ani, părinţii l-au trimis la o biserică presbiteriană, fiindcă în acele 
momente traversau o criză de apatie religioasă. Duminica dimineaţa, 
mama lui făcea curat în bucătărie şi se ocupa de copii, în vreme ce 
tatăl său citea Chicago Tribune. De voie, de nevoie, s-a dus la Şcoala de 
duminică şi apoi la predică. 

Prin urmare, la educaţia lui contribuiseră două credinţe religioase 
care se băteau cap în cap. 

Una propovăduia liberul arbitru, răul şi materia ca iluzie, 


considerând spiritul drept unică realitate. Cealaltă propovăduia 
predestinarea. Dumnezeu alegea pe câţiva, ici şi colo, pentru a-i 
mântui, lăsându-i pe ceilalţi să ajungă în iad. Totul fără nici o noimă. 
Nimeni nu putea face nimic pentru a schimba situaţia. De îndată ce 
hotărârea divină era luată, nimeni nu se putea opune. Omului nu-i 
rămânea decât să trăiască rugându-se plin de spaime şi sperând până 
în ultima clipă. Când viaţa lui pe Pământ se încheia, mergea acolo 
unde îi era sortit. Oiţele, acelea pe care Dumnezeu, fără vreun motiv 
anume, le însemnase cu harul Lui, urcau la cer şi se aşezau de-a 
dreapta Lui. Restul, păcătoşi şi sfinţi de-a valma, respinşi din motive la 
fel de neînţelese, alunecau pe toboganul pregătit dinainte spre focul 
veşnic. 

La doisprezece ani avusese multe nopţi de coşmar, în cursul cărora 
Mary Baker Eddy şi John Calvin se băteau pentru a-i lua în stăpânire 
sufletul. 

Nici nu e de mirare că la paisprezece ani hotărâse să dea dracului 
ambele credinţe religioase. Ba chiar pe toate. Cu toate acestea, fusese 
modelul perfect al puritanului prefăcut. Niciodată nu-i scăpa din gură 
vreo vorbă urâtă; roşea dacă auzea o glumă porcoasă. Nu suferea 
mirosul de bere sau whisky şi chiar dacă-i plăceau, le respingea 
dispreţuitor. Apoi îşi savura încântat sentimentul de superioritate 
morală pentru că procedase aşa şi nu altfel. 

Debutul pubertăţii i-a fost un chin. În clasa a şaptea, ridicându-se să 
recite ceva, şi-a simţit faţa îmbujorându-se şi mădularul presând 
asupra stofei pantalonilor, după ce reacţionase la chemarea ca de 
trompetă azvârlită de sânii proeminenţi ai unei profesoare. Se părea că 
nimeni nu băgase de seamă, însă el era convins că-şi va atrage 
reproşuri de fiecare dată când se va scula în picioare. Iar când mergea 
cu părinţii la vreun film în care eroina principală apărea cu o rochie 
mai decoltată ori îşi arăta întâmplător jartiera, îşi ducea grăbit mâna 
la pantaloni să-şi ascundă umflătura. 

Lumina tremurătoare a ecranului îi dădea păcatul în vileag, părinţii 
aveau să afle ce gândea şi se vor îngrozi. Veşnic îi va fi ruşine să-i 
privească drept în ochi. 

Tatăl său i-a vorbit despre sex în două rânduri. O dată când avea 
doisprezece ani. Mama observase, desigur, pete de sânge pe prosop, 
vorbise cu tata care, după ce-şi dresese îndelung glasul şi zâmbise 
strâmb, îl întrebase dacă se masturba. Peter a avut un sentiment 
amestecat de groază şi indignare. Negase, deşi tata se purtase de parcă 
nu l-ar fi crezut. 

Verificarea a scos la iveală faptul că atunci când se spăla, Peter nu-şi 
trăgea prepuţul să se curețe. Nu voia să-şi atingă penisul. Drept 
urmare, sub prepuţ se făcuse un depozit de secreţii sebacee. N-au ştiut 
nici unul cum se întâmplase ca aceste secreţii să-i provoace 


sângerarea. A fost sfătuit să se spele minuţios la fiecare baie. I s-a mai 
spus ca masturbarea afecta grav creierul şi drept exemplu i-a fost dat 
idiotul satului din North Terre Haute, un băiat care se masturba în 
public. Cu un aer serios, tata l-a avertizat că oamenii care se 
masturbează devin nişte imbecili demni de milă. Poate că aşa credea 
el. Mulţi bărbaţi ai generaţiei lui erau convinşi de asta. Ori poate-i 
servea o asemenea poveste înspăimântătoare, transmisă de-a lungul 
secolelor sau chiar mileniilor, pentru a-l băga în sperieţi. 

Peter avea să afle că asta era o superstiție, un raţionament complet 
fals, care pleca de la efect spre cauză. Făcea front comun cu ideea că 
dacă mâncai pâine cu unt de arahide şi dulceaţă în timp ce stăteai pe 
tron, te lua dracul. 

Peter nu minţise. Nu se dedase plăcerii păcătoase a lui Onan. Nu 
înţelegea de ce asta se chema onanie, fiindcă Onan nu se masturbase. 
Onan doar apelase la o tehnică despre care Peter îl auzise pe tata 
vorbind odată şi numind-o „întoarcerea macazului”. Extromisiunea în 
ultima clipă. 

Unii dintre amicii de liceu — cei mai răsăriţi — se lăudau că şi-o luau 
la palmă. Un asemenea puşti nestăpânit, pe nume Vernon (şi-a pierdut 
viaţa prăbuşindu-se cu avionul pe când se pregătea să devină pilot de 
bombardier în cadrul Forţelor Aeriene), chiar se masturbase într-un 
colţ al tramvaiului cu care se întorcea acasă de la un meci de baschet. 
Văzându-l, fusese fascinat şi, în acelaşi timp, îngreţoşat. Ceilalţi puşti 
se mulţumiseră să chicotească. 

Cu altă ocazie, împreună cu prietenul său, Bob Allwood, la fel de 
puritan ca şi el, se întorcea acasă cu tramvaiul după ce ieşiseră târziu 
de la un film. În vehicul nu mai era nimeni în afară de vatman şi o 
blondă oxigenată cu un aer inabordabil, care stătea pe un scaun în 
partea din față. Când tramvaiul se apropie de capătul liniei, aflat pe 
Elizabeth Street, vatmanul trăsese perdeaua în jurul lui şi al blondei şi 
stinsese lumina de deasupra postului de conducere. Uitându-se din 
spatele vehiculului, Bob şi Pete văzuseră cum picioarele blondei 
dispar. Peter pricepuse abia mai târziu ce se întâmpla. Femeia stătea 
pe ceva înalt în faţa vatmanului care îi făcea treaba. Peter n-a scos o 
vorbă faţă de Bob decât după ce coborâseră. Bob refuzase să creadă. 

Rămăsese surprins de propria-i reacţie. Situaţia îl amuzase. Ori 
poate mai curând îi stârnise invidia. Reacţia „adecvată” apăruse mai 
târziu. Bărbatul şi muieruşca aceea aveau să ajungă sigur în iad. 

Asta se întâmplase demult. Mai apoi, beat fiind, avusese o femeie în 
altarul unei biserici pustii. Mai precis, în catedrala romano-catolică 
din Syracuse, şi o făcuse cu o evreică. Ea venise cu ideea. Detesta acea 


religie fiindcă nişte polonezi răutăcioşi de credinţă catolică de la liceul 
pe care-l urma o brutalizaseră în câteva rânduri pentru faptul că era 
evreică. În momentele acelea îl atrăsese ideea de a pângări biserica, 
dar a doua zi dimineaţă se trezise năclăit de sudoare gândindu-se la ce 
s-ar fi întâmplat dacă-i prindea cineva. Dar repetarea actului într-o 
biserică protestantă nu l-ar fi încântat la fel. Bisericile protestante i se 
păruseră dintotdeauna locuri aride. Dumnezeu n-ar fi intrat acolo nici 
mort; Lui îi plăcea să dea târcoale lăcaşurilor de credinţă catolice. 
Peter se simţise ispitit de romano-catolicism şi fusese de două ori pe 
punctul de a se converti. Nu puteai arunca blasfemii decât acolo unde 
simţeai prezenţa lui Dumnezeu. 

Ciudată atitudine. Dacă nu credea în Dumnezeu, la ce bun să-şi bată 
capul cu blasfemiile? 

Ca şi cum asta n-ar fi fost de ajuns, el şi Sarah pătrunseseră şi în 
unele clădiri de pe o stradă al cărei nume nu şi-l mai amintea. 
Cartierul fusese cândva foarte elegant, fiindcă oamenii cu dare de 
mână îşi construiseră aici case uriaşe, cu multe cupole, amintind de 
prăjituri din turtă dulce. Apoi bogaţii îşi părăsiseră reşedinţele, care 
fuseseră apoi împărţite în apartamente. Acum acolo locuiau vârstnici 
înstăriți, văduve şi cupluri de bătrâni. El şi Sarah hoinăriseră pe 
holurile din trei astfel de clădiri, iar din spatele uşilor încuiate, în 
afară de zvonul înfundat al emisiunilor de televiziune, nu răzbătea 
nici un zgomot. Se aflau într-o a patra clădire, la etajul trei, şi Sarah 
stătea în genunchi în faţa lui când, brusc, s-a deschis o uşă. Bătrâna 
care apăruse în prag a scos capul pe hol, a ţipat, apoi a închis uşa cu 
un bufnet. Râzând, el şi Sarah o rupseseră la goană pe stradă şi curând 
ajunseseră în apartamentul ei. 

Mai târziu, pe Peter îl trecuseră răcorile gândindu-se ce s-ar fi 
întâmplat dacă i-ar fi prins poliţia. Închisoarea, dezonoarea publică, 
pierderea slujbei de la General Electric, ruşinea simțită de copiii săi, 
mânia soţiei. Dar dacă bătrâna ar fi suferit un atac de inimă? Citise 
ferparele din diverse ziare şi se simţise uşurat negăsind nici un 
decedat de pe strada aceea. Acest lucru constituia o excepţie, întrucât 
Sarah susţinea că nu trecea zi să nu arunce o privire pe fereastră fără 
să vadă un convoi funerar trecând pe acolo. 

Căutase şi vreo relatare gazetărească a respectivului incident. Chiar 
dacă era posibil ca bătrâna să fi anunţat poliţia, ziarele nu aminteau 
de aşa ceva. 

Nu se cuvenea ca la treizeci şi opt de ani un bărbat să facă lucruri 
atât de copilăreşti, îşi zisese el. Mai ales când din cauza lui puteau 
suferi oameni nevinovaţi. Asta nu se va repeta. Dar o dată cu trecerea 
anilor pufnea în râs ori de câte ori îşi aducea aminte. 

Deşi îmbrăţişase ateismul la vârsta de treisprezece ani, Frigate nu 
reuşise să-şi alunge îndoielile. La nouăsprezece ani, împreuna cu Bob 


Allwood, participase la un priveghi. Bob crescuse într-o familie de 
mormoni evlavioşi. Devenise şi el ateu, dar asta ţinuse doar un an. În 
acest răstimp, părinţii lui au murit de cancer. Drama îl făcuse să se 
gândească la nemurire. Incapabil să îndure ideea că tatăl şi mama 
dispăruseră pe vecie, că nu-i va mai vedea nicicând, începuse să 
participe la priveghiuri. La optsprezece ani se lăsase convertit. 

Peter şi Bob se întâlneau foarte des, fiindcă fuseseră prieteni de 
joacă în şcoala primară şi învăţaseră apoi la acelaşi liceu. Discutau 
mult despre religie şi despre autenticitatea Bibliei. În cele din urmă, 
Peter acceptase să meargă cu Bob la o întrunire la care predica 
renumitul Reverend Robert Ransom. 

Spre marea sa uimire, Peter a constatat că fusese profund mişcat, 
deşi asta îl făcea să se simtă ridicol. Rămăsese însă stupefiat trezindu- 
se în genunchi în faţa reverendului, promițând să urmeze învăţăturile 
Domnului Isus Cristos. 

Îşi călcase jurământul în mai puţin de o lună. Nu reuşea nicicum să 
rămână credincios unor convingeri. Cum spunea Allwood, Peter 
„aluneca pe panta păcatului”, „îşi pierdea din graţia divină”. 

Peter i-a spus lui Bob că vina pentru respingerea oricărei credinţe o 
purtau condiţionarea sa religioasă din fragedă copilărie şi predicile 
înfocate ale convertiţilor. 

Allwood a continuat să discute aprins cu el, „luptându-se cu sufletul 
lui”. Peter a rămas de neclintit. 

Se apropiase de şaizeci de ani. Prietenii şi foştii colegi de şcoală 
mureau unul câte unul; nici el nu stătea prea bine cu sănătatea. 
Moartea nu părea prea departe. Când fusese tânăr, se gândise mult la 
miliardele de oameni dinaintea lui care se născuseră, avuseseră parte 
de suferinţe, distracţii, iubire, plâns, apoi muriseră. Gândul îi fugea şi 
la miliardele ce vor veni după el, care or îndura jigniri, vor urî, vor fi 
iubiţi şi vor dispărea. Când Pământul nu va mai exista, toţi, fie ei 
oameni ai peşterilor, fie astronauți, vor fi devenit ţărână sau nici 
măcar atât. 

Ce însemna asta? Fără nemurire, totul era fără sens. 

Erau oameni care ziceau că viaţa se justifica prin ea însăşi, fiindu-şi 
singură cauză. Aşa vorbeau neghiobii, cei care se autoamăgeau. 
Indiferent cât de inteligenţi s-ar fi dovedit în alte domenii, în 
problema asta erau orbi. Îşi puseseră singuri ochelari de cal, ca nişte 
dobitoci incapabili de emoţii. 

Pe de altă parte, de ce li s-ar da fiinţelor umane şansa unei vieţi de 
apoi? Existau şi asemenea ipocriţi mizerabili, demni de milă, 
indulgenţi, care se minţeau singuri. Chiar şi cei mai buni se lăsau 
păcăliţi. Nu cunoştea nici un sfânt, deşi recunoştea că poate vor fi 
existat şi vor mai fi din aceştia. Avea impresia că doar ei ar merita 
nemurirea. Chiar şi aşa, tot punea la îndoială afirmaţiile unora care 


fuseseră aureolaţi. 

Se gândea, de exemplu, la Sfântul Augustin. „Dobitoc” era singurul 
cuvânt pentru a-l caracteriza. Un monstru egocentric şi egoist. 

Sfântul Francis era cât se poate de sfânt, dar neîndoielnic bolnav de 
nervi. Să săruţi rănile unui lepros pentru a-ţi arăta umilinţa, asta 
faptă! 

Cu toate astea, aşa cum susţinea soţia lui, nimeni nu era perfect. 

Îi venea în minte lisus, deşi nu exista nici o dovadă că acesta era 
sfânt. În realitate, se vădea din Noul Testament că păstrase mântuirea 
doar pentru evrei. Însă ei îl alungaseră. Şi astfel, Sfântul Pavel, aflând 
că evreii nu voiau să se lepede de religia pentru care luptaseră atât de 
mult şi suferiseră pe măsură, se întorsese cu faţa spre neevrei. A făcut 
anumite compromisuri şi creştinismul, care şi-ar fi meritat numele de 
Pavelism, a intrat în lume. Dar Sfântul Pavel a fost un pervers sexual, 
fiindcă abstinenţa totală reprezintă o perversitate. 

Asta l-a făcut şi pe lisus să devină pervers. 

Pe unii sexul nu-i atrage prea mult. Pesemne că lisus şi Pavel au 
făcut parte din această categorie. Ori şi-au sublimat un astfel de 
impuls, transformându-l în ceva mai important: dorinţa de a-i face pe 
oameni să vadă Adevărul. 

Budha a fost probabil sfânt. Moştenind un tron, bogății şi putere, s-a 
căsătorit cu o prinţesă frumoasă care i-a dăruit copii, dar a renunţat la 
toate. Suferințele şi nenorocirile săracilor, cruda inevitabilitate a 
morţii l-au împins să cutreiere prin India pentru a căuta Adevărul. Şi 
astfel a întemeiat budhismul, ajungând să fie în cele din urmă hulit de 
propriul său popor, pe care a încercat să-l ajute. Discipolii săi au 
răspândit religia pe alte meleaguri, unde ea a înflorit. La fel cum şi 
Sfântul Pavel a dus învăţăturile lui Iisus din ţara lui de baştină şi le-a 
semănat printre străini. 

Religiile întemeiate de lisus, Pavel şi Budha au început să 
degenereze înainte ca făuritorii lor să se fi răcit cu totul în mormânt. 
La fel cum şi Ordinul Sfântului Francis începuse să se destrame înainte 
ca trupul întemeietorului său să se fi transformat în ţărână. 

Frigate îi destăinuise aceste gânduri lui Nur el-Musafir într-o după- 
amiază, în vreme ce Razzle Dazzle înainta rapid, împinsă de un vânt 
bun din pupa. Stăteau rezemaţi de peretele teugii, famau şi priveau 
nepăsători la oamenii de pe mal. Puştiul din Frisco era la timonă, iar 
ceilalţi discutau ori jucau şah. 

— Pete, necazul cu tine — şi ăsta-i doar un aspect — e că te preocupă 
prea mult purtarea altora. Şi le atribui idealuri mari, pe care tu însuţi 
nu încerci să le împlineşti. 


— Ştiu că nu mă ridic la înălţimea lor, de aceea nici nu emit 
pretenţii absurde. Dar mă deranjează când alţii pretind că au idealuri 
şi trăiesc respectându-le. Dacă le arăt că nu-i adevărat, se înfurie. 

Micuţul maur chicoti. 

— Firesc. Părerile tale critice le ameninţă imaginea pe care o au 
despre ei înşişi. Dacă aceasta le-ar fi terfelită, atunci şi ei ar fi distruşi. 
Cel puţin aşa-şi închipuie. 

— Ştiu asta, spuse Frigate. Tocmai de aceea am renunţat s-o mai 
fac. Încă de când eram pe Pământ am învăţat să-mi ţin gura în astfel 
de probleme. Pe de altă parte, oamenii se supără şi ameninţă să 
recurgă la violenţe. Nu suport furia sau violenţa. 

— Şi totuşi eşti un furios. Cred că ura faţă de violenţă izvorăşte din 
teama de a nu deveni tu însuţi violent. Asta explică de ce-ţi reprimi 
asemenea izbucniri. Dar ca scriitor le poţi exprima. Ai face-o în mod 
impersonal, ca să zic aşa. N-ai apela la violenţă într-o înfruntare 
directă. 

— Ştiu toate astea. 

— Atunci de ce n-ai întreprins ceva? 

— Am făcut-o. Am încercat diferite terapii, discipline şi religii, 
psihanaliză, dianetică, scientologie, Zen, meditaţie transcendentală, 
nichireism, terapie de grup, ştiinţă creştină şi creştinism 
fundamentalist. Şi am simţit tentaţia de a trece la romano-catolicism. 

— De unele dintre ele n-am auzit niciodată, spuse Nur. Şi nici nu 
simt nevoia să ştiu ce reprezintă. Indiferent de seriozitatea acelor 
doctrine, numai tu eşti de vină. După cum singur ai recunoscut, nici tu 
nu te-ai dovedit fidel multă vreme. Nu le-ai oferit şansa de a te 
schimba. 

— Asta pentru că, aflat în contact cu ele, le-am descoperit 
minusurile, explică Frigate. Dar am avut prilejul să privesc mai de 
aproape oamenii care le practicau. Majoritatea acestor religii şi 
discipline aveau un oarecare efect benefic asupra practicanţilor. Dar 
nu era chiar cum pretindeau ei. Oamenii se amăgeau nespus privind 
rezultatele. 

— În plus, tu nu aveai perseverenţa necesară, constată Nur. Cred că 
din teama de schimbare. Doreşti schimbarea, însă ţi-e frică de ea. Iar 
teama învinge. 

— Ştiu şi asta, recunoscu Frigate. 

— Dar n-ai făcut nimic pentru a depăşi teama. 

— Nu-i adevărat. Am încercat. 

— Dar nu îndeajuns. 

— Aşa e. Cu toate astea, pe măsură ce-am îmbătrânit, am constatat 
unele schimbări. Iar aici am progresat mai mult. 

— Dar nu pe deplin. 

— De acord. 


— La ce-i bună cunoaşterea de sine dacă-ţi lipseşte voinţa de a o 
pune în practică? 

— La aproape nimic, spuse Frigate. 

— Atunci trebuie să găseşti calea pentru a face ca dorinţa de a 
acţiona să fie mai puternică decât impulsul de a rămâne pasiv. 

Nur tăcu o clipă şi zâmbi, iar ochii negri îi sclipiră. 

— Fireşte, o să-mi spui că ştiai toate astea. Apoi o să mă întrebi 
dacă-ţi pot arăta calea. O să-ţi răspund că întâi va trebui să-mi îngădui 
asta. Deocamdată nu eşti pregătit, deşi aşa-ţi închipui. S-ar putea nici 
să nu fii vreodată, şi e păcat. Rămâi o potenţialitate. 

— Toată lumea e la fel. 

Nur îl măsură pe Frigate. 

— Într-un sens, da. În altul, nu. 

— N-ai vrea să fii mai clar? 

Nur îşi frecă nasul uriaş cu mâna minusculă, apoi azvârli trabucul 
peste punte şi balustradă, drept în apă. Ridică flautul din bambus, îl 
privi, dar îl aşeză la loc. 

— Când va sosi momentul, dacă va fi vreunul. 

Se uită la Frigate cu coada ochiului. 

— Te simţi respins? Da. Ştiu că reacţionezi prea puternic în 
asemenea momente. Din cauza asta ai încercat mereu să eviţi situaţiile 
în care se putea întâmpla să fii respins. Deşi rămâne un mister pentru 
mine: de ce trebuia să devii scriitor? Ori nu-i adevărat?! În ciuda 
eşecurilor de început, ai perseverat în profesiunea pe care ţi-ai ales-o. 
Deşi, dacă-mi amintesc bine ce mi-ai spus, adesea ai lăsat să treacă 
perioade bune de timp până să încerci iarăşi. Dar ai insistat, în fine, tu 
hotărăşti dacă refuzul meu de acum te va descuraja, încearcă mai 
târziu. Când vei simţi că eşti cât de cât pregătit. 

Frigate rămase tăcut multă vreme. Nur duse flautul la buze şi scoase 
brusc un plânset straniu, într-un glissando când acut, când grav. Nu se 
despărţea niciodată de instrument când era liber. Uneori se delecta cu 
piese scurte, probabil lirice. Alteori, stătea cu picioarele încrucişate pe 
partea de sus a teugii, ţinându-şi flautul alături şi ochii închişi. În 
asemenea momente îi era respectată dorinţa de a nu fi deranjat. 
Frigate ştia că Nur intra într-un soi de transă. Până acum însă, nu-i 
pusese decât o întrebare despre asta. 

Iar Nur îi răspunsese: 

— N-ai nevoie să ştii. Deocamdată. 

Nur-ed-Din ibn Ali el-Hallaq (Lumina credinţei, fiul lui Ali, 
bărbierul) îl fascina pe Frigate. Se născuse în 1164 d. Hr. în Cordoba, 
aflată sub stăpânirea musulmanilor încă din 711 d. Hr. Iberia maură 
reprezenta pe vremea aceea apogeul civilizaţiei sarazine, pe care Nur 
avusese prilejul s-o admire în deplina ei strălucire, în comparaţie cu 
sclipitoarea cultură musulmană, Europa creştină se afla încă în Evul 


Mediu. Arta, ştiinţa, filozofia, medicina, literatura şi poezia înfloreau 
în marile centre islamice. Oraşele occidentale, Cordoba iberică, Sevilia 
şi Granada, precum şi cele răsăritene, Bagdad şi Alexandria, nu-şi 
găseau rival decât în îndepărtata Chină. 

Creştinii bogaţi îşi trimiteau fiii la universităţile iberice pentru 
căpăta o educaţie imposibil de atins la Londra, Paris şi Roma. Fiii 
săracilor mergeau acolo să cerşească şi să studieze. Din aceste şcoli, 
creştinii se întorceau acasă pentru a transmite ceea ce deprinseră la 
picioarele maeştrilor îmbrăcaţi cu robe. 

Iberia maură era un tărâm ciudat şi splendid, stăpânit de oameni 
care se deosebeau prin credinţă şi dogmatism. Unii erau intoleranţi şi 
necruţători. Alţii, deschişi la minte, îndeajuns de toleranţi ca să 
numească viziri dintre creştini sau evrei, având înclinații artistice şi 
ştiinţifice, arătându-se primitori faţă de toţi străinii, dispuşi să înveţe 
de la ei, dovedindu-se îngăduitori în probleme de religie. 

Tatăl lui Nur îşi exercita meseria în uriaşul palat din afara Cordobei, 
aproape de oraşul Medina az-Zahra. Pe vremea lui Nur, acesta era 
renumit în întreaga lume, dar în epoca modernă abia de se mai 
păstraseră câteva urme. Nur se născuse acolo şi deprinsese meseria 
tatălui. Dorea să devină altceva şi, fiind inteligent, tatăl lui s-a slujit 
de relaţiile pe care le avea printre clienţii bogaţi pentru a-l ajuta să-şi 
depăşească starea. Demonstrându-şi priceperea în literatură, muzică, 
matematică, alchimie şi teologie, Nur a urmat cea mai bună şcoală din 
Cordoba. Acolo a intrat în contact cu tineri bogaţi şi săraci, importanţi 
şi neînsemnațţi, cu creştini de la miazănoapte şi cu negri nubieni. 

Acolo l-a cunoscut pe Muyid-ed-Din ibn el-Arabi. Acest tânăr avea 
să devină cel mai mare poet al iubirii din vremea aceea, iar ecouri ale 
versurilor sale se regăsesc în cântecele trubadurilor provensali sau 
germani. Ţinând la săracul şi urâtul fiu de bărbier, tânărul bogat şi 
arătos l-a invitat în 1202 să-l însoţească în pelerinaj la Mecca. În 
timpul călătoriei prin nordul Africii, au întâlnit un grup sufi, imigranţi 
persani. Nur mai auzise de sectă dar, după ce vorbi cu persanii, hotărî 
să devină discipol. Atunci însă nu găsise vreun maestru care să-i 
accepte cererea. Nur şi-a continuat drumul cu el-Arabi până în Egipt, 
unde nişte fanatici i-au acuzat pe amândoi de erezie şi au scăpat cu 
viaţă ca prin urechile acului. 

După ce şi-au încheiat hagialâcul la Mecca, au călătorit prin 
Palestina, Siria, Persia şi India. Asta le-a luat patru ani, la capătul 
cărora s-au întors în oraşul natal, petrecând încă un an pe drum. La 
Cordoba au fost o vreme elevii unei femei sufi, Fatima bin Waliyya. 
Sufii considerau femeile egale cu bărbaţii şi prin asta îi scandalizaseră 
pe ortodocşi. Aceştia erau convinşi că bărbaţii acceptă prezenţa 
femeilor în societate doar în scop sexual. 

Fatima l-a trimis pe Nur la Bagdad să studieze sub îndrumarea unui 


renumit maestru. După câteva luni, maestrul l-a trimis înapoi la 
Cordoba, la un alt educator. Dar când creştinii au ocupat oraşul după 
un război sângeros, Nur a plecat la Granada împreună cu învățătorul 
său. 

După câţiva ani petrecuţi acolo, Nur a pornit într-o serie de 
peregrinări care i-au adus lackab, adică porecla, de el-Musafir, 
Călătorul. De la Roma, unde scrisorile de recomandare din partea lui 
el-Arabi şi a Fatimei i-au asigurat libera trecere, a plecat în Grecia, 
Turcia, din nou în Persia, Afganistan, iar apoi în India. Ceylon, 
Indonezia, China şi Japonia. 

Stabilindu-se la Damasc, şi-a câştigat existenţa ca muzician, ca 
tasawwuf sau maestru sufi, acceptând câţiva discipoli. Peste şapte ani a 
pornit iarăşi la drum. A ajuns până la Volga şi a traversat Finlanda şi 
Suedia, apoi Marea Baltică, îndreptându-se către ţara celor care 
venerau idoli, sălbatica Prusie. Cât pe ce să fie oferit ca ofrandă unui 
zeu sculptat în lemn, a scăpat şi a reuşit să călătorească spre apus, 
prin Germania. Nordul Franţei, iar apoi Anglia şi Irlanda au devenit 
parte a itinerarului său. 

În vremea cât s-a aflat la Londra, rege era Richard I, supranumit şi 
Coeur de Lion. Acesta nu era în Anglia, fiindcă participa la asediul 
castelului Chalus din Limousin, Franţa. În luna următoare, Richard a 
murit ucis de o săgeată trasă de un apărător al castelului, iar în mai a 
fost încoronat rege fratele său, Ioan. Nur a asistat la ceremoniile 
desfăşurate în oraş. La câtva timp după aceea, a reuşit să obţină o 
audienţă chiar la Regele Ioan. Acesta i-a părut un bărbat încântător şi 
spiritual, interesat de cultura islamică şi de sufism. Ioan a fost fascinat 
îndeosebi de relatările lui Nur despre tărâmurile îndepărtate pe care le 
văzuse. 

— Pe vremea aceea, călătoria era, în cel mai bun caz, primejdioasă 
şi extenuantă, spuse Frigate. Nici măcar în ţările aşa-zis civilizate nu 
te simţeai ca la picnic. Pretutindeni domnea ura religioasă. Cum 
puteai tu, un musulman singur, lipsit de apărare şi bani, să călătoreşti 
în siguranţă prin ţări creştine? Mai ales într-o vreme când cruciadele 
erau în plină desfăşurare şi dihonia religioasă se întindea ca 
pecinginea? 

Nur ridică din umeri. 

— De obicei mă puneam la dispoziţia mărimilor religioase din acele 
ţări. Iar acestea îmi asigurau protecţie civilă. Capii bisericii purtau mai 
curând grija ereticilor din propria ogradă decât pe cea a păgânilor. În 
provinciile respective, mai precis. Alteori, propria-mi sărăcie îmi 
oferea permis de liberă trecere. Când călătoream prin zone rurale, îmi 
câştigam hrana şi buna dispoziţie cântând la flaut şi dovedindu-mi 
priceperea ca jongler, acrobat şi magician. De asemenea, eram şi am 
rămas un bun lingvist, reuşind să prind orice limbă sau dialect foarte 


iute. Spuneam snoave şi istorioare. Vezi tu, oamenii de pretutindeni se 
dădeau în vânt după noutăţi şi distracţie. Mă primeau bucuroşi mai 
peste tot, dar ici-colo am avut parte şi de ostilitate. Ce le păsa că eram 
musulman? Nu le făceam nici un rău şi le ofeream momente de 
bucurie. Pe de altă parte, radiam un aer de siguranţă şi amiciţie. 
Uneori numai noi putem realiza asta. 

Revenind la Granada şi găsind o schimbare în atmosfera de acolo, în 
nici un caz prielnică sufilor, plecă la Khorasan. După ce a fost 
educator vreme de câţiva ani, a mai făcut un pelerinaj la Mecca. Din 
sudul Arabiei a călătorit pe o corabie care făcea negoţ până la coastele 
Zanzibarului, apoi spre Africa de Sud-Est. Reîntorcându-se la Bagdad, 
a trăit până la nouăzeci şi patru de ani. 

Mongolii de sub ocârmuirea lui Hulagu, nepotul lui Gingis Han, au 
intrat în Bagdad, jefuind şi măcelărind locuitorii. Nur a fost unul 
dintre aceştia. Stătea în cămăruţa sa şi cânta la flaut când un soldat cu 
ochii oblici şi mânjit de sânge s-a năpustit înăuntru. Nur şi-a continuat 
cântecul până când sabia mongolului l-a izbit în gât. 

— Mongolii au devastat Orientul Mijlociu, spuse Frigate. În întreaga 
istorie de până atunci niciodată nu se pomenise un asemenea dezastru 
într-un răstimp atât de scurt. Înainte de plecare, mongolii au ucis 
populaţia şi au distrus totul, începând cu instalaţiile de canalizare şi 
sfârşind cu edificiile. Orientul Mijlociu nu-şi revenise nici pe vremea 
mea, adică şase sute de ani mai târziu. 

— Au fost, într-adevăr, Biciul lui Allah, spuse Nur. Şi totuşi au 
existat şi printre ei bărbaţi şi femei de treabă. 

Acum, stând lângă bărbatul scund, urmărindu-i pe oamenii cu 
pielea tuciurie aflaţi pe mal şi mestecând betel, Frigate se gândi la 
şansă. Destinul făcuse ca drumul unui om născut în Vestul Mijlociu 
din America în 1918 să se întretaie cu cel al altuia, născut în Spania 
musulmană în 1164. Destinul era şi altceva decât şansă? Dar 
probabilitatea să se întâmple aşa ceva pe Pământ era de una la infinit. 
Prin urmare, Lumea Fluviului schimbase proporţia, de aceea se găseau 
faţă în faţă. 

În aceeaşi seară, după discuţia cu Nur, se aflau cu toţii în cabina 
căpitanului. Vasul era ancorat în apropierea malului, iar ei jucau 
pocher la lumina câtorva felinare. După ce Tom Rider îi curăţase de 
ultimul pot mare - se juca pe țigarete — organizară o şezătoare. Nur le 
spuse două povestiri cu mulahul Nusredin. Nusredin (Vulturul 
credinţei) aparţinea folclorului musulman, el fiind un derviş furios, un 
necioplit ale cărui aventuri se constituiau în adevărate lecţii de 
înţelepciune. 

Nur sorbi din paharul cu whisky - niciodată nu bea mai mult de 
şaizeci de mililitri pe zi — şi începu: 

— Căpitane, ne-ai spus o poveste despre Pat şi Mike, preotul, 


rabinul şi vicarul. A fost hazoasă, dar ea dovedeşte un anumit mod de 
gândire. Pat şi Mike sunt personaje ale folclorului occidental Permite- 
mi să povestesc despre un personaj oriental. 

Într-o zi, apropiindu-se de casa lui Nusredin, un om l-a văzut pe 
acesta plimbându-se şi aruncând firimituri de pâine în ţărână. „De ce 
faci asta, mulah?” a întrebat omul. „Vreau să ţin tigrii departe de casa 
asta”, a venit răspunsul. „Dar nu sunt tigri prin părţile astea”, a spus 
omul. „Tocmai de-aceea. Până acum am reuşit să-i ţin departe, nu?” 

Râseră cu toţii, apoi Frigate spuse: 

— Nur, cât de veche e istorisirea asta? 

— Avea cel puţin două sute de ani la vremea naşterii mele. Ea a fost 
născocită printre sufi ca istorioară cu morală. De ce? 

— Fiindcă am auzit-o într-o formă diferită prin 1950. Cică era un 
englez care îngenunchea pe stradă şi trăgea o linie cu creta pe lângă 
trotuar. Un prieten se apropie şi-l întreabă: „De ce faci asta?” „Ca să 
ţin leii departe.” „Dar în Anglia nu sunt lei.” „Păi vezi?” 

— Pe cuvântul meu, am auzit şi eu aceeaşi snoavă când eram copil 
la San Francisco, vorbi Farrington ca din butoi. Numai că personajul 
era un irlandez. 

— Multe dintre povestirile instructive cu Nusredin au devenit 
simple bancuri, constată Nur. Oamenii le spun doar ca să se distreze, 
însă la origini ele trebuia să fie luate în serios. Să vă mai spun una: 
Călare pe măgar, Nusredin traversa foarte des graniţa dintre Persia şi 
India. Măgarul căra de fiecare dată baloturi mari de paie. Dar când 
Nusredin se întorcea, măgarul nu mai căra nimic în spinare. Gărzile de 
la vamă îl cercetau mereu pe Nusredin, dar niciodată nu găseau marfă 
de contrabandă. Garda îl întreba pe Nusredin ce căra, iar mulahul îi 
răspundea: „Marfă de contrabandă”, apoi zâmbea. 

După mulţi ani, Nusredin s-a retras să trăiască în Egipt. S-a întâlnit 
cu fosta gardă, care l-a întrebat: „Ei bine, Nusredin, acum poţi să-mi 
spui, că nu păţeşti nimic. Cu ce făceai contrabandă?” „Cu măgari”, a 
venit răspunsul. 

Izbucniră din nou în râs şi Frigate spuse: 

— Am auzit aceeaşi snoavă în Arizona. Doar că de data asta 
contrabandistul era Pancho, iar el traversa graniţa dintre Mexic şi 
Statele Unite. 

— Cred că fiecare glumă pe care-o ştim e veche, mormăi Tom Rider. 
Probabil că unele sunt de pe vremea omului peşterilor. 

— Probabil, îl aprobă Nur. Dar potrivit tradiţiei, aceste istorioare au 
fost scornite de sufi, cu mult înainte de naşterea lui Mahomed. Ele au 
menirea de a-i educa pe oameni să-şi schimbe modul de gândire, deşi 
sunt amuzante prin ele însele. Desigur, se folosesc în faza preliminară 
a învăţăturii. Cu toate acestea, de atunci încoace ele s-au răspândit 
pretutindeni în Orient şi Occident. M-a distrat să redescopăr câteva, 


într-o formă uşor modificată, rostite în limba vorbită în Irlanda. Pe 
cale orală, peste mii de leghe şi două milenii, Nusredin a ajuns din 
Persia până în Hibernia. 

— Dacă sufii le-au scornit înainte de Mahomed, spuse Frigate, 
atunci ei trebuie să fi fost zoroastrişti la începuturile lor. 

— Sufismul nu e monopolul islamismului, îl lămuri Nur. El a fost 
dezvoltat mult de către musulmani, dar candidat sufi poate fi orice 
persoană care crede în Dumnezeu. Cu toate astea, sufii îşi schimbă 
metoda de educaţie potrivit culturilor locale. Ce poate da rezultate la 
musulmanii din Khorasan, Persia, nu e neapărat valabil pentru 
musulmanii din Sudan. Iar pentru creştinii parizieni metodele ar putea 
fi foarte diferite. Locul şi epoca determină şi modul de predare. 

Mai târziu, Nur şi Frigate făcură o plimbare pe mal să se 
dezmorţească şi, ajunşi în preajma unui uriaş foc de tabără, se 
amestecară printre numeroşi dravidieni guralivi. 


— Cum îţi poţi modifica învăţăturile maur-iberice pentru a educa pe 
cineva de pe lumea asta? întrebă Frigate. Oamenii sunt foarte 
amestecați, veniţi aici de pretutindeni şi din nenumărate epoci. Nu 
există culturi monolitice. Pe de altă parte, cele care s-au format sunt 
într-o permanentă schimbare. 

— Găsesc eu răspuns şi la problema asta, spuse Nur. 

— Deci, unul dintre motivele pentru care nu vrei să mă primeşti ca 
discipol e că deocamdată nu te simţi pregătit ca educator? 

— Poţi să te consolezi cu gândul acesta, spuse Nur şi râse. Dar să ştii 
că există un motiv. Vezi tu, profesorul trebuie să se autoeduce în 
permanenţă. 

Norii cenuşii hoinăreau pretutindeni pe vapor, cotropind fiecare 
încăpere. 

— A, nu, m-am săturat! exclamă Sam Clemens, deşi nu-şi explica 
protestul. Ceaţa lingea pereţii etanşi şi pătrundea în tot ce putea 
absorbi umezeala, se rostogolea pe gâtlej şi-i învăluia inima. Din inima 
umflată de apă se prelingeau picături care cădeau în pântece, gâlgâiau 
prin vintre, dând pe alături, revărsându-i-se pe picioare, scăldându-i 
labele picioarelor. 

Era copleşit de o teamă inexplicabilă pe care n-o mai cunoscuse 
până atunci. 

Stătea singur în timonerie. Singur pe întregul vapor. Era aşezat la 
pupitrul de comandă şi privea pe fereastră. Ceaţa apăsa asupra 
geamului. Nu putea vedea nici măcar la un metru dincolo de plasticul 
transparent. Ştia în mod nelămurit că malurile Fluviului erau lipsite de 
viaţă. Nu mai putea afla pe nimeni acolo. Iar el naviga pe uriaşul 
vapor, singurul călător la bord. Prezenţă inutilă, întrucât comenzile 
erau fixate pe pilot automat. 

Acum singur şi părăsit, nimeni nu-l mai putea împiedica să ajungă 
la izvoarele Fluviului. Nu mai exista nimeni pe lumea asta care să i se 
opună. 

Întorcându-se, păşi încoace şi încolo, parcă încorsetat de pereţii 
timoneriei. Cât avea să mai dureze călătoria? Când se va risipi ceața, 
lăsând soarele să strălucească şi făcând vizibili munţii care înconjurau 
marea de la pol? Şi când va auzi o altă voce umană, când va vedea un 
alt chip? 

— Acum! răcni cineva. 

Sam sări drept în sus, de parcă sub tălpile lui s-ar fi destins brusc 
nişte arcuri. Inima începu să-i fâlfâie grăbit ca aripile unui colibri. 
Elimina apa şi spaima, formând o băltoacă la picioare. Fără să-şi dea 
seama cum, se răsucise şi rămăsese faţă în faţă cu cel care vorbise. Era 


o siluetă neclară, înconjurată de norii învârtejiţi de ceaţă. Ea făcu un 
pas spre Sam, înlemni şi întinse un braţ înainte. O pseudopodă făcu un 
comutator de pe pupitru să scoată un declic. 

Sam încercă să-şi urle protestul, însă vorbele i se învălmăşiră în 
gâtlej, sfărâmându-se de parcă ar fi fost din sticlă. 

Deşi lumina era prea slabă ca să vadă ce comandă atinsese silueta, 
simţi că vaporul pornise acum pe o traiectorie care-l va face să intre 
cu toată viteza în malul stâng. 

Cu un efort, se auzi... scâncind: 

— Nu poţi face aşa ceva! 

Mută, namila cu contururi nedesluşite înainta. Văzu acum că era un 
bărbat. De aceeaşi statură ca şi el, însă având umerii mult mai largi. 
Iar pe un umăr ţinea un mâner lung din lemn, la capătul căruia se afla 
un triunghi despicat din oţel. 

— Erik Bloodaxe! răcni el. 

Începu, o goană disperată. Alergă de-a lungul vaporului, trecând 
prin fiecare încăpere a timoneriei cu trei niveluri, traversând locul de 
apuntare, coborând scară ce ducea spre puntea hangarelor, intrând 
prin fiecare cabină de pe puntea de promenadă; apoi străbătu 
alergând alte trepte, în jos, spre puntea principală, şi încă un palier, 
spre uriaşul compartiment al căldărilor. 

Ajuns aici, simţi cum apa exercită presiune asupra copastiei şi îşi 
dădu seama că se afla sub linia de plutire a vasului, dar continuă să 
fugă dintr-o cameră în alta. Trecu printre giganticele motoare electrice 
care roteau zbaturile, gata să propulseze vaporul către ruină. Disperat, 
încercă să pătrundă în compartimentul unde se găseau cele două 
şalupe. Avea de gând să desfacă firele de la motorul uneia şi să 
pornească pe Fluviu la bordul celeilalte, făcându-l pierdut pe 
înfiorătorul urmăritor. Dar cineva încuiase acea uşă. 

Se ghemui într-un compartiment minuscul, încercând să-şi 
domolească respiraţia precipitată şi hârâită. Apoi cineva deschise uşa. 
În lumina confuză apăru ameninţătoarea siluetă a lui Bloodaxe. 
Înainta cu pas măsurat spre el, ţinând securea uriaşă cu ambele mâini. 

— Te-am avertizat, spuse Erik şi ridică securea. 

Sam rămase nemişcat şi neputincios, incapabil să protesteze. La 
urma urmei, păcătuise. Trebuia să plătească. 

Se trezi gemând. Luminile din cabină erau aprinse şi când deschise 
ochii văzu chipul frumos al Gwenafrei şi părul ei blond, de culoarea 
mierii. 

— Sam! Trezeşte-te! Iar ai avut un coşmar! 

— De data asta, era cât pe ce să mă prindă, bolborosi el. 


Se ridică în şezut. Dinspre punți răzbătură şuierături stridente. O 
clipă mai târziu auzi zbârnâitul sfredelitor al intercomului. Vaporul 
avea să se îndrepte curând către o piatră-potir, pentru micul dejun. 
Lui Sam îi plăcea să doarmă până târziu şi acum ar fi preferat să 
piardă dejunul decât să se trezească. Dar fiind căpitan, avea datoria să 
stea alături de ceilalţi. 

Coborî din pat şi porni şovăitor spre baie. După ce făcu duş şi-şi 
perie dinţii, reveni. Gwenafra îmbrăcase deja hainele de dimineaţă, 
arătând ca o femeie de eschimos care tocmai a dat blănurile în 
schimbul unor prosoape. Sam îşi alese o costumaţie asemănătoare, 
însă lăsă gluga pe spate pentru a-şi pune cascheta de căpitan, îşi 
aprinse un trabuc şi pufăi plimbându-se nervos de colo-colo. 

— Iar ţi-a apărut Bloodaxe în vis? îl întrebă Gwenafra. 

— Da. Dă-mi nişte cafea, te rog. 

Gwenafra adăugă o linguriţă de cristale închise la culoare într-o 
cană metalică cenuşie. Cristalele se dizolvară eliberând căldură şi 
cofeină şi apa începu să fiarbă. 

Luă cana întinsă şi-i mulțumi. 

Gwenafra sorbi din cana ei apoi spuse: 

— N-ai motive să te simţi vinovat. 

— Aşa mi-am spus şi eu de o mie de ori, răspunse el. Pare lipsit de 
rațiune, dar chiar ştiind asta, crezi că mă simt mai liniştit? Gândurile 
iraționale sunt cele care ne mână înainte. Stăpânul viselor are tot atâta 
minte cât o muscă. Dar rămâne un adevărat artist cu toate că-i nerod 
ca majoritatea artiştilor pe care i-am cunoscut. În categoria asta poţi 
să-l incluzi şi pe subsemnatul. 

— E imposibil ca Bloodaxe să te găsească. 

— Ştiu, dar încearcă să-i spui asta Marelui Stăpân al Viselor. 

Licări o lumină, iar din pupitrul aflat pe perete se auzi un ţiuit. Bam 
apăsă un comutator. 

— Căpitanul Detweiller raportează: sosirea la piatra-potir aleasă va 
avea loc peste cinci minute. 

— Mulţumesc, Hank, spuse Sam. Vin imediat. 

Urmat de Gwenafra, ieşi din cabină. Merseră pe un coridor îngust, 
deschiseră o uşă blindată şi intrară în castelul central de navigaţie. 
Acesta era situat deasupra timoneriei;, ceilalţi ofiţeri importanţi 
locuiau în cabinele de pe punţile inferioare doi şi trei. 

Aici îi găsi pe Detweiller, care fusese cândva pilot fluvial, apoi 
căpitan şi proprietar al unei companii de nave cu aburi de pe 
Mississippi, pe ofiţerul naval I John Byron, fost amiral în Marina 
Regală Britanică, şi pe comandantul de brigadă al puşcaşilor marini ai 
navei, Jean Baptiste Antoine Marcellin de Marbot, fost general în 
armata lui Napoleon. 

Acesta din urmă era un tip scund, subţirel, mereu bine dispus, care 


avea părul castaniu-închis, nasul cârn şi ochii albaştri. El îl salută pe 
Clemens şi raportă în esperanto: 

— Toată lumea este gata să execute ordinele dumneavoastră, 
domnule căpitan. 

— Bine, Marc, îi răspunse Sam. Acum poţi să-ţi intri în atribuţii. 

Micuţul franțuz salută şi părăsi timoneria, lăsându-se să lunece pe 
stâlpul din spatele acesteia şi ajungând pe puntea inferioară, în 
mijlocul căreia, luminaţi de reflectoare, puşcaşii marini se aliniaseră 
în formaţie de luptă. Stegarul ţinea drapelul vaporului, un dreptunghi 
albastru-deschis, pe care era pictată o pasăre fenix. În apropierea lui 
se găseau şirurile de pistolari, bărbaţi şi femei care purtau cuirase din 
plastic, cizme din piele până la genunchi şi revolvere Mark IV, pe care 
le ţineau în tocuri fixate la centurile late, iar pe cap, căşti cenuşii din 
duraluminiu, în creştetul cărora fâlfâiau meşe de păr uman date cu 
unsoare. 

În spatele lor stăteau suliţaşii; apoi arcaşii. Lateral faţă de ei, se afla 
un grup de oameni înarmaţi cu lansatoare de rachete. 

Ceva mai într-o parte, un colos îmbrăcat în armură ţinea o măciucă 
din stejar pe care Sam, folosindu-se de ambele mâini, abia putea s-o 
ridice. În mod oficial, Joe Miller era paza de corp a lui Sam, însă în 
asemenea ocazii, el se alătura puşcaşilor marini. Misiunea lui de 
căpetenie era să-i bage în răcori pe localnici. 

— Ca de obicei, constată Sam, Joe a împins lucrurile prea departe. 
Îi sperie de moarte doar foindu-se de colo-colo. 

Ziua începuse ca oricare alta. Era totuşi sortit ca ea să se desfăşoare 
cu totul altfel: Minerva avea să atace vaporul Rex Grandissimus. Sam ar 
fi trebuit să jubileze. Nimic mai neadevărat. Detesta ideea distrugerii 
unui vapor atât de frumos, pe care-l proiectase şi construise el însuşi. 
Pe deasupra, îi fusese răpită satisfacția de a-l pedepsi personal pe Ioan. 

Cu toate acestea, era mai sigur aşa. 

Pe malul drept, la jumătate de kilometru depărtare, licărea un foc 
de tabără. În lumina lui se vedeau o piatră-potir ca o ciupercă şi albul 
prosoapelor cu care se înveliseră oamenii. În această porţiune a 
Fluviului ceața era mai subţire şi mai joasă decât în altele. Ea avea să 
fie spulberată repede, la scurtă vreme după ce soarele depăşea 
piscurile munţilor. Cerul devenise mai luminos, estompând strălucirea 
stelelor uriaşe şi a norilor de gaz. 

Potrivit procedurilor stabilite, Balaurul de Foc III, o şalupă amfibie 
blindată, naviga în faţa navei-mamă. Când ajungea într-o zonă în care 
vaporul trebuia să-şi încarce batacitorul, comandantul ei negocia cu 
localnicii pentru folosirea a două pietre-potir. Cei mai mulţi se arătau 
onoraţi să-şi pună pietrele la dispoziţie, simțindu-se răsplătiți fiindcă li 
se oferea bucuria de a cerceta mai de aproape giganticul vapor. 

Cei care refuzau aveau surpriza ca pentru o vreme să li se confişte 


pietrele. Nu puteau decât să protesteze. Vaporul poseda o putere de 
foc strivitoare, însă Clemens avea întotdeauna o reţinere când se 
impunea folosirea ei. Dacă se vedea silit să recurgă la violenţă, căuta 
să evite comiterea unui adevărat masacru. De obicei erau suficiente 
câteva rafale de gloanţe din plastic de calibru 20,3 mm, slobozite din 
mitralierele cu aburi instalate pe vapor şi pe şalupa blindată care 
trecea în mare viteză de-a lungul malului. În cele mai multe cazuri 
nici nu era nevoie să fie ucis cineva. 

La urma urmei, ce aveau localnicii de pierdut dacă cineva folosea 
două pietre-potir? Nimeni nu-şi rata masa respectivă. Existau destule 
locuri nefolosite la pietrele alăturate, care puteau prelua sarcina de a 
umple potirele. De fapt, dintre cei care ar fi trebuit să renunţe la masă, 
puţini se deranjau să meargă până la următoarea piatră. Preferau să 
rămână locului ca să-şi poată exprima, admiraţia în faţa neasemuitei 
frumuseți a vaporului. 

Cele patru motoare enorme aveau nevoie de o cantitate uriaşă de 
energie electrică. Vasul trebuia să oprească o dată pe zi în dreptul 
unei pietre peste care se aşeza o calotă. Una dintre şalupe ducea 
potirele tuturor membrilor echipajului la următoarea piatră pentru a fi 
umplute cu hrană. O macara montată pe o altă şalupă plasa calota pe 
piatră. Când aceasta îşi slobozea energia, ea era captată de calotă şi 
transportată prin cabluri la batacitor. Acesta era un cub metalic uriaş, 
plasat pe puntea căldărilor şi ajungând până la puntea principală. El 
înmagazina instantaneu energia, având rolul de condensator, în 
funcţie de nevoi, elibera energia, funcţionând ca o baterie. 

Sam Clemens coborî pe mal şi schimbă câteva cuvinte cu mai-marii 
locului, care înțelegeau esperanto. Această limbă universală se 
degradase aici, căpătând o formă care îi dădu mult de furcă lui Sam 
până s-o înţeleagă. Cu un aer grav, le mulţumi oamenilor pentru 
amabilitate şi reveni pe vapor în micuța lui şalupă personală. Zece 
minute după aceea, Balaurul de Foc IV se întoarse cu potirele 
încărcate. 

Cu sirenele urlând şi cu clopotele zăngănind pentru a-i saluta şi 
impresiona pe localnici, vaporul îşi continuă drumul în amonte. Sam 
şi Gwenafra se aşezară într-o parte a mesei cu nouă laturi din 
sufrageria aflată pe puntea principală. Ofițerii, mai puţin cei de 
serviciu, li se alăturară. După ce dădu câteva ordine de zi, Sam plecă 
să facă o partidă de biliard cu titantropul. Joe nu era prea 
îndemânatic în mânuirea tacului sau a cărţilor de joc din cauza labelor 
uriaşe, aşa că Sam îl bătea aproape întotdeauna. După aceea îşi alegea 
drept adversar pe cineva mai priceput. 

La ora 7:00, Sam făcea de obicei o inspecţie a navei. Ura mersul pe 
jos, dar se străduia, fiindcă avea nevoie de mişcare. În plus, asta slujea 
la menţinerea disciplinei pe navă. În absenţa instrucției şi a 


inspecțiilor, exista posibilitatea ca membrii echipajului să devină nişte 
civili neglijenţi. Ar fi abordat o atitudine prea delăsătoare şi familiară 
faţă de superiori când ar fi fost de serviciu. 

— Comand un vapor exemplar, se lăuda Sam destul de des. 
Echipajul e la fel, şi încă n-am prins pe nimeni intrând în post mort de 
beat. 

În dimineaţa aceea, Sam nu mai apucă să facă inspecția. Trebui să 
meargă în timonerie, fiindcă radiotelegrafistul primise un mesaj din 
partea navei Minerva. Înainte ca Sam să coboare din lift, pe ecranul 
radar fusese observat un obiect care trecuse lanţul muntos şi se 
apropia dinspre babord. 

Dirijabilul coborî din cerul orbitor, semănând cu un ou argintiu ce 
părea să fi pornit din soare. Pentru oamenii stupefiaţi de la sol, dintre 
care puţini văzuseră ori auziseră vreodată despre aparate de zbor, 
obiectul era un monstru înspăimântător. Nici nu încăpea îndoială că 
unii îl considerau vreun vehicul cu care călătoreau fiinţele misterioase 
ce-i sculaseră din morţi. Prea puţini erau aceia care, cu un amestec de 
groază şi încântare, fluturau din mâini în semn de salut, convinşi că le 
era dat să asiste la o revelaţie. 

Cum descoperiseră atât de uşor cei de pe Minerva poziţia lui Mark 
Twain? Uriaşul vapor remorca un balon mare, de forma unui zmeu, ce 
transporta un emiţător care transmitea semnale morse. Hardy, 
navigatorul de pe Minerva, ştia poziţia vaporului de pe harta aflată pe 
pupitrul său. În cursul voiajului ce ţinea de câţiva ani, Mark Twain 
transmisese prin radio date care îngăduiau locuitorilor din Parolando 
să-i cunoască ruta. În plus, localizând nava, navigatorul de pe Parseval 
trimisese un mesaj care îi permisese echipajului de pe Minerva să 
identifice poziţia aproximativă a vaporului. 

Fiind la curent şi cu poziţia lui Rex, căpitanul Minervei ştia că 
vaporul lui Ioan Fără-de-Ţară era cam la aceeaşi latitudine cu Sam. 
Însă ceva mai spre est. Rex se afla doar la 140 de kilometri depărtare, 
asta dacă se trasa o linie dreaptă ca spinarea unui ofițer prusac. 
Urmând însă albia Fluviului, vaporul lui Sam trebuia să voiajeze 
probabil 571.195 de kilometri până să ajungă în locul unde Rex se afla 
în acel moment. 

Adresându-se prin intermediul emiţător-receptorului din nacela de 
navigaţie, Greystock ceru permisiunea de a survola nava Mark Twain. 

Sam îl întrebă sec: 

— De ce? 

— Ca să vă salut, explică englezul. De asemenea, cred că tu şi 
echipajul aţi dori să vedeţi mai bine nava care-l va distruge pe Regele 


Ioan. Şi, ca să-ţi mărturisesc adevărul, eu şi oamenii mei am vrea să-ţi 
admirăm de aproape splendidul vapor. Făcu o pauză, apoi continuă: 
Ar putea fi ultima noastră şansă. 

Sam se văzu redus la tăcere. După o pauză, ascunzându-şi cu greu 
tremurul vocii, spuse: 

— De acord, Greystock. Apropie-te, însă nu ne survola. Poţi să zici 
că-s nebun, dar mă nelinişteşte să am deasupra capului un aparat de 
zbor care transportă patru bombe mari. Dacă se întâmplă vreun 
accident şi pierdeţi vreuna tocmai atunci? 

Dezgustat, Greystock îşi dădu ochii peste cap şi rânji răutăcios către 
ceilalți oameni aflaţi în nacelă. 

— Imposibil să se întâmple ceva rău, spuse el. 

— Zău? La fel a zis şi comandantul navei Maine:s; când s-a dus la 
culcare. Nu, Greystock, fă cum te rog. 

Evident dezamăgit, Greystock răspunse că va face întocmai. 

— Vă dăm roată o dată şi apoi plecăm să îndeplinim misiunea. 

— Mult noroc, se auzi vocea lui Sam. Sunt convins că nişte oameni 
minunaţi ca voi n-ar putea fi... Nu reuşi să încheie ce avea de zis. 

— Ştim că s-ar putea să nu ne mai întoarcem, spuse Greystock. Dar 
cred că avem şansa să atacăm nava Rex prin surprindere. 

— Aşa sper şi eu. Nu uita însă că la bordul ei există două avioane. 
Va trebui să loviți în primul rând puntea de decolare, ca să le 
imobilizaţi. 

— N-am nevoie de sfaturi, rosti glacial Greystock. 

Urmă o nouă pauză, mai apăsătoare decât cele de până atunci, apoi 
se auzi vocea puternică a lui Sam: 

— Lothar von Richthofen decolează imediat în semn de salut. Vrea 
să zboare alături de voi şi să vă dea personal o binecuvântare. Asta-i 
tot ce pot face pentru el. Am avut mult de furcă să-l potolesc, fiindcă 
voia să vă însoţească. Şi el ar fi dorit să participe la atac. Numai că 
aparatele noastre au un plafon de zbor de maximum 3.660 de metri. 
Asta le face sensibile la curenţii descendenţi de deasupra munţilor. Pe 
de altă parte, ar avea nevoie de un rezervor suplimentar ca să poată 
reveni la bază. 

Se auzi brusc vocea lui Lothar: 

— Greystock, i-am spus lui Sam că ai putea să-mi pui la dispoziţie 
carburant pentru întoarcere. 

— Nici o şansă! 

Greystock privi spre sol pe hubloul din partea frontala, Balonul aflat 
la remorcă era tras la bord, dar aveau să mai treacă douăzeci de 
minute până să se încheie operaţiunea. 

Uriaşul vapor era o frumuseţe, având cu un sfert de lungime în plus 
faţă de Rex şi fiind mult mai înalt. Jill Gulbirra susţinuse că Parseval 
era cel mai frumos şi mai mare artefact cunoscut pe Lumea Fluviului. 


Pe Pământ nu se construise ceva comparabil. Greystock gândea că 
acest vapor, potrivit părerii lui Clemens, „lăsa la o milă în urmă orice 
competitor”. 

În acel moment observă cum, adus de un lift, unul dintre avioane 
apăru pe puntea de decolare şi câţiva membri ai echipajului începură 
să pregătească manevrele de catapultare. 

Bărbatul îndesat îşi plimbă privirea rece ca gheaţa pe deasupra 
instrumentelor de control din gondolă. Pilotul, pe nume Newton, fost 
aviator în cel de-al doilea război mondial, se afla la postul său. Hardy, 
navigatorul, şi Samhradh, secundul de origine irlandeză, stăteau în 
faţa cadranului de la babord. La bord mai erau alţi şase oameni, 
plasați în gondolele motoarelor. 

Greystock se duse spre cabina cu arme, o deschise şi luă două 
pistoale grele Mark IV. Aceste revolvere din oţel, cu patru focuri, 
foloseau cartuşe din duraluminiu şi din plastic calibru 0,69. Luă unul 
cu mâna stângă, ţinându-l normal, iar pe celălalt, de ţeava. Fără să-şi 
dezlipească ochii de la cei doi bărbaţi din dreptul geamului de la 
babord, veni tăcut până în spatele lui Newton. Îl izbi pe acesta cu 
patul pistolului drept în creştet. Pilotul căzu de pe scaun, ajungând pe 
podea. 

Întinse fulgerător mâna stângă şi cu degetul mare închise 
comutatorul aparatului de emisie-recepţie. Auzind pocnetul produs de 
lovitura dată în ţeastă, ceilalţi doi bărbaţi se răsuciră. Stupefiaţi de 
scena din faţa ochilor, îngheţară. 

— Să nu faceţi nici o mişcare, îi avertiză Greystock. Acum... puneţi- 
vă mâinile la ceafă. 

Holbându-se de uimire, Hardy bolborosi: 

— Ce-nseamnă asta, domnule? 

— Ţine-ţi gura! 

Făcu un gest cu pistolul către un dulap. 

— Fixaţi-vă paraşutele. Nu cumva să încercaţi vreun atac asupra 
mea. Vă pot ucide pe amândoi. 

— Tttu... ticălosule! Eşti un t-t-trădător! Se bâlbâi Samhradh, al 
cărui chip, din palid, devenise congestionat. 

— Ba nu, strigă Greystock, sunt un supus loial Regelui Ioan al 
Angliei. Surâse. Maiestatea-Sa mi-a promis postul de secund pe Rex 
când o să-i predau această aeronavă. Aşa-mi voi dovedi credinţa. 

Samhradh privi afară pe hubloul de la pupa. Mişcările din gondola 
de comandă puteau fi văzute din gondolele motoare. 

— Am lipsit jumătate de oră, pentru a discuta cu mecanicii, mai 
ţineţi minte? spuse Greystock. I-am legat pe toţi fedeleş, aşa că n-o să 
vă sară nimeni în ajutor. 

Cei doi traversară gondola, deschiseră dulapul şi începură să-şi 
fixeze paraşutele. 


— Cu el ce facem? întrebă Hardy, arătând spre Newton. 

— Puteţi să-i puneţi paraşuta şi să-i faceţi vânt înainte de a sări voi. 

— Dar mecanicii? 

— Cum le va fi norocul. 

— Vor muri dacă vei fi doborât! îl preveni Samhradh. 

— Ghinionul lor. 

După ce-şi legară paraşutele voluminoase, îl târâră pe Newton în 
mijlocul gondolei. Ţinând pistoalele aţintite asupra lor, Greystock se 
retrase câţiva paşi înapoi. Apoi apăsă butonul care comanda coborârea 
trapei din plexiglas de la babord. Cei doi îl împinseră pe Newton, care 
gemu, dincolo de marginea trapei. Samhradh trase de inelul de 
extracţie al paraşutei lui Newton şi după o clipă se aruncă în gol. 
Hardy se opri cu un picior pe marginea trapei. 

— Greystock, dacă ne vom mai întâlni vreodată, o să te ucid. 

— S-o crezi tu, spuse el. Mai bine sari, altfel mă răzgândesc şi n-o să 
mai ai şansa asta. 

După aceea deschise din nou aparatul de emisie-recepţie. 

— Ce dracu' se petrece acolo? se auzi glasul răcnit al lui Clemens. 

— Trei dintre oamenii mei au tras la sorţi pentru a stabili cine 
părăseşte aeronava, rosti mieros Greystock. Am constatat că sarcina e 
prea mare. Mai bine aşa; trebuie să câştigăm în viteză. 

— De ce dracu' nu m-ai anunţat şi pe mine? se răsti Clemens. Acum 
va trebui să întorc pentru a-i pescui. 

— Ştiu, răspunse Greystock fără să stea prea mult pe gânduri. 

Privi pe hubloul de la babord. Minerva trecuse de Mark Twain. 
Punţile vaporului erau înţesate de oamenii care admirau dirijabilul. 
Avionul, un monoplan cu aripă joasă, având un singur loc, se afla pe 
catapulta care era rotită pentru a avea vânt din faţă. Operațiunile 
pentru coborârea balonului continuau. 

Greystock se aşeză la pupitrul de comandă. După câteva minute 
coborâse aeronava până la 90 de metri deasupra apei. Apoi o întoarse 
şi porni către uriaşul vapor alb. 

Acesta se oprise în mijlocul Fluviului, iar cele patru zbaturi se 
roteau cât să-l menţină pe loc. Prin sabordul de la pupa fusese 
coborâtă o şalupă mare, care acum dădea ocol vaporului pentru a-i 
recupera pe paraşutişti. 

Ambele maluri forfoteau de mulţimea privitorilor şi cel puţin o sută 
de ambarcaţiuni cu pânze sau vâsle se îndreptau către oamenii care se 
zbăteau în apă. 

Catapulta scoase un jet de aburi şi monoplanul ţâşni de pe punte. 
Fuzelajul argintiu şi aripile sclipiră aruncând reflexe cenuşii şi 
aparatul începu să urce către aeronavă. 

În difuzorul aparatului răsună vocea lui Clemens: 

— John, ce mama tuturor dracilor ai de gând? 


— Mă întorc să fiu sigur că oamenii mei n-au păţit nimic, răspunse 
el. 

— Ce-i dobitocia asta? răcni Clemens cu glas piţigăiat. Chiar dacă ar 
creşte ca aluatul, creierul tău ar încăpea în devla unui ţânţar şi tot ar 
mai rămâne loc! Aşa se-ntâmplă dacă încerci să faci sită de mătase din 
coada unui câine răpciugos! L-am rugat pe Firebrass să nu îngăduie 
unui baron medieval să se apropie de un dirijabil! Ştii ce i-am spus: 
„Greystock face parte din teapa celor mai tâmpiţi, aroganţi şi nedemni 
oameni pe care-i poţi întâlni, aceea a nobililor medievali”. 
Dumnezeule, lisuse Cristoase! Dar el, nu, o ţinea sus şi tare că ai 
disponibilităţi şi c-ar fi grozav de interesant să vadă cum te adaptezi la 
viaţa Epocii Industriale! 

În difuzor bubui vocea lui Joe Miller: 

— Laz-o mai moale, Zam. Dagă-l fagi albie de porşi, va refuja ză 
ataşe vaborul lui Ioan. 

— Zine-ţi fleanga! îl imită Clemens în batjocură. Când voi avea 
nevoie de sfaturile unui paleoantropus, o sa te anunţ. 

— Nu-i gazul ză mă inzulzi doar fiindgă ezti zubărat, spuse Miller. 
Ia ji! Zi-a tregut cumva brin căpăzână că Greyztog pune la gale o 
porgărie? Poate z-a lăzat gumbărat de gunoiul aşela de Ioan. 

Lui Greystock îi scăpă o înjurătură. Maimuţoiul acela uriaş şi păros 
era mult mai deştept decât lăsa să se creadă înfăţişarea lui ridicolă. Cu 
toate astea, exista posibilitatea ca, în furia lui, Clemens să nu ia în 
seamă avertismentul. 

Dirijabilul, aplecându-şi botul la zece grade faţă de ţinuta de drum, 
zbura direct către vapor. Ajunsese la 31 de metri deasupra lui şi 
continua să coboare. 

Avionul pilotat de von Richthofen trecu în viteză la mai puţin de 15 
metri. Îi făcu semne cu mâna lui Greystock, însă avea un aer 
nedumerit pe chip. Pesemne ascultase în căşti discuţia purtată prin 
radio. 

Greystock apăsă hotărât pe un buton. De sub sabordul prova al unei 
gondole motoare ţâşni o rachetă. Eliberat de greutatea proiectilului, 
dirijabilul căpătă altitudine: Racheta lungă şi zveltă se răsuci, 
scuipând foc pe ajutaje, şi dirijată de detectorul de căldură din partea 
frontală, porni către ţeava de eşapament a avionului argintiu. Cu toate 
că nu-l putea vedea pe von Richthofen, Greystock îşi imagină expresia 
de groază de pe chipul lui. Avea la dispoziţie aproximativ şase 
secunde să iasă din carlingă şi să-şi pună paraşuta. Chiar dacă ar fi 
reuşit, la acea înălţime existau puţine şanse să o mai deschidă. 

Nu, nici n-avea de gând să sară. Von Richthofen răsuci în schimb 
avionul pe o aripă, pornind în picaj şi redresând aparatul exact la 
câţiva centimetri deasupra Fluviului. Apoi se văzu o explozie de 
lumină. Racheta şi aparatul deveniră o minge de foc şi fum. 


Până în acel moment, membrii unei echipe de mecanici fuseseră 
într-o grabă disperată să pregătească un alt aparat pentru catapultare. 
Urletul sirenelor şi agitația turbată ce se stârnise brusc distrăsese 
atenţia celor care aveau în grijă balonul captiv, astfel că uitară ce 
trebuia să facă. Greystock gândi plin de speranţă că oamenii nu vor 
avea prezenţa de spirit să taie odgonul de remorcă. Uriaşul aerostat va 
constitui o povară supărătoare pentru nava care va încerca să 
efectueze manevre rapide. 

Din difuzor răzbătură slab atât vaietul sirenelor, cât şi vocea 
aproape la fel de piţigăiată a lui Clemens. 

Vaporul începu să capete viteză şi, în acelaşi timp, descrise o curbă. 
Greystock surâse. Sperase ca Mark Twain să-şi expună flancul. Apăsă 
un buton, iar nava aeriană, eliberată de greutatea altor două 
proiectile, de astă dată torpile, se înălță brusc. Greystock ridică 
profundoarele pentru a apleca botul dirijabilului şi mai mult şi 
împinse maneta de acceleraţie până la maxim. 

Torpilele izbiră apa şi ridicară o jerbă de stropi. Siajul lăsat de ele 
fierbea. Din difuzor se auzi scâncetul disperat al lui Clemens. Nava 
uriaşă ieşi din giraţie şi-şi continuă drumul cu viteză mare către malul 
stâng al Fluviului. De pe puntea ei ţâşniră câteva rachete. O parte 
descriseră câte un arc de cerc şi explodară imediat ce atinseră 
suprafaţa apei. Altele se îndreptară către dirijabil. 

Greystock înjură în franceza normandă. Nu acţionase îndeajuns de 
repede, însă torpilele sigur aveau să lovească vaporul, iar dacă se 
întâmpla aşa, însemna că împlinise porunca Regelui Ioan. 

Dar nu voia să moară. Nu-şi dusese misiunea până la capăt. 

Gândi că ar fi trebuit probabil să arunce bombele la trecerea pe 
deasupra vaporului. Acesta virase exact când se apropiase foarte mult, 
iar el nu dorise să schimbe drumul prea brusc. Trebuia să fi anihilat 
echipajul dirijabilului mai devreme, iar apoi să-i fi spus lui Clemens că 
se apropie pentru ca toată lumea să poată admira aparatul în toată 
splendoarea lui. 

În timp ce rumega aceste gânduri, apăsase toate butoanele pentru 
lansarea rachetelor. Acestea se îndreptau acum spre proiectilele 
pornite de pe vapor, căutându-le cu ajutorul detectoarelor de căldură, 
după cum şi celelalte procedau identic. Exploziile rachetelor care se 
găseau unele pe altele făcură dirijabilul să se cutremure. O pânză 
groasă de fum învălui tot ce se afla în faţa lui Greystock, 
împiedicându-l să mai vadă vaporul. Apoi aparatul ieşi din norii 
întunecaţi, apropiindu-se îngrijorător de mult de Mark Twain. 

Pe rănile lui Cristos! O torpilă tocmai trecuse puţin pe lângă 
tribordul de la pupa, însă a doua avea să lovească ţinta! Ba nu, se 
înşelase! Ea atinse copastia cu o aripioară de ghidaj şi îşi schimbă 
drumul. Vaporul scăpase ca prin urechile acului! 


Din vorbele lui Clemens, urlate piţigăiat, rezulta că nu va mai fi 
lansată nici o rachetă. El se temea că dirijabilul va exploda şi, purtat 
de vânt, se va prăbuşi în flăcări peste vapor. 

Balonul captiv, târând cablul din plastic, plutea spre aval, ridicându- 
se lin. 

Clemens uitase că dirijabilul nu lansase încă nici o bombă. 

De jos ţâşni al doilea avion: un aparat amfibiu cu două locuri, 
pilotul privea disperat în sus. Era prea aproape de ţintă şi avea viteză 
prea mare ca să poată efectua o mişcare de compensare spre dreapta 
pentru a trage cu mitraliera din partea frontală. Însă mitraliorul aflat 
imediat în spatele pilotului răsucea mitraliera cu ţevi duble spre 
dirijabil. Fiecare al zecelea glonţ avea să fie un trasor acoperit cu un 
strat de fosfor. Era suficient ca unul să lovească un compartiment 
pentru ca hidrogenul să ia foc. Minerva se găsea la doar 152 de metri 
depărtare de Mark Twain şi se apropia cu repeziciune. Motoarele 
funcționau la capacitate maximă; se mai adăuga şi vântul de 16 km pe 
oră bătând din spate, ceea ce însemna că vaporul nu avea timp să se 
tragă din calea colosului zburător. 

Se rugă în gând să reuşească aruncarea bombelor înainte de a fi 
lovit de gloanţele trasoare. Poate mitraliorul va greşi ţinta. Exista şi 
posibilitatea ca avionul să treacă pe lângă dirijabil înainte ca omul să 
răsucească mitraliera. 

Se apropia văzând cu ochii de copastia vaporului. Chiar dacă 
dirijabilul nu ar fi fost lovit de trasoare, el ajunsese atât de aproape de 
Mark Twain, încât explozia bombelor le va distruge pe amândouă. 

Calculând cu aproximaţie momentul când dirijabilul avea să se afle 
deasupra vaporului cu zbaturi, Greystock programă febril toate 
mecanismele de lansare a bombelor. Apoi îşi părăsi postul de pilotaj şi 
sări prin sabord. Nu mai avea timp să-şi fixeze o paraşută, în plus, era 
prea aproape de luciul apei ca să mai apuce s-o deschidă, în timp ce 
cădea cu viteză tot mai mare, se simţi izbit de un val de aer fierbinte 
care deveni un adevărat vârtej. Se răsuci neputincios, nemaiavând 
vreme să-şi dea seama că pierduse funcţia de secund pe vaporul lui 
Ioan Fără-de-Ţară şi că din frumosul lui plan de a-l lichida pe Ioan şi 
de a deveni comandant pe Rex Grandissimus se alesese praful şi 
pulberea. 

Peter Frigate se îmbarcase pe Razzle Dazzle la o săptămână după 
începutul celui de-al şaptelea an al e.r.n. După alţi douăzeci şi şase era 
pe aceeaşi goeletă, dar se simţea deja descurajat şi sătul de viaţa pe 
vas. Oare avea să ajungă vreodată la izvoarele Fluviului? 

De când pusese piciorul pe punte trecuse prin dreptul a 810.000 de 


pietre-potir. Asta însemna că parcursese aproximativ 1.303.390 de 
kilometri. 

Pornise din zona ecuatorială şi-i trebuise un an şi jumătate să 
ajungă în regiunile arctice, deplasându-se nu în linie dreaptă, ci 
unduindu-se ca un şarpe. Dacă Fluviul ar fi fost drept ca o riglă ai fi 
ajuns la destinaţie în mai puţin de şase luni, poate chiar cinci. 

Când pătrunseseră în regiunea arctică, la scurt timp după ce Fluviul 
cotise clar, pornind înspre sud, Frigate propusese să continue drumul 
spre nord pe jos. Munţii polari nu se vedeau, însă trebuie să fi fost 
destul de aproape. Ademenitor de aproape. 

— Şi cum naiba trecem peste ei? întrebase Farrington. Frigate 
făcuse un gest către zidul neştirbit de piatră care se ridica vertical la 
nord. În zona aceea avea înălţimea de 3.650 de metri. 

— Cu un balon. 

— Ţi-ai pierdut minţile? Aici vântul bate spre sud. Ne-ar îndepărta 
de munți. 

— Te referi la vântul de suprafaţă. Dar dacă situaţia meteorologică 
e la fel ca pe Pământ, vânturile polare de înălţime ar trebui să bată 
spre nord-est. Imediat ce s-ar înălța îndeajuns, ajungând în calea lor, 
balonul ar porni în direcţie opusă, fiind împins către pol. Apoi, când 
ne-am apropia de munţii despre care bănuim că înconjoară marea, am 
coborî. Dacă sunt înalţi precum se zice, n-am avea nici o şansă să-i 
traversăm în balon. 

Farrington pălise auzind propunerea lui Frigate. 

— Nu ştiai că Puştiul din Frisco n-are habar de călătoria pe calea 
aerului? întrebă Rider cu un zâmbet pe faţă. 

— Nu despre asta-i vorba! exclamă Martin fulgerându-i cu privirea. 
Dacă un balon ne-ar putea duce acolo, aş fi primul în nacelă. Dar nu-i 
adevărat! În orice caz, cum, Doamne iartă-mă, o să facem un balon? 

Frigate trebui să recunoască absurditatea propunerii; nu puteau. Le 
era imposibil să-l construiască şi să-l umple cu hidrogen. Din câte ştia 
el, n-aveau materialele necesare. Nici aici, nici în altă parte. 

Cu toate acestea, puteau lua în calcul o altă metodă. Ce-ar fi fost să 
construiască un balon cu aer cald care să ducă o frânghie până pe 
vârful muntelui? 

Pufni în râs numai auzindu-se vorbind. Cum puteau confecţiona o 
frânghie lungă de 3.650 de metri şi atât de rezistentă încât să nu se 
rupă sub propria-i greutate? Cât de mare ar fi trebuit să fie balonul 
capabil să ridice o asemenea frânghie? Cât Hindenburg! Şi cum s-o 
ancoreze pe culme? 

Surâzând, Frigate propuse trimiterea unui om o dată cu ea. Acesta 
ar fi putut coborî acolo s-o fixeze. 

— Las-o baltă! îl sfătui Farrington. 

Frigate îi urmă bucuros îndemnul. 


Având vânt din pupa, Razzle Dazzle îşi continuă drumul spre sud, iar 
echipajul se bucură să iasă din zona aceea îngheţată şi sumbră. În 
porţiunea pe care o străbăteau trăiau oameni din Epoca de Piatră, care 
pe Pământ populaseră regiunile arctice. Acum se împăcaseră cu 
situaţia. 

Până în acel moment, goeleta traversase ecuatorul şi intrase în 
regiunea polară de sud de nouă ori. Acum se aflau iarăşi în zona 
ecuatorială. 

Viaţa pe vas îl îngreţoşa pe Frigate. Nici măcar nu era singurul în 
situaţia asta. De câtva timp, permisiile la țărm se prelungeau tot mai 
mult. 

Într-o zi, în vreme ce-şi mânca dejunul pe mal, Frigate trăi două 
momente emoţionante într-o succesiune fulgerătoare. Unul se referea 
la hrana oferită de potir. Ani în şir sperase să capete unt de arahide şi 
o banană simultan. Ridicând capacul, îşi văzu visul împlinit. O cupă 
din metal cenuşiu era plină cu unt de arahide fin şi mirosind delicios. 
Pe un alt sertăraş se afla banana cu coajă galben-cafenie şi punctată. 
Zâmbind, salivând şi jubilând, coji fructul şi-i înmuie un capăt în untul 
de arahide. Pe punctul de a geme de plăcere, muşcă pofticios. Merita 
să fii resuscitat, măcar de dragul mâncării. 

O clipă mai târziu, văzu o femeie trecând pe lângă el. Fra foarte 
atrăgătoare, însă atenţia îi fusese atrasă în primul rând de un amănunt 
vestimentar. Se ridică în picioare şi, apropiindu-se de ea, i se adresă în 
esperanto: 

— Pardonu min, sinjorino. Am remarcat brăţara aceea neobişnuită. 
Pare a fi din alamă! 

Ea se uită la obiect şi-i răspunse: 

— Estas brazo. 

Apoi, cu un Dank-on murmurat, acceptă țigareta oferită şi o aprinse. 
Părea foarte prietenoasă. Ba chiar mai mult de-atât, părea să 
socotească altcineva, un bărbat înalt şi brunet care, încruntat, se 
apropie de ei. 

Frigate se grăbi să-l asigure că nu-l interesa decât brățara. Bărbatul 
păru să respire uşurat; dezamăgită, femeia se strădui să salveze 
situația şi, cu un gest din umeri, spuse: 

— Provine din josul Fluviului. A costat o sută de țigarete şi două 
coarne de peşte. 

— Fără a mai aminti de unele servicii personale pe care le-a făcut, 
adăugă bărbatul. 

— Vai, Emil, asta s-a întâmplat înainte de a mă muta la tine, 
interveni femeia. 

— Ştii de unde e? vru Frigate să afle. Adică, unde a fost făcută? 

— Cel care mi-a vândut-o venea din Nova Bohemujo. Frigate îi dădu 
bărbatului o ţigaretă, iar gestul alungă starea de încordare. Emil îi 


spuse că Noua Boemie era un stat destul de mare, la nouă sute de 
pietre-potir în amonte. Cehii din secolul al XX-lea alcătuiau grosul 
populaţiei. Minoritatea era formată din membrii unui trib antic de 
gali, la care se adăuga, bineînţeles, acel unu la sută compus din 
oameni de pretutindeni şi din toate vremurile. 

Până în urmă cu trei ani, Noua Boemie fusese mică, asemenea 
multor alte state din zonă, fiind populată de un amestec de slavi şi 
gali. 

— Doar că şeful lor, un tip pe nume Ladislas Podebrad, a iniţiat un 
proiect acum vreo şase ani. Credea că în adâncuri s-ar găsi multe 
bogății minerale, îndeosebi fier. Oamenii lui au început să sape la 
poalele muntelui şi au făcut o groapă adâncă de dimensiuni enorme. 
Au consumat multe unelte din os şi cremene. Doar ştii cât de 
rezistentă e iarba. 

Frigate încuviință din cap. Iarba părea făcută să reziste eroziunii. 
Rădăcinile îi erau foarte adânci şi întreţesute. La drept vorbind, nici 
nu ştia dacă nu era vorba de o singură plantă, un adevărat organism 
care se întindea pe ambele maluri ale Fluviului şi probabil şi prin 
albie. Iar rădăcinile ei încăpăţânate conţineau siliciu. 

— Le-a trebuit mult până să îndepărteze stratul de iarbă, dar când 
au reuşit, dedesubt era doar praf. Au săpat mai adânc şi după ce-au 
ajuns la şaizeci de metri, au descoperit rocă. Cred că era calcar. Cât pe 
ce să renunţe, numai că Podebrad, care e un fel de mistic, le-a zis 
oamenilor că avusese un vis despre uriaşa cantitate de fier de sub 
stratul de rocă. 

— Păi sigur, interveni femeia, numai că pe tine nu te văd muncind 
atât de îndârjit. 

— Lasă, că nici tu nu te omori. 

Frigate nu-i vedea rămânând împreună prea mult, dar nu scoase o 
vorbă. Se putea înşela. Pe Pământ cunoscuse perechi la fel, care-şi 
aruncau tot soiul de ironii şi se împungeau din prima zi de căsătorie şi 
până la moarte. Din anumite motive, care lui îi scăpau, cei doi aveau 
nevoie unul de altul. 

Cu trei ani în urmă, visul lui Podebrad se împlinise, iar munca grea 
a oamenilor săi fusese răsplătită. Dăduseră de zăcăminte imense: 
minereu de fier, sulfură de zinc, nisip, cărbune, sare, plumb, sulf şi, în 
cantităţi mai mici, chiar platină şi vanadiu. 

— Vrei să spui în straturi, da? întrebă Frigate nelămurit. Dar în 
natură ele nu există aşa. 

— Nu, îl aprobă Emil. Însă asta a aflat Maria de la acel om. Zicea — 
şi i-am auzit şi pe alţii vorbind la fel — că avea impresia că minereurile 
fuseseră azvârlite acolo de vreun camion gigantic. Cei care au făcut 
lumea asta împinseseră totul laolaltă, înţelegi, parcă folosind un 
buldozer uriaş. După aceea fuseseră aşezate straturile de rocă, sol şi, la 


urmă, iarba. 

Podebrad începuse să scoată minereurile şi activitatea continua. În 
prezent, toţi oamenii lui erau înarmaţi cu arme de oţel, iar Noua 
Boemie îşi extinsese graniţele de la 12 la 60 de kilometri, pe ambele 
maluri ale Fluviului. Asta nu se făcuse însă prin cucerire. 

Statele învecinate ceruseră să fie înglobate, iar Podebrad le primise 
bucuros. Existau bogății suficiente pentru toţi. 

În acest timp, alte state din zonă iniţiaseră proiecte similare. Le 
aplicau de trei ani, dar oamenii se aleseseră doar cu sudoarea, cu 
uneltele ciobite şi cu dezamăgiri. 

Locul descoperit de Podebrad părea să fie singurul bogat în 
substanțe minerale. Ori celelalte gropi de gunoi — cum le numea Emil 
- fuseseră plasate mult mai adânc. Emil arătă spre dealuri. 

— Şi ţara noastră a săpat până la şaizeci de metri, însă în prezent 
astupăm groapa. Am dat de un strat de dolomită. Podebrad a avut 
noroc. El a nimerit peste piatră de calcar moale. 

Frigate le mulţumi şi se îndepărtă agitat. Drept urmare acestei 
discuţii, unsprezece zile mai târziu, Razzle Dazzle trăgea la mal în 
dreptul capitalei lui Podebrad. Mirosul Noii Boemii le pătrunsese 
tuturor în nări cu o zi şi jumătate înainte de a ajunge la graniţa 
sudică. Toată zona trăsnea a sulf şi a fum de cărbune. 

De-a lungul malului se înălţau ziduri înalte din pământ. Armele din 
oţel, inclusiv cele de foc, erau la îndemâna oricui. Pe Fluviu patrulau 
patru vase mari cu zbaturi, acţionate de motoare cu aburi, fiecare 
dintre ele dotat cu două tunuri, precum şi un mare număr de vase mai 
mici, înarmate cu mitraliere. 

Echipajul de pe Razzle Dazzle era uimit, dar şi destul de deprimat. 
Frumoasa vale ajunsese cuprinsă de pâclă. Până atunci socotiseră 
aerul curat, cerul de un albastru pur, câmpiile şi dealurile înverzite 
drept lucruri absolut fireşti. 

Nur îl întrebă pe un localnic de ce trebuia să ruineze totul pentru 
producerea de arme. 

— Am fost siliţi, explică acesta. Dacă n-am fi făcut-o, alte state ar fi 
încercat să ne fure minereurile şi ar fi trecut la acţiuni de cucerire. Ne- 
am înarmat ca măsură de autoapărare. Desigur, producem şi alte 
lucruri. Le vindem şi căpătăm mai mult tutun, băutură, hrană şi 
podoabe de care ne folosim, urmă el şi se bătu cu palma peste 
pântecele umflat. 

— Potirele dau fiecărei persoane tot ce-i trebuie, ba chiar şi unele 
obiecte de lux. De ce să sfârteci pământul şi să împuţi aerul pentru a 
avea mai mult decât ai nevoie? 

— Dar ţi-am spus de ce. 

— Mai bine astupaţi groapa, spuse Nur. Sau, mai curând, să n-o fi 
săpat deloc. 


Omul ridică din umeri. Apoi, cu o expresie de uimire, se apropie de 
Rider. 

— T-ascultă, nu cumva eşti steaua de cinema Tom Mix? 

Tom îi zâmbi şi-i răspunse: 

— Nuss, amiko. Mi-au mai spus şi alţii că aş semăna cu el. 

— Te-am văzut... În fine, pe el... când a venit la Paris în cursul 
turneului european. Eu eram într-o călătorie de afaceri şi am rămas în 
mijlocul mulţimii ca să te... să-l aclam... Mergea călare pe Tony. Am 
trăit o experienţă unică. A fost actorul meu favorit din filmele cu 
cowboy. 

— Şi-al meu, făcu Tom şi se îndepărtă. 

Frigate îi chemă deoparte pe căpitan şi pe secund. 

— Pari schimbat, Pete, constată Martin Farrington. Cred că te 
gândeşti la acelaşi lucru pe care l-am discutat cu Tom acum câteva 
clipe. 

— Ei, cum puteaţi? se miră Frigate. Despre ce-i vorba? 

Martin privi spre Tom şi surâse. 

— Sigur, despre ce altceva? Discutam - atenţie — ne gândeam că 
tare bine ar fi să avem şi noi un vas cu aburi. 

Frigate înlemni. 

— Nu la asta mă gândisem! Ce vreţi să spuneţi, aveţi de gând să-l 
furaţi? 

— Cam aşa ceva, răspunse Tom cu glas tărăgănat. Pot oricând să-şi 
facă altul. Ne gândeam ce repede ne-am deplasa în susul Fluviului cu 
unul dintre vasele acelea drăgălaşe cu aburi. 

— În afară de aspectul etic, spuse Frigate, ar fi şi periculos. 
Presupun că noaptea sunt păzite. 

— Ia te uită cine ne face morală, îl puse Martin la punct. Şi tu ai 
furat sulița, arcul şi săgețile, sau ai uitat? 

Frigate roşi. 

— Nu tocmai. Le făcusem cu mâna mea. Erau ale mele. 

— Tot furt se cheamă, insistă Martin. Arboră un zâmbet fermecător 
şi-l bătu pe Frigate pe umăr. Nu-i cazul să te ruşinezi. Tu aveai nevoie 
de ele mai mult decât statul şi ai luat ceva ce putea fi lesne înlocuit. 
Noi ne aflăm într-o situaţie asemănătoare. Trebuie să ne deplasăm mai 
rapid în amonte. 

— Ca să nu spun că merităm puţin confort, adăugă Tom. 

— Vreţi să murim? 

— Te oferi de bunăvoie? Eu unul n-aş ordona nimănui s-o facă. 
Dacă nu ţii să te bagi, n-o să ne împiedici pe noi, corect? 

— Sigur că nu! îi asigură Frigate roşind iarăşi. Nu ridic obiecţii 
pentru că m-aş teme. Ascultaţi, aş face-o dac-ar fi necesar. Dar eu nu 
m-am gândit la asta. E vorba de ceva care ne-ar duce spre nord cu 
mult mai iute decât o navă cu aburi. 


— Vrei să-l rugăm pe Podebrad să ne construiască o navă rapidă? 
întrebă Martin. Un iaht cu aburi? 

— Nu, altceva. Nu mă refeream la ceva care să urce pe Fluviu, ci să 
treacă pe deasupra. 

— Dă-mi o palmă să-mi revin, exclamă Tom. Vrei să zici un avion? 

Tom părea încântat, însă Martin păli. 

— Nu, n-ar merge. Adică, el ne-ar duce mult mai repede, dar ar 
trebui să aterizăm de câteva ori pentru, alimentare şi nu putem 
produce combustibil. Mă gândeam la alt mijloc de deplasare prin aer. 

— Doar n-o fi vorba de-un balon?! 

— Ba da, de ce nu? Un balon ori, mai curând, un dirijabil. 

Pe Tom Rider ideea îl atrăgea. 

— Ba nu! spuse Farrington. E prea primejdios! N-am încredere în 
sacii ăia cu gaz. În plus, ar trebui folosit hidrogen, aşa-i? Păi ăsta ia 
foc una-două! mai zise el şi pocni din degete. Pe de altă parte, 
baloanele sunt o pradă uşoară pentru vânturi puternice şi furtuni. Şi- 
apoi, de unde-mi scoateţi mie un pilot? Unul de avion o fi uşor de 
găsit, deşi, eu personal, n-am întâlnit decât doi până acum. Pe 
deasupra, noi am alcătui echipajul, iar asta înseamnă că trebuie să ne 
pregătim. Dacă n-am înclinaţie pentru aşa ceva? Şi ar mai fi un 
motiv... 

— Simti furnicături pe la spate? făcu Tom zâmbind. 

Martin se îmbujora şi-şi încorda pumnii. 

— Ce-ai zice dacă-ţi scot câţiva dinţi? 

— Nu mi s-ar întâmpla pentru prima oară, spuse el, dar las-o mai 
moale, Frisco, încercam doar să descopăr motivele care te rețin. Într- 
un fel, voiam să te ajut. 

Frigate ştia că pe Jack London nu-l preocupase zborul. Şi totuşi, un 
om care trăise atât de aventuros, dovedise un curaj bătăios şi se 
arătase de asemenea foarte curios trebuia să fie entuziasmat de 
călătoria cu un vehicul neîncercat. 

Să-i fie teamă de zbor? 

Tot ce se putea. Mulţi oameni care păreau să nu se teamă de nimic 
pe pământ erau înspăimântați când se ridicau de la sol. La urma 
urmei, era una dintre ciudăţeniile caracterului uman, de care nimănui 
nu trebuia să-i fie ruşine. 

Cu toate astea, pesemne că Martin se ruşina să-şi dea teama pe faţă. 

Frigate recunoscu în sinea lui că şi el se lăsa cuprins uneori de acel 
sentiment. Se mai debarasase de el, dar nu scăpase cu totul de povara 
lui. Nu se sfia să-şi recunoască temerile dacă găsea motive care să le 
justifice. Însă îi venea greu să-şi dezvăluie spaima când ea pornea din 


motive obscure. 

Reacţia lui Farrington era oarecum normală. Era periculos, poate 
chiar o neghiobie să plece cu un balon în condiţii meteo imprevizibile. 
Îi chemară pe Nur şi pe Pogaas să le comunice ideea lui Frigate, iar 
acesta le spuse şi ce pericole îi puteau pândi. 

— Cu toate astea, ţinând seama de timp, ar fi mai practic şi 
economic să călătorim cu balonul. La o adică, comparând cât ar dura 
călătoria cu balonul faţă de cea cu vaporul, mai multe pericole am 
avea de înfruntat pe apă. 

— La naiba, nu de primejdii mă tem! Ştii asta prea bine! Doar că... 
Martin renunţă să mai continue. 

Tom surâse. 

— De ce rânjeşti? se răsti Farrington. Arăţi ca un sconcs după ce-a 
mâncat un rahat! 

Pogaas surâse. 

— Nu-i nevoie să te aprinzi pentru atâta lucru, spuse Tom. Întâi 
trebuie să aflăm ce gânduri are marele mahăr, Podebrad. Mai mult ca 
sigur că n-o să vrea să construiască un balon. De ce-ar face-o? Mai 
bine-am merge la reşedinţa lui să vedem ce părere are. 

Nur şi Pogaas aveau treburi mai importante de rezolvat, şi până la 
urmă, căpitanul, secundul şi un matroz porniră spre clădirea 
impunătoare din piatră pe care le-o arătase un trecător. 

— Sper că nu te-ai gândit serios să furi un vas cu aburi? vru să ştie 
Frigate. 

— Depinde, îi răspunse Tom. 

— Nur nu va accepta aşa ceva, explică Frigate. Şi nici alţii. 

— Atunci o să ne descurcăm fără el, conchise Tom. 

Se opriră în faţa casei lui Podebrad, care se înălța pe vârful unui 
deal şi atingea cu acoperişul din bambus crengile unui pin înalt. 
Gărzile le permiseră să intre într-o sală de aşteptare. Secretara află ce 
doreau şi dispăru vreme de câteva clipe. Când reveni, le spuse că 
Podebrad îi va primi peste două zile, după ora prânzului. 

Hotărâră ca în restul zilei să meargă la pescuit. Rider şi Farrington 
prinseră câţiva „crapi” vărgaţi, dar îşi petrecură mai tot timpul 
plănuind cum ar putea pune mâna pe un vas cu aburi. 

Ladislas Podebrad avea părul roşcat şi era de statură potrivită, cu 
umeri largi şi musculoşi, gât ca de taur, buze subţiri şi bărbia masivă. 
Cu toate că arăta impunător şi se purtă cu răceală, îngădui ca 
întâlnirea să ţină mai mult decât se aşteptaseră ei. Totul mersi bine, 
dar nu exact cum speraseră. 

— De ce vă grăbiţi atât să ajungeţi la Polul Nord? Am auzit de 
turnul despre care se spune că e în mijlocul mării, dincolo de munţi 
inaccesibili. Nu ştiu dacă merită să dau crezare acestei poveşti. Dar 
pare plauzibilă. Poate chiar aşa o fi. S-ar putea ca lumea asta să fi fost 


făcută chiar de Dumnezeu. Dar e limpede că nişte ființe umane, ori 
semănând cu ele, au refăcut suprafaţa planetei. Ca om de ştiinţă, mi-e 
clar că resuscitarea noastră e provocată cu mijloace materiale, prin 
ştiinţă, nu prin intervenţia vreunei forţe supranaturale. Habar n-am de 
ce. Dar Biserica Celei de-A Doua Şanse are o explicaţie care sună 
destul de logic, deşi membrilor ei le lipsesc informaţiile sigure. De 
fapt, Biserica pare să ştie mai multe despre afacerea asta decât oricine 
altcineva, dacă mă pot exprima astfel. 

Bătu darabana cu degetele lungi şi subţiri în tăblia mesei, în vreme 
ce toţi ceilalți rămaseră tăcuţi. Urmărindu-l, Frigate se gândi ce 
discrepanţă exista între degetele lui şi mâinile mari şi pline, ca să nu 
mai vorbim de statura mătăhăloasă. 

Podebras se ridică şi merse până la un dulăpior pe care-l deschise şi 
scoase dinăuntru un obiect. 

Între degete ţinea un os spiralat de la un peşte cu corn. 

— Ştiţi prea bine ce reprezintă. Membrii Bisericii îl poartă ca simbol 
al credinţei lor, deşi eu aş prefera ca la baza ei să fie mai multe 
cunoştinţe. Dar dacă ar şti mai multe n-ar mai avea nevoie de 
credinţă, nu? În privinţa asta, seamănă cu toate celelalte religii, fie de 
pe Pământ sau de aici. Ştim totuşi sigur că există viaţa de apoi. Ori 
mai curând, a existat. Acum, când oamenii nu mai sunt resuscitaţi 
după moarte, nu avem idee la ce ne putem aştepta. Nici măcar 
Biserica nu ne spune de ce au încetat translatările atât de brusc. Emit 
speculaţii că oamenilor li s-a oferit pesemne destul timp să se 
mântuiască, iar acum nu mai există nici o rațiune pentru continuarea 
resuscitărilor. Ori suntem mântuiţi deja, ori nu. Zău că nu ştiu care-i 
adevărul. 

Domnilor, pe Pământ am fost ateu, membru al Partidului Comunist 
din Cehoslovacia. Aici însă, am cunoscut un om care m-a convins că 
religia n-are nici o legătură cu raţiunea. Baza existenţei religiei, cel 
puţin, fundamentele nu au nimic în comun cu raţiunea. După actul de 
credinţă urmează, desigur, motivarea credinţei, justificarea ei 
pseudologică. Cu toate astea, nici lisus, nici Marx, Budha, sau 
Mahomed, nici hinduşii, nici confucianiştii, taoiştii sau evreii nu au 
avut dreptate în legătură cu lumea de apoi. În lumea asta au existat 
mai multe lucruri anapoda decât în aceea unde ne-am născut. 

Păşi până la birou, se aşeză pe scaun şi puse osul pe tăblie. 

— Sinjoroj, astăzi intenţionam să anunţ convertirea mea la religia 
propovăduită de Biserica Celei de-A Doua Şanse, precum şi demisia 
mea din fruntea statului Nova Bohemujo. Peste câteva zile urma să mă 
îmbarce şi să pornesc în amonte, către Virolando, despre care am 
convingerea că există. Iar acolo voiam să-i pun câteva întrebări lui La 
Viro, conducătorul şi fondatorul Bisericii. Dacă avea să-mi dea 
răspunsuri mulţumitoare sau dacă recunoştea că nu ştie tot ceea ce 


vreau să aflu, mă puneam la dispoziţia lui, mergând unde ar fi nevoie, 
făcând tot ce mi s-ar cere. Dar dacă informaţiile pe care le deţin sunt 
corecte, şi n-am nici un motiv să cred că am fost minţit, Virolando e la 
milioane de kilometri depărtare. Mi-ar trebui jumătate de viaţă 
pământească pentru a ajunge acolo. Pe nepusă-masă, aţi venit cu o 
propunere. Sunt uimit că nu mi-a trecut şi mie prin minte aşa ceva. 
Asta poate pentru că mă interesa mai mult călătoria decât scopul ei. 
Călătoriile te recompensează mai mult prin posibilitatea 
autocunoaşterii decât în alt fel, nu? Poate că tocmai de aceea mi-a 
scăpat esenţialul. Da, domnilor, vă pot construi un balon. Cu o singură 
condiție. Va trebui să mă luați cu voi. 

— Nu văd cum am putea refuza o asemenea propunere, Sinjoro 
Podebrad, spuse Farrington după o tăcere stânjenitoare. Cred că pot 
vorbi în numele tuturor. 

Frigate şi Rider dădură aprobator din cap. 

— Ne-ai prins la strâmtoare. Iar asta nu pentru că m-aş opune să 
mergi alături de noi. La o adică, sunt încântat. Însă... ce facem dacă nu 
găsim piloți cu experiență? Ajunşi în aer, am înnebuni dacă n-am avea 
habar să manevrăm aparatul sau să evităm diferite situații. 

— Se rezolvă. Dar va dura mult până construim nava. Dacă nu 
găsim ingineri care să se priceapă la proiectarea unui asemenea 
aparat, ori măcar să calculeze specificațiile, va trebui să pornim de la 
zero. Între timp, putem căuta un pilot. Deşi sunt foarte puţini, la 
depărtare de două mii de kilometri în susul sau josul Fluviului trebuie 
să existe şi omul care ne trebuie. Ori ar putea să existe. La drept 
vorbind, şansele sunt foarte limitate. 

— Eu mă pricep la baloane, spuse Frigate. Am citit o mulțime 
despre aparate de zbor mai uşoare decât aerul. Am şi zburat cu un 
balon captiv pe distanțe scurte. Asta nu înseamnă că sunt expert, 
desigur. 

— Poate că va trebui să ne pregătim singuri, Sinjoro Frigate. În acest 
caz, orice cunoştinţe sunt bine venite. 

— Sigur, dar asta s-a întâmplat demult. Am uitat multe lucruri. 

— Nu prea inspiri încredere, Pete, îl avertiză Puştiul din Frisco pe 
un ton şuierat. 

— Încrederea creşte o dată cu experienţa, interveni Podebrad. 
Domnilor, eu voi începe lucrările neîntârziat. O să amân anunţul 
privind convertirea mea până în preajma plecării. Nici un membru al 
Bisericii sau cineva care propovăduieşte rezistenţa pasivă n-ar putea fi 
şeful acestui stat. 

Frigate se întrebă cât de pătruns era acest om de religia pe care o 


îmbrăţişase. El socotea că acela care credea în preceptele Bisericii ar fi 
declarat-o fără întârziere, indiferent de consecinţe. 

— Imediat ce încheiem discuţiile, mă voi duce să pregătesc 
producţia de hidrogen. Ţinând seama de materialele disponibile, cred 
că metoda cea mai bună ar fi reacţia dintre acidul sulfuric diluat şi 
zinc. Industria noastră producătoare de acid sulfuric a funcţionat o 
vreme. Am avut şansa de a descoperi atât platină cât şi vanadiu, dar în 
cantităţi limitate. Bine-ar fi să producem aluminiu, dar... 

— Navele Schutte-Lanz erau făcute din lemn, remarcă Frigate. 
Pentru un balon n-ar fi nevoie de prea mult lemn. 

— Lemn! pufni Farrington. Doar n-ai vrea să zbor într-un dirijabil 
făcut din lemn?! 

— Lemnul s-ar folosi doar la chilă şi la nacelă, îl lămuri Frigate. 
Învelişul ar putea fi confecţionat din mate de peşte-balaur. 

— Asta ar însemna să pierdem timpul pescuind, spuse Podebrad şi 
se ridică. Am mult de lucru astăzi, însă mâine m-aş putea întâlni cu 
voi la masa de prânz. Atunci vom lămuri amănuntele. Până una-alta, 
vă doresc o zi bună. 

În timp ce părăseau clădirea, Farrington îi vorbi lui Rider pe un ton 
grav: 

— Dacă vrei să afli părerea mea, e o nebunie ce facem. 

— Mie-mi pare o idee grozavă, îl contrazise Tom. Ca să fiu sincer, 
m-am cam săturat să călătoresc pe apă. 

— Înţeleg, dar bâjbâind în încercările noastre de a învăţa să zburăm 
cu dirijabilul ăsta blestemat, am putea muri! Dacă ne dăm seama că 
aşa nu ajungem nicăieri? Ar însemna curată pierdere de vreme. 

— Nu mai recunosc în tine pe cel care a fost de atâtea ori în stare să 
treacă oameni prin torentul White Horse din Alaska doar pentru câţiva 
bănuţi. Sau care a făcut trafic de stridii... spuse Frigate, apoi se albi la 
faţă. 

Rider şi Farrington înlemniră şi trăsăturile chipurilor li se înăspriră. 

— Ţi-am spus o mulţime de poveşti despre Yukon, dar n-am scos o 
vorbă despre torentul de la White Horse, rosti Farrington rar. Ai tras 
cu urechea? 

Frigate trase adânc aer în piept şi explică: 

— La naiba, n-a fost nevoie să fac asta! V-am recunoscut pe 
amândoi din prima clipă! 

Rider sări brusc în spatele lui, iar Farrington strânse în mână 
mânerul cuţitului din cremene. 

— Bine, ia-o înainte, oricine-ai fi tu, i se adresă Rider cu glas 
monoton. Direct pe navă. Şi te sfătuiesc să nu te ţii de prostii. 

— Dar tu călătoreşti incognito, nu eu! exclamă Frigate. 

— Fă cum te sfătuiesc. 

Frigate ridică din umeri şi încercă să zâmbească. 


— E limpede că voi doi nu vreţi să vă ascundeţi doar identitatea. 
Prea bine. O să merg. Doar n-o să mă omorâţi, nu? 

— Depinde, rosti sever Rider. 

Coborâră dealul şi traversară câmpia. Lângă doc, singurul membru 
al echipajului era Nur, care discuta cu o femeie. 

— Să nu sufli o vorbă, Pete, îl preveni Rider. Şi nu uita să zâmbeşti. 

Privindu-l drept în ochi pe micuțul maur, Frigate se strâmbă, 
sperând că acesta va remarca ceva nelalocul său - fiindcă era extrem 
de sensibil la gesturi neînsemnate — însă Nur se mulțumi să fluture din 
mână. După ce ajunseră în cabina căpitanului, Frisco închise uşa şi-l 
sili pe Frigate să se aşeze pe marginea patului. 

— Am stat alături de voi douăzeci şi şase de ani, începu Frigate. 
Douăzeci şi şase! Şi n-am spus nimănui adevăratele voastre nume. 

Farrington se lăsă pe scaunul de la biroul său. Jucându-se cu cuțitul, 
spuse: 

— Aşa ceva nu stă în natura umană. Cum de ţi-ai ţinut gura atâta 
vreme? Şi de ce? 

— Mai ales asta, făcu şi Rider, postat lângă uşă şi ţinând un stilet 
din corn de peşte în mână. 

— Se vedea că nu voiaţi să se ştie. De aceea, fiindu-vă prieten, n-am 
spus nimic, deşi m-am întrebat ce vă făcea să fiţi atât de secretoşi. 

Farrington privi spre Rider. 

— Tu ce părere ai, Tom? 

Rider făcu un gest din umeri şi spuse: 

— Am făcut o greşeală. Trebuia să râdem ca şi cum nu s-ar fi 
întâmplat nimic. Ori să recunoaştem şi să inventăm vreo poveste 
pentru a ne justifica. 

Farrington lăsă cuțitul şi-şi aprinse o ţigară. 

— Da, aşa gândim în aceste momente. Dar ce facem acum? 

— După toată mascarada asta, Pete şi-a dat seama că avem ceva de 
ascuns, remarcă Rider. 

— A şi zis-o. 

Rider vâri stiletul în teacă şi-şi aprinse ţigara. Frigate se întrebă 
dacă nu cumva sosise clipa să încerce o evadare. Şansele de reuşită 
erau reduse. Deşi mai scunzi decât el, cei doi erau foarte puternici şi 
iuți. În plus, o asemenea tentativă l-ar fi făcut să pară vinovat de ceva. 

Vinovat de ce? 

— E mai bine aşa, făcu Tom. Nu te mai gândi la fugă. Calmează-te. 

— Deci voi vă gândiţi să mă ucideţi? 

— După atâţia ani, spuse Rider râzând, ar fi trebuit să-ţi dai seama 
că nu putem ucide cu sânge rece nici măcar un necunoscut, iar la tine 
ţinem destul de mult, Pete. 

— Bun, dacă aş fi ce credeţi voi, ce-aţi face? 

— Cred că m-aş strădui să mă enervez, ca să pot ucide cu sânge 


rece. 

— De ce? 

— Dacă nu eşti cu adevărat Peter Frigate, atunci ştii. 

— Dar cine dracu' aş putea fi? 

Se lăsă tăcere. Într-un târziu, Farrington stinse ţigareta într-o 
scrumieră fixată de tăblia biroului şi spuse: 

— Tom, problema e că a stat alături de noi mai multă vreme chiar şi 
decât o nevastă. Dac-ar fi fost unul dintre Ei, de ce-ar mai fi rămas? 
Mai ales că ne-a recunoscut din prima clipă? Am fi fost răpiți încă din 
noaptea aceea. 

— Probabil, recunoscu Tom. Nu ştim decât un sfert din ce se 
petrece. Sau poate de două ori mai puţine lucruri, şi acelea doar 
minciuni. E posibil să fim luaţi drept nişte fraieri. 

— Să fiţi răpiți de Ei? se miră Frigate. 

Martin Farrington aruncă o privire spre Tom şi spuse: 

— Ce facem acum? N-avem cum să-l identificăm. Am greşit. Trebuia 
să-i servim o minciună. Acum trebuie să-i povestim totul. 

— Dacă-i unul dintre Ei, n-are rost, răspunse Rider. N-o să afle 
nimic nou. Mai puţin problema cu Eticul. Iar dacă-i agentul Lor, n-ar fi 
fost pus să ne urmărească decât în cazul în care Ei ar fi bănuit legătura 
noastră cu El. 

— Da, am cam sărit calul. Şi nici n-avem aşa ceva pe aici. Ia stai, 
dacă Pete e agent, de ce ne-ar fi propus construirea unui dirijabil? De 
ce-ar vrea un agent să ajungem la turn? 

— Ai dreptate. Doar dacă nu cumva... 

— Hai, zi odată. 

— Dacă nu cumva există o încurcătură, iar el e la fel de neştiutor ca 
şi noi. 

— Ce vrei să zici cu asta? 

— Ascultă, în ultima vreme, în loc să dorm sau să-mi omor timpul 
cu vreo femeie, m-am gândit. Mi-am dat seama că se petrec unele 
lucruri misterioase. Nu mă refer la ceea ce ne-a spus Eticul. Am în 
vedere încetarea bruscă a procesului de resuscitare. Nu ţi-a trecut prin 
minte că planul original nu prevedea asta? 

— Cum adică, cineva a dat planul peste cap? Iar asta a modificat 
totul şi acum toată lumea bâjbâie? 

— Da, şi nici agenţii nu ştiu mai multe decât vreunul dintre noi. 

— Ceea ce înseamnă că Pete e agent şi încearcă, pur şi simplu, să 
ajungă acasă. 

— Adică ne-a găsit şi n-a mai reuşit să facă nimic, iar atunci a mers 
alături de noi? Şi a propus construirea balonului, nu de dragul nostru, 
ci fiindcă vrea să ajungă acolo mai curând? 

— Cam aşa ceva. 

— Păi am ajuns de unde-am plecat. Pete ar putea fi unul dintre Ei. 


— Dacă ai dreptate, rămâne cum am zis. N-o să afle nimic nou de la 
noi. 

— Bun, dar el ne-ar putea spune multe. Multe de tot! 

— Ai de gând să-l baţi pentru a-l face să vorbească? Dacă e chiar 
Frigate? 

— Oricum n-aş face-o decât dacă aş şti că miza e mare. Ba, pe 
naiba, nici măcar aşa. 

— Am putea pleca lăsându-l aici, sugeră Farrington. 

Tom zâmbi strâmb şi zise: 

— Zău? i-ar plăcea, nu? N-ar mai trebui să-ţi încredinţezi 
nevolnicul trup şi inima plăpândă unui aparat de zburat. 

— Mai ai puţin şi mă înfurii, Tom. 

— Bine, n-o să mai scot o vorbă pe tema asta. Ştiu că nu eşti deloc 
laş. Da, dar ce facem? Bagă de seamă, dacă plecăm cu goeleta, până 
ajungem noi la Polul Nord, lucru nesigur, Peter o să rezolve totul. 

— Uf, drace! făcu Farrington. Cum să fie unul dintre Ei? Sunt 
superiori fiinţelor umane, am dreptate? Iar Pete sigur nu-i un supra- 
om. Nu te supăra pe mine, Pete. 

Tom îl măsură printre gene pe Frigate. 

— Poate se preface doar că-i om. Numai că nu cred c-ar fi cineva în 
stare să facă jocul ăsta vreme de douăzeci şi şase de ani. 

— Atunci să-i spunem. Ce-avem de pierdut? Pe de altă parte, după 
douăzeci şi nouă de ani, m-am săturat să tot păstrez secretul. 

— Întotdeauna ai fost slobod la gură. 

— la te uită cine vorbeşte, bătrânul gură-spartă în persoană! 
Farrington îşi aprinse o nouă ţigaretă. Rider îi urmă exemplul, apoi 
continuă: 

— Vrei şi tu una, Pete? 

— Încercaţi să mă ucideţi cu fum, văd eu, constată Frigate şi scoase 
o ţigaretă din sacul purtat pe umăr. 

— Nu mi-ar strica un păhărel. 

— Nici nouă. Tom, fă cinste. Apoi îi povestim totul. Doamne, ce 
uşurare! 

— Era o noapte întunecoasă şi furtuna vuia, spuse Tom, apoi zâmbi 
pentru a da de înţeles că imita dinadins formularea tipică de la 
începutul oricărui roman de groază. Eu şi Jack... 

— Să rămână Martin, Tom. Sau ai uitat? Chiar şi când suntem 
numai noi doi. 

— Sigur, dar pe vremea aceea erai doar Jack. În fine, îl cunoşteam 
pe Puşti, dar încă nu eram buni amici. Colibele noastre se învecinau, 
amândoi eram pescari pe o goeletă de patrulare a unui mare 


războinic. Într-o noapte, când ieşisem din schimb şi dormeam în 
colibă, m-am trezit brusc. Dar nu tunetele şi fulgerele îmi stricaseră 
somnul, ci o bătaie uşoară pe umăr. La început am crezut că era 
Howardine, femeia cu care trăiam. O mai ţii minte, Puştiule? 

— Era o frumuseţe, îl lămuri Martin pe Frigate. O scoţiancă 
Toşcovană. 

Frigate se foi şi spuse: 

— Aştept să aflu esenţialul. 

— Gata, atunci fără înflorituri. Nu era ea, fiindcă dormea dusă. 
Apoi, în lumina unui fulger am zărit o siluetă stând ghemuită lângă 
mine. Am dat să mă trag înapoi, băgând încet mâna sub pernă, unde 
tineam toporişca. Dar n-am putut face nici o mişcare. Cred că eram 
drogat sau sub influenţa vreunei vrăji. Vai mie! am gândit. Mi-a făcut-o 
tipul, m-a paralizat şi acum am s-o încasez. Sigur mă voi trezi în altă 
parte, însă n-aveam chef să plec. Lumina câtorva fulgere mi l-a 
înfăţişat în amănunt. Rămăsesem uimit. Nu speriat, pricepi, ci doar 
uimit. Era învăluit într-o mantie mare şi neagră. Părea să n-aibă cap! 
Vreau să spun că îl avea acoperit cu un glob mare, ca un acvariu. Avea 
o culoare întunecată, astfel că nu i-am zărit chipul. Însă el mă vedea. 
Deşi incapabil de mişcare, puteam vorbi şi l-am întrebat: „Cine eşti? Şi 
ce vrei?” Am spus asta destul de tare ca s-o trezesc pe Howardine, dar 
ea nici nu s-a clintit în vremea asta. Socot că era şi ea amorţită, dar 
mai rău decât mine. Străinul avea o voce groasă şi mi-a răspuns în 
engleză: „N-am timp, de aceea n-o să intru în amănunte. Numele meu 
n-are importanţă. Oricum nu ţi l-aş putea spune, fiindcă Ei te-ar putea 
descoperi şi l-ar afla derulându-ţi toată memoria”. M-am întrebat ce 
însemna chestia cu derularea memoriei. Întreaga afacere începea să 
pară ciudată. Ştiam că nu visez, deşi aş fi vrut să fie aşa. „Dacă vor, Ei 
pot afla tot ce-am vorbit şi făcut aici”, a mai zis. „E ca şi cum ai avea 
un film al amintirilor tale. Pot şterge ceea ce nu trebuie să ţii minte, 
chiar dacă tu nu vrei asta. Dar dacă o vor face, voi mai avea prilejul 
să-ţi vorbesc”. „Despre cine vorbeşti?” am întrebat eu. „Despre 
oamenii care au restructurat planeta asta şi v-au resuscitat”, mi-a 
răspuns el. „Şi-acum ascultă şi nu mă mai întrerupe”. Puştiule, tu mă 
ştii. Nu înghit orice, dar tipul ăsta vorbea de parcă lumea ar fi fost o 
fermă a lui, iar eu, doar un lucrător oarecare. Dar spune şi tu, ce 
puteam face? „Ei locuiesc într-un turn aşezat în mijlocul mării polare”, 
a zis el. „Pesemne c-ai auzit despre asta. Câţiva oameni au reuşit să 
treacă munţii care înconjoară marea”. Când a zis asta, am vrut să-l 
întreb dacă el lăsase frânghia, pentru ca oamenii să se caţăre pe stâncă 
şi să sape tunelul. Dar pe vremea aceea nu ştiam povestea. „Ei n-au 
ajuns totuşi în turn”, a continuat el. „Unul dintre ei a murit căzând de 
pe munte drept în mare. Lui i s-a îngăduit translatarea în Valea 
Fluviului”. 


Tom făcu o pauză să-şi tragă răsuflarea. 

— Aflase el cumva despre asta. Necunoscutul a continuat: „Dar 
ceilalţi n-au fost resuscitaţi. Ei... mai bine nu”. Cum vedeţi, spuse Tom 
zâmbind, nu ştia totul despre egipteni. Habar n-avea că unul dintre ei 
a scăpat ori, dacă avea ştire, avea motive să nu-mi spună. Cu toate 
astea, nu cred că aflase. Altfel nu l-ar fi lăsat să fugă. Deşi... poate că 
aşa s-a întâmplat. La un moment dat, necunoscutul mi-a spus: „Iuțeala 
cu care se transmit veştile pe Valea Fluviului e uimitoare. Cred că 
ştirile trec din gură-n gură. După ce a fost translatat, omul care a 
căzut de pe munte şi-a povestit păţaniile şi vestea s-a răspândit 
pretutindeni. Recunoaşte! Ai auzit de istoria asta?” „Până acum, nu”, 
am spus eu. „Da, dar sigur o vei auzi curând. O să pleci în amonte şi-o 
vei afla, modificată în fel şi chip, dar are la bază un grăunte de 
adevăr. Sunt sigur că v-aţi întrebat de ce aţi fost resuscitaţi şi plasați 
aici, nu?” Eu am dat din cap, iar el a continuat: „Semenii mei, Eticii, 
au făcut asta pur şi simplu ca experiment ştiinţific. V-au adus aici pe 
toţi, au amestecat rasele şi naţiile care au trăit în diferite epoci, doar 
pentru a vă studia reacţiile. Pentru a le înregistra şi clasifica. După 
aceea”, — şi zicând asta, vocea lui a explodat de indignare — „după ce 
vor face experienţe pe voi, după ce vă vor fi dat speranţa că veţi trăi 
etern, vor încheia proiectul! Veţi căpăta moartea eternă! Nu veţi mai fi 
resuscitaţi. Veţi redeveni ţărână şi aşa veţi rămâne!” „Asta mi se pare 
o cruzime de neînchipuit”, am zis eu, uitând că nu-mi dăduse voie să 
vorbesc. „E inuman de crud”, a întărit el. „Au puterea de a vă da viaţa 
eternă! Adică aţi trăi atâta vreme cât există şi Soarele. Chiar mai mult, 
fiindcă aţi putea fi transportaţi pe altă planetă, cu un Soare în plină 
activitate. Dar nici vorbă! N-o vor face! Ei afirmă că nu meritaţi 
nemurirea”. „Asta e de-a dreptul lipsă de etică”, am spus eu. „Şi 
atunci, de ce-şi zic Etici?” Vorbele mele l-au făcut să amuţească o 
clipă, după care a zis: „Pentru că ei consideră că ar fi lipsit de etică să 
îngăduie unei specii atât de nenorocite şi nedemne să trăiască etern”. 
„E clar că n-au o părere prea bună despre noi”, am conchis eu. „Nici 
eu”, mi-a răspuns necunoscutul, „numai că, proaste sau bune, părerile 
despre umanitatea luată en masse n-au nimic în comun cu aspectele 
etice”. „Cum poţi iubi o persoană pe care-o dispreţuieşti?” am întrebat 
eu. „Nu-i uşor”, mi-a răspuns, „însă acest lucru rămâne valabil pentru 
tot ce-i cu adevărat etic. Nu mă sili să pierd timpul cu aşa ceva”. A 
licărit o luminiţă albăstruie şi astfel am văzut că-şi scosese mâna de 
sub mantie. În jurul încheieturii se afla un dispozitiv ceva mai mare 
decât un ceas de buzunar, care emitea acea lumină albăstruie. N-am 
putut zări ce avea pe cadran, dar din aparat se auzea un zvon de voci, 
ca dintr-un radio cu volumul dat la minimum. N-am distins cuvintele, 
însă totul suna ca o limbă străină pe care n-o mai auzisem până 
atunci. Iar lumina aceea mi-a înfăţişat globul, care era întunecat şi 


părea din sticlă. Omul avea o mână mare, cu degete lungi şi zvelte. 
„Nu mai am timp”, a remarcat el şi a băgat mâna sub mantie, iar 
coliba s-a scufundat într-o beznă brăzdată când şi când de vreun 
fulger. „Nu-ţi pot spune de ce te-am ales”, a urmat el, „însă aura te 
arată drept candidat posibil pentru această misiune”. Ce-o fi aceea 
aură? M-am întrebat eu. Ştiam cum era explicat în dicţionar, dar 
aveam senzaţia că el se referea la cu totul altceva. Şi care-o fi 
misiunea? Deodată, ca şi cum mi-ar fi ghicit gândurile, necunoscutul a 
scos din nou mâna de sub mantie. Lumina albăstruie strălucea mai 
puternic, atât de orbitor, încât abia de puteam să-l zăresc. Acum îi 
vedeam totuşi mâinile cu care ridica globul. Mi-am închipuit că dacă- 
mi voi încorda privirea voi reuşi să-i disting măcar forma capului sau 
câte ceva din trăsăturile feţei. Cu toate acestea n-am văzut decât 
globul mare de deasupra capului. Nu globul din sticlă, fiindcă pe acela 
îl ţinea într-o parte. Obiectul de deasupra creştetului său se rotea, 
împrăştiind nenumărate culori şi era atât de sclipitor, încât nu-mi 
puteam dezlipi ochii de la el. Din când în când din el porneau nişte 
antene care ţâşneau brusc şi se retrăgeau în obiectul rotitor. Nu vă 
ascund că am tras o spaimă cumplită. Ori poate nu era teamă, ci un fel 
de fascinaţie îngrozită. Era ca şi cum aş fi avut un înger în faţa ochilor 
şi nu-i ruşinos să te temi de un înger. 

— Lucifer a fost înger, constată Frigate. 

— Da, ştiu, am citit şi eu Biblia. Şi Shakespeare. Poate n-am trecut 
prin şcoală, dar m-am autoeducat. 

— N-am vrut să dau de înţeles că ai fi un ignorant, îl lămuri Frigate. 

Martin pufni şi spuse: 

— Voi doi nu prea credeţi în îngeri, aşa e? 

— Eu unul, nu, recunoscu Tom, dar el aşa arăta. Oricum, nu cred că 
aura asta e vizibilă în mod obişnuit. Pesemne că mi-a arătat-o cu 
ajutorul acelui obiect purtat la încheietura mâinii. Ea a dispărut brusc, 
iar strălucirea albăstruie a pierit imediat. Prea repede ca să-i văd faţa. 
Un nou fulger i-a evidenţiat silueta şi am remarcat că-şi pusese globul 
înapoi pe cap. Acum ştiam ce voia să spună prin aură. Mi-am dat 
seama din spusele lui că şi eu aveam una. Şi era vizibilă. 

— Mai rămâne să susţii că eşti înger, îl zeflemisi Martin. 

— „Tu poţi, chiar trebuie să mă ajuţi”, mi-a spus necunoscutul. 
„Vreau să porneşti în susul Fluviului, către turn. Dar mai întâi o să-i 
povesteşti acestui Jack London întâmplarea din noaptea asta. Trebuie 
să-l convingi că spui adevărul şi să-l determini să te însoţească. Dar cu 
nici un preţ să nu comunici altcuiva că am vorbit cu tine. Nimănui. 
Noi, Eticii, suntem puţini la număr, şi rareori ne aventurăm afară din 
turn. Duşmanii mei au agenţi printre voi. Nu mulţi, în comparaţie cu 
restul oamenilor. Sunt însă deghizați ca resuscitaţi şi sigur mă caută. 
Până la urmă, vor bănui că am recrutat ajutoare din rândul 


locuitorilor Văii. De aceea vor încerca să te găsească. Dacă se întâmplă 
aşa ceva, te vor duce în turn, îţi vor derula memoria, o vor citi, 
eliminând porțiunile referitoare la mine. Apoi te vor readuce în Vale. 
Şi London are o aură de tigru, de aceea trebuie să ţi-l faci însoțitor. 
Spune-i că o să vă caut şi atunci se va convinge. Tot astfel veţi afla 
amândoi mai multe”. Apoi s-a ridicat şi a adăugat: „Abia atunci”. 

L-am privit fix în clipa în care un fulger i-a luminat silueta 
întunecată, mantia şi globul. M-am întrebat dacă nu cumva 
înnebunisem. Am încercat să mă ridic şi n-am putut. După vreo 
jumătate de oră, paralizia mi-a trecut şi am ieşit afară din colibă. 
Furtuna trecuse, iar norii începuseră să se risipească. Dar nu l-am mai 
zărit. 

Martin continuă povestea. Tom venise la el în următoarea seară şi-l 
făcuse să promită că va păstra pentru sine ceea ce va afla. Martin nu 
ştia dacă era cazul să creadă. S-a convins că nu era vorba de o 
minciună când şi-a dat seama că Tom n-avea nici un motiv să 
inventeze o asemenea istorie fantastică. 

Incidentul avusese loc, dar nu putea fi o farsă jucată de cineva 
necunoscut? 

Tom a rămas pe gânduri şi apoi s-a întrebat dacă nu cumva London 
jucase rolul necunoscutului, luându-l în râs. Curând au înţeles 
amândoi că nici ei, nici alţii n-ar fi posedat globul de sticlă sau 
instrumentele acelea. Şi cum s-ar fi reuşit falsificarea aurei? 

Puştiul din Frisco începuse să nu-şi găsească locul. Îi plăcuse ideea 
de a construi o navă cu pânze pentru a porni la drum. Fie că povestea 
era adevărată, fie că nu, ea îi oferea un stimulent, dădea un sens vieţii 
lui. Tom îl aproba întru totul. Turnul a devenit astfel un fel de Sfânt 
Graal. 

— M-am simţit mizerabil când a trebuit s-o părăsesc pe Howardine 
fără o vorbă. Puştiul nu se înţelegea prea bine cu femeia lui, o tipă 
înaltă şi fără sare, cu un semn pe umăr — mă-ntreb ce-o fi găsit la ea — 
aşa că el n-a avut ce regreta părăsind-o. Am urcat de-a lungul 
Fluviului cale de câteva sute de pietre-potir, apoi am început să ne 
facem goeleta. Ni s-a alăturat şi Nur, care ne-a ajutat. E singurul rămas 
din echipajul cu care am pornit. 

Ducându-şi degetul la buze, Tom păşi pisiceşte către uşă. Îşi lipi 
urechea de tăblie şi ascultă vreme de o secundă. Apoi o deschise 
brusc. 

Micuţul maur, Nur el-Musafir, stătea lângă uşă. 

Fără a părea surprins ori speriat, Nur întrebă în engleză: 
— Pot intra? 


— Bineînţeles! explodă Tom. 

Cu toate acestea, nu manifestă intenţia de a-l trage cu forţa 
înăuntru. Ceva din înfăţişarea micuţului bărbat brunet dădea de 
înţeles că urmările ar fi fost neplăcute în cazul vreunui gest violent. 

Fierbând de furie, Farrington se ridicase în picioare. 

— Trăgeai cu urechea? 

— Evident. 

— De ce? vru să ştie Tom. 

— Fiindcă la urcarea pe vas mi-am dat seama din expresia de pe 
feţele voastre că se întâmpla ceva ciudat. Peter era în primejdie. 

— Mulţumesc, Nur, spuse Frigate. 

Tom Rider închise uşa, iar Martin gemu: 

— Simt nevoia să mai beau ceva. 

Nur se aşeză pe un dulăpior, iar Martin dădu pe gât două guri de 
whisky. 

— Ai auzit tot? întrebă Tom. 

Nur dădu afirmativ din cap. 

— Mai bine stăteam pe punte cu portavocea la gură, ca să afle toată 
lumea! răcni Martin. 

— Mama naibii! exclamă Tom. Acum avem şi problema asta pe cap. 

— Aşa cum nu-i nevoie să-l ucizi pe Peter, mă poţi lăsa şi pe mine în 
viaţă, spuse Nur. Îşi scoase un trabuc din sacul de umăr şi-l aprinse. 
Le-am auzit pe femeile voastre spunând că se vor întoarce repede. N- 
avem prea mult timp. 

— Joacă tare, nu crezi? făcu Tom către Martin. 

— Ca un agent cu experienţă. Nur pufni în râs: 

— Greşiţi. Mai curând ca unul care a fost ales de un Etic! Uitaţi-vă 
bine la mine. Trebuia să vă întrebaţi cu mult timp în urmă de ce m-am 
alăturat vouă de la început şi am rămas, în ciuda tuturor chinurilor 
prin care am trecut în călătoria asta. 

Martin şi Tom rămaseră cu gura căscată. 

— Da, ştiu la ce vă gândiţi, urmă Nur. Dacă aş fi agent, aş pretinde 
că-s unul dintre cei recrutaţi de Etici. Credeţi-mă, nu-s agent. 

— Şi cum să verificăm asta? Poţi dovedi? 

— Dar cum aflu eu că voi nu sunteţi agenţi? Aveţi vreo dovadă? 

Căpitanul şi secundul rămaseră fără grai. 

— Când ai vorbit cu necunoscutul misterios? îl întrebă Frigate. Şi de 
ce nu i-ai spus lui Tom că te-ai vârât în chestia asta? 

Nur ridică din umeri. 

— A apărut la scurt timp după ce l-a vizitat pe Tom. Nu ţin minte 
exact când. Cât priveşte a doua întrebare, nu-ţi pot răspunde. Am o 
bănuială că Eticul nu ne spune adevărul. Poate ne trage pe sfoară 
spunându-ne doar o parte din ce ştie. N-am idee de ce, dar sunt tare 
furios. 


— Poate c-ar trebui să-i lăsăm aici pe cei doi, sugeră Martin. 

— Dacă procedaţi aşa, îl preveni Nur, eu şi Peter plecăm pe calea 
aerului şi o să ajungem înaintea voastră. 

— Parc-ar parafraza cântecul lui Bobby Burns, cel pe care-l 
fredonezi mereu, i se adresă Tom lui Martin. 

Martin pufni nemulţumit şi zise: 

— Tom, nu-s agenţi ai duşmanilor de care vorbea vizitatorul tău. 
Altfel ne-ar fi înşfăcat de mult. Prin urmare, trebuie să-i credem. Dar 
tot nu pricep de ce nu ne-a anunţat Eticul despre Nur. 

Tom propuse un toast în cinstea grupului proaspăt închegat şi băură 
cu toţii. Curând auziră zgomotul făcut de sosirea femeilor. Când ele 
intrară în cabină, bărbaţii râdeau de o glumă spusă de Martin, însă 
avuseseră vreme să fixeze o întâlnire undeva, pe un deal. 

În ziua următoare se văzură cu Podebrad, care-i prezentă 
personalului său tehnic. Se apucară imediat să studieze specificaţiile 
pentru balon. 

Frigate arătă că acesta trebuia să fie construit în funcţie de scopul 
propus. Dacă doreau să ajungă doar la izvoare aveau nevoie de o navă 
suficient de mare care să poată stoca tot combustibilul necesar 
călătoriei. Plafonul ei de zbor trebuia să fie de peste 4.572 de metri. 
Dacă ţineau să traverseze munţii care înconjurau marea polară, aveau 
nevoie de unul care să urce la peste 9.144 de metri. 

Asta în cazul că erau adevărate poveştile privind înălţimea lor. 
Nimeni nu ştia sigur. 

Le-ar fi luat prea mult timp să proiecteze şi să construiască un 
dirijabil pentru zborul lung, la mare altitudine. Acesta ar fi necesitat 
un echipaj numeros şi, deci, multe ore de pregătire. La altitudini mari, 
motoarele ar fi avut nevoie de supraîncărcare. În plus, vânturile ar fi 
fost mai puternice decât la altitudini mai mici. Prea puternice. 
Zeppelinul ar fi trebuit să aibă şi rezerve de oxigen pentru echipaj şi 
motoare. Se punea şi problema jivrajului motoarelor. 

Frumos ar fi fost să-l echipeze cu motoare cu reacţie. Acestea erau 
însă ineficiente la mică altitudine şi viteză redusă. Ele nu puteau fi 
folosite decât la aparate de mare altitudine. Din nefericire, le lipseau 
metalele necesare pentru fabricarea unor asemenea motoare. 

Podebrad le spuse că era exclusă construirea unui dirijabil mare. Pe 
el îl interesa doar tipul mai mic şi nerigid. Acesta ar fi reuşit 
traversarea munţilor, menţinându-se la o altitudine de peste 3.962 de 
metri. Era conştient că munţii aveau 6.096 de metri în unele porţiuni. 
Aparatul urma să zboare de-a lungul lor până găseau unii mai puţin 
înalţi. 

— Asta ar solicita mai mult combustibil, deoarece călătoria ar fi mai 
lungă, remarcă Frigate. 

— Evident, spuse Podebrad. Aparatul ar trebui să fie îndeajuns de 


mare pentru a face faţă unei astfel de situaţii. 

Era clar că Sinjoro Podebrad avea ultimul cuvânt. 

În ziua următoare. Proiectul Zeppelin intră în lucru şi se încheie 
după opt luni, cu patru luni mai devreme decât se apreciase iniţial. 
Podebrad scosese sufletul din tehnicieni. 

Nur îl întrebă cum vor găsi Virolando fără hărţi. 

Cehul îi spuse că vorbise cu câţiva misionari care erau de acolo. 
Potrivit relatărilor, Virolando se afla în apropierea regiunii arctice în 
care Fluviul curgea în sens invers. Era la circa 50.000 de kilometri 
depărtare de izvoare şi uşor de identificat din aer. Cum era situat pe 
malul unui lac foarte mare de forma unei clepsidre şi avea exact o sută 
de turle din stâncă, nu se putea confunda. 

Cu alte cuvinte, dacă nu cumva exista şi o copie a acestuia. 

Mai târziu, Frigate spuse: 

— Am îndoieli privind apartenenţa lui la sectă. Cei pe care i-am 
cunoscut erau calmi şi foarte înțelegători, însă tipul ăsta ne-ar putea 
da lecţii de purtare glacială. 

— Poate că-i agent, remarcă Nur. 

Acest gând îi făcu pe ceilalţi să amuţească. 

— Dacă e, spuse Nur, n-ar vrea să construiască un zeppelin capabil 
să zboare la mare altitudine pentru a traversa munţii polari? 

— Nu cred că un aparat ar putea atinge o asemenea altitudine, îşi 
dădu Frigate cu părerea. 

Indiferent ce-ar fi fost, Podebrad ştia să obţină rezultate. Cu toate că 
nu găsise pilot, avea destui ingineri capabili să conducă cele zece- 
douăsprezece vase. Aşa hotărî ca piloţii să se pregătească singuri. 

Aleseră trei echipaje, astfel încât să se găsească înlocuitori dacă, 
dintr-un motiv sau altul, vreunul dintre oameni se dovedea inapt. 
Frigate, Nur, Farrington, Rider şi Pogaas începură să aibă îndoieli încă 
din perioada pregătirii la sol. Nici unul nu se pricepea la motoare, 
ceea ce însemna că aveau nevoie de pregătire. De ce i-ar folosi 
Podebrad când avea ingineri şi mecanici experimentați? 

Pornise cu ideea unui echipaj format din opt persoane dar, 
credincios promisiunii, cei cinci de pe Razzle Dazzle erau numiţi în 
primul echipaj. Podebrad participa la fiecare ridicare în aer, deşi doar 
în calitate de observator. 

Frigate simţi o nelinişte când făcu primul zbor, însă experienţa 
căpătată pe baloane îl ajută să-şi depăşească tracul de început. 

Echipajele se antrenau pe rând. Apoi zeppelinul uriaş, semirigid, 
efectuă câteva zboruri de probă de 600 de kilometri. Trecu peste cele 
patru şiruri de munţi, ceea ce permise echipajului să vadă văi despre a 
căror existenţă nu se ştiuse, deşi se aflau practic foarte aproape. 

În seara dinaintea plecării, echipajele participară la o mare 
petrecere dată în cinstea lor. Echipajul de pe Razzle Dazzle era de faţă, 


mai puţin femeile cu care convieţuiau căpitanul, secundul şi Frigate. 
Se înţelege de la sine că ele se supăraseră fiindcă fuseseră uitate. Deşi 
îşi găsiseră deja alţi amanti, nu-i iertaseră încă pe foştii companioni. 

Nur sosise în Noua Boemie fără însoţitoare, astfel că nu avea motive 
să simtă vreun regret. 

Cu puţin timp înainte de miezul nopţii, Podebrad îi trimise pe toţi 
acasă; Ascensiunea avea să înceapă înainte de răsăritul soarelui, iar 
echipajul trebuia să fie treaz chiar mai devreme. Oamenii din grupul 
lui Farrington se culcară într-o colibă din apropierea uriaşului hangar 
din lemn de bambus care adăpostea dirijabilul şi, după ce flecăriră o 
vreme, adormiră. Se aşteptaseră ca Podebrad să-şi anunţe demisia şi 
plecarea în timpul petrecerii. Dar n-o făcuse. Probabil că intenţiona să 
amâne totul până în clipa când se va afla pe aeronavă. 

— S-o fi gândit că ar fi linşat, spuse Martin. 

Frigate adormi ultimul sau cel puţin aşa îşi închipui el. Era posibil 
ca Martin să mimeze somnul. Deşi nu se arătase temător, încă detesta 
ideea de a se ridica în aer. 

Prea încordat ca să adoarmă, Frigate se perpeli mai toată noaptea. 
Întotdeauna adormea greu înaintea evenimentelor importante; aşa i se 
întâmplase în preziua unor meciuri de fotbal sau curse de atletism. De 
cele mai multe ori, insomnia făcuse loc epuizării în ziua următoare, 
astfel că nu se putuse arăta la înălţime. Până şi îngrijorarea că nu ar fi 
îndeajuns de pregătit îl făcuse de multe ori să dea greş. 

Pe lângă acestea, zburând pe avioane ale Flotei SUA în tinereţe şi cu 
baloane în floarea vârstei, cunoştea prea bine primejdiile care îl 
puteau pândi. 

Se trezi din somnul iepuresc când auzi motoarele urlând şi elicele 
rotindu-se. 

Se rostogoli jos din pat, deschise uşa şi privi afară. Deşi nu reuşi să 
scruteze prin ceaţă, îşi dădu seama că sursa zgomotului nu putea fi 
decât una singură. 

Îi trebui aproape un minut să-i trezească pe ceilalţi. Purtând doar 
kilturi şi având prosoape groase pe spinare, se năpustiră către hangar. 
În câteva rânduri se izbiră de colibe, împiedicându-se mereu-mereu. În 
cele din urmă, urcând panta uşoară a câmpiei, ajunseră cu capetele 
deasupra valului de ceață. 

În lumina sclipitoare a stelelor, văzură lucrul de care se temuseră 
cel mai mult. 

Pe pământ rămăseseră bărbaţi şi femei, ovaţionând pe jumătate 
adormiţi. Aceştia trăseseră dirijabilul din hangar cu ajutorul 
frânghiilor. Acum, după ce-şi încheiaseră treaba, priveau nava 
ridicându-se încet. Deodată, apa care constituia balastul se revărsă pe 
pământ, udându-i pe mulţi dintre spectatori. Ceva mai mobil acum, 
aparatul având forma unui trabuc se înălţă şi porni spre amonte. Cu 


toate luminile aprinse în cabinele situate sub chila lungă de formă 
triunghiulară, care ţinea pe toată lungimea, dirijabilul sclipea. În 
dreptul unui hublou reuşiră să distingă silueta lui Podebrad. 

Urlând şi blestemând, porniră în goană. Ştiau însă că nu puteau face 
nimic pentru a stopa decolarea. 

Farrington înşfacă o suliță proptită de marginea hangarului şi o 
aruncă spre aparat, însă ea nu-şi atinse ţinta şi căzu, cât pe ce să 
lovească o femeie. El se trânti la pământ şi începu să lovească 
deznădăjduit cu pumnii în iarbă. 

Rider sărea pe loc, fluturându-şi braţele furios. 

Nur clătină din cap. 

Pogaas răcni blesteme în limba maternă. 

Frigate izbucni în lacrimi. Ceilalţi pierduseră nouă luni din cauza 
lui. Dacă nu i-ar fi trecut prin minte ideea dirijabilului, ar fi parcurs 
deja cel puţin 50.000 de kilometri. 

Cel mai grav lucru era că Razzle Dazzle fusese vândut. Şi nu pe mai 
nimic. Pe cinci sute de țigarete, băutură şi unele favoruri personale. 

Mai târziu se aşezară mohorâţi în apropierea unei pietre, așteptând 
erupția de energie şi umplerea potirelor. Localnicii aflaţi în jurul lor 
făceau un zgomot infernal, discutând despre fostul lor lider şi 
blestemându-l. Membrii echipajului de pe Razzle Dazzle rămaseră 
tăcuţi. În cele din urmă, Martin Farrington spuse: 

— Ei bine, putem oricând să furăm goeletă. 

— N-ar fi cinstit, constată Nur. 

— Ce vrei să spui cu asta? Nu m-am gândit s-o luăm înapoi fără să 
plătim. Le vom înapoia exact ce ne-au dat pe ea. 

— Nu vor fi de acord cu o astfel de tranzacţie, îl lămuri Tom. 

— Şi ce vor cere în schimb? 

Tăcură cu toţii, fiindcă se iscă agitaţie. Un bărbat tocmai anunţase 
că un consiliu îl alesese pe noul şef al statului. Era Karel Novak, 
adjunctul lui Podebrad. Unii ovaţionară, însă majoritatea erau prea 
deprimaţi ca să-i intereseze o asemenea veste. 

— De ce credeţi că ne-a făcut-o? vru să ştie Martin. Eram la fel de 
pricepuţi ca şi ceilalţi şi promisese că ne ia cu el. 

— Adevărul e, spuse Frigate cu un glas tremurător ce-i trăda 
amărăciunea, că eu nu pilotam la fel de bine ca Hronov şi Zeleny. 
Podebrad ştia că dacă m-ar fi respins, voi veţi face un scandal 
monstru. De aceea a decolat fără să ne ia pe nici unul. 

— Scârbă nenorocită! răbufni Tom. Nu. Nu de asta. De fapt, erai 
destul de bun. 

— Nu vom şti niciodată, se consolă Martin. Ia spuneţi-mi, credeţi că 
Podebrad ar putea fi agent? O fi aflat ceva despre noi şi de aceea ne-a 
abandonat cu degetul în gură? 

— Mă-ndoiesc, spuse Nur. Ar putea fi. Pesemne că la început avea 


intenţia de a construi un vas cu aburi cu care să plece spre izvoare. 
Apoi am apărut noi şi i-am vârât altă idee în căpăţână: dirijabilul. 
Numai că am luat plasă. 

— Dacă e agent, cum de-a aflat despre noi? 

Frigate îşi înălță capul. 

— Asta era! Poate vreuna dintre femeile pe care le-am părăsit v-a 
auzit din întâmplare discutând. Uneori, vă trezeaţi vorbind prea tare. 
Ori pesemne că v-au auzit Eloise sau Nadja bodogănind în somn. Ca să 
se răzbune, i-au spus totul lui Podebrad, iar el a hotărât să ne lase aici. 

— Nici una dintre ele n-ar fi fost în stare să-şi ţină gura, spuse Tom. 
De mult s-ar fi dat de gol. 

— N-o să ştim niciodată, spuse Martin, clătinând din cap. 

— Zău? îl îngână Tom. Ei, află că dacă-l prindem din urmă pe 
Podebrad, cu mâinile mele îi rup gâtul. 

— Dar mai întâi îi frâng eu picioarele, nu se lăsă Farrington. 

— Ba nu, eu vreau să construiesc o casă cu şase etaje, spuse Frigate, 
cu o singură fereastră, la ultimul etaj. După aceea îl executăm după o 
metodă specific cehească. Prin defenestrare. 

— Poftim? făcu Tom. 

— Îl aruncăm pe fereastră. 

— Răzbunarea imaginată reprezintă o metodă recomandată pentru 
eliberarea furiei, explică Nur. Mai bine-ar fi, totuşi, să nu simţi nevoia 
de a te răzbuna. Acum trebuie să facem ceva, nu să spumegăm de 
furie. 

Frigate se ridică grăbit în picioare. 

— Mi-a venit o idee! Nur, vrei să ai grijă de potirul meu? Mă duc să 
discut cu Novak. 

— Tu şi ideile tale! strigă supărat Farrington. Ne-au adus deja 
destule necazuri! Întoarce-te! 

Frigate se îndepărtă fără să-l bage în seamă. 

Parseval plutea pe deasupra abisului încet şi maiestuos. Atât botul 
cât şi elicele erau înclinate în sus. Torentul de aer care năvălea prin 
spărtură scădea în intensitate când atingea partea superioară a 
canionului, iar dirijabilul nu trebuia să se lase prins de curentul 
descendent. Cyrano era silit să calculeze forța cu precizie, menţinând 
nava la aceeaşi altitudine, înaintând totuşi către centrul găurii boltite. 
O eroare, oricât de neînsemnată, putea propulsa aeronava în jos, 
izbind-o de marginea canionului şi frângând-o în două. 

Jill socoti că n-ar fi riscat să intre prin acel spaţiu dacă ar fi fost 
căpitanul navei. Ar fi preferat să dea un ocol muntelui, în căutarea 
altei porţi. Asta însemna, totuşi, un consum prea mare de combustibil. 


Luptând împotriva unor vânturi atât de puternice, motoarele 
consumau extrem de mult, încât n-ar mai fi putut reveni în Parolando. 
Dirijabilul n-ar fi ajuns nici măcar până în apropierea lui Mark Twain. 

Cyrano transpira de încordare, însă ochii îi rămăseseră sclipitori şi 
pe chip i se citea dorinţa de a reuşi. Nu arăta speriat, chiar dacă era. 
Jill trebui să recunoască în sinea ei că în situaţia de faţă Cyrano se 
dovedea cel mai bun. Având reflexe perfecte, el sigur nu va îngheţa de 
frică. Pentru Cyrano, situaţia era asemănătoare unui duel. Vântul 
izbea; el para lovitura; vântul riposta; el găsea replica cea mai 
adecvată. 

Acum se aflau înconjurați de norii groşi care se năpusteau prin 
spaţiul gol. 

Brusc, pătrunseră. 

Deşi erau încă orbiţi de ceaţă, reuşiră să citească indicaţiile 
radarului. În faţa lor se afla o mare, la un kilometru dedesubt. Era 
înconjurată de munţi. Iar în faţa lor, în mijlocul mării, la 48,5 
kilometri, se zărea un obiect care se ridica deasupra apei, cu toate că 
părea strivit de masivitatea munţilor. 

Privind la tubul cu raze catodice de pe tabloul de comandă, Cyrano 
spuse: 

— Iată şi turnul! 

Stând în faţa aparaturii de la babord, specialistul radar confirmă 
observaţia vizuală. 

Firebrass ordonă ridicarea navei la altitudinea de 3.050 de metri. 
Elicele nu puteau fi aduse în poziţie orizontală pentru a înălța 
dirijabilul mai rapid, întrucât el trebuia să facă faţă vântului puternic. 

Cu toate acestea, în timp ce luau înălţime, constatară că vântul 
scăzuse în intensitate. În momentul când avea să atingă altitudinea 
dorită, aparatul putea porni drept înainte. Deocamdată, viteza de 
deplasare a dirijabilului față de sol era de 80,5 kilometri pe oră. Pe 
măsură ce se apropia de turn, se mişca tot mai repede. 

Cerul era mai sclipitor decât în amurg, fiind luminat de soarele 
lipsit de vlagă, dar şi de stelele adunate ciorchine. 

Aparatele radar puteau cerceta acum întreaga zonă, atingând partea 
superioară a celui mai îndepărtat perete. Suprafaţa aproape circulară a 
mării avea 97 de kilometri lăţime. Zidul situat de cealaltă parte avea 
aceeaşi înălţime ca şi cel apropiat. 

— Turnul! exclamă Firebrass. Are 1,7 kilometri înălţime şi 16 
kilometri lăţime! 

Mecanicul-şef Hakkonen îl întrerupse pentru a-i raporta că pe corpul 
navei începuse să se formeze gheaţă. Încă nu cuprinsese totuşi 
hublourile cabinei de comandă, deoarece acestea erau făcute din 
plastic rezistent la frig. 

— Cyrano, coboară la 1.530 de metri, ordonă Firebrass. La 


altitudinea aceea aerul e mai cald. 

Vărsându-se în mare, apele Fluviului încă păstrau căldura chiar 
după trecerea prin regiunea arctică. În depresiunea aceea adâncă şi 
rece, apa ceda atâta căldură, încât temperatura de la 1.524 de metri 
era de două grade Celsius. Mai sus însă, aerul umed devenea o 
capcană de gheaţă. 

În timp ce dirijabilul cobora, operatorul radar raportă că interiorul 
lanţului muntos nu era la fel de neted ca suprafaţa lui exterioară. Se 
remarcau spaţii goale şi protuberante, de parcă făuritorii muntelui 
socotiseră că nu era nevoie să termine şi interiorul. 

Radarul depistase bârna îngustă descrisă de Joe Miller. Ea ducea de 
pe vârful muntelui până la poale. Mai observară o bârnă asemănătoare 
mergând de-a lungul apei şi dispărând în dreptul unei deschizături de 
vreo 3 metri înălțime şi 2 lăţime. 

Nimeni nu scoase o vorbă. Doar Jill se întrebă cu voce tare de ce 
fusese făcută gaura prin care se strecurase dirijabilul. 

— Poate-i pentru navele lor aeriene, dacă au cumva, emise Firebrass 
o părere. Ar putea fi folosită ca rută care să nu treacă pe deasupra 
muntelui. 

Părea o explicaţie mulţumitoare. 

— Pesemne, spuse Piscator. Cu toate acestea, explozia de lumină 
care l-a speriat atât de rău pe Joe Miller nu putea fi cauzată de razele 
soarelui trecând prin deschizătură. În primul rând, chiar dacă ar fi fost 
aşa, razele n-ar fi iluminat partea superioară a turnului. Joe a zis că 
ceața se dispersase vreme de o clipă. Chiar şi aşa, razele n-ar fi atins 
turnul. Iar dacă s-ar fi întâmplat asta, Joe ar fi trebuit să se afle în 
linie cu razele şi cu turnul. Imposibil, fiindcă bârna pe care stătea nu 
merge atât de departe ca să-l plaseze în aceeaşi linie. 

— Poate că lumina orbitoare provenea de fapt de la nava pe care a 
văzut-o o clipă după aceea, spuse Firebrass. Cobora şi pesemne că, 
într-un fel sau altul, motoarele ei scoteau flăcări pentru a reduce 
viteza de coborâre. Lui Joe i s-a părut că era vorba de razele soarelui. 

— Tot ce se poate, admise Cyrano. Ori lumina era un semnal pornit 
din turn. Dacă Joe stătea pe brână şi turnul e destul de înalt pentru a-l 
vedea de la 48,5 kilometri depărtare, cum putea percepe maşinăria 
zburătoare, care e mult mai mică? 

— Poate nu era chiar atât de mică, spuse Firebrass. 

Rămaseră tăcuţi o clipă. Jill încercă să aprecieze mărimea unui 
aparat care putea fi zărit de la o asemenea distanţă. Nu ştia ce ar 
trebui să fie, însă considera că sigur avea un kilometru lăţime. 

— Nu-mi place să mă gândesc la asta, recunoscu Cyrano. 

Firebrass îi ordonă să conducă dirijabilul în cerc, dând roată mării. 
Radarul arăta că suprafaţa turnului circular era netedă şi neîntreruptă, 
cu excepţia deschizăturilor aflate la aproximativ 243 de metri sub 


vârf. 

Apărea şi o diferenţă între înălţimea exterioară şi cea interioară. În 
interiorul pereţilor înalţi de 243 de metri se găsea suprafața netedă a 
unei piste de aterizare de aproape 16 kilometri lăţime. 

— Deschiderile de la baza peretelui sunt ceva mai coborâte faţă de 
centru, constată Firebrass. Asta pentru ca apa să se poată scurge prin 
deschizături. 

Le atrase atenţia în mod deosebit singura protuberantă de pe „Pista 
de aterizare”. Plasată în sud — din centrul turnului nu se putea pleca 
decât spre sud — aceasta era o emisferă cu diametrul de 16 metri şi 
înălţimea de 8 metri. 

— Dacă aceea nu-i o intrare, sunt gata să înghit un prosop, anunţă 
Firebrass, apoi clătină din cap. Sam o să fie dezamăgit auzind asta. 
Nimeni nu poate pătrunde în turn decât pe calea aerului. 

— Încă n-am intrat, murmură Piscator. 

— Serios? Nu-i o noutate. Dar bineînţeles c-o să încercăm. Atenţie la 
mine, vă rog. Sam a ordonat să facem doar o expediţie de cercetare. 
Cred că încercarea de a pătrunde în turn se încadrează în ideea de 
cercetare. 

Firebrass era aproape întotdeauna debordant, însă acum părea să 
tremure din tot trupul şi se aprinsese la faţă ca niciodată. Până şi 
vocea îi devenise nesigură din cauza emoţiei. 

— Înăuntru ar putea exista arme defensive, automate ori acţionate 
de oameni. Nu putem afla decât intrând acolo, dar n-aş vrea să 
periclitez securitatea navei mai mult decât e cazul. Jill, eu şi un grup 
restrâns o să coborâm cu un elicopter. Rămâi la comandă, ceea ce 
înseamnă că devii căpitan, chiar dacă e vorba de scurt timp. Orice s-ar 
întâmpla, ţi-ai împlinit visul. Să menţii nava la 1.000 de metri 
deasupra turnului şi tot atât de departe. Dacă ni se întâmplă ceva, te 
întorci cu nava la Sam. Acesta e un ordin. Dacă văd ceva dubios, o să 
strig. Imediat după aceea te îndepărtezi. Văd eu cum ajung înapoi. Ai 
priceput? 

— Am înţeles, domnule. 

— Dacă domul acela are vreo intrare, ne-ar trebui un dispozitiv 
electronic sau o cheie universală ca să ajungem înăuntru. Depinde. Ei 
nu cred c-am putea intra. După părerea mea, nu e nimeni acolo. Ori, 
cine ştie, poate e cineva care aşteaptă să vadă ce facem pentru a trece 
la acţiune după aceea. Să sperăm totuşi că mă înşel. 

— Domnule căpitan, aş vrea să vă însoțesc, spuse Cyrano. 

— Rămâi aici. Eşti cel mai bun pilot. Mă vor însoţi Anna, 
Haldorsson, fiindcă e şi pilot de elicopter, Metzing, Arduino, Chong şi 
Singh. Asta în cazul că se oferă voluntari. 

Obrenova le telefona celorlalţi, aflaţi la posturile lor, apoi raportă că 
ei ţineau morţiş să meargă. 


Folosind sistemul de comunicare, Firebrass îi informă pe ceilalţi 
membri ai echipajului despre constatările făcute cu ajutorul radarului. 
Îi anunţă şi în legătură cu debarcarea unui grup. 

Abia încheiase când primi un mesaj din partea lui Thorn. Firebrass 
ascultă vreme de o clipă apoi spuse: 

— Nu, Barry, am destui voluntari, îndepărtându-se de telefon, îi 
anunţă pe ceilalţi: 

— Thorn dorea foarte mult să meargă alături de mine. Părea tare 
nefericit că l-am refuzat. Nu-l ştiam atât de entuziasmat de aventura 
asta. 

Jill telefona la hangar şi-i comunică lui Szentes, intendentul, să 
pregătească elicopterul numărul 1 pentru zbor. 

Firebrass dădu mâna cu toţi cei prezenţi în cabina de comandă, mai 
puţin cu Jill. Pe ea o strânse în braţe. N-ar fi putut spune dacă-i 
plăcuse sau nu. I se părea incompatibil cu calitatea de ofiţer şi semăna 
prea mult cu un adio. Firebrass credea cumva că nu va reuşi să se 
întoarcă? Ori Jill îi atribuia lui propriile ei temeri? 

Oricare ar fi fost adevărul, o frământau sentimente contradictorii. 
Nu-i plăcea că fusese tratată altfel decât ceilalţi, dar o emoţiona faptul 
că el ţinea la ea în mod deosebit. Mare minune că nu făcuse ulcer din 
cauza numeroaselor stări contradictorii prin care trecuse atât de 
frecvent. Dar oricum nu auzise să fi suferit cineva de ulcer pe lumea 
asta. Încordarea şi nervozitatea păreau să se manifeste doar la nivel 
psihic, asemenea halucinaţiilor pe care le avusese. 

O clipă mai apoi îşi pierdu calitatea de excepţie. Cyrano îl rugase pe 
Piscator să-i ţină locul câteva clipe, se ridicase şi-l îmbrăţişase 
călduros pe căpitan, în timp ce lacrimile îi şiroiau pe obraji. 

— Dragul meu prieten, nu mai fi atât de trist! Chiar dacă mă 
pândesc primejdii, nu te teme. Eu, Savinien de Cyrano de Bergerac, 
voi fi alături de tine. 

Firebrass scăpă din strânsoare, îl bătu pe franţuz pe umăr şi începu 
să râdă. 

— Hei, n-aş vrea să credeţi că vom păţi ceva. Nu-mi luam adio, ci 
numai la revedere. Ce naiba! Nu mai poate omul să?... Uf, în fine. Hai, 
Cyrano, treci înapoi la postul tău. Zâmbi arătându-şi dinţii albi 
contrastând cu tenul închis şi le făcu un semn cu mâna. Pe curând! 

Cu un aer foarte preocupat, Anna Obrenova îl urmă. Metzing, 
părând foarte mohorât şi amintind de un cavaler teuton, ieşi în urma 
ei. 

Jill dădu imediat ordin ca nava să ocupe poziţia cerută de Firebrass. 
Parseval începu să coboare în cerc. Când pătrunse în ceaţă, aprinseră 
reflectoarele, însă, deşi puternice, acestea nu băteau mai departe de 
150 de metri. Dirijabilul se instală pe poziţie, rămânând locului cu 
botul în direcţia din care bătea vântul, şi opunându-se acestuia cu o 


forţă egală. Patru tuneluri luminoase străpungeau ceața, însă ele nu 
scoteau la iveală altceva decât nori cenuşiu-întunecaţi. Turnul se afla 
în faţă şi ceva mai jos, rămânând invizibil, părând totuşi să constituie 
o prezență amenințătoare, întinzându-şi tentacule care căutau să 
apuce nava. 

Nimeni nu vorbea. Cyrano îşi aprinse un trabuc. Piscator stătea în 
spatele operatorului radar şi urmărea indicaţiile de pe cadrane. 
Radiotelegrafistul era concentrat în faţa cadranelor, căutând transmisii 
pe toate frecvențele spectrului. Jill se întrebă ce spera acesta să 
recepţioneze. 

După cincisprezece minute lungi cât o oră, Szentes îl apelă pe 
căpitanul pro tempore. Bocaportul din pântecele navei fusese deschis, 
elicopterul îşi încălzise motorul, urmând să decoleze din clipă în clipă. 

În glasul lui Szentes răzbătu încordarea. 

— “Şoară Gulbirra, avem o mică problemă, de aceea vă anunţ 
înainte de decolare. A apărut Thorn, şi a încercat să-l convingă pe 
căpitan să-l ia la bordul elicopterului. Căpitanul i-a ordonat să-şi reia 
postul. 

— Şi a executat ordinul? 

— Da. Căpitanul mi-a cerut să verific. Însă domnul Thorn n-avea 
cum să ajungă în secţiunea anterioară a navei. 

— Prea bine, Szentes. Mă ocup eu de asta. 

Jill închise şi înjură în şoaptă. Asta era bună, ajunsese comandant 
pentru un sfert de ceas şi avea deja de rezolvat o problemă de 
disciplină. Ce-l apucase pe Thorn? 

Avea o singură soluţie. Dacă nu lua în seamă purtarea lui Thorn, va 
pierde controlul asupra navei şi respectul echipajului. 

Telefonă cabinei de comandă auxiliară din partea anterioară. Îi 
răspunse Salomo Coppename, un surinamez, secund al secţiunii pupa. 

— Arestează-l pe domnul Thorn. Duceţi-l în cabina lui sub escortă şi 
postați pază la uşă. 

Coppename ar fi vrut să ştie ce se petrece, însă nu puse nici o 
întrebare. 

— Mă suni imediat ce apare. 

— Am înţeles. 

Lumina intermitentă de pe tabloul de comandă se stinse. Bocaportul 
din pântecele navei fusese închis. Radarul prelua elicopterul numărul 
1, care cobora spre partea superioară a turnului. 

În difuzor răsună brusc o voce: 

— Aici Firebrass. 

— Vă auzim clar, îi răspunse operatorul radio. 

— Şi eu vă recepţionez bine. Voi ateriza la aproximativ o sută de 
metri depărtare de dom. Radarul nostru funcţionează perfect, deci nu 
vom avea probleme. Sper că peretele ne va apăra de vânt la aterizare. 


Jill?! Mă auzi? 

— Sigur, căpitane. 

— Ce-ai făcut cu Thorn? 

Jill îi raportă şi Firebrass spuse: 

— La fel aş fi procedat şi eu. Când mă întorc o să-l întreb de ce s-a 
agitat atât. Dacă... dacă mi se întâmplă ceva, ia-l tu la întrebări. Dar 
ţine-l sub pază până isprăvim cu turnul. 

Jill îi ordonă lui Aukuso să conecteze recepţia radio la sistemul de 
comunicare al navei. Nu vedea nici un motiv să le ascundă celorlalţi 
ce se discuta. 

— Acum cobor. Vântul a slăbit. Jill, eu... 

— Se deschide bocaportul din pântecele navei! exclamă Cyrano şi 
arătă către o luminiţă intermitentă ce apăruse pe tabloul de control. 
Mon Dieu! Apoi împuse cu degetul spre fereastră. 

Nici nu era nevoie să facă gestul. Cei prezenţi în cabina de comandă 
priveau la mingea de foc apărută brusc în semiobscuritatea din jur. 

Jill gemu. 

— Căpitane! Recepție, căpitane! Strigă Aukuso. 

Nu primi nici un răspuns. 

Din difuzorul sistemului de comunicaţii răzbătu un ţârâit. 

Urnindu-se cu greu, de parcă ar fi înotat prin vată de zahăr, Jill făcu 
legătura. 

— Căpitane, se auzi vocea lui Szentes, Thorn a furat elicopterul 
amfibie! Dar cred că l-am prins pe ticălos! Mi-am golit pistolul în el! 

— A apărut pe radar! constată Cyrano. 

— Szentes, ce s-a întâmplat? 

Jill se zbătu să scape din materia cleioasă în care simţea că se 
îneacă. Trebuia să alunge acea amorţeală, să-şi recapete capacitatea de 
analiză şi de a lua hotărâri. 

— Thorn a părăsit zona hangarului, aşa cum a ordonat 
comandantul. S-a întors însă imediat după decolarea elicopterului, de 
data asta înarmat cu un pistol. Ne-a silit să intrăm în compartimentul 
cu provizii şi a dezactivat sistemul de comunicaţii cu un glonte. Apoi 
ne-a încuiat înăuntru. A uitat că acolo e păstrat şi armamentul. Ori şi- 
o fi închipuit că va pleca înainte ca noi să scăpăm. În fine, am spart 
încuietoarea şi ne-am repezit afară. Dar era deja în elicopter şi se 
ridica de pe platforma de decolare. Am tras în el în vreme ce aparatul 
ieşea din hangar. Şi ceilalţi şi-au descărcat armele în el. Căpitane, ce 
se petrece? 

— Voi anunţa echipajul când voi afla, spuse Jill. 

— Căpitane? 


— Da. 

— S-a întâmplat ceva ciudat. Thorn a plâns tot timpul cât ne-a silit 
să intrăm în compartimentul cu provizii, chiar şi când ne ameninţa că 
trage dacă încercăm să-l oprim. 

— Terminat, rosti Jill şi închise aparatul. 

Operatorul aparaturii în infraroşu raportă: 

— Incendiul n-a fost stins. 

Operatorul radar, pălind în ciuda tenului brunet, spuse: 

— Incendiul acela e de la elicopter. A ajuns pe puntea de aterizare a 
turnului. 

Jill scrută prin ceaţă. Nu vedea decât nori învârtejindu-se. 

— Am depistat celălalt elicopter, anunţă omul de la radar. Coboară. 
Către baza turnului. O clipă mai apoi, adăugă: Acum s-a aşezat pe 
suprafaţa mării. 

— Aukuso, vorbeşte cu Thorn. 

Senzaţia de paralizie dispărea încetul cu încetul. Se simțea încă 
debusolată, dar acum era capabilă să descopere oarece ordine în haos. 

După un minut, Aukuso anunţă: 

— Nu răspunde. 

Radarul arăta că elicopterul amfibiu plutea pe apă la 30 de metri 
depărtare de turn. 

— Mai încearcă, Aukuso. 

Firebrass era probabil mort. Acum i se împlinise dorinţa, ajunsese 
căpitan. 

— Doamne! N-am vrut să se întâmple aşa! 

Încă amorţită, îl apelă pe Coppename şi-i comunică să vină în 
cabina de comandă pentru a prelua funcţia de secund. Alexandros 
avea se devină ofiţer I în secţiunea posterioară. 

— Cyrano, ne ocupăm mai târziu de Thorn. Deocamdată trebuie să 
aflăm ce s-a întâmplat cu Firebrass şi ceilalţi. Făcu o pauză, apoi 
continuă: Trebuie să aterizăm pe partea superioară a turnului. 

— Sigur, de ce nu? încuviinţă Cyrano. 

Palid la faţă, îşi încleşta fălcile. Părea totuşi să se stăpânească 
perfect. 

Parseval trecu prin nori, dirijat de radar. În jurul turnului exista un 
puternic curent ascensional, însă el îşi pierdu din forţă imediat ce 
dirijabilul ajunse deasupra cupolei. 

Reflectoarele plasate sub burta aparatului se aprinseră, măturând 
uriaşa suprafaţă cenuşie de metal. Cei din cabina de comandă văzură 
flăcările, dar nu reuşiră să distingă elicopterul. 

Încet, dirijabilul alunecă prin dreptul incendiului. Acum, elicele 
erau poziţionate orizontal, făcând colosul să coboare. 

Cu delicateţe, pilotul îl aşeză pe partea superioară a turnului. În 
condiţii ideale, vântul nu ar fi suflat deloc. Cu toate acestea, miile de 


găuri de drenaj făcute la baza peretelui permiteau existenţa unui 
curent de 8 kilometri pe oră. Pe scara Beaufort, asta ar fi însemnat o 
briză uşoară. Vântul mângâia obrajii. Dacă ar fi existat vreun copac, 
frunzele lui ar fi foşnit, iar o giruetă s-ar fi învârtit uşor. 

Un profan n-ar fi luat în seamă vântul, dar suprafaţa uriaşă făcea 
nava instabilă, împingând-o uşor, dacă forţa curentului n-ar fi fost 
compensată. Dirijabilul putea fi izbit de zid dacă nu opunea rezistenţă. 

Din nefericire, nu găsiră nici un catarg de fixare. De asemenea, nava 
nu putea fi coborâtă în contact direct cu terenul de aterizare. Spre 
deosebire de Graf Zeppelin şi Hindenburg, Parseval nu avea gondola de 
comandă prevăzută cu o roată pentru a împiedica structura 
posterioară să atingă terenul. Întrucât cabina de comandă fusese 
plasată în partea anterioară, nava nu putea ateriza fără a-şi distruge 
ampenajul vertical. 

Aveau totuşi frânghii la bord. Acestea fuseseră luate pentru cazul în 
care ar fi trebuit să aterizeze pe câmpia de lângă Fluviu. Ele ar fi fost 
aruncate, în speranţa că oamenii de la sol s-ar fi oferit să dea o mână 
de ajutor ca membri suplimentari ai echipajului. 

Jill dădu câteva ordine. Constatând că vântul pierdea din forţă, 
Cyrano răsuci aparatul lateral, lăsându-l să fie împins cale de câţiva 
kilometri către peretele turnului. Apoi descoperi că vântul bătea din 
cealaltă direcţie, având ca punct de pornire cele mai apropiate 
deschizături în perete. 

Când radarul semnală că botul dirijabilului se afla la jumătate de 
kilometru de perete, inversă elicele cu viteză redusă. Nava încremeni, 
iar trapa din burta ei se deschise. 

Lăsară frânghiile spre sol şi, câte patru, cincizeci de oameni 
coborâră cu ajutorul lor. Pe măsură ce grupurile de oameni atingeau 
solul, nava pierdea din greutate şi devenea mai instabilă. Cu părere de 
rău, Jill ordonă eliberarea unei părţi din hidrogenul aflat în 
rezervoare. Aceasta reprezenta singura modalitate de a compensa 
sustentaţia, deşi Jill n-ar fi vrut să piardă gazul. Balastul putea fi 
aruncat mai târziu pentru ca nava să-şi recapete stabilitatea. 

Din partea frontală şi din cea posterioară fură aruncate alte frânghii. 
Oamenii de la sol se agăţară de ele, stăpânind nava. 

Cyrano îngădui dirijabilului să plutească spre zid, fără a folosi 
elicele. Acestea porniră din nou înainte ca botul să atingă peretele şi 
nava se opri. 

Doi oameni alergară până la zid şi verificară viteza vântului în 
dreptul deschizăturilor. Comunicând prin aparate de radio-recepţie, se 
asigurară că vântul care trecea prin ele era îndeajuns de puternic 
pentru a împiedica aparatul să se ciocnească de zid. 

Alţi oameni coborâră pe frânghii, iar valvele eliberară cantităţi 
suplimentare de hidrogen. Aceştia îi ajutară pe ceilalţi care stăteau 


agăţaţi de frânghiile din partea posterioară. 

Unii se grăbiră să-i ajute şi pe cei din faţă. După ce traseră 
dirijabilul până ce acesta aproape atinse zidul cu botul, trecură prin 
câte trei găuri frânghiile, folosind cârlige ca să le prindă afară, iar apoi 
să le tragă înăuntru. Le legară, pe urmă rotiră coada până când 
dirijabilul ajunse să stea paralel cu zidul. Acum nava plutea la 
douăzeci de metri distanţă de perete. 

Jill nu anticipa modificări ale vântului. În caz că se înşela, pagubele 
ar fi fost enorme. O uşoară atingere a navei de zid ar fi distrus 
dispozitivele de transmisie şi elicele de pe partea stângă. 

Din bocaportul situat în burta aparatului se lăsă o scară. Jill şi 
Piscator ieşiră grăbiţi din cabina de comandă, coborâră printr-un pasaj 
şi apoi pe scară. Ţinând o valijoară neagră în mână, doctorul Graves îi 
aştepta. 

Elicopterul se prăbuşise la 30 de metri de dom. Luând ca reper 
flăcările, porniră prin ceaţă către aparat. Apropiindu-se de epavă, 
inima lui Jill bătea tot mai tare. I se părea imposibil ca un bărbat 
puternic şi sclipitor ca Firebrass să fi murit, însă el zăcea la câţiva 
metri de rămăşiţele cuprinse de foc, acolo unde fusese azvârlit de forţa 
şocului. Ceilalţi se aflau încă înăuntru, iar cadavrul carbonizat al 
unuia dintre oameni stătea în capul oaselor pe scaun. 

Aplecându-se deasupra siluetei, Graves îi întinse lampa lui Piscator. 
Fumul amestecat cu ceaţă le aduse în nări duhoarea greţoasă de 
benzină şi carne arsă. Jill simţi că-i vine să verse. 

— Nu mai clătina lampa! răsună glasul tăios al lui Graves. 

Jill reacţionă imediat şi făcu efortul de-a privi cadavrul. Hainele îi 
fuseseră pulverizate; pielea, pârlită din cap până în picioare. În ciuda 
arsurilor, trăsăturile erau încă recognoscibile. Nu stătuse prea mult în 
mijlocul flăcărilor. Pesemne fusese proiectat de suflul exploziei înainte 
de prăbuşirea aparatului. Dispariţia părţii superioare a capului putea fi 
pusă pe seama căderii de la înălţime. 

Jill nu înţelese de ce doctorul mai examina cadavrul şi tocmai voia 
să i-o spună, când acesta se ridică. Întinse către ea palma larg 
desfăcută. 

— Priveşte. 

Ea aduse lampa mai aproape. Obiectul din palmă era o sferă de 
mărimea unei gămălii de chibrit. 

— Era plasată în pro-encefal. Nu ştiu ce naiba reprezintă. După ce-o 
curăţă de sânge, adăugă: E neagră. 

Apoi împacheta bila într-o bucată de pânză şi-i dădu drumul în 
valijoară. 

— Ce vrei să faci cu cadavrele? 

Jill aruncă o privire la masa fumegândă de metal contorsionat. 

— N-are rost să risipim spumă pentru a stinge incendiul, spuse ea cu 


voce lipsită de orice inflexiune. Apoi privi către oamenii care îi 
urmaseră. Peterson, du cadavrul la navă. Dar întâi să-l înfăşori în 
ceva. Restul veniţi cu mine. 

Câteva minute mai târziu, se opriră în faţa domului. Reflectoarele 
de pe dirijabil îl luminau, făcându-l să arate ca umbra unui iglu de 
eschimoşi. Folosindu-şi lampa, Jill văzu că domul era alcătuit din 
acelaşi metal cenuşiu ca şi turnul, făcând corp comun. Cu alte cuvinte, 
nu se vedeau semne de sudură ori de unire. Arăta ca o umflătură a 
suprafeţei. 

Ceilalţi se traseră din faţa intrării, aşteptând ca ea să hotărască 
următorul pas. La 10 metri depărtare, zidurile descriau o curbură spre 
interior, formând un coridor larg de aproximativ 3 metri şi înalt de 
2,5. Pereţii erau din acelaşi material cenuşiu. După vreo 30 de metri, 
coridorul cotea brusc. Dacă aceasta era intrarea în turn, ea se afla 
după acea cotitură. 

Puțin deasupra deschizăturii se vedeau două simboluri în alto-relief. 
Cel de deasupra era un semicerc şi înfăţişa cele şapte culori 
fundamentale. Sub el apărea un cerc înăuntrul căruia se găsea o cruce 
cu o buclă în partea superioară, semnul egiptean ankh:s). 

— Un curcubeu deasupra simbolului vieţii şi resuscitării, constată 
Jill. 

— Iartă-mă, spuse Piscator. Crucea dinăuntrul cercului e şi simbolul 
astrologic-astronomic pentru Pământ. Însă crucea e simplă, fără a avea 
o buclă. 

— Curcubeul simbolizează speranţa. Şi dacă vă amintiţi de Vechiul 
Testament, reprezintă semnul prin care Dumnezeu făgăduieşte 
mântuirea poporului Său. Mai semnifică şi sipetul cu aur de la capătul 
curcubeului, Oraşul de Smarald al lui Oz şi multe alte lucruri. 

Piscator o privi cu ochi cercetători. 

Cuprinsă de un amestec de teamă şi respect, Jill rămase tăcută 
vreme de câteva clipe, sperând să depăşească această stare, apoi 
spuse: 

— Intru. Aşteaptă aici, Piscator. Când ajung la capătul coridorului, o 
să-ţi fac semn să vii şi tu. În caz că nu păţesc ceva. Dacă mi se 
întâmplă, indiferent ce, tu şi restul oamenilor vă întoarceţi la navă şi 
plecaţi de aici. Vă ordon. Tu vei fi căpitan. Coppename e bun, însă nu 
are experienţa ta, iar tu eşti şi cel mai stăpân pe sine. 

Piscator zâmbi. 

— Firebrass ţi-a ordonat să nu aterizezi dacă păţeşte ceva. Cu toate 
acestea, tu ai coborât. Crezi c-aş accepta să plec văzându-te în 
primejdie? 

— N-aş vrea să periclităm nava şi nici viaţa oamenilor. 

— Vom vedea. Voi acţiona în funcţie de situaţie. Nici tu n-ai 
proceda altfel. Nu trebuie să uităm de Thorn. 


— Să luăm lucrurile pe rând, sugeră ea, apoi se întoarse şi porni 
spre intrare. Când ajunse mai aproape, începu să respire greoi. 

Holul era inundat de o lumină slabă. 

După ce şovăi câteva secunde, îşi continuă drumul. Când trecu de 
arcadă, se trezi cuprinsă brusc de o lumină orbitoare. 

Jill se opri. 

— De unde vine lumina asta? întrebă Piscator. 

— Nu ştiu. Mi-e imposibil să-i detectez sursa. Priveşte. Nici umbră 
n-am. 

Începu să păşească încet înapoi, apoi rămase din nou pe loc. 

— Ce-ai păţit? Ăi... 

— Habar n-am. Parc-aş înota prin miere! Nu pot respira şi trebuie să 
mă zbat ca să fac încă un pas. 

Aplecându-se spre bariera invizibilă, dar perceptibilă, ca şi cum ar fi 
păşit contra unui curent puternic, Jill reuşi să mai facă trei paşi, apoi, 
gâfâind, se opri. 

— Sigur e un soi de câmp. Nu văd nimic material, dar mă simt ca o 
muscă prinsă în plasa unui păianjen! 

— Nu cumva nasturii magnetici de la haine interferează cu acest 
câmp? strigă el. 

— Nu cred. Dacă ar fi fost aşa, nasturii s-ar desface, şi nu e cazul. O 
să-ncerc, totuşi. 

Destul de ruşinată că se dezbrăca în faţa a cincizeci de bărbaţi, îşi 
desfăcu nasturii magnetici. Temperatura aerului era de câteva grade 
peste zero. Tremurând, cu dinţii clănțănindu-i, încercă din nou să 
traverseze cu forţa zona care opunea rezistenţă. Însă nu reuşi să 
avanseze nici un centimetru mai mult. 

Se aplecă să-şi adune straiele şi observă că putea face asta cu 
uşurinţă. După ce făcu înapoi doi paşi şi simţi forţa slăbind, se 
îmbrăcă la loc. 

Ajunsă iarăşi la intrare, îl îndemnă pe Piscator: 

— Acum încearcă tu. 

— Crezi c-o să reuşesc eu? Bine, merită să încerc. 

În pielea goală, porni înainte. Jill constată cu surprindere că el nu 
era frânat de câmp. Asta până ajunse la câţiva metri de cot. În acea 
clipă strigă, anunțând că întâmpina unele dificultăţi. 

Continuă să înainteze dureros de încet, iar Jill îi percepu icnetele. 
Ajunse totuşi la colț şi acolo se opri să-şi tragă sufletul. 

— La capătul coridorului e un lift cu uşile deschise. Pare singurul 
mod de a coborî. 

— Poţi ajunge la el? strigă ea. 


— Încerc. 

Mişcându-se ca într-o filmare cu încetinitorul, continuă să înainteze. 
Dispăru după colţ. 

Trecu un minut. Apoi al doilea. Jill pătrunse pe coridor cât putu de 
repede. 

— Piscator! Piscator! 

Vocea ei sună ciudat, ca şi cum coridorul ar fi avut calităţi acustice 
neobişnuite. Nu primi răspuns deşi, dacă s-ar fi aflat după colţ, 
Piscator ar fi auzit-o. Jill strigă iarăşi. Tăcerea era deplină. Altceva nu 
putea face, aşa că reveni la intrare şi-i invită pe ceilalţi să încerce. 

Intrară câte doi, pentru a nu mai pierde timp. Unii reuşiră să ajungă 
mai departe decât ea; alţii nici măcar atât. Toţi îşi lepădară straiele, 
dar asta nu-i ajută câtuşi de puţin. 

Jill le ordonă şi oamenilor de pe navă să încerce. Dacă măcar unul 
din cincizeci şi doi reuşise, atunci putea şi unul dintre ceilalţi 
patruzeci şi unu. 

Înainte de asta, cu excepţia ei, trebuia ca oamenii să revină la navă. 
Aceştia se îndepărtară ca nişte siluete fantomatice prin ceața slab 
luminată. Niciodată nu resimţise atât de acut singurătatea, deşi trăise 
nenumărate ore de cumplită izolare. Degetele umede ale ceţii îi 
atinseră faţa care părea să devină treptat o mască de gheaţă. Rugul 
funerar al Obrenovei, al lui Metzing şi al celorlalţi ardea cu vâlvătăi. 
Iar Piscator era undeva, după colţ. Ce păţise? Nu putea nici să 
înainteze nici să se întoarcă? Ea şi ceilalți reveniseră fără mari 
probleme. El de ce nu putea? 

Dar în clipa aceea nu ştia ce alte obstacole se aflau dincolo de colţ. 
Murmură către sine un vers de Virgiliu: Facilis descensus Averni. (Uşor 
e să cobori în Iad.) 

Dar cum suna versul următor? După ani şi ani îi era greu să-şi 
amintească. Ce bine ar fi fost să găsească şi cărţi sau manuale! 

Apoi se lumină. 

Uşor e să cobori în Iad. Porţile Morţii stau larg deschise zi şi noapte. Dar 
urcuşul, pasul înapoi spre aer şi lumină... Aceasta e problema. 

Singurul necaz era că acel citat nu se potrivea momentului. Cu 
excepţia unuia, celorlalţi le fusese greu, chiar imposibil să ajungă la 
porţi. lar reîntoarcerea fusese uşoară pentru toţi, mai puţin unul. 
Deschise aparatul de emisie-recepţie. 

— Cyrano. Îţi vorbeşte căpitanul. 

— Da, ce s-a întâmplat? 

— Plângi cumva? 

— Da, sigur. Doar îl iubeam pe Firebrass. Nu mi-e ruşine de 
slăbiciunea mea. Doar nu-s rece ca un anglo-saxon. 

— Lasă asta acum. Vino-ţi în fire. Avem de lucru. Cyrano se 
smiorcăi, apoi spuse: 


— Ştiu. Pot şi vreau să fac ceva. Asta nu-mi răpeşte nimic din 
bărbăţie. Care-i ordinul? 

— Ştii că trebuie să te schimbe Nikitin. Vreau să-mi aduci 
explozibil, douăzeci şi cinci de kilograme. 

— Da. Am auzit. Vrei să arunci turnul în aer? 

— Nu, doar intrarea. 

Trecu jumătate de oră. Înlocuiţi de cei plecaţi, oamenii din navă 
urmau să sosească. Schimbul dura mult, fiindcă fiecare trebuia să-şi 
preia postul. Această procedură lua timp, însă era obligatorie. Plecarea 
dintr-o dată a atâtor oameni ar fi făcut nava să devină extrem de 
instabilă. Ea s-ar fi ridicat, astfel încât nimeni dintre cei de la sol n-ar 
mai fi reuşit să ajungă la scară. 

În cele din urmă, Jill zări lumini apropiindu-se şi auzi voci. Cu toate 
că ştiau deja, le povesti ce se întâmplase. Apoi le explică ce aveau de 
făcut, lucru deloc surprinzător pentru ei. 

Nici unul dintre ei nu reuşi să ajungă atât de departe ca Piscator. 

— Asta e, spuse Jill. 

Aşezară explozivul plastic pe exteriorul domului, în dreptul unui 
punct aflat la jumătatea coridorului. Ar fi vrut să-l plaseze la punctul 
de unire dintre partea posterioară a domului şi peretele turnului. Se 
temea că explozia ar putea face o gaură în dom. Într-un asemenea caz, 
suflul l-ar fi ucis pe Piscator. 

Se retraseră spre dirijabil, iar experţii artificieri apăsară butonul 
unui emiţător. Explozia îi asurzi, deşi plasticul fusese plasat pe latura 
opusă a domului. Porniră în goană către el, apoi se opriră, înecându-se 
din pricina gazelor. Când aerul se limpezi, Jill privi spre dom. 

Rămăsese nevătămat. 

— Eram sigură, îşi zise ea. 

Strigase către Piscator să nu iasă decât după detonare. Nu primise 
răspuns. Bănuise că nu era în apropiere, însă bănuielile nu ţineau loc 
de certitudini. 

Jill reintră în dom aproape imediat. Cârligul pe care-l aruncă în faţă 
nu întâmpină aproape nici o rezistenţă. Reuşi astfel să azvârle până la 
capătul coridorului un prosop în care băgase o bucată de metal. Prin 
urmare, câmpul nu opunea rezistenţă obiectelor lipsite de viaţă. 

Dacă ar fi avut un periscop suficient de lung să ajungă la capătul 
coridorului ar fi reuşit să vadă după colţ. Însă nu exista un asemenea 
instrument la bord. 

Asta n-o descurajă. Pe navă era un mic atelier mecanic. Putea fi 
construit un dispozitiv pe roţi capabil să se deplaseze până la capătul 
coridorului. Pe acesta avea să monteze un aparat de fotografiat care să 
fie acţionat prin radio. 

Mecanicul socoti că într-o oră putea face „dispozitivul”. Ea îi spuse 
să treacă la treabă, apoi puse trei oameni de pază în dom. 


— Dacă apare Piscator să mă anunţaţi prin radio. După ce reveni pe 
navă, apelă atelierul mecanic. 

— Poţi lucra în timp ce ne ridicăm? Atmosfera e cam turbulentă. 

— Nici o problemă. Mă descurc eu. 

Operațiunile de dezlegare şi ridicare a navei ţinură cincisprezece 
minute. Avându-l pe Nikitin la comandă, Parseval se înălţă deasupra 
turnului, apoi coborî spre baza lui. Radarul arăta că elicopterul se afla 
acum lipit de turn. Deşi marea nu era violentă, valurile scurte şi cu 
berbeci zdrobiseră probabil aparatul de zid. Cu toate astea, dacă aveau 
noroc, distrugerile puteau fi minime. 

Aukuso încercă din nou să ia legătura prin radio cu Thorn, dar nu 
reuşi. 

Din cauza curentului ascendent creat de turn, era imposibilă 
apropierea dirijabilului de elicopter. Nikitin îl pilotă până lângă 
suprafaţa apei şi, în ciuda vântului, îl menţinu nemișcat. Prin trapa 
deschisă a aparatului fură coborâţi trei oameni într-o barcă de cauciuc 
cu motor. Dirijaţi de ofiţerul radar al navei, se îndreptară către turn. 

Boynton, şeful echipajului, îi prezentă situaţia: 

— Ne aflăm alături de elicopter. Se izbeşte de turn, dar pontoanele 
au împiedicat distrugerea paletelor. Nici pontoanele nu par să fi fost 
afectate. Avem probleme mari din cauza mării agitate. Revenim peste 
câteva clipe. 

După două minute auziră din nou vocea lui Boynton: 

— Eu şi Propp suntem în elicopter. L-am găsit pe Thorn! E plin de 
sânge, pare să aibă un glonţ în partea stângă a pieptului şi câteva 
fragmente care au ricoşat i-au pătruns în faţă. Cu toate astea trăieşte. 

— Vedeţi vreo deschizătură ori intrare în zidul turnului? 

— O clipă. Trebuie să aprind o torţă. Lămpile astea nu-s destul de 
puternice... nu, nu văd decât o suprafaţă metalică fără fisuri. 

— De ce o fi aterizat acolo? îl întrebă Jill pe Cyrano. El ridică din 
umeri şi-i răspunse: 

— Pesemne trebuia să aterizeze repede, înainte de a-şi pierde 
cunoştinţa. 

— Dar unde se ducea? 

— Prea multe mistere. Poate lămurim câteva dacă aplicăm anumite 
metode de convingere asupra lui Thorn. 

— Să-l torturăm? 

Faţa lungă a lui Cyrano rămase gravă. 

— Ar fi inuman şi, desigur, scopul nu justifică niciodată mijloacele. 
Ori afirmaţia asta reprezintă o falsă filozofie? 

— N-aş fi în stare să chinui pe cineva şi nici n-aş permite altuia s-o 
facă în locul meu. 

— Poate că Thorn va vorbi din proprie iniţiativă când o să-şi dea 
seama că altfel nu-şi recapătă libertatea. Deşi nu sunt prea convins. 


Omul pare foarte încăpățânat. 

Boynton reveni: 

— Cu permisiunea dumneavoastră, 'Şoară Gulbirra, decolez cu 
elicopterul. Totul pare întreg. Oamenii mei îl pot aduce pe Thorn cu 
pluta. 

— Se aprobă, spuse Jill. Dacă aparatul funcţionează, du-l până pe 
acoperişul turnului. Venim şi noi mai târziu. 

Peste câteva clipe, operatorul radar raportă că elicopterul se ridica. 
Boynton adăugă apoi că zborul se desfăşura fără probleme. 

Lăsându-l pe Coppename la comandă, Jill coborî în secţiunea 
hangarelor. Ajunse acolo exact când trupul lui Thorn era ridicat din 
barcă. Încă nu-şi recăpătase cunoştinţa. Merse în urma brancardierilor 
până la infirmerie, unde Graves îl luă imediat în primire. 

— E în stare de şoc, dar cred că pot să-l readuc în simţiri. Sigur, n-o 
să-l poţi interoga imediat. 

Jill postă două gărzi înarmate la uşă şi reveni în cabina de 
comandă. Dirijabilul se ridica deja, pornind spre turn. Jumătate de oră 
mai târziu, Parseval plutea din nou deasupra terenului de aterizare. De 
data aceasta rămase la 200 de metri depărtare de dom. Cu elicele 
rotindu-se lenevos, stătea cu botul împotriva vântului slab.. 

După o vreme, coborâră căruciorul făcut de mecanic. Apoi îl traseră 
spre intrare, iar cei doi oameni de acolo îl împinseră cât putură, 
ajutându-se de nişte stâlpi făcuţi de mecanic. Adăugară apoi şi 
prelungiri la stâlpi. La scurt timp după aceea, partea frontală a 
căruciorului ajunse la zid. 

Făcură şase fotografii şi readuseră căruciorul înapoi cu ajutorul unei 
frânghii. Înfrigurată, Jill scoase plăcile fotografice de dimensiuni mari 
care fuseseră developate electronic în chiar momentul expunerii. 

O privi pe prima. 

— Nu apare. 

I-o întinse lui Cyrano, care se miră: 

— Ce-i asta? Un coridor scurt şi o uşă la capătul lui. Pare un puț de 
lift, nu? Dar nu văd... cabina şi nici cabluri. 

— Nu cred că Ei ar folosi metode atât de primitive, remarcă ea. Dar 
e limpede că Piscator a trecut prin câmpul acela şi a luat liftul. 

— Arunci de ce nu se întoarce? Doar ştie că suntem îngrijoraţi. Făcu 
o pauză, apoi adăugă: Imposibil să uite că nu putem rămâne aici o 
veşnicie. 

Le rămânea o singură soluţie. 

Jill ordonă ca dirijabilul să fie legat din nou. După aceea, convocă 
întregul echipaj în compartimentul hangarelor. In vreme ce 


fotografiile trecură din mână în mână, le relată în detaliu ce se 
petrecuse. 

— Dacă va fi nevoie, vom aştepta aici o săptămână. Apoi va trebui 
să plecăm. Piscator n-ar rămâne atâta timp acolo de bunăvoie. Dacă 
nu se întoarce peste douăsprezece ore, putem presupune că a fost 
reţinut de... Ei. Ori o fi avut vreun accident şi e mort sau rănit. N- 
avem cum să aflăm. Nu putem face altceva decât să aşteptăm o vreme. 

În acele momente nimănui nu-i trecea prin minte să-l abandoneze 
pe Piscator. Era evident însă că oamenii nu agreau ideea de a rămâne 
şapte zile în locul acela friguros, umed, întunecat şi ameninţător. Prea 
semăna cu stabilirea unei tabere la porţile iadului. 

Elicopterul numărul 1 arsese în întregime. Trimiseră o echipă să 
scoată cadavrele şi să descopere cauza exploziei. Mecanicii începură să 
se ocupe de celălalt aparat, verificând pontoanele, înlocuind parbrizul 
şi uşa, ambele străpunse de gloanţe. 

Lăsară de pază trei oameni înarmaţi în interiorul domului, înainte 
de a intra în popotă, Jill primi un apel de la doctorul Graves. 

— Thorn încă nu şi-a revenit, dar bolboroseşte ceva. Am cercetat şi 
porțiunile recuperate din creierul lui Firebrass. Nu pot face mare 
lucru, fiindcă nu am microscop. Dar jur că micuța sferă neagră era 
prinsă de sistemul nervos al proencefalului. Am luat în calcul 
posibilitatea ca ea să fi fost propulsată în creier de forţa exploziei. Dar 
mecanicii mi-au spus că nu există o asemenea piesă în echipamentele 
elicopterului. 

— Vrei să spui că sfera i-a fost implantată în creier pe cale 
chirurgicală? 

— N-a rămas o porţiune prea mare din osul frontal pentru a putea 
afirma asta cu certitudine, dar o să-i deschid şi pe ceilalţi. Mai precis, 
o să efectuez o disecţie minuțioasă a tuturor victimelor. Asta o să 
dureze, mai ales că trebuie să stau cu ochii pe Thorn. 

Încercând să-şi mascheze tremurul din glas, Jill întrebă: 

— Îţi dai seama ce reprezintă sfera aceea? 

— M-am gândit la asta. Nu ştiu ce înseamnă, dar îi pricep 
importanţa. Ascultă, Jill, ani de zile am făcut disecţii, dar nu pentru că 
trebuia, ci pentru a rămâne în formă. Niciodată n-am găsit vreun 
amănunt neobişnuit la miile de cadavre pe care le-am deschis, dar 
vreau să-ţi spun ceva. Cred că înţeleg acum de ce a insistat Firebrass 
să aibă radiografiile craniene ale întregului echipaj. Căuta oameni care 
aveau sfere ca asta implantate în creier. Ar mai fi ceva. Cred că s-a 
grăbit să arunce în Fluviu cadavrul lui Stern ştiind că în creierul lui se 
afla o asemenea sferă. E aşa cum zicea Alice: „Din ce în ce mai 
misterios”, nu? 

Simţindu-şi inima bătând să-i iasă din piept şi mâinile tremurând, 
Jill întrerupse legătura. 


Firebrass era unul dintre Ei. 

O clipă mai târziu îl apelă din nou pe Graves. 

— Firebrass a spus că ne va anunţa de ce voia radiografiile. Dar n-a 
apucat s-o mai facă, ori n-a vorbit cu mine. Cu tine a discutat? 

— Nu. I-am cerut lămuriri, însă m-a repezit. 

— Înseamnă că nu ştii dacă Thorn are o sferă implantată. Doctore, 
dacă moare, fă-i autopsia. 

— I-o fac. Dacă e nevoie, l-aş putea opera pe creier. Dar nu acum. 
Trebuie mai întâi să-şi revină. 

— Nu va muri din cauza asta? Ştiu că la operaţii pe creier se 
deschide partea superioară a craniului, dar poţi expune pro-encefalul 
lui Thorn? 

— Pe mine nu mă deranjează deloc. 

Trecură douăzeci şi patru de ore. Jill încercă să dea de lucru 
echipajului dar, în afară de curăţenie, şi aşa inutilă, nu erau multe de 
făcut. Regretă că nu adusese filme turnate în Parolando. Oamenii nu 
aveau cum să-şi umple timpul decât jucând dame, şah, cărţi şi 
aruncând săgeți la ţintă. Institui ore de educaţie fizică pentru ca ei să- 
şi consume energia, dar nu putea insista prea mult, fiindcă şi această 
preocupare era la fel de plicticoasă ca şi inactivitatea. 

În tot acest timp, frigul părea să le pătrundă în oase şi simțeau fiori 
de nelinişte la gândul că în adânc se aflau probabil fiinţele misterioase 
care făcuseră această lume pentru ei. Ce făceau Ei? De ce nu apăreau? 

Şi, în primul rând, ce se întâmplase cu Piscator? 

Cyrano de Bergerac arăta nespus de abătut. Perioadele de muţenie şi 
de melancolie puteau fi cauzate de moartea lui Firebrass. Jill avea 
totuşi impresia că-l frământa cu totul altceva. 

Doctorul Graves o invită în cabinetul lui. Când intră, Jill îl văzu 
stând pe marginea biroului. Fără o vorbă, întinse palma spre ea. În 
căuşul ei se vedea o sferă minusculă, neagră. 

— Erau atât de carbonizaţi că nici măcar prin examinarea externă 
nu am reuşit să le stabilesc sexul. Obrenova era cea mai scundă, de 
aceea am disecat cadavrul cel mai mic la început. Am găsit asta 
imediat. Nu ţi-am comunicat nimic, deoarece voiam să le studiez pe 
toate. Doar ea avea asta. 

— Deci erau doi. 

— Da. Nu ştiu ce să cred despre Thorn. 

Jill se aşeză şi, cu mâini tremurânde, îşi aprinse o ţigaretă. 

— Ascultă, spuse Graves. În afară de alcoolul din dulăpiorul meu, la 
bord nu există altceva de băut. Are destinaţie medicală, dar cred că ai 
avea nevoie de o duşcă. Nici mie nu mi-ar strica una. 

În timp ce doctorul căuta în dulap, Jill îi povesti cum asistase la 
cearta dintre Thorn şi Obrenova. 

Graves îi dădu o ceaşcă plină cu lichid de culoare purpurie şi spuse: 


— Deci nu erau simple cunoştinţe întâmplătoare?! 

— Cred că nu. Dar tot nu-mi dau seama ce înseamnă asta. 

— Cine poate şti... Poate Thorn. Noroc! 

Jill dădu peste cap lichidul aromat şi arzător, apoi spuse: 

— N-am găsit nimic suspect în cabina vreunuia dintre cei trei. Tăcu 
o clipă, apoi urmă: Am constatat ceva deosebit, dar nu ca prezenţă, ci 
ca absenţă. Ceva de genul câinelui care nu lătra în povestirea lui 
Sherlock Holmes. Potirul lui Thorn nu era nici în cabină, nici în 
elicopter. Am ordonat totuşi o nouă percheziţie amănunţită a 
elicopterului. Acum câteva ore m-ai anunţat că Thorn şi-a recăpătat 
cunoştinţa. Poate fi interogat? 

— Nu prea mult. Te-aş sfătui să mai aştepţi până se înzdrăveneşte. 
În prezent, dacă nu vrea să vorbească, se poate preface adormit. 

— Difuzorul din cabinet se trezi la viaţă. Graves făcu legătura. 

— Doctore! Sunt Cogswell. Aş dori să mă adresez căpitanului. 

— Te ascult, spuse Jill. 

— Căpitane, am descoperit o bombă în elicopterul numărul 2! 
Exploziv plastic. Pare să cântărească în jur de două kilograme, iar 
detonatorul e legat de un radioreceptor. A fost plasat sub 
compartimentul armelor din partea posterioară a aparatului. 

— Nu atinge nimic până nu vin şi eu acolo. Vreau s-o văd înainte de 
a fi scoasă. Se ridică. Acum e dincolo de orice îndoială că Thorn a 
detonat o bombă în elicopterul lui Firebrass. Echipa de verificare n-a 
stabilit cauza exploziei, dar şeful ei a fost de părere că putea fi 
provocată de o bombă. 

— Da, rosti Graves. Problema e de ce a vrut Thorn să facă asta. Jill 
dădu să pornească spre uşă, apoi se opri. 

— Dumnezeule! Dacă a plasat bombe în ambele elicoptere, 
înseamnă că a pus una şi pe dirijabil! 

— N-ai găsit nici un emiţător când i-ai percheziţionat cabina, 
constată doctorul. Poate l-a ascuns pe navă. 

Jill alarmă imediat întregul personal. După ce dădu ordin lui 
Coppename să organizeze echipele de scotocire, plecă spre hangare. 
Bomba era acolo unde spusese şeful echipei. Se lăsă pe genunchi şi, 
slujindu-se de o lanternă, o văzu. Apoi se îndepărtă de aparat. 

— Scoateţi focosul şi aparatul de recepţie. Duceţi plasticul în 
magazia de explozibili. Chemaţi inginerul electronist şi spuneţi-i ca aş 
vrea să ştiu pe ce frecvenţă e fixat receptorul. Ba nu, lăsaţi că-l chem 
chiar eu. 

Voia să fie sigură că verificarea se va face într-o încăpere ecranată. 
Dacă existau, bombele fuseseră plasate cam în acelaşi timp, însă Thorn 
stabilise câte o lungime de undă pentru fiecare. Cu toate acestea, nu 
era cazul să-şi asume riscuri. 

După ce se convinse că Deryuck, inginerul electronist, înțelese de ce 


trebuia să lucreze într-o cameră ecranată, Jill plecă în cabina de 
comandă. Coppename asculta la intercom raportul echipelor de 
scotocire. 

Stând pe scaunul pilotului, Cyrano privea atent la tabloul de 
comandă de parcă nava ar fost în zbor. Ridică privirea când o simţi 
intrând. 

— Îmi este permis să ştiu ce-a descoperit doctorul Graves? Până 
acum nu ascunsese nimic față de membrii echipajului. 

Considerase că aveau dreptul de a şti tot atâtea cât şi ea. 

După ce Jill îşi termină relatarea, Cyrano nu scoase o vorbă. Bătu 
darabana cu degetele lungi în tablou şi rămase cu privirea aţintită în 
sus de parcă ar fi citit ceva deasupra capului. Într-un târziu, se ridică 
în picioare. 

— Cred că ar trebui să discutăm ceva. Între patru ochi. Acum, dacă 
se poate. 

— Chiar în condiţiile astea? 

— Putem trece în camera hărților. 

O urmă şi închise uşa. Jill se aşeză şi-şi aprinse o ţigaretă. Cyrano 
începu să păşească încoace şi încolo, ţinându-şi mâinile împreunate la 
spate. 

— Este evident că Firebrass, Thorn şi Obrenova erau agenţii Lor. Mi 
se pare greu de crezut că şi Firebrass se număra printre ei. Ce calităţi 
umane avea! S-ar putea ca şi Fi să fie umani. Cu toate astea, ființa 
aceea care-şi spunea Etic a susţinut că nici el, nici agenţii lui nu 
acţionează violent, detestând şi respingând brutalitatea. Firebrass era 
însă extrem de violent uneori; nu se purta cu un pacifist. Să ne 
aducem aminte de incidentul cu acel nou-sosit, Stern. După câte-am 
înţeles eu din spusele tale, măi curând Firebrass l-a atacat pe Stern, şi 
nu invers. 

— Nu ştiu despre ce vorbeşti, făcu Jill. Mai bine ai lua-o de la 
început. 

— Foarte bine. O să-ţi spun ceva ce-am promis să păstrez secret. Nu- 
mi calc angajamentele, de fapt, o fac pentru prima oară. Dar poate mi- 
am dat cuvântul faţă de cineva care mi-e duşman, chiar dacă 
nedeclarat. Asta s-a întâmplat acum şaptesprezece ani. Ce mult a 
trecut de atunci şi totuşi cât de aproape îmi pare totul! Pe vremea 
aceea trăiam într-o zonă unde majoritatea oamenilor erau din ţara şi 
epoca mea. Pe malul drept, înţelegi? Cel stâng era populat de sălbatici 
cu piele cafenie. Indieni care trăiseră în Cuba înainte de a o descoperi 
Columb, deşi locuitorii nu cred că-şi dăduseră până atunci seama că 
insula lor fusese pierdută. Erau foarte paşnici şi, după câteva lupte şi 
necazuri de început, în zona noastră s-a înstăpânit pacea. Propriul 
meu stat îl avea în frunte pe marele Conti, sub comanda căruia am 
avut onoarea să lupt în timpul asediului cetăţii Arras. Unde m-am ales 


cu o înțepătură în gâtlej, a doua rană mai serioasă care, pe lângă alte 
mizerii şi orori ale războiului, m-a convins că Marte e cel mai prost 
dintre zei. M-am arătat încântat să-mi găsesc acolo un bun prieten şi 
mentor, Gassendi, bărbat lăudat pe drept cuvânt. După cum desigur 
ştii, el s-a opus dezgustătorului Descartes şi l-a reînviat pe Epicur, 
prezentând scrierile de fizică şi morală ale acestuia într-o manieră 
minunată. Ca să nu mai vorbesc despre influenţa lui asupra lui 
Moliere, Chapelle şi Dehenault, toţi buni prieteni de-ai mei, dacă tot 
am adus vorba. El i-a convins să traducă opera lui Lucretius, divinul 
atomist roman... 

— Revino la subiect. Prezintă-mi adevărul fără prea multe zorzoane. 

— Cât priveşte adevărul şi ce este el, parafrazând puţin un alt poet 
roman... 

— Cyrano! 

— Am înțeles. La obiect. Era noaptea târziu. Dormeam dus lângă 
frumoasa mea Livy când m-am trezit brusc. Singura lumină era cea a 
stelelor, care se strecura printre gratiile de lemn ale ferestrei deschise. 
Deasupra mea stătea aplecată o siluetă uriaşă, o masă întunecată cu 
un cap rotund şi înfiorător, care amintea de o lună stinsă. M-am 
ridicat în capul oaselor, dar până să ridic sulița care stătea 
întotdeauna lângă mine, silueta mi-a vorbit. 

— În ce limbă? 

— Poftim? În singura pe care o stăpâneam fluent, cea maternă, cea 
mai frumoasă dintre limbile Pământului. Arătarea nu vorbea cea mai 
corectă franceză, dar am reuşit să înţeleg. „Savinien de Cyrano de 
Bergerac”, mi s-a adresat, folosind întregul meu titlu. „M-ai luat prin 
surprindere, domnule”, am răspuns eu. Deşi inima-mi bătea nebuneşte 
şi simţeam o aprigă nevoie să urinez, m-am comportat în mod cu totul 
admirabil. Chiar şi în bezna aceea slab străpunsă de lumina stelelor, 
mi-am dat seama că omul acela nu avea intenţii vădit ostile. Dacă 
avea vreo armă, pesemne că o ascundea sub mantia uriaşă. Deşi eram 
destul de speriat, mi-a fost imposibil să nu mă întreb de ce nu se 
trezise Livy, care dormea iepureşte. Ea continua să doarmă, sforăind 
uşor. „Poţi să mi te adresezi cum doreşti”, mi-a spus el. „Numele meu 
nu e important deocamdată. Iar dacă te întrebi de ce femeia ta nu s-a 
trezit, află că m-am ocupat eu de asta. A, nu!”, a făcut el furios când 
am încercat să mă ridic, „n-a păţit absolut nimic. E drogată şi se va 
trezi dimineaţă fără dureri de cap”. În clipa aceea am constatat că şi 
eu, adică o parte din trup, eram sub influenţa unui drog. Picioarele nu 
mă ascultau, deşi, curios, nu le simțeam amorţite sau ca de plumb. Nu 
le puteam mişca. Fireşte, m-a înfuriat că-şi permisese aşa ceva, dar nu 


puteam face mare lucru. Apoi necunoscutul şi-a tras un scaun şi s-a 
aşezat. Mi-a zis: „Ascultă şi după aceea hotărăşte dacă merită să mă 
bagi în seamă”. 

Mi-a spus o poveste extrem de stranie, Jill, cum n-ai mai auzit în 
viaţa ta. A afirmat că era una dintre fiinţele care ne-au resuscitat, îşi 
ziceau Etici. N-a vrut să-mi dea amănunte privind originea sau 
civilizaţia lor. Nu avea timp de aşa ceva. De fapt, dacă ar fi fost prins — 
de către ai lui, bagă de seamă - nu avea să-i fie uşor. Voiam să-l întreb 
multe lucruri, bineînţeles, dar când am deschis gura m-a rugat să tac 
şi să-l ascult. Mi-a promis că va mai veni în vizită şi cu alte ocazii. Iar 
atunci avea să-mi răspundă. Până una-alta însă, trebuia să înțeleg 
ceva. Nu ni se dăduse viaţa înapoi ca să trăim o veşnicie. Eram doar 
subiecţi folosiţi pentru nişte experienţe, iar când acestea vor fi 
încheiate, s-a zis cu noi. Urma să murim încă o dată, de data asta 
definitiv. 

— Ce fel de experienţe? 

— Păi, nu se desfăşurau doar experimente. Era vorba şi de un 
proiect istoric. Ai lui voiau să culeagă informaţii istorice, 
antropologice şi aşa mai departe. Îi interesa să afle ce fel de societăţi 
vom întemeia noi, oamenii, când ne vom trezi atât de amestecați şi 
cum ne vom schimba în asemenea condiţii. A spus că multor grupuri li 
se va permite dezvoltarea fără nici un amestec din partea lor. Unele 
vor fi influențate, prin metode subtile sau chiar directe. Proiectul avea 
să dureze multă vreme, pesemne câteva sute de ani. Apoi, finit pentru 
proiect şi la fel pentru noi. Înapoi în ţărână, pe veci. 

I-am zis: „Domnule, nu mi se pare prea etic. De ce ne-ar refuza nouă 
ceea ce ei au, viaţa eternă?”, iar el mi-a răspuns: „Asta fiindcă ei nu 
sunt chiar etici. În ciuda părerii bune pe care o au despre ei înşişi, 
dovedesc cruzime, la fel ca doctorii care torturează animale pentru a 
face descoperiri ştiinţifice. Numai că aceştia găsesc justificări, 
argumente, în apărarea lor. Vezi cum omul de ştiinţă face ceva bun, 
fiind etic într-un sens anume. E adevărat că, în urma cercetării lui, 
câţiva dintre voi vor deveni nemuritori. Doar câţiva”. „Cum vine 
asta?” am întrebat eu. Şi atunci mi-a vorbit despre entitatea pe care 
Biserica Celei de-A Doua Şanse o numeşte ka. Ştii la ce mă refer, nu? 

— Am asistat la multe dintre predicile lor, recunoscu Jill. 

— Atunci ştii totul despre ka, akh şi celelalte. Persoana asta susţinea 
că teoria sectei era parţial valabilă. Mai ales fiindcă unul dintre Etici îl 
vizitase pe cel căruia i se spune La Viro şi-l îndemnase să întemeieze 
Biserica. 

— Eu am crezut că era doar una dintre poveştile mincinoase 
născocite de vizionarii aceia, spuse Jill. N-am crezut în ele nici cât în 
bolboroselile profeților de pe Pământ: Moise, Isus, Zoroastru, 
Mahomed, Budha, Smith, Eddy, toată adunătura aceea de zănatici. 


— Nici eu, mărturisi Cyrano. Deşi, când eram pe moarte, m-am căit. 
Asta doar ca să-i fericesc pe sărmana mea soră şi pe prietenul meu, Le 
Bret. Pe de altă parte, nu-mi strica să fac puţină conversaţie pe patul 
de moarte. Şi, ca să spun adevărul, mă înspăimânta focul iadului. La o 
adică... 

— Deprinderi din copilărie. 

— Întocmai, dar aveam în faţă pe cineva care afirma că sufletul 
există. lar eu aveam dovada clară că exista viaţă după moarte. Cu 
toate astea, era normal să mă întreb dacă nu devenisem cumva ţinta 
batjocurii. Dacă omul acela mi-era doar vecin prefăcându-se că a venit 
ca trimis al zeilor, să zicem? O să-l cred, iar a doua zi toţi vor râde de 
mine. Cum? De Bergerac, raţionalistul, ateul, să se lase ademenit de o 
asemenea fantasmagorie? Dar cine-mi putea face una ca asta? Ştiam 
că nimeni nu avea motive şi nici mijloace să-mi joace o astfel de farsă. 
Şi cum să explic drogul care o făcea pe Livy să doarmă, iar mie îmi 
paralizase picioarele? Nu auzisem de aşa ceva. În plus, de unde să facă 
rost farsorul de sfera aceea în care-şi băgase capul? Aveam destulă 
lumină să văd că era neagră şi opacă. Şi totuşi... Atunci, ca şi cum şi- 
ar fi dat seama de îndoielile mele, mi-a dat o lentilă. „Pune asta la 
ochi”, m-a îndemnat. „Priveşte-o pe Livy”. Aşa am şi făcut şi am rămas 
fără grai de uimire. Deasupra capului avea un glob alcătuit din multe 
culori. Strălucea orbitor, creând singur lumină. Se rotea, se umfla, 
crescând şi scoțând din când în când nişte braţe, tentacule cu şase 
laturi, apoi ele reveneau în glob, lăsându-le pe altele să ţâşnească. 
Individul a întins apoi mâna şi mi-a spus să dau drumul lentilei în 
palma lui. N-a vorbit, dar era clar că nu voia să-l ating. L-am ascultat, 
desigur. 

A băgat lentila într-un buzunar al mantiei şi mi-a spus: „Ce-ai văzut 
se cheamă wathan. Aceasta e partea nemuritoare a ființei tale. Am ales 
pe câţiva dintre voi să mă ajute pentru a lupta împotriva răului pe 
care-l comit semenii mei. V-am ales datorită acestui wathan. Vezi tu, 
noi depistăm aura asta la fel de lesne cum citiţi voi o carte pentru 
copii. Caracterul unei persoane e reflectat de wathan. Poate că n-ar 
trebui să folosesc termenul de reflectă, pentru că wathan este, de fapt, 
caracterul lui. Acum n-am vreme să-ţi explic totul. În concluzie, doar 
foarte puţini vor atinge stadiul suprem de wathan-itate dacă omenirii 
nu i se oferă mai mult timp”. 

După aceea a prezentat în mare ceea ce membrii sectei descriu în 
detaliu. Adică, wathan-ul neîmplinit al unei persoane decedate 
rătăceşte veşnic prin spaţiu, conţinând tot ce e uman, dar rămânând 
inconştient. Doar un wathan deplin evoluat are conştiinţă. Iar această 
stare e atinsă numai de cei care ajung la perfecţiune etică în cursul 
vieţii. Ori aproape de perfecţiune. 

„Poftim?” am exclamat eu. „Fericirea supremă e să rătăceşti ca o 


stafie prin spaţiu, ricoşând prin univers ca o minge cosmică, înainte şi 
înapoi, fiind totuşi conştient de această stare înfiorătoare şi incapabil 
să comunici cu nimeni altul decât cu propriul sine? Asta-i ceea ce 
trebuie să doresc?” „Nu mă întrerupe”, mi-a spus necunoscutul. „Să 
fac o precizare. Fiinţa care atinge starea de perfecţiune în wathan sau 
akh trece dincolo. Nu rămâne în lumea asta. Merge dincolo.” „Dar unde 
e acel dincolo!” am întrebat eu. „Când treci dincolo, înseamnă că eşti 
absorbit de Suprawathan. Devii una cu Realitatea unică. Sau 
Dumnezeu, dacă vrei să numeşti astfel Realitatea. Eşti una dintre 
celulele lui Dumnezeu şi treci prin extazul etern şi infinit de a fi 
Dumnezeu”. 

Eram perfect convins că am în faţă un panteist dement, dar i-am 
spus: „lar absorbirea asta înseamnă pierderea individualităţii?” „Da”, 
mi-a explicat el, „dar atunci devii Suprawathan, Dumnezeu. Nu 
înseamnă pierdere când schimbi propria individualitate, conştiinţa de 
sine, cu aceea a Fiinţei Supreme. E cel mai măreț câştig cu putinţă, cel 
suprem”. „E groaznic!” am strigat eu. „Ce rost are farsa asta 
monstruoasă pe care Dumnezeu o joacă propriei Sale creaţii? Cum 
poate fi viaţa de după, nemurirea, mai bună decât moartea? Nu! Nu 
mai pricep! Logic vorbind, de ce mai e creat acest wathan? Ce rost are 
toată creaţia dacă majoritatea wathan-ilor se pierd ca nişte muşte 
născute doar ca să fie mâncate sau strivite? lar cu cei care 
supraviețuiesc ce se întâmplă? Cei care ating perfecțiunea etică, 
sfinţenia, dacă vrei s-o numeşti astfel, nu vor fi trădaţi în cele din 
urmă? Pentru că a-ţi pierde conştiinţa de sine, individualitatea, 
umanitatea, înseamnă a fi tras pe sfoară. Nu, eu vreau să rămân ce 
sunt, Savinien de Cyrano de Bergerac, dacă e să devin nemuritor. Nu 
vreau nemurirea asta revoltătoare, această existenţă pe post de celulă 
necuvântătoare şi neştiutoare din trupul lui Dumnezeu! Fără nume şi 
minte!” „Asemenea celor din neamul tău, vorbeşti prea mult”, a zis el. 
Cu toate astea... A şovăit, apoi a continuat: „Există şi o a treia soluţie, 
care o să-ţi placă. N-am vrut să aduc vorba despre ea... Nici n-o s-o fac 
acum. Nu am vreme şi nici nu e momentul. Poate data viitoare. 
Trebuie să plec imediat. În primul rând, se pune problema loialității şi 
ajutorului pe care mi-l poţi da. Eşti de partea mea?” „Cum aş putea să- 
ţi jur credinţă când nu-mi dau seama dacă meriţi sprijinul meu? La o 
adică, poţi fi chiar Satana!” Fl a chicotit fără rost şi a zis: „Eşti 
singurul care a negat existența lui Dumnezeu şi a Diavolului. Nu-s 
Diavolul şi nici vreun trimis de-al lui. Stau alături de voi, de 
umanitatea înşelată şi suferindă. N-o pot dovedi. Deocamdată. Dar 
gândeşte-te. Te-a căutat vreunul dintre semenii mei? În afară de a te 
readuce din moarte fără a catadicsi să-ţi spună motivul, ce altceva au 
făcut pentru tine? Te-am ales dintre miliarde de oameni ca să te ajut 
în această luptă secretă. Pe tine şi alţi unsprezece. De ce ţi-am făcut o 


asemenea onoare? Să-ţi spun. Deoarece ştiu că te numeri printre 
puţinii care mă pot ajuta. Fiindcă ai un wathan care-mi arată că vei fi 
de partea mea”. „Înseamnă că suntem predestinaţi?” am întrebat eu. 
„Nu cred în asta”. „Nu. Nici nu există aşa ceva decât într-un sens pe 
care nu-l înţelegi ori îţi va fi greu să-l accepţi. Deocamdată te asigur 
doar că rămân de partea voastră. Fără mine, tu şi semenii tăi sunteţi 
sortiţi pieirii. Trebuie să ai încredere în mine”. „Dar ce pot face câţiva 
oameni neputincioşi?” am strigat eu. „Luptăm împotriva unor 
supraoameni cu puteri nebănuite”. Mi-a răspuns că noi doisprezece nu 
putem izbândi nimic fără un prieten secret. El era acela. Noi trebuia să 
ne strângem laolaltă şi să călătorim către Polul Nord, spre turnul din 
mijlocul mării. Prin forţe proprii. El nu ne putea duce în zbor până 
acolo şi nu mi-a explicat de ce. „Trebuie să acţionez încet şi cu 
fereală”, a adăugat. „Iar tu să-mi promiţi că nu vei dezvălui nimănui 
discuţia noastră. Nimănui decât vreunuia dintre cei doisprezece aleşi 
de mine. Dacă vorbeşti, ai putea fi descoperit de vreun agent. Asta ar 
însemna că ţi se vor şterge orice amintiri legate de întâlnirea cu mine. 
Iar eu voi avea de înfruntat o primejdie şi mai mare”. „Dar cum o să-i 
recunosc pe ceilalţi?” am vrut să ştiu. „Cum o să ajung la ei sau ei la 
mine? Unde se află aceşti oameni?” 

În vreme ce puneam toate întrebările acestea, mă simţeam în acelaşi 
timp înaripat şi îngrozit. Una dintre fiinţele care ne sculaseră din 
morţi şi făcuseră lumea aceea îmi cerea ajutorul! Mie, Savinien de 
Cyrano de Bergerac, o ființă umană oarecare, în ciuda talentelor mele. 
Ales dintre miliarde de oameni! Mă citise şi-şi dăduse seama că nu voi 
putea rezista tentaţiei. Dacă aş fi fost în stare să mă ridic, aş fi 
încrucişat spada cu el — în cazul că am fi găsit aşa ceva — şi aş fi 
consfințit loialitatea cu o cană de vin — dacă am fi avut la îndemână. 
„O să faci cum ţi-am cerut?” m-a întrebat. „Sigur!” am răspuns. „Pe 
cuvântul meu, şi niciodată nu mi-l calc!” 

Jill, n-o să mai intru în detalii. Doar că... mi-a sugerat să-i spun lui 
Sam Clemens că trebuie să caute un om pe nume Richard Francis 
Burton. El era unul dintre aleşi. Apoi trebuia să aşteptăm un an în 
Virolando, să ne adunăm cu toţii. Dacă unii n-ar fi sosit, atunci trebuia 
să ne vedem de drum. Şi că în viitor vom mai primi veşti de ia el. M-a 
îndrumat cum să-l găsesc pe Clemens, care se afla în aval, la vreo zece 
mii de leghe. Clemens avea să construiască un vapor mare din 
minereul adus de un meteorit. Ştiam cine era Clemens, deşi eu 
murisem cu o sută optzeci de ani înainte de naşterea acestuia. La urma 
urmei, n-o aveam ca tovarăşă de pat pe soţia lui? i-am spus, iar el a 
râs. Ştia. „N-o să fie stânjenitor?” am întrebat eu. „Mai ales pentru 
Livy? În situaţia asta, marele Clemens îmi va îngădui să calc pe 
vaporul lui?” „Ce-i mai important pentru tine?” m-a întrebat oarecum 
iritat. „O femeie ori mântuirea lumii?” „Depinde ce simt faţă de 


femeie”, am răspuns. „Obiectiv şi uman vorbind, nu există argumente. 
Sunt uman, dar în nici un caz obiectiv”. „Du-te şi află ce se întâmplă”, 
m-a îndemnat. Poate că femeia te va prefera pe tine”, „Când arde de 
iubire, Cyrano nu renunţă la porunca nimănui”, am zis. După aceea, 
Necunoscutul s-a ridicat, şi-a luat rămas-bun şi a dispărut. M-am târât 
pe braţe, trăgând după mine picioarele amorţite şi inutile şi, ajuns la 
uşă, am deschis-o. Nici ţipenie. Dimineaţa am anunţat-o pe Livy că mă 
săturasem de locul acela. Voiam să călătoresc, să văd lumea nouă şi 
curajoasă. Ea mi-a răspuns că era sătulă de călătorii, dar dacă eu 
plecam, avea să mă urmeze. Şi-aşa am pornit la drum. Ştii restul. 

Jill avu senzaţia irealităţii. Dădea crezare istorisirii lui Cyrano, dar 
asta o făcu totuşi să se simtă ca o actriţă pe scenă, unde decorurile 
ascundeau ceva înspăimântător. Ba mai rău, trebuia să joace fără să-şi 
fi învăţat rolul. 

— Nu, nu ştiu ce-a fost în rest. Ce-ai aflat de la Clemens? Avea 
cunoştinţă de lucruri necunoscute ţie? A mai apărut vreunul dintre cei 
aleşi de acest Etic? 

— Eticul l-a vizitat de două ori pe Clemens. El îl numea 
Necunoscutul Misterios. 

— Păi a scris o carte intitulată Necunoscutul Misterios. O istorie 
amară, tristă, copleşitor de pesimistă. Necunoscutul era Lucifer. 

— Mi-a povestit despre ea. Cu toate astea, nu ştia mai multe decât 
mine. Doar că acest domn X deviase un meteorit pentru a cădea într- 
un loc pe care Clemens să-l găsească. 

— Îţi dai seama de câtă energie a fost nevoie? 

— Mi s-a explicat. În fine, Sam nu şi-a respectat cuvântul faţă de 
Necunoscut. Le-a povestit lui Joe Miller şi lui Lothar von Richthofen. 
Nu s-a putut abţine. A, şi mai erau doi. Un bărbat nestăpânit, cu părul 
roşu, pe nume John Johnston. Şi... Firebrass! Jill tresări, cât pe ce să 
scape ţigareta din mână. 

— Firebrass?! Dar el... 

— Întocmai, încuviinţă Cyrano. Acum pare să fie unul dintre aceşti 
agenţi menţionaţi de Etic, dar despre care n-a dat explicaţii. Pe Etic nu 
l-am revăzut, astfel că n-am primit răspuns la întrebări. Cred însă, deşi 
nu-s sigur, că ar fi rămas surprins auzindu-l pe Firebrass susţinând că 
era unul dintre cei doisprezece. Poate că se infiltrase doar. Asta nu 
explică situaţia Obrenovei şi a lui Thorn. 

— De la Johnston şi Firebrass ai aflat ceva ce nu ştiai? 

— Cu privire la Etic? Nu, Johnston l-a văzut doar o dată. Firebrass 
sigur nu era unul din cei doisprezece. Cred că Eticul nu-l bănuia ca 
fiind agent. Nici n-ar fi putut, decât dacă rămânea între noi, deghizat. 
Lucru posibil, la urma urmei. Dar dacă o fi ştiut că Firebrass e agent, 
poate avea motive să nu ne prevină. Între altele, mă îngrijorează că 
Eticul nu ne-a mai vizitat. 


Jill se îndreptă de spate. 

— Oare Piscator era agent? 

Cyrano îşi întrerupse plimbarea, făcu un gest din umeri, ridică din 
sprâncene şi-şi desfăcu braţele. 

— N-o să aflăm decât dacă se întoarce. 

— Scopuri, interese contradictorii, contrainterese. Rotiţe înăuntrul 
altor rotiţe, constată Jill. Maya coboară şapte văluri de iluzie între noi 
şi Ei. 

— Poftim? A, făceai aluzie la conceptul hindus al iluziei. 

— Nu cred că Piscator era agent. Altfel nu mi-ar fi spus de 
bănuielile lui referitoare la lucruri secrete şi tenebroase care ne 
înconjoară. 

Un ciocănit în uşă îi făcu să tresară. 

— Căpitane! Greeson, şeful Grupului 3 de scotocire, raportează: Au 
fost cercetate toate compartimentele din secţiunea asta, mai puţin 
camera hărților. Putem veni mai târziu. 

— Poftim înăuntru, spuse Jill, ridicându-se, apoi i se adresă lui 
Cyrano: Mai vorbim. Avem multe de descâlcit, de rezolvat. 

— Am îndoieli că vom afla răspuns la vreo întrebare. 

Trecură trei perioade de câte douăzeci şi patru de ore. Morţii 
fuseseră  încredinţaţi mării, iar când le împinseseră printr-o 
deschizătură, trupurile lor învelite în pânză îi amintiră lui Jill de 
mumiile egiptene. Rămânând cu ochii aţintiţi asupra cadavrelor 
alunecând, unul după altul, prin arcada de la baza zidului, calculă 
timpul necesar căderii fiecăruia. Nu lipsa de sentimente o îndemnase 
să facă un asemenea exerciţiu mintal, ci obişnuinţa şi dorinţa de a 
ridica o stavilă împotriva groazei ce i-o provoca moartea. 

De acum înainte, ea înceta a mai fi o joacă; speranţa de resuscitare 
dispăruse. Moartea părea omniprezentă şi mereu amenințătoare în 
acest loc îngheţat, bătut de vânturi umede şi înconjurat de nori fugari. 
Era suficient să se îndepărteze câţiva paşi prin ceaţă şi dispărea 
nevăzută şi neauzită. Nu-şi putea vedea picioarele şi nici metalul pe 
care călca. 

Scoţându-şi capul printr-o deschizătură, nu putea auzi nici măcar 
vuietul valurilor reci ale mării moarte izbindu-se de turn. Totul era 
îndepărtat, la mare distanţă, deşi la câţiva paşi mai încolo. 

O adevărată pustietate. Va fi fericită când va pleca de aici. 

Piscator nu se întorsese. Puțin probabil să-l mai vadă. El n-ar fi 
rămas în nici un caz atâta vreme acolo din proprie voinţă. Putea fi 
mort, grav rănit sau prizonier. Oricum, cei aflaţi afară nu puteau face 
nimic pentru el, iar aşteptarea de şapte zile părea mult prea lungă. De 


aceea Jill anunţă că dirijabilul va pleca după cinci zile. 

Echipajul primi vestea cu vădită uşurare. Ca şi ea, erau la capătul 
puterilor. Cu atât mai mult cu cât Jill se văzuse silită să reducă gărzile 
din dom de la patru la două ore. Unii oameni aveau halucinaţii, 
văzând siluete fantomatice prin ceaţă sau auzind voci răzbătând din 
coridor. Unul dintre ei deschisese chiar focul într-o formă uriaşă 
gonind prin ceaţă către el. 

Prima scotocire a navei nu detectase bombe ori emițătoare. 
Temându-se că echipajul nu cercetase centimetru cu centimetru şi 
voind să le dea ceva de făcut, Jill ordonă o nouă acţiune de căutare. 
De data asta ajunseră şi la partea exterioară a dirijabilului. Oamenii 
urcară pe cupolă şi umblară pe pasarelă, plimbând fasciculele 
lanternelor pe suprafaţă. Alţii cercetară structurile exterioare ale 
secţiunii posterioare. 

Nici acolo nu găsiră bombe. 

Jill nu se simţea uşurată. Dacă Thorn plănuise de la bun început să 
ascundă explozivi, îi putea plasa chiar şi înăuntrul unei celule cu gaz. 
Dacă aşa stăteau lucrurile, reuşise să-i păcălească, întrucât nu aveau 
cum să pătrundă acolo fără a elibera hidrogenul, pe care nu-l mai 
puteau recupera. Era adevărat că ar fi avut nevoie de un emiţător, însă 
acesta avea dimensiuni neînsemnate. Putea fi chiar deghizat sub forma 
altui obiect. 

Această idee o făcu să ordone a treia cercetare, în cursul căreia 
luară la puricat toate dispozitivele mecanice sau electrice de la bord 
pentru a se convinge că erau ceea ce păreau. Nu găsiră nimic, însă 
bănuiala că pe navă putea exista un emiţător ascuns spori starea de 
agitaţie generală. 

Desigur, atâta vreme cât Thorn rămânea în infirmerie, nu putea 
ajunge la vreun emiţător. Puseseră lacăt la uşa infirmeriei şi se 
instalaseră două posturi permanente de pază înăuntru şi două afară. 

Jill discută cu Cyrano despre o altă problemă. 

— În caz că ajunge până aici, Sam se va înfuria din cale afară când 
va afla că e neputincios. De la suprafaţa mării nu poate ajunge până la 
partea superioară a turnului. lar dacă ar reuşi asta, tot n-ar putea 
pătrunde înăuntru. Poate că unul sau doi oameni din echipajul lui şi- 
ar croi drum în turn. Dar chiar şi aşa, ce garanţii avem că nu vor păţi 
la fel ca Piscator? 

— Oricum ar fi... spuse Cyrano sumbru. Ţinuse la japonez la fel de 
mult ca la Firebrass. 

— Firebrass ţi-a spus şi ţie despre laserul ascuns pe Mark Twain? 

Cyrano se lumină la faţă. 

— Aha! Ce prost sunt! Laserul! Da, sigur, Firebrass mi-a zis de el. Ţi- 
ar fi spus ţie şi mie nu? Puteam să pariez. 

— Bine, dar s-ar putea ca metalul să reziste chiar şi la un fascicul 


laser. Vom afla doar dacă încercăm, nu? 

Franţuzul recăzu în amorţeala dinainte. 

— Cum stăm cu combustibilul? Nu avem suficient ca să zburăm 
până la vaporul lui Clemens şi să ne întoarcem cu laserul, iar apoi să 
revenim până în Parolando sau înapoi la vapor. 

— Luăm laserul de la Sam, ne întoarcem în Parolando, mai 
producem combustibil şi revenim. 

— Ne-ar lua mult timp, dar e singura soluţie. Dar dacă 
încăpăţânatul de Clemens nu ne permite să folosim laserul? 

— Imposibil să refuze, rosti Jill rar. E singura modalitate prin care 
putem pătrunde în turn. 

— Da, adevărat. Dar spui că logica îl face şovăitor pe Clemens. Însă 
e om şi el, ceea ce înseamnă că nu judecă întotdeauna logic. Vom 
vedea. 

Jill se arătă atât de orbită de această idee, încât considera inutil să 
aştepte revenirea lui Piscator. Dacă era rănit sau devenise prizonierul 
vreunei fiinţe sau dispozitiv, nu putea fi salvat decât cu ajutorul 
laserului. 

Înainte de asta însă, Thorn trebuia interogat. După ce-i ordonă lui 
Coppename să aştepte întoarcerea ei, coborî împreună cu Cyrano în 
infirmerie. Thorn stătea în şezut. Avea piciorul drept prins în cătuşe, 
iar lanţul era legat de rama patului. 

Thorn nu scoase o vorbă când îi văzu pe cei doi, iar Jill rămase şi ea 
mută vreme de o clipă şi-l măsură cu ochi bănuitori. El îşi ţinea fălcile 
încleştate, bărbia chiar mai avântată decât ţinea ea minte, având ochii 
albaştri pe jumătate închişi. Părea la fel de îndărătnic precum Lucifer 
însuşi. 

— Vrei să ne spui şi nouă ce-ai avut de gând? întrebă Jill. Thorn nu- 
i răspunse. 

Dăduse ordin să nu i se povestească despre prăbuşirea elicopterului, 
fiindcă voia să i-o spună personal. 

— Ştim că tu ai detonat bomba. Firebrass, Obrenova şi ceilalţi din 
elicopter au murit. 

Thorn făcu ochii mari, dar expresia de pe chipul lui nu se schimbă. 
Ori în colţurile gurii îi apăruse o umbră de zâmbet? 

— Te faci vinovat de crimă cu premeditare. Pot ordona să fii 
împuşcat şi pesemne că o voi face în caz că nu declari totul. 

Apoi aşteptă. Thorn o privi neclintit. 

— Ştim despre sferele implantate în creierul lui Firebrass şi al 
Obrenovei. 

Atingând un punct sensibil, vestea aceasta îl făcu să tresară. Păli şi 
se strâmbă. 

— Ai şi tu o sferă în creier? 

— Mi s-a făcut radiografie, gemu el. Crezi că Firebrass m-ar fi luat 


la bord dacă aş fi avut? 

— Nu ştiu, spuse Jill. Pe Obrenova a acceptat-o. De ce să te respingă 
pe tine? 

Thorn se mulţumi să clatine din cap. 

— Ascultă. Dacă e nevoie, îi ordon lui Graves să-ţi deschidă ţeasta 
pentru a ne convinge. 

— Ar fi o pierdere de vreme, spuse el. N-am nici un implant. 

— Cred că minţi. Ce rost are sfera aceea? 

Muţenie. 

— Ştii, nu-i aşa? 

— Încotro te îndreptai cu elicopterul furat? întrebă Cyrano. 

Thorn îşi muşcă buzele, apoi răspunse: 

— Presupun că n-aţi intrat în turn, aşa e? 

Jill ezită. Să-i spună despre Piscator? I-ar oferi astfel vreun avantaj? 
Nu vedea în ce fel, dar în acele momente nu ştia locul fiecărui 
amănunt în acel complicat joc de cuburi, de aceea spuse: 

— Un om a intrat. 

Thorn avu un tremur şi păli şi mai mult.. 

— Unul? Cine? 

— O să-ţi spun dacă faci mărturisiri. 

Thorn inspiră adânc, apoi dădu drumul aerului încet. 

— Nu mai scot o vorbă până nu ajung pe Mark Twain. Îi voi spune 
lui Sam Clemens. Până atunci, nimic. Puteţi să-mi deschideţi ţeasta, 
dacă ţineţi neapărat. Dar asta ar fi o cruzime şi aş putea muri. Lucru 
total inutil. 

Jill făcu semn lui Cyrano să o urmeze în camera alăturată. Când se 
asigurară că Thorn nu-i mai auzea, îl întrebă: 

— La bordul lui Mark Twain există aparat de radiografiere? Cyrano 
ridică din umeri şi spuse: 

— Nu ţin minte. Dar putem afla asta imediat ce luăm legătura radio 
cu vasul. 

Reveniră la căpătâiul lui Thorn. Acesta îi privi fix preţ de câteva 
secunde. În sufletul lui se dădea o luptă. În cele din urmă, cu o voce 
care trăda dispreţ faţă de sine, întrebă: 

— Omul s-a întors? 

— Ce importanţă are asta pentru tine? 

Thorn părea că ar voi să adauge ceva, însă se mulţumi să 
zâmbească. 

— Foarte bine, spuse Jill. Vom pleca spre vas. Dacă nu te 
răzgândeşti între timp, mai vorbim când ajungem acolo. 

Verificarea echipamentelor le luă o oră. Desprinseră frânghiile şi le 
traseră în dirijabil. Gărzile şi oamenii care se ocupaseră de frânghii 
urcară la bord. Avându-l pilot pe Cyrano, Parseval decolă, cu elicele 
înclinate în sus pentru a căpăta portantă suplimentară. Aruncară apa 


ținută ca balast pentru a compensa pierderea de hidrogen eliminat 
prin supape. Curentul ascendent din jurul turnului înălţă nava mai sus 
decât era nevoie, astfel încât Cyrano o făcu să coboare, îndreptând-o 
spre deschiderea prin care pătrunseseră. Stând lângă parbriz, Jill 
privea lung la ceaţă. 

— Pe curând, Piscator, murmură ea. Ne vom întoarce. 

Vântul propulsă nava prin deschizătură, azvârlind-o, aşa cum se 
exprimă Cyrano, ca un uriaş care scuipă o bucăţică de carne putredă. 
Ori, adăugă el, ca pe un copil prea dornic să iasă la lumină, împins cu 
forță din pântecele mamei care abia aşteaptă să scape de povara 
îndurată vreme de nouă luni. 

Franţuzul forţa uneori metaforele şi comparaţiile. 

Aerul limpede, lumina soarelui şi verdele vegetației îi făcură să 
simtă îndemnul de a cânta. Zâmbind, Cyrano spuse: 

— Dacă n-aş avea răspunderea asta, aş dansa! Nu aştept cu prea 
mare plăcere revenirea în locul acela sumbru. 

Aukuso începuse să transmită semnalele de apel ale navei de îndată 
ce dirijabilul luase înălțime. După mai puţin de o oră raportă că luase 
legătura cu Mark Twain. 

Jill începu să-i dea raportul lui Sam Clemens, însă el o întrerupse 
descriindu-i plin de furie atacul mârşav declanşat de Greystock. Ea 
rămase mută de uimire, dar relatarea lui excesiv de stufoasă şi lungă o 
făcu să-şi piardă răbdarea. Vasul lui nu era grav avariat, iar situaţia ei 
prezenta mai multă importanţă. 

În cele din urmă, Sam se potoli. 

— Mi-am descărcat toată furia, măcar pe moment. Ascultă, de ce mi 
te adresezi tu! Unde-i Firebrass? 

— Abia am apucat să deschid gura, spuse ea. 

Apoi îi descrise în detaliu evenimentele petrecute din clipa în care 
aeronava pătrunsese prin gaura din munte. 

Veni rândul lui Sam să rămână fără grai. Cu excepţia câtorva 
înjurături explozive, nu făcu nici un comentariu decât la încheierea 
relatării ei. 

— Deci Firebrass a murit, iar tu crezi că era unul dintre Ei? Poate că 
da, Jill. Nu ţi-a trecut prin minte că sfera le-a fost implantată câtorva 
în scop ştiinţific şi că pesemne unul la mie sau la zece mii o are în pro- 
encefal? Nu ştiu la ce slujeşte. O fi transmițând unde cerebrale pe care 
Ei le înregistrează pentru a le folosi în cadrul unei experienţe. Ori sunt 
utilizate pentru a-i urmări pe anumiţi subiecţi aleşi dinainte. 

— La asta nu m-am gândit, recunoscu ea. Aş vrea să cred că ai 
dreptate, fiindcă detest ideea ca Firebrass să fi fost unul dintre Ei. 

— La fel şi eu. Acum e limpede că expediţia terestră n-are nici o 
şansă de reuşită. Degeaba am construit cele două vapoare. Fi, nu chiar 
de pomană. Viaţa pe vapor merită trăită. Îţi oferă plăceri pe care nu le 


poţi avea altundeva - decât pe Rex — şi e cel mai rapid mijloc de 
călătorie, deşi practic nu mai există vreun loc pe care aş vrea să-l 
vizitez. Dar nu l-am uitat pe Regele Ioan. Îl prind eu din urmă şi-i 
plătesc cu vârf şi îndesat pentru ce mi-a făcut. 

— Sam, te înşeli asupra unui lucru, îl preveni Jill. Cred că putem 
pătrunde în turn. Pentru asta am nevoie de laser. 

Avu imediat impresia că Sam rămăsese fără aer. 

— Vrei să zici... Firebrass ţi-a vorbit despre el? Uf, ce individ lipsit 
de principii, nerecunoscător şi fără minte... puah! Doar l-am rugat să 
nu scoată o vorbă! Şi ştia cât de important e să păstreze secretul! 
Acum a aflat toată lumea din timonerie. Au auzit fiecare vorbă de-a ta. 
Va trebui să-i pun să jure că nu vor trăncăni şi ce şanse am să-şi ţină 
gura? Dacă Firebrass ar fi lângă mine, cu o mână l-aş strânge de gât şi 
cu cealaltă i-aş vâri un trabuc aprins în fund! Măcar trebuia să aştepţi 
până ajungeai aici. Din câte ştiu, radiotelegrafiştii lui loan ne 
interceptează comunicațiile de ani de zile! Şi-or fi dat deja seama cum 
funcţionează modulatoarele noastre şi se bucură acum de fiecare 
vorbă auzită, ca nişte porci care-au găsit o baligă aburindă! 

— Îmi pare rău, spuse Jill. Dar am considerat că-i bine să te anunţ. 
Trebuie să stabilim cum să luăm laserul fără a ateriza. Am nevoie de 
el, adăugă ea. E singurul mijloc pe care-l avem pentru a pătrunde în 
turn. Altfel, toată truda noastră şi moartea oamenilor s-ar dovedi 
inutile. 

— Şi eu am nevoie de el ca să-l fac felii pe Ioan cu vapor cu tot. E 
singura armă care-mi garantează o victorie rapidă. 

Încercând să-şi reprime furia din glas, Jill insistă: 

— Mai gândeşte-te, Sam. Ce-i mai important, să te răzbuni ori să 
descoperi misterul acestei lumi, motivul prezenţei noastre aici şi pe cei 
care-au făcut-o? În plus, nimic nu te împiedică să reuşeşti şi una şi 
alta. După ce folosim laserul, ţi-l înapoiem. 

— La toţi dracii cu amândouă! Ce asigurare am că vă întoarceţi? S- 
ar putea ca oamenii aceia să vă prindă. Pesemne că stau înăuntru, 
lăfăindu-se ca nişte şoareci în gaura lor şi bătându-şi joc de pisică, mai 
ales dacă nu ajungeţi până la ei. Dar când o să tăiaţi cu laserul, crezi 
că vor rămâne nepăsători, lăsându-vă să intraţi acolo în pas de dans? 
O să pună mâna pe voi, aşa cum au făcut şi cu Piscator. Şi după 
aceea? Pe de altă parte, poate că metalul turnului rezistă şi la raza 
laser. 

— Prea bine, dar trebuie să încercăm. Doar aşa putem afla. 

— Bine, bine! Logica şi dreptatea sunt de partea ta, dar cu asta nu 
se câştigă disputele! Eu sunt un om de înţeles, aşa că o să-ţi dau 
laserul. Însă — aşa cum i-a spus şi Regina Spaniei lui Dan Sickles — nu 
glumesc, întâi i-o faci lui loan Gunoiul! 

— Nu înţeleg ce vrei să spui. 


— Vreau să întreprinzi un atac asupra lui Rex. Trimite un grup 
noaptea cu un elicopter şi pune mâna pe Ioan. Aş prefera să-l am viu, 
dar dacă nu reuşeşti, ucide-l! 

— E stupid şi inutil! Spuse Jill. Am putea pierde elicopterul şi 
întregul echipaj într-o aventură zadarnică, întreprinsă doar din 
orgoliu. Chiar dacă n-am risca viaţa oamenilor, nu ne putem permite 
să pierdem elicopterul. E singurul pe care-l mai avem. 

Sam pufni furios, dar aşteptă până-şi recapătă suflul. Apoi vorbi 
clar, pe un ton glacial: 

— Acum tu eşti ridicolă. Ca să-l distrug pe Ioan, n-ar trebui să risc 
integritatea vasului Rex. Gândeşte-te câte vieţi ar fi salvate. Dacă-ar fi 
după mine, secundul lui poate prelua comanda şi-i doresc numai bine. 
Vreau doar ca Ioan să plătească pentru toate crimele comise şi să nu 
stăpânească vasul care m-a costat atâta trudă, sudoare, planuri şi 
suferinţe. Nu uita că a încercat să scufunde şi vaporul pe care mă aflu 
acum! Vreau ca fiinţa aceea mizerabilă care nu-şi merită numele de 
om să stea în faţa mea, ca să-i spun tot ce gândesc despre el. Atâta tot. 
Promit că nu-l omor şi nici nu-l maltratez, dacă asta te frământă. Mii 
de străfulgere! De ce te-ar interesa? lar după ce termin cu morala, 
servindu-i cea mai minunată biciuire cu vorbe de la începuturile 
omenirii până în prezent — asta l-ar face şi pe Ieremia să pară un 
gângav -— o să-l las pe țărm şi-mi continuu drumul. A, sigur, l-aş azvârli 
printre canibali sau stăpâni de sclavi ai potirului. Îţi promit că aşa voi 
face, Jill. 

— Dar dacă va trebui ucis? 

— Sper să supraviețuiesc dezamăgirii. 

— Nu le pot ordona oamenilor mei să pornească într-o misiune atât 
de periculoasă. 

— Nici nu-ţi cer asta. Caută voluntari. Dacă nu găseşti de ajuns, 
păcatul tău. Nu-ţi dau laserul. Cu toate acestea, cred că sunt destui cei 
care vor să pună mâna pe el, devenind eroi. Jill, chiar dacă nu ştiu 
multe lucruri, natura umană nu mi-a rămas străină. 

— Sam, voi fi onorat să mă ofer! 

— Tu eşti, Cyrano? Iată, trebuie să admit că ai fost unul dintre cei 
mai iubiţi prieteni ai mei. Dar dacă te înscrii, îţi urez noroc. Vorbesc 
serios. 

Jill se arătă atât de surprinsă, încât rămase mută câteva clipe. Nu se 
aştepta la aşa ceva din partea celui care afirmase că-l consideră pe 
Marte drept cel mai stupid dintre toţi zeii. 

Când îşi mai veni în fire, îl întrebă: 

— Cyrano, de ce faci asta? 

— De ce? Uiţi că şi eu am fost pe Nu se închiriază când Ioan şi piraţii 
lui l-au furat. Era cât pe ce să mă omoare. Aş vrea să mă răzbun, să-i 
văd groaza pe faţă când îşi va da seama că vânătorul a devenit vânat, 


iar piratul a fost abordat. Acesta nu-i războiul general, impersonal, 
pornit de imbecili doritori de glorie, cărora nu le pasă de miile de 
oameni mutilaţi, nebuni, morţi de frig, foame sau boală; de copiii 
sfârtecaţi de explozii; de femeile pângărite, rămase fără soţi sau fii. 
Nu, e o problemă personală. Îl ştiu pe omul contra căruia voi purta un 
mic război, pe deplin justificat. La fel şi Clemens, care detestă războiul 
tot atât de mult ca şi mine. 

Jill nu-l contrazise. În clipele acelea, Cyrano îi apărea ca un copil. 
Unul nătâng. Încă voia să se joace de-a războiul, deşi îi cunoscuse 
mizeria şi ororile. 

Nu avea încotro; trebuia să accepte propunerea lui Sam. Nu era 
obligată să i se supună, fiindcă el nu-i putea da ordine, dar dacă voia 
să primească laserul, se vedea silită să întreprindă raidul. 

Spera doar că nu vor muri prea mulţi voluntari, asta în caz că se 
găsea vreunul. Constată însă că erau destui, cât să echipeze trei 
elicoptere, deşi nu avea decât unul disponibil. 

Pesemne fuseseră atât de frustraţi de aşteptarea de la turn, încât 
doreau să acţioneze violent împotriva unui duşman care măcar putea 
fi văzut şi care va riposta. Nu putea crede totuşi aşa ceva. 

Clemens avusese dreptate. Cunoştea natura umană, sau măcar 
caracterul bărbaţilor. Ba nu, inexact. Al unora dintre bărbaţi. 

Discutară aproape o oră, iar Cyrano afirmă că putea face schiţe 
precise ale navei Rex. Clemens întrerupse legătura, dar nu înainte de a 
cere să-i fie comunicat rezultatul atacului în momentul când 
elicopterul va reveni la nava-mamă. 

— Dacă va mai reveni, încheie Jill. 

Torpilele păreau să se îndrepte direct spre vas, dar Sam îi ceru 
timonierului să cârmească şi să pornească apoi cu viteză maximă. O 
clipă mai târziu, un observator de la pupa raportă că proiectilele 
trecuseră pe lângă ţintă. Dirijabilul plutea ameninţător în faţă, 
apropiindu-se cu iuţeală, lăsând impresia că se va ciocni de timonerie. 
Sam răcni, ordonând o nouă rafală. Înainte ca ordinul să fie executat, 
nava aeriană explodă. 

Explozia simultană a patru bombe ar fi spart toate hublourile, 
deformând copastia vasului. În situaţia de faţă, multe hublouri fură 
sfârtecate ori azvârlite în interior, izbindu-i pe cei dinăuntru. Vaporul 
se cutremură, în ciuda mărimii şi greutăţii imense, iar Sam se trezi 
aruncat pe punte, laolaltă cu ceilalţi, mai puţin pilotul, care era legat 
de scaun. Fiind lovit drept în faţă de un paravan, Byron îşi pierdu 
cunoştinţa. 

Sam se ridică în picioare tuşind violent, învăluit şi orbit de fumul 


din cabina de comandă. Duhoarea înţepătoare se răspândise 
pretutindeni. Nu putea auzi nimic; vreme de câteva clipe rămase 
complet surd. Orbecăi prin norul de fum, bâjbâind cu degetele pe 
tabloul de comandă. Știind poziţia fiecărui cadran, indicator şi buton, 
constată că vaporul îşi menținea drumul, asta în caz că sistemul de 
guvernare mai funcţiona. Detweiller fiind inconştient, îi dezlegă trupul 
însângerat şi-l lăsă să lunece pe podea. Până să se aşeze pe scaun, 
reuşi să vadă din nou. Nava aeriană, adică ceea ce mai rămăsese din 
ea, plutea pe apă. Fragmente în flăcări erau împrăştiate pe sute de 
metri în jur. Fumul se ridica în valuri, iar curând vaporul ieşi din 
zonă. Sam porni drept înainte, îndreptându-se către amonte. După ce 
fixă pilotul automat şi se asigură că acesta încă funcţiona, merse la 
tribord să constate stricăciunile. 

Joe spunea ceva, fiindcă avea gura larg deschisă şi dădea furios din 
braţe. Sam făcu un semn cu degetul spre propriile urechi, arătând că 
nu aude. Joe continuă să răcnească. Avea zeci de tăieturi pe corp. 

Mai târziu, după ce toată lumea se calmă, Sam socoti că explodase 
doar una dintre bombe. Forţa exploziei ei ar fi trebuit să le detoneze şi 
pe celelalte trei, însă nu se întâmplase aşa. 

Nu murise nimeni, dar câteva zeci de oameni aveau răni grave. 
Fuseseră norocoşi că explozia nu detonase rachetele aflate la bord. 

Detweiller suferi cel mai mult, dar după trei zile începu să meargă 
pe propriile-i picioare. Vasul era încă aproape de mal, ancorat alături 
de piatra care le asigurase dejunul. Cu ajutorul unei schele de bord, 
echipajul putea coborî pe uscat. Reparară avariile, iar oamenilor li se 
dădură pe rând învoiri să-şi petreacă timpul pe uscat. Sam consideră 
că era momentul potrivit să fabrice alcool şi praf de puşcă, astfel că se 
încheiară acorduri pentru schimbul de tutun, whisky şi vin, obţinute 
din potirele oamenilor, contra licheni. 

Von Richthofen murise. Singurii supraviețuitori de pe Minerva erau 
Samhradh şi Hardy, Newton înecându-se fără să-şi fi recăpătat 
cunoştinţa. Sam plânse când trupul germanului, băgat într-un sac cu 
balast, alunecă în apele Fluviului. Ţinuse foarte mult la entuziastul şi 
nepăsătorul pilot. 

— Înţeleg de ce ne-a făcut-o Greystock, afirmă Sam. loan Fără-de- 
Ţară l-a momit cu vreo propunere. Iar porcul cu două feţe era cât pe 
ce să reuşească. Ştiam că Greystock e un om crud, ca toţi cei de teapa 
lui, dar necredincios nu-l credeam. Dacă mai ţineţi minte istorie — tu, 
Mark, nu Joe -— atunci aveţi idee că nobilii din Evul Mediu erau 
renumiţi prin trădări. Dumnezeu le era oportunismul, indiferent câte 
biserici ar fi construit întru gloria Bisericii şi a Domnului. Aveau cu 
toţii moralitatea unor hiene. 

— Nu chiar toţi, îl contrazise Marbot. Aminteşte-ţi de William 
Marshal al Angliei. El niciodată n-a trecut dintr-o tabără în cealaltă. 


— N-a slujit sub Regele Ioan? întrebă Sam. Înseamnă c-a avut un 
stomac foarte rezistent dacă l-a suportat. Mă-ntreb câţi alţi sabotori o 
fi având printre noi. Acum înţelegeţi de ce am insistat să postăm 
santinele duble în fiecare punct vulnerabil şi patru în faţa armurăriei 
şi a magaziei cu muniții. Tot de aceea am ordonat ca fiecare om de la 
bord, indiferent de rang, să raporteze orice amănunt suspect pe care-l 
constată. Ştiu că asta i-a făcut nervoşi pe unii, dar eu trebuie să fiu 
realist. 

— Nişi nu-i de mirare gă suferi de cojmaruri. Io unu', nu-mi bat 
gabul cu azemenea lugruri. 

— De aceea eu sunt căpitan, iar tu, doar pază de corp. Ascultă, nu te 
deranjează situaţia asta? 

— Prefer ză-mi fag datoria zi laz grizile ză mă tulbure doar în 
lundzile berioade dintre meze. 

Câteva minute mai târziu, ofiţerul radio raportă că intrase în 
legătură cu Parseval. După ce Sam încheie discuţia cu Gulbirra, simţi 
că are de străbătut un teren minat. Trădarea, minciuna, frustrarea, 
debusolarea şi nesiguranța stăteau gata să explodeze dintr-o clipă în 
alta. 

Scoţând fum ca un balaur, deşi trabucul părea să aibă deja un gust 
amar, începu să păşească agitat. Până acum, pe vapor existau doar doi 
oameni care cunoşteau secretul lui X — Joe Miller şi John Johnston. 
După câte ştia, erau opt persoane care aveau idee de Necunoscut: el 
însuşi, Miller, Johnston, Firebrass (acum mort), de Bergerac, Odiseu 
(care dispăruse de mult), von Richthofen (mort), şi Richard Francis 
Burton. Fiinţa pe care Clemens o numea Necunoscutul Misterios (când 
nu-i zicea ticălos ori bastard) afirmase că doisprezece aleşi aveau să 
ajungă la turnul polar. X trebuia să revină peste câţiva ani ca să-l 
instruiască pe Sam, dar până acum nu apăruse. 

Pesemne că fusese prins de ceilalţi Etici şi se afla... unde? 

Sam le spusese lui Miller şi lui von Richthofen despre Necunoscut, 
prin urmare, îi rămăseseră necunoscuţi ceilalți patru. Era totuşi posibil 
ca ei să se afle la bord. De ce nu dăduse fiecăruia dintre ei un semn 
sau vreo parolă de recunoaştere? Poate avusese intenţia asta, dar ceva 
îl împiedicase. Programul lui X se vădea la fel de nesigur ca şi mersul 
trenurilor din Mexic. 

Cyrano îi povestise despre Burton. Sam n-avea habar unde era 
Burton, dar auzise despre el. Pe vremea lui Sam, ziarele vuiseră cu 
relatări ale aventurilor lui. Citise Prezentare personală a unui pelerinaj 
la El-Medina, Primii paşi în Estul Africii, Regiunea lacurilor din Africa 
Centrală, precum şi traducerea celor O mie şi una de nopți. 

Gwenafra îl cunoscuse personal şi-i povestise lui Sam tot ce-şi 
amintea. Avea doar şapte ani când fusese resuscitată. Richard Burton o 
ocrotise, luând-o în călătorie cu un vas în susul Fluviului vreme de un 


an. Ea murise înecată, dar nu-l uitase pe bărbatul brunet şi îndârjit. 

Şi Greystock îi însoţise. Dar nici el, nici Gwen nu ştiau despre 
Necunoscut. Ori Greystock era agent? 

Mare acest Burton! Pe Pământ condusese o expediţie pornită în 
căutarea izvoarelor Nilului. Aici, îşi propusese să ajungă la izvoarele 
altui Nil, dar din cu totul alte motive. De Bergerac fusese informat de 
Etic că dacă-l va găsi pe Burton, acesta va susţine că şi-a pierdut 
memoria şi nu mai ştie nimic despre Etici. Clemens ar fi trebuit să-i 
spună că nu se lasă păcălit şi astfel Burton va explica de ce se dădea 
amnezic. Foarte ciudat. 

Mai erau apoi Stern, Obrenova şi Thorn. Plus Firebrass. Rolul lor 
părea la fel de secret ca şi al lui X sau al semenilor lui. De partea cui 
erau aceştia? 

Avea nevoie de ajutor pentru a descâlci modelul acestei tapiţerii 
ameţitoare. Sosise vremea consultărilor. 

Cinci minute mai târziu se încuiase în cabina sa cu Joe şi John 
Johnston, care era un bărbat uriaş, musculos, cu oase mari. Deşi 
colţuros, chipul lui era atrăgător; ochii, de un albastru uimitor; părul, 
roşu-strălucitor. Cu toate că îi domina pe ceilalţi oameni, alături de 
titantrop părea scund. 

Sam îi anunţă vestea. La început, Johnston nu scoase o vorbă, dar el 
era un muntean care nu vorbea decât în caz extrem. 

Joe se miră: 

— Şe înzeamnă azta? Adigă, poarta pe gare doar Pizcator poate 
intra? 

— Vom afla de la Thorn, îl lămuri Sam. Deocamdată, mă 
îngrijorează Thorn şi restul nespălaţilor din echipajul lui. 

— Doar nu crezi că Greystock era agent al Eticilor, nu? făcu 
Johnston. Cred că motanul ăla îl slujea pe Regele Ioan. 

— Poate era şi una şi alta, spuse Sam. 

— Gum? bubui Joe. 

— De unde să ştiu? De fapt, vrei să afli de ce. Exact asta l-a întrebat 
tâlharul pe Isus în timp ce era țintuit pe cruce. De ce? La fel şi noi. 
Pentru ce? Da, cred că Greystock a fost agent. L-a ajutat pe Ioan 
fiindcă se potrivea cu propriile lui planuri. 

— Da' agenţii ăştia nu recurg la violenţă, nu se lăsă Johnston. Adică, 
aşa mi-ai zis despre X. Nu numai că urăsc violenţa, da' detestă să 
atingă vreo fiinţă umană. 

— Nu, n-am zis aşa ceva. Am spus că violenţa încalcă etica Eticilor. 
Aşa susţinea X. Dar putea să şi mintă. La o adică, ar putea fi chiar 
Prinţul întunericului, mai precis, dacă mai ţii minte ce scria în Biblie, 
Prinţul Mincinoşilor. 

— Şi-atunci ce facem? vru să ştie Johnston. Executăm ordinele lui? 

— Da, fiindcă nu ştim dacă a minţit. lar semenii lui n-au avut 


amabilitatea sau buna-cuviinţă să discute cu mine. Doar pe el ne 
bazăm. De asemenea, am spus că X nu voia să mă lase aproape de el. 
Ca antisclavagistul care şi-a aerisit locuinţa după ce a primit un negru 
la masă. Dar n-am afirmat că agenţii sunt brahmani. Thorn şi Firebrass 
sigur nu erau. Nu mai ştiu. În fine, Joe îl simte pe X. A venit în coliba 
mea imediat după plecarea lui şi mi-a zis că detectase alt miros decât 
uman. 

— Duhoarea lui ze deozebea de a lui Zam, încuviinţă Joe zâmbind. 
Dar n-am ziz că Zam miroaze mai frumoz. 

— Te arăzi jmecher, nu? îl maimuţări Sam. În concluzie, Joe n-a 
mai simţit un asemenea miros, de aceea presupun că agenţii sunt de 
origine umană. 

— Zam fumeajă trabug tot timbul, spuse Joe. În fumul ăla n-az 
putea mirozi nigi un zgongz. 

— Joe, ajunge cu aluziile, îl rugă Sam. Altfel te sui din nou în 
copacul cu banane. 

— Gât am trăit pe Pământ n-am văjut banane! Abia gând am azunz 
aiji mi-a oferit botirul una la dezun. Dar zi-atungi m-am temut gă-i 
otravă. 

— Ţin'te, spuse Johnston. 

— Ţin'te de ge? Zber că... 

— De subiect. 

— A, da. Cum ziceam, sunt convins că avem agenţi printre noi. 
Nava geme probabil de ei. Problema e, de partea cui sunt? A lui X sau 
a celorlalţi? Sau a amândurora? 

— Parcă până acum nu s-au amestecat, constată Johnston. Adică n- 
au avut nimic cu vasul. Dar când vom ajunge aproape de izvoare... 

— N-am descoperit aşa ceva. Chiar dacă nu mi-a spus, nu greşim 
afirmând că X a săpat tunelul acela şi a lăsat frânghia folosită de Joe şi 
amicii lui egipteni, însă nu avem dovezi că ceilalţi le pun piedici 
deosebite pământenilor care vor să ajungă la turn. Doar că nu le fac 
drumul mai uşor. De ce? Apoi, ce-o fi cu Odiseu? A apărut la ţanc şi 
ne-a ajutat când luptam împotriva lui von Radowitz. Mi-a spus că e 
unul dintre cei aleşi de X. La început am presupus că X îl trimisese la 
noi. Odiseu susţinea că X e femeie. Să mai fie vreunul dintre Ei băgat 
în treaba asta? Vreun alt renegat care s-a aliat cu X? L-am întrebat, iar 
el a pufnit în râs. N-a vrut să-mi spună. Poate femeia nu era de partea 
lui X, ci reprezentanta Eticilor, care prinsese de veste despre ce se 
petrece. Iar ea îl trimisese pe Odiseu, care era agent şi se dădea drept 
personajul antic. Zic asta deoarece am întâlnit doi micenieni care 
participaseră la asediul Troiei. Cel puţin aşa afirmau. De-a lungul 
Fluviului sunt mulţi impostori, ştii doar. Amândoi susțineau că Troia 
nu se afla în locul numit de Odiseu. Acesta o localizase mult mai la 
sudul Asiei Mici decât credeau arheologii. Cei doi greci ziceau că 


poziţia cetăţii era acolo unde o ştia toată lumea: lângă Isarlâk, în 
Turcia. Fi bine, ei n-au identificat oraşul şi ţara sub numele acestea, 
desigur. Ele nu existau pe vremea aceea, dar, după spusele lor, Troia 
era lângă Helespont, unde s-a construit Isarlâkul mai târziu. Ei, ce 
părere aveţi de talmeş-balmeşul ăsta? 

— Dacă grecul era agent, spuse Johnston, de ce-ar fi scornit o 
asemenea minciună? 

— Să mă convingă, probabil, de originea lui. Că era sută la sută 
grec. I se părea cu totul imposibil să dea peste cineva care să-i spună 
răspicat că minte. De aceea nici n-a rămas multă vreme printre noi, ca 
să-l luăm la bani mărunți. Şi-ar mai fi ceva. Savanţii de pe vremea 
mea susţinuseră cu toţii că istoria cu calul era un mit. Povestea era la 
fel de convingătoare ca promisiunile făcute de un politician în 
campania de alegeri. Dar Odiseu zicea că existase un cal de lemn, 
făcut la propunerea lui, cum l-a descris şi Homer, şi că soldaţii greci 
aşa au pătruns în cetate. Poate că avem de-a face cu o dublă minciună. 
Spunându-mi că savanții se înşelaseră, dădea de înţeles că fusese cu 
adevărat acolo. M-aş lăsa convins de cel care mă priveşte în ochi şi-mi 
spune că savanții vorbesc verzi şi uscate, mai ales dacă o ţine una şi 
bună că el a asistat la evenimente, iar ei nu. Savanţii s-au lăsat mereu 
mânaţi de imaginaţie, căutând o strâmtoare spre Nord-Vest, încercând 
să navigheze prin viscol folosind un sextant, fără a şti cu certitudine 
dacă bompresul e la prova ori la pupa. 

— Da' măcar s-au străduit, remarcă Johnston. 

— Tot astfel şi eunucul când s-a trezit în haremul şeicului. Tare-aş 
vrea să ştiu ce se petrece. Apele sunt adânci, după cum îi spunea 
Holmes lui Watson. 

— Tibii ăztia cine mai zunt? vru să afle Joe şi mârâi impacientat. 

— Gata, John, iartă-mă, drese lucrurile Sam. Speram că puteam 
urmări măcar o pistă prin încâlceala asta. La naiba, nici măcar de 
capătul firului n-am dat! 

— Poate-ar fi bine z-o ghemăm pe Gwenafra, propuse Joe. E vorba 
de-o femeie, Zam, dagă n-ai băgat de zeamă. Zbuneai odată că femeile 
bot brigebe lugruri care bărbazilor le zgabă, fiindgă ele au intuizie 
feminină. Origum, nigi lor nu le blace ză fie ignorate. Doar nu-z de 
paie. Iar ea jtie de multă vreme că ze petrege geva ge îngergi ză-i 
azcunji. În gliba azta ztă botoază în zalon. Are oghii rozii de blânz 
când o gonezţi ca ză zii vreo conzfătuire pe zubiectul ăzta. 

— Nu cred în intuiţia femeilor, spuse Sam. Ele sunt condiţionate 
prin cultură să remarce diferite moduri de comportament sau de 
exprimare, gesturi şi inflexiuni la cei apropiaţi. Datorită acestei 
deprinderi sunt mai sensibile la anumite subtilităţi. 

— Până la urmă e agelazi lugru, concluzionă Joe. Ge ne pază gum 
ze numejte? Azgultă, ză nu ne mai batem gapul cu azta. A zozit 


momentul ză ghemăm alt grupier la maza de jog. 

— Muierile au gura prea slobodă, protestă Johnston. 

— După tine, toată lumea vorbeşte prea mult, spuse Sam. În orice 
caz, Gwenafra e la fel de deşteaptă ca oricare dintre noi, poate chiar 
ne întrece. 

— Până la urmă o să afle toată lumea, insistă Johnston. 

— La o adică, făcu Sam, de ce nu? Nu e treaba tuturor? 

— Poate că Necunoscutul avea motive să ne ceară păstrarea 
secretului. 

— Dar erau întemeiate? întrebă Sam. Pe de altă parte, dacă 
trăncăneam, pesemne că oamenii ar fi încercat să ajungă în masă la 
Polul Nord. Exodul nici nu s-ar fi comparat cu goana după aur din ‘49. 
S-ar fi găsit sute de mii de amatori să ajungă la turn. Şi cel puţin vreun 
milion gata să-i exploateze. 

— Ză votăm bentru Gven. 

— Ai auzit ca vreo femeie să fie chemată vreodată la un consiliu de 
război? După aceea, nici una - nici două, va voi să ne mâne. Fustele 
astea, dacă le dai un deget îţi înşfacă toată mâna. 

— Femeile nu mai poartă fuste, îl corectă Sam. La drept vorbind, nu 
prea poartă mare lucru, după cum vei fi observat. 

Votară doi la unu pentru. 

— Bine, Sam, acceptă Johnston. Dar s-o pui să stea picior peste 
picior când se aşază. 

— E un chin şi când o rogi să-şi acopere sânii, oftă Sam. E curată 
primejdie. Dar nu-i ea vinovată. La urma urmei, toată lumea înoată în 
pielea goală, aşa că ce mai contează dacă nu bagă de seamă câţi 
centimetri pătraţi de piele lasă la iveală? 

— Nu-i vorba de piele, ci de păr, spuse Johnston. Nu te calcă pe 
nervi? 

— Înainte, da. Dacă mă gândesc bine, am trăit cam în aceeaşi 
epocă, numai că eu nu mi-am petrecut viaţa printre indienii din 
Munţii Stâncoşi. John, de treizeci şi patru de ani suntem pe o planetă 
unde până şi Regina Victoria umblă într-un costum care i-ar fi 
provocat palpitaţii urmate de diaree dacă l-ar fi văzut purtat de cineva 
prin faţa Palatului Buckingham. Acum goliciunea pare la fel de 
firească precum aţipirea cuiva în strană. 

Prevenită de Sam, Gwenafra purta o legătură pe sub kilt. Se aşeză 
pe scaun şi ascultă cu ochi miraţi motivele primirii ei în consiliu. 

După ce Sam termină de vorbit, rămase tăcută o vreme, sorbind ceai 
dintr-o ceaşcă, apoi spuse: 

— Cunoşteam mai multe decât îţi închipui. Ai vorbit destul în somn. 


Ştiam că-mi ascunzi ceva grav. Asta m-a jignit foarte rău. De fapt, 
voiam să-ţi spun că trebuie să-ţi descarci sufletul, altfel aveam intenţia 
să te părăsesc. 

— De ce n-ai spus? N-am avut habar de sentimentele tale. 

— Am bănuit că aveai motive întemeiate să-mi ascunzi secretul. Dar 
ajunsesem până acolo încât nu mai puteam suporta situaţia. N-ai 
observat cât de îmbufnată am fost în ultimul timp? 

— Nu mi-a scăpat. Însă credeam că-i doar o toană. Unul dintre 
misterele femeieşti. Dar nu-i locul potrivit să discutăm probleme 
intime. 

— Atunci care-i locul potrivit? Ştiu că aş fi spus ceva dacă tu n-ai fi 
fost atât de irascibil. Femeile sunt la fel de misterioase ca o mină de 
cositor. Trebuie doar să ai o lanternă şi vezi toate locurile ascunse. 
Dar bărbaţilor le place să creadă că femeile reprezintă misterul etern. 
Asta îi scuteşte de o pierdere de timp inutilă şi de osteneala de a mai 
pune întrebări. 

— Etern vorbăreţe, spuse Sam. Că să atingi miezul chestiunii, îţi 
trebuie tot atât cât unui creion bont să termine un rând. 

— V-a apucat pe amândoi limbuţia, constată Johnston şi se strâmbă. 

— Mai sunt şi alte extreme, spuse ea, fulgerându-l pe Johnston cu 
privirea. Dar ai dreptate. Poate găsiţi o cheie a misterului turnului. 
Mai precis, ce fel de persoană era Piscator? 

— Hmm, făcu Sam. Văd eu unde baţi. De ce-a reuşit să pătrundă în 
turn, când alţii n-au fost în stare? Păi, poate era agent. Dar dacă ei pot 
trece de barieră, Thorn de ce n-a reuşit? Apoi, de ce trebuia Thorn să 
folosească nava Parseval pentru a ajunge la turn? Eticii şi agenţii lor 
au alte mijloace de transport, un soi de maşini zburătoare. 

— Nu ştiu, recunoscu Gwenafra. Să ne concentrăm asupra lui 
Piscator. Prin ce se deosebeşte de ceilalți? Nu amănuntele fizice sau 
îmbrăcămintea, să zicem, constituie cheia. Toţi au încercat să-l treacă 
în pielea goală, dar numai Piscator a reuşit. De asemenea, au apărut 
diferenţe în privinţa distanţei parcurse de-a lungul coridorului. Ce 
elemente caracteristice i-au ajutat pe unii să pătrundă mai adânc? 

— Am avea nevoie de un computer ca să rezolvăm problema, 
remarcă Sam. Gulbirra îşi cunoaşte echipajul. Ni-i va descrie când 
soseşte aici. Oricum, pentru a proceda în mod ştiinţific, am avea 
nevoie de distanţa exactă parcursă de fiecare. Am compara-o cu 
caracterul fiecăruia. Nimeni n-a stat să măsoare la faţa locului, aşa că 
ideea cade. 

— Atunci să ne gândim la Piscator. 

— Era unul din ăia, samurai, sugeră Johnston. 

— Nu cred că rasa exercită vreo influenţă, spuse Sam. Până acum n- 
am descoperit agenţi mongoli, deşi presupun că sunt destui. Ia gândiţi- 
vă! Thorn n-a vrut ca Firebrass şi Obrenova să intre în turn. De aceea, 


cu sânge rece, i-a făcut bucățele, fără a mai socoti şi nevinovaţii aflaţi 
în elicopter. Totuşi, e posibil ca Thorn să nu fi ştiut că Firebrass e 
agent. Dacă da, a doborât doi iepuri dintr-o lovitură. 

— Or fi fost mai mulţi decât doi... spuse Gwen. Ba nu, doar doi 
aveau bilele acelea negre în creier. 

— Ce mama peştilor zburători! Nu complica lucrurile mai mult 
decât sunt! 

— Dacă cei doi ar fi reuşit să intre, atunci am fi comparat 
caracterele lor cu al lui Piscator. 

— Am ztat în preazma lui Firebrazz zi mirozea ca oricare altul. 
Eticul agela a lăzat un anume miroz în urmă după ge l-a vijitat pe 
Zam. Ceva inuman. Pizcador era om, dezi mirozea a zabonez. Pot 
deozebi oamenii în fungzie de rezimul alimentar. 

— Dar n-ai întâlnit nici o persoană care să aibă un miros non-uman, 
spuse Sam. Prin urmare, nu ştim dacă agenţii sunt nonumani. În rest 
arată ca oamenii. 

— Nu, dar zigur au mai abărut în abrobierea mea, explică Joe. Zi 
cum n-am dezgoberit pe nimeni care ză miroază altfel degât a om - cu 
toate gă, nu te pozi făli gu o aza duhoare — atungi el zi agenzii trebuie 
ză fie oameni. 

— Asta trebuie să fie explicaţia, interveni Johnston. Flăcăul ăsta are 
impresia că dacă un ne-pământean poate arăta ca un om, atunci 
miroase la fel ca el. 

Joe pufni în râs şi spuse: 

— Ce-ar fi ză punem un bilezel în salonul mare? Orige Etig zau agent 
de la bord ză ze prejinte imediat la Căpitan. 

Încruntată, Gwenafra nu-şi găsea locul. 

— De ce vă feriţi cu toţii de întrebarea pe care am pus-o? Ce-i cu 
Piscator? 

— Poate suntem ca piticul care-a găsit încălțările uriaşului sub patul 
neveste-sii, remarcă Sam. Ne temem să întrebăm. Prea bine. Nu l-am 
cunoscut îndeaproape pe domnul din Ţara Soarelui Răsare. A apărut 
cu vreo două luni înainte de plecarea lui Mark Twain. Din câte-am 
aflat, era o persoană agreabilă şi discretă. Nu retrasă ori cu nasul pe 
sus, ci doar lipsită de agresivitate. Părea să se înţeleagă cu aproape 
oricine. Ceea ce, după părerea mea, trezeşte suspiciuni. Cu toate astea, 
nu era omul care să accepte orice. Mi-amintesc de-o ceartă de-a lui cu 
Firebrass privind dimensiunile aeronavei ce se construia. El considera 
că era bine s-o facem mai mică. O dată discuţia încheiată, Piscator a 
spus că tot el avea dreptate. Dar cum Firebrass era şeful, a făcut cum i 
s-a ordonat. 

— Avea ciudăţenii? întrebă Gwenafra. 

— Era mort după pescuit, dar nu socotesc asta o curiozitate. 
Ascultă, de ce mă întrebi pe mine? Doar l-ai cunoscut. 


— Voiam să aud şi altă părere, explică ea. S-o întrebăm şi pe 
Gulbirra când soseşte aici. Ea l-a cunoscut mai bine decât noi. 

— Nu-l uita pe Zyrano, interveni Joe. Zi el l-a gunozgut. 

— Joe l-a iubit pe Cyrano, le aminti Sam. Franţuzul are nasul mai 
mare decât Joe. ÎI face să se simtă în largul lui. 

— Azta-i o proztie. Nigi unul dintre voi, pigmeii, n-are un naz de 
gare ză fie mândru. Aj zine la el chiar dagă voi doi vă înzelejezi ca 
două hiene în zezonul îmberegherii. 

— Nu mi-a plăcut comparaţia asta, spuse Sam cu răceală în glas. În 
fine, Gwen, ce crezi despre Piscator? 

— Radia un fel de... cum se numeşte? Nu magnetism animal, fiindcă 
nu avea nimic sexual. Doar o atracţie caldă. Ştiai că ţine la tine. Deşi 
nu-i suporta pe nătângi. Îi tolera, chiar dacă erau proşti de-a binelea. 
Dar se descotorosea de ei în mod delicat. Nu cred c-a fost, cum se 
zice? Fundamentalist sau musulman fanatic. Susţinea despre Coran că 
trebuie înţeles alegoric. Despre Biblie spunea că nu trebuie luată ca 
literă de lege. Putea cita pasaje întregi din amândouă, să ştii. Am stat 
de vorbă de câteva ori şi am rămas surprinsă când mi-a spus că Isus 
era cel mai mare profet după Mahomed. După cum afirma el, 
musulmanii credeau că Maria, mama lui Isus, va fi prima persoană 
primită în Rai. Iar tu, Sam, mi-ai zis că musulmanii îl urăsc pe Isus. 

— Ba nu, pe creştini. Şi invers. 

— Ba nu, dar asta nu mai are importanţă. Pe scurt, Piscator mi-a 
lăsat impresia unui om bun şi înţelept. Ar mai fi şi alte lucruri. Nu ştiu 
cum să le exprim. Lăsa impresia că e locuitor al acestei lumi şi totuşi 
nu-i aparţine. 

— Cred că altceva vrei să zici, o ajută Sam. Moral ori, mai bine 
spus, spiritual, era oarecum superior. 

— Niciodată n-a vorbit sau acţionat conştient de asta. Dar poate ai 
dreptate. 

— Regret că nu l-am cunoscut mai bine. 

— Sam, tu erai prea absorbit de construcţia vaporului ca să mai 
bagi în seamă şi asemenea lucruri. 

Frigate revenise în colibă abia cu o oră înainte de masa de seară. 
Când Nur îl întrebă unde fusese, îi răspunse că aşteptase toată ziua să 
fie primit de Novak. Într-un târziu, secretara acestuia îi comunicase să 
revină a doua zi. Novak îi putea acorda un minut-două în cursul 
dimineţii. 

Frigate arăta nemulţumit. Aşteptarea la rând îl iritase. Faptul că 
stătuse atât îi trăda îndârjirea, însă înainte de a vorbi cu Novak refuză 
să spună ce plan avea. 


— Dacă e de acord, vă spun şi vouă. 

Farrington, Rider şi Pogaas nu-i acordară cine ştie ce atenţie. Erau 
prea prinşi de ideea, de a găsi mijloace pentru a reintra în posesia lui 
Razzle Dazzle. Întrebat dacă-i va ajuta, Frigate le răspunse că încă nu 
ştia. Nur se mulțumi să zâmbească şi spuse că va aştepta până vor 
hotărî cât de morală era fapta pe care-o puneau la cale. 

Ca de obicei, Nur îşi dădea mai bine seama decât ceilalţi cum stau 
lucrurile. De aceea, până să-şi ia micul dejun, îi anunţă că discuţia era 
pur teoretică. Noii proprietari încărcaseră Razzle Dazzle cu mărfuri în 
vederea schimbului, urmând să plece la scurt timp în aval. 

Martin răbufni: 

— Şi de ce nu ne-ai prevenit până acum? 

— Mă temeam că veţi acţiona ca disperaţii, încercând să deturnaţi 
nava ziua în amiaza mare, în faţa a sute de martori. N-aţi fi scăpat 
nepedepsiţi pentru asta. 

— Ei, doar nu suntem atât de tâmpiţi! 

— Nu, dar sunteţi impulsivi cât cuprinde. Ceea ce-i tot o formă de 
prostie. 

— Mulţumim frumos, i-o tăie Tom. Ei, poate-i mai bine aşa. Eu unul 
aş prefera să fugim cu o navă de patrulare, dar mai întâi ar trebui să 
găsim fostul echipaj şi să înlocuim femeile. Asta ne-ar cere timp şi 
planuri amănunțite. 

Cu toate acestea, interveniră unele întârzieri. Un trimis al 
guvernului îi anunţă că trebuie să muncească în folosul statului ori să 
plece numaidecât. Frigate lipsea când primiră vestea. Reveni zâmbind 
cu gura până la urechi şi nu păru deloc deranjat de acel avertisment. 

— L-am convins pe Novak! 

— În legătură cu ce? 

Frigate se aşeză pe un scaun din bambus şi-şi aprinse o ţigaretă. 

— Păi, întâi l-am întrebat dacă vrea să ne construiască un dirijabil. 
Nu m-aşteptam să fie de acord, şi nu m-am înşelat. A zis că are de 
gând să facă două, dar nu pentru noi. Ar urma să fie folosite pentru 
patrulare şi război, dacă s-ar declanşa vreun conflict. 

— Vrei să le furi dirijabilul! exclamă Farrington. 

Deşi se înfuriase când Podebrad îi lăsase baltă, mai târziu simţise o 
uşurare. N-o recunoscuse, dar se vedea de la o poştă cât de încântat 
era că nu trebuise să zboare. 

— Nu. Nici eu, nici Nur nu credem c-ai fi în stare să furi 
proprietatea altuia, chiar dacă-ţi place să te dai viteaz. Voi doi vă 
îmbătaţi cu apă rece. Eu şi Nur nu avem de gând să furăm nimic. 
După ce prima propunere mi-a fost refuzată, am avansat-o pe a doua. 
Novak a mustăcit o vreme, apoi a promis că va accepta sugestia mea. 
Nu va avea nevoie de materiale şi nici nu vom aştepta cât ar dura 
construcţia dirijabilului. I-a părut rău c-am fost traşi pe sfoară şi s-a 


gândit că ajutându-ne va repara situaţia. Pe de altă parte, Novak 
manifestă interes faţă de baloane. Fiul lui a zburat cu ele. 

— Baloane! pufni Martin. Încă te mai bântuie ideea asta 
nebunească? 

Deşi părea atras de idee, Tom spuse: 

— Nu ştim absolut nimic despre vânturile de deasupra munţilor. Am 
putea fi împinşi spre sud. 

— Aşa e. Dar suntem la nord de ecuator. Dacă vânturile din 
straturile superioare ale atmosferei seamănă cât de cât cu cele de pe 
Pământ, am fi duşi spre nord şi est. O dată trecuţi de latitudinile 
nordice, lucrurile stau altfel. Eu mă gândesc însă la un balon care ne- 
ar putea duce spre zona arctică. 

— Nebunie! Demenţă! făcu Martin, clătinând din cap. 

— Refuzi să mergi cu noi? 

— N-am zis asta. Niciodată n-am fost întreg la minte. Dar mi-e 
teamă că vântul nu ne va ajuta. Mai bine trecem la treabă şi construim 
un vas. 

Farrington se înşela şi pesemne ştia că exprima o dorinţă 
nemărturisită. La altitudinea la care aveau să zboare, aerul se deplasa 
spre nord-est. 

Cu toate astea, când auziră ce fel de balon îşi propunea să 
construiască Frigate, se opuseră vehement cu toţii. 

— Da, ştiu că n-a fost încercat decât pe hârtie, recunoscu Frigate. 
Dar avem şansa de a realiza ceva unic. 

— Da, îl imită Martin. Dar ai spus că Jules Verne a lansat ideea în 
1862. Dacă eră atât de genială, de ce n-a materializat-o nimeni? 

— Habar n-am. Aş fi făcut-o eu pe Pământ, dacă aveam bani. 
Ascultaţi-mă. E singura soluţie pentru a călători la distanţe mari. 
Apelând la un balon convenţional, ne putem declara mulţumiţi dacă 
parcurgem patru sute optzeci de kilometri. Chiar şi asta ne-ar scuti de 
un milion de kilometri de călătorie pe uscat. Cu Jules Verne însă, şi cu 
mult noroc, putem ajunge până la munţii polari. 

După îndelungi controverse, ceilalţi fură de acord să pună planul în 
aplicare. Dar când începu materializarea proiectului, Frigate îşi pierdu 
liniştea. Pe măsură ce se apropia momentul decolării, deveni de-a 
dreptul speriat. Câteva nopţi de coşmar în care visă numai baloane îl 
convinseră cât de mare îi era spaima. Cu toate acestea, faţă de ceilalţi 
îşi exprima o încredere neţărmurită în proiect. 

În romanul Cinci săptămâni în balon, Jules Verne propusese o idee 
care părea realizabilă, dar primejdioasă. În carte funcţionase fără 
cusur, dar Frigate ştia că realitatea nu reuşea întotdeauna să 
recunoască meritele literaturii. 

După construirea balonului, echipajul, făcu douăsprezece zboruri de 
pregătire. Spre uimirea tuturor, mai ales a lui Frigate, avură de 


rezolvat doar probleme neînsemnate. Zborurile de antrenament se 
făcuseră la mică altitudine, menţinând aerostatul sub nivelul munţilor 
care împrejmuiau Valea. Dacă s-ar fi ridicat deasupra lor ar fi trebuit 
să se îndepărteze destul de mult de Noua Boemie şi le-ar fi fost 
imposibil să revină; asta ar fi însemnat plecarea definitivă. 

Echipajul trebuia să înveţe pe viu, când balonul avea să se 
aventureze în stratosferă. 

Doctorul Fergusson, eroul lui Jules Verne, făcuse balonul în ideea că 
hidrogenul, când era încălzit, îşi mărea volumul. Acest principiu 
fusese utilizat în 1785 şi 1810 cu rezultate dezastruoase. Dispozitivul 
de încălzire imaginat de Verne era mult mai eficient şi funcţiona, dar 
pe hârtie. Frigate avea la dispoziţie o tehnologie mai avansată decât 
aceea de pe vremea lui Jules Verne şi adusese o serie de modificări 
sistemului. După lansare, se lăudă că balonul era primul de acest tip 
care zbura. Intrau în istoria zborului. 

Frisco protestă vehement, arătând că nu se încercase punerea în 
practică a ideilor lui Verne fiindcă nimeni nu fusese atât de zărghit. 
Deşi în sinea lui îl aprobă, Frigate nu recunoscu deschis. Acesta era 
singurul tip de aerostat care putea parcurge distanţe imense. Nu voia 
să bată în retragere. De prea multe ori, pe ambele lumi, începuse ceva, 
iar apoi nu reuşise să ducă nimic la bun sfârşit. De data aceasta, chiar 
dacă murea, voia să meargă până la capăt. 

ÎI frământa gândul că şi ceilalţi puteau muri. Dar şi ei erau 
conştienţi de riscuri. Nimeni nu-i obliga să-l însoţească. 

Potrivit planificării, decolarea finală avu loc înaintea zorilor. 
Deasupra imensei mulţimi adunate pe câmpie străluceau torţe şi arcuri 
de lumină. Pictat în argintiu, învelişul balonului fâlfâia ca un maţ de 
cârnat care atârnă de un cârlig invizibil. 

În această etapă a zborului, Jules Verne nu corespundea ideii 
profanilor despre baloane, nefiind o sferă complet umflată. Dar pe 
măsură ce urca, se umplea datorită căldurii transmise şi presiunii tot 
mai scăzute din jurul lui. 

După cuvântări, băură în cinstea aeronavei. Tom Rider băgă de 
seamă că Frisco folosea un dispozitiv de amortizare de două ori mai 
mare decât al celorlalţi şi aminti de „vitejia laşului”, dar nu îndeajuns 
de tare ca prietenul vizat să-l audă. Când urcă în nacelă, numai 
zâmbet, Rider făcu semne vesele către spectatori. 

Peter Frigate încheie cântărirea. Până atunci, asta presupunea că 
toată sarcina - învelişul, gazul, plasa, încărcătura, structura de 
rezistență, nacela, balastul, echipamentul, proviziile, aeronauţii — era 
mai mică decât portanţa. Jules Verne era primul aerostat la care 
greutatea de decolare era puţin superioară portanţei asigurate de gaz. 

Nacela atârnată sub balon avea forma unui dovleac, cu pereţi dubli 
din aliaj de magneziu. În centrul punţii, se găsea vernierul, în formă 


de L vertical. Două ţevi subţiri din plastic plecau de la acest aparat 
către partea superioară. Ele erau perfect izolate, pentru a împiedica 
pierderile de aer din nacelă. 

Apoi, conductele din plastic se continuau în sus, pe o oarecare 
distanţă, dincolo de gâtul închis ermetic al învelişului. Extremităţile 
lor intrau în ţevi din aliaj uşor care se ridicau la diferite înălţimi în 
interiorul balonului. Una era mai lungă decât cealaltă, şi amândouă 
aveau capetele libere. 

Înainte de îmbarcare, echipajul se arătase foarte vorbăreţ. Acum 
însă toţi îl priveau fix pe Frigate. 

— Închideţi bocaportul principal, spuse el, şi ritualul decolării 
începu. 

Frigate verifică un altimetru şi două robinete de închidere fixate de 
vernier. Deschise un mic bocaport din apropierea părţii superioare a 
porțiunii în formă de L. Reglă apoi un alt robinet până auzi un fâsâit 
slab. Sunetul venea dintr-un ajutaj îngust de la capătul unei ţevi din 
oţel, aflată înăuntrul compartimentului de sus. 

Introduse în cuptor o brichetă electrică fixată pe o bară din 
aluminiu şi imediat o flăcăruie minusculă licări slab. Apoi răsuci două 
robinete pentru a regla amestecul de oxigen şi hidrogen şi manevră un 
altul pentru a face flacăra mai mare. Aceasta începu să încălzească 
baza conului din platină aflat deasupra sa. 

Partea inferioară a ţevii lungi ce pătrundea în balon era fixată în 
partea superioară a conului. Pe măsură ce căldura pătrundea în con, 
hidrogenul dinăuntru se deplasa în sus, curgând în balon şi făcându-l 
să se umfle. Ajutat de efectul de aspirație, hidrogenul mai rece din 
partea inferioară a balonului trecea în capătul deschis al ţevii mai 
scurte dinăuntrul învelişului. Cobora prin această ţeava în vernier, 
apoi în con. Acolo era încălzit şi se înălța, încheindu-şi circuitul. 

Unul dintre compartimentele de la baza vernierului conţinea o 
baterie electrică. Aceasta era mult mai uşoară şi mai puternică decât 
cea folosită de Fergusson în romanul lui Jules Verne. Ea descompunea 
apa în elementele ei de bază, hidrogen şi oxigen. Acestea se scurgeau 
în compartimente separate, ajungând apoi într-o cameră de amestec, 
de unde gazul era pompat către flacără. 

Printre modificările aduse de Frigate sistemului conceput de Verne 
se afla un furtun care lega camera de stocare a hidrogenului de ţeava 
mai scurtă. Prin deschiderea a două robinete, pilotul permitea 
hidrogenului din camera de stocare să curgă în balon. Aceasta era o 
soluţie la care se apela doar pentru înlocuirea hidrogenului eliberat 
din balon prin supape. Când se proceda astfel, aprinzătorul era stins, 
întrucât hidrogenul este extrem de inflamabil. 

Trecură cincisprezece minute. Apoi, fără nici o mişcare perceptibilă, 
nacela se ridică de la sol. Câteva secunde mai târziu, Frigate opri 


flacăra. 

Strigătele spectatorilor răzbătură până la ei din ce în ce mai slab, 
apoi se stinseră. Uriaşul hangar căpătă dimensiunile unei case de 
jucărie. Soarele se ridicase deja deasupra munţilor, iar pietrele-potir 
înşirate de-a lungul Fluviului bubuiră ca o adevărată canonadă de 
artilerie. 

— Un salut cu douăzeci şi una de salve în onoarea noastră, remarcă 
Frigate. 

După aceea, toţi rămaseră nemişcaţi şi muţi. Tăcerea era apăsătoare 
precum aceea din adâncul unei peşteri. Cu toate acestea, pereţii 
copastiei nu aveau calitatea de a absorbi sunetele. Când stomacul lui 
Frisco se răsculă, sunetul semăna cu un tunet îndepărtat. 

Prins de un vânt uşor care creştea în intensitate, balonul porni spre 
sud, îndepărtându-i de ţintă. Pogaas scoase capul afară pe hubloul 
deschis. Nu simţi nici o adiere, fiindcă balonul călătorea cu aceeaşi 
viteză ca şi vântul. Aerul din jurul nacelei era împietrit de parcă s-ar fi 
aflat într-o cameră etanşă. Dacă o lumânare ar fi fost plasată pe partea 
superioară a vernierului, flacăra ar fi ars drept, fără să fâlfâie. 

Deşi zburase de multe ori cu aerostate, Frigate se lăsa întotdeauna 
cuprins de extaz în primele minute de după decolare. Nici o altă formă 
de zbor - nici măcar planorismul - nu-i dădea o senzaţie atât de 
puternică. Se simţea ca şi cum ar fi devenit un spirit lipsit de trup, 
eliberat din cătuşele gravitaţiei, de problemele şi grijile minţii şi 
cărnii. 

Aceasta era o părere, desigur, deoarece atracţia gravitaţională ţinea 
balonul în gheare, jucându-se cu el. Departe de a scăpa de griji şi 
probleme, erau siliţi să-şi pună la contribuţie atât corpul, cât şi 
creierul. 

Frigate se scutură ca un câine abia ieşit din apă şi începu activitatea 
care-i răpeşte pilotului unui balon mai tot timpul de zbor. Verifică 
altimetrul: 1829 de metri. Variometrul arăta că viteza de urcare 
creştea pe măsură ce soarele încălzea gazul din balon. După ce 
constată că avea camerele cu oxigen şi hidrogen pline, decuplă bateria 
de la apă. Deocamdată nu trebuia decât să stea cu ochii pe altimetru şi 
variometru. 

Valea Fluviului se îngustă. Munţii, presăraţi cu mari pete de licheni 
verzi-cenuşii şi verzi-albăstrui, rămaseră dedesubt. Ceaţa care tivea 
cursul apei şi câmpiile dispărea la fel de iute ca şoarecii care au prins 
de veste că pisica dă târcoale prin preajmă. 

Vântul îi purta tot mai repede spre sud. 

— Pierdem teren, mormăi Frisco. 

De fapt, vorbea ca să-şi facă uitată încordarea. În cursul testărilor, 
vântul stratosferic purtase balonul spre nord-est. 

— Ultima şansă de a mai trage un fum, două, spuse Frigate. 


În afară de Nur, toţi îşi aprinseră ţigările. Deşi interzis pe toate 
baloanele construite anterior, pe Jules Verne fumatul era permis la 
joasă altitudine. Nu avea rost să-şi facă griji din cauza unor mucuri 
aprinse când la bord exista o flacără deschisă. 

Balonul se ridicase deasupra Văii, iar echipajul căzu încă o dată în 
extaz la vederea peisajului. Vedeau totul, rând pe rând. Spre stânga 
erau văile — nişte canioane largi şi adânci — pe care le depăşiseră şi cu 
Razzle Dazzle. Pe măsură ce pluteau tot mai sus, orizontul se 
îndepărta, parcă speriat. Frigate şi Rider mai văzuseră acest fenomen 
pe Pământ, dar ceilalţi făcură ochi mari de mirare şi spaimă. Pogaas 
spuse ceva în swazi, iar Nur murmură: 

— Ca şi cum Dumnezeu ar desface lumea ca pe o faţă de masă. 
Frigate ceru închiderea tuturor hublourilor, spori alimentarea cu 
oxigen şi porni un mic ventilator care aspira monoxidul de carbon 
într-un material absorbant. La altitudinea de 16 kilometri, Jules Verne 
pătrunse în tropopauză, graniţa dintre troposferă şi stratosferă. 
Temperatura din afara cabinei era de -73° Celsius. 

Acum vântul din direcţie contrară preluă aerostatul şi, concomitent, 
îi dădu o uşoară mişcare de rotire. De aici înainte, dacă nu întâlneau 
alt vânt din direcţie opusă, aveau să călătorească la fel ca un copil 
instalat pe căluşei învârtindu-se încet. 

Nur trecu la pilotaj. Îl urmară Pogaas şi Rider, la al treilea cart. 
Când ajunse şi Farrington să piloteze, starea de nelinişte îi trecu ca 
prin farmec. El controla situaţia şi asta schimba lucrurile. Frigate îşi 
aminti modul în care Farrington descrisese într-o carte nespusa 
uşurare când, la vârsta de şaptesprezece ani, i se îngăduise să piloteze 
pe vreme proastă o navă de pescuit balene. După ce-l supraveghease 
câteva minute cum mânuia timona, căpitanul coborâse la cabine. 
Farrington rămăsese singur pe punte, având pe mână soarta vasului şi 
viaţa echipajului. Trăise o experienţă extraordinară pe care n-o mai 
egalase nici o altă aventură prin care trecuse de atunci încoace. 

Imediat ce-l înlocui Frigate, zâmbetul îi pieri de pe faţă şi redeveni 
la fel de neliniştit ca mai devreme. 

Soarele continua să urce o dată cu Jules Verne. Presiunea din înveliş 
atinsese limita superioară, ceea ce însemna că plimbarea de plăcere se 
cam încheiase. Întrucât avea gâtul închis, în loc să fie deschis ca la 
majoritatea aerostatelor, balonul avea să urce până la supradilatare. În 
asemenea condiţii, învelişul putea plesni, iar toată lumea de la bord ar 
fi ajuns degrabă la sol, dar fără posibilitatea de a mai povesti cuiva 
această aventură. Anticipaseră însă şi o asemenea situaţie. 

Frigate verifică altimetrul, apoi roti un tambur metalic fixat în 
partea superioară. Acesta era legat cu o frânghie de o supapă din lemn 
aflată în gâtul balonului. Deschizându-se, ea elibera din gaz. Balonul 
cobora. Curând avea să se înalțe din nou, ceea ce însemna că era 


necesară eliberarea altei cantităţi de gaz. Acest lucru impunea 
aprinderea flăcării la diferite intervale, precum şi stingerea ei şi 
reumplerea balonului cu hidrogen. 

Era nevoie de luciditate şi precizie pentru a şti cât gaz trebuia 
eliberat şi cât înlocuit. O pierdere prea mare însemna o cădere prea 
rapidă. O cantitate peste normal putea face aerostatul să urce dincolo 
de plafonul de presiune optimă. Într-o asemenea situaţie, o supapă de 
siguranţă din partea superioară — în caz că nu era blocată de gheaţă — 
ar fi eliberat din gaz şi ar fi împiedicat balonul să plesnească, însă el 
ar fi devenit prea greu. 

În plus, pilotul trebuia să fie atent la intrarea bruscă în straturi de 
aer cald. Acestea puteau ridica aerostatul prea rapid, ducându-l 
dincolo de înălţimea maximă admisibilă. O răcire bruscă ar fi azvârlit 
aparatul spre sol. 

În această din urmă situaţie, pilotul putea arunca balast, însă o 
asemenea manevră producea o mişcare de balansare. Iar o dată cu 
pierderea balastului, apărea pericolul. Singura modalitate de a coborî 
rapid era prin eliberarea unei cantităţi de gaz, ceea ce însemna că 
arzătorul nu ar fi reuşit să producă expansiunea hidrogenului 
îndeajuns de repede. 

Cântecul de lebădă avea titlul Nimeni nu ştie prin ce necazuri am 
trecut. 

Ziua se scurse totuşi fără nici o alarmă stresantă. Soarele apuse, 
astfel că, prin răcirea hidrogenului, Jules Verne cobori şi el. Pilotul 
trebui să folosească arzătorul atât cât să înalțe aerostatul şi să-l 
menţină deasupra tropopauzei. Cei ieşiţi din cart se ghemuiră sub 
pături groase şi dormiră fiecare cum îi era obiceiul. 


Rămânând singur de veghe, Frigate trăi momente stranii. Atmosfera 
era difuză. Lumina stelelor, pătrunzând prin hublouri şi adăugându-se 
licăririi palide a cadranelor şi indicatoarelor de bord, nu reuşea să-i 
dea o stare de tihnă. Pereţii din metal aliat amplificau orice zgomot: 
pocnetul mâinii atinse de podea când cineva se răsucea în somn, 
bolboroseala lui Pogaas în limba swazi, scrâşnetele din dinţi ale lui 
Frisco, sunetul ca un nechezat uşor scos de Rider, torsul ventilatorului. 

Când aprinse flacăra, pocnetul iscat pe neaşteptate şi vuietul ce 
urmă îi făcură pe toţi să se agite în somn. Veni apoi rândul lui să-şi 
caute culcuş sub pături, să adoarmă şi să fie trezit pentru o clipită de 
pocnetul flăcării sau de vreun coşmar în care cădea, cădea... 

Apărură zorile. Membrii echipajului se treziră pe rând, folosiră 
toaleta chimică, băură cafea solubilă ori ceai şi mâncară alimente 
economisite în potire, la care adăugară pâine de ghindă şi peşte uscat. 
Nu dădură drumul reziduurilor din toaletă. La acea altitudine, orice 
deschidere a vreunui bocaport ar fi produs o scădere fatală a presiunii 
aerului, iar pierderea în greutate ar fi sporit portanţa. 

Înainte de amiază, vântul împinse aerostatul înapoi vreme de câteva 
ore, după care îl purtă iarăşi spre nord-est. După trei ore, se deplasau 
din nou spre sud. 

— Dacă mai păţim o dată aşa, o sa ne învârtim pe loc o veşnicie, 
constată sumbru Frigate. Nu pricep. 

La sfârşitul aceleiaşi după-amiezi reveniră pe traseul dorit. Frigate 
spuse că ar trebui să coboare şi să-şi încerce norocul cu vânturile de la 
suprafaţă. Se aflau destul de departe spre nord ca să profite de vântul 
care bătea în general către nord-est. 

Lăsând arzătorul stins, gazul se răci treptat. La început, Jules Verne 
coborî cu viteză neînsemnată, apoi pierdu înălţime într-un ritm 
ameţitor. Nur lăsă arzătorul aprins vreme de câteva minute pentru a 
controla viteza de coborâre. La altitudinea de 13 kilometri, vântul 
scăzu în intensitate, apoi se înteţi, dar în direcţie contrară intenţiei lor 
de deplasare. Curentul de aer dădu aerostatului o mişcare de rotire în 
sens invers. Nur îl lăsă să coboare până ajunse la 2 000 de metri 
deasupra culmilor muntoase. Acum se deplasau sub un oarecare unghi 
faţă de văile care în această zonă aveau direcţia nord-sud. 

— Iar ne mişcăm spre nord-est! spuse Frigate cu un aer fericit. 

În cea de-a treia zi, la amiază, zburau cu viteza de 25 de kilometri 
pe oră. Doar Jules Verne putea ajunge atât de departe. 

Nici un alt tip de balon n-ar fi reuşit să urce în stratosferă ori să 
coboare spre vânturile de suprafaţă fără a pierde cantităţi 
considerabile de gaz. 

Deschiseră hublourile pentru a permite aerului rarefiat, dar 
proaspăt, să intre în nacelă. Curenţii ascendenți şi descendenţi le 
creară o serie de neplăceri, mai ales prin schimbările bruşte de 


presiune. Erau siliţi să înghită în sec ori să caşte pentru a-şi desfunda 
urechile. Pe măsură ce se apropia ora amurgului, curenţii deveneau 
mai puţin violenti. 

În următoarea zi, la mijlocul după-amiezii, fură surprinşi de o 
furtună. Farrington tocmai intrase de cart când norii întunecaţi de 
dedesubt urcară ca un zid. La un moment dat, furtuna păru să fi rămas 
la o altitudine inferioară celei la care se aflau, însă curenţii declanşaţi 
de ea prinseră balonul ca nişte tentacule. În următoarele momente, 
corpul caracatiţei ţâşni spre înalt, învăluindu-i într-o beznă brăzdată 
de fulgere, în timp ce balonul începu să se învârtă ca un titirez, 
azvârlindu-i de colo-colo. 

— Balonul se prăbuşeşte ca un bolovan, constată cu un aer stăpânit 
Frisco. 

Ordonă aruncarea balastului, însă aparatul continua să coboare 
vertiginos. În lumina fulgerelor care explodau în apropiere, feţele lor 
căpătau o paloare verzuie. Tunetele bubuiau, asurzindu-i şi dându-le 
dureri de urechi. Valurile ploii pătrunseră prin hublourile deschise şi 
apa acoperi puntea, îngreunând şi mai mult nacela. 

— Închideţi hublourile! Tom şi Nur, aruncaţi sacul cu balast 
numărul trei! 

Cei doi săriră să execute ordinul. 

Un fulger bubui foarte aproape, înspăimântându-i. În lumina lui 
văzură cu toţii suprafaţa întunecată a unui pisc de munte năpustindu- 
se către ei. 

— Doi saci numărul doi! 

Privind pe hublou, Nur rosti tare şi calm: 

— Sacii nu cad mai repede decât noi! 

— Mai aruncaţi doi! 

O altă dungă de foc brazdă aerul în apropiere. 

— N-o să reuşim! strigă Frisco. Încă doi! Pregătiţi-vă să aruncaţi tot 
balastul! 

Izbind vârful muntelui, nacela făcu un salt, azvârlindu-i pe toţi la 
podea. În clipa când frânghiile ce-o ţineau de balon se întinseră din 
nou, membrii echipajului se prăbuşiră iarăşi, după ce abia reuşiseră să 
se ridice în picioare. Din fericire, tensiunea uriaşă nu făcu frânghiile 
să plesnească. 

Neluând în seamă rănile, se ridicară şi priviră pe hubloul de la 
babord. Bezna care îi înconjura fu sfârtecată de un alt fulger. Se aflau 
prea aproape de versantul muntelui, iar curentul descendent încă ţinea 
balonul în gheare. Vârfurile ascuţite ale arborilor-de-fier goneau spre 
ei ca nişte sulițe. 

Era prea târziu să mai pornească arzătorul. Efectul lui ar fi fost 
neînsemnat în scurtul răstimp rămas până la impact. Pe de altă parte, 
ciocnirea cu vârful muntelui slăbise probabil joncţiunile dintre ţevi. 


Dacă aşa se prezenta situaţia, o simplă scânteie ar fi transformat 
nacela într-un adevărat furnal. 

— Tot balastul! răcni Frisco. 

Ieşiră brusc din nori, iar bezna făcu loc întunericului cenuşiu, care 
le îngădui să zărească vârfurile arborilor chiar sub ei. 

Frisco se îndepărtă de hublou pentru a-i ajuta pe ceilalţi, dar înainte 
de a reuşi să arunce sacii şi canistrele cu apă, iar Nur să apese butonul 
care elibera balastul alcătuit din alice de fier, nacela izbi cu zgomot 
ramurile superioare ale unui arbore-de-fier. Din nou fură trântiţi la 
podea. Deznădăjduiţi, auziră zgomote şi pârâituri, însă ramurile se 
arcuiră, apoi se îndreptară, catapultând nacela, care se izbi de balon. 

Apoi mai căzu o dată, lovindu-se de arborii aproape imposibil de 
rupt. Ocupanţii fură aruncaţi şi rostogoliţi de colo-colo, de parcă ar fi 
fost zaruri amestecate într-un pahar. 

Frigate era zdrobit, lovit şi buimăcit. Cu toate acestea, reuşi să-şi 
păstreze luciditatea, imaginându-şi în ce stare erau ţevile din plastic 
după atâtea şocuri. Se îndoiseră precis în timpul ciocnirii dintre nacelă 
şi balon. 

Dacă... of, dă Doamne să nu fie adevărat! Dacă ţevile s-au desprins 
de înveliş... dacă vârfurile copacilor au străpuns balonul... nacela va 
cădea la pământ... dacă nu cumva va rămâne agăţată de ramuri, 
împreună cu frânghiile. 

Ba nu. Nacela căpăta înălţime. 

Oare balonul avea să pornească spre înalt, spre Fluviu, ori se va izbi 
de versantul muntelui, iar învelişul va fi sfâşiat de colții stâncoşi? 

În punctul culminant al furtunii, aerostatul ajunsese deasupra 
muntelui, venind dinspre nord. Fulgerele orbitoare spintecau cerul. 
Radarul cercetă Valea, vârfurile arborilor, turlele de piatră, până 
dincolo de Fluviu, şi detectă uriaşul vapor. Detectorul pasiv le arătă că 
sistemul radar al vaporului nu funcţiona. La urma urmei, la ce bun să 
fie folosit dacă nimeni nu anticipa apariţia vreunui duşman? 

Bocaporturile uriaşe din pântecele aparatului fură deschise, în timp 
ce palele elicopterului începură să se rotească. La bord erau treizeci de 
oameni, avându-i pe Boynton la comandă şi pe de Bergerac alături. 
Armele şi lăzile cu exploziv plastic fuseseră stivuite în partea 
anterioară. 

Imediat după încălzirea motoarelor, Boynton anunţă că este gata de 
decolare. Szentes, ofiţerul de serviciu, după ce primi veşti despre 
situaţia vântului, flutură un fanion în sus şi în jos, dând semnalele de 
pornire. 

Elicopterul se ridică în interiorul compartimentului uriaş, porni 


lateral, pluti pe deasupra deschiderii, apoi căzu ca o piatră, iar de 
Bergerac privi în sus şi văzu cum colosalul dirijabil se făcu una cu 
norii întunecaţi şi dispăru. 

Cyrano ştia că peste câteva secunde avea să fie lansat planorul de 
doua locuri, pilotat de Bob Winkelmeyer şi avându-l ca pasager pe 
James McParlan. Winkelmeyer absolvise Academia Militară West 
Point, fiind doborât de un avion japonez Zero, într-o misiune de 
recunoaştere executată pe deasupra unei insule din nordul Australiei. 
McParlan se bucurase de faimă prin anii 1870-1880. Detectiv al 
agenţiei Pinkerton, se infiltrase în Mollie Maguires, o organizaţie 
teroristă a minerilor irlandezi din Pennsylvania. Sub numele de James 
McKenna,  pătrunsese adânc în sânul bandei, abia scăpând 
nedescoperit în câteva rânduri. Ca urmare, membrii grupului fuseseră 
arestaţi, nouăsprezece dintre ei spânzurați, iar proprietarii continuară 
să-şi exploateze angajaţii. 

Winkelmeyer şi McParlan urmau să aterizeze pe Fluviu şi să 
scufunde aparatul. Apoi, dacă le surâdea norocul, aveau să se angajeze 
pe Rex. Sigur aveau să apară posturi libere, fiindcă era imposibil ca 
atacatorii să dea lovitura fără să ucidă câţiva membri ai echipajului. 

Sam Clemens le spusese celor doi: 

— Ioan cel Putred nu deţine monopolul asupra agenţilor dubli. Dați- 
vă bine pe lângă el, băieţi, câştigaţi-i încrederea. Asta în cazul în care 
atacul dă greş. E posibil totuşi să fiţi scutiţi de situaţia asta. Dar îi ştiu 
firea schimbătoare. E ca un stâlp mânjit cu unsoare pe care nici 
maimuța nu-l poate urca. De aceea, dacă scapă cu viaţă, veţi intra în 
echipajul lui. Iar apoi, când va sosi ceasul, îi aruncaţi vasul în aer. Va 
fi ca şi cum Gavriil ar fi strecurat în Iad doi îngeri deghizați ca diavoli. 

Elicopterul plonja prin nori. Fulgerul despica lumea, lovind ca o 
sabie de foc între cer şi pământ. Tunetul vui. Ploaia lovea în parbriz, 
reducând vizibilitatea, însă radarul detectă vaporul, iar două clipe mai 
târziu, ţinta licări slab pe cadran. 

Boynton zbură la un unghi de patruzeci de grade faţă de Rex, apoi 
făcu aparatul să coboare brusc, până ajunse aproape de luciul 
Fluviului. Luminat când şi când de fulgerele care sfâşiau aerul nopţii, 
elicopterul căpătă viteză maximă, năpustindu-se la un metru de 
suprafaţa apei. 

Apoi se ridică brusc, ţâşni deasupra punţii de apuntare, opri, rămase 
nemişcat, iar în clipa următoare coborî. Roţile atinseră platoul şi 
trenul de aterizare trepida, dar aterizarea reuşise. Când începură să-şi 
încetinească rotirea, palele scoaseră un ţiuit iar bocaporturile se 
deschiseră. 

În clipa în care de Bergerac atinse puntea, motoarele fuseseră oprite 
complet. Boynton ajuta oamenii de pe partea lui să coboare; Cyrano îi 
ordonă cuiva din aparat să-i dea lăzile cu bombe, apoi aruncă o 


privire către puntea timoneriei. Deocamdată nimeni nu se uita pe 
fereastra dinspre pupa şi nu se dăduse alarma. Avuseseră mai mult 
noroc decât anticipaseră. De necrezut, dar nu văzu nici santinele ori, 
dacă erau în post, ele nu simţiseră nimic anormal. Pesemne că în 
această zonă a Fluviului se credeau în siguranţă, cea mai mare parte a 
echipajului fiind în permisie pe mal, iar oamenii de pază îşi făceau de 
cap, dormind, bând ori făcând dragoste. 

De Bergerac scoase pistolul Mark IV şi bătu cu palma în garda 
spadei. 

— Urmaţi-mă! 

Cinci oameni porniră în goană după el. Alte două grupuri se 
îndreptară spre obiectivele încredințate. Boynton rămase în elicopter, 
pregătit să pornească motorul la momentul potrivit. 

Franţuzul o luă la fugă spre timonerie, iar paşii oamenilor săi 
bubuiră pe suprafaţa din lemn de stejar. Sosind la intrarea celei de-a 
doua punti a timoneriei, se opri. Prin hubloul deschis de deasupra sa, 
cineva striga după ajutor. Cyrano nu luă în seamă ţipătul şi se aruncă 
pe uşă. Ceilalţi îl urmară pe scara abruptă. Până să intre şi ultimul 
atacator, răsună o împuşcătură. Cyrano privi în urmă. 

— E cineva rănit? întrebă el. 

Cogswell, aflat imediat în spatele lui, spuse: 

— Cât pe ce! 

Deasupra lor începură să vuiască alarmele, iar de departe răsună 
urletul unei sirene. După câteva secunde, alte sirene i se alăturară. 

Cea de-a doua punte era un coridor luminat orbitor, unde erau 
cabinele locuite de ofiţeri şi femeile lor. Sperau ca Ioan Fără-de-Ţară 
să stea în cabina din partea stângă, sub scara care ducea spre punte 
sau timonerie. Clemens plănuise să folosească acea cabină, întrucât 
era cea mai spațioasă; puţin probabil ca Ioan să fi ales una mai mică. 

De fiecare parte a coridorului existau câte patru uşi. Una se deschise 
exact în clipa când de Bergerac ajunse în dreptul ei. Un bărbat scoase 
capul afară. De Bergerac îndreptă pistolul spre el, însă omul o închise 
trântindu-i-o în nas. 

Acţionând conform planului, fiecare dintre cei şase atacatori scoase 
imediat din buzunar câte un dispozitiv primit de la atelierul mecanic 
cu doar o oră înainte, iar doi oameni aveau şi unele de rezervă. 
Dispozitivul era alcătuit dintr-o bară scurtă din duraluminiu, având 
gheare lungi din oţel la fiecare capăt. Fixate deasupra uşii şi peretelui 
despărțitor, ele erau bătute în lemn cu ciocane grele. Dacă ar fi 
reacţionat imediat, persoana din cabină le putea împinge afară încetul 
cu încetul, dar, în caz că acţiunea se desfăşura conform planului, până 
să se elibereze, răpitorii s-ar fi retras, avându-l pe Ioan prizonier. 

Din cabină se auzeau ţipete şi răcnete. Unul dintre oameni încercă 
să deschidă uşa în vreme ce Cogswell o bloca. Lăsă ciocanul la podea 


şi trase prin crăpătură, fără a încerca să-l lovească pe cel dinăuntru. 
Uşa se închise şi-şi termină imediat treaba. 

Probabil că Ioan fusese deja informat prin intercom de atacul asupra 
vaporului, deşi hărmălaia de pe coridor ar fi fost suficientă pentru a-l 
preveni asupra prezenţei invadatorilor. Nu era nevoie de pocnetul 
vreunui pistol ca să afle ce se petrecea. 

Trei oameni urmau să înconjoare timoneria şi să urce pe scara 
dinspre prova. În ultima clipă observară că una dintre santinelele 
timoneriei îşi iţi capul de după uşa de la capătul superior al scării ce 
dădea spre coridor. Apoi apăru ţinând în ambele mâini un pistol greu. 
Nu purta armură. 

— Peste! Deşi n-ar fi vrut să vatăme omul pe care nu-l văzuse în 
viaţa lui, Cyrano ţinti şi trase. Quelle merde! exclamă el. 

Nu nimeri ţinta, iar glonţul din plastic lovi peretele. Omul fu lovit 
de câteva fragmente, fiindcă scoase un răcnet şi făcu un pas înapoi, 
scăpând pistolul şi ducând mâinile la faţă. 

Cyrano nu era un ţintaş grozav. „Cu atât mai bine”, îşi zise el. Era 
încântat că glonţul îl scosese din luptă pe om rănindu-l uşor, fără să-l 
omoare. 

Dinspre timonerie auzi împuşcături şi strigăte. Asta însemna că cei 
trei urcaseră scara pupa şi le dădeau de furcă santinelelor. 

Porni spre uşa cabinei unde bănuia că stătea loan. Nu avea nici o 
noimă să ceară ocupantului să iasă cu mâinile sus. Indiferent de 
păcatele sale, ex-monarhul Angliei şi al unei jumătăţi din Franţa nu 
era un laş. 

Se putea întâmpla să nici nu fie la bord, ci pe mal, chefuind cu 
femei. 

Apropiindu-se dinspre peretele etanş, Cyrano surâse şi răsuci clanţa. 
Uşa era încuiată. Prin urmare, căpitanul vasului Rex era acasă, dar nu 
primea oaspeţi. 

Dinăuntru auzi un glas puternic întrebând în esperanto: 

— Ce se petrece? 

Cyrano zâmbi. Recunoscuse vocea baritonală a Regelui Ioan. 

— Căpitane, suntem atacați! strigă el, apoi aşteptă. Poate Ioan se va 
lăsa păcălit, crezând că era unul dintre oamenii lui, şi va deschide uşa. 

Răsună un bubuit, urmat de un glonţ care l-ar fi nimerit pe Cyrano 
dacă ar fi rămas în dreptul uşii. Proiectilul care sfârtecă peretele din 
stejar nu era din plastic ci din plumb, astfel că făcu o ditamai gaura în 
lemn. 

Cyrano, cu un gest scurt, îi ceru unuia dintre oamenii săi să scoată 
un pachet de exploziv plastic dintr-o cutie. Apoi rămase de o parte a 
uşii, în vreme ce Sheehan îngenunche şi fixă explozivul în jurul 
încuietorii şi al balamalelor. 

Iscusitul Ioan mai trase un foc prin hiatul uşii. Lovi jos, nimerindu-l 


pe Sheehan drept în mijlocul frunţii. Acesta se prăbuşi şi rămase cu 
ochii holbaţi şi gura deschisă. 

— Quelle domage! exclamă Cyrano. 

Sheehan fusese un om nemaipomenit. Era de regretat faptul că 
slujba de îngropăciune trebuia să se limiteze la un simplu „Ce păcat!” 

Pe de altă parte, n-ar fi trebuit să fie atât de neglijent şi să rămână 
expus în dreptul uşii. 

Cogswell se apropie grăbit de cadavru, recupera firul electric şi 
bateria, apoi bătu în retragere, desfăcând cablul. Sheehan apucase să 
prindă capsa detonatoare în plastic. Câştigau astfel câteva secunde, 
fiindcă rapiditatea era esenţială în această acţiune, ea hotărând 
succesul sau eşecul. 

Cyrano se retrase spre capătul culoarului, lipindu-se de perete şi, 
întorcându-şi capul într-o parte, îşi vârî degetele în urechi şi deschise 
gura larg. 

Deşi nu-l vedea, şi-l imagină pe Cogswell legând capătul firului la 
borna bateriei, apoi atingând cealaltă bornă cu al doilea fir. 

Explozia îl zgâlţâi, lăsându-l aproape surd. Tuşind, merse pe pipăite 
de-a lungul peretelui, ajunse la uşa care zăcea acum alături de 
cadavrul lui Sheehan, apoi pătrunse în cabină. 

Plonja înăuntru rostogolindu-se, o manevră destul de stângace din 
cauza spadei din teaca prinsă de centură. 

Se trezi rezemat de ceva ce arăta ca un picior de pat. Aproape direct 
deasupra lui, o femeie ţipa. Dar unde dispăruse Ioan Fără-de-Ţară? 

O bubuitură de pistol. Prin fumul de la gura ţevii, Cyrano văzu 
flacăra şi, ridicându-se fulgerător, făcu un salt peste colţul patului. 
Prinse în braţe mijlocul gros şi dezgolit al bărbatului şi se prăbuşi la 
podea împreună cu el. Se auzi un geamăt, Cyrano primi o lovitură 
uşoară de braţ peste cap, apoi bărbatul rămase fără vlagă. 

Cyrano scoase pumnalul şi-i fixă vârful în gâtul omului. 

— Nici o mişcare, altfel te spintec! 

Nu primi răspuns. Individul îngheţase de groază ori juca teatru? Îşi 
plimbă cealaltă mână de-a lungul umărului, până la gât şi cap. 
Bărbatul nu se clinti. Aha! Ceva lipicios! Ioan, dacă era el, primise o 
lovitură în cap şi-şi pierduse cunoştinţa. 

Cyrano se ridică, pipăi de-a lungul peretelui şi găsi comutatorul. În 
lumină văzu o încăpere spațioasă, aranjată şi mobilată luxos, dacă 
ţinea seama de standardele Lumii Fluviului. Fumul se risipea, dând la 
iveală o femeie frumoasă şi aproape despuiată stând în genunchi în 
mijlocul patului. Nu mai urla şi-l privea cu ochii albaştri, măriţi de 
groază. 

— Treci sub aşternut şi stai acolo dacă vrei să rămâi teafără, 
domnişoară. De Bergerac nu poartă război împotriva femeilor decât 
dacă ele încearcă să-l ucidă. 


Bărbatul care zăcea pe punte era scund, bine făcut şi cu părul 
roşcat. Avea ochii deschişi şi bâiguia ceva. Peste câteva secunde avea 
să-şi, vină în simţiri. 

Cyrano întoarse capul şi pricepu de ce Ioan trăsese atât de precis. 
Hoijes zăcea pe spate, cu pieptul sfârtecat. 

— Mordieux! 

Trebuia să fi ţâşnit înăuntru imediat după Cyrano. Însă el rămăsese 
în uşă, iar loan, văzându-l profilat în lumina de pe coridor, îl 
împuşcase fără ezitare. De Bergerac nu fusese nimerit datorită fumului 
gros care-l ascunsese. 

Pierduse deja doi oameni. Poate erau şi alţii în aceeaşi situaţie. 
Aveau să rămână la bord, întrucât conveniseră că recuperarea 
cadavrelor le-ar fi îngreunat retragerea. 

Dar unde erau ceilalţi? De ce nu-l urmaseră? 

A, iată-i pe Cogswell şi Propp! 

Ceva îl lovise, ridicându-l şi aruncându-l înapoi, izbindu-l de perete. 
Căzu cu faţa în jos şi rămase nemișcat, cu urechile ţiuindu-i şi 
simţindu-şi capul umflat ca burduful unui acordeon. În cameră 
pătrunseră alţi nori de fum înţepător, care-l făcu să tuşească şi să 
lăcrimeze. 

Cu greu reuşi să se ridice în genunchi şi abia după aceea în picioare. 
Îşi dădu seama că pe coridor explodase o bombă. Fusese aruncată din 
timonerie? 

Indiferent cine o făcuse, Cogswell şi Propp muriseră. Iar el, Savinien 
de Cyrano II de Bergerac, scăpase ca prin minune. 

Ioan era acum în genunchi, tuşind, bălăbănindu-se şi privind cu ochi 
tulburi în faţă. Pe podea, nu departe de el, era un pistol, însă nu părea 
să-l fi văzut. 

Ba nu, ticălosul întinsese mâna să-l apuce! 

Neavând nici pistol, nici pumnal, Cyrano îşi scoase sabia din teacă. 
Sări în faţă şi, folosind-o ca pe o bâtă, îl lovi pe loan după ceafă. 
Acesta se prăbuşi pe burtă şi rămase neclintit. 

Femeia stătea culcată cu faţa în jos pe pat, acoperindu-şi urechile cu 
palmele şi tremurând. 

Cyrano bâjbâi prin fum, cât pe ce să se împiedice de cadavrul lui 
Propp. Ajuns la uşă, încremeni. Reîncepuse să audă, însă pocnetele 
împuşcăturilor din coridor sunau difuz. Se lăsă pe genunchi şi îndrăzni 
să scoată capul afară din cameră. Fumul se risipea în curentul format 
pe coridor. În partea superioară a scării, zări un cadavru. Evident, 
cineva din timonerie, poate chiar cel care aruncase bomba. La capătul 
coridorului, doi oameni stăteau ghemuiţi şi trăgeau prin uşa de acces. 
Erau doi dintre atacatori, Sturtevant şi Velkas. 

Alţi doi, plini de funingine, coborau scara. Reagan şi Singh. 
Făcuseră curăţenie în timonerie şi acum veneau să-i ajute pe răpitori. 


Avea nevoie de ei. Le făcu un semn, iar ei îi răspunseră, dar nu auzi 
nimic. 

Intrară în cabină şi apucară trupul inert al lui Ioan. Cyrano îi urmă 
după ce băgă sabia în teacă şi-şi încărcă pistoalele. Femeia continua 
să-şi ascundă chipul în saltea, fără să-şi ia mâinile de la urechi. Mută 
şi oarbă în faţa răului. 

leşind din cabină, constată că Sturtevant şi Velkas plecaseră. 
Târându-l pe Ioan, al cărui cap se bălăbănea moale, Reagan şi uriaşul 
şiit ajunseseră aproape de uşă. 

Velkas apăru din nou, alergând pe lângă cei trei, şi le strigă ceva. 
Aceştia continuară să meargă, iar el înainta spre Cyrano. 

Apropiindu-şi gura de urechea acestuia şi ţipând, se făcu înţeles. 
Câţiva dintre membrii echipajului puseseră mâna pe o mitralieră cu 
aburi, însă puteau fi atacați pe la spate din cabina lui Ioan. 

Alergară înăuntru şi priviră prin hublou. Spre dreapta era o 
platformă care trecea dincolo de marginea punţii de apuntare. Pe ea 
văzură ţeava groasă a mitralierei. În spatele scutului îşi găsiseră 
adăpost doi oameni care îndreptaseră arma către elicopter. 

Mai jos, spre stânga, erau Sturtevant şi cei doi care-l târau pe Ioan. 
Şi ei se găseau în raza de acţiune a mitralierei. 

Cyrano deschise hubloul larg, de formă rectangulară, îşi rezemă 
pistolul de pervaz şi trase. O secundă mai târziu, arma lui Velkas îi 
bubui în ureche, asurzindu-l şi mai rău. 

Îşi goliră pistoalele. De la o asemenea distanţă le era imposibil să 
tragă precis. Pistoalele Mark IV trăgeau cu gloanţe din plumb, iar 
capsa detonantă necesară propulsării bilei de mare calibru dădea 
naştere unui recul considerabil. În plus, trebuia să ţină seama şi de 
forţa vântului, chiar dacă acesta abia adia. 

Primele două focuri nu-şi atinseră ţinta. Apoi servantul căzu într-o 
parte, iar celălalt, după ce-i luă locul, se prăbuşi şi el câteva clipe mai 
târziu. Nici unul nu fusese nimerit de lovituri directe. Pesemne că 
gloanţele ricoşaseră din scut. Oricum, nu avea importanţă. Rezultatul 
era acelaşi. 

Sturtevant şi ceilalţi doi, care-l târau pe Ioan, ajunseseră deja la 
jumătatea punţii. Palele elicopterului începură să se rotească, dar 
Cyrano nu auzi nici un sunet. Chiar dacă şi-ar fi recăpătat auzul, 
sirenele ar fi acoperit zgomotul motorului. 

Cyrano îl înşfacă pe Velkas de braţ şi-l trase mai aproape. Strigându- 
i la ureche, îi ordonă să ajungă la mitralieră şi să respingă pe oricine 
ar fi încercat să contraatace. Făcu un semn către oamenii înarmaţi 
care tocmai ieşiseră pe un bocaport de la capătul îndepărtat al punţii. 

Velkas dădu din cap şi ieşi val-vârtej pe uşă. 

Cyrano privi iar pe hublou. Grupurile trimise să distrugă motoarele 
zbaturilor şi magaziile cu muniții nu apăruseră. Ori aveau încă de 


lucru, ori fuseseră încolţiţi şi încercau să străpungă încercuirea. 

Urcă în fugă scările ce dădeau în timonerie. Puntea era înţesată de 
cadavre. Unul dintre ai lui, doi de-ai lui Ioan. Lumina sclipea pe 
chipurile lor cenuşii şi în ochii rămaşi larg deschişi. 

Opri sirenele şi privi pe geam. Pe puntea prova nu văzu nici ţipenie, 
în afara unui cadavru aflat la picioarele scării care cobora din partea 
pupa a timoneriei şi a câtorva lângă proră. 

Vaporul era tras la un chei bine luminat, mai lung şi mai masiv 
decât cele pe care le văzuse pe Fluviu. Poate chiar echipajul de pe Rex 
îl construise, iar căpitanul hotărâse să, le ofere o permisie mai mare pe 
uscat. Ori poate erau necesare reparaţii îndelungate. 

Nu conta. Important era că atacatorii avuseseră norocul de a găsi 
nava apărată doar de santinele şi câţiva ofiţeri. Iar Ioan hotărâse să-şi 
petreacă noaptea la bord — o şansă în plus, dar nu pentru el. 

Harababura trezise însă oamenii aflaţi pe mal, care veneau acum 
grăbiţi din colibele şi fortărețele ce presărau câmpia. Mulţi dintre ei 
erau membri ai echipajului, fiindcă aveau arme din metal. 

Planul nu prevăzuse şi deplasarea vaporului, însă el putea suferi 
modificări. Conştient că puntea va fi invadată curând de nenumărați 
oameni, Cyrano luă iniţiativa. Luă loc pe scaunul pilotului, apăsă 
butonul de pornire a motoarelor şi surâse când văzu lumina 
indicatoare aprinzându-se. Până în acea clipă nu fusese sigur că 
bateriile funcționau. La urma urmei, pentru a se asigura că vaporul nu 
va fi furat, Ioan le putea deconecta. 

Se rugă mut ca motoarele să nu fi fost minate. În caz contrar, 
vaporul ar rămâne imobilizat, iar el şi tovarăşii săi n-ar mai putea 
ajunge la elicopter în timp util. 

Nu mai avea vreme să ordone dezlegarea parâmelor de amarare. Se 
bază numai pe puterea motoarelor electrice care era imensă. 

Trase spre el manetele, aflate în stânga şi în dreapta panoului de 
comandă, iar zbaturile porniră înapoi. La început ele se rotiră încet, 
prea încet pentru a rupe parâmele. Atunci acţionă manetele până la 
capăt, făcând roţile să capete viteză maximă. 

Parâmele de amarare erau întinse, însă în loc să plesnească, traseră 
pilonii plantați de-a lungul cheiului, desprinzându-i. Stâlpii rezistară 
vreme de o clipă. Apoi, cu un pârâit care acoperi vociferările şi 
împuşcăturile ce răsunau dinspre pupa, cedară. 

De îndată ce pilonii fură dislocaţi, docul se înclină, azvârlind în apă 
oamenii cocoţaţi pe el. Doar un bărbat reuşi să sară pe vapor. 

Rex porni cu viteză înapoi, târând stâlpii legaţi de parâmele groase. 
Râzând, Cyrano, apăsă un buton şi sirenele cu abur scoaseră un hohot 
dispreţuitor faţă de cei rămaşi pe mal sau în apă. 

— Ce părere ai de asta, Ioan? strigă el. Te-am furat şi pe tine, nu 
numai vaporul! Asta zic şi eu dreptate! 


Apoi împinse maneta tribord în faţă şi marele vapor porni în aval. Îl 
dirija spre mijlocul Fluviului şi-l puse pe pilot automat. Cu ajutorul 
sonarului care aprecia adâncimea şi distanţa faţă de maluri, vaporul 
avea să-şi menţină acest drum, schimbându-şi-l doar în cazul 
pericolului de coliziune cu un obiect mare. Doar atunci va cârmi 
pentru a evita ciocnirea. 

Bărbatul care sărise direct pe vas traversă puntea în fugă şi dispăru. 
Câteva zeci de secunde mai târziu apăru pe scara ce ducea către 
puntea superioară. Avea de gând să ajungă în timonerie. 

În acelaşi timp încetă şi ploaia. 

Rezemându-se de canatul uşii, Cyrano îşi descărcă pistolul spre 
bărbatul care alerga de-a latul punţii. El îşi găsi un loc adăpostit, 
scoase capul afară şi trase în Cyrano. Singurul glonţ ajuns în 
apropierea lui lovi scara. 

Cyrano privi pe geamul dinspre pupa. Elicopterul rămăsese pe 
puntea de apuntare. Acum Ioan şi cei trei paznici ai săi erau la bordul 
lui. Patru bărbaţi traversară în goană puntea către texas. Cobori 
geamul şi se aplecă în afară, făcând semn că el pornise vaporul. Ei se 
opriră şi, zâmbind, fluturară braţele, după care îi întoarseră spatele şi 
fugiră către elicopter. 

La capătul îndepărtat al punţii, câţiva oameni adăpostiţi într-o 
magazie trăgeau în elicopter, însă gloanțele de calibru mare din 
plastic porneau împotriva vântului şi majoritatea cădeau pe punte ori 
erau suflate dincolo de ea. Cyrano avu impresia că nu puteau fi mai 
mulţi de trei sau patru. 

Pesemne că ceilalţi se aflau pe puntea cazanelor, dând piept cu 
artificierii. 

Apoi vaporul se cutremură şi de pe puntea din apropierea 
timoneriei fumul ţâşni spre cer. 

Primei explozii îi urmă aproape instantaneu cea de-a doua, mult 
mai puternică, izbucnită la tribord. Prin fumul gros zburară porţiuni 
din platforma de apuntare care căzură pe punte, unele chiar în 
apropierea elicopterului. Norii se risipiră iute, dând la iveală o gaură 
uriaşă alături de zbatul de la tribord. 

Luminile se stinseră, apoi reveniră în clipa în care intră în funcţiune 
sistemul de avarie. Întrucât motoarele îngheţaseră, vaporul descrise o 
mişcare de rotaţie, orientându-se cu botul către malul drept. Pornise 
în derivă, dar avea să parcurgă kilometri întregi până să pinteneze 
malul. 

Sturtevant coborî din elicopter şi-i făcu semn lui Cyrano să iuţească 
pasul. 

Dinspre tribordul punţii de apuntare apărură patru bărbaţi. Doi 
dintre ei urcară de pe scara babord. 

Cyrano înjură. Aceştia erau singurii supraviețuitori din echipa de 


artificieri? 

Nori firavi de fum apărură din magazia de unde apărătorii trăseseră 
în elicopter. Unul dintre oamenii săi căzu. Ceilalţi declanşară foc de 
acoperire în timp ce doi bărbaţi îl ridicară pe cel căzut şi-l 
transportară către elicopter. Unul se prăbuşi şi nu mai mişcă, fiind luat 
de alţi doi. Un camarad îl ridică pe umeri pe cel rănit şi, deşi porni 
clătinându-se sub greutatea lui, îl scoase din bătaia gloanţelor. 

Cyrano alergă spre cealaltă latură a timoneriei. Individul care 
reuşise să sară pe bord apăru iarăşi pentru o fracțiune de secundă, 
traversând în fugă puntea inferioară. De astă dată nu mai avea pistol, 
ceea ce însemna că-l aruncase după ce terminase gloanțele. Ţinea o 
spadă în mâna dreaptă. 

Cyrano surprinse o mişcare la picioarele scării ce dădea din 
timonerie către puntea inferioară. Unul dintre oamenii pe care-i 
crezuse morţi trăia şi cerea ajutor. Probabil că-i văzuse chipul prin 
fereastră. 

Atunci nu mai şovăi. Avea ordin să părăsească morţii, însă nu se 
menţionase nimic despre răniţi. Oricum ar fi nesocotit un asemenea 
ordin. Elicopterul nu părea ameninţat în mod deosebit. Puţinii 
apărători nu puteau traversa puntea de apuntare fără să se expună 
focului celor din elicopter. Desigur, puteau alege alt drum, urcând o 
scară din apropierea aparatului. Dar el, Cyrano, putea să-l ducă pe 
bietul rănit la adăpost înainte ca oamenii lui loan să ajungă acolo. 

Coborî scara cât de repede putu, sărind treptele şi sprijinindu-se de 
balustradă. Tsoukas se ridicase deja pe coate şi genunchi. Îşi scutura 
capul pe care nu reuşea să şi-l ridice. 

Cyrano îngenunche lângă el. 

— Nu-ţi face griji, amice. Te ajut eu. 

Tsoukas gemu şi se prăbuşi într-o baltă de sânge. 

— Mordieux! Îi luă pulsul. Merde! Omul murise. Dar probabil că 
ceilalți doi erau încă în viaţă. O examinare rapidă îi alungă orice 
speranţă. 

Ridicat în picioare, făcu o răsucire şi duse mâna la patul pistolului 
aflat în toc. Îl văzu pe bărbatul solitar, curajos, dar devenit un ghimpe 
în coastă, apropiindu-se. De ce nu căzuse în apă ca să-l scutească pe 
Cyrano de efortul de a-l ucide? 

— Aii! 

Pistolul îi era gol; uitase să-l încarce. Nici nu mai avea vreme să 
ridice vreunul rămas pe punte de la cei care muriseră. Abia avu timp 
să scoată sabia din teacă, pentru a se apăra de atacul îndrăzneţului 
individ, gata să-l străpungă. 

Boynton va trebui să aştepte câteva secunde în plus. Sigur nu avea 
nevoie de mai mult pentru a înlătura această piedică. 

— En garde! 


Bărbatul era ceva mai scund, dar în vreme ce Cyrano avea agilitatea 
floretei, nesăbuitul individ părea la fel de neclintit ca mânerul unei 
securi de război. Avea umeri largi, piept puternic şi braţe groase. Faţa 
lui brunetă, ca a unui arab, era clădită impunător, deşi avea buzele 
prea groase, iar ochii negri şi rânjetul care-i dezvelea dinţii albi îl 
făceau să arate ca un pirat. Purta doar o legătură în jurul coapselor. 

Văzându-i încheietura mâinii, Cyrano gândi că omul putea deveni 
un spadasin excelent dacă îndemânarea făcea casă bună cu 
musculatura. În cazul floretei, unde importantă era iuţeala, nu forţa... 
a, dar lucrurile stăteau altfel. 

După primul schimb de lovituri, Cyrano îşi dădu seama că, 
indiferent de abilitatea omului în ceea ce privea mânuirea sabiei, încă 
nu încrucişase arma cu unul care să-l egaleze. 

La atacurile, paşii de atac ori apărare, asalturile şi revenirile lui 
Cyrano, omul răspundea cu aceeaşi măsură. Din fericire, el nu-i era 
superior în rapiditatea execuțiilor. Dacă lucrurile ar fi stat astfel, l-ar fi 
străpuns pe Cyrano. 

Ştia că lupta cu un maestru. Cu toate acestea, surâdea, părând a nu 
se teme câtuşi de puţin, dar sub masca îndrăznelii se vedea o expresie 
de seriozitate, semn că înţelegea în ce primejdie de moarte se afla 
dacă reflexele nu l-ar sluji ori dacă ar face vreun calcul greşit. 

Bărbatul brunet avea de partea sa avantajul timpului. Nu putea 
pleca altundeva, şansa lui fiind lupta, în vreme ce Cyrano trebuia să 
ajungă la elicopter cât mai curând. Boynton ştia că Cyrano era încă în 
viaţă, fiindcă Sturtevant îl văzuse în timonerie. Pesemne se întreba ce- 
l face să întârzie atât. 

Oare va mai aştepta câteva minute, iar apoi, văzând că şeful lui nu 
apare, va socoti că murise dintr-o cauză necunoscută? Va decola fără 
el? Ori va trimite pe cineva să cerceteze ce a păţit? 

Nu avea vreme să se gândească la asemenea probleme. Diavolul 
acela îi răspundea la fiecare manevră, tot astfel cum Cyrano îi dejuca 
orice încercare de atac. Era un soi de remiză, deşi ea putea fi 
răsturnată în orice clipă în favoarea unuia dintre combatanți. 
Loviturile de atac şi apărare porneau parcă simultan. 

Aha! Dându-şi seama de graba lui Cyrano, individul încerca să rupă 
ritmul. De îndată ce se stabilea un anume ritm, orice spadasin 
manifesta tendința de a continua o anumită secvenţă a mişcărilor. 
Acest spadasin aproape de neegalat ezitase puţin, sperând că Cyrano 
va urma ritmul dinainte, pentru a-l străpunge. 

Îşi subapreciase adversarul. Cyrano se reculese la momentul potrivit 
şi astfel scăpă fără să primească o lovitură fatală, însă vârful armei îi 
pătrunse în partea superioară a braţului. 

Cyrano reveni din mişcarea de apărare cu un atac, însă celălalt îl 
pară. Nu perfect. Şi el primi o lovitură în braţ. 


— Ai onoarea de a mă fi sângerat, îi spuse Cyrano în esperanto. Şi 
chiar că-i demn de laudă. Nimeni altcineva n-a reuşit asta până acum. 

Era o greşeală prostească să-şi piardă suflul purtând o conversaţie 
galantă. Cyrano era însă curios ca un motan, cu care, de altfel, semăna 
destul de mult. 

— Care ţi-e numele? 

Bărbatul nu-i răspunse, deşi se putea spune că arma lui vorbea de la 
sine. Vârful ei era la fel de iute ca limba unei precupeţe. 

— Poate ai auzit de mine. Savinien de Cyrano de Bergerac! Bărbatul 
se mulţumi să rânjească ameninţător şi-l atacă pe Cyrano cu mai 
multă putere. Individul acesta nu se lăsa impresionat de un nume, 
indiferent de reputaţia de care se bucura, şi nici nu părea dispus să 
cheltuiască energie vorbind. Poate nici nu auzise de Cyrano. 

Răsună un strigăt. O ezitare, poate din cauza acelui zgomot 
neaşteptat ori de uimire aflând cu cine încrucişase arma. Indiferent de 
motiv, bărbatul reacţiona altfel decât ar fi trebuit. Folosind lovitura de 
atac inventată de Jarnac, Cyrano îl împunse pe bărbat în coapsă. 

Cu toate acestea, vârful lamei lui pătrunse adânc în braţul drept — al 
lui Cyrano, care scăpă spada din mână. 

Bărbatul căzu, dar se ridică într-un genunchi să se apere. Sângele 
şiroia grăbit pe piciorul lui. 

Auzind lipăit de picioare, Cyrano aruncă o privire în jur şi-l văzu pe 
Sturtevant şi Cabell apropiindu-se cu pistoalele pregătite să tragă. 

— Nu-l împuşcaţi! strigă Cyrano. 

Cei doi înlemniră, ţinând armele îndreptate spre bărbat. 

Cyrano îşi ridică spada cu mâna stângă. Braţul drept îl durea 
înfiorător de rău; sângele curgea ca vinul dintr-un butoi abia desfăcut. 

— Probabil că această înfruntare s-ar fi încheiat altfel dacă n-am fi 
fost întrerupţi. 

Omul părea să sufere cumplit, însă nu voia s-o arate. Ochii lui negri 
luceau arzător, ca ai Diavolului. 

— Aruncă arma, domnule, şi-ţi voi lega rana. 

— Du-te dracului! 

— Prea bine, domnule. Dar îţi doresc însănătoşire grabnică. 

— Hai, Cyrano, îl îndemnă Cabell. 

Auzi din nou împuşcături. Zgomotul venea dinspre babord, ceea ce 
însemna că apărătorii îşi croiseră drum, apropiindu-se de elicopter. 

— Aparatul a primit câteva lovituri, şi va trebui să înfruntăm focul 
ca să ajungem la bordul lui, îl lămuri Cabell. 

— Am înţeles, Richard, spuse Cyrano. Făcu un gest către aparatul de 
emisie-recepţie fixat la centura lui Sturtevant. Amice, de ce nu-l chemi 
pe Boynton spre partea asta? Aşa am putea să urcăm la bord fără a ne 
risca viaţa. 

— Ai dreptate. Trebuia să-mi dau seama. 


Cabell legă rana de la braţul franţuzului cu o fâşie de pânză smulsă 
de pe un cadavru. Faţa bărbatului brunet căpătase o paloare cenuşie, 
iar flacăra îi dispăruse din ochi. Când elicopterul coborî lângă ei, 
Cyrano păşi spre el şi, folosindu-se de spadă, îl dezarmă. Omul nu 
scoase o vorbă, dar nici nu opuse rezistenţă când Cyrano ii legă o 
bucată de pânză în jurul coapsei. 

— Ai tăi îţi vor oferi un ajutor mai calificat, spuse Cyrano. 

Alergă spre elicopter şi urcă. Boynton ridică aparatul înainte de 
închiderea uşii, făcându-l să se încline deasupra Fluviului. Gol puşcă, 
Ioan stătea prăbuşit pe un scaun din rândul al doilea. Privindu-l, 
Cyrano zise: 

— Puneţi nişte haine pe el. Apoi legaţi-i mâinile şi picioarele. 
Aruncă o privire spre vapor. Pe puntea de apuntare erau vreo 
douăzeci de oameni. De unde apăruseră? Trăgeau cu toţii, iar puştile 
lor licăreau ca nişte insecte într-un dement dans nupţial, dar nu aveau 
nici o şansă să lovească ţinta. Nu ştiau că-l pot nimeri din greşeală pe 
căpitanul lor, aflat prizonier la bordul elicopterului? Se părea că nu 
aveau habar. 

Apoi primi o lovitură puternică în ceafă. Începu să plutească undeva 
într-o ceaţă întunecată, în vreme ce auzea vorbe stranii şi distante. În 
faţă îi apăru ameninţător chipul urât al unui profesor din anii 
copilăriei, care era şi preot al satului. Individul îşi bătea deseori elevul 
cu brutalitate, lovindu-l necruţător cu un băț peste corp şi cap. La 
vârsta de doisprezece ani, disperat şi turbat de furie, Cyrano îl atacase 
pe preot, doborându-l la pământ, lovindu-l şi bătându-l apoi cu 
propriul lui băț. 

Acum, trăsăturile profesorului-preot, crescând tot mai mult, 
încercau să-l înghită. Iar el începu să-şi vină în simţiri. 

Boynton tocmai răcnea: 

— Nu-mi vine a crede! A scăpat! 

Cabell spuse: 

— M-a izbit cu cotul în coaste şi l-a lovit pe Cyrano peste cap. 
Elicopterul era înclinat, astfel că reuşi să privească prin uşa rămasă 
deschisă. Un reflector de pe vapor prinse vreme de o secundă în 
lumina lui orbitoare corpul dezbrăcat al regelui. Dădea disperat din 
braţe, încercând să nu cadă cu capul în jos. Apoi Ioan dispăru în 
beznă. 

— Imposibil să supravieţuiască, spuse Boynton. S-a prăbuşit de la 
cel puţin treizeci de metri. 

Nu puteau coborî pentru a se convinge, deoarece unii trăgeau încă 
în elicopter, iar alţii dădeau fuga spre o baterie de rachete. Cu toate că 
gloanţele de pistol nu aveau cum să atingă aparatul, rachetele cu 
detector de căldură nu puteau fi evitate decât dacă Boynton îl 
conducea până la o distanţă sigură. 


Boynton nu era însă omul care să se sperie cu una cu două. Furios 
că prizonierul scăpase, îndreptă elicopterul către vapor, în loc să fugă. 
Ajuns la aproximativ 90 de metri în faţa lui Rex, lansă patru dintre 
propriile rachete spre acesta. 

Explozia transformă bateria de pe vapor într-o minge de foc şi un 
nor de fum, iar cadavre şi bucăţi din metalul punţii zburară care 
încotro. 

— Asta-i va linişti! spuse Boynton. 

— Ce-ar fi să-i mitraliem? întrebă Sturtevant. 

Cyrano tresări îngrozit. 

— Cum? Adică să folosim mitraliera? Nu, să plecăm cât mai repede. 
Dacă mai e vreun supravieţuitor, poate ajunge la altă baterie de 
rachete şi s-a zis cu noi. Am ratat misiunea şi oricum am pierdut prea 
mulţi oameni curajoşi pentru a risca şi vieţile celorlalţi. 

— Ba n-am ratat-o deloc, protestă Boynton. De acord, nu-l avem pe 
Ioan, dar a murit. Şi va trece multă, multă vreme până când vaporul să 
poată naviga din nou. 

— Crezi că loan a murit, da? făcu Cyrano. Aş vrea să fie aşa. Dar nu 
putem afirma asta decât dacă-i vedem cadavrul. 

Gemând de durere, cei de pe Jules Verne se pipăiră peste tot, 
căutând răni. Pe trei dintre ei îi dureau coastele atât de rău, încât 
bănuiau că erau dislocate ori rupte. Frigate avea senzaţia că suferise o 
ruptură sau o întindere musculară la gât. Lui Tex şi Frisco le curgea 
sânge din nas, iar pe cel din urmă îl durea genunchiul. Pogaas se 
alesese cu fruntea julită, care sângera. Doar Nur scăpase nevătămat. 

Nu aveau vreme să-şi plângă de milă. Balonul se ridica, 
îndepărtându-se de munte. Norii de furtună dispăreau iute, precum 
tâlharii la auzul sirenei poliţiei. Din fericire, sistemul de iluminat încă 
funcţiona, astfel că Frisco putea vedea instrumentele de bord. Nur găsi 
o lanternă şi, ajutat de Frisco, turnă un lichid diluat pe joncţiunile 
dintre ţevi. Examinându-le cu o lupă, Nur îi anunţă că nu remarcase 
nici o bolboroseală. Prin urmare, nu existau pierderi de hidrogen. 

Nur deschise bocaportul de deasupra, apoi, alături de Pogaas, urcă 
pe inelul de sarcină. În timp ce Pogaas îi lumina drumul cu lanterna, 
Nur se căţără pe frânghii aidoma unei maimute. Nu putea ajunge prea 
aproape de gâtul balonului pentru a aplica pasta izolatoare. Raportă 
însă că învelişul părea intact în zona de intrare a ţevilor de 
alimentare. 

Frisco primi vestea cu neîncredere. 

— Da, par a fi în regulă, dar nu putem şti precis decât dacă aterizăm 
şi dezumflăm balonul. 


— Cât avem stabilitate, rămânem în aer. Cred că va trebui să 
aterizăm doar când ajungem în zona vânturilor polare. Asta se va 
întâmpla mâine, dacă nu cumva am greşit la calculul distanţei. Dacă 
vom coborî, am putea pierde balonul. Pe de o parte, nu ştim cum vor 
reacţiona localnicii. Pe Pământ, la începutul zborurilor, când s-a 
întâmplat să aterizeze în zone rurale, baloanele au fost distruse de 
ţărani proşti şi superstiţioşi care îşi închipuiau că acestea erau 
lucrarea diavolului ori mijlocul de deplasare al unor vrăjitori. Există 
posibilitatea să nimerim peste astfel de oameni. 

Frigate mărturisi că avea temeri din pricina absenței balastului. 
Dacă trebuia, puteau detaşa toaleta chimică, lăsând-o să se 
prăbuşească. Sperau însă să nu ajungă într-o asemenea situaţie 
disperată. 

Jules Verne urcă legănându-se deasupra Văii, iar vântul îl propulsa 
către nord-est. După o oră scăzu în intensitate, însă balonul continuă 
să se deplaseze în direcţia dorită, câştigând în acelaşi timp altitudine. 
Când ajunseră la 4.877 de metri, Frigate preluă postul de comandă. 
Pentru a împiedica ridicarea în continuare, eliberă hidrogen în 
cantităţi mici. Când începură să coboare, porni arzătorul. De aici 
înainte, pilotul trebuia să facă efortul de a menţine balonul la limita 
de 2.000 de metri, în acelaşi timp pierzând cât mai puţin gaz şi 
folosind arzătorul la minimum. 

Frigate avea dureri puternice în zona gâtului şi a umerilor. Abia 
aştepta să iasă din cart pentru a sta întins sub pături. O gură de 
băutură nu i-ar fi stricat, fiindcă i-ar fi uşurat suferinţa. 

Până acum, călătoria însemnase mai degrabă trudă şi pripeală, 
primejdii înfiorătoare şi multă plictiseală. Se va bucura nespus când 
vor face aterizarea finală. Abia atunci toate întâmplările zborului 
aveau să capete aspectul unor peripeții amuzante. O dată cu trecerea 
timpului, călătoria va dobândi o aură rozalie, devenind o minunată 
aventură. Membrii echipajului vor exagera fiecare eveniment, făcând 
pericolele să pară mult mai înspăimântătoare decât fuseseră în 
realitate. 

Imaginaţia era capabilă să dea trecutului o frumuseţe neasemuită. 

Rămas singurul treaz lângă vernier, luminat doar de stelele reci şi 
de licărirea instrumentelor de bord, Frigate se simţi pierdut. Ceea ce-i 
domolea senzaţia de solitudine era mândria. Jules Verne doborâse 
recordul pentru zborul fără escală al unui balon. Din momentul 
decolării şi până în acest moment zburase 4.824 de kilometri şi, dacă 
totul mergea bine, avea să mai parcurgă o mare distanță până să 
aterizeze. 

Iar totul reprezenta munca a cinci amatori. Cu excepţia lui, nici 
unul nu zburase cu balonul pe Pământ. Cele patruzeci de ore petrecute 
de el în baloane cu aer cald şi treizeci în cele cu gaz nu-l făceau un 


aeronaut veteran. În călătoria de faţă făcuse mai multe ore decât în 
toate zborurile de pe Pământ. 

Echipajul plecase într-un voiaj care, dacă s-ar fi desfăşurat pe 
planeta lor natală, ar fi intrat în istoria zborurilor. Chipurile lor ar fi 
apărut la televiziune în întreaga lume, ar fi devenit eroii sărbătorilor şi 
banchetelor, ar fi scris cărţi şi-ar fi făcut filme, iar drepturile de autor 
i-ar fi îmbogăţit. 

Aici însă, doar câţiva vor afla de reuşita lor, iar unii vor refuza chiar 
să-i creadă. Şi dacă voiajul se va încheia cu moartea tuturor, nimeni 
nu va şti ce s-a întâmplat. 

Privi pe hublou. Lumea era alcătuită din lumini de stele şi umbre, 
văile aminteau de şerpi furişându-se prin iarbă. Nici stelele, nici văile 
nu aveau glas. Stăteau mute ca gura mortului. 

Sinistră comparaţie. 

Tăcute ca aripile unui fluture. Asta îi aducea aminte de verile 
petrecute pe Pământ, în copilărie şi tinereţe, de florile multicolore din 
grădina casei, îndeosebi de floarea-soarelui, da, galbenă şi înaltă, de 
cântecul păsărilor, de aromele ademenitoare ale mâncărurilor gătite 
de mama, care-i ajungeau până la nări: friptură de vacă, plăcintă cu 
vişine... de tata cântând la pian... 

Îşi aminti unul dintre cântecele îndrăgite de tata, la care ţinea şi el. 
Îl murmurase deseori noaptea, când era de cart pe goeletă. Când se 
întâmpla asta, cu ochiul minţii vedea în faţă o mică strălucire, ca de 
stea, o luminiţă ce părea să se deplaseze înaintea lui, îndrumându-l 
către o ţintă rămasă nerostită, însă dorită. 


Luceşte, luminiţă, hai, luceşte, 
Luceşte, luminiţă, hai, luceşte. 
Condu-ne să nu rătăcim, 

Căci dragostea ne-ndeamnă să iubim. 


Luceşte, hai, licurici, luceşte, 
Luceşte, hai, licurici, luceşte. 
Luminează-ne calea cu grăbire 
Şi-ndrumă-ne spre iubire. 


Brusc, se trezi plângând. Lacrimile izvorâseră pentru lucrurile 
frumoase trăite sau pierdute, pentru cele triste pe care le suferise şi n- 
ar fi trebuit să existe. 

Uscându-şi ochii, mai verifică aparatele şi-l trezi pe micuțul maur 
care trebuia să intre de cart. Se târî sub pături, însă durerile îl 
împiedicară să adoarmă. După ce încercă zadarnic să cadă în 
binecuvântata uitare, renunţă şi stătu de vorbă cu Nur. Continuară o 
conversaţie care se desfăşurase, zi şi noapte, ani în şir. 

— În anumite privinţe, spuse Nur, Biserica Celei De-a Doua Şanse şi 
sufii sunt de acord. Cu toate astea, primii folosesc termeni oarecum 
diferiţi, ceea ce te face să crezi că se referă la altceva. Scopul suprem 
al Bisericii şi al sufilor e acelaşi. Trecând peste diferențele de 
terminologie, ei susţin, că sinele individual trebuie să fie absorbit de 
cel universal. Acest sine e Dumnezeu, Creatorul, Rel, ori numeşte-L 
cum ţi-e voia. 

— Iar asta înseamnă că fiinţa e anihilată? 

— Nu. Absorbită. Anihilarea înseamnă distrugere. Prin absorbţie, 
sufletul individual, ka-ul, devine o părticică a sinelui universal. 

— Să înțeleg că individul îşi pierde conştiinţa de sine, 
individualitatea? Că nu se mai percepe? 

— Ba da, dar ca parte a Marelui Sine. Ce semnifică pierderea 
conştiinţei de sine ca individ în comparaţie cu atingerea conştiinţei de 
sine ca Dumnezeu? 

— Asta-mi dă răcori. E totuna cu a fi mort. De vreme ce nu mai eşti 
conştient de tine, se cheamă că ai murit. Nu, nu pricep de ce membrii 
Bisericii, budiştii, hinduşii sau sufii consideră de dorit o asemenea 
stare. În absenţa conştiinţei de sine, individul e mort. 

— Ai înţelege doar dacă ai trece prin extazul pe care-l simt sufii 
într-o anumită etapă, numită stingere. Un orb din naştere poate cădea 
în extazul pe care-l simt văzătorii care admiră un apus de soare? 

— Tocmai asta e, recunoscu Frigate. Am avut şi eu experienţe 
mistice. Trei la număr. Una a fost când aveam douăzeci şi şase de ani. 
Lucram într-un laminor. În secţia cuptoarelor de menţinere. Acolo, 
macaralele scot lingouri mari din formele de turnare în care curgea 
oţelul topit din furnal. După curăţare, lingourile pe cale de răcire sunt 
coborâte în puțuri de reîncălzire. De acolo ele pleacă spre laminor. 
Când lucram în secţia puţurilor, îmi închipuiam că lingourile sunt 
suflete. Erau o vreme scăldate de flăcări, apoi duse către un loc unde 
căpătau forma necesară intrării în rai. Aşa cum calandrii mari ai 
laminorului aplatizau lingourile, dându-le altă formă, împingând 
impurităţile către capetele care apoi se retezau, tot astfel erau 
modelate şi purificate şi sufletele. Toate astea nu prea au legătură cu 
discuţia noastră. Aşa să fie? În sfârşit, într-o zi stăteam în dreptul 
uriaşei porţi a secţiei de menţinere, odihnindu-mă. Priveam către 
furnal. Nu-mi aduc aminte la ce mă gândeam. Pesemne mă săturasem 
de munca în atmosfera aceea extrem de încinsă, de truda prost plătită. 
Mă-ntrebam dacă aveam să ajung vreodată scriitor de renume. Toate 
povestirile îmi fuseseră respinse, deşi  primisem observații 
încurajatoare din partea editorilor. Whit Burnett, de exemplu, 
redactorul unei prestigioase reviste, Story, care însă plătea mizerabil, a 


fost de două ori pe punctul de a-mi cumpăra povestirile, dar s-a opus 
nevastă-sa, iar el n-a avut încotro. Cum spuneam, rămăsesem acolo, 
uitându-mă lung la urâţenia laminorului; în nici un caz capabil să-mi 
trezească gânduri plăcute şi mai ales să-mi dea o stare mistică. Eram 
deprimat, la pământ. Şinele de tren care împânzeau curtea, praful 
cenuşiu de metal care acoperea noroiul şi tot ce exista în preajmă, 
clădirea respingătoare şi uriaşă, care adăpostea cuptoare-le, fumul pe 
care vântul îl aducea până la nivelul solului, toate îmi creau o stare de 
depresie. Şi, deodată, inexplicabil, totul păru să se schimbe. Într-o 
clipită. Nu vreau să dau de înţeles că hidoşenia se transformase în 
frumuseţe. Ea rămăsese la fel de cenuşie şi respingătoare ca mai 
înainte dar, într-un fel, am simţit dintr-o dată că universul era drept şi 
că totul va fi bine. Apăruse o mutație în modul cum vedeam lucrurile. 
Cam aşa aş exprima sentimentele mele. Era ca şi cum universul se 
compunea dintr-un număr infinit de cărămizi din sticlă. Ele erau 
aproape invizibile. Le puteam vedea marginile, deşi abia se bănuiau, 
ca nişte vedenii. Cărămizile stăteau aşezate una peste alta în aşa fel 
încât laturile lor nu erau perfect aliniate. De parcă Dumnezeu-ziditorul 
lucrase beat. Acum însă, în transformarea asta imperceptibilă, 
cărămizile se mişcau, laturile netezindu-se. Ordinea fusese restabilită. 
Ordine divină şi frumuseţe. Edificiul cosmic nu mai era o structură rău 
alcătuită, demnă de a fi condamnată doar de inspectorii de la 
sistematizarea teritoriului cosmic. Simţeam că plutesc. Vreme de o 
clipă, aveam prilejul să văd țesătura esenţială a lumii. Dincolo de 
spoiala trasă pe deasupra pentru a face zidurile să pară netede şi 
curate. Ştiam, ştiam că universul e drept. La fel şi eu. Adică meritam 
locul pe care-l ocupam în lume. Mi se potrivea. Deşi o ființă, eram 
totuşi una dintre acele cărămizi şi mi se rezervase locul potrivit mie, 
ori, mai curând, îmi dădusem brusc seama că fusesem aşezat cum se 
cuvenea. Până în acel moment socotisem că eram dezrădăcinat, 
nepotrivindu-mă cu celelalte componente. Dar cum se putea aşa ceva? 
Nici una dintre cărămizile acelea nu stătea cum trebuie. Aici greşeam. 
Fiecare se afla unde merita, însă privirea şi capacitatea mea de 
înţelegere se dovediseră strâmbe, deformate, sau spune-i cum vrei. 

— Şi cât a ţinut starea asta? vru să ştie Nur. 

— Câteva secunde, dar m-am simţit foarte bine, chiar fericit după 
aceea. A doua zi mi-am amintit... revelaţia... Însă efectul ei se 
pierduse. Am continuat să trăiesc la fel ca înainte. Universul era iarăşi 
un edificiu ridicat de un constructor nepriceput ori beat. Ori de vreun 
antreprenor răuvoitor şi şnapan. Cu toate astea, aveam unele 
momente când... 

— Te referi la celelalte trăiri? 

— A doua nici nu merită menţionată. A fost provocată de consumul 
de marijuana, n-a izvorât din mine însumi. Vezi tu, am fumat 


asemenea ţigări de cinci-şase ori în viaţă. Asta s-a întâmplat în cursul 
unui singur an, 1955, cu puţin înainte ca tânăra generaţie să se apuce 
de droguri. Pe vremea aceea, marijuana şi haşişul erau consumate 
doar de grupuri de boemi din marile oraşe. Şi de negri şi mexicani, 
locuitori ai ghetourilor. Incidentul despre care vreau să-ţi povestesc s- 
a petrecut, dacă-ţi poţi închipui, în Peoria, Illinois. Eu şi soţia mea ne- 
am întâlnit cu doi soţi din New York, lume bună din Greenwich 
Village... O să-ţi explic altă dată ce înseamnă ăsta... Ei ne-au convins 
să încercăm. Mă jenam, chiar mi-era ruşine să am aşa ceva la mine. 
Mă şi vedeam asaltat de agenţii federali de la droguri, arestându-mă, 
aruncându-mă în închisoare, procese, sentințe, ani petrecuţi în 
penitenciar... Dezonoarea şi ce avea să se aleagă de copiii noştri. 
Alcoolul mi-a alungat reţinerile şi-am tras dintr-un chiştoc, după cum i 
se spune. Mi-a venit greu să trag fumul în piept şi să-l rețin, fiindcă nu 
fumasem niciodată, deşi aveam treizeci şi şapte de ani. Dar am făcut-o 
şi nu s-a întâmplat nimic. Mai târziu, în aceeaşi seară, am pus mâna pe 
ce mai rămăsese din ţigara aceea şi am terminat-o. De data asta am 
simţit pe negândite că universul era alcătuit din cristale dizolvate într- 
o soluţie. Acum percepeam o tranziţie, o transformare. Brusc, 
cristalele din soluţia suprasaturată au precipitat şi toate erau într-o 
ordine minunată, rând după rând, precum îngerii aliniaţi pentru 
paradă. Totuşi nu apăruse simţțământul însoțitor, cel trăit cu alte 
ocazii, că universul era drept, că-mi găseam locul şi-l meritam. Nu 
aveam senzaţia că altfel nu se putea. 

— Şi a treia oară? întrebă Nur. 

— Atunci aveam cincizeci şi şapte de ani şi eram singurul pasager al 
unui balon cu aer cald, plutind pe deasupra câmpurilor cu porumb din 
Eureka, Illinois. Pilotul tocmai oprise arzătorul, astfel că nu se auzea 
decât zgomotul unui stol de fazani pe care fâsâitul flăcării îl speriase 
pe un câmp. Soarele apunea. Lumina sclipitoare a zilei devenea 
cenuşie. Parcă mă aflam pe un covor zburător, purtat de o briză 
uşoară pe care n-o simţeam. Ştii, poţi aprinde o lumânare într-o 
maşină decapotabilă pe vânt puternic, iar flacăra va arde la fel de 
dreaptă ca într-o cameră fără pic de curenţi. Şi, deodată, fără a fi 
anunţat de nimic, am avut senzaţia că soarele apăruse din nou 
deasupra orizontului. Totul era scăldat într-o lumină orbitoare, în care 
trebuia să ţin ochii întredeschişi ca să văd ceva. Dar n-am făcut-o. 
Lumina izvora dinlăuntrul meu. Eu eram flacăra, iar universul primea 
lumină şi căldură de la mine. După o secundă, poate mai mult, lumina 
a dispărut, dar nu s-a stins treptat. S-a mistuit pur şi simplu, dar vreme 
de o secundă am trăit din nou senzaţia că lumea era dreaptă, că 
indiferent ce mi s-ar fi întâmplat mie, altcuiva sau universului, totul 
va fi bine. Pilotul n-a remarcat nimic. Evident, nu-mi trădasem 
emoția. Aceea a fost ultima oară când am trecut printr-o asemenea 


experienţă. 

— Stările acestea mistice n-au avut nici o influenţă asupra 
comportamentului sau părerilor tale? întrebă Nur. 

— Dacă am devenit mai bun datorită lor? Nu. 

— Stările pe care le-ai descris seamănă cu ceea ce noi numim tajalli. 
Dar aici e vorba de ceva contrafăcut. Dacă ţi-ar fi creat o stare 
permanentă, prin autodirijarea pe drumul cel bun, atunci ar fi fost un 
tajalli adevărat. Există câteva forme de tajalli fals ori pierdut. Ai avut 
una dintre aceste experienţe. 

— Asta înseamnă că nu-s capabil să trec printr-o formă autentică? 
întrebă Frigate. 

— Nu. Tu ai simţit măcar forma acestei stări. 

Rămaseră tăcuţi o vreme. Ascuns sub un maldăr de haine, Frisco 
bolborosi ceva în somn. Deodată Frigate rupse tăcerea: 

— Nur, de câtva timp mă întreb dacă m-ai accepta ca discipol. 

— De ce nu mi-ai spus până acum? 

— Mă temeam de un refuz. 

Se lăsă din nou tăcere. Nur verifică altimetrul şi deschise vernierul. 
Pogaas azvârli păturile de pe el şi se ridică în picioare. Îşi aprinse o 
țigaretă, iar sclipirea brichetei aruncă lumini şi umbre ciudate pe 
chipul lui, amintind de un şoim cioplit din diorit negru de egiptenii 
antici. 

— Ei? făcu Frigate. 

— Te-ai considerat mereu un căutător al adevărului, aşa e? întrebă 
Nur. 

— Nu perseverent. Am rătăcit prea mult, lăsându-mă purtat de 
vânturi ca un balon. De cele mai multe ori am luat viaţa aşa cum era 
ori cum părea a fi. Uneori am făcut eforturi serioase de a cerceta şi 
chiar practica câte-o disciplină, filozofie sau religie. Entuziasmul meu 
pălea şi, treptat, le abandonam. Ei, nu chiar de tot. Câteodată vechea 
înflăcărare renăştea şi mă îndreptam iarăşi spre ţinta dorită, în cele 
mai multe ocazii însă, am plutit, dus de colo-colo de vânturile leneviei 
şi nepăsării. 

— Deveneai detaşat? 

— Încercam să fiu detaşat din punct de vedere intelectual chiar 
când emoţiile mă împingeau înainte. 

— Pentru a atinge adevărata detaşare, trebuie să te eliberezi de 
emoţii şi intelect. Evident că, deşi uneori te mândreşti cu lipsa de 
prejudecăţi, ele te stăpânesc. Dacă te-aş lua ca discipol, ar trebui să mi 
te supui complet. Ar trebui să execuţi orice, indiferent ce ţi-aş cere. 
Fără reţineri. 

— Ba nu, ce naiba! 

— Numai că n-aş proceda astfel. Dar ce-ai zice dacă ţi-aş cere să faci 
ceva ce, intelectual sau emoţional, ar fi sinonim cu aruncarea dintr-un 


automobil aflat în mers? Ceva ce tu ai interpreta drept sinucidere? 

— Nici nu mi-aş da seama decât dacă mi-ai cere-o. 

— Nu ţi-aş sugera asta decât dacă aş socoti că eşti pregătit. Dacă ai 
fi cu adevărat gata. 

Pogaas privise în acest timp pe hublou. Îşi drese glasul, apoi spuse: 

— Văd o lumină! În mişcare! 

Frigate şi el-Musafir veniră lângă el. Treziţi de comentariile lor 
animate, Tex şi Frisco se ridicară şi priviră pe alt hublou. 

O siluetă lungă, aflată cam la aceeaşi altitudine ca şi balonul lor, se 
profila pe norul stelar sclipitor. 

— Un dirijabil! exclamă Frigate. 

Dintre toate lucrurile văzute în Lumea Fluviului, acesta era cel mai 
straniu şi neaşteptat. 

— Are lumini lângă prova, constată Rider. 

— Nu poate fi cel din Noua Boemie, spuse Frigate. 

— Atunci din alt loc unde oamenii au descoperit metal, afirmă Nur. 

— Dacă nu cumva e construit de Ei! interveni Farrington. Poate nici 
nu-i o aeronavă, ci păstrează doar forma. 

Una dintre luminile din botul aparatului începu să clipească. După 
ce o privi câteva clipe, Frigate exclamă: 

— E în codul Morse! 

— Ce vor? întrebă Rider. 

— Nu ştiu codul. 

— Atunci de unde ştii că e în Morse? 

— După durată. Lung, scurt. 

Nur se îndepărtă de hublou, mergând spre vernier. Îl închise şi în 
liniştea care se lăsă, îşi auziră răsuflarea precipitată. Priviră cum 
forma uriaşă, cu aspect ameninţător, îşi schimbă direcţia şi porneşte 
direct către ei. Lumina continuă să clipească. Nur aprinse lanterna 
vreme de aproximativ treizeci de secunde. Când o stinse, se apropie de 
hublou. Înlemni brusc şi spuse cu glas poruncitor: 

— Nu faceţi nici un zgomot! 

Ceilalţi îl ţintuiră cu privirea. Din câţiva paşi ajunse la ventilatorul 
care aspira bioxidul de carbon. 

— De ce faci asta? întrebă Frisco. 

Nur merse grăbit către vernier şi spuse: 

— Mi s-a părut că aud un fâsâit! Îl privi pe Pogaas. Stinge ţigara 
aceea! 

Nur se aplecă şi îşi lipi urechea de locul în care ţeava de admisie 
pătrundea în conul din casetă. 

Pogaas dădu drumul ţigării pe podea şi ridică piciorul s-o strivească 
sub călcâi. 

Jill Gulbirra ascultă raportul dat de Cyrano privind atacul înainte ca 
elicopterul să ajungă în hambarul navei. O îngroziră pierderile suferite 
şi o înfurie gândul că plănuiseră această misiune. Se considera parţial 
vinovată. De ce nu se arătase mai fermă faţă de Clemens? 

Şi totuşi... ce putea face? Doar laserul le putea permite să pătrundă 
în turn. Iar Clemens nu voia să i-l dea decât dacă întreprindea atacul. 

După sosirea elicopterului, ordonă ca aeronava să părăsească Valea. 
Porni spre sud-vest, îndreptându-se către Mark Twain. Cyrano merse la 
infirmerie să-şi bandajeze rănile, apoi se prezentă în cabina de 
comandă. Jill primi un raport mai complet şi luă legătura prin radio 
cu vaporul. 

Clemens nu-şi exprimă fericirea, aşa cum anticipase ea. 

— Deci crezi că loan Ticălosul a murit? Dar nu eşti pe deplin 
sigură? 

— Nu, îmi pare rău. Dar am făcut tot ce ne-ai cerut, de aceea 
presupun că ne vei da RL-ul. 

RL era prescurtarea pentru raza laser. 

— Vino să-l iei. Elicopterul să aterizeze pe puntea de apuntare. 
Ofiţerul de la radar o anunţă: 

— Un OZN la babord, căpitane. La aceeaşi altitudine cu noi. 
Clemens, care probabil auzise, întrebă: 

— Ce e acela OZN? 

Jill nu luă în seamă întrebarea. O clipă socoti că pe cadranul radar 
apăruseră două obiecte. După aceea pricepu. 

— Un balon! 

— Balon? exclamă Clemens. Atunci nu sunt Ei! 

— Poate vreo altă expediţie către turn, şopti Cyrano. Avem tovarăşi 
de care nu ştim? 

Jill dădu ordin ca un proiector îndreptat spre obiect să fie folosit ca 
emiţător Morse. 

Aici nava Parseval. Aici Parseval. Prezentaţi-vă. Cine sunteţi? 

Ceruse şi operatorului radio să transmită acelaşi mesaj. Nu primiră 
nici un răspuns. 

I se adresă lui Nikitin: 

— Porneşte direct spre balon. Vom încerca să-l vedem mai de 
aproape. 

— Jes, kapitano. 

Rusul porni, însă arătă o lumină roşie ce clipea pe tabloul de 
comandă. 

— Bocaportul de la hangar! Se deschide! Secundul se repezi la 
intercom. 

— Hangarul! Hangarul! Aici Coppename! De ce aţi deschis 
bocaportul? 

Nu veni nici un răspuns. 


Jill apăsă butonul de alarmă generală, sirenele începură să vuiască 
în toată nava. 

— Vă vorbeşte căpitanul! Sunt căpitanul! Către tot echipajul! Cei 
din compartimentul principal! 

— Da, căpitane! Te recepţionez! Se auzi vocea lui Katamura, 
inginerul electronist. 

— Trimite imediat oameni la hangar. Cred că Thorn a evadat! 

— Chiar crezi că el e? întrebă Cyrano. 

— Nu ştiu, dar e probabil. Doar dacă nu cumva... altcineva a... 
Chemă infirmeria. Nici un răspuns. 

— Thorn e! Drace! De ce n-am dat ordin de instalare a unui 
comutator suplimentar la uşile hangarului? 

Precipitată, dădu ordin altor două grupuri să plece neîntârziat la 
hangar şi infirmerie. 

— Jill, dar cum putea evada? se miră Cyrano. Nu-şi revenise 
complet, era păzit de patru oameni, înlănţuit de pat, uşa era încuiată, 
iar cei dinăuntru nu au cheia! 

— Nu-i un om obişnuit! Trebuia să-l leg şi de mâini, dar mi s-a 
părut un gest de o cruzime inutilă. 

— Dar poate n-au realimentat elicopterul! 

— Dacă-i aşa, înseamnă că Szentes nu şi-a făcut datoria. N-avem noi 
norocul ăsta! 

— Uşa s-a deschis complet, anunţă Nikitin. Din intercom răsună 
vocea lui Graves: 

— Jill! Thorn... 

— Cum de-a ieşit? se răsti Jill. 

— Nu ştiu amănunte. Stăteam în biroul meu, luând probe de alcool 
de uz medical. Dintr-o dată am auzit un scandal infernal. Strigăte, un 
corp izbindu-se de ceva. M-am ridicat, dar Thorn ajunsese la uşă. De 
gleznă îi atârna o bucată de lanţ. Cred c-a rupt zalele cu mâna goală. 
S-a năpustit la mine, împingându-mă atât de tare că m-a proiectat în 
zid. Vreme de o clipă am rămas năucit, nici măcar în picioare nu 
puteam sta. A smuls intercomul din perete cu mâinile goale! Chiar aşa. 
Am încercat să mă ridic, dar n-am putut. Mi-a legat mâinile la spate şi 
picioarele cu nişte curele pe care le luase de la cei doi paznici. Putea 
să mă ucidă destul de lesne, sucindu-mi gâtul. Doamne, încă mă doare 
de unde m-a apucat. Dar îi sunt recunoscător că m-a lăsat în viaţă. 
Până la urmă m-am eliberat şi am ieşit din infirmerie clătinându-mă. 
Toţi paznicii zăceau la podea. Doi încă trăiesc, dar sunt grav răniţi. 
Aparatele intercom sunt stricate până la ultimul. Uşa era încuiată, iar 
pistoalele şi cuţitele paznicilor de afară dispăruseră. Aş fi rămas acolo 
dacă nu mă pricepeam să forţez încuietori, iar ele nu s-ar fi lăsat 
descuiate. Apoi am alergat până am găsit un telefon... 

— De când a evadat? 


— De douăzeci şi cinci de minute. 

— Atât de mult? 

Rămase ca trăsnită. Ce făcuse Thorn în tot acest timp? 

— Ocupă-te de răniţi, îi ordonă ea şi închise. 

— Trebuie să fi avut un emiţător ascuns undeva, îi spuse ea lui 
Cyrano. 

— De unde ştii? 

— Nuss sigură. Dar ce altceva l-ar fi întârziat atât? Nikitin, coboară 
nava la nivelul solului! Cât de repede poţi! 

Katamura comunică prin intercom: 

— Căpitane, elicopterul a dispărut. 

Cyrano înjură în franceză. 

Nikitin comută sistemul de amplificare general şi-i informă pe 
membrii echipajului că nava urma să efectueze o manevră periculoasă, 
întregul personal trebuia să-şi ia măsuri de siguranţă. 

— La patruzeci şi cinci de grade, Nikitin! ordonă Jill. Cu viteză 
maximă! 

Operatorul radar raportă că elicopterul îi apăruse pe ecran. Se 
deplasa spre sud, coborând cu viteză maximă, la un unghi de patruzeci 
şi cinci de grade. 

Puntea cabinei de comandă era deja înclinată la acelaşi unghi de 
coborâre. Ceilalţi se legaseră în grabă de scaunele fixate în podea. Jill 
alese unul alături de Nikitin. Ar fi vrut să ocupe locul pilotului, dar 
chiar şi în aceste condiţii protocolul i-o interzicea. Dar nu avea 
importanţă că nu pilota ea nava. Aprigul rus avea să coboare 
dirijabilul la fel de repede ca şi ea. Sarcina ei era să-i tempereze zelul. 

— Dacă Thorn are vreun emiţător, spuse Cyrano, îl poate folosi 
acum. N-o să reuşim. 

Deşi pălise şi avea ochii dilataţi de spaimă, îi zâmbi lui Jill. 

Jill îşi mută privirea de la el către cadrane. Nava avea o poziţie 
paralelă cu Valea, deci nu mai aveau de înfruntat şi problema 
traversării lanţului muntos. Jos ardeau lumini, focuri de tabără în 
jurul cărora stăteau santinele ori petrecăreţi. Norii de ploaie se 
risipiseră grăbiţi, ca întotdeauna. Cerul spuzit de stele arunca o 
lumină nesigură în spaţiul dintre cei doi munţi. Oare oamenii de la sol 
priveau cumva spre ei? Dacă da, pesemne că se întrebau ce era 
obiectul acela uriaş şi de ce venea cu atâta repeziciune către ei. 

Cu toate acestea, nu cobora pe cât de repede ar fi voit Jill. 

Cyrano avea dreptate. Dacă Thorn intenţiona să detoneze o bombă 
de la bord, ar face-o chiar acum. Doar dacă... doar dacă nu cumva 
avea de gând să aştepte până în momentul atingerii solului. La urma 
urmei, i-ar fi putut ucide şi pe ceilalţi doi paznici şi chiar şi pe Graves. 

Rămânând cu un ochi la cadranele radar, apelă hangarul. îi 
răspunse Szentes: 


— Ne găseam cu toţii în cabine, explică el. În hangar nu există post 
de santinelă. 

— Ştiu, încuviinţă ea. Spune-mi... repede, ce s-a întâmplat? 

— Thorn a vârât capul pe uşă. A aţintit un pistol spre noi. Apoi a 
smuls intercomul din perete şi ne-a spus că va încuia uşa. A ameninţat 
că are o bombă care va exploda dacă cineva încearcă s-o deschidă. 
După aceea a plecat. Nu ştiam dacă e cazul să-l credem, dar nimeni nu 
voia să verifice dacă ne minţise ori nu. Apoi Katamura a crăpat-o uşor. 
Nici urmă de bombă; Thorn ne trăsese pe sfoară. Iartă-mă, căpitane. 

— Ai procedat cum trebuia. 

Îi ordonă operatorului radio să comunice către Mark Twain situaţia 
cu care se confruntau. 

La altitudinea de 915 metri, îi ceru lui Nikitin să încline elicele 
pentru a imprima navei propulsie ascensională şi, de asemenea, să 
înalțe botul cu trei grade. Inerţia avea s-o menţină în picaj, în ciuda 
efectului de frânare creat de elice. Peste un minut voia să-i ceară o 
nouă înălţare a botului cu zece grade. În acest fel picajul avea să fie 
atenuat considerabil. 

Ce se putea face când aeronava revenea pe un traseu drept la 
aproximativ 915 metri? Asta dacă reuşea redresarea la acea altitudine. 
Risca extrem de mult, deşi cunoştea posibilităţile de manevră ale 
navei Parseval la fel de bine ca pe propriul buzunar. 

Să aterizeze? Nu avea posibilitatea s-o amareze, iar hidrogenul ar fi 
trebuit eliberat ca să nu se înalțe când echipajul o va abandona. Altfel, 
unii dintre ei nu vor reuşi să coboare la timp, fiind purtaţi în derivă. 

Dar dacă Thorn nu deţinea un emiţător şi nici nu plasase vreo 
bombă? Vor pierde aparatul în mod stupid. 

— Prea repede! Prea repede! Constată Nikitin. 

Jill se aplecase deja în faţă ca să fixeze comutatorul de eliberare a 
balastului la gradaţia de 1.000 de kilograme. Apăsă butonul şi după 
câteva secunde nava se înălţă brusc. 

— Regret, Nikitin, murmură ea. Nu mai puteam aştepta. Radarul le 
arătă că elicopterul se afla spre nord, la 300 de metri altitudine. Thorn 
aştepta să vadă ce vor face? În caz că aşa se prezenta situaţia, nu voia 
să detoneze bomba dacă dirijabilul ateriza forţat ori oamenii 
abandonau nava. 

Ce putea face? Gândindu-se la şansele ce-i rămâneau, scrâşni din 
dinţi. Nu suporta ideea de a pierde sau distruge o asemenea minune. 
Ultimul dirijabil. 

Cu toate acestea, gândul trebuia să-i fie la siguranţa echipajului. 

— Altitudine 152 de metri, anunţă Nikitin. 

Aşezate în poziţie perfect verticală, elicele muşcau aerul la viteză 
maximă. Munţii străjuiau ameninţător de o parte şi de alta; spre 
babord, Fluviul sclipea în lumina lunii; câmpiile se desfăşurau sub ei. 


Văzură locuinţe, construcţii fragile din lemn de bambus, populate 
de oameni, dintre care mulţi nu puteau dormi. Dacă dirijabilul ateriza 
pe câmpie, avea să strivească sute de persoane. Dacă lua foc, pârjolea 
mult mai mulți. 

Jill îi ordonă lui Nikitin să îndrepte aparatul către Fluviu. 

Nu avea de ales. 


Dintre oamenii aflaţi de-a lungul Fluviului care rămăseseră treji, 
câţiva priviseră cerul luminat şi presărat cu stele. Doar aceştia văzură 
două obiecte profilându-se, unul cu mult mai mare decât celălalt. Cel 
mic era alcătuit din două sfere, una deasupra celeilalte, cea mare fiind 
deasupra. Obiectul uriaş era lung şi avea forma unei ţigări de foi. 

Se mişcau unul către celălalt; sfera inferioară a celui mai mărunt 
emitea o lumină slabă, iar celălalt, fascicule puternice. Unul dintre ele 
începu să se aprindă intermitent, la intervale regulate. Brusc, obiectul 
mai mare se înclină cu botul spre sol şi cobori cu viteză. Pe măsură ce 
se apropia de pământ, scotea un sunet straniu. 

Unora, forma obiectelor nu le spunea nimic. Aceştia nu văzuseră 
niciodată vreun balon sau dirijabil. Unii zăriseră în treacăt ilustraţii 
sau fotografii ale baloanelor, deşi acestea erau cunoscute, însă 
majoritatea nici nu văzuseră aparate de zbor decât în desene care 
ilustrau ceea ce putea exista în viitor. 

Foarte puţini recunoscură un dirijabil în obiectul care intrase acum 
în picaj. 

Indiferent de ceea ce ştiau ori nu, mai toţi porniră în goană să-şi 
trezească prietenii sau tovarăşii de pat ori să dea alarma generală. 

Având ochii obişnuiţi cu întunericul, zăriră elicopterul, iar asta îi 
făcu şi mai curioşi şi temători. 

Tobele începură să bată, iar oamenii să strige. Curând se treziră cu 
toţii, iar locuinţele se goliră. Priveau spre cer, total nedumeriţi. 

Discuţiile precipitate şi strigătele se transformară într-un răcnet 
general când unul dintre obiecte deveni o mare de vâlvătăi. Urlară 
când îl văzură prăbuşindu-se, trăgând după sine o flacără luminoasă 
care amintea de urma lăsată pe cer de căderea unui meteorit. 

Îmbrăcămintea lui Tai-Peng se compunea doar din frunze de arbore- 
de-fier şi flori de iederă. Ţinând o cupă de vin în mâna stângă, păşea 
de colo-colo, alcătuind poeme cu uşurinţa apei care curge pe pantele 
dealurilor. O poezie era rostită în limba din vremea dinastiei T'ang, 
sunând ca rostogolirea unor zaruri într-un pahar pentru cei care nu 
aveau idee de chineză. După aceea o traducea în dialectul esperanto 
folosit de localnici. Prin traducere, multe subtilităţi şi aluzii se 


pierdeau, dar rămâneau destule elemente capabile să stârnească râsul 
sau lacrimile ascultătorilor. 

Wen-Chiin, femeia lui Tai-Peng, cânta delicat dintr-un flaut de 
bambus. Deşi de obicei puternică şi piţigăiată, în astfel de momente 
vocea lui era potolită. Purta straie potrivite unei asemenea ocazii, 
frunze vărgate în verde şi roşu şi flori tărcate în roşu, alb şi albastru. 
Toate acestea fluturau pe el când umbla fără astâmpăr, ca o felină în 
cuşcă. 

Pentru un om al secolului al VIII-lea d. Hr. şi aparţinând rasei 
galbene, era înalt, având un trup zvelt, însă cu umeri largi şi 
musculatură puternică. Părul lung îi strălucea în razele târzii ale 
soarelui de după-amiază, aruncând reflexe ca o oglindă întunecată din 
jad. Avea ochi mari, verde-spălăcit, acum aprinşi, ca ai unui tigru 
rănit şi flămând. 

Era descendent de generaţia a noua dintr-un împărat şi o concubină 
a sa. Familia lui propriu-zisă fusese compusă din hoţi şi ucigaşi. 
Bunicii din partea unui părinte se trăgeau din triburile care trăiau în 
regiunile deluroase şi de la aceştia moştenise ochii verzi. 

Atât el cât şi ascultătorii săi se aflau pe culmea unui deal înalt de 
unde se vedea câmpia, Fluviul şi zidul muntos. Spectatorii, chiar mai 
beţi decât el, deşi nici unul nu băuse din cale-afară de mult, stăteau în 
semicerc, lăsându-i astfel un spaţiu prin care putea să iasă şi să revină. 
Lui Tai-Peng nu-i plăceau obstacolele de nici un fel. Zidurile îl făceau 
să devină neliniștit; gratiile închisorilor, turbat. 

Jumătate dintre ascultători erau chinezi din secolul al XVI-lea d. 
Hr., iar ceilalţi proveneau din toate timpurile şi zonele Pământului. 

Tai-Peng încetă să mai compună şi recită un poem de Chen Tzu- 
Ang. Mai întâi anunţă că acesta murise în închisoare, la vârsta de 
patruzeci şi doi de ani, cu un an înainte de naşterea sa. Un magistrat îl 
azvârlise în spatele gratiilor ca să-i poată lua averea moştenită de la 
tatăl său. 


Sunt mândri cupeţii de-a lor viclenie, 

Însă în Tao mai au mult de-nvăţat. 

Se-nfoaie de zor cu-a lor felonie, 

Dar nu ştiu în ce trup s-au băgat. 

Nu iau aminte la Maestrul Adevărului Sumbru 
Care-a văzut lumea-ntreagă-ntr-o sticlă din jad, 
Al cărui suflet fugit-a de Rai şi Pământ, 
Scăpând de Schimbare, Libertate primind. 


Tai-Peng făcu o pauză pentru a-şi goli cupa, după care o întinse, 
cerând să-i fie umplută. 
Un negru pe nume Tom Turpin constată: 


— S-a terminat vinul. Vreţi nişte alcool? 

— Nu mai avem băutura zeilor? Nu vreau zeama voastră barbară! 
Prosteşte, în vreme ce vinu-ţi dă viaţă! 

Privi în jur, surâse ca un tigru în călduri, apoi o ridică în braţe pe 
Wen-Chun şi porni cu paşi mari spre coliba lor. 

— Când vinul se termină, e momentul să treci la femei! 

Frunzele şi florile viu colorate căzură la pământ fluturând în timp ce 
Wen-Chiin îi opuse rezistenţă în glumă. El arăta ca o ființă dintr-un 
mit, un bărbat-plantă purtând în braţe o femeie. 

Ceilalţi pufniră în râs şi începură să se împrăştie înainte ca Tai-Peng 
să închidă uşa colibei. În drum spre casă, unul dintre ei dădu ocol 
dealului. După ce intră, baricadă uşa şi trase storurile din bambus şi 
piele. În lumina crepusculară, se aşeză pe scaun. Deschise capacul 
potirului şi o vreme îl privi stăruitor. 

Prin dreptul uşii trecură un bărbat şi o femeie. Vorbeau despre 
ciudatul eveniment petrecut pe Fluviu în urmă cu mai puţin de o lună. 
Scoţând un zgomot grozav, la miez de noapte, un monstru venit în 
zbor dinspre munţii de la apus coborâse pe Fluviu. Localnicii mai 
curajoşi sau nechibzuiţi plecaseră în bărci către, locul amerizării, dar 
ajunseseră acolo după ce acesta se scufundase şi nu mai apăruse la 
suprafaţă. 

Fusese un balaur? Unii spuneau că aşa ceva nu existase niciodată. 
Aceştia proveneau din secolele al XIX-lea şi al XX-lea, oameni care-şi 
uitaseră originile. Doar cei slabi de minte nu credeau în balauri. Pe de 
altă parte, putea să fi fost o maşină zburătoare a fiinţelor care 
făuriseră lumea. 

Se mai spunea că unii văzuseră, ori li se păruse că zăresc, o siluetă 
ce semăna a bărbat îndepărtându-se înot de locul unde dragonul 
coborâse în adâncuri. 

Bărbatul din colibă zâmbi. 

Se gândi la Tai-Peng. Nu aşa îl chema. Doar Tai-Peng şi alţi câţiva 
ştiau asta. Numele de împrumut însemna „Marea Pasăre Phoenix”, o 
sugestie privind adevăratul lui nume, fiindcă mereu se lăudase că în 
viaţa terestră exact asta fusese. 

Tai-Peng îl întâlnise cu mult timp în urmă, dar nu-şi mai aducea 
aminte. 

Bărbatul din colibă rosti un cuvânt-cheie. Instantaneu, învelişul 
exterior al potirului iradie. Lumina nu strălucea pe întreaga lui 
suprafaţă. Pe metalul cenuşiu apărură două cercuri mari, de fiecare 
parte a cilindrului. În interiorul fiecărui cerc, reprezentând o emisferă 
a planetei, se aflau mii de linii foarte subţiri şi răsucite, licărind. Ele 
intersectau nenumărate cercuri minuscule care pâlpâiau. Cu excepţia 
unuia, toate erau goale. Acesta încadra o pentagramă, o stea cu cinci 
colţuri, care palpita. Fiecare cerc, în afara celui cu stea, pulsa în 


puncte şi liniuţe luminoase. 

Desenul era o diagramă care nu respecta o scară anume. Liniile 
reprezentau văile, iar cercurile, bărbaţi şi femei. Grupul pulsatoriu al 
fiecăruia era un cod de identificare. 

X le spusese lui Clemens şi Burton că alesese doar doisprezece 
pentru a-l ajuta. Pe linii se vedeau de douăsprezece ori câte 
douăsprezece simboluri, fără a mai socoti şi steaua încadrată în cerc. 
O sută patruzeci şi patru cu totul. 

O serie de cercuri licăreau în acelaşi ritm. Omul oftă şi rosti fraza 
codificată. Simbolurile care emiteau linie-linie-linie-punct dispărură. 

Urmă altă frază-cheie. În partea superioară a potirului apărură două 
simboluri luminoase. 

Mai trăiau doar şaptezeci de recruți. Mai puţin de jumătate dintre 
cei aleşi. Câţi vor mai rămâne peste patruzeci de ani? Iar dintre ei, câţi 
se vor retrage? 

Cu toate acestea, pe lângă cei recrutaţi, în prezent erau mulţi care 
ştiau despre turn. Unii aflaseră chiar despre persoana căreia Clemens 
îi spunea Necunoscutul Misterios sau X. Secretul ieşise la iveală, iar 
cei care aflaseră din auzite de existenţa lui erau la fel de puternic 
motivaţi ca şi recruţii. 

Cum situaţia se schimbase, în mod sigur se găseau şi alţii dornici să 
pornească în călătoria spre pol. Se putea întâmpla ca acolo să ajungă 
novicii, nu recruţii. 

Rosti o altă frază-cheie. Cercurile apărură brusc însoţite de alte 
simboluri. Triunghiuri, o pentagramă neîncercuită, o hexagramă, 
adică o stea cu şase colţuri. Triunghiurile, pulsând grupuri de coduri, 
erau simbolurile Eticilor de rangul doi, agenţii. 

Hexagrama aparţinea Operatorului. 

Vorbi iarăşi. În centrul emisferei cu faţa spre el apăru un pătrat de 
lumină. Apoi desenul din afara pătratului se stinse, iar acesta crescu 
imediat. Era o imagine mărită a unei zone unde se găseau cele trei 
stele şi câteva cercuri. 

O altă frază făcu să apară cifre luminoase deasupra pătratului. Deci 
steaua cu şase colțuri era la mii de kilometri distanţă, în aval. 
Operatorul nu reuşise să urce la bordul navei Rex. Al doilea vapor cu 
zbaturi va sosi, însă ceva mai târziu. 

Richard Francis Burton trăia în valea învecinată dinspre est. Foarte 
aproape şi totuşi extrem de departe. Doar la o zi de mers pe jos, dacă 
omul ar fi reuşit să treacă prin piatră ca o stafie. 

Fără îndoială că Burton urcase la bordul lui Rex Grandissimus. 
Cerculeţul care-l simboliza se deplasa prea rapid de-a lungul liniei sale 
ca să folosească alt mijloc de locomoţie. 

Operatorul... ce-ar întreprinde Operatorul dacă ar ajunge pe Mark 
Twain? l-ar dezvălui o parte din adevăr lui Sam Clemens? Ori ar păstra 


tăcerea? 

Imposibil de spus ce avea să se întâmple. Situaţia căpătase o turnură 
inexplicabilă. Nici măcar computerul de la Cartierul General nu 
reuşise să anticipeze decât un procent redus de probabilităţi. 

Până acum, la bordul lui Rex era doar un agent. Mark Twain sigur 
avea unul. 

Pe linia dintre Rex şi Virolando apăreau şaizeci de oameni. Putea 
identifica doar zece. Aceştia aparţineau eşalonului superior, şefi ai 
secţiilor. 

Exista posibilitatea să nu găsească pe nici unul dintre cei şaizeci. 

Dar... dacă nu reuşea să ajungă la bordul nici unuia? Avu o senzaţie 
de sfârşeală. 

Va reuşi el într-un fel sau altul. Trebuia. 

Era silit să ia în calcul şi eşecul. 

Cândva socotise că putea face orice stătea în puterea oamenilor, dar 
şi alte lucruri, de care ei nu erau în stare, dar această siguranţă îi 
fusese întrucâtva zdruncinată. Poate fiindcă trăise prea mult printre 
locuitorii Fluviului. 

Mulţi călători în susul Fluviului fuseseră animați de o mare şi unică 
dorinţă. Nenumăraţi oameni auziseră istorisirea lui Joe Miller, fie şi la 
a nu ştiu câta mână. Aceştia sperau să găsească frânghia din prosoape 
care să le permită escaladarea peretelui abrupt. Gândeau că vor găsi 
tunelul care să-i ducă pe ocolite dincolo de un munte inaccesibil. Mai 
sperau să folosească drumul îngust de pe versantul muntelui. 

Acestea nu mai existau. 

Nici tunelul de la capătul potecii, la poalele muntelui. Acesta 
devenise lavă. 

Aruncă din nou o privire la steaua neîncercuită. Aproape. Mult prea 
aproape. După cum arăta acum, ea reprezenta cea mai mare 
primejdie. 

Cine putea şti ce întorsătură vor lua lucrurile? 

Vocea răsunătoare a lui Tai-Peng răzbătu până în colibă. Îşi 
rostogolea femeia prin iarba de afară şi răcnea ceva neinteligibil, 
adresându-se lumii. Cât zgomot făcea omul pe acest tărâm! Ce freamăt 
îl mâna! 

Dacă nu-i pot clinti pe zeii din Rai, măcar voi face un tărăboi 
nemaipomenit în Iad. 

Acum Tai-Peng era mai aproape şi vorbele lui se auzeau limpede: 

— Mănânc precum un tigru şi mă balig precum un elefant! Pot bea 
trei sute de cupe de vin fără să mă ridic de la masă! M-am căsătorit cu 
trei femei şi am iubit o mie! Cânt mai bine decât oricine la lăută şi 
scriu poeme nemuritoare cu miile, dar le arunc în Fluviu de îndată ce 
le termin şi privesc apa, vântul şi spiritele ducându-le spre pieire! Apă 
şi flori! Apa şi florile. Pe acestea le iubesc cel mai mult. Schimbarea şi 


nestatornicia. Ele mă rănesc, mă dor şi mă torturează. Şi, totuşi, 
vremelnicia şi efemeritatea dau frumuseţe! Fără muribunzi şi moarte 
ar putea exista frumuseţe? Perfecţiune? Frumuseţea încântă fiindcă e 
sortită pieirii! Aşa să fie? Eu, Tai-Peng, m-am socotit cândva o apă 
curgătoare, o floare deschizându-se! Un balaur! Flori şi balauri! 
Balaurii sunt florile cărnii! Ei trăiesc în frumuseţe, în vreme ce 
generaţii întregi de flori se deschid şi pier. Înfloresc şi se transformă-n 
ţărână. Dar până şi balaurii mor; înfloresc şi devin praf. Un bărbat alb, 
palid ca o stafie, cu ochi albaştri ca de demon, mi-a spus cândva că 
balaurii trăiesc eoni întregi. Eoni, auziţi-mă! Vreme de secole care-ţi 
fac mintea să se-nvârtă numai când te gândeşti. Şi totuşi... toate au 
pierit cu milioane de ani în urmă, cu mult înainte ca Nukua să fi zidit 
bărbatul şi femeia din lut. În ciuda mândriei şi frumuseţii lor, ei au 
murit. Apă. Flori. Balauri. 

Vocea lui Tai-Peng se stinse pe măsură ce cobora dealul, dar omul 
din colibă mai auzi un pasaj rostit pe un ton triumfător: 

— Ce blestemaţi ne-au redat viaţa pentru ca acum să vrea moartea 
noastră pe vecie? 

— Hmm! exclamă omul din colibă. 

Deşi poemele lui Tai-Peng făceau mereu referire la scurtimea vieţii 
bărbaţilor, femeilor şi florilor, niciodată nu făceau aluzie la moarte. 
Nici în discuţii nu o menţiona vreodată. Cu toate acestea, vorbea 
curajos despre trecerea în neființă, vărsându-şi veninul asupra ei. 

Până acum lăsase impresia unui om cât se poate de fericit. Trăia în 
acest stat minuscul de şase ani şi se părea că nu are intenţia să-l 
părăsească. 

Acum era gata? 

Un om ca Tai-Peng ar fi un bun tovarăş în călătoria spre izvoare. 
Era agresiv, iute la minte şi un spadasin de temut. Dacă putea fi 
îndemnat în mod delicat să continue pe drumul de care uitase... 

Oare ce avea să se întâmple în următoarele decenii? 

Cum deocamdată era numai o iţă în urzeala misteriosului plan şi 
nicidecum făuritor al lui, putea anticipa doar că unii vor ajunge în 
Virolando, iar alţii, nu. 

Cei mai inteligenţi vor descoperi un mesaj. Câţiva îl vor descifra. 
Printre aceştia se vor număra atât recruţii, cât şi agenţii. 

Cine va ajunge primul la turn? 

El trebuia să fie primul. 

Şi să supravieţuiască primejdiilor acestei călătorii. Probabil că cea 
mai cumplită va fi inevitabila luptă dintre cele două vapoare. Clemens 
hotărâse să-l ajungă din urmă pe Regele Ioan, pentru a-l ucide sau 
captura. Exista probabilitatea ca ambele nave şi echipajele lor să-şi 
găsească sfârşitul. 

Sălbăticie! Prostia oarbă a tigrului! 


Totul din pricina dorinţei turbate de răzbunare care-l cuprinsese pe 
Clemens, care altfel era cel mai paşnic dintre oameni. 

Oare Clemens putea fi convins să renunţe la ambiția copilărească de 
răzbunare? 

Uneori aproba spusele Operatorului care, într-un acces de 
deprimare, afirmase: „Umanitatea îi stă în gât lui Dumnezeu.” 

Dar... Sfinţi-va răul, iar gheaţa va pârjoli. 

lar Stăpânul Întunecatului Adevăr se slujea de imprevizibila 
Schimbare. 

— Ce s-a?... 

Liniile şi simbolurile luminoase dispăruseră. 

Rămas cu gura căscată, privi lung, incapabil să creadă. Apoi rosti o 
serie de fraze-cheie, dar suprafaţa potirului nu-şi schimbă nuanţa 
cenuşie. Îşi încleşta fălcile şi strânse din pumni. 

Prin urmare, se întâmplase lucrul de care-i fusese teamă. 

În complexul de sateliți, ceva încetase brusc să funcţioneze. Nici nu 
era de mirare. După o sută de ani, circuitele ar fi trebuit verificate, dar 
nimeni nu reuşise să o facă. 

Acum nu va mai şti precis poziţia celorlalţi. Pătrundea şi el în inima 
întunericului, trezindu-se înconjurat de ceţuri. Dispariţia luminilor de 
pe potir lăsase în urmă o beznă şi mai greu de pătruns. Se simţi 
asemenea unui pelerin ostenit şi solitar, ajuns pe un țărm necunoscut 
— o umbră între atâtea altele. 

Ce altceva rău se va petrece? Ce mai rămăsese? De exemplu... ba nu, 
nu. lar dacă era aşa, sigur nu va avea timp suficient. 

Se ridică în picioare şi-şi îndreptă spatele. 

Sosise momentul să plece. 

O umbră între umbre, pentru care timpul devenea extrem de 
preţios. 

Asemenea recruţilor şi agenţilor, asemenea tuturor ființelor 
înzestrate cu rațiune, va trebui să clarifice lucrurile de unul singur. 

Facă-se lumină. 


{1} Teorie neştiinţifică a personalităţii explicând comportamentul în funcţie de experienţele 
trăite de individ înainte de naştere (n.t.) 

(2) Biblia, Regii II, cap. 2, verset 25(n.t.) 

(3) Regiune din Palestina antică, la răsărit de râul lordan(n.t.) 

(4) Shakespeare, Hamlet III. 1.(n.t.) 

{5} Nava Maine a făcut explozie în portul Havana, la 15 februarie 1898 (n.t.) 

